
Hannah Arendt (1906-1975) 
CONDIȚIA UMANĂ (1958) 


Condiţia umană 


The Human Condition (Condiţia umană — prescurtat, în continuare, HC)* 
este cea de a doua carte pe care Hannah Arendt a publicat-o după so- 
sirea ei în Statele Unite ale Americii, țara sa adoptivă. Arendt s-a născut 
la Kânigsberg, a studiat la Marburg și Heidelberg, cu Heidegger și 
Jaspers. A părăsit Germania în 1933, iar Franţa în 1940. Ca mulţi alţi com- 
patrioți evrei, Arendt și-a aflat o a doua patrie peste ocean. Condiţia de 
evreu a reprezentat pentru Arendt una dintre temele predilecte ale 
reflecţiei sale filozofice și politice. Astfel încorporată, condiția de evreu 
s-a transformat în încercarea de a înțelege lumea modernă și contem- 
porană, din perspectiva acelui eveniment absolut nou și radical, impre- 
vizibil, care a zguduit-o: totalitarismul. 

Conferirea unui nou sens filozofic condiţiei de evreu și interogarea 
filozofică a acestui tip de experienţă și apartenenţă la lume încep în 1930, 
la Berlin, cînd Arendt hotărăște să se dedice studierii vieții lui Rahel 
Vamhagen, inițiatoarea unui salon literar în Berlinul începutului de secol 
al XIX-lea. Debutînd cu încercarea de a înţelege condiția unei evreice în 
epoca Iluminismului, interogația filozofică a Hannei Arendt dobîndește 
ulterior o amploare istorică și politică apreciabilă, transformîndu:se în 
analiza unei întregi perioade, analiza genezei modernităţii ca geneză a 
antisemitismului. The Origins of Totalitarianism (Originile totalitarismului, 
1975) este lucrarea în care Arendt sondează rădăcinile istorice, sociale, 
politice și culturale ale totalitarismului. Conferind analizei o și mai mare 
adîncime filozofică, Arendt se angajează ulterior în sondarea sensului con- 
ceptelor fundamentale ale gîndirii politice. Ceea ce o interesează sînt 
rădăcinile filozofice ale totalitarismului și consecințele pentru prezent ale 
acestui eveniment care a rupt continuitatea cu trecutul. Ţinta analizei sale 
filozofice devine astfel sensul teoriei politice în lumea contemporană, elu- 
cidarea raportului dintre filozofie și politică, lămurirea relaţiei dintre vita 
contemplativa şi vita activa. 

n acest context al formării și desfășurării gîndirii sale filozofice și 
politice, Condiţia umană este lucrarea fundamentală de filozofie politică 
a Hannei Arendt. Este drept că atît Between Past and Future (Între trecut 
și viitor, 1968), cît şi On Revolution (Despre revoluție, 1963) reprezintă 
repere absolut indispensabile pentru a înțelege concepţia ei despre 
politică, dar Condiţia umană este lucrarea care abordează, într-o manieră 
sistematică, conceptele esenţiale ale viziunii Hannei Arendt despre rolul 

politicii în viața umană. În Condiţia umană, Arendt teoretizează rolul 
iundamental al politicii în lumea modernă desacralizată, în care acțiunea 
devine coordonata fundamentală a vieții umane. Respingerea metafizicii, 
mai cu seamă a celei de influență platoniciană, este exprimată de însuși 
titlul cărții. Arendt alege noțiunea de „condiţie“ umană, în locul celei 
de „esenţă“ sau „natură“ umană, pentru a sublinia cel puţin două 
aspecte. Primul aspect se referă la faptul că viața umană este limitată, 
este condiționată: „Oamenii sînt ființe condiționate deoarece oricare 
dintre lucrurile cu care aceştia vin în contact se transformă imediat într-o 
condiţie a existenţei lor“ (HC, p.9). Condiţiile existenței umane sînt viața 
însăşi, natalitatea și mortalitatea, caracterul mundan al existenței umane, 
pluralitatea și pămîntul însuși (HC, p. 11). Aceste condiţii joacă rolul 
unor categorii pragmatice, în sensul în care ele reprezintă modalitățile 
fundamentale prin care ființele umane se constituie și constituie lumea 
în care trăiesc. Cel de-al doilea aspect se referă la faptul că, pentru Arendt, 
conceptul de condiţie umană vizează, în mod nemijlocit, importanța pe 
care acțiunea o are în viața umană, faptul că indivizii există pentru ceilalți 
numai atîta timp cît acționează. Altfel spus, dacă ființele umane sînt 
fiinţe condiţionate, în sensul în care oricare dintre lucrurile pe care acestea 
le creează sau cu care vin în contact se transformă în condiţii ale existenţei 
lor, atunci singura situaţie în care indivizii sînt liberi este aceea în care ei, 
prin acţiune, se află la originea elementelor ce îi condiționează. 

Miezul condiţiei umane se defineşte ca vita activa. În această perioadă 
a gîndirii sale, pentru Arendt, viaţa activă este mai importantă decît 
contemplaţia. Ca urmare a acestei priorităţi a acţiunii, a vieţii politice, 
în raport cu contemplaţia, cu viaţa filozofului, Arendt manifestă o prefe- 
rință evidentă pentru filozofia aristotelică, în detrimentul celei platoni- 
ciene. În concepţia Hannei Arendt, Platon este filozoful care a înlocuit 
sensul presocratic al acţiunii, ca dobîndire a nemuririi prin fapte și vorbe 
măreţe care rămîn în memoria celorlalți, cu distincția categorică dintre 
cei care acţionează, dar sînt lipsiţi de cunoaștere, și cei care cunosc, dar 
nu acționează, cu distincţia dintre filozoful care posedă cunoașterea și 
prin urmare conduce, și cei conduși care acționează, dar sînt privaţi de 
cunoașterea adevărului. O asemenea substituire amputează spontanei- 
tatea spaţiului public, capacitatea acestuia de a exista ca spaţiu al plu- 
ralității şi imprevizibilului acțiunii, ca spaţiu al întîlnirii diferitelor opinii. 
Această mutilare a spațiului public este cu atît mai gravă cu cît, în vizi- 
unea Hannei Arendt, lumea se construiește, din punct de vedere politic, 
numai întrucît diferitele opinii și acțiuni apar, sînt vizibile pentru ceilalți 
și exprimate pentru aceștia. Este și motivul pentru care Arendt critică 
Revoluţia franceză și exprimă o admiraţie totală pentru cea americană. 
Revoluţia americană a fost o autentică revoluţie politică, în măsura în 
care a înţeles că scopul unei adevărate revoluţii este elaborarea; unei 
Constituţii, în vreme ce Revoluţia franceză nu a fost decît o revoluţie 
socială, scopul său fiind nu libertatea, dotarea indivizilor. cu o reală 

„ tere politică, ci eliberarea acestora de povara necesității biologice, de 
sărăcie. A proceda precum Revoluţia americană înseamnă a crea un 
sistem de exercitare a puterii, prin care capacitatea fiecărui individ de 
a accede la existența publică este consacrată. 

Gîndirea politică şi filozofică a Hannei Arendt se construiește, în 
mare măsură, într-o manieră Kantiană. Această influenţă se află la origi- 
nea manierei analitice în care Arendt distinge între diferitele activități 
care compun condiţia umană, între sfera privată și sfera publică, între 
social și politic. Cele două distincţii sînt înrudite, amîndouă avînd rolul 
de a explica de ce sensul autentic al politicului, care pentru Arendt este 
cel elin, presocratic și aristotelic, a fost pierdut în lumea modernă. Pe de 
o parte, lumea modemă a substituit politicul cu socialul, iar, pe de altă 
parte, aceasta a împins protejarea sferei private atît de departe, încât a 
înstrăinat cu totul indivizii de nevoia vitală a existenţei lor publice, de 
nevoia de a poseda o reală putere politică, care este, pentru Arendt, 
identică cu libertatea și, la limită, cu existența. 


Vita activa și conceptul de lume 


Cele trei activități umane ce definesc vita activa sînt, pentru Arendt: 
munca, fabricaţia și acțiunea. Munca (labor) reprezintă activitatea aflată 
în slujba menţinerii vieții, a proceselor biologice ale corpului uman. 
Spaţiul său de desfășurare legitim este căminul, gospodăria, cu alte 
cuvinte spațiul privat al fiecăruia, unde nașterea, fertilitatea și repro- 
ducerea proceselor vitale se realizează la adăpost, ele fiind condiţia 
pentru desfășurarea celorlalte activități. Fabricaţia, ce corespunde arti- 
ficialităţii existenței umane, este responsabilă pentru existența arte- 
factelor, a produselor ce își datorează existența omului. Spaţiul său de 
desfășurare este lumea. Acţiunea, singura activitate ce se desfășoară 
direct între oameni și care corespunde condiției umane a pluralităţii, 
faptului că oamenii și nu Omul locuiesc pe Pămînt, este singura activi- 
tate autentic politică. | 

A munci, pentru Arendt, înseamnă a fi subjugat de necesitate. Homo 
laborans este mereu în serviciul vieţii. Efortul său nu lasă nimic în urma 
sa, rezultatul muncii sale fiind imediat consumat. Munca și consumul 
sînt, apreciază Arendt, „procese devoratoare“, căci, ca și viața în slujba 
căreia se află, ele nu au nici început, nici sfîrșit. Munca este o continuă 
luptă a omului împotriva proceselor de creștere și decădere prin care 
natura ameninţă și invadează întotdeauna lumea artificială a omului. 
Din acest punct de vedere, munca este o condiție monotonă, ce-i drept, 
dar necesară pentru ca alte activități umane să se poată desfășura. Dar, 
în măsura în care valorile biologice ale muncii, travaliul omului cu 
natura, devin centrale pentru structurarea socialului, așa cum s-a în- 

*împlat în lumea modernă, atunci aceleași procese devoratoare, fără 
inceput și sfîrșit, transformă societatea într-un proces al vieţii, rezul- 
tatul fiind fie acumularea nesățioasă de capital, fie o societate a con- 
sumului în care toate obiectele, inclusiv operele de artă, nu mai sînt 
altceva decît însemne ale statutului social, simboluri ce trebuie să fie 
mereu consumate și reînnoite în pas cu moda. Echilibrul condiţiei umane 
este astfel rupt, omul ancorînd în mod decisiv pe tărîmul vieții, al biologi- 
cului, al naturii. Celălalt taler al balanței pe care omul, prin capacitatea 
sa de a acţiona, trebuie să-l țină mereu în echilibru, este creația, făurirea, 
meșteșugul. 

Spre deosebire de muncă, ce nu se finalizează niciodată într-un 
rezultat permanent, durabil, creația, făurirea se încheie într-un obiect des- 
tinat nu consumului, ci întrebuințării. Creaţia instituie o lume între 
oameni și natură, o lume obiectivă și durabilă. Această lume, operă a 
mîinilor umane, este relativ independentă față de nevoile și dorinţele 
celor ce au realizat-o și ale celor ce o întrebuințează. Dacă „homo labo- 
rans, care, cu ajutorul trupului său și al animalelor îmblînzite, poate fi 
domnul și stăpînul tuturor ființelor vii, rămînînd totuși în subjugare 
faţă de natură și pămînt, abia homo faber se instituie ca domn și stăpîn al 
întregului pămînt“ (HC, p. 139). Dacă animal laborans este cel ce îndură 
blestemul izgonirii din Rai, fiind, prin truda și sudoarea sa, mereu în 
slujba unei vieți ce trebuie reprodusă continuu, abia hormo faber este 
imaginea unui Dumnezeu-Creator, el fiind cel capabil să ridice o lume 
umană, o lume care nu se poate institui decît printr-o revoltă prome- 
teică ce distruge natura creată de Dumnezeu. Dar aici pîndește pericolul, 
căci dacă homo faber ajunge să domine, atunci totul se transformă fie în 
materie primă a creaţiei sale, fie în instrument pentru desăvîrşirea domi- 
nației. Căci munca presupune violenţă faţă de materia primă care este 
transformată, un model ce ghidează acțiunea de fabricare și un algoritm 
al fabricării care permite multiplicarea potenţială a actului de creație. 
În limitele sale legitime, creaţia este o activitate fundamentală ce con- 
trabalansează travaliul omului cu natura, dar, extrapolată asupra sferei 
politicului, asupra sferei acțiunii, prin care este menţinut echilibrul între 
natură și lumea artefactelor umane, ea pervertește echilibrul. Atunci 
violența inerentă oricărei creații invadează spațiul politic, iar, pentru 
Arendt, violenţa este o valoare prin excelenţă nonpolitică. 

Consecința acestei extrapolări este că acțiunea, cu imprevizibilul și 
noutatea ei, cu caracterul ei irepetabil, este închisă, precum în creaţie, 
între graniţele dinainte cunoscute ale modelului ce precedă fabricarea. 
Lumea acţiunii umane devine astfel un scenariu în care totul este justi- 
ficabil, inclusiv răul, în care totul devine inteligibil, în maniera hegeliană 
din Prefaţa la Grundlinien der Philosophie des Rechts (Principiile filozofiei 
dreptului) potrivit căreia „ceea ce este rațional este real, și ce este real este 
rațional”. Numai că asemenea totalizări, ce transformă acţiunile umane 

în scenarii mereu coerente și integrabile în narațiuni istorice și imper- 
sonale, este tot ceea ce poate fi mai străin de gîndirea Hannei Arendt care, 
glorificînd acțiunea, aduce în prim-plan tocmai noutatea năucitoare și 
neintegrabilă a faptelor umane, noutate pentru care politicul este expresia 
cea mai adecvată. Asemenea totalizări distrug intervalul dintre natură 
şi libertate, interval ce marchează atît tensiunea, cît și echilibrul, prin 
care acţiunea omului țișnește cu noutatea ei incontrolabilă, noutate pe 
care natura nu o poate explica în întregime și pe care lumea culturală 
umană nu 0 poate face prizoniera sa. 


Politică și libertate 


Arendt respinge, asemeni lui Hegel, orice fel de încercări de a gîndi 
istoria și politicul prin prisma proceselor, a marilor derulări secvențiale 
prin care indivizii sînt numai instrumente ale forțelor istoriei sau naturii. 
Pentru Arendt, nu există nimic mai presus de individ și de capacitatea 
acestuia de a judeca, de a-și exercita autonomia. Modelul gîndirii indi- 
vidualizante este judecata reflexivă Kantiană. Gîndirea, spune Arendt 
în The Life of the Mind (Viaţa spiritului), „nu este o proprietate, ci ea nu 
există decît atîta timp cât se exercită, ea este o activitate“1. Ea este activi- 
tatea de instalare în prezent, activitatea de regîndire, nu de simplă 
receptare a ceea ce este deja, și mai presus de orice, ea este activitatea. 
de întîlnire a celorlalți, de comunicare cu aceștia. Avînd în vedere că 
gîndirea nu este legată, în primul rînd, de cunoaștere și de căutarea 
adevărului, ci de semnificaţie și de nevoia de a comunica, de nevoia de 
a face a sa o lume în care fiecare este o explozie de noutate, această 
activitate are nevoie de un spațiu public, spaţiul grec al agorei, spaţiul 
politic, singurul loc unde această nevoie umană se poate realiza, singurul 
loc care nu continuă să existe decît atîta timp cît oamenii îi dau viață. 
A da viaţă acestui spaţiu înseamnă, pentru Arendt, a fi liber. A gîndi 
înseamnă a vrea să comunici și acest lucru nu îl poţi face decît în cadrul 
spațiului politic. 

A vrea să comunici înseamnă a fi liber. „Omul este liber pentru că el 
este un început și a fost astfel creat după ce universul începuse deja să 
existe. În nașterea fiecărui om, acest început este reafirmat, deoarece în 
fiecare caz ceva nou vine într-o lume deja existentă care va continua să 
existe după moartea fiecărui individ. Deoarece El este un început, omul 
poate începe; a fi uman și a fi liber sînt unul și același lucru. Dumnezeu 
l-a creat pe om pentru a introduce în lume facultatea de a începe: liber- 
tatea.“2 Dar a începe, a iniţia este, pentru Arendt, în buna tradiţie gre- 
cească, a acţiona. Iar acţiunea este politicul prin excelenţă. 

Libertatea nu este deci o problemă de voinţă sau de judecată, căci 
judecata intelectului precedă acțiunea prin aceea că instituie scopul, iar 
voinţa inițiază acțiunea, o impune. Libertatea nu poate fi decît politică 

ci ca înseamnă capacitatea de a începe, de a iniţia. Libertatea este virtiă 
: sensul dat de Machiavelli, anume virtuozitatea cu care omul răspunde 
ocaziilor pe care lumea i le deschide. Libertatea este inițiativa prin care 
omul întrerupe istoria. Libertatea este capacitatea omului de a între- 
rupe monotonia, repetabilitatea și procesualitatea naturii și istoriei, 
capacitatea sa de a aduce miracolul, noul, imprevizibilul, ceea ce durează 
numai atîta timp cît acţiunea sa se desfășoară. 

Din punctul de vedere politic din care Arendt discută libertatea, 
imperativul responsabilității înseamnă că orice acţiune politică este is- 
torică, nu prin aceea că este hegelian depășită, înscriindu-se ca sens 
într-o devenire spirituală a omenirii, ce absolvă răul, rătăcirea, teroarea 
prin recunoașterea lor ca momente ale devenirii Spiritului, ci este isto- 
rică în sensul aproape nietzscheean al cuvîntului, ca tip ideal, ca lume 
de sine stătătoare, ca lume ce, o dată deschisă, forțează, impune un sens 
al politicului ce nu poate fi șters și nici îmblînzit prin gîndire. Totalitarismul 
devine astfel, o dată cu modernitatea, o experiență, care, cum spune 
Arendt, va rămîne mereu cu noi, alături de alte experiențe politice, ală- 
turi de alte tipuri de guvernare. Căci „nu ne mai putem permite să luăm 
ceea ce a fost bun din trecut și să numim aceasta, pur și simplu, 
moștenirea noastră, să dăm la o parte răul și să ne gîndim la el ca la un 
balast mort pe care timpul îl va îngropa în uitare. Curentul subteran al 
istoriei occidentale a venit, în sfârșit, la suprafață și a uzurpat demni- 
tatea tradiţiei noastre.“3 

Proiectarea în lume a individului este deopotrivă supraproiectare, în 
proiectul lui este prins mai mult decît cuprinde el prin inițiativa sa, 
proiectul lui intră inevitabil pe firul timpului, scăpîndu-i de sub control. 
De aceea, atît răul, cât și binele devin nemuritoare din perspectiva fini- 
tudinii existenței umane, căci omul însuși își dobîndește nemurirea, în 
mod terestru, prin acțiunile sale, prin exemplaritatea lor, prin faptul că 
ele sînt transfigurare a finitudinii, punere paradigmatică, în absolut, a 
acesteia. Altfel spus, nici o instanţă transcendentă nu mai poate absolvi; 
de aceea, în absolut, orice acţiune prezentă înseamnă angajarea și a ge- 
nerațiilor viitoare într-o lume pe care nu au ales-o, dar pe care trebuie 
să o primească, întrucît, pe firul timpului, ea ajunge inevitabil la întîl- 
nirea cu acestea. De aceea, acțiunii politice îi incumbă o responsabilitate 
cu atît mai mare, cu cît a fi om înseamnă a fi liber, adică a acționa, și aceasta 
întotdeauna în contexul finitudinii existenței umane, unde nu ne putem 
întîlni unii pe alţii decit în timp. Dar, tocmai de aceea, tradiţia nu poate 
fi primită, pur și simplu, ca purtînd marca unei deveniri universale 
întru spirit, ci ea trebuie regîndită, reîncepută. 

De aceea Arendt respinge cu vehemenţă conceperea acţiunii politice 
după modelul meșteșugarului, al fabricației, unde întotdeauna există un 
plan iniţial, acțiunea nefiind altceva decît realizarea pas cu pas, coor- 
donată și controlată, a planului iniţial. Orice acțiune este delimitare, 
căci decupez prin ea perspectiva ce îmi este proprie asupra lumii, dar 

și nelimitare, imposibilitate de a controla, deoarece prin acţiunea mea 
mă ofer celorlalţi, mă dau lor, sînt preluat pe firul timpului, neputînd 
niciodată să controlez pînă la capăt consecinţele acțiunii mele. Or, Arendt 
se situează printr-o asemenea concepție de partea a ceea ce Hayek 
numește adevăratul individualism, pentru care societatea umană, lumea 
umană este rezultatul activităților umane, al acțiunilor indivizilor, dar 
niciodată rezultatul unui plan al acestora. 

În măsura în care respinge orice totalități definite independent de acţi- 
unea indivizilor, de istorie, de natură, de societate, Arendt se apropie de 
gîndirea lui Hayek, iar în măsura în care accentuează comunicarea și 
intersubiectivitatea, ea intersectează concepțiile lui Rawls şi Habermas, 
părăsindu-i imediat, căci nu condiţiile ideale ale comunicării sau situația 
originară fac posibilă comunicarea, ci însăși condiţia umană, înțeleasă ca 
finitudine, condiționare activă, adică una prin care individul înglobează 
mereu condițiile existenţei sale, le resemnifică și, mai ales, înţeleasă ca ne- 
voie de a acționa. A acţiona înseamnă, pentru Arendt, a fi. Dar a fi în 
sensul lui a apărea, a te manifesta, a fi pentru ceilalți, a intra în spațiul 
public, în spațiul politic. 

Astfel, pentru Arendt este important nu „ce“ este omul, ci „cine“ este 
el, prin gîndire și acțiune înțelese ca evenimente. Actorul nu se pierde 
în procesul istoric, în derularea acestuia, în tăvălugul desfășurării uni- 
versalului, ci el începe, el iniţiază și rupe, el introduce discontinuitatea 
unei lumi, a unui orizont, ce deopotrivă întemeiază și dez-întemeiază, 
prin aceea că arată suspendarea lumii respective, relaţia ei lipsită de legă- 
tură testamentară cu trecutul, așezarea acesteia într-o ruptură, neaștep- 
tatul ei, impredictibilul ei, noutatea ei neîntemeiată prin nici.o cauză 
suficientă și necesară. „Cine“ este actorul nu poate apărea decît prin întîl- 
nirea cu ceilalţi și prin ceilalţi, și niciodată printr-o contemplare de sine, 
prin introspecție. Pentru a se dezvălui „cine“ este un actor, e nevoie de 
curajul intrării în spaţiul public, e nevoie de risc, e ca o aruncare în 
același abis în care nimic nu garantează controlul asupra consecințelor 
acţiunii, în care acestea nu sînt înscrise inteligibil dinainte, este ca și 
cum actorul s-ar da lumii pe care o deschide prin fapta sa, ca și cum el 
s-ar da celorlalți. Acest mod de a înţelege condiția umană se alătură 
altor tentative contemporane, precum cele ale lui Heidegger sau Nietzsche, 
și prin aceea că identitatea de sine a actorilor nu e dată, ei nu sînt inteli- 
gibili în lumina unei naturi sau a unei esențe date, pe care trebuie doar 
să o exprime, să o realizeze prin faptele lor, ci esenţa este înțeleasă mai 
degrabă heideggerian, ca desfacere a începutului, ca intrare revelatoare 
în proiectul iniţierii, inițiere ce este echivalentă pentru Arendt cu acţi- 
unea și libertatea politică. Actorii sînt, ca pentru Nietzsche, ceea ce ei apar 
pentru ceilalţi, căci spaţiul politic este spațiu al apariţiei prin excelenţă, 
spaţiul în care imaginea lor se transfigurează, unde însăși apariţia lor este 
transcendere, şi ca transcendere este venire la sine, la „cine“ sînt ei. 

De aceea, pentru Arendt, condiția umană, definită ca vita activa, se 
caracterizează prin muncă (labor), creaţie sau fabricaţie (work) și acţiune 
(ac: ion). Dacă munca se află în slujba valorilor biologice, a reproducerii 
vieţii, rezultatul său fiind efemer, supus cum este consumului imediat, 
dacă fabricaţia este creatoarea lumii de obiecte, a lumii perene, ce există 
independent de creatorii săi, sensul său dominant fiind dat de utilitate 
și întrebuințare, acţiunea singură este capabilă să ofere indivizilor şan- 
sa unei exprimări de sine spontane și libere, șansa unei existenţe auten- 
tice. Numai că încercarea acțiunii este una dură. Ea este posibilă numai 
datorită pluralității umane, datorită egalităţii și diferenţei dintre indi- 
vizi. Numai întrucît ei sînt egali (nu făcuţi să fie egali!), aceștia se pot 
înţelege, după cum numai pentru că sînt diferiţi, ei au nevoie de comu- 
nicare și acţiune. lar acestea nu pot exista decît în spațiul politic, deschis 
și întreținut de comunicarea și acțiunea umană. Acest spaţiu este unul 
obiectiv, s-ar putea spune, dar de o obiectivitate dinamică, mereu în 
mișcare, mereu în nevoia de a fi reexprimată, mereu plurală, de o unici- 
tate plurală, cum formulează Arendt. În acest spaţiu public, fiecare este 
liber să-și urmărească propriul interes, să-și dezvolte şi exprime dife- 
renţa în raport cu ceilalți, dar, pentru Arendt, interes înseamnă inter-est, 
adică a fi printre ceilalţi. 

Adevărata încercare apare însă din caracteristicile acţiunii sau din frus- 
trările acesteia. Căci acțiunea presupune: impredictibilitatea rezultatu- 
lui ei, ireversibilitatea procesului declanșat și anonimatul autorilor ei (HC, 
p. 220). Toate aceste caracteristici induc asupra acţiunii o tensiune greu 
de suportat; de aceea, oamenii sînt tentaţi să evadeze din strînsoarea 
acestor rigori, convertind acţiunea după modelul fabricaţiei, model ce 
include un plan al acţiunii, posibilitatea controlului și a predicţiei. Numai 
că o asemenea substituire poartă cu ea pericole pe care numai lumea mo- 
dernă le-a dezvăluit. Este vorba de înlocuirea sferei politice prin cea 
socială, unde valorile dominante sînt cele ale muncii și fabricaţiei, valori 
ce definesc acțiunea solitară a celui aflat în slujba vieţii şi a utilității, și 
prin experienţa totalitară, prin care tensiunile, incertitudinile și riscurile 
acţiunii, pe scurt imprevizibilul experienţei și al vieţii cotidiene, sînt 
închise în siguranţa și capacitatea ideologiei de a explica totul. Pre- 
eminența modernă a socialului asupra politicului, consideră Arendt, îi 
rupe pe oameni unii de ceilalți, interesul încetează să mai fie inter-est, 
devenind închiderea între graniţele private ale muncii și proprietăţii, 
devenind acţiunea însingurată a celui ce trebuie să se rupă de ceilalți 
pentru a fi. Cetăţeanul este înlocuit de burghez. Din acest moment, 
drumul către societatea lipsită de clase (classless society), către societatea 
de masă, către turmă (herd) este deschis. Indivizii se atomizează, rupți 
cum sînt unul de celălalt, lipsiţi de spaţiul public, politic. Manipularea, 
înregimentarea și lagărul de concentrare se profilează la orizont, căci ce 

poate fi mai ușor decît să controlezi indivizii izolaţi, dispersați, adînciți 
în sfera lor privată, indivizii ce au întors spatele lumii? 


Condiția umană modernă și gîndirea politică 


Într-un interviu acordat în anul 1964 Televiziunii germane, Hannah 
Arendt își delimita gîndirea de filozofie, integrînd-o teoriei politice. În 
acest context, ea declara: „Vreau să privesc politica cu ochi purificați de 
orice filozofie.“ Afirmația este derutantă, nu pentru că vine din partea 
cuiva care a studiat filozofia cu Heidegger și Jaspers, ci, mai degrabă, 
deoarece cea care o face își construiește gîndirea printr-o profundă analiză 
a conceptelor filozofiei politice tradiționale, analiză ce se desfășoară de 
la filozofia lui Platon, Augustin, Hobbes, Machiavelli, pînă la cea a lui 
Marx, Kierkegaard, Nietzsche. 

Şi totuși, aceeași afirmaţie vizează, în mod clar, unul dintre aspectele 
cele mai tulburătoare ale secolului al XX-lea, totalitarismul. Prin cuvin- 
tele de mai sus, Arendt exprimă neputința gîndirii și a conceptelor 
politice tradiționale de a da seama de totalitarism, de a-l suprima în sen- 
sul hegelian al cuvîntului. Totalitarismul marchează sfîrșitul unei lumi 
și al unui mod de a gîndi, prin aceea că le aduce pe acestea la absurd. 
Totalitarismul marchează sfîrșitul metafizicii, al unui mod de a gîndi 
politicul cu rădăcini tocmai la Platon. Platon este primul filozof care 
înlocuiește acţiunea cu fabricaţia, care închide imprevizibilul acţiunii 
umane în dinainte-cunoscutul fabricaţiei. Fabricaţiă se mișcă în limitele 
unui model anterior prefigurat, ce urmează să capete realitate prin 
creație, putînd astfel să controleze, să domine desfășurarea ulterioară, 
în măsura în care ce urmează nu este decît actualizarea a ceva deja 
cunoscut. Tot Platon este cel care identifică deosebirea dintre gîndire și 
acțiune cu aceea dintre conducători și conduși. Modul său de a proceda, 
amplificat de creștinism, exprimă dorinţa de a ieși din politic, din impre- 
vizibilitatea rezultatului acțiunii politice, din ireversibilitatea procesului 
și din anonimatul actorilor politici, pe scurt, demersul platonician și cel 
creștin înfăptuiesc ieșirea din politic și marchează imixtiunea neper- 
misă a filozofiei în acest domeniu. 

Sfîrșitul acestui mod de a gîndi este exprimat de ambiția de a con- 
trola întregul istoriei sau al naturii, de a vedea indivizii umani și acțiu- 
nile lor ca purtători ai legilor naturii sau istoriei. Mai presus de orice, 
el este exprimat de ambiția de a fabrica o societate perfectă, o societate 
manipulabilă de către cei care conduc, căci ei sînt singurii care știu, sin- 
gurii care înțeleg mișcarea forţelor naturii sau ale istoriei, iar modelul 
originar al acestui final nu este altul decît filozoful-rege platonician. 
Lectura Hannei Arendt se înscrie aici într-o orientare mai cuprinzătoare 
a gîndirii secolului al XX-lea, care refuză să vadă în totalitarism un 
simplu accident, o întîmplare bizară, încercînd să sondeze rădăcinile cul- 

turale și istorice ale totalitarismului, legătura sa cu un anume mod de 
a ace filozofie, cu un anume mod de a gîndi. Și, ca și Adorno, care în 
Negative Dialektik (1966) se îndoiește de posibilitatea metafizicii după 
erupția Holocaustului, Arendt surprinde imposibilitatea de a mai gîndi 
ca înainte de totalitarism, surprinde neputința gîndirii tradiționale de 
a înţelege acest fenomen. 

Această neputinţă pune modernitatea într-o legătură specială cu tra- 
diția, o legătură pe care Arendt o exprimă prin sintagma „între trecut 
și viitor” (titlul uneia dintre cărţile ei) în care accentul cade pe „între“, 
pe suspendarea gîndirii moderne, ce se vede constrînsă să gîndească 
ineditele fenomene politice fără delegaţie testamentară, fără ajutorul 
trecutului, fără o schemă existentă prealabil, căci istoria nu ne. poate 
oferi categoriile pentru a ne gîndi fiinţa. Pe pagina de încheiere a lucrării 
Originile totalitarismului, Arendt scrie: ,... fiecare sfîrșit în istorie conţine, 
în mod necesar, un nou început; acest început este promisiunea, sin- 
gurul «mesaj» pe care sfârșitul îl poate produce vreodată. Începutul, 
înainte de a deveni un eveniment istoric, este capacitatea supremă a 
omului politic, care este identică cu libertatea omului.” În analiza pe 
care o face totalitarismului și, în general, lumii moderne, Arendt folosește 
ca model normativ modelul politic grec și pe cel roman. De aceea, în 
înțelegerea celor două concepte-cheie ale politicii în concepția Hannei 
Arendt — libertatea și autoritatea — modelul pentru înţelegerea liber- 
tății îl oferă agora greacă, iar cel pentru înțelegerea autorității îl oferă mo- 
delul roman de întemeiere a unei cetăți, cultul strămoșilor fondatori. 

Numai că imixtiunea filozofiei în înțelegerea libertăţii a dus la pierderea 
sensului originar al acesteia, ceea ce o determină pe Arendt săriiieze o 
analiză a condiţiei umane, înţeleasă ca vita activa, prin care aceasta 
propune o delimitare clară între muncă în sensul trudei (labor), muncă 
în sensul fabricării (work) şi acţiune (action), vizînd astfel autonomia 
politicului și a înțelegerii libertăţii politice față de biologic și social. 
Mutarea interesului dinspre relaţia terestră, pe firul timpului, înspre 
relaţia eternă, atemporală, transcendentă, indusă de creştinism a dus la 
imposibilitatea omului modern de a mai înțelege politicul ca întemeiere, 
ca fondare a unui spațiu politic, ca spaţiu public ce se păstrează printr-o 
permanentă recreare a sa, printr-o relație vie cu ceilalţi, imposibilitate 
mereu forțată prin revoluțiile moderne ce apar ca tot atîtea încercări 
eșuate (cu excepţia poate a Revoluţiei americane) de a reedita experiența 
romană. 

În acest context, Condiţia umană este lucrarea răscruce în gîndirea 
Hannei Arendt. Este cea care face legătura între argumentul istorico-cul- - 
tural și politic dezvoltat în Originile totalitarismului și lucrările ulterioare 
dedicate fie unei analize filozofice a conceptelor fundamentale ale gîndirii 
politice, tradiției occidentale de gîndire politică, precum Despre revoluție 

și Între trecut și viitor, fie unei analize filozofice mai ample ce încearcă 
să lămurească relația complexă dintre judecată, voinţă şi gîndire, pre- 
cizînd locul acțiunii politice în cîmpul mai vast al existenței umane înțe- 
lese, de data aceasta, într-un sens mai larg, decît cel conturat în Condiţia 
umană, precum în lucrarea neterminată Viaţa spiritului. 


Note 

* Citatele din text pentru care nu se indică decît pagina sînt din Hannah Arendt, 
The Human Condition, University of Chicago Press, Chicago, 1958. Traducerea 
lor este făcută de autorul articolului. 

! Citatul este din ediția franțuzească, La vie de V'esprit, P.U.F., Paris, 1978, vol. 1, 
p. 106. 

2 Vezi Hannah Arendt, Betaveen Past and Future, Penguin Books, New York, 1968, 
p. 167. 

3 Vezi Prefaţa la Hannah Arendt, The Origins of Totalitarianism, Harcourt Brace 
Jovanovich, New York, 1979. 

RAYMOND ARON 


Raymond Aron (1905-1983) 
DEMOCRATIE ȘI TOTALITARISM (1965) 


Într-un secol al credințelor ideologice și al iraționalității acțiunilor politice, 
Raymond Aron oferă imaginea exemplară a intelectualului neînregimentat 
din punct de vedere politic și ideologic, care va rămîne toată viaţa fidel 
idealurilor liberale și democratice, singurele capabile, în opinia sa, să 
salveze libertatea și demnitatea umană. Această atitudine este rodul 
unei experienţe intelectuale și de viață deosebite, care fac din Raymond 
Aron „ultimul dintre liberali“ (Bloom 1985), continuator al tradiției 
gîndirii liberale a lui John Locke, Montesquieu, John Stuart Mill și Alexis 
de Tocqueville. 

Raymond Aron provine dintr-o familie franceză de burghezi înstăriți 
și primeşte o educaţie „clasică“. Urmează cursuri de filozofie la Ecole 
Normale Superieure (1924-1928), unde se împrietenește cu Jean-Paul 
Sartre și Paul Nizan. Este o perioadă liniștită în viaţa lui (pe care nu o 
va mai regăsi decît după război), în care speră să devină filozof. După 
ce, în 1928, obține dreptul de a preda filozofia în învățămîntul secundar, 
petrece perioada 1930-1933 în Germania, predînd la Universitatea din 
KSln (1930-1931) și la Casa Academică Franceză din Berlin (1931-1933). 
Întors în țară, Raymond Aron lucrează la cele două teze de filozofie a 
istoriei, Introduction ă la philosophie de L histoire (Introducere în filozofia isto- 
riei) şi La philosophie critique de histoire (Filozofia critică a istoriei), pe care 
le publică în 1938 și care contribuie la zdruncinarea pozitivismului istoric 
și sociologic dominant în epocă. 

În ciuda debutului excelent, Raymond Aron nu se va dedica în con- 
tinuare filozofiei. Experienţa germană îi va schimba definitiv viaţa. Aici 
descoperă sociologia (în special cea a lui Max Weber, pe care o introduce 
în mediile intelectuale franceze) și rolul decisiv al politicului în înţelegerea 
şi explicarea societăților contemporane. Max Weber devine modelul in- 
telectualului demn de urmat pentru Aron. 

Cel de-al doilea factor care îl face pe tînărul Raymond Aron să-și reori- 
enteze atenţia dinspre filozofie către analiza sociologică a politicului 
este Hitler și politica sa violentă: „contactul meu cu politica l-a re- 
prezentat venirea la putere a lui Hitler, [...] barbar ajuns la conducere 
cu ajutorul maselor“ (Aron, Le spectateur engagă, 1981, p. 44). În tinereţe 
a făcut parte din mișcarea de tineret a partidului socialist, deoarece 
împărtășea idealurile vagi și generoase ale stîngii și dorea „să facă ceva 
pentru popor“. Această orientare politică a fost însă repede abando- 
nată: „(în anii '30] eram socialist într-un mod vag, și din ce în ce mai 
puțin, pe măsură ce studiam economia politică. Am fost socialist atîta 
vreme cît nu am făcut economie politică“ (Aron, Le spectateur engagE, 1981, 
p.47). După război, între 1947 și 1951, face parte din Rassemblement pour 

in France (R.P.F.), mişcare parlamentară ce îl susținea pe generalul de 
Gaulle, fără a deveni însă gaullist. 

Ulterior se retrage complet din politică, preferînd rolul de spectator 
angajat, întotdeauna prezent în dezbaterile publice, dar neimplicat în pro- 
cesul de luare a deciziilor, şi pe cel de analist lucid, critic și detașat. Convins 
că, pentru a face politică, trebuie să utilizezi pasiunile celorlalți, și că acti- 
vitatea politică este impură, Aron alege să gîndească și să înțeleagă în mod 
rațional politicul. Va face acest lucru din trei ipostaze diferite, care sînt 
aparent contradictorii, dar pe care a reușit să le distingă în mod strălucit: 
cea de jurnalist, de profesor universitar și de politolog. Ideile profesate 
în presă, la catedră sau în cărţile pe care le-a publicat s-au dovedit întot- 
deauna pertinente, consecvente și argumentate, bazate pe o grilă de 
analiză formată din cîteva elemente de bază: 1) Pentru Raymond Aron 
istoria nu are un sens determinat și nu este limitată, ea depinzînd doar 
de acţiunile libere ale oamenilor. Autorul respinge mesianismele sau ideo- 
logiile ca discurs de interpretare globală a lumii și ca ghid de acţiune. 
2) Singurul mijloc pe care îl au oamenii pentru a-și reprezenta lumea, a 
o înțelege și a o transforma este rațiunea, în sens Kantian. 3) Filozofia libe- 
rală, care privilegiază empirismul în analiză și acţiune și care respectă 
pluralitatea ideilor, reprezintă sistemul de orientare politică cel mai 
puțin rău. 

Acest mod de analiză a făcut din Raymond Aron un gînditor atipic 
pentru climatul intelectual francez contemporan. Într-o țară în care cea 
mai mare parte a intelectualității era socialistă sau comunistă, avîndu-l 
ca reprezentant emblematic pe Sartre și revendicîndu-se de la tradiţiile 
intelectuale ale socialismului utopic saint-simonian, ale pozitivismului 
și marxismului, Raymond Aron are o opțiune politică liberală și se 
revendică de la tradiţia intelectuală franceză a lui Montesquieu, Con- 
stant și Tocqueville. Într-o Franță preponderent antiamericană, mar- 
xistă, „pacifistă“, europesimistă, Raymond Aron face o analiză critică 
marxismului și comunismului, este susținătorul Alianţei Nord-Atlantice 
și al construcției europene, și critic al anarhismului contestatar neo- 
marxist de tip “68. Pentru cea mai mare parte a intelectualității franceze, 
Aron este, dacă nu indezirabil, cel mult „un om inteligent, dar de 
dreapta“, gîndirea sa fiind considerată ca „un pol negativ, reacţionar”. 
La fel ca Tocqueville, Raymond Aron are un renume mult mai bun în 
mediile universitare anglo-saxone decit în cele franceze. Cu toate acestea, 
mai ales din anii '70, autori ca Jean-Francois Revel, Pierre Manent, Alain 
Besanqcon, Andre Glucksmann susţin idei similare celor ale lui Raymond 
Aron. 

Democraţie și totalitarism a fost publicată pentru prima dată de către 
„Centre de Documentation Universitaire“ sub titlul mai exact, dar prea 
lung, Sociologia societăților industriale, schiță a unei teorii a regimurilor 
politice. În 1965 va fi tipărită în tiraj de masă de către Editura Gallimard, 

completînd seria de cursuri tipărite începută de către aceeași editură în 
1962 cu Dix-huit legons sur la socicte industrielle şi continuată în 1964 cu 
La lutte de classe. Nouvelles legons sur les sociătes industrielles. Textul cărţii 
se constituie din cele 19 conferinţe de sociologie politică pe care autorul 
le-a susținut în anul universitar 1957-1958 la Sorbona și va rămîne 
neschimbat, cu excepția unei completări privind Republica a V-a, inserată 
de către autor în Cuvîntul introductiv. Succesul pe care l-a avut în mediile 
academice și în publicul larg au infirmat temerile inițiale ale autorului 
că stilul oral va impieta asupra expunerii. Scurtă, clar scrisă, bogată în 
idei și precisă din punct de vedere conceptual, Democraţie și totalitarism 
a devenit o carte clasică a științei politice, un text de referinţă în analiza 
comparată a regimurilor politice. 

Chiar dacă cele trei volume se completează reciproc, fiecare repre- 
zintă un tot coerent și se poate citi separat. Dacă în primele două au- 
torul insistă' mai mult asupra caracterului înrudit al societăților 
contemporane, pe care le desemnează indistinct ca moderne și industri- 
ale, în cel de-al treilea volum, autorul pune în lumină cu precădere dis- 
tincţiile care există între regimurile politice de inspiraţie bolșevică și 
cele liberal-democratice. Criteriul de discriminare nu este economic ca 
în cazul analizelor lui Friedrich A. Hayek sau Ludwig von Mises (capi- 
talism contra economie planificat-centralizată) și nici social, ca în cazul 
lui Karl Popper (societatea deschisă versus societatea tribală închisă), ci 
politic (multipartismul contra monopolului politic și ideologic al unui 
singur partid). Vom încerca, într-o primă fază, să explicăm acest tip de 
abordare metodologică, pentru ca apoi să prezentăm modul în care 
autorul analizează fiecare dintre cele două tipuri de regimuri politice. 


—-— : 


Clasic sau modern? 


Din punct de vedere metodologic, Raymond Aron este greu clasificabil. 
În mod evident, în toate studiile sale, el se revendică de la autorii cla- 
sici şi se raportează la ei. Ideile lui Aristotel, Machiavelli, Hobbes, Locke, 
Montesquieu, Rousseau reprezintă punctele sale de referință. În 
momentul în care trebuie să aleagă o grilă de clasificare și de analiză a 
regimurilor politice, va împrumuta o serie de elemente de la fiecare, com- 
binîndu-le în mod ingenios și adăugîndu-le o notă personală. 
Acceptînd autonomia și primatul politicului, Raymond Aron revine 
la viziunea tradițională, care postula întîietatea regimului politic asupra 
organizării economice și sociale, viziune care fusese răsturnată de către 
filozofii istoriei sau sociologii din secolul al XIX-lea și care era la modă 
în ştiinţele sociale din epocă. În opinia autorului, în societățile moder- 
ne de tip industrial, elementele de identitate sînt mult mai numeroase 
și mai importante decît cele specifice, deoarece toate se supun acelorași 

legi: raţionalizarea, ierarhizarea raporturilor de producţie, stratificarea 
socială, priorităţile tehnico-științifice. De aici, necesitatea de a gîndi 
politicul ca un spaţiu autonom și avînd o preeminenţă în raport cu eco- 
nomicul, deoarece numai analiza regimului politic (democratic sau tota- 
litar) poate distinge între tipuri comparabile de societăţi. 

Raymond Aron are de ales între trei tipuri de abordări ale regimu- 
rilor politice: studiul juridic, care are ca obiect privilegiat de analiză 
Constituţia, act juridic și politic fundamental care fixează regulile de bază 
ale regimului; analiza filozofică, ce are ca temă centrală identificarea celui 
mai bun regim politic; analiza sociologică, ce are drept scop studiul de 
fapt al regimurilor politice, funcţionarea lor instituțională, fără pretenţia 
de a face judecăţi de valoare. Raymond Aron adoptă cea de-a treia 
soluţie, a sociologiei politice, ce abandonează concepția finalistă asupra 
naturii umane și implică determinarea celui mai bun regim în funcţie 
de vocaţia umană. În opiniasa, regimul ideal ar trebui să îndeplinească, 
perfect și concomitent, cele trei funcţii ale ordinii politice: administra- 
tivă (care are drept scop asigurarea păcii sociale și respectarea legalităţii), 
guvernamentală (care înglobează funcţiile legislativă și executivă) și de 
legitimare (vizînd obținerea loialității cetățenilor). În realitate un astfel 
de regim nu există, și atunci sarcina analistului este de a înțelege 
funcţionarea modelelor istorice. | 

O astfel de viziune se revendică direct de la Montesquieu care, pen- 
tru a defini un regim politic, a identificat mai multe variabile (numărul 
deţinătorilor autorităţii, caracterul moderat /imoderat al exercitării aces- 
teia), pe care le-a integrat unui anumit context social. Spre deosebire însă 
de Aristotel, Montesquieu și Weber care încercaseră în moduri diferite 
să păsească o grilă de analiză unică, aplicabilă oricărui regim la scara 
istoriei, Raymond Aron va aplica analiza sa doar societăților industriale. 
Prin metoda lui de analiză situată între tradiție și inovaţie, Raymond Aron 
este, aşa cum îl caracteriza Ghiţă Ionescu, un clasic modern. 


Principalele variabile 


Criteriul determinant de discriminare între regimurile politice este împru- 
mutat de la Aristotel, însă într-o formă modificată: important pentru 
definirea unui regim este nu numărul deţinătorilor suveranității, ci 
numărul de partide politice care pot intra în mod legal în competiţie 
pentru exercitarea autorităţii legitime. În funcţie de acest criteriu, 
Raymond Aron identifică două tipuri ideale de regimuri politice: regimurile 
constituționale pluraliste (democratice) și regimurile monopoliste (totalitare). 
De ce se oprește însă Aron la numărul de partide? 

În cetatea antică, de mică întindere și cu o populaţie redusă, era posi- 
bilă democraţia directă. În epoca modemă, a statelor de mare întindere 
și dens populate, democrația nu mai poate fi pusă în practică decît sub 

formă reprezentativă. De asemenea, principiul de legitimare prin voința 
divină a puterii politice este înlocuit de legitimitatea populară. Trans- 
formarea foștilor supuși în cetățeni duce la politizarea maselor care au un 
rol din ce în ce mai important în procesul politic. În acest context, par- 
tidele politice îndeplinesc funcţia esenţială de a participa la desemnarea 
guvernanțţilor. Partidele devin elementele active ale vieţii politice: în 
lupta dintre partide sau în interiorul acestora se dau bătăliile politice și 
se arbitrează lupta pentru putere. 

Multipartismul are și un fundament social. Societăţile moderne sînt 
prin definiție eterogene, bazate pe diversitatea intereselor personale sau 
de grup. Partidele politice nu fac decit să traducă în termeni politici a- 
ceastă realitate. În regimurile monopoliste, existenţa partidului unic nu 
este expresia omogenităţii sociale. Dimpotrivă, se dorește omogenizarea 
forțată a societății (imposibilă de altfel) prin impunerea unui regim de 
partid unic. 

Numărului de partide i se adaugă o a doua variabilă: constituți- 
onalitatea alegerii guvernanților și a exercitării puterii. Constituţionalitatea 
implică existența unui set de reguli de bază privitoare la organizarea și 
funcţionarea regimurilor politice, născute în urma unei dezbateri și com- 
petiții politice libere între mai mulţi actori politici și bazate pe ideea de 
compromis. O Constituţie nu este un Diktat impus cu forța. Însă existența 
Constituţiei este doar o condiţie necesară, nu și suficientă, a consti- 
tuționalismului. Existenţa în statele comuniste a unei Constituţii nu are 
decît o funcţie de legitimare a puterii politice totalitare faţă de cetăţeni și, 
mai ales, față de statele occidentale. Cea de-a doua condiţie este aceea a 
respectării prevederilor constituționale de către toți actorii politici, care 
nu le pot eluda sau abroga în mod unilateral, fără a se face vinovaţi de 
practici anticonstituționale. În funcţie de respectul sau lipsa de respect 
pentru cele două variabile, natura regimurilor politice (concept împrumutat 
de la Montesquieu, la fel ca și cel de principiu al regimului politic) poate 
fi democratică sau totalitară. 

Principiul regimului constituțional pluralist constă dintr-o combi- 
nație de două sentimente: respectul legalităţii sau al regulilor și simţul 
compromisului. Esenţa regimurilor occidentale constă în legalitatea con- 
curenței partizane și în exercitarea legală a puterii. Simţul compro- 
misului implică recunoașterea, cel puţin parțială, a argumentelor celorlalţi, 
precum și găsirea unei soluții acceptate de toată lumea. Principiul 
regimului monopolist rezultă din combinarea a două sentimente: cre- 
dinţa și frica. Ele sînt specifice pentru cele două tipuri de categorii sociale 
pe care le întîlnim aici: militanţii sau „credincioșii“, și opozanţii sau 
„necredincioșii”. Cel dintii sentiment rezultă din caracterul partidului 
unic, care este un partid de acţiune, revoluţionar şi care nu poate trăi 
decît din credinţa militanţilor. Cel de-al doilea îi domină pe opozanții 

actuali sau virtuali, reali sau imaginari, interni sau externi ai regimului. 
Frica maladivă se naște din neputinţa resimțită în faţa atotputerniciei 
statului-partid. Cele două sentimente au însă în comun faptul că se 
manifestă în mod violent. 


Regimurile constituțional-pluraliste 


Denumite și democratice, regimurile constituțional-pluraliste se carac- 
terizează prin existența mai multor partide politice care au dreptul legal 
de a funcționa și care intră în mod inevitabil în competiţie pentru exer- 
citarea puterii. Competiţia politică dintre partide este reglementată prin 
norme constituționale, ceea ce face ca orice regim politic unde există par- 
tide politice în concurenţă să fie constituțional. Din pluralitatea partide- 
lor este dedusă legalitatea opoziției. Cum toate partidele doresc să exercite 
puterea, dar numai unele reușesc, rezultă că celelalte se găsesc în opozi- 
ție. Opoziția legală față de puterea politică este un fapt relativ rar în 
istorie, și el caracterizează un anumit tip de regim, specific țărilor occi- 
dentale. Din existența unei opoziții instituționalizate decurg legalitatea 
și moderația, caracteristici ale exerciţiului autorităţii. Principiilor legali- 
tății și moderaţiei li se adaugă faptul că, într-un regim democratic, e- 
xercitarea puterii este limitată în timp (orice mandat politic este 
temporar). Cînd cel care cîștigă puterea își împiedică contracandidaţii 
să mai intre în competiţia politică, se iese din democraţie, pentru că 
opoziția este scoasă în afara legii. De asemenea, exercitarea puterii tre- 
buie să se facă în mod pașnic, soluţiile violente (folosirea poliției sau 
armatei împotriva cetăţenilor, lovitura de stat) fiind incompatibile cu 
democraţia. În momentul în care se depășește un anumit „prag al vio- 
lenței“, regimul își pierde caracterul democratic. Pentru ca guvernarea 
să aibă un caracter moderat, pașnic, legal, legitim și temporar, trebuie 
fixate anumite limite constituționale în calea acțiunii guvernamentale, 
astfel încît nici un grup să nu fie tentat mai curînd să lupte decit să se 
supună. Într-un regim constituţional pluralist, statul nu este partizan, 
ci se situează deasupra partidelor. Interesul naţional nu se identifică cu 
cel al unui partid politic, statul este neutru, laic din punct de vedere ideo- 
logic, iar legitimitatea regimului politic este una electorală. 

În interiorul regimului democratic definit ca un ideal tip, putem iden- 
tifica existența unei mari diversităţi de modele concrete, care sînt iden- 
tice ca natură, dar diferite ca mod intern de funcţionare. În identificarea 
lor, Raymond Aron folosește un alt set de variabile politice și sociale. 
Dintre cele politice cea mai importantă este Constituţia, văzută din per- 
spectivă juridică. În funcție de acest criteriu, regimurile politice democra- 
tice pot fi parlamentare, prezidențiale, semiprezidenţiale sau de Adunare, 

iar statul poate fi unitar, federal sau confederal. De asemenea, legea 
electorală, sistemul de partide (bipartism, multipartism), funcționarea 
administraţiei, structura socială și raporturile dintre partidele politice și 
Biserică ajută la înțelegerea diversității regimurilor democratice. 

Alte două probleme importante legate de analiza regimurilor de- 
mocratice țin de raportul care există între democrație și oligarhie, precum 
și de posibilitatea și scenariile de corupere a primeia. Ca observaţie ge- 
nerală, Raymond Aron acceptă că orice regim politic este, într-o măsură 
mai mare sau mai mică, oligarhic — și în cazul regimurilor democra- 
tice, deciziile sînt luate de o minoritate, de cele mai multe ori plutocratică: 
„Atîta vreme cît oamenii nu vor îi guvernați de sfinţi, cei care vor par- 
ticipa la guvernare vor profita de pe urma ei.“ Datorită garanțiilor insti- 
tuționale și legale existente într-un regim democratic, tendințele 
oligarhice, chiar dacă sînt prezente, sînt mult mai limitate în manifestări 
decît în oricare alt tip de regim politic. Într-un regim constituțional de 
partide multiple, elitele politice sînt deschise, permiţind, cel puţin în 
teorie, oricărui cetățean să acceadă prin vot la puterea politică, favorizînd 
astfel dinamica socială. Privilegiile elitei politice nu sînt negate, însă ele 
se află în permanenţă sub observația opiniei publice, ceea ce le face mai 
restrînse și deci mai ușor acceptabile. Regimurile democratice oferă 
maximum de garanții guvernaților, iar controlul puterii aparține 
deopotrivă cetățenilor și membrilor elitei. 

În ceea ce privește posibilitatea coruperii regimului, democraţia este 
în mod constant predispusă către degenerare, în măsura în care critica 
regimului, opoziția și competiţia politică deschisă sînt principiile sale 
de bază. Democraţiile sînt singurele 'care acceptă în sînul lor chiar 
dușmani ideologici al căror scop declarat este răsturnarea regimului exis- 
tent. Este însă coruperea regimurilor constituţional-pluraliste inevitabilă? 
Teoretic, orice regim democratic se poate prăbuși, fie în urma unei lovi- 
turi de stat (scenariul latino-american, în care o minoritate beneficiază 
de sprijinul armatei), fie prin accesul legal sau semilegal la putere, după 
care urmează răsturnarea revoluționară a regimului (o minoritate bene- 
ficiază de sprijinul puterii existente — cazul lui Hitler, al lui Napoleon 
al III-lea), fie prin înfrîngerea militară, invazia sau, cel puţin, acțiunea 
străină (o minoritate se bazează pe sprijinul unei armate străine — sovie- 
tizarea Europei de Est). Acest scenariu nu este însă obligatoriu. Pentru 
ca un regim democratic să se prăbușească, trebuie ca un întreg complex 
de factori (politic-instituționali, sociali, economici, militari) să se îndepli- 
nească. Cu excepția celui de-al treilea caz (ce are cauze exogene), regimul 
rămîne democratic atîta vreme cît există un consens general la nivelul 
societăţii că avantajele oferite de regim atîrnă mai greu în balanţă decît 
dezavantajele și că, într-o situaţie de criză politică, cetățenii trebuie să 
se manifeste în favoarea democrației. 

Regimurile monopoliste 


Denumite și regimuri totalitare, de partid unic sau ideocrații, regimurile 
monopoliste se caracterizează, în opinia lui Raymond Aron, prin cinci 
elemente principale: 

1) Fenomenul totalitar intervine într-un regim care acordă unui singur 
partid monopolul activităţii politice. 

2) Partidul monopolist este animat sau înarmat cu o ideologie căreia 
îi conferă o autoritate absolută și care, drept urmare, devine adevărul 
oficial al statului. 

3) Pentru a răspîndi acest adevăr oficial, statul își rezervă, la rîndul 
său, un dublu monopol: al mijloacelor de constrîngere și al mijloacelor 
de persuasiune. Toate mijloacele de comunicaţie, radio, televiziune, 
presă sînt dirijate, comandate de către stat și de către cei care îl repre- 
zintă. 

4) Cea mai mare parte a activităților economice și profesionale sînt 
supuse statului și devin, într-un anumit fel, parte integrantă a acestuia. 
Cum statul este inseparabil de ideologia sa, cea mai mare parte a activi- 
tăților economice și profesionale sînt colorate de către ideologia oficială. 

5) Cum totul devine activitate de stat și orice activitate este supusă 
controlului ideologic, o greșeală comisă într-o activitate economică sau 
profesională devine concomitent o greșeală ideologică. Rezultatul este 
politizarea, transfigurarea ideologică a tuturor greșelilor posibile ale indi- 
vizilor, iar în cele din urmă, o teroare, deopotrivă poliţienească și ideo- 
logică. 

Indiferent dacă se consideră că, dintre aceste elemente, esenţial este 
monopolul politic al partidului, etatizarea vieţii economice sau teroarea 
ideologică, fenomenul devine complet numai atunci cînd toate aceste 
elemente sînt reunite. 

Într-un regim totalitar, prin monopolul activității politice legitime 
acordat unui singur partid, noţiunile de opoziţie politică legală, de com- 
petiție electorală, de pluralitate de idei și opțiuni politice sînt interzise 
în mod constituţional. Prin monopolizarea activităţii politice de către un 
singur partid, statul devine inseparabil legat de interesele acestuia, 
transformîndu-se într-un stat partizan în care interesul național se con- 
fundă cu interesul de partid. Din punct de vedere politic, statul nu mai 
este un arbitru neutru, ci un instrument de realizare a politicii de partid. 
Statul este deci nevoit să limiteze (de cele mai multe ori să înlăture total) 
libertatea discuţiilor politice. Monopolul asupra vieţii politice duce la 
un monopol asupra adevărului. În afară de adevărurile oficiale ale par- 
tidului, toate celelalte adevăruri sînt total excluse. Partidul unic este un 
partid de acţiune, revoluţionar, avînd o ideologie teleologică bazată pe 
voinţa de schimbare radicală a societății existente. Caracterul revoluționar 
al partidului unic introduce un element de violenţă și de ilegalitate în 

exercitarea puterii. Violenţa se manifestă atit la nivelul discursului, cît 
și al practicilor politice și este prezentă încă de la inaugurarea regimului. 
Venirea la putere a partidului se realizează prin lovituri de forță (marșuri 
asupra capitalei, asedierea instituțiilor statului, revoluții). Chiar în cazul 
regimului nazist, în care venirea la putere se face pe căi aparent legale, 
principiul moderaţiei și legalității este repede abandonat prin exclu- 
derea posibilității de reîntoarcere la un sistem politic bazat pe alegeri 
libere și prin discreditarea și distrugerea instituțiilor reprezentative. De 
aici rezultă neconstituționalitatea regimului politic. Chiar dacă sînt 
menținute, Constituţiile nu sînt decît simple ficțiuni juridice avînd, în 
cazul regimului bolșevic, rolul de a legitima în exterior şi în ochii pro- 
priilor cetățeni regimul ca democratic. Înarmat cu o voință totalitară și 
o ideologie teleologică, regimul politic are o finalitate bine determinată, 
fiind animat de dorința de a reînnoi radical societatea, pînă în momentul 
în care aceasta se va confunda cu statul. 

O dată identificate trăsăturile specifice ale totalitarismului și logica 
sa de acțiune, se pun cel puţin două întrebări. Orice regim de partid unic 
devine în mod inevitabil un regim totalitar? Fenomenul totalitar este 
unitar sau putem vorbi de totalitarisme, modele politice înrudite, dar 
distincte? 

Nu orice regim de partid unic devine totalitar, după cum putem 
întîlni regimuri autoritare (dar nu totalitare) în care monopolul politic 
să nu fie acordat unui singur partid. Există o primă categorie a regi- 
murilor în care partidul unic își justifică existența doar pentru o pe- 
rioadă de timp tranzitorie, în care trebuie să realizeze transformarea 
revoluționară a regimului, dar cu intenţia de a se reveni la un sistem de 
mai multe partide, bazat pe o legitimitate electorală. Un exemplu este 
cel al Turciei lui Kemal Atatiirk, care încearcă să construiască în aceste 
condiții statul național modern laic turc. Ulterior s-a revenit la un regim 
de mai multe partide, care nu este însă complet democratizat. Un al doilea 
caz de regim politic de partid unic care nu poate fi definit ca totalitar, 
ci mai degrabă ca autoritar, este cel al Italiei fasciste, în care monopolul 
politic al partidului fascist nu este acompaniat de cel ideologic. În acest 
regim, continuă să se mențină diferenţa între spaţiul public (social) și 
cel privat (individual), violenţa îndreptată împotriva populației, precum 
și gradul de entuziasm și teamă resimțite de populaţia civilă împotriva 
statului fiind mai reduse. Partidul fascist nu dorea transformarea radi- 
cală, revoluționară a societăţii, ci afirmarea necesităţii unui stat puternic, 
garanţie a reafirmării națiunii italiene ca o naţiune puternică, imperială. 
Regimul accepta un anumit grad de autonomie socială, subzistența unei 
economii preponderent liberale și folosirea limitată a violenței (numai 
împotriva dușmanilor ideologici care puneau în discuţie monopolul 
politic al partidului fascist). 

Singurele regimuri monopoliste care au dezvoltat o politică totali- 
tară au fost cel nazist și cel comunist. Acestea au în comun existența unui 
partid unic, animat de o ideologie revoluționară ce tinde să transforme 
radical societatea prin violenţă și teroare. În ciuda acestor asemănări de 
natură, între cele două tipuri de totalitarism există diferențe importante. 
Nazismul condamnă idealurile democratice și liberale și are ca principiu 
de unitate puritatea rasială. Obiectivul ideologic principal este refacerea 
unității morale și rasiale a Germaniei, prin exterminarea raselor impure 
și extinderea granițelor statului german la întregul teritoriu locuit de ger- 
manofoni. Programul ideologic al nazismului este deci de inspiraţie 
tradițională, avînd un caracter rasial şi antiumanitar. Comunismul nu 
neagă idealurile democratice și liberale, ci pretinde că le îndeplinește în 
mod absolut prin crearea unei societăți noi, omogene și prin eliminarea 
luptei partizane. Spre deosebire de naziști, comuniștii vor interzice pro- 
prietatea privată și vor pune bazele unui sistem economic etatist, diri- 
jist şi planificat, bazat pe naţionalizări și colectivizări forţate. Din punct 
de vedere ideologic, comunismul este universalist și umanitar. Finalitatea 
ideologică a celor două regimuri este, în opinia autorului, diferită: 
nazismul este animat de voinţa demonică de distrugere a unei pseudo- 
rase cu ajutorul camerelor de gazare, în timp ce comunismul dorește con- 
struirea unui regim și a unui om nou cu ajutorul lagărelor de muncă. 
Comunismul este deci novator și creator, însă suferă de o derivă ideo- 
logică. Nazismul este tradițional, ASE BAlOE și suferă de o derivă pato- 
logică. 

Raymond Aron analizează posibilitatea existenţei unui al treilea tip 
de regim politic în cadrul societăţilor industriale, care se caracterizează 
prin inexistența partidelor politice. Astfel de regimuri au existat în Franţa 
în perioada guvernului autoritar nepolitizat de la Vichy (însă în condiţiile 
excepţionale ale ocupaţiei militare), în Portugalia și Spania (unde însă 
dezvoltarea unei societăţi industriale a fost mai lentă și incompletă). 
Tendinţa de evoluţie a societăților industriale este însă către o mare mobi- 
lizare și includere a cetăţenilor în sistemul politic. Politizarea maselor va 
duce într-o societate liberă la apariția multipartismului (cetăţenii se pot 
organiza independent din punct de vedere politic, în funcţie de propriile 
interese și opinii), în timp ce într-o societate lipsită de libertate partidul 
unic va căuta să înregimenteze societatea pentru a o controla. Un regim 
politic fără partide ar trebui să îndeplinească două condiţii, ambele 
incompatibile cu evoluția societăților industriale. Legitinitatea celor care 
exercită puterea trebuie să fie similară cu aceea a unui bun părinte de 
familie, a unui despot luminat, nesupus controlului etajele iar socie- 
tatea trebuie să fie depolitizată. | 

După ce face aceste distincții între diferitele tipuri de regimuri i de 
partid unic, Raymond Aron discută pe larg modelul bolșevic, justificînd 
această alegere prin faptul că nazismul și fascismul sînt fenomene istorice. 

epuizate, iar regimurile autoritare din Spania, Turcia și Portugalia s-au 
dezvoltat în zone marginale ale societății industriale moderne pe care și-a 
propus să o analizeze. Modelul comunist era singurul care avea șanse 
de supravieţuire. În opinia autorului, regimurile comuniste vor evolua 
către o gestiune economică mai rațională care va ameliora condiţiile de 
existenţă ale cetăţenilor, către o destindere ideologică şi o stabilizare a 
ierarhiei birocratice. Modurile de viaţă vor tinde să se apropie de cele două 
părți ale cortinei de fier. Cu toate acestea, regimul va menţine două ele- 
mente esențiale: monopolul politic al partidului și absolutismul biro- 
cratic. Scenariul cel mai probabil de dispariţie a acestui tip de regim nu 
este însă transformarea graduală, îmburghezirea societăţii, ci unul revo- 
luţionar, precum cel din Polonia, Ungaria și Cehoslovacia. El nu va fi 
posibil decît în momentul în care, în sînul minorității guvernante, se va 
produce o sciziune care părea însă puţin probabilă în anul 1958 (sau 
chiar în 1965), cînd Uniunea Sovietică era consacrată ca a doua mare 
putere a lumii. Pentru ca această sciziune să se producă, trebuia ca ea să 
se nască din dorinţa de libertate a celor care trăiau în regimul comunist. 

Mai este analiza lui Raymond Aron de actualitate? După prăbușirea 
comunismului, analiza lui Raymond Aron este dificil aplicabilă regi- 
murilor în curs de democratizare: ea se circumscrie foarte bine sistemului 
politic al bipolarităţii și războiului rece, în care lumea Nordului era orga- 
nizată în două tabere disciplinate din punct de vedere politic și ideo- 
logic. Procesul de tranziţie la democraţie inaugurat în anii '70 în America 
Latină și țările Europei de Sud și continuat după 1989 în țările postco- 
muniste dovedește că multipartismul și constituționalitatea regimului 
politic sînt condiţii importante, însă nu și suficiente pentru crearea unor 
democraţii consolidate. În lipsa unui context internațional favorabil și, 
mai ales, a existenţei unei societăți civile bine structurate și a culturii 
civice, formele instituționale noi din această parte a lumii riscă să nu fie 
bine asimilate de societatea reală. Studiul lui Raymond Aron este în 
continuare util în analiza democrației și totalitarismului în perioada 
războiului rece, însă inadecvat în contextul democratizării regimurilor 
politice de la sfîrşitul secolului al XX-lea. 

Jeremy Bentham (1748-1832) 


O INTRODUCERE ÎN PRINCIPIILE 
MORALEI ȘI ALE LEGIFERĂRII (1789) 


An Introduction to the Principles of Morals and Legislation (O introducere în 
principiile moralei și ale legiferării — prescurtat, în continuare, PML) este 
principala scriere filozofică a juristului și reformatorului englez Jeremy 
Bentham, întemeietorul unei doctrine juridice, politice și etice cunoscută 
sub numele de „utilitarism“”. 

Întrucît dovedise o inteligență precoce (la 12 ani era deja admis la 
Queen's College din Oxford), tatăl său îl va orienta spre studierea drep- 
tului, nutrind pentru el speranţa unei strălucite viitoare cariere politice. 
Dezgustat însă de starea legislaţiei și a practicii judiciare din Anglia 
acelui timp și atras mai curînd de teoria dreptului, tînărul Jeremy va aban- 
dona repede practica avocățească, făurindu-și un alt ideal, poate și mai 
ambițios: să reconstruiască pe baze strict raționale întreaga legislaţie, alcă- 
tuind un cod de legi complet, aplicabil nu numai țării sale, ci, cu mici 
modificări, oricărei alte țări suficient de civilizate. „[Să] înalțe edificiul 
fericirii cu ajutorul rațiunii și al legii“ (p. 11) — iată idealul căruia el îi 
va închina o viață de muncă disciplinată și sistematică. 

Va rezulta o operă imensă, inovatoare îndeosebi în teoria și filozofia 
dreptului, dar nu fără importanţă pentru filozofia politică, etică, economia 
politică sau chiar filozofia limbajului. De altfel, Bentham — o adevărată 
întruchipare a spiritului raționalist al Iluminismului — avea preocupări 
reformatoare foarte diverse. De exemplu, el va investi în anii de matu- 
ritate mulți bani, energie și speranţe într-un proiect de reformă a sis- 
temului penitenciar britanic, proiect bazat pe imaginarea unei noi 
arhitecturi a închisorilor și descris în lucrarea The Panopticon, or Inspection 
House (1791). 

Deși scria enorm, Bentham era foarte neglijent însă în ceea ce privește 
finisarea și publicarea lucrărilor sale. Însăși istoria PML este sugestivă 
în acest sens. Bentham o concepuse întîi ca pe o introducere la proiectul 
unui Cod penal (proiect rămas nefinalizat) și o și tipărise în 1780 într-o 
formă, credea el, aproape finală. Întîmpinînd însă dificultăți în deli- 
mitarea sferei dreptului penal (în raport cu cel civil), el a simţit nevoia, 
pînă la urmă, să redacteze o nouă lucrare, în care să trateze pe larg 
această problemă cu toate implicaţiile ei. Va rezulta astfel, ca un fel de 
continuare a PML, un important studiu de filozofie a dreptului, care, deși 
terminat în 1782, va rămîne în manuscris, fiind publicat de abia în 1945 

și reeditat (de H.L.A. Hart) în 1970 sub titlul Of Lazws in General (Despre 
legi în genere). Acest ocol îl va face să-și abandoneze proiectul shi ina el 
lăsîndu-se atras de alte idei, de alte planuri reformatoare etc. In pe- 
rioada 1785-1788, de exemplu, el merge în Rusia (trecînd și prin Ţările 
române!), unde va încerca să o convingă pe Ecaterina cea Mare să adopte 
unele dintre reformele lui. 

O dată reîntors în Anglia, catadicsește, la insistenţele prietenilor, să 
publice în 1789 versiunea (neterminată!) tipărită cu nouă ani mai înainte. 

Textul PML, împărţit în 17 capitole (ultimul, „Despre limitele ra- 
murii penale a științei dreptului“, rămas neterminat), păstrează astfel 
trimiterile la „corpul lucrării“, adică la prezumtivul Cod penal căruia 
ar fi trebuit inițial să-i servească drept introducere. Bentham schimbă 
doar titlul, oprindu-se la cel actual, și adaugă o prefaţă și mai multe note 
de subsol (alte note vor fi adăugate în ediţia din 1823). În Prefaţă, el pre- 
zintă astfel noul scop al lucrării: „De-a lungul a opt ani, au fost produse 
materiale pentru diverse lucrări, corespunzînd diferitelor ramificații ale 
subiectului (legiferarea)...; și, în fiecare dintre aceste lucrări, principiile 
expuse în cartea de față apăruseră atît de necesare, încît nu am putut 
evita alternativa: fie să le tot transcriu unul cîte unul, fie să le expun 
undeva unde să fie accesibile toate laolaltă. [...] Indiscutabil, cea de-a doua 
variantă era de preferat.“ (pp. 1-2) 

Deşi conţinutul PML pare destul de eterogen, el prezintă totuși o 
unitate „funcţională“: diversele „principii“ expuse — cele mai multe 
dintre ele fiind, de fapt, consecinţe ale aplicării în sfera penală a prin- 
cipiului utilității — ar trebui, în concepția lui Bentham, să servească 
drept îndrumar unui prezumtiv legislator sau judecător. Nu toate proble- 
mele abordate aici de Bentham sînt de un egal interes pentru filozofia 
politică. Primele capitole ale cărții sînt însă esenţiale pentru înţelegerea 
fundamentelor doctrinei utilitariste, întrucît ele reprezintă prima încer- 
care serioasă din filozofia modernă de a explica principiul utilității (numit 
ulterior de Bentham principiul celei mai mari fericiri), adică „acel principiu 
care aprobă sau dezaprobă o acțiune, oricare ar fi ea, în funcție de tendin- 
ţa pe care pare să o aibă aceasta de a mări, respectiv de a micșora, feri- 
cirea celor ale căror interese sînt în joc...“, principiu aplicabil „nu numai 
oricărei acțiuni a unei persoane private, ci și oricărei măsuri guverna- 
mentale“ p. 12). 

Putem înţelege mai bine această doctrină, ca și criticile care i s-au adus, 
dacă o descompunem în cîteva teze fundamentale. Cea mai importantă 
dintre acestea este teza teleologică: o acţiune (sau o regulă, o lege etc.) este 
corectă dacă și numai dacă ea este utilă (ca mijloc) pentru atingerea unui 
anume scop. Dacă acest scop este cunoscut, evaluarea acţiunilor nu 
prezintă dificultăți de principiu: pe baza cunoștințelor factuale despre 
natură și despre oameni, despre circumstanţele acțiunilor respective 
etc., se pot prevedea cu aproximație consecințele plauzibile ale diferitelor 
acţiuni („tendinţa“) și se poate stabili dacă și în ce măsură ele cores- 
pund scopului propus. Tot acest calcul pragmatic poate cere mult timp, 

un mare volum de date și prezintă toate dificultăţile inerente oricărei 
încercări de a prevedea viitorul: rezultatele sale nu vor fi niciodată ab- 
solut certe, cel puţin din perspectiva unor ființe cu capacităţi cognitive 
limitate, cum sîntem noi oamenii. Dar aceste dificultăți nu interesează 
în mod special filozofia morală sau politică, întrucît ele ar apărea în 
cazul oricărei probleme practice. Ceea ce ne spune, de fapt, teza teleo- 
logică este că o problemă de decizie morală sau politică trebuie tratată 
ca orice altă problemă practică: trebuie căutate mijloacele adecvate 
pentru atingerea scopului propus. 

Care să fie însă acest scop în cazul moralei sau al deciziilor politice? 
„Binele general” sau „interesul comunităţii“, s-ar putea spune. Dar ce 
înseamnă asta concret? Pentru a clarifica acest concept, Bentham 
avansează alte cîteva teze importante. Întîi, teza individualismului (onto- 
logic și metodologic): „Comunitatea este un corp fictiv compus din per- 
soanele individuale considerate a fi membrii ei. Ce este atunci interesul 
comunității? Suma intereselor diferiților membri care o compun“ (îibid.). 
Prin urmare, „n-are rost să vorbim despre interesul comunităţii, dacă 
nu înţelegem care este interesul individului“ (ibid.). lar „interesul indi- 
vidului“, adică binele pentru o ființă umană în genere, poate fi dedus 
din alte două teze: teza naturalistă (scopurile pe care trebuie să le 
urmărească o ființă sînt determinate de propria sa natură) și teza hedo- 
nismului psihologic: „Natura i-a pus pe oameni sub ocîrmuirea a două 
stăpîne suverane, durerea şi plăcerea. Lor și numai lor le revine rolul de 
a ne arăta ce trebuie să facem, ca și de a determina ce vom face. Atât cri- 
teriul moralității (the standard of right and wrong), cît și lanţul cauzelor și 
efectelor sînt legate de tronul lor” (p. 11). i 

De menționat că Bentham foloseşte adesea termenul mai general de 
„fericire“ pentru a desemna scopul natural al fiecărui individ, înţe- 
legîndu-l însă întotdeauna într-un sens hedonist: „Spunem despre ceva 
că serveşte interesului sau este în interesul unui individ, atunci cînd tinde 
să mărească suma totală a plăcerilor lui; sau (ceea ce revine la același 
lucru) cînd tinde să diminueze suma totală a durerilor lui“ (p. 12). 

„Elementele“ sau „dimensiunile“ valorii unei plăceri (sau dureri) 
sînt intensitatea ei, durata ei, probabilitatea ca ea să se producă și proximi- 
tatea în timp a producerii ei (acest ultim element reprezintă o interesantă 
anticipare a conceptului de „preferinţă de timp“ elaborat de economiștii 
contemporani). În plus, în calcul trebuie luate și „fecunditatea ei sau pro- 
babilitatea de a fi urmată de senzații de același fel” și „puritatea ei sau 
probabilitatea de a nu fi urmată de senzaţii contrare“ (pp. 38-39). 

Pentru a vedea dacă o anume acţiune are sau nu o influență benefică 
asupra unui individ și pentru a măsura mărimea acestei influenţe, este 
necesară deci însumarea valorii totale a plăcerilor, respectiv a durerilor 
pe care i le poate provoca acea acţiune (ținînd cont de toate elementele 
de mai sus). „Bilanţul, dacă va înclina de partea plăcerii, va indica ten- 
dința bună per ansamblu a actului, din perspectiva intereselor acelui 

individ; dacă va înclina de partea durerii, tendinţa rea per ansamblu a 
actului” (p. 40). 

n fine, dacă vrem să evaluăm efectul la nivelul întregii comunități, 
iată ce trebuie să facem: „Ţineţi cont de numărul persoanelor ale căror 
interese par a fi în joc și repetați pașii de mai sus pentru fiecare în parte. 
Pentru toți indivizii în cazul cărora tendinţa actului este per ansamblu 
bună, însumați numerele ce exprimă în ce grad actul are o tendinţă bună; 
faceţi același lucru pentru toți indivizii în cazul cărora tendinţa actului 
este per ansamblu rea. Faceţi bilanțul: dacă el înclină de partea plăcerii, 
va indica tendința bună generală a actului cu privire la întreaga mulțime 
sau comunitate a indivizilor interesați; dacă înclină de partea durerii, 
va indica tendința rea generală, cu privire la aceeași comunitate“ (ibid.). 

Bentham însuși considera principiul utilității ca un fel de axiomă 
a cărei demonstrare ar fi „pe cît de imposibilă, pe atît de nenecesară“ 
(p. 13). El schiţează totuși cîteva argumente în favoarea sa. Cine vrea să 
respingă principiul utilității este obligat să propună un altul în loc. Or, 
consideră Bentham, nu există nici un alt principiu care să confere 
judecăților morale și politice niște temeiuri raționale. 

El analizează întîi un așa-numit „principiu al ascetismului“, care ar 
propune ca scop maximizarea durerii și minimizarea plăcerii. Nimeni 
nu poate urma însă cu consecvență un asemenea principiu contrar 
naturii umane. Mai mult, el nu reprezintă, de fapt, decît o aplicare 
inconștientă (și greșită) a principiului utilității: plăcerile lumii acesteia 
sînt respinse fie în speranța unei fericite vieţi de apoi, fie dintr-o gene- 
ralizare eronată a observației conform căreia uneori goana după plăceri 
are consecințe nefaste. Mai serios analizează Bentham o altă alterna- 
tivă, pe care, cu aceeași ironie, o numeşte „principiul simpatiei şi 
antipatiei” (sau „principiul capriciului“, „principiul fantezist”). În acest 
caz, nu se mai urmărește nici fericirea oamenilor, nici contrariul aces- 
teia, căci deciziile sînt luate pur și simplu în funcţie de sentimentele, 
toanele sau bunul plac ale celui ce decide. Acesta este „principiul“ care, 
după Bentham, prevalează în mod curent în luarea deciziilor politice. 
Este, de fapt, un pseudoprincipiu, căci „ceea] ce așteptăm de la un 
principiu este indicarea anumitor considerente exterioare care să legiti- 
meze și să ghideze sentimentele noastre interne de aprobare sau dez- 
aprobare; așteptare care nu e deloc satisfăcută de către o propoziţie care 
nu face nimic altceva decît să avanseze fiecare dintre aceste sentimente 
drept temei și standard pentru sine însuși“ (p. 25). 

După Bentham, atît teoriile intuiționiste care postulează existența 
unei anumite facultăți („simțul moral“, „bunul simţ“ etc.) ce ar detecta, 
chipurile, judecăţile morale și politice adevărate, cît și cele care pretind 
că le-ar deduce pe acestea din „legea naturii“, „legea rațiunii:“, „drep- 
tatea naturală“ etc. sînt toate reductibile la acest pseudoprincipiu, căci 
în spatele tuturor acestor aparente justificări obiective (de fapt; vorbe 
goale) nu se ascund decît sentimentele autorului respectiv. Astfel de 

teorii tind către „despotism* și „fanatism“ (p. 28). La fel de iraţională 
este și u altă variantă de su-iectivism (dezvoltată în secolul nostru de 
adepţii emotivismului sau dz cei ai relativismului moral), conform căreia 
o judecată de tipul „X este b:m“ nu înseamnă de fapt altceva decît „Îmi 
place X” sau „Eu aprob X”. În acest caz, ar rezulta un principiu „anarhic“ 
și „cîţi oameni, tot atitea cri:erii ale moralității“ (p. 16), dispărînd din 
nou posibilitatea unei dezbz:eri raționale. 

Demonstrația destul de sumară oferită de Bentham nu va reuși să 
convingă însă pe toată lunza. Ar fi fost de preferat ca el să fi argu- 
mentat separat în favoarea diferitelor teze distinse mai sus, întrucît 
acestea sînt relativ independente din punct de vedere logic și, în plus, 
nu toate sînt la fel de problematice. Bentham însă își prezintă concepția 
ca pe un tot, omițind o asezenea analiză. Am putea spune că argu- 
mentarea sa vizează în primul rînd teza teleologică, întrucît aceasta, 
împreună cu teza naturalistz, conferă raționalitate dezbaterilor morale 
și politice. „Okice acţiune e fzcută în vederea unui scop şi pare firesc să 
presupunem că regulile de acţiune trebuie să-și împrumute întregul lor 
specific şi culoarea din scopul pe care-l servesc“ (Mill 1994: 11). 

Cu alte cuvinte, este absuzd să ne imaginăm un principiu care să nu 
subordoneze zcțiunile oamenilor scopurilor oamenilor. Ar lipsi orice 
motivaţie de a-l respecta. De :=pt, tezele teleologică și naturalistă nu sînt 
deloc noi; ele sint atît de fundzmentale încît le regăsim, într-o formă mai 
mult sau mai puțin explicită, în toate teoriile morale și politice elabo- 
rate pînă la Bentham. 

Nici hedonismul nu reprezznta o noutate. Apărut încă din Antichitate, 
el fusese adoptat de majorita:za gînditorilor Iluminismului. Meritul lui 
Bentham aici a fost acela de afâcerca o catalogare sistematică, pe bază 
empirică, a „plăcerilor“ omenești (vezi capitolul V al cărţii: „Genurile 
de plăceri și dureri“; subiectul este reluat în capitolul X: „Despre motive”), 
anticipînd astfel unele studii psihologice actuale (deși azi am vorbi mai 
curînd în termeni de nevoi sau trebuințe). Teza hedonistă pune însă 
mai multe probleme. În orice caz, ea a constituit unul din principalele 
motive care i-au făcut pe mulii să se opună utilitarismului: din pricina 
ambiguității termenului „plăcere“, numeroși critici au fost înclinați să-l 
socotească drept o „doctrină demnă doar de porci“ (Mill 1994: 19), mai 
ales că Bentham refuza să admită vreo diferenţă calitativă între diversele 
genuri de plăcere (una din maximele sale, devenită faimoasă, afirmă că, 
la aceeași cantitate de plăcere oferită, un trivial joc de copii are aceeași 
valoare ca și muzica sau poezia). ].S. Mill va încerca ulterior să amendeze 
teoria în acest punct, distingînd oi „Superioare“ de cele „infe- 
rioare” (Mill 1994: 19-25). 

Punctul cel mai vulnerabil (şi cel mai criticat) al doctrinei este însă 
calculul utilitarist, această bizară „aritmetică a plăcerilor”. În primul 
rînd, a fost pusă la îndoială comensurabilitatea diferitelor valori 

(„plăceri“) aparținînd unuia și aceluiași individ, dar — mai ales — a valo- 
„ilor aparținind unor indivizi diferiţi. Chiar dacă această obiecţie s-ar 
dovedi nefondată, e puţin plauzibil totuși ca un asemenea calcul să 
poată fi pus efectiv în practică. De altfel, Bentham însuși precizează 
(referindu-se la procedura de calcul prezentată mai sus): „Nu e de 
așteptat ca această procedură să fie urmată întocmai înaintea oricărei 
judecăți morale sau a oricărei operaţii legislative sau judecătorești. Totuși, 
ea poate fi totdeauna avută în vedere; iar procedura efectiv urmată în 
aceste ocazii va fi cu atît mai exactă cu cît se va apropia mai mult de ea“ 
(p. 40). 

Fără îndoială, idealul unei asemenea științe morale matematice repre- 
zintă o exagerare a rațiunii și o utopie. El nu este însă străin spiritului 
vremii (și nu apare doar odată cu Bentham). Aspiraţia la reforme sociale 
radicale se împletea cu profunda impresie produsă de descoperirea 
fizicii newtoniene, astfel că visul multor filozofi din secolul al XVIII-lea 
era acela de a da naştere în sfera moral-politică unei științe la fel de certe 
și de riguroase. 

Aspiraţia spre matematizare îi va juca însă un soi de renghi: în loc 
să ducă la precizia și obiectivitatea dorite, ea va crea dificultăți și va spori 
confuzia. Pe lîngă problema deja menţionată a comensurabilității valo- 
rilor, „formula“ lui Bentham riscă să ducă la o rezolvare nesatisfăcătoare 
a problemei dreptății. Cum trebuie agregate diferitele interese indivi- 
duale pentru a forma „interesul comunităţii“? Ce distribuţie a fericirii 
asigură o justă cumpănire între interesele diferiților membri ai comu- 
nității? Ultimul punct al procedurii de calcul prezentate mai sus pare a 
arăta că Benthan: se baza aici pe o simplă teză a însumării algebrice a utili- 
tăților individuale. Chiar admiţînd că un asemenea calcul cantitativ este 
posibil, nu poate el duce la rezultate evident injuste, la sacrificarea sau 
oprimarea unora în numele sporirii cantităţii totale de fericire (care ar 
reveni celorlalți, majorității)? Desigur, nu aceasta era intenţia lui Bentham. 
EI va renunța, de altfel, spre sfîrşitul vieții la celebra formulare a scopu- 
lui utilitarist — „cea mai mare fericire pentru un număr cît mai mare 
de persoane“ (the greatest happiness for the greatest number) — înlocuind-o 
prin „cea mai mare fericire a comunităţii“ sau, simplu, „cea mai mare 
fericire“, tocmai de teama unor asemenea interpretări greșite. 

În PML, cel puţin, acest aspect al principiului utilității este neglijat 
de către Bentham, modul nesatisfăcător de rezolvare a problemei drep- 
tății rămînînd pînă astăzi cel mai important și mai des întîlnit reproș la 
adresa utilitarismului clasic (vezi, de exemplu, Rawls, A Theory of Justice, 
$$ 5, 6, 30 etc.). De menţionat și că majoritatea criticilor contemporani 
omit și ei să distingă și să analizeze separat diferitele teze ale utilitaris- 
mului, respingînd doctrina ca un tot, deși numai unele din componen- 
tele acesteia admit, eventual, obiecţii întemeiate. Dar la ce e joleseis, 
concret, principiul utilității? i i 

Intervenția omului politic (înţeles în PML îndeosebi în calitatea sa 
de legiuitor în sfera penală) este necesară, deoarece nu există o armonie 
„prestabilită” între interesele membrilor societăţii. Fiecare individ 
urmăreşte în general prin acţiunile sale propria sa fericire și, doar în 
măsura în care este animat de „motivul bunăvoinţei“ (generat de „plă- 
cerile simpatiei“), fericirea semenilor săi. „Căci dictatele utilității nu sînt 
nimic altceva decît dictatele celei mai extinse și mai luminate (adică 
înțelepte) bunăvoinţe“ (p. 117). Nu este deloc exclus însă ca, în urmărirea 
propriei fericiri, un individ să intenționeze comiterea unor acțiuni cu con- 
secințe dăunătoare celorlalți. Legiuitorul trebuie să intervină pentru a 
împiedica acest lucru și pentru a crea o armonie „artificială“ (cf. Halevy 
1995) a intereselor. „Sarcina unei guvernări este aceea de a promova, prin 
pedepse și răsplăți, fericirea societății“ (p. 74). Prin astfel de sancţiuni 
„politice“, legiuitorul poate produce dureri sau plăceri, încercînd să 
influențeze, în direcţia dorită, comportamentul celor supuși legilor sale. 
Principiul utilității îi indică deci scopul pe care trebuie să-l urmărească, 
dar, în același timp, îl ghidează și în alegerea mijloacelor. De unde atenţia 
acordată de Bentham studierii (în spirit hedonist) a motivaţiilor speci- 
fice naturii umane. 

O acțiune dăunătoare produce un prejudiciu (mischief) „primar“ (prin 
răul pe care-l face nemijlocit victimei și, implicit, altor persoane legate 
de aceasta) și un prejudiciu „secundar“, prin efectele negative indirecte 
asupra comunității în ansamblu. Acestea din urmă ar fi: a) „alarma“ 
provocată, o „durere cauzată de teamă“ (teama de a nu deveni la rîndu-ți 
victima unui alt act similar); b) „pericolul“ real ca o asemenea acțiune 
să se repete. Avînd în vedere aceste prejudicii, legiuitorul poate include 
acțiunea respectivă în sfera infracțiunilor (offences), stabilind o pedeapsă 

entru a curma, pe cît posibil, asemenea acţiuni pe viitor. Atenţie însă! 
trucît „orice es A reprezintă un prejudiciu, orice pedeapsă, privită 
în sine, este un rău. În conformitate cu principiul utilității, dacă e să fie 
admisă, ea trebuie să fie admisă numai în măsura în care promite să 
curme un rău mai mare“ (p. 158). 

Capitolul XIII („Cazuri improprii pedepsirii”) prezintă situaţiile în 
care instituirea unei pedepse ar fi: neîntemeiată (fapta respectivă, jude- 
cată per ansamblu, nu este de fapt vătămătoare), ineficace (pedeapsa nu 
poate preîntîmpina prejudiciul), prea costisitoare (răul produs prin insti- 
tuirea pedepsei l-ar depăși pe cel produs de fapta pedepsită) sau inutilă 
(prejudiciul poate fi evitat și altfel). 

În spatele acestor calcule aparent reci de tip cost-beneficiu, se ascunde 
aspiraţia specifică Epocii Luminilor de a îmblînzi și reforma, cu aju- 
torul rațiunii, practicile judiciare tradiționale. Aici și în următoarele 
capitole — XIV („Despre proporţia dintre pedepse și infracţiuni“) și XV 
(„Despre proprietăţile care trebuie conferite unei pedepse“) — Bentham 
dezvoltă și completează, cu minuţiozitatea-i caracteristică, idei prezente 
deja la Montesquieu (Despre spiritul legilor) și, îndeosebi, la Beccaria 
(Despre infracțiuni și pedepse). 

Excepţiile prezentate în capitolul XIII servesc, de asemenea, la de- 
limitarea sferei „eticii private” în raport cu cea a „artei legiferării“ (sau, 
mai general, a „artei guvernării“, care include, pe lîngă legiferare, și 
arta administrării treburilor publice curente). Care dintre prescripțiile 
eticii trebuie însoțite de „sancţiunea politică“ (penală) și care trebuie lăsate 
în seama „sancţiunii morale“ și, eventual, a celei „religioase“ (divine)? 
Cazurile în care actul nu este vătămător sau în care agentul nu poate fi 
considerat responsabil pentru actul comis ies atît din sfera legii, cît și 
din sfera „simplei moralități“ (pp. 286-287). Ţin numai de „etica privată” 
cazurile în care instituirea unei sancțiuni penale ar fi inutilă sau ar tinde 
să producă un rău mai mare decît cel produs de actul pedepsit, îndeosebi 
atunci cînd există riscul ca, din cauza caracterului vag al prezumtivei 
infracțiuni, persoane nevinovate să devină victime ale unor abuzuri 
judiciare (de exemplu, pentru aşa-zisa „defăimare politică” — p. 289 
notă). 

Bentham analizează această delimitare și din perspectiva celor trei 
ramuri ale eticii în genere, corespunzînd virtuților înțelepciunii practice 
(prudence), respectiv cinstei (zrobity) și bunătăţii (beneficence). Prima priveşte 
acţiunile ce nu afectează decit interesele agentului (așa-zisele „datorii 
faţă de tine însuţi“). Este sfera prin excelenţă a eticii private; o imixtiune 
a legii aici se poate foarte ușor transforma într-o restrîngere abuzivă a 
libertății individuale (pp. 259-291). Bentham anticipează astfel teza cen- 
trală a lucrării lui JS. Mill Despre libertate. Două argumente esenţiale în 
favoarea libertății individuale, dezvoltate ulterior de ].S. Mill, apar în 
nuce în. PML: „Așa cum nu există vreun alt om care să fie mereu la fel 
de dispus să urmărească fericirea ta precum ești tu însuţi dispus să ţi-o 
urmăreşti, tot așa nu există vreun altul care să fi putut avea, per ansam- 
blu, tot atîtea ocazii ca și tine de a afla ce ar contribui cel mai mult la 
atingerea acestui scop. Căci cine poate ști la fel de bine ca și tine ce 
anume îți produce durere sau plăcere?“ (p. 244). 

Poziţia lui Bentham este însă mai puţin elaborată și mai puțin pre- 
cisă. Căci Mill distinge nu două, ci trei sfere: a legalității, a simplei 
moralități și a libertății (unde nici o sancțiune politică sau morală nu e jus- 
tificată). Interesat în primul rînd de arta legiferării, Bentham părea să 
subestimeze pericolul pe care sancţiunea morală (sau „populară“, după 
cum o mai numește) îl poate reprezenta pentru libertatea individuală: 
pentru el, forța eticii private este „firavă şi precară“ (p. 286), iar „șuşotelile 
simplei moralităţi” nu reprezintă mare lucru pe lîngă „tunetele legii” 
(p. 287). 

Regulile cinstei (datoria de a nu le face rău celorlalți, de a nu le di- 
minua fericirea) „sînt cele care, din punctul de vedere al oportunității 
(expediency), au cea mai mare nevoie de sprijin din partea legiuitorului: 
(p.292) — aici sancţiunea „politică“ trebuie să o întărească pe cea morală. 
Cît priveşte regulile bunătății (datoria de a-i ajuta la nevoie pe ceilalți, 
de a le spori fericirea), acestea rămîn în cea mai mare parte „sub juris-. 

dicția eticii private“, întrucît caracterul liber și voluntar pare o caracte- 
ristică esențială a unor asemenea acte (ibid.). 

Prima secţiune a capitolului XVII, unde Bentham tratează această 
problemă, este neglijent scrisă. Deși semnificația distincţiei etică pri- 
vată-legiferare reiese cu destulă claritate din analiza prezentată mai 
sus, unele paragrafe ale acestei secțiuni dau alte înţelesuri termenului 
de „etică privată”, lucru care i-a derutat pe mulţi comentatori, dînd 
naștere unor interpretări puţin cam forțate. Cea mai cunoscută dintre 
acestea este cea a lui D. Lyons (1973): Bentham ar propune de fapt două 
versiuni ale principiului utilității, una pentru „etica publică“ și pentru 
legiuitor (standardul la nivelul întregii comunități, care era recunoscut 
și de interpretarea tradițională), și o alta pentru „etica privată“. 

Ipoteza unei simple inconsecvenţe în exprimare mi se pare mai plau- 
zibilă aici, oricît de paradoxală ar părea ea dacă luăm în considerare 
atenţia acordată de Bentham preciziei limbajului. Într-adevăr, preocu- 
parea pentru eliminarea, pe cît posibil, din limbajul juridic a ambigui- 
tăților și a „ficţiunilor“ (entități fictive, fără corespondent în realitate) este 
o constantă în opera lui Bentham, care se dovedește, astfel, un fidel dis- 
cipol al lui John Locke și un neașteptat precursor al filozofiei analitice a 
secolului al XX-lea. Și totuși Bentham însuși se exprimă adesea imprecis. 
Pe cît de minuţios e de obicei în detalii, pe atît de sumar sau de negli- 
jent este uneori în prezentarea unor chestiuni esențiale. | 

Un capitol de sine stătător este amplul capitol XVI („Clasificarea 
infracțiunilor“), ce formează aproape o treime din lucrare. E capitolul 
cu care Bentham se mîndrea, probabil, cel mai mult. Întâi, pentru că aici 
vocaţia sa pentru sistem și pentru analiza de detaliu s-a putut manifesta 
din plin. Şi mai important este însă că această clasificare, profund origi- 
nală, urma să joace un rol esenţial, în concepția lui Bentham, în refor- 
marea, pe baze raționale, a legislației existente. Aceasta deoarece la baza 
clasificării stă principiul „natural“ al utilității, mai exact al posibilului 
prejudiciu pe care l-ar putea aduce o acţiune, fie agentului însuși (clasa 
a 3-a: „infracţiuni private contra ta însuţi“), fie unei alte persoane anume 
(clasa 1: „infracţiuni private contra altora“), fie unei părți a comunității 
(clasa a 2-a: „infracțiuni semipublice”), fie întregii comunităţi (clasa a 
4-a: „infracţiuni publice/ contra statului“). Fiecare dintre ramuri se 
poate diviza la rîndul ei — Bentham aplică pe scară largă „metoda 
exhaustivă” a diviziunii dihotomice, cunoscută încă de la Platon (vezi 
Sofistul sau Omul politic). Dacă o prezumtivă infracţiune nu se regăsește 
pe nici una dintre ramuri, înseamnă că ea nu aduce de fapt nici un pre- 
judiciu și deci nu ar trebui considerată o infracțiune. Bentham dă, printre 
altele, exemplul cametei, în apărarea căreia și publicase, în 1787, un 
celebru pamflet. .. 

. În vederea asigurării completitudinii planului său de Cod penal, Ben- 
tham s-a străduit să stabilească o distincţie de principiu între dreptul 
penal și cel civil. După cum am arătat, el nu a reușit să rezolve această 

problemă în PML (versiunea 1780). O „Notă finală“, adăugată în ianu- 
arie 1789, rezumă concluziile la care ajunsese în această chestiune (dez- 
bătută pe larg în Despre legi în genere). Întîi, consideră Bentham, trebuie 
să înțelegem ce anume este o lege: o lege este o pGruncă; ea creează o 
infracţiune (de unde reiese din nou importanţa capitolului XVI, căci „a 
clasifica infracțiuni... înseamnă deci a clasifica legi” — p. 305). Însă o 
asemenea lege „coercitivă“ sau, cum o mai numește Bentham, o „lege 
civilă” sau o „lege imperativă simplă” nu-și poate realiza menirea decît 
dacă este însoţită de o altă lege, „punitivă“ sau „penală“, care să pre- 
vadă cuantumul pedepsei și să poruncească pedepsirea persoanei care 
a comis infracțiunea respectivă. Întrucît, în practică, legile „punitive” 
conțin implicit și imperativele legilor „civile“, această distincție are mai 
mult un caracter teoretic și nu s-ar mai vedea rostul unui cod civil de 
legi. Însă ambele tipuri de legi necesită un amplu volum de „chestiuni 
expozitive“ (expository matter), care să le expliciteze conținutul, să 
definească termenii folosiți etc. Soluţia la care ajunge Bentham în pro- 
blema distingerii între dreptul penal și cel civil este următoarea: „Codul 
civil va consta în principal numai dintr-un conglomerat de chestiuni 
expozitive. Partea imperativă, de care țin aceste chestiuni expozitive, nu 
se va găsi în același cod, ... ci în codul penal ...[care] va consta deci, în 
principal, din legi punitive, care includ partea imperativă a ansamblului 
legilor civile; pe lîngă care va mai conține și diferite chestiuni expozi- 
tive, ținînd nu de legile civile, ci de cele punitive“” (p. 306). 

„Nota finală“ face scurte referiri și la dreptul constituțional. Într-o 
altă notă, adăugată ediţiei din 1823, Bentham încearcă să-și explice omi- 
siunea: ,... în ciuda importanţei ei și a aptitudinii ei de a fi tratată se- 
parat de celelalte, această ramură nu prea îmi apăruse la momentul 
respectiv ca una distinctă; firul cercetărilor mele nu mă dusese încă la 
ea“ (p. 281). De fapt, Bentham tratase asemenea chestiuni încă din prima 
sa lucrare publicată, A Fragment on Government (1776), o severă critică a 
unor pasaje din Introducerea la Commentaries on the Laws of England 
(1765-1769) a influentului jurist englez William Blackstone. 

PML nu a avut un ecou imediat, însă atît principiul utilității (în 
primul rînd), cît și principiile mai specifice ale dreptului penal expuse 
aici vor impregna lucrările ulterioare ale lui Bentham. Acesta va iniția 
o adevărată școală de gîndire „utilitaristă“ (vezi și ].S. Mill, Despre liber- 
tate), care va juca un rol important în filozofia morală și politică a seco- 
lelor XIX și XX. În filozofia dreptului, îl putem considera inițiatorul 
şcolii „analitice“, al cărei principal reprezentant a fost juristul englez John 
Austin (The Province of ]urisprudence Determined — 1832). În plan practic, 
Bentham va deveni liderul intelectual al mișcării reformiste a „filozofilor 
radicali“ (printre care se numărau James Mill și J.S. Mill, economistul 
David Ricardo, John Austin ș.a.), o nouă partidă apărută pe scena politică 
britanică (alături de tradiționalii Tories și Whigs) după războaiele - 

napoleoniene. Deși nu au fost atit de radicale pe cît și le-ar fi dorit, 
reformele care se vor introduce în Marea Britanie (începînd cu 1827 — 
reforma Codului penal; 1832 — faimoasa Reform Bill, care a modificat 
sistemul electoral; 1846 — abolirea tarifelor vamale protecţioniste privind 
comerțul cu cereale etc.) poartă și amprenta spiritului său. Un autor al 
vremii (John Roebuck) afirma în 1849: „Scrierile lui Bentham au produs 
o tacită revoluționare a manierei de a trata toate subiectele politice şi 
morale. Modul de gîndire se înnoise în întregime și toţi cei ce scriau pe 
teme politice, fără a ști (cei mai mulți) de unde le vine inspirația, erau 
însufleţiți de acest nou spirit!“ (apud PML, p. Ixix). 


Notă 

* Citatele din text pentru care nu se indică decît pagina sînt din Jeremy Bentham, 
An Introduction to the Principles of Morals and Legislation, Methuen, Londra, 
1982. Traducerea lor estă făcută de autorul articolului. 

James M. Buchanan (n. 1919) 


LIMITELE LIBERTĂȚII. 
ÎNTRE ANARHIE ȘI LEVIATHAN (1975) 


James M. Buchanan este unul dintre cei mai cunoscuţi economiști con- 
temporani. A fost studentul lui Frank Knight la Universitatea din Chi- 
cago. A primit premiul Nobel pentru economie în 1986. 

Preocupările de cercetător ale lui James M. Buchanan s-au îndreptat 
și către filozofia politică, unde contribuţia sa la renașterea contractua- 
lismului a fost remarcabilă. Abordarea sa este apropiată de cea a lui 
John Rawls, dar este făcută cu instrumentele conceptuale utilitariste. The 
Limits of Liberty (Limitele libertăţii)* — unde este prezentată această abor- 
dare — a devenit, între timp, o carte clasică a filozofiei politice con- 
temporane. 

James M. Buchanan a avut o contribuţie-cheie în punerea bazelor ana- 
lizei economice a politicului (abordare cunoscută și sub numele de public 
choice — opțiunea publică). Ideea centrală a Școlii „opțiunii publice“! 
este că alegerea colectivă stă, ca și alegerea individuală, sub semnul 
urmăririi de către individ a intereselor proprii. În consecință, politi- 
cianul sau birocratul este un om ca toți oamenii, își urmărește deci intere- 
sele individuale și nu „binele public“. 

Buchanan este un individualist. Din punct de vedere metodologic, 
poziţia aceasta are consecințe extrem de semnificative, întrucît ea 
împiedică proiectarea propriilor valori peste țesătura relaţiilor dintre 
indivizi. Cu alte cuvinte, individualismul ne împiedică să acordăm valo- 
rilor personale o greutate aparte. Politica apare, din acest punct de 
vedere, ca o artă a compromisului. Societatea ne oferă un cadru de atin- 
gere a obiectivelor individuale și nu mijloacele de a realiza un bine 
comun (p. 1). Buchanan se distanțează astfel explicit de presupoziţiile 
„societății bune“, de căutarea de sorginte platoniciană a unui „adevăr“ 
în politică (pentru presupoziţiile filozofiei politice moderne vezi 
Mandeville, Fabula albinelor). 

Pregătindu-și elementele necesare în italică argumentului cen- 
tral al cărții, Buchanan observă că anarhia poate opera foarte bine în nu- 
meroasse situații din viața cotidiană. Putem merge pe trotuar fără reguli 
formale care să restrîngă explicit sfera acțiunilor noastre. Dar există 
pericolul ca anarhia să devină haos de îndată ce nu știm ce este nal 
meu“ și ce este „altău“. 

Funcționarea unei piețe — arată Buchanan —. are presupoziţiile ei. 
Într-o prezentare ușor adaptată a exemplului său, ne putem închipui că 
sîntem la sfîrşitul verii și un producător a așezat o grămadă de pepeni 
pe marginea drumului. Eu vin, am bani în buzunar și dorința de a mînca 
un pepene. Vînzătorul doreşte să:mi-l ofere la .un anume:preţ. Ne: 
înțelegem, plătesc, iau pepenele și-merg mai departe.-Totul decurge lin;- 

dar asta presupune existența unui acord cu privire la drepturile fiecărei 
părţi. Eu nu iau pepenele fără să las bani. Vînzătorul nu-mi smulge 
banii din buzunar. Acordul presupus este unul tacit, dar fără el piaţa 
nu ar funcționa (vezi exemplul la p. 17). 

Fără acordul de care vorbeam mai sus, va apărea o „distribuţie natu- 
rală“. Forţa fizică, șiretenia ș.a.m.d. pot determina o altă distribuţie a 
pepenilor din exemplul de mai sus. Poate că producătorul nu va face 
eforturi să mă împiedice să iau un pepene, dar mă va constrînge să 
renunţ dacă aș vrea să iau zece pepeni cu mine. 

Desigur, chiar atunci cînd distribuţia este naturală, putem încheia un 
contract, un acord cu privire la un schimb. Să presupunem că A și B au 
încheiat un acord oarecare în sensul de mai sus. Atunci survine urmă- 
toarea problemă, pe care o putem denumi problema presupozițiilor coope- 
rării. Structura abstractă a acestei probleme este bine cunoscută din 
teoria jocurilor („dilema prizonierului”“) și este ilustrată, de obicei, de 
tablouri de tipul celui de mai jos. (Valorile din fiecare celulă reprezintă 
costurile, pentru fiecare dintre jucătorii A și B, ale acţiunii respective — 
a respecta sau a nu respecta acordul.) 

Cooperarea este subminată de tendinţa lui A de a se deplasa din 
Celula I către Celula II, în vreme ce B ar prefera Celula III. 


B 








Nu respectă 
acordul 


Respectă 
acordul 















Respectă Celula | Celula II 
acordul 19,7 3,11 
Nu respectă Celula III Celula IV 










22,1 9,2 


acordul 





Celula I are statut de „nucleu“, dar partenerii nu se pot menţine 
acolo, deoarece — ca orice indivizi — își urmăresc interesul personal. 
Acţiunea lor rațională îi conduce însă către Celula IV (unde rezultatul 
este mai prost pentru amîndoi). 

Soluţia problemei presupoziţiilor cooperării constă, după Buchanan, 
în distingerea a două stadii ale-procesului de încheiere de acorduri. 
Trebuie să începem mai întîi cu un acord mutual asupra unei anumite 
structuri a drepturilor părţilor (pp. 29-30). Modelul procesului care 
rezultă poate fi prezentat în felul următor (p. 31): (1) distribuţia natu- 
rală; (2) stadiul constituţional (acordul asupra „regulilor jocului”); (3) 

stadiul postconstituțional în care este posibil să fie încheiate contracte 
cu privire la: (a) bunuri private; (b) bunuri publice. 

„Bun public“ este un termen tehnic prin care Buchanan se referă la 
acele bunuri care pot fi consumate de individul A, fără ca prin aceasta 
consumul lor de către un individ X să fie redus (adică A și X nu sînt într-o 
relație de rivalitate în raport cu un asemenea bun). Numărul X-ilor 
poate să fie însă limitat. Presupunerea este că, în cazul „contractelor 
sociale“, X se poate referi la orice alt membru al comunității. 

In cazul bunurilor publice, problema este cine va suporta costurile 
producerii lor. Desigur, răspunsul pare simplu: beneficiarii! Așa și este 
în cazul în care numărul beneficiarilor e foarte limitat. Dar cînd este vorba 
despre un număr mare de beneficiari, atunci e greu ca părțile să suprave- 
gheze comportamentul partenerilor. Pentru fiecare individ devine 
rațional să „meargă pe blat“, să consume fără să plătească (să fie, cu alte 
cuvinte, un „free-rider”)! În felul acesta costurile fiecăruia sînt mai mici. 
Rezultatul va fi însă neproducerea bunului public. 

Soluţia la problema de mai sus, de la care pleacă ].M. Buchanan, a 
fost propusă de către economistul suedez Knut Wicksell: este recurge- 
rea la o regulă a unanimității. Contractul este negociat între toți membrii 
unei comunități (și include măsuri contra „blatiștilor”). Regula una- 
nimității este implicită în cazul bunurilor private (toți cei care participă 
la un schimb cad de acord asupra termenilor contractului). În cazul 
bunurilor publice ea este făcută explicită. 

Problema regulii unanimității este, din nou, legată de numerele mari: 
fiecare are un drept de veto; negocierile ca atare se vor prelungi foarte 
mult, costul lor este foarte mare pentru cei implicați. Ca și Wicksell_care 
ar fi acceptat și reguli cu-mai-puţin-decît-unanimitatea (cinci șesimi, de 
pildă, în cazul deciziilor fiscale — vezi p. 41), Buchanan sugerează reguli 
fără unanimitate, dar cu majorități calificate. 

Ce se întîmplă, în condițiile de mai sus, cu cei care rămîn în afara 
majorității? Este perfect imaginabil ca majoritatea de cinci șesimi să 
decidă că nu mai am dreptul de proprietate asupra casei în care ar urma 
să se mute altcineva! Soluţia nu pare să fie decît aplicarea unor asemenea 
reguli sub constrîngerea unor drepturi de proprietate individuală „bine 
definite și larg acceptabile“ (p. 52). 

Problematica de mai sus, după cum lesne se vede, ne-a readus la 
reflecția despre stadiul constituțional al încheierii de contracte între 
indivizi. Buchanan explică emergența drepturilor de proprietate printr-un 
proces de dezarmare: indivizii dintr-o colectivitate în care fiecare depune 
eforturi de a prăda și de a se apăra de prădători descoperă că vor ieși 
cu toții cîștigați dacă economisesc resursele cheltuite pentru a se apăra 
și a prăda (p. 64). 

O dată drepturile fixate, revenim la problema respectării acordurilor. 
Contractul constituțional cuprinde, desigur, și pedepse pentru încăl- 
carea acordurilor. Dar cine le va aplica? Ce interes au indivizii C, D, E... 
să-l pedepsească pe B pentru că l-a jefuit pe A? În aparenţă ne învîrtim 
în cerc. leșirea se face prin încredințarea aplicării regulilor unui arbitru — 

imparțial. Astfel, se obține un bun public: siguranța crescută a proprie- 
tății tuturor membrilor societății. 

Statul este întruchiparea instituționalizată a arbitrului. Statul care 
asigură respectarea regulilor este numit în Limitele libertății „stat pro- 
tector“. Din acest punct de vedere, a spune că statul „conferă drepturi“ 
este tot una cu a spune că arbitrul face și regulile jocului (p. 68). 

Problema statului este, după Buchanan, că el nu apare doar în ipostaza 
de stat protector. Buchanan denumește cealaltă fațetă a sa „stat pro- 
ducător”“ (de legislaţie). Activitatea de producere de legislație devine 
problematică de îndată ce sînt redefinite drepturile (p. 69). 

Omul modern este prins, ne spune Buchanan, în mrejele unui para- 
dox: pe de o parte, el ar dori să nu fie constrîns (să fie cît mai puțin 
guvernat); pe de alta, apar cereri pentru tot mai numeroase intervenții 
ale statului (p. 91 și urm.). 

De îndată ce limitele puterii statului sînt tot mai extinse, apare peri- 
colul ca el să se transforme într-un Leviathan. Tendinţa aceasta este 
accentuată în mod natural de faptul că persoanele atrase de ideea liber- 
tății nu se avîntă în politică, în vreme ce aceia care au plăcerea de a in- 
fluenţa viața altora intră în politică (p. 157). O dată ajunse acolo, aceste 
persoane produc legislaţie și tind să refacă arbitrar regulile consti- 
tuționale (p. 163). 

„Omul este făuritor de reguli.“ Formula aceasta aparent prea gene- 
rală ascunde, de fapt, probleme dificile. Regulile, dreptul constituie 
pentru Buchanan ceea ce el denumește „capital public“. Capitalul public 
nu este un simplu bun public de folosință imediată, ci este un bun public 
de folosință îndelungată (p. 123). Dreptul este o sursă de beneficii pe 
termen lung pentru membrii comunității. 

În ce condiţii însă este bine utilizat capitalul public al regulilor de 
drept? Orice atingere adusă acestui capital trebuie respinsă? Buchanan 
nu respinge ideea de reformă, de renegociere a contractului consti- 
tuțional, poziția sa în această problemă marcînd finalul cărții. 

Tema de bază este cea a opririi procesului de degradare a capitalului 
public constituit de reguli. Buchanan crede că ideea unor relații libere 
între oameni liberi mai poate entuziasma și poate deveni o realitate doar 
atunci „... cînd contractul social renegociat cu succes plasează pe «al 
meu și al tău» într-un cadru structural redefinit și amenințătorului 
Leviathan îi sînt puse noi limite“ (p. 180). 

A-l interpreta pe Buchanan nu este un lucru atît de simplu pe cît pare 
la prima vedere. El este un adept al statului-arbitru. Judecătorii trebuie 
să descopere regulile, să respecte cadrul constituțional, nu să caute „ade- 
vărul”. Dar oamenii sînt cei care constituie regulile. În acest sens, ele sînt 
„făcute“. 

n viziunea lui Buchanan, libertarianul promotor al anarhiei și socia- 
listul care vrea să-l instaureze pe Leviathan împărtășesc o supoziție 
comună: discursul loreste adresat unui ipotetic despot binevoitor (p. 177), 

cn e ar fi dispus să transpună în realitate schemele lor de reformă socială. 
Pentru Buchanan însă, important este consensul indivizilor. 

Deși Buchanan a criticat cu acuitate defectele democrației (asociată 
cu creșterea peste măsură a statului), el este un democrat în sensul în 
care, în teoria sa, fiecare individ contează. Deși este un utilitarist, ceea 
ce este important pentru el nu e ca utilitatea să fie maximizată la nivelul 
„societăţii“, ci ca în procesul de agregare a preferințelor individuale 
să-și găsească reflectare interesele fiecărui individ. În sensul acesta, 
Buchanan este un democrat radical. Spre deosebire de anarhist însă, el 
subliniază importanța procesului de constituire a unor reguli care să con- 
strîngă individul, să-i limiteze libertatea, pentru a face loc societăţii (în 
locul anarhiei). Dar, spre deosebire de socialiști (care acceptă, într-o 
formă sau alta, ideea de a lua de la unul pentru a da altuia, împotriva 
voinței celui căruia i se ia ce este al său), pentru Buchanan fiecare individ 
contează: nimic nu poate fi redistribuit fără consimțămîntul (și avantajul) 
tuturor părților implicate. 

Buchanan însuși comentează apropierea ideilor sale de cele ale lui 
Rawls (pp. 175-176). Spre deosebire de Rawls, Buchanan nu propune 
însă un set de principii explicite ale dreptății. Lucrul acesta este în per- 
fect acord cu ideea de mai sus că indivizii contează. Şi de contat con- 
tează indivizii reali. Buchanan insistă adesea asupra faptului că plecări 
de aici, de la o situaţie dată. Aceasta este o importantă deplasare de 
accent către procesele practice de găsire a consensului. De aici poate și 
singura recomandare pe care o găsim explicit la Buchanan: ideea de a 
folosi majorități calificate, majorități constituționale în toate procesele 
de votare dintr-o democrație. 

O ilustrare a ideilor de mai sus se găsește chiar în Limitele libertății 
(pp. 178-179). Să zicem că individul A are un venit de 100 000 de dolari, 
iar B de 5 000 de dolari. Lui A statul îi ia, sub formă de impozite, 50 000 
de dolari. De pe urma serviciilor statului, A are un beneficiu de 10 000 
de dolari, iar B de 20 000 de dolari. A îi propune lui B un tîrg; să-i trans- 
fere el o treime din venitul său, iar statului să nu-i plătească impozite. 
După cum se poate calcula lesne, ambii ar fi în avantaj. Desigur că, după 
acest argument, rămîne întrebarea cum îl vor convinge ei doi pe biro- 
crat să renunțe la partea care rămînea altfel statului (mai precis, celor 
care pun în mișcare mașinăria statului). Oricum, un transfer complex 
de acest tip ar presupune o mașinărie a guvernării, greu de ținut sub 
control. 

În scrierile sale ulterioare, Buchanan pare a pune accentul pe carac- 
terul robust al piețelor. Pieţele sînt susținute de „reguli ale încrederii“. 
Pe o piaţă, relaţiile se reduc, pînă la urmă, la raporturi între două părți, 
ceea ce favorizează reciprocitatea și formarea de nuclee de cooperare. 
„Regulile solidarităţii”, ale fidelității față de un grup, sînt inferioare din 
acest punct: de vedere? 

Din această perspectivă, se poate spune că, în Limitele libertăţii, cen- 
tral este-interesul pentru piață ca spațiu în care se pot dezvolta relațiile 
umane libere. Acest spațiu devine însă funcțional doar dacă sînt respec- 
tate reguli tacite ale cooperării oneste și încrederii. Iar, la rîndul lor, 
regulile cuprinse în acordurile încheiate pe piață trebuie să respecte 
metareguli (reguli constituționale, reguli de constituire a regulilor). 

Libertatea este „la colţul străzii“ (în piață), în pofida viziunilor roman- 
tice utopice. 


Note 
* Citatele din text pentru care nu se indică decît pagina sînt din James M. 


Buchanan, The Limits of Liberty. Between Anarchy and Leviathan, University of 
Chicago Press, Chicago, 1975. Traducerea lor este făcută de autorul arti- 
colului. 

1 Pentru o prezentare a temelor Şcolii opțiunii publice, vezi Miiller 1989. Pentru 
o expunere accesibilă a acestor teme și a filozofiei sociale a lui James M. 
Buchanan, vezi Tullock 1976. Aceste lucrări cuprind și indicaţii bibliografice 
extrem de utile. 

2 Vezi, în acest sens, importantul său studiu, scris împreună cu Viktor Van- 
berg, „Rational Choice and Moral Order“, în Nichols și Wright (1990: 
175-191), precum și discuţia dintre Vanberg, Buchanan și Alan Bloom 
(ibid., pp. 202-206). 

Emund Burke (1729-1797) 
REFLECŢII ASUPRA REVOLUȚIEI DIN FRANȚA (1790) 


În 1790, anul apariţiei cărţii sale Reflections on the Revolution in France and 
on the Proceedings in Certain Societies in London Relative to that Event 
(Reflecţii asupra Revoluţiei din Franţa și asupra dezbaterilor din anumite socie- 
tăți din Londra referitoare la acel eveniment), Burke era deja un personaj 
cunoscut în lumea literelor și a politicii britanice. Deși prima sa lucrare 
importantă ține de domeniul esteticii (A Philosophical Enquiry into the 
Origins of our Ideas of the Sublime and Beautiful, 1757), el a urmat o carieră 
politică, ajungînd membru al Parlamentului, ocazie cu care s-a remarcat 
prin discursurile şi scrierile polemice. Reflecţiile însă îl vor face celebru 
pe Burke în Europa sfîrșitului de secol XVIII şi îl vor consacra ca pe un 
adevărat părinte spiritual al conservatorismului britanic. 

Concepută în prima jumătate a anului 1790 și publicată în luna noiem- 
brie a aceluiași an sub forma unei scrisori de dimensiuni considerabile! 
(ediţia pe care o folosesc aici pentru referinţă are aproape 400 de pagini!) 
adresată unui „gentleman“ pe care Burke nu îl numește?, lucrarea ia 
naștere ca urmare a iritării produse de o predică a lui Richard Price3 în 
care Revoluţia franceză era salutată ca un exemplu de urmat pentru 
Anglia (trebuie spus că, în acel moment, sentimentul opiniei publice bri- 
tanice era mai degrabă favorabil evenimentelor din Franţa). Îngrijorarea 
lui Burke are însă și un obiect mult mai general; după el, Europa însăși 
se afla în fața unei situaţii revoluţionare: „Multe părți din Europa sînt 
pradă dezordinii. În multe altele se aude un muget surd pe sub pămînt; 
se simte o trepidație care anunţă un cutremur universal în lumea politică“ 
(p. 265). Scopul cărții este deci în primul rînd acela de a deniunţa Revoluţia 
franceză în lucrările și efectele sale, dar este clar că acest lucru nu exclude 
și un diagnostic sumbru asupra timpurilor moderne în general: „Era ca- 
valerismului s-a încheiat — urmează aceea a sofiștilor, economiștilor și 
socotitorilor; iar gloria Europei s-a stins pentru totdeauna“ (p. 170). 

Pentru Burke, această revoluţie nu era nici măcar necesară: era nevoie 
poate de reforme, dar nu de „distrugerea“ ordinii politice precedente. 
Creșterea populaţiei sub regimul monarhic francez apărea ca o dovadă 
că acesta nu era despotic: „Nici o ţară în care populaţia crește mereu și 
se dezvoltă nu poate fi sub o guvernare foarte răuvoitoare. [...] Nu voi 
spune niciodată despre un stat în care experienţa dovedește că alcă- 
tuirea sa favorizează înmulţirea populaţiei că este rău întocmit. Avuţia 
unei țări este un alt standard, nu mai puțin respectabil, prin care putem 
judeca dacă, în ansamblu, o guvernare este protectoare sau distructivă“ 
(pp. 232-233). Înflorirea artelor și industriilor dovedeşte, de asemenea, 
că Franța nu avea o orînduire care merita să fie revoluţionată. Semnele 
distinctive pentru o-guvernare bună, cele care îi permit lui Burke să: 

arate că revoluţia este un abuz, sînt destul de comune pentru gîndirea 
politică a secolului al XVIII-lea: dinamica pozitivă a populației și a averi- 
Ir, precum și progresul artelor și industriilor. 

Mai mult decît inoportună, Revoluţia franceză este, pentru Burke, 
esențialmente rea: „Nu neg că între nenumărate acte de violenţă și nebu- 
nie, ceva bun s-ar putea să se fi făcut. Aceia care distrug totul se prea 
poate să înlăture și vreun rău. [...) Îmbunătăţirile aduse de Adunarea 
Naţională [a Franţei] sînt superficiale, erorile lor sînt însă fundamentale“ 
(pp: p. 374-375). 

XI Împotriva celor care susțin idei revoluționare, Burke opune și un 
Îsi istoric; este o greșeală, arată el, să confundăm natura Revoluției 
engleze din 1688 cu aceea a Revoluţiei franceze: în ciuda a ceea ce arată 
susținătorii englezi ai celei din urmă, prima a avut un caracter foarte 
diferit. Acesta este dat de faptul că Revoluţia engleză s-a făcut nu în 
numele schimbării unui sistem politic cu altul nou, arată Burke, ci în 
numele conservării politice: „Revoluția [engleză] a fost făcută pentru a 
ne păstra venerabilele și indisputabilele noastre legi și libertăţi, precum 
şi venerabila noastră formă de guvernare, care este singura noastră sigu- 
ranță pentru păstrarea dreptății și libertății“ (p. 117). Nu trebuie să 
deducem de aici că el se opune în principiu oricărei schimbări politice, 
fie ea și revoluţionară; în fond, omul politic Burke s-a dovedit a fi, nu 
cu mulți ani înainte, un apărător moderat al cererilor coloniștilor ameri- 
cani. Diagnosticul ostil al Reflecţiilor este înţeles în semnificaţia sa doar 
dacă îl privim ca derivat dintr-o filozofie politică cuprinsă în aceeași 
lucrare, o filozofie politică ce nu este, poate, întotdeauna foarte explicită, 
dar care însoțește aproape fiecare apreciere critică ori apologetică din 
text. 

XJUna din temele care figurează proeminent în Reflecţii este aceea a 
imperfecțiunii r naturii umane, imperfecţiune ce antrenează un pesimism 
politic și moral care se plaseazăla Antipodul optimismului revoluționar. 
Tulburările din istorie sînt cauzate de viciile oamenilor. care_sînt 


nenumărate și schimbătoare (p. 248). Există chiar un „progres natural 
al pasiunilor, de la slăbiciune la viciu“ 115. 251). Uma dintre implicaţiile 
acestui argument este aceea că democrația nu poate fi decît un regim 
corupt. Acuzele aduse democrației sînt multe, dar majoritatea lor au o 
lungă istorie și sînt comune atît surselor clasice, cît și celor moderne: 
a) nu poate exista o democraţie pe un teritoriu atît de mare ca al Franţei, 
istoria nu ne oferă nici un asemenea exemplu (p. 228); încercarea de a 
impune o democrație pe un asemenea teritoriu duce inevitabil la 
dezmembrarea statului (p. 142); b) nu poate exista o democraţie pură, 
căci ea are tendinţa de a decădea și de a dobîndi ceva din natura altor 
regimuri corupte, cum ar fi oligarhia (aceasta era situația Franței, afirmă 
Burke, pp. 228 și 329), sau chiar tirania, caz în care „persecuțiile popu- 
lare“ sînt cu deosebire crunte; cei persecutați de tirania majorităţii „par 


părăsiţi de întreaga omenire; zdrobiţi de o conspirație a întregii lor 

specii“ (p. 229); Franța va deveni, prin introducerea democrației în 
armată, o „democraţie militară“, un „monstru politic“, care își va devora 
creatorii (pp. 332-333); c) democraţia îi pune în pericol pe cei bogaţi; este 
un regim bazat pe lăcomia celor săraci; proprietatea însăși este în pericol 
(pp. 206-207); pasiunea pentru înavuțire îi împinge pe oameni să facă 
lucruri necugetate (p. 211); ceea ce rezultă este ruina în urma speculației 
financiare; d) democraţia conţine în esenţa sa un element anarhic, este 
un regim al dezordinii — vezi referința la „moleculele organice ale unui 
popor dezorganizat“ (p. 106); conducătorii nu ar trebui să dea seamă celor 
de jos pentru acţiunile lor așa cum se întîmplă într-o democraţie, pentru 
că atunci „nici un guvern nu ar rezista nici un moment dacă ar putea fi 
răsturnat pe baza unei acuzaţii atît de vagi precum aceea de «incom- 
petență» (misconduct)“ (p. 112); e) pentru mulți oameni, libertatea nu 
înseamnă, adesea, decît licenţă și dispreț al legilor și rînduielilor (p.91); 
mijloacele criminale sînt adesea preferate pentru că par mai favorabile 
„interesului public“ (pp. 176-177). 

Burke este sceptic față de ideea că oamenii simpli pot conduce: con- 
statînd că Adunarea Naţională este compusă mai cu seamă din păturile 
de jos ale oamenilor legii, el arată că aceștia nu au nici calitățile și nici 
voinţa de a conduce bine statul (p. 129); „interesul bănesc” este prin 
natura sa predispus la acte necugetate (p. 211), iar oamenilor de litere 
(scriitorilor și filozofilor) el le rezervă unele din cele mai dure califica- 
tive, semnalînd astfel o îndepărtare de optimismul caracteristic Ilu- 
minismului. Astfel, el nu ezită să scrie: „cabala literară și-a făcut, încă 
de mai multă vreme, un plan pentru distrugerea sistematică a religiei 
creștine“ (p. 211). Există chiar o alianţă strînsă între speculanți și „lite- 
rații politicieni“ (political Men of Letters): cei din urmă își propun să 
seducă sistematic opinia publică folosind banii furnizaţi de cei dintii 
(pp. 212-213). 

„X. Conducătorii, mai cu seamă, sînt expuși corupției și corup la rîndul 
Tor: „În acest trafic politic [din Franţa], conducătorii sînt obligaţi să se 
încline în fața ignoranței celor pe care îi conduc, iar aceştia sînt obligați 
să devină executanții celor mai ticăloase planuri ale conducătorilor” 
(pp. 128-129). Demagogia este disponibilă pentru a masca faptul că unii 
își doresc puterea în interes propriu: „Pentru acești teoreticieni [ai revo- 
luției] dreptul poporului este aproape întotdeauna confundat în mod 
sofistic cu propria lor putere“ (p. 153). 

Din punct de vedere teoretic, probabil cea mai importantă aserţiune 
a lui Burke este aceea după care știința care trebuie să ghideze acțiunea 
politică este o știință experimentală. Reluînd o distincţie pe care o întilnim 
chiar la Aristotel între știința teoretică și știința practică, Burke afirmă 
că știința politică nu este o știință teoretică, adică o știință a principiilor 
generale, ci una practică, adică o știință care pornește de la cazurile 
individuale și are ca scop cunoașterea cazurilor individuale: „Ştiinţa 
construirii unei comunităţi politice (commonwealth), a renovării sau 

reformei sale este, ca oricare altă știință experimentală, cu neputinţă de 
expus a priori“ (p. 152). Complexitatea universului moral și a naturii 
"mane în general este invocată alături de complexitatea societății: ceea 
«.. sezultă, la Burke, este că știința și acțiunea politică trebuie să țină seamă 
de circumstanţe (situații individuale), pentru că acestea sînt materia și 
scopul unei științe experimentale: „Nu pot să vin și să laud ori să blamez 
ceva ce ține de acțiunile și grijile omenești pe baza unei considerații 
superficiale a lucrului [respectiv], așa cum se prezintă el privat de orice 
relație, în toată goliciunea și singurătatea abstracției metafizice. 
i Circumstanţele (pe care unii domni le trec bucuroși cu vederea) dau, în 
realitate, fiecărui principiu politic culoarea sa distinctivă și calitatea sa 
aparte. Circumstanţele sînt acelea care fac ca orice schemă civilă și 
politică să fie folositoare sau dăunătoare pentru omenire“ (pp. 89-90). 

Rezultă de aici că se înșală aceia care consideră că important în po- 
litică este să ne ghidăm după principii abstracte; teoreticienii, ca și ex- 
cesul de teorie se pot dovedi periculoși în această sferă: „în politică, cel 
mai greşit dintre toate lucrurile este demonstrația geometrică” (p. 286). 
Pretinsul raționalism (o „filozofie mecanică“) este greșit și pentru că nu 
conferă sentimentului, afecțiunii, rolul care i se cuvine în viaţa politică, 
cu atît mai mult cu cît comunitatea politică este și o comunitate bazată 
pe afecțiune. Corpul politic este susținut deci de un „sistem al ma- 
nierelor“ (p. 172); cît despre originea sentimentelor noastre politice și 
sociale, acestea apar printr-un proces „natural“ (p. 182). 

Burke insistă foarte mult asupra chestiunii „drepturilor omului“, 
atît de invocate de revoluționarii francezi. Suspiciunea față de teorie și 
față de principii abstracte ia forme tranșante, cu un ecou considerabil 
în gîndirea conservatoare de mai tîrziu: „Pretinsele drepturi ale acestor 
teoreticieni nu sînt decît extreme; și pe cît de adevărate sînt din punct 
de vedere metafizic, pe atît sînt de false din punct de vedere moral și 
politic. Drepturile omului sînt într-un fel de mijloc, imposibil de a fi defi- 
nite, dar nu imposibil de a fi cunoscute“ (p. 153). 

În opoziție cu „drepturile metafizice“ ale filozofilor și revoluționarilor, 
Burke susține că există un „drept natural”, despre care nu dă prea multe 
detalii și despre a cărui invocare în lucrările multor filozofi ale căror idei 
le respinge implicit nu ne spune nimic. El neagă însă că actul guvernării 
trebuie să se sprijine pe aceste drepturi naturale: „Guvernul nu este 
făcut în virtutea drepturilor naturale, care pot exista și care există 
într-adevăr în totală independenţă de acesta; și există cu o mai mare clari- 
tate și cu un mult mai mare grad de perfecțiune abstractă: însă per- 
fecţiunea lor abstractă este defectul lor practic“ (pp. 150-151). Dar unde 
pot fi găsite reperele artei politice? 

Răspunsul lui Burke este, în general, că experienţa ne furnizează cel 
mai sigur ghid în această privinţă. Este și firesc să fie așa, de vreme ce 
ştiinţa politică este o ştiinţă practică; ştiinţa teoretică este înşelătoare în 

domeniul politicii și moralei: membrilor Adunării Naţionale li se re- 

proșează că nu au experiență practică în treburile de stat — „cei mai buni 
dintre ei erau doar teoreticieni“ (p. 128), în vreme ce experiența politică 
engleză este invocată aproape în orice ocazie. Burke este de acord că un 
exemplu grăitor de știință practică ar fi acela al dreptului englezesc care 

este bazat mai ales pe precedente: concluziile asupra unui caz particu- 
lar sînt obținute nu atît prin raportare la principii abstracte, cît prin 
examinarea cazurilor individuale ce pot fi raportate la cazul în speță; în 
acest caz, dreptatea rezidă nu în principii stabilite a priori, ci în corpul 
pronunțărilor de drept însuși: „știința jurisprudenţei [...] este rațiunea 
unită a epocilor trecute“ (p. 193). Un alt exemplu pe care Burke ni-l 
oferă este și mai categoric: „Ce rost are să discutăm despre dreptul 
abstract al omului la hrană sau la medicamente? Problema este cum 
ajunge el la ele. În această deliberare voi recomanda întotdeauna aju- 
torul fermierului și al medicului, mai curînd decît al profesorului de 

metafizică “ (pp. 151-152). 

a! Ceea ce Burke înțelege prin „experienţă“ în politică i poate fi adesea 
redat prin „tradiție“. Această valorizare a tradiţiei a ajuns în zilele noas- 
| tre să fie considerată esența doctrinei conservatoare și trebuie să observăm 
că în Reflecţii ea joacă un rol proeminent. Venerabilitatea unor instituții 
(cum ar fi cele ale monarhiei engleze, crede Burke) este sinonimă cu legi- 

timitatea lor; așa se face, de pildă, că, deși se prea poate ca oficiul de rege 
să fi fost la început, acum „o mie de ani“, electiv, acum nu mai are de ce 

să fie, pentru că timpul a consacrat o regulă fixă a succesiunii (p. 98). 
Principiile morale și politice neputînd fi derivate abstract, trebuie să 
căutăm în experiența morală a trecutului o cunoaștere completă: „Noi 

[englezii](hu) ne-am convertit la ideile lui Rousseau; noi (nuj) sîntem dis- 


cipolii lui Voltaire; Helvetius nu a găsit noi adepți printre noi. Ateii nu 
sînt predicatorii noștri; nebunii nu ne dau nouă legi. Știm că noi nu am 
făcut noi descoperiri și credem că nici pui sîn sînt de de făcut descoperiri în 
morală, nici în marile principii ale artei guvernării și nici în ideile despre 
libertate, lucruri care au fost înțelese cu mult înainte ca noi să ne fi 
născut și care VOr fi înţelese Ta fer de Bine și după ce pămîntul ne va 
acoperi împreună cu speculațiile noastre; iar tăcutul mormint își va fi 
impus legea tăcerii asupra vorbăriei noastre nesăbuite” (pp. 181-182). 
Respectul față de moștenirea trecutului, dorința de conservare, antre- 
nează la Burke o suspiciune față de schimbare. Uneori această suspiciune 
devine ostilitate: „Spiritul de inovaţie este în general rezultatul unui 
temperament egoist și al unui orizont limitat“ (p. 119). Burke nu respinge 
însă schimbarea dacă aceasta este limitată și se face cu grijă pentru con- 
servare: „Ideea de moștenire ne furnizează un principiu sigur de con- 
servare și totodată un principiu sigur de transmitere; fără să excludă un 
principiu al îmbunătățirii. El lasă liberă dobîndirea [de noi lucruri); dar 
pune la adăpost ceea ce se dobîndește“ (pp. 119-120). Schimbarea tre- 


buie mereu abordată cu prudență. 

x. Ce formă poate lua schimbarea atunci? Ea trebuie să fie adecvată 
structurii corpului politic care, așa cum am văzut, este departe de a fi 
simplă. Dar Burke nu ne furnizează o descriere detaliată a structurii 
corpului politic, poate și din cauza faptului că este credincios propriei 
percepții asupra failibilității cunoașterii politice. Ceea ce se înțelege din 
text este că națiunea nu pare să fie formată din juxtapunerea unor indi- 
vizi. Ea pare să conţină unele unități pe care Burke le numește adesea 
„corporaţii“ (vezi, de pildă, referinţa la părţile naţiunii engleze de la 
p. 106) și despre care el nu ne spune prea multe. Este posibil ca Burke 
să se fi gîndit pur și simplu la clasele sociale recunoscute în timpul său, 
pentru că el ne spune că metoda (corectă) a vechilor legislatori a fost 
aceea în care cetăţenii (nu)erau socotiți drept egali în toate privințele 
(așa cum fac revoluționarii francezi)/ ci împărțiți în diferite categorii, care 
erau mai apoi combinate (p. 300). Aflăm totuși că societatea are, după 
Burke, un caracter organic: corpul politic este „simetric“ î 





in raport cu 
ordinea lumii și, prin urmare, schimbarea trebuie să se desfășoare în acord 
cu metoda „naturală“ (p. 120). Acesta ar fi chiar genul de schimbare care 
a produs edificiul politic englez: „În ceea ce fac, trebuie să urmez exem- 
plul strămoșilor rbștri”” (7375) Prudenţa acestei metode dictează în 
același timp respingerea exemplului francez și a teoriilor care îi sînt aso- 
ciate: „Nefiind luminaţi de acea lumină pe care domnii din Franţa ne 
asigură că o primesc într-o doză atît de mare, ei [strămoșii] au acţionat 
avînd mereu în minte ignoranţa și failibilitatea omenească. [...] Haideţi 
să imităm grija lor, dacă vrem să merităm soarta lor sau să le păstrăm 
moștenirea. Să adăugăm dacă vrem, dar să conservăm ce ne-au lăsat; 
și, stînd pe solul tare al Constituţiei britanice, să îi admirăm mai cu- 
rînd decît să îi urmăm în zborurile lor disperate pe aeronauţii Franţei“ 
(pp. 375-376). 

n ce privește formarea societăţii politice, Burke este, ca și în cazul 
formării instituţiilor politice particulare, vehement în a respinge carac- 
terul presupus artificial al acesteia. Nici ea nu este rezultatul convenției 
și nici măcar al voinței; altfel spus, societatea politică Rideste rezultatul 
unui contract social. Ea apare treptat, în virtutea unor necesități; nu este 
construită conform unei teorii, ci mai degrabă teoriile sînt modelate 
după ea (p. 285). Vedem acum că respingerea teoriei contractului social 
este o necesitate pentru Burke, după ce acesta a negat unele dintre pre- 
supoziţiile teoretice (de exemplu, teza „drepturile naturale“ sau „indi- 
vidualismul“) sau unele dintre concluziile asociate în mod obișnuit 
acestei teorii (de exemplu, doctrina suveranității populare). Cu sigu- 
ranță că ideea contractului social este una din acele idei periculoase pe 
care le susțin teoreticienii Revoluţiei franceze (între care Burke îl include 
pe Rousseau) și despre care oricare bun englez trebuie să aibă o atitu- 
dine fermă: „Numai ideea fabricării unui nou guvern este suficientă 
pentru a ne umple de dezgust și oroare“ (p. 117). Este însă destul de greu 
să desprindem o critică explicită a teoriei contractului din textul lui 
Burke: el nu confruntă direct și amănunţit textele principalilor săi opo- 

nenți în acest domeniu, pe care în general nici măcar nu îi numește. Burke 
este, cu siguranță, unul din marii critici ai teoriei contractului, dar aceasta 
nu-l împiedică să recurgă, fie și metaforic, la limbajul acesteia pentru a 
legitima o viziune politică aflată adesea în conflict cu ceea ce, în epocă, 
trecea drept propriu gînditorilor contractualiști: „Societatea este într-a- 
devăr un contract [...] între cei ce trăiesc, cei ce sînt morţi și cei ce se 
vor naște. Fiecare contract politic nu este decit o clauză în marele con- 
tract primordial al eternei societăți“ (pp. 194-195). Chiar și rînduielile 
politice englezești sînt descrise uneori în acești termeni: regele Angliei, 
de pildă, a fost pe drept acuzat în 1688 că a încălcat „contractul originar 
dintre rege și popor“ (p. 113). 

A Care este proiectul politic pozitiv al lui Burke? Critica Revoluţiei 


franceze şi a reflecţiei sale teoretice se face în numele unor principii și 
fapte care compun totodată, după cum este ușor de văzut, și concluziile 
lui Burke cu privire la o situaţie politică dezirabilă. Nu este cazul să facem 
acum o deosebire între ceea ce autorul Reflecțiilor crede că este dezirabil 
în general sau doar pentru Anglia: teoria sa cu privire la importanţa cir- 
cumstanţelor, cît și substanța textului, care este în bună măsură o apărare 
a rînduielilor politice britanice, ne împiedică să extragem prea mult 
dintr-o asemenea distincţie. Reformele pe care admiratorii Revoluţiei 
franceze le doresc înfăptuite și în Anglia ar duce la o „anarhie generală 
cuplată cu un faliment național“ (p. 144). Mai mult, sistemul politic 
englez a fost deja reformat de multă vreme: „Cea mai veche reformă a 
noastră este Magna Charta“ (p. 117). Regimul politic englez este dezirabil, 
printre altele, și datorită rolului pe care îl rezervă religiei (spre deose- 
bire de regimul revoluţionar francez). După Burke, apărarea rolului 
religiei de regulator în politică va fi practic o constantă a discursului con- 
servator. Religia este necesară pentru a controla pasiunile omenești căci, 
în general, oamenii nu pot fi controlaţi „decît de o putere din afara lor 
și care să nu fie, în exerciţiul funcțiunii sale, supusă voinţei și pasiunilor 
pe care are datoria să le strunească și să le stăpînească” (p. 151). Sub influ- 
ența lui Montesquieu, pe care Burke îl admira, Anglia este lăudată și 
pentru separarea puterilor: „O monarhie condusă de legi, controlată și 
limitată de marea avere ereditară și de demnitățile ereditare ale unei 
națiuni; ambele la rîndul lor influențate de o piedică justă venind din 
rațiunea și simţirea întregului popor, acţionînd prin mijlocirea unui corp 
potrivit și permanent“ (p. 227). 

Desigur că gîndirea lui Burke poate fi socotită, prin multe elemente, 
drept „conservatoare“ și în sensul comun al cuvîntului, sens care are 
uneori și nuanţa de „reacţionar”. Acesta este modul în care Burke a fost 
perceput adesea, dar o examinare mai atentă a textului Reflecţiilor ar trebui 
să ne facă sceptici față de o asemenea concluzie simplistă. Este adevărat 
că Burke îmbrățișează idealul unei societăți ierarhizate, dominată de 
autorități puternice, în care marea proprietate, de pildă, are o reprezentare 
politică privilegiată (p. 140), dar el avertizează în același timp asupra 

sensului în care trebuie înțeles: „Să nu vă imaginați că doresc să limitez 
puterea, au:oritatea și distincţia la cei cu origine, nume și titluri de 

„oviețe. Nu. domnule. Nu există nici o calificare pentru treburile 
guvernării z!ta decît virtutea, reală sau presupusă.“ Pe de altă parte 
însă, este va: de țara care crede că lipsa de educaţie este preferabilăîn 
această privință (p. 139). Dar poate că elementele liberale cele mai evi- 
dente apar l2 Burke în contextul preocupărilor sale de economie politică, 
preocupări ce sînt destul de marcate în Reflecţii. Tendinţa acestora este 
de a legitima societatea comercială prin apărarea stabilității proprietăţii, 
proprietate care este amenințată nu numai de confiscare, ci și de specu- 
lație, motiv pentru care Burke se face avocatul stabilităţii sistemului 
monetar: „Cu voi [revoluționarii] un om nu-și poate cîștiga sau cumpăra 
o cină fără să recurgă la speculație. Ce primește dimineața nu mai are 
aceeași valazre seara“ (p. 310). Făcîndu-se ecoul unui argument preluat 
probabil de :a Mandeville, Burke crede că luxul și risipa trebuie tolerate, 
„nu pentru că le-am iubi [în sine], ci de frica de ce este mai rău [decît 
acestea]. Le tolerăm, pentru că proprietatea și libertatea, într-o anumită 
măsură, cer [ele însele] această toleranță“ (p. 273). Mai mult decît atât, 
atitudinea !iberală în materie de consum este justificată prin prisma 
cîștigului economic: surplusul consumat de clasele de sus este util, crede 
Burke, penu că stimulează „industria“ (p. 270). 

epocă sa, Reflecţiile asupra revoluției din Franţa a avut un ecou nu 

numai considerabil, dar și foarte divers. Lucrarea lui Burke a fost foarte 
cunoscută în cercurile contrarevoluționare franceze (traducerea franceză 
apare chiar in 1790), iar în Germania primirea sa a fost în general extrem 
de favorabiiă, alimentînd conservatorismul politic al generației roman- 
ticilor (traducerea germană datează din 1793). Pe de altă parte însă, 
Burke a fostatacat ca reacționar într-o serie de lucrări, între care cel mai 
mult zgomot a făcut Drepturile omului a lui Thomas Paine, care a apărut 
în anul imediat următor (1791). 


Note 

* Citatele din text pentru care nu se indică decît pagina sînt din Edmund Burke, 
Reflectio::s on the Revolution in France..., Penguin Books, Londra, 1986. 
Traducerza lor este făcută de autorul articolului. 

! Prețul de trei şilingi al primei ediţii, destul de mare, nu a împiedicat succesul 
de public al cărţii: circa 30 000 de exemplare au fost vîndute în primii doi 
ani. 

2 Este vorba de Chames-Jean-Franqois de Pont, consilier al Parlamentului din 
Paris care, pe 4 octombrie 1789, îi scrie lui Burke că inima sa „a bătut pentru 
prima oază în numele libertăţii atunci cînd v-am auzit”. Răspunsul inițial la 
scrisoarea lui de Pont (datînd probabil din noiembrie 1789), în care acesta îi 
cerea lui Burke un sfat cu privire la modul în care Constituţia politică engleză 
ar putea î reprodusă în Franţa, era mult mai puţin polemic decît textul de 
mai tîrziu al Reflecțiilor, rezumându-se mai ales la îndemnuri la prudenţă. Abia 

în ianuarie 1790, Burke se decide să ia o poziție mai fermă faţă de chestiunea 
Revoluţiei franceze. 

3 Richard Price (1723-1791), predicator, filozof, membru al Societăţii Regale 
pentru lucrările sale de economie. Susținător al revoluțiilor din America și 
Franţa, el ține o predică pe 4 noiembrie 1789 intitulată „Discurs despre 
dragostea pentru țara noastră“. 

1 Este vorba de Camera Comunelor. 

Tommaso Campanella (1568-1639) 
CETATEA SOARELUI (1602) 


Giovanni Domenico Campanella s-a născut în sudul Italiei, în Calabria, 
mai exact lîngă localitatea Stilo. Încă de mic s-a dovedit a fi foarte dotat 
intelectual. Avid de cunoaștere, însă provenind dintr-o familie săracă, 
avea să-și continue studiile cu sprijinul instituţiei monahale. De aici și 
numele de Tommaso, primit la 15 ani, cînd a intrat în rîndul domini- 
canilor, urmînd școlile ordinului de la Nicastro, San Giorgio și Cosenza. 

Are parte de o viață tumultuoasă, din care aproape jumătate (mai mult 
de 30 de ani!) o petrece în închisoare. Aici, în temniţele de la Neapole, 
va definitiva în 1602 printre altele și lucrarea La Cittă del Sole (Cetatea 
Soarelui)*. Lucrarea, concepută inițial ca un apendice la o altă scriere a 
lui (Politica), stă mărturie alături de mai stufoasele tratate ale sale (De 
Monarhia Christianorum, De Regimine Ecclesiae, Discorsi ai principi d'Italia, 
Dialogo politico contro Luterani, Calvinisti ed altri eretici, De Monarhia 
Hispanica, Monarhia Messiae etc.) pentru visul lui Campanella de reor- 
ganizare a întregii societăți umane, de reformă a Bisericii catolice și de 
reîntoarcere a umanităţii la statutul (natural) edenic, acela al inocenţei 
și bunătăţii juvenile. 

Prima ediţie a lucrării a apărut în 1623 la Frankfurt în latină, deși ver- 
siunea originală este scrisă în italiană („volgare“). A doua ediție apare 
în 1637 la Paris, fiind urmată de o a treia, în 1643, la Utrecht. Lucrarea 
a cunoscut de timpuriu un succes binemeritat, fiind una din creaţiile cele 
mai citite ale timpului său, fapt cu atît mai remarcabil cu cît în acel secol 
se publică aproape un milion de titluri de carte. Succesul poate fi pus 
mai ales pe seama conţinutului ideatic: sub forma schiţării unei societăți 
ideale autorul își manifestă deplina încredere în capacitatea oamenilor 
de a se organiza într-o societate guvernată după principii raționale. 
Trebuie însă adăugat că lucrarea nu a fost cunoscută și nici apreciată de 
contemporanii săi din Italia, reverberaţiile timpurii manifestîndu-se cu 
precădere în spațiul cultural protestant de la nord de Alpi. 

Cetatea Soarelui ne este prezentată într-o manieră deja clasică (vezi 
Utopia lui Thomas More), sub forma unui dialog între un corăbier geno- 
vez și intendentul unui han aparţinînd ordinului monahal al cavaleri- 
lor ospitalieri. În fapt, „dialogul“ se dovedește a fi mai mult un monolog, 
o povestire la persoana întîi singular, în care căpitanul mărturisește cele 

văzute într-o țară necunoscută, cu o ordine socială deosebită. Geografic, 
avem de-a face cu insula „Taprobana“, veche denumire pentru Sri Lanka 
de astăzi, identificată uneori și cu Sumatra. 

Lucrarea este scrisă într-un stil destul de uscat și de simplu, fără 
înflorituri stilistice deosebite și, în general, fără exemplificări foarte amă- 
nunțite. Așadar, după cum am afirmat deja, succesul lucrării trebuie 
căutat în alt loc, și nu în forma ei literară (deși, în virtutea subtitlului, 
ea este un „dialog poetic“), ci mai degrabă în clarviziunea cu care sînt 
formulate principiile unei societăți comuniste: egalitatea oamenilor, 
eliminarea proprietăţii private, dreptul la muncă și la educaţie, datoria 
de a munci și de a învăţa etc... 

Lucrarea își trage seva și se înscrie într-o tradiţie glorioasă a gîndirii 
politice, ale cărei începuturi trebuie căutate la Xenofon, Platon, Aristotel 
și Augustin. 

De fapt, la o lectură mai atentă, se poate observa că aceste trimiteri, 
deși în majoritatea cazurilor nu sînt făcute în mod explicit, sînt totuși 
subînţelese, referirile la aceşti autori fiind considerate în fond superflue 
într-o epocă în care orice învăţat îşi croia ideile prin raportare la un 
model cultural dat de Antichitatea greco-latină. Cu toate acestea, nu 
lipsesc nici trimiterile precise, în special la textele platoniciene și la cele 
ale lui Toma d'Aquino, ca și manifestarea fățișă a dezacordului cu ide- 
ile Stagiritului, continuînd astfel linia ofensivei dusă de maestrul său 
Telesio împotriva lui Aristotel. 

Mai trebuie, de asemenea, stabilit și în ce raport se află Cetatea Soarelui 
cu Utopia lui More, obiectiv dificil în lipsa unor trimiteri clare și explicite 
la lucrarea în cauză. Cert este că opera lui Campanella se înscrie în genul 
„utopic“, în care „acţiunea“ este plasată într-un cadru spaţio-temporal 
asemănător mitului și povestirilor fantastice. Procedeul își dovedește 
eficacitatea, pe de o parte, prin punerea la adăpost a autorului față de 
unele posibile obiecţii ale Inchiziției de a se fi abătut de la dogma ofi- 
cială catolică (ameninţare sub care Campanella s-a aflat de nenumărate 
ori), iar pe de alta prin asigurarea unui bun „succes la public“, dat de 
atmosfera acelor vremuri de mari descoperiri geografice, în care o poves- 
tire de acest gen plutea, ca să spunem așa, în aer. 

Prin intermediul povestirii marinarului genovez — o remarcabilă 
reîncarnare a personajului Hythlodeus din Lltopia lui More — Campanella 
ne prezintă un oraș condus de un singur cîrmuitor, „il Sole“ (sau 
„Metafisico”), sacerdot și principe suprem care îngemănează toată pu- 
terea, cunoașterea si iubirea (pp. 52-53). În fapt, acestea reprezintă cele 
trei mari domenii de activitate în care se divide viața orașului, fiecare 
dintre ele fiind condus de cîte un principe aflat sub directa oblăduire a 
Metafizicului: „Pon“ (sau „Puterea“ — de la potesta), „Sin“ (sau „Înţelep- 
ciunea“ — de la sapienza) și „Mor“ (sau „Iubirea“ — de la amore). Aceștia, 
la rîndul lor, supervizează alţi conducători cu competenţe mai restrînse 
și mai specializate. „Puterea are în sarcina sa treburile păcii și ale răz-. 

boiului, artele militare [...]. Înţelepciunea are în sarcina sa artele liberale 
și mecanice, științele toate, magistrații acestora și doctorii, precum și 
școlile disciplinelor” (p. 53). „Iubirea are în sarcina sa, în primul rînd, per- 
petuarea speciei, de aceea se îngrijește să împreuneze bărbații cu femeile, 
în așa fel încît să dea o progenitură“” (p. 57). 

Ierarhia este astfel foarte riguroasă, deși nu lipsită de contradicții, 
fiecare avînd un rol precis conturat în cadrul comunității. Triumviratul 
rămîne strict în subordinea „conducătorului suprem“ ce se dovedește a 
fi Metafizicul, el fiind cel ce are puteri depline în cetate. „Metafizicul se 
ocupă de toate aceste lucruri laolaltă cu cei trei principi, căci fără el nu 
se face nimic; toate treburile statului se discută între ei patru şi încotro 
înclină Metafizicul, concură și ceilalți în consens unanim“ (p. 57). 

Cetatea Soarelui, deși pare a fi o monarhie în toată regula, se dovedeşte 
în fond a fi ceea ce astăzi am numi „o republică democratică de tip 
antic“, căci treburile publice sînt supuse dezbaterii populare, prin această 
adunare hotărîndu-se în fond cine trebuie să conducă (cu excepţia primi- 
lor patru). Interesant de remarcat aici este faptul că femeile sînt admise 
cu drepturi egale la această adunare și în genere sînt văzute ca fiind egale 
bărbatului, idee cu adevărat deosebită pentru acele timpuri. „La fiecare 
lună nouă și lună plină, după sacrificii, ei țin un consiliu. Aici sînt admiși 
toți cei care au împlinit 20 de ani, fiecare fiind îndemnat să spună ce 
anume lipsește statului, care dintre magistrați își îndeplinește funcția 
corect și care nu. [...] Metafizicul şi cei trei principi ţin consiliu zilnic 
despre treburile curente, cercetînd, confirmînd și dispunînd executarea 
celor decise în adunări“ (p. 90). 

Baza societății lor — și în fond marea inovație și diferență faţă de 
starea de fapt a acelor timpuri — era eliminarea totală a proprietăţii pri- 
vate. Totul este în comun, totul aparţine colectivității, nelipsind astfel 
nici excesele, în sensul în care pentru solarieni și femeile sînt „tot bun 
comunitar“, neexistînd astfel ceea ce se înțelege îndeobște prin familie. 
Dincolo de mirarea pe care o poate genera astăzi o asemenea idee, pentru 
Campanella, sensul unei astfel de stări este limpede: în raportul 
cetățean-stat, statul este cel care are întîietate, bunăstării lui subor- 
donîndu-i-se acțiunile persoanelor. „Procrearea este tratată însă cu reli- 
giozitate în folosul republicii, iar nu al indivizilor. De aceea trebuie 
sii ză de magistrați“ (p. 72). 

această tratare „știinţifico-rațională“ a problemei procreației, în care, 
cum am văzut mai sus, statul este profund interesat și implicat, nu 
lipsesc nici unele nuanţe tragi-comice, inerente unei astfel de abordări. 
Dacă faptul că ni se spune că femeile au dreptul de a avea contact sexual 
după 19 ani, iar bărbații după 21 nu este în măsură să ne surprindă prea 
mult, nu mică ne este mirarea cînd citim că toate acestea se desfășoară 
după un întreg ritual, în care „actorii“ intră în scenă doar la semnalul 
magiștrilor competenţi, după o atentă analiză a cine se potrivește cu cine, 
după o digestie completă și numai ca urmare a unor subtile calcule 

astrologice, în urma cărora se determină în ce măsură conjuncția plane- 
telor este benefică sau nu raporturilor sexuale. Problema este abordată 
similar în cazul oamenilor și în cel al animalelor, căci atunci cînd ni se 
descrie împerecherea animalelor, asemănarea este izbitoare. 

Principiul de selecție a perechilor este unul metafizic, și anume cel 
al armoniei contrariilor, în virtutea căruia se va căuta împerecherea na- 
turilor opuse: „după ce s-au spălat bine, se dedau operei venerice la 
fiecare a treia noapte, femeile voinice și frumoase împreunîndu-se cu 
bărbați robuști și zeloși, cele grase cu cei slabi și cei grași cu cele slabe, 
ca să se combine astfel rațional și cu utilitate“ (p. 69). Spre deosebire 
de concepția similară din Republica lui Platon, aici nu se va proceda la 
O tragere la sorți, tocmai pentru că așa ceva nu poate fi lăsat la voia întîm- 
plării, mai ales că în cazul solarienilor nu avem de-a face cu diformitate 
sau alte deficiențe fizice de natură să nască suspiciuni în alegerea 
perechii, toți fiind frumoși și sănătoși, sau oricum scutiți de sluțenie, 
tocmai ca urmare a acestei împreunări raționale. Frumusețea în Cetatea 
Soarelui este definită conform unui canon destul de îngust, practic și 
„Sportiv“, „însemnînd la ei statură înaltă și vioiciune“ (pp. 72-73). 

În ceea ce privește pedepsele, tot de moarte mai au parte și lașii, cel 
ce nu-și ajută camaradul în război sau cel care nu s-a supus ordinelor 
(vezi p. 81 și urm.). Cei neglijenți, nesupuși și îndărătnici sînt bătuți cu 
vergile, iar sodomia este pedepsită prin purtarea timp de două zile a 
încălțămintei legate de gît (p. 68). O altă sancţiune o reprezintă exilul, 
privarea de masa comună și interdicția de a avea raporturi sexuale sau 
de a participa la slujba religioasă. Răsplata pentru fapte bune și sîrg la 
învățat ia forma coroniţelor, mîncării sau-hs:nelor, lucruri ce li se oferă 
într-un cadru festiv, fapte asemănătoare întîmplîndu-se și cu cei ce s-au 
distins în lupte. 

Sentința se pronunța repede, ducîndu-se la îndeplinire în timpul cel 
mai scurt. Legile sînt puține și clare, lucru ce întărește această atmosferă 
spartană, în care faptele și lucrurile nu prea suscită controverse și nelă- 
muriri, totul fiind clar și precis, fără a lăsa loc la prea multe interpretări 
(vezi p. 93). 

Stilul de viaţă este monahal, dacă nu chiar și mai sever. Mănîncă 
bineînțeles în comun, fiind serviţi de cei mai tineri, timp în care li se citește 
ceva, prilej cu care discută și aprofundează acel text. Se îmbracă la fel, 
detestînd culoarea neagră ca fiind cel mai „abject dintre lucruri“, în 
timp ce „socotesc îngîmfarea drept viciul cel mai execrabil” (p.73 — vezi 
profunda asemănare cu detestarea trufiei de către utopieni). Își schimbă 
hainele de patru ori pe an și locuinţa la fiecare șase luni (spre deosebire 
de locuitorii Utopiei lui More, unde acest lucru se întîmpla la zece ani!). 
Toate acestea se desfășoară sub atentă supraveghere, la indicațiile magis- 
traților, și în special ale celor din subordinea Iubirii. Muncesc doar patru 
ore pe zi, restul timpului petrecîndu-și-l învăţînd, citind, scriind, 

povestind, discutînd ori jucînd diferite jocuri și întrecîndu-se în aer liber 
(vezi p. 74). 

Educaţia lor începe de la o vîrstă fragedă, cu scopul de a-i face să 
cunoască şi să exercite pe rînd toate activitățile pe care le desfășoară 
semenii lor. Teoretic, aceasta se efectuează prin explicații și indicații, 
dar mai ales prin puterea exemplului, întrucît zidurile Cetăţii înfățișează 
prin imagini succesive întreg universul cunoașterii umane. Modalitatea 
are menirea de a da încă o palmă pedagogiei de tip scolastic și aristotelic, 
în care forma verbală a informaţiei era cea mai prețuită, spre deosebire 
de Campanella ce se arată adeptul unui stil direct, în care puterea exem- 
plului și a imaginii se vădește de o importanţă capitală. N-au lipsit însă 
nici deturnările și mistificările acestei practici în care lumea vizuală a 
imaginii își dovedește întîietatea faţă de cea descrisă prin cuvinte, unii 
comentatori văzînd în stilul pompos și educativ al „artei roșii“ din era 
comunistă reminiscenţe ale acestei concepții. Interpretarea nu este com- 
plet gratuită, întrucît Gorki a citit Cetatea Soarelui în Italia, povestind-o 
mai apoi lui Lunacearski și lui Lenin și creionînd astfel orientarea artei 
oficiale de tipul realismului socialist. 

Practic însă, meseriile se învaţă prin exercitarea lor, activitate la care 
sînt supuși toți solarienii. Ca urmare a tuturor acestor trăsături ale so- 
cietăţii lor rezultatele sînt într-adevăr uimitoare, în sensul în care școlarii 
asimilează cunoștințele într-un ritm uimitor de rapid, astfel că ei pro- 
gresează de 10-15 ori mai rapid decît restul omenirii (p. 64). În urma 
observării aptitudinilor fiecăruia și în conformitate cu datele astrale ale 
fiecărui individ, se stabilește astfel în mod rațional ce meserie sau, mai 
corect spus, ce activitate i se potrivește fiecăruia. „Iubirea de patrie” și 
acest principiu al distribuirii sarcinilor în conformitate cu aptitudinile 
fiecăruia sînt foarte importante, căci în fond ele asigură coeziunea și buna 
funcţionare a sistemului. Etatismul acesta sui-generis, afirmarea faptului 
că statul este mai important decît individul, apare în text de mai multe 
ori, cea mai explicită expresie putînd fi găsită în cuvintele: „Ei spun că 
trebuie să aibă grijă mai întîi de viața tuturor și apoi de a indivizilor în 
parte“ (p. 86). 

O încercare de a caracteriza succint societatea solarienilor ar duce la 
ceva de genul: o organizație comunistă, cu elemente atît mistice, cît și 
raționale, în care statul are întîietate în raport cu individul și ale cărui 
legi de bază sînt: egalitatea cetățenilor, proprietatea în comun, legea 
talionului și cea a „omului potrivit la locul potrivit“. 

Războiul este considerat o problemă de interes național, la care par- 
ticipă cu toate forțele, și nu fără o oarecare urmă de plăcere. Ca și 
locuitorii Utopiei, solarienii se dovedesc invincibili și ca urmare a credin- 
ței în nemurirea sufletului, deși primii preferă să angajeze mercenari sau 
să cumpere diverși demnitari străini, în timp ce ultimii participă efectiv 
la război. Pregătirea pentru un eventual conflict armat începe de la o 

vîrstă fragedă, indiferent de sex sau dacă se află sau nu în stare de 
război. 

O parte foarte importantă a descrierii, ce se dorește poate și un sfîr- 
șit apoteotic, este dedicată vieții religioase și, în genere, problemelor de 
metafizică și de etică (pp. 94114). Întreaga ierarhie socială de distribuție 
a funcțiilor și poziţiilor în Cetate este dublată și de o structură paralelă 
de sorginte religioasă. În fapt, asistăm la prezentarea unui ideal clasic 
în care Civita Dei îşi găseşte întruparea într-o comunitate omenească 
condusă conform normelor divine. Astfel că Metafizicul va întruchipa 
și funcția de sacerdot suprem, a cărui sarcină, alături bineînțeles de a 
celorlalți magistrați superiori, și ei învestiţi cu puteri religioase, este de 
a purifica conștiinţele. Aceasta se înfăptuiește precum în creștinism, 
prin taina spovedaniei: „întreaga cetate își destăinuie magistraților 
păcatele, într-o confesiune tainică, așa cum obișnuim și noi; aceştia 
purifică sufletele, cunoscînd astfel și păcatele care bîntuie în popor“ 
(p. 94). Astfel, spovedania își dovedește utilitatea și în plan social, con- 
ducătorii știind de ce suferă indivizii, putînd lua din timp măsurile 
necesare. Religia lor este una de factură monoteistă, un fel de creștinism 
fără Isus, în care se recuperează și unele credinţe și ritualuri antice, 
precum și unele practici semitice. 

Cultura lor este de sorginte indo-europeană, deși poate prin însuși 
acest cult al Soarelui, am fi înclinați să credem că povestea genovezului 
nu-i de fapt decît o descriere a vieții incașilor („fiii soarelui“). Campanella 
afirmă însă explicit în text faptul că aceştia nu sînt în fond decît un 
popor descendent din vechea Indie, fiind un fel de amestec între brah- 
manism și pitagoreism (p. 77). Dacă prin „brahmani“” autorul nu pare 
a viza decît o subliniere a originii indiene a solarienilor, referirea la 
„frăţia” pitagoreică ne pare mult mai sugestivă și mai plină de înțe- 
lesuri, și aceasta în cel puțin două sensuri. Mai întii, trimiterea pare a 
avea rolul explicit de a indica faptul că Cetatea Soarelui reamintește, recu- 
perează și întrupează în același timp idealurile de fondare a unei comu- 
nități umane guvernate în mod rațional, avînd la bază deplina egalitate 
a membrilor ei și posesia în comun a bunurilor de care dispun. Apoi să 
nu uităm „adoraţia” pitagoreicilor pentru număr, pentru ei legile mate- 
maticii, calculul și proporţiile avînd o funcţie mistică, fiind cheia de 
înțelegere a întregului univers. Toate acestea le găsim sublimate în textul 
lui Campanella sub forma calculelor astrologice, determinante în luarea 
oricărei hotărîri, de la a învesti pe Metafizic cu funcția supremă pînă la 
a împerechea două animale sau de la a semăna pămîntul pînă la a 
purcede la război. —€ 

Trebuie spus că numele de „Cetatea Soarelui“ vine tocmai de la 
această credință în „mersul astrelor“, acest cult pentru stele culminînd 
cu adoraţia pentru soare. „În soare, ei contemplă pe Dumnezeu, 
cunoscîndu-l și numindu-l semnul, chipul lui Dumnezeu, fiinţa vie din 
care au izvoriît lumina, căldura, viața, fertilitatea și toate bunurile aflate 

pe pămînt. De aceea au construit altarul după modelul soarelui, iar sa- 
cerdoții adoră pe Dumnezeu în soare și în stele [...] căci ei cred că 
Dumnezeu și-a arătat frumuseţea sa în cer, iar chipul în soare, care este 
trofeul și imaginea sa“ (p. 99). 

Povestirea continuă mai apoi cu o seamă de descrieri ale concepției 
lor metafizice, despre cum este făcută lumea, despre originea ei etc., 
lucruri interesante, dar care nu-și găsesc rostul într-o operă cu o miză 
în primul rînd moral-politică. Dintre acestea vom trece succint în revistă 
doar concepția lor despre păcat, cât și poziţia solarienilor în ce privește 
liberul arbitru. 

Păcatul este văzut la nivelul individului drept un „defect de voință”, 
ontologic acesta fiind conceput într-un mod ce amintește dialogul Lysis 
al lui Platon, adică inerent lipsei de ordine universală, opus unui cosmos 
ordonat, generator de bine, adevăr și frumos. A greși înseamnă astfel a 
tulbura cu bună-știință ordinea universului, înseamnă a te supune nean- 
tului dizolvator și dezordonator. Deși nu recunosc revelația mîntuirii 
dezvăluită în Noul Testament, prin mesajul lui Isus Hristos, solarienii 
„adoră pe Dumnezeu în trinitate, zicînd că Dumnezeu este puterea 
supremă, că din aceasta purcede înțelepciunea supremă, care este, de 
asemenea, identică cu Dumnezeu, și din ele iubirea: care este și putere 
şi înţelepciune“ (p. 108). Acest lucru explică în definitiv și structura ie- 
rarhiei social-politice, căci în fond o societate perfectă nu poate decît să 
oglindească perfecțiunea însăși, adică pe Dumnezeu. Astfel că o bună 
ordine socială nu poate decît să se juxtapună celei divine, religia 
dovedindu-se cel mai important liant social. 

Problema devine spinoasă mai departe, căci Dumnezeu în omni- 
scienţa Sa cunoaște desfășurarea tuturor faptelor viitoare, acestea fiind 
astfel predeterminate în mod fatal, nelăsînd loc unei acțiuni umane 
libere și independente. Solarienii, avînd un „adevărat cult pentru liber- 
tatea umană“ (p. 113), tranșează problema liberului arbitru prin cre- 
dinţa că în fond influenţa divină nu se răsfrînge decît la nivelul corpului 
şi al simţurilor, voinţa și intelectul fiind libere și nesupuse influenței 
astrale: „stelele, care se mișcă departe de noi și atît de suav, nu pot să 
ne constrîngă să acționăm împotriva hotăriîrii noastre [...] omul este atît 
de liber, că blestemă și pe Dumnezeu“ (ibid.). Deși concepţia expusă de 
Campanella se dovedește profund tributară credinţei și calculelor astro- 
logice, liberul arbitru este susținut cu o stăruinţă vecină cu inconsis- 
tența: „aștrii sînt numai semne ale celor supranaturale, numai ocazii, 
invitaţii și înclinații ale celor voluntare. Căci soarele care răsare nu ne 
obligă să ne sculăm din pat, ci doar ne invită și ne arată ce e bine să 
facem” (p. 108). Afirmînd în fond concordanța legilor cerești cu cele 
pămîntești și morale, povestirea se termină la fel de abrupt cum a și 
început. 

Latura de poveste fabuloasă este accentuată prin faptul că descrierea 
este presărată cu semnalarea a tot felul de secrete pe care solarienii le dețin 
și care le asigură o supremație tehnologică în faţa restului lumii. Astfel 


75 CETATEA SOARELUI 


că, în cele ale transportului și ale navigației, sîntem martori la existența 
unor „Care cu vele care merg împotriva vîntului“ (p. 85) şi a unor „trireme 
fără vele și visle“ (p. 86) ce se deplasează totuși prin angrenare foarte 
ușoară de „o morișcă de la pupă“ (p. 113). Dacă în arta războiului ne 
este prezentată drept un mare secret măiestria de a mîna calul doar cu 
ajutorul picioarelor (p. 80), în domeniul sănătăţii asistăm la o întreagă 
gamă de „secrete pentru igienă, sănătate și robustețe“ (p. 89), culminînd 
cu „secretul reîntineririi vieţii la șapte ani“ (p. 90). Lista secretelor poate 
fi încheiată apoteotic prin menţionarea „artei de a zbura“ (pp. 106, 112), 
acest vis al omenirii din toate timpurile, exacerbat în epocă de creația 
şi intuiţiile lui Leonardo da Vinci. 

Cu toate aceste „năzdrăvănii“ și imposibilități tehnice, concepția din 
Cetatea Soarelui se dovedește utopică nu atit pentru că este nereală și nere- 
alistă, cît mai ales pentru că este hrănită din credinţa într-o societate mai 
bună ce se înscrie inevitabil în sfera posibilului. Cele ce apar în text sînt 
rodul unui vis, însă al unui vis ce vrea să guste din consistenţa realităţii. 
În fond poate că aici și rezidă frumusețea și amenințarea oricărei „utopii“, 
în faptul că, nefiind reală, ea „sucește mințile“ mai tare decît sealitătea 
însăși... 

Deși multe din povestea marinarului genovez pot fi găsite și în Utopia, 
nu se poate identifica în Cetatea Soarelui vreo mărturie clară a lecturii lui 
More. Dacă există o influenţă a acestuia, ea nu poate fi decît una de ordin 
general, la nivelul ansamblului, căci la nivelul detaliului cele două socie- 
tății ideale se dovedesc a fi totuși destul de diferite (vezi concepțiile 
a sclaviei, familiei etc.). 

ciuda paralelelor și trimiterilor care se pot face Ia alte lucrări și 
concepții (Și în special la scrierile lui Platon și More), Campanella nu poate 
fi totuși caracterizat drept un simplu compilator și vulgarizator al ideilor 
celor doi. El este şi va rămîne un autor original, ale cărui lucrare și con- 
cepţie au avut o influenţă decisivă asupra istoriei gîndirii moral-politice, 
și mai ales asupra „capitolului“ acesteia referitor la istoria socialismului 
utopic, dar și la acela al comunismului. Mărturie stă și faptul că numele 
lui Campanella poate fi găsit în lista părinţilor Revoluţiei ruse, ce se 
găseşte pe obeliscul din Piaţa Roșie, la Moscova. 


Notă 

* Citatele din text pentru care nu se indică decît pagina sînt din Tommaso 
Campanella, Cetatea Soarelui, Editura Științifică, 1959. În prezentarea citatelor 
au fost îndreptate tacit unele neconcordanțe din traducere cu originalul, 


avindu-se în vedere ediţia italienească: La Cittă del Sole, Feltrinelli, Milano, 
1991. 

Confucius (551-479 î.H.) 
ANALECTE 


Confucius este forma latinizată a numelui onorific de Kong Fu zi — 
Maestrul Kong — care îl desemnează pe cel mai important filozof chinez, 
Kong Ni sau Kong Qiu din statul Lu. Confucius a trăit între 551 și 479 
î.H., în perioada denumită a „Statelor Combatante“. Biografia sa, alcă- 
tuită de Sima Qian (145-86 î. H.), menţionează funcţii importante pe care 
le-ar fi deținut în principatul Lu, precum și faptul că, nemulțumit de com- 
portamentul suveranului, Confucius a renunţat la toate onorurile și a 
petrecut treisprezece ani în exil, căutînd un principe cu adevărat virtuos. 
O dată aceste căutări abandonate, Kong Qiu a revenit în Lu și a înființat 
o școală — probabil o școală de rituri — care a devenit punctul de ple- 
care al unuia dintre cele mai importante fenomene intelectuale și politice 
din istoria Chinei: Ru jia (literal „familia cărturarilor“) — Școala confu- 
cianistă. 

Doctrina literaţilor confucianiști, a celor care, începînd din epoca 
Han de Vest (206 î.H.—2 d.H.), au dominat aparatul birocratic al impe- 
riului chinez timp de un mileniu și jumătate, are drept sursă un număr 
de șase scrieri antice — Cele șase canoane — pe care tradiţia le atribuie 
Maestrului Kong: Shi jing (Cartea poemelor), Shu jing (Cartea edictelor), Yi 
Jing (Cartea schimbărilor), Yue jing (Cartea cîntecelor), Li ji (Cartea riturilor) 
și Chun Qiu (Analele Primăvara — Toamna). O astfel de operă l-ar face pe 
Confucius nu numai întemeietor de școală filozofică, ci și primul autor 

de literatură în lumea chineză, primul care a utilizat scrierea nu doar ca 
pe un instrument ritual sau administrativ. Pe de altă parte, disputa filo- 
zofică în jurul acestor texte este foarte veche, iar debutul său s-a produs 
în secolul al II-lea î.H. chiar în interiorul școlii confucianiste. Două 
subiecte se află în discuţie: fidelitatea variantelor pe care le cunoaștem 
faţă de textele originare (ținînd seama de faptul că toate cărţile confu- 
cianiste au fost arse în 213 î.H. din ordinul împăratului Shi Huang Di) 
şi contribuţia Maestrului la redactarea cărților clasice (care, de altfel, nu 
sînt opere originale, ci compilaţii a căror vechime, conform analizei filo- 
zofice și istorice, nu este aceeași). Analele Primăvara — Toamna par să fie, 
cu adevărat, realizate în forma actuală prin efortul ordonator al lui 
Confucius, așa cum pretinde tradiţia. Este o ipoteză susținută și de 
faptul că textele care se află la baza Analelor constituiau arhivele oficiale 
ale regatului Lu, însemnările istoriografilor de curte, arhiviști, dar mai 
ales specialiști în rituri și responsabili de buna respectare a acestora. Nu 
ar fi fost nimic neobișnuit, așadar, ca astfel de texte să trezească interesul 
și să devină obiect de studiu pentru un profesor de rituri așa cum era 
Confucius însuși. 

Lucrarea care reprezintă însă moștenirea doctrinală a lui Kong Fu zi 
nu este inclusă între cele șase canoane. Este vorba despre Lun yu — 
Analectele (dialogurile), cartea care relatează unele dintre conversațiile 
Maestrului cu cei mai apropiaţi dintre discipolii săi. Deși redactarea 
Analectelor a început după moartea lui Confucius și a continuat timp de 
două generaţii, textul acesta este, în general, considerat adevărata operă 
a lui Kong Qiu, singura în care el își explică ideile și își definește con- 
ceptele. Nu este vorba despre un discurs filozofic sistematic, iar titlul 
(care poate fi tradus prin „dialoguri”) nu trebuie să sugereze în mod 
necesar o asemănare cu maieutica platoniciană. Conversaţiile relatate în 
Analecte sînt fragmentare, iar răspunsurile Maestrului au adesea un ca- 
racter criptic şi iau mai degrabă forma unor aforisme decît aceea a unei 
analize filozofice. Existenţa unei tradiţii care lega scrierea mai mult de 
ritualism decît de scopurile profane, dorinţa mărturisită a lui Confucius 
de a nu fi original, ci doar un bun imitator al trecutului (atitudine cul- 
turală tipică, de altfel, în civilizațiile tradiționale) reprezintă probabil 
explicația pentru faptul că Maestrul nu a lăsat un text pe care să-l putem 
considera, cu adevărat, opera sa personală. Forma în care discipolii au 
ales să transmită învățăturile sale oferă totuși suficiente elemente pentru 
reconstituirea sistemului conceptual care se află la baza confucianis- 
mului clasic. 

Noţiunea fundamentală este cea de ren, termen care apare de peste 
o sută de ori în Analecte și căruia îi sînt dedicate în mod exclusiv cinci- 
zeci și opt de pasaje. Termenul a primit cel mai adesea traducerea de 
omenie sau de bunătate, fără ca nici una dintre variantele occidentale să 
poată acoperi în întregime sensul pe care acesta îl are în limbajul con- 
fucianist. Dificultăţile rezultă mai ales din faptul că Analectele nu cuprind 
ceea ce am putea considera o definiţie de referință pentru conceptul de 

ren. Pe de altă parte, forma grafică a cuvîntului (limba chineză este 
reprezentată grafic printr-o scriere de tip logografic) este plină de suges- 
tii: semnul care indică cuvîntul „om“ (care în chineză se pronunţă tot 
ren) alături de cel care indică cifra „doi“. Putem presupune, așadar, că 
ren — omenia se referă, în limbaj confucianist, la o relaţie la care participă 
două persoane. Relevant este faptul că termenul, în grafica descrisă, nu 
a putut fi identificat în texte anterioare Analectelor. Cel mai probabil 
este, așadar, faptul că ren din Analecte nu este numai un „neologism“ în 
epoca lui Confucius, dar poate că Maestrul însuși (sau unul dintre dis- 
cipolii din prima generație) l-a creat ca instrument de lucru. În cazul 
acesta, ren ar desemna prin excelenţă o calitate umană care constă în 
capacitatea de a stabili relații corecte, dar și o virtute, aceea de a înțelege 
și de a urma adevărata natură a relațiilor dintre oameni. Relaţia dintre 
părinţi și copii este modelul după care Confucius consideră că trebuie 
stabilite toate raporturile sociale, astfel încît ierarhiile să fie clare, iar între 
parteneri să funcţioneze cîteva principii fundamentale: respectul faţă de 
superiori-pietatea (xia0), dreptatea (y:) și reciprocitatea (su). Toate 
tipurile de relații inter-umane descrise în Analecte (tată-fiu; soț-soție; 
suveran-Supus; magistru-elev etc.) presupun o ierarhie, îndatoriri speci- 
fice pentru fiecare dintre cei implicaţi și reguli de comportament, ca o 
serie de „roluri“ sociale pe care fiecare persoană care dorește să aibă un 
comportament corect trebuie să le îndeplinească. Ceea ce descrie Maestrul 
nu este însă o piesă de teatru, ci un ritual în care actanții au atribuții 
exacte, pe care nu le pot ignora și nici nu le pot depăși: „Suveranul să 
fie suveran, supusul să fie supus, tatăl tată și fiul fiu“ (Analecte 12.11). 

Prin urmare, o dată ce toți oamenii ajung să cunoască și să respecte 
ren (= totalitatea relaţiilor corecte) lumea devine perfectă, pentru că are 
forma unui imens ritual social ([i), imediat comprehensibil, ușor de 
guvernat și imobil în esenţa sa (după modelul „centrului“ ordonator). 
Viziunea aceasta a unei societăţi ca un imens ritual este tipică pentru 
Confucius care era, înainte de toate, un specialist în rituri şi ceremonii. 
Pe de altă parte, ea convine unui ideal politic al Maestrului: reînvierea 
virtuților guvernării dinastiei Zhou de Apus (1122-771 î.H.). 

„Eu transmit, nu inventez. Sînt credincios Cărţilor vechi și le venerez“ 
(Analecte 7.1). Cele șase canoane — „Cărţile vechi“ — a căror alcătuire este 
atribuită lui Confucius se compun din texte care datează în mare parte 
din epoca Zhou. Faptul că Maestrul le utilizează ca surse ale doctrinei 
sale reprezintă cea mai bună explicație pentru preferința declarată a 
acestuia faţă de sistemul de guvernare Zhou: „Dinastia Zhou pe cele două 
dinastii dinainte le-a imitat. O, cât de bogat e ritul lor și cît de rafinat! 
La rîndul meu, modelul celor din Zhou l-am urmat“ (Analecte 3.14). 

Organizarea regatului Zhou era bazată pe distincţia clară dintre aris- 
tocrație — în interiorul căreia raporturile sînt stabilite în virtutea drep- 
tului de participare la cultul strămoșilor — și oamenii de rînd, organizați 

în comunități care nu aveau în comun o serie de strămoși, ci o serie de 
obligaţii față de suveran. Funcţiile în stat erau repartizate după relațiile 
de rudenie între clanurile aristocratice și în interiorul lor, între care se 
stabileau raporturi ierarhice impuse de accesul la rit (șeful unei familii 
îl poate onora pe tatăl său; șeful casei senioriale dedică un cult 
strămoșului fondator al liniei; regele, ca șef al întregului clan, este sin- 
gurul care îl poate invoca în mod ritual pe întemeietorul legendar al 
dinastiei). Acesta este deci sistemul sociofamilial, dublat de unul ritual, 
pe care Confucius îl admiră și pe care încearcă să-l restabilească. 

Prima soluţie teoretică este adoptarea relației filiale ca relație model 
pentru descrierea tuturor celorlalte care compun ren. Este o interpretare 
dată relaţiilor publice care se regăsește în termenul pe care canoanele 
confucianiste îl utilizează pentru a desemna Statul: guo jia (guo = țară; 
jia = familie). Analectele sugerează totuși faptul că între relațiile tată-fiu 
și suveran-supus există o mare diferenţă, care rezultă mai ales din 
greutatea pe care o are principiul reciprocității în cele două cazuri. În 
privinţa relaţiei filiale situația este clară — obedienţa datorată de fiu tre- 
buie să fie necondiționată: „Meng Sun m-a întrebat ce este respectul 
filial. l-am răspuns: «Să nu fii niciodată nesupus»“ (Analecte 2.5). Raportul 
putere-supunere nu este același în cazul guvernării. Analectele cuprind 
numeroase pasaje în care Maestrul sugerează faptul că un suveran își 
poate înstrăina poporul, iar atitudinea acestuia din urmă nu ar fi nejus- 
tificată dacă regele dovedește că este lipsit de virtute. Greşelile părinților 
sînt deci întotdeauna acceptate, dar nu și cele ale regilor. Confucius nu 
a dat acestei idei o formă atît de radicală, dar urmașul său Meng zi 
(372-289 î.H.) a fost mult mai explicit. El a dat prima formă a unei teorii 
care în secolul al II-lea î.H. va deveni doctrina imperială oficială: „teoria 
mandatului divin“. Meng zi consideră că „virtutea“ prin care un rege 
guvernează este un dar din partea Cerului, însă un dar pe care Cerul îl 
poate retrage. Dacă lucrul acesta se întimplă, poporul poate afla care este 
voința divină urmărind fenomenele naturii și are datoria de a-l înlocui 
pe suveranul lipsit de virtute cu un altul, deținător al unui nou „mandat 
divin“. 

În societatea perfectă dorită de Confucius, societate în care ierarhia 
și diferenţele sînt în mod fidel exprimate prin comportament, denumirile 
primesc o semnificație aparte: ele sînt cele care fac realitatea explicită. 
Dacă, pentru o bună guvernare, este esenţială buna cunoaștere a relaţi- 
ilor care compun ren, atunci utilizarea corectă a numelui rezervat fiecărui 
participant la ren este indispensabilă regelui virtuos. Între comportament 
— ca esenţă a rolului social — şi denumire — ca formă a aceluiaşi rol 
— nu trebuie să existe inconsecvențe generatoare de confuzie și haos. 
Aceasta este justificarea teoretică a „rectificării numelor” (zheng min), 
a modificării unei denumiri în funcţie de comportamentul celui care o 
poartă: un fiu nerespectuos nu mai poate fi denumit „fiu“, un ministru 

lipsit de loialitate trebuie desemnat ca „trădător“ etc. Numai prin „rec- 
tificarea numelor“ suveranul poate să ia decizii corecte și înţelese de către 
toți supușii săi. Pentru unul dintre urmașii lui Confucius, filozoful Xun 
zi (298-238 î.H.), problema discriminărilor radicale devine esenţială din 
două motive: pe de o parte, pentru că denumirile permit formularea regu- 
lilor — deci permit guvernarea în conformitate cu un spirit pozitiv, care 
nu este dependent de cult sau de practicile divinatorii; pe de altă parte, 
pentru că reprezintă o justificare pentru interpretarea pe care Xun zi o 
dă „naturii umane“. 

Analectele reprezintă un nivel incipient al teoriei confucianiste, o 
etapă în care Maestrul nu pare încă pregătit să accepte cu totul ideea 
după care orice persoană, indiferent de statutul stabilit prin naștere, 
poate să devină un „om superior“ (da ren) sau un „om ales“ (jun zi) 
deținător al virtuții — ren. Confucius utilizează atît termenul de shi 
(„intelectual“) care are o dublă conotaţie (indică un statut profesional, 
dar și unul social dobîndit prin naștere), cât și pe cel de ru („cărturarul“) 
care îi desemnează pe cei care devin, prin studiu, specialiști în scrierile 
antice și deținători ai virtuţii. Analectele nu explică în mod clar dacă 
„omul ales“ are sau nu calităţi înnăscute, dacă apartenenţa la o familie 
nobilă asigură dobîndirea statutului de jun zi sau dacă studiul este sufi- 
cient pentru aceasta, indiferent de originea socială. Există totuși în 
parabolele și aforismele Maestrului suficiente elemente care i-au încu- 
rajat pe urmașii săi, mai ales pe Xun zi, să considere că natura umană 
este perfectibilă, iar statutul de „om superior” nu este dat de naștere, ci 
de capacitatea fiecăruia de a se perfecționa într-unul sau altul dintre cele 
patru domenii pe care Maestrul le enumerase: da xing — virtutea, regu- 
lile de comportament; yan yu — elocința; zheng shi — știința guvernării; 
wen xue — studiul cărților clasice. Consecințele acestei idei pentru istoria 
lumii chineze au fost impresionante. A fost justificarea doctrinală a înfi- 
inţării școlilor publice și comunale, a recrutării funcţionarilor statului 
din toate categoriile sociale avînd drept unic criteriu buna lor pregătire, 
a constituirii unei categorii sociale, profesionale și culturale noi — biro- 
craţii, noua clasă politică a Imperiului chinez. Este o idee care a asigu- 
rat o uluitoare mobilitate socială pe verticală în interiorul lumii chineze 
și a determinat birocrația imperială să funcționeze ca o elită deschisă, 
ceea ce explică, de altfel, neobișnuita longevitate a sistemului politic 
bazat pe doctrina confucianistă. 

Benjamin Constant (1767-1830) 


DESPRE LIBERTATEA ANTICILOR 
IN COMPARAȚIE CU LIBERTATEA MODERNILOR (1819) 


Un personaj original 


Alături de Tocqueville, Guizot și Germaine de Staăl, Benjamin Constant 
poate fi socotit unul dintre părinții fondatori ai liberalismului francez 
postrevoluționar. Destinul său a fost marcat în mod profund de episodul 
Revoluţiei franceze, urmat de ascensiunea și căderea lui Napoleon și 
Restauraţia familiei Bourbon. Cosmopolit prin educație, cu studii la 
Erlangen și Edinburgh, marcat profund de spiritul protestantismului, 
Constant a fost un prieten intim al Doamnei de Staăl, în al cărei faimos 
cerc de la Coppet a avut prilejul să cunoască multe dintre figurile libe- 
rale și culturale marcante ale epocii. Exilul devine o constantă a vieții 
sale alături de Germaine de Staăl; persona non grata sub Bonaparte, 
părăsește Franţa în 1803, la patru ani după numirea sa în Tribunat. 
Constant își va uimi însă contemporanii prin sprijinul pe care l-a acordat 
împăratului revenit pe tron pentru scurta perioadă de o sută de zile în 
1814. Cu acest prilej, Constant redactează un celebru Acte aditionnel, un 
proiect de Constituţie pe care a sperat să-l impună unui Napoleon con- 
vertit pe moment la o nouă formă de guvernare constituțională (limitată). 
După revenirea lui Ludovic al XVIII-lea pe tron, Constant rămîne implicat 
în politică, stabilindu-se definitiv în Franța. Scrie și publică enorm în 
această perioadă în diverse gazete ale epocii, se lansează în savante 
polemici cu Chateaubriand, Bonald, Vitrolles pe teme diverse precum doc- 
trinele politice, libertatea presei, legea electorală, rolul monarhului. În 1819, 
este ales în Camera Deputaţilor în tabăra liberală de stînga; își pierde locul 

în 1822, pentru a-l recîștiga în 1824. Se stinge din viață în decembrie 
1830, la puțin timp după triumful Revoluţiei din Iulie, ale cărei idei le 
apărase în scrierile sale. 

Cunoscut de publicul larg mai mult pentru opera sa literară, ca autor 
al lui Adolphe, Constant a fost în același timp un prolific și profund 
filozof politic, ale cărui scrieri au avut un ecou major în epocă. În operele 
sale — concepute și publicate de-a lungul a mai bine de trei decenii — 
Constant a abordat probleme fundamentale precum natura societății 
(comerciale) moderne, guvernarea reprezentativă sau constituționa- 
lismul. Aceste teme au fost abordate în importante scrieri precum De la 
force du gouvernement actuel et de la necessite de s*y allier (1796), Des reac- 
tions politiques (1797), Des effets de la terreur (1797), De L'esprit de conqu&te 
et d'usurpation (1814), Principes de politiques (1815), sau Commentaire sur 
-V/ouvrage de Filangeri (1822-1824). Astăzi însă, Constant este cunoscut și 
rememorat înainte de toate ca autor al unui celebru eseu-discurs, ade- 
vărată chintesenţă a filozofiei sale politice: De la liberte des anciens com- 
paree ă celle des modernes (Despre libertatea anticilor în comparație cu libertatea 
modernilor, 1819)*. În acest eseu, Constant reia și sintetizează toate temele 
care l-au preocupat de-a lungul întregii sale vieți. În centrul discursului 
său se află o meditație profundă asupra libertății moderne, a limitelor 
și virtuților participării politice, teme care ne vor reține atenţia în cele 
ce urmează. 


Libertatea modernilor 


Discursul lui Constant pe tema libertății modernilor comparate cu liber- 
tatea anticilor sintetizează nu numai întreaga sa gîndire politică, ci și o 
lungă dezbatere în epocă. Tema era, într-adevăr, departe de a fi nouă. 
La mijlocul secolului al XVIII-lea, Montesquieu afirmase că oamenii ce 
trăiesc în epoca modernă nu mai sînt dispuși să se comporte precum 
anticii, pentru care interesul cetăţii venea întotdeauna înaintea celui 
personal. Comercialismul epocii moderne și afirmarea autonomiei indi- 
viduale se opun militarismului și activismului civic antic; ele reprezintă 
valori noi, în acord cu noul etos al lumii moderne, bazat pe distincția 
fundamentală dintre sfera privată și cea publică. Revoluţia franceză a 
arătat cu claritate ce consecințe nefaste poate avea ignorarea diferențelor 
dintre cele două forme de virtute și libertate. Încercînd să impună Franţei 
moderne un ideal arhaic de virtute civică, inspirat de principiile pe care 
fusese organizată în Antichitate Sparta, liderii Revoluţiei au promovat 
în final un ansamblu straniu de libertate și teroare, căruia i-au căzut vic- 
time multe suflete inocente. Ei au ignorat libertățile și drepturile indi- 
viduale încercînd să șteargă astfel orice linie de demarcație dintre stat 
și societatea civilă. Denunţarea acestei erori a fost făcută cu multă sub- 
tilitate printre primii de Germaine de Stael care, în Des circonstances 

actuelles qui peuvent terminer la Revolution (1798), subliniase importanţa 
proprietăţii și sferei private în ansamblul societății moderne. Progresul 
civilizaţiei moderne care a dus la inventarea unei noi forme de guvernare 
politică — guvernarea reprezentativă — a făcut ca Europa secolului al 
XIX-lea să fie condusă de valori și principii cu totul diferite de cele care 
se aflau altădată la baza cetății antice. 

Aceasta este tema esenţială a eseului lui Constant. Discipol al Doamnei 
de Staăl, el a înţeles cu acuitate gravitatea încercării lui Robespierre de 
a impune un ideal revolut de virtute și libertate, ce a sfîrşit în sînge și 
teroare în 1793-1794, compromiţînd idealurile nobile ale Revoluției din 
1789. Data la care Constant își concepe faimosul discurs explică de 
asemenea originalitatea sa. După domnia lui Napoleon, în primii ani ai 
Restauraţiei, Franţa risca să se afunde tot mai mult într-o pernicioasă 
apatie politică. Participarea politică era în scădere, cetățenii păreau tot 
mai inerți și mai puțin interesați de treburile politice. Pericolul unei 
Franțe somnolente era, prin urmare, la fel de mare precum cel al unei 
Franţe ultrapolitizate, pradă unui entuziasm revoluţionar în exces. 
Discursul lui Constant nu oferă doar un diagnostic exact al cauzelor care 
au făcut această situație posibilă; el oferă în plus și o soluţie de salvare, 
schițată spre sfîrșitul eseului. 

Punctul de plecare al demersului lui Constant îl reprezintă critica 
teoriei suveranității elaborate de Rousseau și aplicate în practică de cei 
ce s-au declarat discipolii săi. Atitudinea lui Constant față de autorul 
lui Emile a fost nuanțată. În viziunea lui Constant, două idei funda- 
mentale stau la baza Contractului social: (1) orice autoritate politică tre- 
buie să rezulte din consimțămîntul cetățenilor (voinţa generală a națiunii) 
și (2) voința generală este îndreptăţită a exercita o autoritate nelimitată 
asupra indivizilor. Validitatea primului principiu, notează Constant, nu 
poate fi pusă sub semnul îndoielii. Libertatea politică este inseparabilă 
de exercitarea unei autorități bazate pe consimțământul cetățenilor; coro- 
larul acestei idei poate fi descris astfel: orice altă autoritate politică este 
ilegitimă, pentru că încalcă libertatea. Al doilea principiu al lui Rousseau 
însă, care afirmase inviolabilitatea voinţei generale, este fals, notează 
Constant. Dacă autorul Contractului social negase faptul că voința indi- 
viduală ar putea fi reprezentată politic, Constant afirmă tocmai con- 
trariul. Guvernarea reprezentativă este nu numai posibilă, ci ea reprezintă 
de fapt singura formă posibilă de guvernare dată fiind natura lumii 
moderne, în care participarea directă a tuturor cetățenilor la treburile 
cetății a devenit un ideal irealizabil. 

În viziunea lui Constant, cei care au visat la renașterea polis-ului 
antic în lumea modernă, precum Rousseau și discipolii săi, au comis o 
mare eroare. Refuzul de a pune limite voinței generale este o rețetă si- 
gură pentru despotism, indiferent dacă autoritatea socială rezidă în mii- 
nile unui singur individ (monarhie, tiranie), ale unui grup restrins 
(aristocrație, oligarhie) sau ale întregului popor (democrație). 

Romanticizînd cetatea antică și principiile politice pe care aceasta fusese 
clădită, Rousseau a ignorat faptul că în lumea modernă există o distincţie 
fundamentală între stat și societatea civilă, între sfera publică și cea pri- 
vată. „Transportînd în timpurile noastre moderne o putere socială și o 
suveranitate colectivă ce aparţineau altor secole, acest geniu sublim 
(Rousseau) care iubea în modul cel mai pur cu putință libertatea a 
furnizat cu toate acestea pretexte funeste mai multor tipuri de tiranie“ 
(p. 503). Cu alte cuvinte, marea eroare a lui Rousseau a fost aceea de a 
idolatriza Sparta și a încerca să transforme lumea modernă într-o vari- 
antă stilizată a acesteia. Discipolii săi au mers pînă într-acolo încît au 
afirmat prioritatea absolută a colectivităţii (națiunii) asupra membrilor 
săi, acceptînd astfel subjugarea totală a individului faţă de valorile 
grupului din care face parte și ignorînd drepturile individului. 
Constant se desparte cu claritate de Rousseau în această privinţă: 
nimeni nu poate fi forțat să fie liber, cum afirmase Rousseau într-un 
celebru capitol din Contractul social. Libertatea anticilor nu mai este posi- 
bilă în condiţiile lumii moderne, care este dominată de noi valori și 
principii — comercialism, individualism, interes propriu — și e marcată 
de o crescîndă diversitate socială, opusă în toate privinţele omogenității 
cetății antice. Comerţul a înlocuit astfel treptat războiul, inspirînd toto- 
dată în rîndul indivizilor o preţuire nouă pentru autonomie și libertate 
individuală în afara statului. În statele moderne ale căror dimensiuni le 
întrec cu mult pe cele ale polis-ului antic, participarea politică directă 
devine o imposibilitate. Ceea ce oamenii moderni caută este, prin urmare, 
libertatea ca non-interferenţă, libertatea ca protecție faţă de intervenţia 
potenţial arbitrară a statului. De aceea, autoritatea socială trebuie limi- 
tată, iar suveranitatea statului îngrădită. Aceste două principii se află 
la baza guvernării reprezentative, singura care se potrivește profilului 
epocii moderne. Guvernarea reprezentativă merge mînă-n mînă cu afir- 
marea autonomiei și drepturilor individuale. Există o sferă a vieții 
umane, notează Constant, care trebuie să rămînă întotdeauna în afara 
autorității colectivităţii (statului), o sferă a libertății private în care fiecare 
este liber să-și urmărească propriile interese atît timp cît ele nu 
obstrucționează dreptul egal al celorlalți indivizi de a face același lucru. 
Cu alte cuvinte, libertatea modernilor este tocmai libertatea de a nu fi 
condamnat în virtutea voinţei arbitrare a unui singur individ sau a unui 
grup de indivizi. Ea este libertatea fiecăruia de a-și exprima propria 
opinie, de a-și alege propria profesie, de a dispune de proprietatea sa 
după cum crede de cuviinţă, fără a fi obligat să dea seama colectivității 
de demersurile, valorile și opțiunile sale. Libertatea modernilor pre- 
supune, de asemenea, libertatea de asociere, religie și conștiință, cu alte 
cuvinte, ea implică dreptul fiecăruia de a trăi în societate fără a fi supus 
permanent supravegherii colectivităţii. Anticii, notează Constant, erau 
liberi în sfera publică și constrînși în cea privată, neavînd noțiunile de 
drepturi individuale sau de libertate faţă de interferența statului. Spre 
deosebire de ei, modernii nu mai participă direct la treburile cetăţii, 

pentru administrarea cărora își aleg reprezentanţii; ei sînt în schimb 
liberi în sfera privată, care este protejată de drepturi individuale. 
Schimbarea ce a survenit este fundamentală. 


Liberalismul democratic al lui Constant 


Concluzia pledoariei lui Constant este exprimată retoric: „Noi nu sîntem 
nici persani, supuși vreunui despot, nici egipteni, subjugaţi de preoți, 
nici greci sau romani a căror participare la autoritatea socială îi consola 
pentru absenţa libertăţii în sfera privată. Noi sîntem oameni moderni, 
care vor să se bucure de drepturile lor; care vor să-și dezvolte facultățile 
așa cum cred ei de cuviinţă, fără a aduce prejudicii altora [...] Să fim neîn- 
crezători față de anumite reminiscenţe antice. Pentru că trăim în tim- 
puri moderne, eu doresc tocmai acea libertate care convine timpurilor 
moderne [...] Libertatea individuală, repet, iată veritabila libertate moder- 
nă. Libertatea politică reprezintă garanţia ei; prin urmare, libertatea 
politică este indispensabilă“ (pp. 508-509). 

Finalul discursului lui Constant rezervă însă o mare surpriză celor 
care sînt înclinați a vedea în elogiul pe care-l face libertăţii moderne 
doar o apărare a libertății negative, pentru a folosi termenul clasic al lui 
Isaiah Berlin. Împrumutînd un ton republican, Constant pledează în 
final pentru o chibzuită îmbinare a libertăţii modernilor și a anticilor. 
Un accent exclusiv pus pe libertatea negativă (a modernilor) duce la 
creșterea apatiei şi inerţiei civice, care pot favoriza apariţia unor noi 
forme de despotism; în mod similar, un accent prea mare.pus pe liber- 
tatea pozitivă (a anticilor) poate conduce uneori, după cum arată exem- 
plul Revoluţiei franceze, la tiranie și anihilarea libertăţilor individuale. 
Secretul stă în găsirea unei combinații între cele două forme de liber- 
tate, în condiţiile în care identitatea omului modern nu mai poate fi 
dată doar de participarea sa deplină la administrarea treburilor cetății; 
în condiţiile în care și suprapolitizarea și inerția politică reprezintă peri- 
cole la fel de mari la adresa libertăţii; în condiţiile în care adevărata li- 
bertate reclamă o îmbinare între participare și independenţă, activism 
şi apatie. Această via media este soluţia propusă de Constant în finalul 
eseului său. Ea reprezintă chintesenţa liberalismului său democratic 
care combină perfecționarea individului cu respectul pentru drepturile 
lui individuale. 


Notă 

Milovan Djilas (1911-1995) 


NOUA CLASĂ. 
O ANALIZĂ A SISTEMULUI COMUNIST (1957) 


Născut în 1911 la Polja, Muntenegru, Milovan Dijilas va urma cursurile 
facultăţii de filozofie din Belgrad. În 1932 se înscrie în Partidul Comunist 
lugoslav — aflat la acea dată în ilegalitate — și devine secretar al orga- 
nizaţiei de partid pe Universitate. Ulterior, în urma unor demonstrații 
antimonarhice este condamnat la o pedeapsă de trei ani de închisoare. 
În 1937 devine membru al Biroului Politic al Comitetului Central al 
Partidului Comunist lugoslav, fiind confirmat în această funcţie la con- 
ferinţa pe ţară de la Zagreb din 1940. După începerea războiului, va fi 
principalul colaborator al lui Tito și organizator al detașamentelor de 
partizani, terminînd războiul cu gradul de general. În această calitate a 
condus în mai-iunie 1944 prima misiune militară iugoslavă la Moscova, 
fiind primul oficial al Iugoslaviei comuniste primit de către Stalin. Va 
mai reveni la Moscova în 1945 şi apoi în 1948, încercînd să evite ruperea 
relaţiilor între cele două țări. 

Cariera sa nu va fi însă una militară, ci politică, marcată de pro- 
movarea în sînul ierarhiei de partid. La începutul anului 1953 devine 
preşedinte al guvernului, iar la sfîrșitul aceluiași an președinte al 
Adunării Populare Federative. Cînd, în 1948, izbucnește conflictul dintre 
Iugoslavia şi Cominform, Djilas adoptă linia comunismului naţional și 
devine criticul vehement al „hegemoniei sovietice“. În același timp este 
șeful atotputernic al Serviciilor de Propagandă și Agitaţie (Agitprop) ale 
Comitetului Central, distingîndu-se prin presiunile pe care le face asupra 
presei, intelectualilor, mediilor culturale, cărora încearcă să le impună 
prin mijloace neortodoxe propriile vederi politice. 

În 1953 era considerat succesorul cel mai probabil al lui Tito. Aderarea 
la comunism îi oferise deci maximum de realizări personale. Cu toate 
acestea, în acelaşi an Dijilas începe să se îndoiască de „caracterul just al 
liniei partidului“, iar mai tîrziu chiar de comunism în general. Într-o serie 
de articole publicate în Borba spune că „dictatura proletariatului“ s-a 
transformat în dictatura partidului, critică privilegiile de care se bucura 
conducerea de partid și cere o autentică democraţie muncitorească, 
bazată pe descentralizare, autoadministrare și autoguvernare. Partidul 
condamnă această nouă atitudine, iar în ianuarie 1954, într-o ședință a 
Comitetului Central al Partidului Comunist Iugoslav, îi sînt retrase toate 

funcţiile din partid și stat. Citeva luni mai tîrziu va fi acuzat de „devi- 
aționism burghez” și exclus din partid. 

Ca urmare a declaraţiilor făcute unor corespondenți ai ziarului New 
York Times, în care critica politica Partidului Comunist lu goslav și afirma 
necesitatea unui partid de opoziție ca factor al democratizării, în ianua- 
rie 1955 este condamnat la trei ani de închisoare cu suspendare. Un an 
mai tîrziu, după Revoluţia ungară, critică vehement ezitarea guvernului 
iugoslav de a condamna invazia trupelor sovietice. În noiembrie este 
trimis să-și ispășească pedeapsa în închisoarea Sremska Mitrovica, aceeași 
în care fusese închis ca tînăr comunist. Djilas își va continua experiența 
penitenciară pînă la 31 decembrie 1966, cînd va fi eliberat necondiționat 
(între ianuarie 1961 și aprilie 1962 fusese eliberat condiționat). 

Faima lui Djilas nu se datorează însă carierei fulminante din regimul 
comunist, nici rezistenței penitenciare, ci analizei critice pe care a făcut-o 
sistemului comunist. Importanţa și ecoul criticilor lui Djilas constau 
tocmai în faptul că provin de la un om care și-a dedicat întreaga activi- 
tate și credință aplicării marxismului în practică (construirea comunis- 
mului pe cale revoluționară). Critica provenea nu de la un dușman 
ideologic, ci de la un partizan, nu din exteriorul, ci din interiorul sis- 
temului. Nu era rezultatul frustrărilor și nerealizărilor politice, ci al 
analizei lucide a unui înalt demnitar comunist, care avusese acces la 
sferele puterii. Mai mult, așa cum vom demonstra, nu avea ca funda- 
ment filozofic liberalismul, „spiritul burghez“, „deviaţionismul de 
dreapta“, ci marximul. Prin critica sa, Djilas vrea să pună în lumină 
adevăratul „deviaționism“, cel al comunismului real față de idealurile 
și principiile marxismului. Poziţia de pe care pleacă în critica sa este că 
el e cel care a rămas fidel marxismului, și nu liderii comuniști. 

Textul cel mai reprezentativ pentru gîndirea sa este, în ciuda 
nuanţărilor ulterioare, The New Class. An Analysis of the Communist 
System (Noua clasă. O analiză a sistemului comunist)*. A fost publicat 
pentru prima dată în 1957 la New York, în timp ce autorul era în în- 
chisoare și i-a adus acestuia o pedeapsă suplimentară de șapte ani de 
detenţie. Ideea centrală a lucrării este că orice revoluţie de tip bolșevic 
realizată „în numele poporului“ de către un partid revoluționar de tip 
leninist ducea nu la o societate fără clase, prin abolirea proprietății pri- 
vate — ceea ce reprezenta scopul ultim al marxismului — ci la o socie- 
tate cu o clasă nouă, la fel de nedemocratică și exploatatoare precum cele 
din trecut. Proiectul cel mai îndrăzneţ și mai generos al marxismului, 
care viza crearea societăţii fără clase, stat și exploatare, a dat'naștere celei 
mai radicale forme de oprimare, exercitată de către o minoritate (numită 
de către autor noua clasă) care deţine în mod discreționar, ca nici o altă 
clasă pînă atunci, monopolul proprietăţii, violenţei și adevărului. 

Troțki și autorii social-democraţi erau conştienţi de faptul că revo- 
luţia crease o nouă pătură de birocrați, care instauraseră o adevărată dic- 
tatură, însă credeau că aceasta va fi trecătoare, precum cele de care 
suferiseră societățile burgheze pe vremea lui Cromwell și Napoleon. 

Cu aceeași convingere, Stalin anunţa în 1936 dispariţia claselor exploata- 
toare din Uniunea Sovietică și deci a societății de clase. Djilas vrea să 
spulbere această confuzie generală, spunînd că în realitate comunismul 
pune bazele unei noi clase sociale, identică cu cele din trecut, care avea 
fundamente economice (proprietatea bunurilor naţionalizate) și un com- 
portament de clasă (exploata muncitorimea și țărănimea). Cine este 
această nouă clasă, cum apare, care îi sînt evoluția și structura? 

Noua clasă, denumită și birocrația politică, „este constituită din cei 
care au privilegii speciale și avantaje economice datorate monopolului 
administrativ pe care îl dețin” (p. 39). Ea va cunoaște mai multe etape 
de evoluție. Începuturile stau sub semnul lui Lenin, creatorul partidului 
bolşevic care va forma nucleul noii clase. Această fază este revoluționară 
şi vizează cucerirea puterii prin mijloace violente. Este o epocă de ide- 
alism şi mobilizare, al cărei cuvînt de ordine este „revoluţia“. În această 
perioadă se face trecerea de la revoluționarii de profesie la birocraţia 
politică comunistă ce are ca pivot partidul bolșevic. Este perioada incipi- 
entă a noii clase, caracterizată ca o „epocă de eroism“. Cea de-a doua 
fază este cea dogmatică. Stă sub semnul lui Stalin și are drept cuvînt de 
ordine „socialismul“, iar ca scop principal construirea sistemului prin 
mijloace de forță și constrîngere. Dispare idealismul, iar mobilizarea 
societății este impusă prin violenţă. Este „epoca marilor lideri“, perioadă 
de organizare a noii clase care ajunge la deplina dezvoltare. A treia 
perioadă, nondogmatică sau oligarhică, se află sub semnul conducerii 
colective și are drept cuvînt de ordine „legalitatea“. Este o perioadă de 
stabilizare a sistemului, în care forța este folosită pentru perpetuarea 
regimului (epoca „oamenilor practici”). Acum se maturizează noua 
clasă, care are în sfîrșit posibilitatea să se bucure în tihnă de privilegiile 
obținute. 

În încercarea de a-i identifica specificul, autorul nu dă o definiţie 
noii clase, ci încearcă să-i stabilească contururile, opunînd-o celorlalte 
clase „exploatatoare” din trecut, analizînd raporturile în care se află cu 
celelalte clase din cadrul societăţii (proletariatul și țărănimea), cu par- 
tidul, administraţia, ideologia, proprietatea. 

Raportul cu celelalte clase dominante. Noua clasă are toate caracteristi- 
cile claselor „exploatatoare“ care au precedat-o, cărora le adaugă însă une- 
le noi, ce o individualizează faţă de acestea. Ca și birocraţiile capitaliste, 
birocraţia politică comunistă posedă un spirit de corp și este rezultatul 
inevitabil al evoluției către o societate centralizat-industrializată. 

Birocraţia capitalistă formează într-adevăr o pătură socială specială, 
dar nu exercită puterea în mod direct, are șefi politici — de obicei aleși 
— și șefi economici care comandă. Membrii birocraţiei politice comu- 
niste exercită puterea direct și sînt în același timp șefi politici şi stăpîni 
economici. Puterea lor este atotcuprinzătoare, constînd dintr-un mo- 
nopol ideologic, politic și economic absolut, iar sistemul de exploatare 

pe care îl pun în practică este proporţional cu aceasta. Decalajul între 
promisiuni şi realizări este enorm. 

Spre deosebire de toate celelalte clase dominante din trecut, care au 
preluat puterea după ce se structuraseră pe criterii de clasă și erau 
reprezentantele unui nou mod de producție mai eficient decit cel vechi, 
care urma să fie înlocuit, noua clasă se formează definitiv după prelu- 
area puterii, avînd nu origini economice, ci ideologice și politice. Puterea 
este cea care le-a dat comuniștilor accesul la proprietate și nu proprie- 
tatea cea care le-a adus puterea. Noul mod de producţie (socialist) con- 
siderat ca mult mai evoluat va fi impus cu forţa de către noua clasă 
după preluarea puterii. 

Proletariatul și țărănimea. În teorie, noua clasă își legitimează existența 
prin dorinţa de a reprezenta în mod real interesele proletariatului (și ale 
țărănimii, în condiţiile slabei industrializări din Rusia și din Europa de 
Est) prin socializarea proprietăţii și instaurarea „adevăratei democraţii”, 
cea „populară“. În realitate, „monopolul pe care îl stabilește noua clasă 
în numele clasei muncitoare asupra întregii societăţi este în primul rînd 
un monopol asupra clasei muncitoare înseși“ (p. 42). 

Noua clasă exploatează din punct de vedere economic celelalte clase 
sociale și le guvernează prin metode violente. Atîta vreme cît comuniștii 
au expropriat burghezia și aristocrația funciară, au putut justifica folosirea 
terorii în numele „legalităţii revoluționare“ menite să promoveze intere- 
sele muncitorilor şi țărănimii. Adevăratele intenții politice ale 
comuniștilor au fost dezvăluite în momentul în care jaful s-a extins 
împotriva muncitorilor și țăranilor, ale căror interese erau teoretic 
reprezentate de către partid. Cei care au profitat de pe urma revoluţiei 
nu au fost cei în numele cărora a fost făcută, ci cei care au făcut-o: revo- 
luţionarii de profesie organizați într-un partid. De asemenea, originea 
socială a noii clase este departe de a fi proletară — cuprindea iniţial mai 
ales intelighenția inadaptată, cu idei anarhiste și revoluționare, grefate 
pe ideologia marxistă. 

Proprietari teoretici ai bogăției naționale, proletariatul și țărănimea 
sînt în realitate doar producători ai bunurilor colective. Accesul la resurse 
le este limitat, „raționalizat“ la nivelul subzistenţei. Sînt exploataţi, 
guvernați și lipsiți de libertăţi și drepturi (singurul drept permis este cel 
la muncă). Formează baza de recrutare a noii clase, condiția de pro- 
movare fiind fidelitatea faţă de ideologia oficială și obedienţa totală faţă 
de partid. Trăiesc într-o societate în care, potrivit cuvintelor lui Marx din 
Manifestul comunist, pentru 90% din populație (proletariatul) proprietatea 
privată este desfiinţată. 

Acest raport de conducere și subordonare a proletariatului de către 
noua clasă se instaurează încă de la începutul mişcării comuniste, par- 
tidul reprezentînd „avangarda proletariatului“. Dacă inițial era vorba 
de un monopol intelectual, după preluarea puterii monopolul devine 

economic, politic și ideologic. Din rîndurile clasei exploatate se năștea 
prima clasă exploatatoare. 

Partidul. Originea noii clase se află în sînul unui partid de tip nou, 
totalitar ca natură și terorist prin practicile sale. Mai precis, „inițiatorii 
noii clase nu se găsesc în partidul bolșevic luat ca întreg, ci în acea 
pătură de revoluționari profesioniști care formaseră nucleul său încă 
înainte de luarea puterii“ (p. 39). Lenin, creatorul noii clase, afirmase după 
eșecul revoluției din 1905 că numai revoluționarii de profesie — oameni 
a căror ocupaţie era munca revoluționară — puteau construi un nou 
partid, de tip bolșevic. Stalin, organizatorul noii clase, era exemplul tipic 
al unui astfel de revoluţionar. Partidul este germenele și nucleul viitoarei 
clase. 

Dinamica evoluţiei noii clase în raport cu partidul este însă diferită. 
Chiar dacă inițial noua clasă și partidul se identifică, după preluarea pute- 
rii suprapunerea dispare. Partidul continuă să rămînă nucleul noii clase, 
însă pe măsură ce se dezvoltă, aceasta depășește limitele partidului. La 
vîrf, conducerea partidului și a noii clase sînt identice. La bază această 
identitate se pierde. 

Pentru că nu are origini economice și sociale proprii, ci se naște în 
sînul unui partid totalitar, noua clasă se formează după chipul și 
asemănarea acestuia. Este unificată din punct de vedere ideologic, ie- 
rarhizată, centralizată, bine organizată, intolerantă și exclusivistă, avînd 
o disciplină militară și o credință cvasireligioasă în dogmele ideologice 
ale partidului. 

De-a lungul evoluţiei regimului comunist, noua clasă va sfîrși prin 
a îngloba și depăși ca importanţă partidul: „Partidul creează clasa, iar 
rezultatul este că aceasta se dezvoltă și folosește partidul ca bază. Clasa 
devine din ce în ce mai puternică, în timp ce partidul devine tot mai slab. 
Aceasta este soarta inevitabilă a oricărui partid comunist care se află la 
putere“ (p. 40). Noua clasă va dilua în structurile sale pe cele ale par- 
tidului și va căpăta caracterul clasic al unei oligarhii tradiționale. 

Administraţia. Pentru Diilas, supradimensionarea noii clase în raport 
cu partidul se datorează importanţei tot mai mari pe care o capătă 
administraţia în societățile moderne. Potrivit previziunilor lui Marx și 
Engels, în viitor „guvernarea oamenilor va fi înlocuită cu administrarea 
lucrurilor“. Tendinţa va fi deci de diminuare a rolului politicului (implicit 
al partidului) în folosul administraţiei. 

După preluarea puterii și terminarea războiului civil, numărul mem- 
brilor de partid sporește semnificativ, ca și proporţiile administraţiei. 
Ponderea numerică a administraţiei este însă mult mai mare decît aceea 
a partidului. Cu toate acestea importanța partidului este decisivă. Cele 
două tipuri de birocrații — politică și administrativă — sînt structural 
și funcţional identice, însă au roluri diferite. Partidul — creatorul, 
reprezentantul și garantul regimului — este mult mai important decît 

administraţia, care nu face decit să mențină sistemul în stare de 
funcţionare. Membrii administraţiei sînt utili, dar nu indispensabili și 
nici de neînlocuit. 

In ciuda încercărilor partidului de a exercita un control total asupra 
resurselor și puterii, administraţia acoperă anumite sectoare de putere 
ale statului și are controlul unei părţi a resurselor din societate. Aparatul 
birocratic administrativ gestionează în strînsă legătură cu partidul pro- 
prietatea colectivă. Depășeşte din punct de vedere numeric partidul, dar 
se află sub controlul politic al acestuia. Are acces limitat la resurse și 
putere de decizie sectorială și locală, iar ca privilegii se situează între 
birocrația politică și mase. Partidul trebuie deci să conlucreze cu adminis- 
trația, fără a-i ceda însă acesteia locul conducător. Decizia va rămîne una 
politică și nu managerială. Locul fiecărui individ în sînul noii clase va 
depinde de poziția pe care o ocupă în ierarhia politică sau administra- 
tivă, iar calitatea de membru important al partidului este precumpăni- 
toare. Partidul rămîne centrul sistemului și nucleul noii clase. 

Ideologia. Partide cu trăsături similare (ierarhizate, revoluționare, cen- 
tralizate și disciplinate) au mai existat, chiar dacă aceste caracteristici sînt 
absolutizate în cazul partidelor comuniste. Ceea ce le distinge pe ultimele 
este unitatea ideologică, ce impune o „concepție despre lume și dez- 
voltarea societăţii identică și obligatorie pentru toți membrii partidului“ 
(p. 73). Această tendinţă este prezentă într-o formă moderată încă din 
vremea lui Lenin, care însă mai tolera în mod formal libertatea de expri- 
mare și de vot. Stalin va fi cel ce va impune unanimitatea ca regulă de 
bază a partidului. Unitatea ideologică va face posibilă instaurarea dic- 
taturii personale și aplicarea Fiihrerprinzip-ului în lumea comunistă. 

Consecința imediată a unității ideologice era uniformizarea societăţii. 
Facţionalismul în cadrul partidului devenise cea mai mare crimă, orice 
disidenţă trebuind eliminată. Vina lui Troțki, Buharin, Zinoviev nu era 
de a fi fost trădători și spioni ai capitaliștilor, ci de a-și fi exprimat deza- 
cordul față de maniera totalitară a lui Stalin de a conduce. 

Proprietatea. În opinia autorului, trăsătura specifică a noii clase o con- 
stituie proprietatea colectivă. Prin naţionalizări, colectivizare, taxe exce- 
sive și preţuri inegale noua clasă distruge proprietatea privată, care este 
transformată în proprietate colectivă de stat. 

Din punct de vedere legal, adevăratul deţinător al proprietății este 
națiunea, sau mai exact clasele muncitoare, iar birocraţia (politică și 
administrativă) nu are decît rolul de a gestiona această proprietate. 
Aceasta este doar o ficțiune juridică. În realitate, noua clasă administrează 
proprietatea colectivă în interes propriu. Astfel se explică refuzul 
comuniştilor de a iniția reforme prin care muncitorii să participe la 
bunurile sociale pe care le produc. Orice drepturi acordate muncitorilor 
ar însemna slăbirea monopolului asupra proprietăţii, ideologiei și 
guvernării. Chiar și aşa-numitele perioade de liberalizare nu sînt decît 
o formă de a mări privilegiile noii clase. Djilas dă exemplul descentra- 

lizării și liberalizării din vremea lui Hrușciov, care nu avea drept scop 
participarea mai activă a maselor la procesul de conducere, schimbarea 
formei de proprietate, garantarea dreptului de a critica abuzurile pute- 
rii, legalizarea unei mișcări de opoziție sau democratizarea structurilor 
partidului, ci „să acorde drepturi și mai largi straturilor de jos ale biro- 
crației sau noii clase“ (p. 63). 

Proprietatea colectivă reprezintă fundamentul puterii noii clase, iar 
puterea — garantul menţinerii acestei proprietăți. Pentru Djilas, carac- 
terul totalitar al comunismului se explică prin dorinţa de nestăvilit a noii 
clase de a monopoliza proprietatea și administrarea tuturor bunurilor 
și resurselor din societate. Noul tip de monopol este mult mai extins și 
mult mai periculos decît cele din trecut, deoarece noua clasă are con- 
trolul absolut asupra tuturor resurselor naționale. De aceea se află în 
război permanent cu tot ceea ce nu poate controla sau administra și tre- 
buie să lupte pînă cînd va distruge sau va cuceri orice nuclee autonome. 
Noua clasă luptă împotriva oricărui tip de proprietate pe care nu o de- 
ține — așa cum a dovedit-o în lupta contra proprietății țărănești. 
Renunţarea comuniștilor la drepturile lor de proprietate ar însemna 
abolirea clasei pe care o compun, sfîrșitul puterii lor. 

Clasă socială? Dincolo de aceste delimitări conceptuale, reprezintă 
birocraţia politică din statele comuniste, potrivit criteriilor lui Marx, un 
nou tip de clasă socială? Autorul, a cărui analiză este marxistă, identi- 
fică pe parcursul studiului său trăsăturile care să demonstreze caracterul 
de clasă al birocrației comuniste și implicit consistenţa metodologică a 
demersului său intelectual. 

Ca orice altă clasă socială din trecut, noua clasă se definește în raport 
cu proprietatea. Fundamentul său economic îl constituie un nou tip de 
proprietate colectivă, pe baza căreia noua clasă creează un nou tip de 
capitalism, denumit de autor „capitalism total de stat“. Din raportul cu 
proprietatea se structurează noile relații de exploatare socială. Societatea 
comunistă continuă să fie, ca și cele precedente, polarizată și dominată 
de lupta de clasă. Noua clasă, formată din monopoliștii proprietăţii 
naționale, posedînd toate drepturile și privilegiile, exploatează din punct 
de vedere economic masa producătorilor (muncitori, țărani) care nu au 
nici un drept. Noua clasă posedă de asemenea conștiință de clasă, care 
are însă un dublu caracter. Este foarte puternică în raport cu exteriorul 
(celelalte clase), însă inexistentă în raport cu sine însăși. Orice comunist 
crede cu convingere că fără noua clasă și partidul comunist societatea 
ar regresa şi s-ar destrăma, însă nu este conștient că aparţine unei noi 
clase de proprietari. Această incapacitate de a sesiza apartenenţa sa de 
clasă provine din faptul că nu ia în considerare privilegiile de care se 
bucură (le consideră normale și crede că sînt accesibile tuturor) și mai 
ales nu se consideră proprietar, deoarece crede că promisiunile par- 
tidului de desființare a proprietății private, a exploatării și a claselor 
sociale au fost realizate. Noua clasă are în același timp o misiune istorică 

de îndeplinit, care este unică în istorie: transformarea totală a societății. 
Este interesant de observat că în opinia lui Djilas, chiar dacă noua clasă 
nu schimbă societatea conform principiilor marxismului, are loc totuși 
o schimbare la fel de radicală și nu mai puţin importană. Scopul real al 
comunismului identificat de Djilas este acela de a realiza industrializarea 
în zonele subdezvoltate ale lumii. 

Evoluţia noii clase. Care va fi evoluţia noii clase? În ciuda puterii totale 
și a monopolului absolut asupra proprietăţii colective, noua clasă va sfârși 
prin a fi înlăturată (previziune interesantă în plină epocă de avînt al 
comunismului). Cauza cea mai importantă a dispariţiei noii clase și a 
regimului totalitar instaurat de către aceasta consta în contradicția dintre 
promisiunile și idealurile regimului și situația reală. În teorie puterea 
aparţinea poporului, iar bunurile colective se aflau în proprietatea colec- 
tivă a națiunii. Noua clasă avea ca misiune istorică reducerea diferenţelor 
sociale pînă la dispariţia claselor sociale și eliberarea finală a umanităţii 
de orice fel de pericol. În realitate, noua clasă dispunea de o putere 
totalitară, era singura deținătoare a bunurilor colective, pusese bazele 
celei mai inegalitare și mai opresive societăți și guverna prin mijloace 
de teroare. Această contradicţie între discurs și practică reprezintă cea 
mai importantă fisură a sistemului comunist, care va sta la baza prăbușirii 
sale. Deja în epoca lui Hrușciov noua clasă, aflată la maximul dezvoltării 
sale, intră într-un proces de osificare, ce o va face incapacilă de a se 
reînnoi, adapta, reforma. Principala sa carenţă este „lipsa de idei noi. 
Noua clasă nu mai are nimic de spus populaţiei. Singurul lucru care îi 
mai rămîne de făcut este să-și justifice singură existența“ (pp. 53-54). 

O analiză marxistă. Este interesant de remarcat faptul că Milovan 
Djilas reușește să redea adevărata dimensiune a proiectului totalitar 
comunist, folosind o grilă de analiză marxistă și păstrînd idealurile 
„socialismului democratic”. În prefața la The Unperfect Society arată că 
în Noua clasă „a recurs la punctul de vedere și la metodologia marxistă. 

esenţă, cartea este o critică marxistă a comunismului contemporan... 
Precum un eretic, nu am fost capabil să arăt nepotrivirile realităților 
comuniste decît cu ajutorul viziunilor, pronosticărilor și dovezilor extrase 
din sfintele scrieri marxiste“ (Djilas, The Unperfect Society, Unwin Books, 
Londra, 1972, p. 4). 

Evoluţia sa intelectuală a cunoscut mai multe etape. Iniţial este un 
marxist credincios idealurilor și ideologiei comuniste, pe care le pune 
în practică atît ca revoluționar, cît și ca înalt funcționar comunist. 
Decepţionat de adevărata faţă a comunismului, va face critica sistemului 
ținînd cont de învățătura marxismului. În această a doua etapă, își pierde 
credinţa, dar își menţine idealurile marxiste. Ulterior abandonează mate- 
rialismul științific ca metodă de analiză în științele umane, dar rămîne 
cu o sensibilitate marxistă. În prima perioadă, nu face distincția între ide- 
aluri și ideologie; în cea de-a doua separă idealurile (nobile, demne de 
urmat) de ideologie (nocivă). Unele idei de inspirație marxistă le con- 

sideră ca parte integrantă a științei sociale și gîndirii moderne, cuceriri 
care nu trebuie renegate pe motiv că în numele lor s-a instaurat un 
regim de teroare. Aceste idei sînt: posibilitatea schimbării direcțiilor de 
dezvoltare a societăților; inevitabilitatea contradicţiilor interne existente 
în orice societate; importanţa factorilor economici în societate și în viața 
oamenilor; tratarea societăţii ca obiect de cercetare științi fică. 

În conformitate cu această viziune, Djilas reia multe din temele și 
modul de analiză marxist. Revoluţia este creatoare, benefică, necesară 
și inevitabilă, reprezentînd singura soluţie de dezvoltare pentru națiu- 
nile înapoiate. Evoluţia societăţilor este guvernată de legi istorice care 
au caracter economic, dialectic și conflictual. Orice societate urmează 
legea imuabilă a dezvoltării și perfecționării producţiei materiale. Rolul 
indivizilor în istorie este unul pasiv, deoarece dezvoltarea și expansiunea 
producției nu depind de voinţa lor. Natura omului este una economică, 
individul fiind prin excelenţă proprietarul dornic de îmbogăţire care 
nu se realizează decit în procesul de producție. Ca și Marx, Djilas gîndeşte 
politicul ca un spaţiu auxiliar, derivat al economicului și identifică socie- 
tatea cu „cei care la un moment dat reprezintă forțele sale de producţie... 
clasele, partidele, sistemul politic, ideile politice fiind expresia acestui 
neîncetat scenariu al mișcării și stagnării [economice]“ (p. 12). Democraţia 
parlamentară este ineficientă și imperfectă, simplă fațadă instituţională 
ce camuflează interesele de clasă ale capitaliștilor și menţine inegali- 
tățile și exploatarea. Comunismul însuși are fundamente economice, 
regăsite în starea de subdezvoltare economică a statelor din Europa 
Centrală și de Est. 

Necesitatea și caracterul dezirabil al comunismului pentru ţările sub- 
dezvoltate rezidă în opinia autorului în capacitatea acestuia de a realiza 
într-un ritm rapid și sigur modernizarea economică, sub forma indus- 
trializării. În condițiile în care aceste state nu au un capitalism și o 
burghezie puternic dezvoltate care să asigure industrializarea, aceasta 
trebuie realizată prin orice mijloace, pentru a scoate țara din stadiul de 
subdezvoltare și de colonie economică a Occidentului industrializat. 
Comunismul modem a apărut ca idee o dată cu nașterea industriei moder- 
ne, este pe moarte sau eliminat acolo unde industrializarea și-a atins prin- 
cipalele scopuri și se dezvoltă în ţările în care acest proces nu s-a realizat. 

Rolul creator jucat de capitalism în Occident urma să fie preluat în 
Europa Centrală și de Est de către un nou actor: partidul revoluţionar. 
Acesta trebuia să obțină puterea pe cale revoluţionară pentru a putea 
ulterior să realizeze industrializarea. Scopul putea justifica folosirea 
oricăror mijloace, inclusiv teroarea. Ulterior, după realizarea sarcinii 
istorice a industrializării, partidul revoluţionar trebuia să se liberalizeze 
și să se democratizeze, punînd bazele unei democraţii „mai complete“ 
decît cea din Occident. Comunismul trebuia să aibă două etape dis- 
tincte și necesare. Una revoluționară, violentă și centralistă, avînd con- 
comitent rol distructiv (eradicarea vechii societăți cu racilele ei) și creator 

(dădea naștere prosperității industriale și unui nou tip de proprietate 
— colectivă). Alta reformistă, începută după realizarea industrializării, prin 
abandonul progresiv al terorii și instaurarea democrației muncitorești. 

Premisa lui Djilas este însă falsă. Regimurile comuniste sînt însă 
incapabile de a se democratiza. Această incapacitate ține de faptul că o 
dată ce puterea și privilegiile sînt concentrate în mîinile unui singur 
partid acesta nu va mai renunţa niciodată de bunăvoie la ele. Mai mult, 
va apela în mod constant la teroare pentru a le apăra. Dacă în revoluțiile 
anterioare, burgheze, teroarea a avut un caracter limitat și a putut fi înlă- 
turată o dată cu sfirșitul revoluţiei, revoluţia comunistă instituie teroarea 
totală. În Occident revoluțiile s-au terminat prin liberalizarea și demo- 
cratizarea regimurilor, iar metodele violente au fost abandonate. În 
statele comuniste revoluțiile s-au terminat în totalitarism și chiar după 
realizarea industrializării teroarea și violenţa au fost menținute. 

La fel ca majoritatea marxiștilor sau neomarxiștilor, Djilas nu vede 
o legătură directă între învăţătura lui Marx și comunismul real. Proiectul 
de idei al lui Marx i se pare umanist, progresist, demn de urmat, în 
timp ce experienţa politică ce se revendică de la acest proiect este con- 
damnată ca totalitară. Putem fi de acord că experienţa comunistă nu 
reprezintă aplicarea ă la lettre a scenariului marxist. Este sigur că expe- 
riența comunistă este una totalitară. Însă nu putem spune că nu există 
legături între proiectul de idei și realizarea sa practică. Ceea ce nu 
reușește Milovan Dijilas să vadă este faptul că gindirea lui Marx este 
punctul principal de plecare al proiectului totalitar. Ideile centrale ale 
lui Marx: determinismul și reducționismul economic, dorința raționa- 
listă de a schimba din temelii societatea și natura umană însăși, propovă- 
duirea urii de clasă și a violenţei revoluţionare nu puteau avea drept 
rezultat decît instaurarea unui regim totalitar. 

Marele merit al lucrării lui Milovan Dijilas constă însă tocmai în faptul 
că vine din partea unui adept al marxismului care, urmînd un raționa- 
ment diferit de cel al criticii liberale, ajunge să identifice comunismul 
ca o specie tare de totalitarism (cu siguranţă cea care a făcut cele mai 
multe victime pînă acum). Această evoluție nu se datorează însă unui 
accident al istoriei, ci aplicării cu consecvență și convingere, de către un 
grup restrîns de revoluționari de profesie, a principiilor filozofiei politice 
marxiste. 


Notă 

* Citatele din text pentru care nu se indică decît pagina sînt din Milovan Dijilas, 
The New Class. An Analysis of the Communist System, Praeger Publishers, New 
York, 1960. Traducerea lor este făcută de autorul articolului. 

CONSTANTIN DAVIDESCU 


Ronald Dworkin 
FUNDAMENTELE EGALITĂŢII LIBERALE (1990) 


Sub titlul „Foundations of Liberal Equality” (Fundamentele egalității libe- 
rale)* sînt reunite sub forma unui articol o serie de prelegeri ţinute de 
filozoful american Ronald Dworkin în anul 1988 sub egida The Tanner 
Lectures on Human Values şi publicate iniţial în 1990. Articolul va fi in- 
clus, cinci ani mai tîrziu, într-o colecție de studii ale unor eminenți filo- 
zofi ce avansează diferite versiuni ale egalitarismului liberal (editată de 
S. Darwall şi intitulată Equal Freedom). Studiul reprezintă una dintre cele 
mai recente și mai convingătoare încercări de reafirmare a principiilor 
liberalismului contemporan anglo-saxon, o încercare cu atît mai impor- 
tantă cu cît vine din partea unui autor al cărui nume nu poate lipsi din 
bibliografia de bază a celor interesați de teoria politică a ultimelor 
decenii. 

Ronald Dworkin s-a impus, de asemenea, și ca unul dintre des- 
chizătorii de drumuri în filozofia dreptului, afirmîndu-se — începînd 
cu anii '70 — ca un membru de seamă ai celebrei comunități anglo- 
americane de teoreticieni ai dreptului (din care mai fac parte, printre alții, 
H.L.A. Hart, John Finnis, Joseph Raz sau Joel Feinberg). În spaţiul anglo- 
saxon (dar nu numai) al teoriei politice și al filozofiei dreptului, pozi- 
țiile adoptate de Ronald Dworkin au reușit să impresioneze prin 
îndrăzneala lor, prin ambiția autorului lor de a oferi o concepţie unifi- 
catoare asupra modului în care funcționează instituţiile de bază ale 
dreptului și ale democraţiei liberale. 

două dintre cărţile sale, Dworkin dezvoltă un impresionant argu- 
ment în favoarea unei teorii a drepturilor individuale (Taking Rights 
Seriously, 1977) şi a unei concepții a „legii ca integritate“ (Law's Empire, 
1986), reflectînd asupra relației speciale care există între cei care creează 
și interpretează legea și comunitatea în numele căreia se pronunţă, co- 
munitate ce este caracterizată de o anumită moralitate politică. Unii 
dintre interpreţii ideilor sale asupra naturii dreptului au văzut în a- 
cestea intenţia de a legitima rolul asumat de Curtea Supremă a Statelor 

Unite (acela de a verifica autoritar coerenţa dreptului existent cu prin- 
cipiile generale ale Constituţiei) și, în special, o încercare de a justifica 
acele decizii ale Curţii care au favorizat, de-a lungul secolului al XX-lea, 
argumentele liberale în defavoarea celor conservatoare în disputele 
privind prioritatea care ar trebui acordată drepturilor civile. 

Atât ideea drepturilor individuale, cît și o anumită concepţie despre 
egalitate — pentru Dworkin egalitatea, și în special egalitatea resurselor, 
reprezintă nucleul constitutiv al ideologiei liberale — își găsesc temeiul 
într-un principiu abstract al egalităţii, conform căruia statul este dator 
să ne trateze, în toate acţiunile sale, ca egali. Ce înseamnă a fi tratați ca 
egali? Statul este dator, spune Dworkin, să considere că soarta fiecăruia 
dintre noi are o aceeași importanță și demnitate, în calitatea noastră de 
cetățeni liberi și independenți. De altfel, preocuparea lui Ronald Dworkin 
a fost de la început aceea de a răspunde confuziei ideologice din America 
anilor '60 și '70, ani în care se părea că termenul „liberalism“ nu mai 
desemna o teorie politică distinctă, ci o alăturare de intuiţii și idei dis- 
persate, utilizate pentru a susține politici sociale și economice opuse. 
Părea atunci, scrie Dworkin (în eseul „Liberalism“, din A Matter of 
Principle, 1985), că nu mai există o unitate a principiilor liberale funda- 
mentale. Contrar acestor păreri, el și-a propus să identifice acele poziţii 
politice care sînt constitutive teoriei politice liberale, elemente ce au 
rămas neschimbate indiferent de strategiile utilizate pentru a le imple- 
menta în viaţa economică și socială. Reușita și eficiența acestor strategii 
au variat de la o epocă la alta, ele reprezentînd elementele derivate, 
secundare ale teoriei politice liberale. 

Liberalismul, afirmă Dworkin, are ca element constitutiv o anumită 
concepție a egalităţii ca ideal politic, o concepție în care principiul fun- 
damental este acela potrivit căruia guvernul este dator să-i trateze pe 
oameni ca egali și avînd aceeași demnitate. Din acest principiu general 
vor decurge acele poziții distincte pe care liberalii trebuie să le adopte: 
este vorba, în primul rînd, despre o înclinaţie spre o anumită formă 
moderată de egalitarism (pe care Dworkin o numeşte egalitatea liberală), 
de faptul că liberalii trebuie să insiste asupra intangibilităţii unor drep- 
turi individuale la anumite libertăţi particulare și, în fine, de toleranța 
în acele chestiuni privind comportamentul moral privat. 

Înainte de a expune ideile cuprinse în cele 120 de pagini ale studiului, 
o primă observaţie este necesară: Dworkin foloseşte conceptul de „libe- 
ralism” în înțelesul pe care l-a primit termenul îndeosebi în cadrul 
comunității politice americane (autori precum John Rawls, Brian Barry 
sau T. Nagel sînt exponenţii acestui liberalism) și nu în sensul în care este 
utilizat pe continentul european, unde prin „liberalism“ se înțelege ceea 
ce filozofii britanici numesc liberalismul „clasic“ sau „economic“. 
Versiunea americană contemporană a liberalismului are o componentă 
egalitaristă care îl așază la „stînga“ liberalismului de inspiraţie clasică al 
unui Friedrich Hayek sau a libertarianismului lui Robert Nozick. 

Felul în care ideile generale ale liberalismului — egalitatea, drepturile 
și libertățile individuale, toleranța — sînt integrate într-o interpretare 
politică coerentă reprezintă, spune Dworkin, prima axă a filozofiei 
politice, axa interpretării politice. Pe această axă capătă un răspuns, spre 
exemplu, întrebările privind măsura egalităţii, limitele dreptului la liberă 
exprimare etc., iar principiile care ordonează aceste valori sînt principii 
politice (precum cele două principii ale dreptăţii ale lui ]. Rawls), prin- 
cipii ce determină modul în care poate fi utilizată puterea coercitivă a 
autorității politice. Însă dincolo de această axă pe care sînt dezvoltate 
concepțiile politice, există, potrivit lui Dworkin, o axă a interpretării 
filozofice, care defineşte relația dintre aceste principii politice și convin- 
gerile noastre cele mai profunde, de ordin ontologic, epistemologic ori 
etic. Analiza acestei relaţii este importantă întrucît, afirmă Dworkin, 
atunci cînd dezvoltăm o concepție politică a liberalismului, încercăm să-i 
urmărim rădăcinile pînă în angajamentele noastre intelectuale cele mai 
intime, nutrind speranţa că convingerile noastre politice sînt sprijinite 
de perspectiva noastră asupra economiei, eticii sau metafizicii. 

ÎL Fundamentele egalității liberale, Dworkin se concentrează asupra 
acestei axe a interpretării filozofice, arătînd care sînt, pentru el, temeiurile 
etice ale valorilor liberalismului politic contemporan. „Etica“ are un 
înțeles pe care el îl distinge de cel al „moralității“: etica îşi propune să 
răspundă la întrebările privind modul în care este de dorit să trăim 
astfel încît viețile noastre să fie cît mai bune, cît mai realizate; morali- 
tatea priveşte felul în care îi tratăm pe ceilalți. Demersul lui nu se con- 
stituie însă, după cum precizează în chiar observaţiile sale de început, 
într-o căutare a unor „axiome evidente și irezistibile din care ar decurge 
principiile liberale” (p. 190), ci mai degrabă în a arăta felul în care libe- 
ralismul ca filozofie politică se dezvoltă în continuitatea ideilor noastre 
despre ceea ce înseamnă o viață bună. 

Obiectivul lui Dworkin este acela de a legitima o abordare a relației 
dintre etica personală și liberalismul politic care să se constituie într-o 
alternativă la poziția adoptată în ultimii ani de Rawls, Thomas Scanlon 
și Charles Larmore, care au propus ceea ce Dworkin numeşte o „strategie 
a discontinuităţii“, prin care argumentează că cele două perspective (cea 
personală și cea politică) pot fi reconciliate numai dacă o considerăm pe 
cea din urmă, cea politică, a fi artificială, limitată la domeniul politicului. 
Caracteristică tradiţiei liberale contractualiste, strategia discontinuității 
încearcă, în opinia lui Dworkin, să ofere o soluţie problemei ce apare atunci 
cînd indivizi avînd concepții etice (în sens larg) diferite trebuie să cadă 
de acord asupra principiilor politice care trebuie să guverneze societatea 
și presupune o separare între planul eticii personale și cel al filozofiei 
politice, o separare între idealurile noastre etice, parţiale şi angajante și 
perspectiva politică liberală, „austeră, neutră și rece“. Oamenii acceptă 
liberalismul politic nu în virtutea „adevărului“ tezelor sale, ci ca o con- 
strucţie artificială ce întrunește acordul tuturor, dar al cărei caracter nu 

este diferit în esenţă de cel al unui contract comercial. Acest răspuns a 
generat critici importante nu doar din partea filozofilor conservatori, ci 
și a celor comunitarieni, ce împărtășesc cel puţin parţial idealurile de liber- 
tate și toleranță ale liberalilor. 

Dworkin însuși recunoaște legitimitatea acestor atacuri, precum și 
faptul că perspectiva liberală contractualistă nu poate oferi o soluţie 
satisfăcătoare problemei și pare, într-adevăr, a genera o politică a „schi- 
zofreniei etice și morale“. Propria sa perspectivă este prin urmare opusă, 
încercînd să înfățișeze un liberalism integrat experienţelor noastre morale 
ce nu cere nimănui să-și abandoneze convingerile etice la intrarea în 
cabina de vot. El propune astfel o „strategie a continuității“ între libera- 
lism și o etică liberală ce constituie deja, consideră Dworkin, partea cen- 
trală a felului în care cei mai mulți dintre noi ne raportăm la ceea ce 
înţelegem a reprezenta o viaţă bună. Etica liberală propusă trebuie să 
fie însă suficient de abstractă pentru a-și păstra o necesară neutralitate 
și generalitate, și pentru a putea fi recunoscută de fiecare dintre noi ca 
informînd abordarea etică personală, ea avînd, de aceea, un caracter 
mai degrabă structural și filozofic decît unul concret. 

Pentru a înţelege poziția lui Dworkin este însă necesară o scurtă 
incursiune în ideile profesate de cei criticați de el. John Rawls a dezvoltat 
pe larg, într-o serie de articole începînd cu anii '80 — în urma reacțiilor 
la cartea sa A Theory of Justice (1971) — şi în Political Liberalism (1993), 
ideea conform căreia existenţa unui pluralism inevitabil și ireductibil al 
concepțiilor morale, filozofice sau religioase rezonabile pe care le susțin 
membrii unei societăți democratice moderne face imposibil ca o teorie 
„metafizică“ a „dreptăţii ca echitate“, aşa cum era expusă în cartea sa 
din 1971, să devină obiectul unui acord general. Cum ar fi, așadar, posibil 
ca „doctrine comprehensive, radical opuse, însă rezonabile, să poată 
conviețui și susține împreună principiile politice ale unui regim consti- 
tuțional?” (Rawls 1993: xviii, 10, 175). În opinia lui Rawls, concepția 
politică pe care o propune — „dreptatea ca echitate“ — este și trebuie 
să fie politică, nu metafizică (Și deci nu conţine aspecte filozofice, morale 
sau religioase ce pot isca dezacord) în virtutea următoarelor caracteris- 
tici: este, în primul rînd, concepută a se aplica numai „structurii de bază 
a societăţii“, în mod specific doar sferei politice, principalelor instituții 
economice, sociale și politice ale societăţii; poate fi justificată, apoi, inde- 
pendent de orice doctrină comprehensivă religioasă ori filozofică, în 
sensul că nu trebuie adoptată o anumită doctrină de acest fel pentru a 
se accepta ideile liberalismului politic; în cele din urmă, „dreptatea ca 
echitate“ este „elaborată în termenii acelor idei ce sînt considerate a fi 
conținute implicit în cultura politică publică a unei societăți democra- 
tice moderne“ (Rawls 1993: 11-15). Situaţia la care vrem să ajungem, după 
Rawls, este cea a unui consens prin suprapunere sau convergenţă parțială 
(overlapping consensus) în care cetăţenii susțin aceeași concepție politică 
în baza propriilor concepţii comprehensive rezonabile. Pînă atunci însă, 

trebuie să plecăm de la ideile fundamentale nedisputate ale culturii 
politice publice: concepția politică liberală poate fi justificată public 
într-o societate caracterizată de pluralismul concepțiilor rezonabile atîta 
vreme cît nu face direct apel la un liberalism filozofic partizan. Motivul 
pentru care, în elaborarea acestei concepții politice, trebuie acordată 
importanță numai acelor aspecte ce pot fi public justificate și conținu- 
tului culturii politice democratice decurge din angajamentul funda- 
mental al lui Rawls și al adepților săi faţă de idealul politic liberal al 
legitimității. 

Dworkin critică tocmai această „punere între paranteze“, cum o nu- 
mește el, a ideilor ce țin de „etica personală“ — cele care definesc ati- 
tudinea noastră profundă faţă de ceea ce credem noi a fi o viață bună 
— în numele strategiei continuității, o continuitate ce trebuie să existe 
între un anumit model al eticii liberale și principiile ce guvernează sfera 
politică, pentru ca idealurile liberale să aibă șansa de a supraviețui mai 
mult decît unui compromis artificial.! 

Problema fundamentală a „liberalismului politic“ susținut de Rawls 
(dar și, într-o variantă nu foarte diferită, de Charles Larmore) constă, 
spune Dworkin, în dificultatea de a explica ce motive au oamenii de a 
fi liberali în viața politică. Cu alte cuvinte, este problema forței categorice 
a liberalismului. Liberalismul politic are, în viziunea lui Rawls, un scop 
mai modest și mai realist în planul filozofiei practice, și anume acela de 
a furniza o bază de cooperare între cetățeni avînd concepții de viață con-- 
flictuale sau incompatibile, or acest obiectiv nu poate fi realizat dacă jus- 
tificarea sa provine tocmai de la o asemenea concepție comprehensivă. 
Temeiurile acestui liberalism politic se găsesc în altă parte, în acele idei 
devenite axiomatice, precum necesitatea toleranţei religioase sau res- 
pingerea sclaviei, pe care am ajuns să le împărtășim ca membri ai unor 
societăți caracterizate de o cultură publică democratică. Pentru strategia 
discontinuității, dificultatea apare atunci cînd, spre exemplu, un politi- 
cian votează favorizînd o politică liberală neutră în dauna unora ce 
introduc, să spunem, limitări ale libertăților civile plecînd de la argu- 
mente de ordin religios. El trebuie să facă public fundamentul moral al 
inițiativei sale, iar baza argumentelor pe care le are la dispoziție nu 
poate consta nici în principiile comune ale moralității (căci este comun 
acceptat că acele convingeri morale sau religioase pe care le avem ne 
determină într-o măsură coviîrșitoare alegerile privind distribuţia 
bunurilor în societate), nici în cerința de a prezenta numai argumente 
rezonabile (altfel spus, argumente pe care ar fi nerezonabil din partea 
celorlalți să le respingă), întrucît ea poate fi interpretată diferit de politi- 
cianul liberal și de cel conservator, ambii rămînînd convinși că argu- 
mentele lor și nu ale celuilalt sînt rezonabile, și nici prin limitarea surselor 
interpretărilor politice la instituțiile, principiile sau idealurile conside- 
rate a fi „implicite în cultura politică publică a unei societăți democra- 
tice“ (Rawls 1993: 13). Prin urmare, liberalismului politic îi lipsește acea 

„forță categorică“, întrucît nu rezolvă problema explicării motivelor pe 
care le-ar putea avea, de exemplu, un conservator catolic pentru a accepta 
politicile liberale (pp. 211-215). 

Ca răspuns la situația problematică în care se află liberalismul politic 
rawlsian și strategia discontinuității pe care acesta o presupune, Dworkin 
propune un set de principii politice liberale, precum și un model etic care, 
consideră el, le susține. Este vorba despre „egalitatea liberală“ — ale 
cărei idei au fost expuse de Dworkin încă începînd cu sfîrşitul anilor '70 
(și ca alternativă la teoria „dreptăţii ca echitate” prezentată de Rawls în 
O teorie a dreptății) — şi de un model etic ce găseşte valoarea unei vieți 
în felul în care individul reușește să facă față multiplelor provocări ce 
apar pe parcursul ei și nu în impactul final al acesteia asupra unei stări 
obiective a lucrurilor. 

Egalitatea liberală este deci o teorie situată pe axa interpretării politice 
a ideilor generale ale liberalismului, ca sistematizare a valorilor tole- 
ranței, libertăţii și egalității. Dacă principiile dreptăţii propuse de Rawls 
vizau distribuirea justă în societate a „bunurilor primare“, distribuția 
ideală este atinsă pentru Dworkin atunci cînd se stabilește o egalitate a 
resurselor, măsurată în termenii costurilor în oportunităţi ale acelor 
resurse, atunci cînd valoarea resurselor pe care le are un individ este 
egală, pentru el, cu cea a resurselor fiecăruia dintre ceilalți indivizi. 
Această idee presupune calcule complexe sub forma unui așa-numit 
„test al invidiei“ (envy test), astfel încît, în distribuţia finală a resurselor, 
suma resurselor personale (calități ale minții și corpului ce afectează suc- 
cesul indivizilor în a-și realiza planurile de viaţă, precum sănătatea 
mentală și fizică, puterea sau talentul) și a resurselor impersonale (lucruri 
fizice ce pot fi exploatate sau transferate, precum materii prime, drep- 
turi de proprietate etc.) de care dispune un individ poate fi diferită de 
suma resurselor altuia, însă nici unul dintre ei nu dorește să schimbe 
totalul resurselor sale pentru totalul resurselor celuilalt. Prin urmare, ega- 
litatea liberală admite și chiar presupune măsuri compensatorii pentru 
a repara inegalitatea naturală în resurse personale și consecinţele inegale 
pe care le are norocul în-viața unor indivizi, prin alocarea diferențiată 
a resurselor impersonale, astfel încît în cele din urmă resursele mate- 
riale ale unei persoane talentate pot fi mai mici decît cele ale unei per- 
soane cu handicap, însă în același timp fiecare este convins că totalul 
resurselor de care dispune are pentru el o valoare (în termenii costurilor 
în oportunități) mai mare decît totalul resurselor celuilalt și nu dorește 
să le schimbe. 

Egalitatea liberală afirmă în primul rînd că o distribuţie dreaptă privește 
resursele, și nu bunăstarea individuală (vezi Joseph Raz, The Morality of 
Freedom, 1986, cap. 5). Aceasta presupune o distincţie între personalitatea 
unui individ și circumstanţele ce îi afectează viața. Fiecare „trebuie să-și 
asume responsabilitatea pentru preferinţele, ambițiile, proiectele, precum 
și pentru toate celelalte aspecte ale personalităţii în virtutea cărora o per- 

soană judecă propria viață ca fiind mai bună sau mai rea decit cea a altuia 
care are resurse identice” (p. 226). În situația ideală, prin urmare, oamenii 
pot fi inegali în bunăstare, chiar dacă, recunoaște Dworkin, sîntem cu 
toții de acord cu faptul că sîntem interesați cu prioritate de bunăstarea 
noastră și a semenilor noștri, și numai în mod secundar de resursele care 
creează această bunăstare. În al doilea rînd, este vorba despre o dis- 
tribuție egală a resurselor, ceea ce presupune că egalitatea este indife- 
rentă în fața virtuţilor diferite ale indivizilor, precum și faptul că se 
exclude favorizarea, din nou în viaţa publică (dar nu în viaţa privată), 
a celor ce ne sînt apropiați (rude, prieteni etc.). Cea de-a patra idee cen- 
trală a egalităţii liberale este cea a toleranţei, înțeleasă ca neutralitate a 
guvernului: acesta nu are dreptul să interzică sau să încurajeze nici o 
activitate privată pe temeiul că un anumit set de convingeri etice privind 
modul adecvat de a trăi o viață bună este superior sau inferior unui alt 
asemenea set de valori (p. 228). 

Aceste poziții presupun, la rîndul lor, adoptarea unei perspective 
„austere și neutre“ în viaţa politică, atunci cînd se iau decizii privind 
distribuţia resurselor sau tolerarea moralității private. Însă spre deose- 
bire de liberalismul politic rawlsian, egalitatea liberală nu-și propune 
să justifice acest tip de politici independent de o anumită viziune asupra 
eticii, iar modelul etic sugerat de Dworkin — chiar dacă păstrează un 
grad ridicat de generalitate pentru a putea fi compatibil cu concepții 
morale cît mai diverse — are menirea de a întări convingerea în justețea 
acestor politici liberale și de a răspunde diverselor critici ce sînt aduse 
atunci cînd se adoptă o asemenea perspectivă în politică. 

Putem concepe, afirmă Dworkin, pe axa interpretării filozofice, două 
modele etice ce reprezintă „interpretări ale vieţii etice, încercări de a orga- 
niza convingerile sau implicările etice pe care le avem într-o formă coe- 
rentă“ (p. 241), explicînd unele dintre dilemele ce apar din cauză că 
avem „mai degrabă prea multe decît prea puţine convingeri” de acest 
fel. Este vorba despre un prim model etic „al impactului“ (the model of 
impact) ce susține că valoarea unei vieți depinde în primul rînd de impor- 
tanţa consecințelor acesteia asupra restului lumii, de modul în care 
aceasta afectează o stare de lucruri obiectivă, fără a sugera în același timp 
nici o modalitate precisă de evaluare a acestor consecinţe ori a valorii 
obiective a acelei stări de lucruri. Este o manieră comună de raportare 
în viaţa de zi cu zi, căci de multe ori judecăm, de exemplu, că un artist 
și-a trăit bine viaţa dacă a reușit să ofere lumii o capodoperă inestima- 
bilă. În același timp însă, o asemenea abordare nu poate include 
aprecierile pe care mulţi indivizi le au asupra propriei lor vieți, atunci 
cînd își doresc să trăiască conform unor aspirații ce nu pot avea valoare 
decît pentru ei, cînd vor să trăiască în felul lor. 

Există însă un model alternativ în etică, ce apreciază valoarea unei 
vieți nu prin impactul acesteia asupra lumii exterioare, ci prin felul în 
care este ea trăită, prin „excelența“ cu care individul face față provocărilor 

inerente vieții sau chiar provocărilor autoimpuse. Admirăm viața celor 
care au avut ambiția de a urca Everestul „doar pentru că era acolo“, așa 
cum putem fi de acord că o manieră de a răspunde pe măsură provocării 
de a trăi bine propria viaţă este a face totul pentru a reduce suferinţele 
semenilor noștri, a descoperi un vaccin salvator sau a demonstra o teo- 
remă pe care nimeni nu a putut să o demonstreze. Ce este important este 
că putem explica cele mai multe dintre aprecierile noastre etice inte- 
grîndu-le în cadrul „ecumenic“ al acestui model etic (/he model of chal- 
lenge), ce sugerează că putem înțelege mai bine semnificaţia vieţii noastre 
dacă privim convingerile etice ca valorizînd îndeplinirea cu succes a 
sarcinilor pe care ni le autoimpunem și nu doar ca vizînd schimbarea 
lumii în bine. Ambele modele eticeintegrează o parte dintre convingerile 
noastre și exclude o altă parte, suprapunîndu-se într-o măsură semni- 
ficativă, însă diferenţa dintre ele constă, în opinia lui Dworkin, în aceea 
că cel din urmă va exclude acele convingeri etice pe care oricum prea 
puțini indivizi le susțin. 

Acest model abstract al eticii oferă răspunsuri la o serie de dileme 
etice, răspunsuri care definesc o etică liberală, o etică a excelenţei. Din 
nou, aceasta nu presupune că, pentru a avea valoare, viața cuiva trebuie 
să fie plină de provocări formidabile ori fapte eroice, viaţa însăși fiind 
o provocare. Cei care îmbrățișează o asemenea etică liberală vor tinde 
să accepte concepţia politică a egalităţii liberale, insistînd că dreptatea 
este o chestiune de egalitate a resurselor și nu de egalitate în bunăstare, 
că viețile noastre au mai multe șanse de a fi realizate atunci cînd trăim 
într-o societate dreaptă, că există o distincție marcată între convingerile 
și preferințele unui individ, pe de o parte, și talentele și handicapurile 
acestuia, de cealaltă parte, și că toţi ne dorim ca propria viață să cores- 
pundă ambițiilor asumate și nu hazardului constituției fizice, acceptînd 
o egalizare a circumstanțelor ce nu depind de noi. Finalmente, etica libe- 
rală este în același timp ecumenică (poate fi acceptată de oameni avînd 
convingeri etice diferite întrucît se bazează pe temeiuri etice formînd deja 
obiectul unui larg consens) și tolerantă, în sensul că va respinge orice 
argumente care vizează limitarea libertăţii și sînt întemeiate pe justificări 
morale paternaliste, căci nimeni nu poate schimba în bine viața cuiva 
forțindu-l să acționeze împotriva propriilor sale convingeri etice. În 
același timp, concede Dworkin, ar fi incoerent să spunem că liberalismul 
nu aprobă dar nici nu dezaprobă convingerile etice rasiste, fiind evident 
pentru oricine că egalitatea liberală va exclude acele teorii ce ches- 
tionează înseși principiile acesteia. 

Dincolo însă de diferenţele între Dworkin și Rawls, rămîne faptul că 
ambii își propun să justifice public principiile organizării politice, astfel 
încît acestea să poată întruni consensul cît mai larg al membrilor unei 
societăți, un consens ce va exclude inevitabil concepții considerate a fi 
„nerezonabile“ (Rawls) sau contrare principiilor fundamentale ale eticii 

liberale. Posibilitatea realizării unui asemenea consens, presupusă de 
majoritatea teoreticienilor liberali, este însă puternic contestată de o 
seamă de autori ce neagă faptul că un consens moral autentic poate fi 
atins în privința principiilor politice moderne. Alasdair Maclntyre (1981: 
236), de exemplu, afirmă că dezacordurile fundamentale nu pot fi evi- 
tate, iar acestea se datorează varietății de premise fundamental diferite, 
pe baza cărora oamenii își dezvoltă propriile convingeri morale. În acord 
cu ceilalţi filozofi comunitarieni, Maclntyre ar fi sceptic cu privire la posi- 
bilitatea definirii unui model etic „ecumenic“ precum cel propus de 
Dworkin, care să poată interpreta majoritatea covîrșitoare a experienţelor 
noastre etice. O obiecție similară, îndreptată împotriva ideii că o asemenea 
justificare publică a principiilor politice ale liberalismului este posibilă, 
vine și de la unii interpreţi ai ideilor profesate de Isaiah Berlin, printre 
care John Gray sau George Crowder care, plecînd de la premisa con- 
flictului insolubil întru valorile incompatibile sau incomensurabile 
urmărite de indivizi, conchid că liberalii s-au transformat în apărători 
ai acelor valori ce sînt astăzi imanente atitudinilor și practicilor unei socie- 
tăți date. Aceste valori se întîmplă să fie, de cele mai multe ori, com- 
patibile cu autonomia liberală, dar, în virtutea complexității societăților 
moderne, ele conţin și sîmburii unor atitudini neliberale (Crowder 1994; 
Gray 1991). Rămîne însă de văzut în ce măsură aceste limitări pot afecta 
atracția exercitată încă în plan politic de liberalismul universalist al 
drepturilor omului și al autonomiei individuale. 


Note 

* Citatele din text pentru care nu se indică decît pagina sînt din Ronald Dworkin, 
„Foundations of Liberal Equality“, în Stephen Darwall (ed.), Equal Freedom, 
University of Michigan Press, 1995. Traducerea lor este făcută de autorul arti- 
colului. . 

! Rawls ar contesta ideea că ar fi vorba despre un simplu compromis, consensul 
la care se ajunge în teoria sa fiind, în cuvintele lui, mai mult decît un modus 
vivendi, și anume un consens parțial prin convergenţă între concepțiile morale 
și filozofice rezonabile: în societatea ale cărei instituţii de bază ar fi guver- 
nate de „dreptatea ca echitate“, un asemenea consens nu este bazat pe un 
compromis, și aceasta pentru că obiectul consensului — concepția politică 
a dreptăţii — reprezintă el însuși o concepție morală, și apoi aceasta este jus- 
tificată plecînd de la temeiuri de ordin moral. De altfel, Rawls afirmă că acest 
consens „nu este bazat pe o convergenţă a intereselor personale sau de grup. 
Toţi cei care susțin concepţia politică pleacă de la propria lor concepţie com- 
prehensivă și dezvoltă temeiurile religioase, filozofice și morale furnizate de 
aceasta“ (1993; 147). 

Michel Foucault (1926-1984) 
A SUPRAVEGHEA ȘI A PEDEPSI (1975) 


Foucault, critic al modernității 


În calitate de critic al modernităţii, Foucault atacă în primul rînd con- 
ceptul de rațiune. Pentru el, rațiunea nu se identifică cu emanciparea, 
cu eliberarea, cu autonomia. Pentru el, rațiunea modernă este opresivă, 
reductivă și coercitivă. Ea este opresivă deoarece este întotdeauna legată 
de putere, este reductivă deoarece ordonează totul, respingînd ceea ce 
nu intră în schemele sale, și este coercitivă în măsura în care identifică 
discursurile sale și instituţiile sale cu normalitatea, fabricînd identități 
ce reproduc acest model și marginalizînd tot ceea ce nu se supune 
schemei normale. 

Al doilea atac este purtat de Foucault asupra ideii de progres. Rațiunea 
nu este nici emancipare, nici înaintare progresivă a omenirii către o 
lume în care toate diferenţele vor fi anulate prin pacea universală, prin 
reconcilierea tuturor conflictelor, a tuturor diferendelor, prin anularea 
tuturor nedreptăţilor și inegalităţilor graţie instaurării depline a dom- 
niei legii. Războiul, violenţa, disidenţa reprezintă, pentru Foucault, 
realitatea ce se ascunde în spatele fiecărui discurs reconciliator, în spatele 
fiecărui program, în măsura în care fiecare asemenea program este 
împletit cu relaţiile de putere. 

În același timp, prezența permanentă a relațiilor de putere, deși poate 
fi interpretată ca afirmarea pesimistă a imposibilității unei științe uni- 
versale în manieră carteziană, a unei păci universale în manieră Kantiană, 
a sfîrșitului istoriei în manieră hegeliană, este modul foucaultian de a 
recunoaște prezenţa pluralităţii, a poziţiilor ireconciliabile. Aceasta 
reprezentînd pentru el singura șansă de a menţine mereu proaspătă 
puterea de a rezista în fața unei rațiuni care și-a perfecţionat și rafinat 
tehnicile de dominație, de aducere la normal. 

Avînd în vedere grija lui Foucault de a demasca orice imparțialitate 
și universalitate, este firească respingerea de către acesta a teoriilor tota- 
litare. Prin acestea, filozoful francez înțelege modurile unificatoare, tota- 
lizatoare de a face teorie. Acestea nu sînt, pentru Foucault, decît mituri 
raționaliste de sorginte iluministă, mituri reducţioniste, care maschează 
natura plurală și diferenţială a cîmpului politic și social, care duc la 
suprimarea pluralității, diversității și a individualităţii în favoarea con- 
formităţii și omogenității. 

În calitate de critic al rațiunii, al progresului și teoriilor totalitare, 
Foucault este și un critic al istoriei totale, al acelei istorii care „trasează 
toate fenomenele în jurul unui singur centru — un principiu, un sens, 
un spirit, o perspectivă asupra lumii, o formă globală” și ai cărei re- 
prezentanţi consacrați sînt Hegel și Marx. Acestei istorii Foucault îi 
opune conceptul de istorie generală care va desfășura un spaţiu al dis- 
persării, nu unul al unificării. O asemenea istorie va accentua disconti- 
nuitățile, rupturile, momentele în care se schimbă ceea ce Foucault 
numește, în Les mots et les choses (1966) o „episteme“, o configuraţie de 
cunoaștere. 

Foucault a materializat acest proiect de critică a modernităţii și a 
Iluminismului de-a lungul a trei cîmpuri teoretice. Primul dintre aceste 
cîmpuri teoretice este reprezentat de arheologia cunoașterii: L'Histoire 
de la folie ă l'âge classique (1961), Les mots et les choses (1966), L' Archeologie 
du savoir (1969). Cel de-al doilea este întruchipat de genealogie: Surveiller 
et punir (A supraveghea și a pedepsi)*. În vreme ce problematizarea, termen 
generic ce rezumă preocupările sale etice centrate asupra tehnicilor for- 
mării de sine, marchează cel de-al treilea și ultimul dintre aceste cîm- 
puri teoretice: L'Histoire de la sexualite (1976, 1984). Arheologia cunoașterii 
este preocupată de identificarea practicilor discursive și nondiscursive 
care prezidează formarea unui discurs înţeles ca ansamblu de evenimente 
discursive. 


Metoda genealogică 


În A supraveghea și a pedepsi interesul lui Foucault se mută dinspre modali- 
tățile de constituire a discursului înspre practicile sociale și impactul aces- 
tora asupra cunoașterii. Această întrepătrundere dintre practici și discurs, 
dintre putere și cunoaștere este surprinsă prin intermediul unei noi 
metode: genealogia. Scopul genealogiei este acela de a arată cum tehni- 
cile discursului științific se formează și se întrepătrund cu practica pu- 
terii de a pedepsi. În A supraveghea și a pedepsi scopul său este acela de 
a studia științele umane în contextul practicilor disciplinei supravegherii 
și constrîngerii care au făcut posibile noi moduri de cunoaștere a fiinţelor 
umane. 

Înrudirea dintre arheologie și genealogie apare din faptul că ambele 
conlucrează în vederea demolării credinței în existența unui „adevăr ideal 
ca lege a discursului“ sau a existenţei unei „raționalități imanente“ a aces- 
tuia. Mai în adîncime însă, ambele metode contribuie la conturarea unei 
viziuni unitare despre modernitate, despre geneza acesteia. Potrivit 
acestei viziuni, modernitatea a venit în ființă prin intermediul unui mul- 
tiplu cîmp de excludere a alterităţii. Această excludere a alterității a 
îmbrăcat mai multe forme: 1) forma arheologiei alienării, prin care nebu- 
nia a ajuns să fie considerată anormală, periculoasă și, apoi, atît de 

diferită încît s-a socotit necesară ascunderea acesteia, închiderea în spaţii 
special amenajate, 2) forma arheologiei științelor umane prin care omul, 
ca subiect epistemic, a putut să fie inventat numai atunci cînd cordonul 
ombilical dintre acesta și univers a fost retezat, atunci cînd insula 
cunoașterii umane s-a izolat de restul lumii, generînd imposibilitatea 
analitică a finitudinii prin care omul încearcă în van să cuprindă uni- 
versul cu mijloace ce afirmă tocmai separarea sa de acesta și 3) genealogia 
puterii prin care o formă de cunoaștere — științele umane — este anali- 
zată în devenirea sa ațit ca formă de identitate, cât și ca formă de exercitare 
a puterii, ca modalitate de formare prin excludere și izolare a identităţii. 
A supraveghea și a pedepsi descrie genealogia sufletului modern (p. 27). 

Aceasţă genealogie a sufletului modern se constituie într-o microfizică 
a puterii (p. 31). Potrivit acesteia, puterea nu este o proprietate, ci o 
strategie, o tehnologie politică ce urmărește cunoașterea și stăpînirea 
trupului (pp. 28-29, 31). De aceea, în viziunea lui Foucault, modelul 
pentru conceperea puterii nu este contractul, care consemnează poziția 
de egalitate și reciprocitate a indivizilor, și care, printr-o înţelegere explicită, 
pune capăt luptei dintre ei, ci războiul, conflictul, mereu prezent și nicio- 
dată pe deplin rezolvat. Povestea acestei deveniri a puterii, a rafinării 
tehnicilor de dominație ale acesteia este spusă de Foucault în A supraveghea 
și a pedepsi prin descrierea modalităților de pedepsire utilizate începînd 
cu perioada clasică, cu acel punct de turnură, de radicală ruptură, în 
care sîntem prinși încă și noi, modernii. 


Tehnologii ale puterii 


Prin urmare, Foucault distinge trei tehnologii ale puterii: a) cea clasică, 
reprezentată de ecuaţia suveran — însemn — ceremonie — inamic înfrînt; 
b) cea iluministă, reprezentată de ecuația corp social — semn -— re- 
prezentare -— recalificarea subiectului; c) cea modernă, reprezentată de 
ecuația aparat administrativ — urmărire — exercițiu — constrîngere (p. 134). 
Prima tehnologie este descrisă sub forma supliciului ca mod de pedep- 
sire caracteristic pentru perioada clasică. Aici, puterea care pedepsește 
este vizibilă, supliciul și suferinţa, pe care aceasta le presupune și care 
stizmatizează, însemnează victima, sînt o manifestare a puterii. Supliciul 
este un spectacol prin care se manifestă puterea și superioritatea ei 
intrinsecă. Supliciul este „o liturghie a pedepsei“. Supliciul este deci tri- 
umful unei puteri vizibile, manifeste, asupra unui inamic înfrînt, strivit 
de forţa ce erupe de-a lungul ceremoniei de pedepsire (pp. 38-64). 

În secolul al XVIII-lea, o nouă tehnologie a puterii își face apariţia în 
contextul generalizării pedepsei. În noile condiţii, pedeapsa trebuie să 
aibă ca măsură umanitatea. Scopul reformării dreptului în această 
perioadă nu este acela de a pedepsi mai puţin, apreciază Foucault în 

critica sa la adresa Iluminismului, ci de a pedepsi mai bine. Dreptul de 
a pedepsi nu mai vine din răzbunarea suveranului, ci din nevoia de a 
apăra societatea. De acum încolo, cea care măsoară pedeapsa și sta- 
bilește tehnica adecvată este raționalitatea economică. Pentru a fi utilă, 
pedeapsa trebuie să aibă ca obiectiv consecinţele crimei, de aceea ce 
este vizat prin pedeapsă este infractorul însuși, nu actul acestuia, infrac- 
torul în modul său de viaţă și gîndire, în trecutul său și în calitatea 
voinței lui. Locul de aplicare este de acum nu trupul care trebuia să 
sufere cu atît mai mult cu cît crima era mai gravă, ca în perioada cla- 
sică, ci spiritul, care trebuie reeducat, recalificat, scos din sfera anor- 
malului în care de acum începe să fie introdus infractorul (p. 101). Tot 
acum este reorganizată puterea de a pedepsi, prin formularea unui fel 
de rețete generale de exercitare a puterii, incluzînd: definirea delictelor, 
reguli de procedură, definirea rolului magistraţilor etc. De asemenea, 
se urmărește crearea impresiei potrivit căreia pedeapsa decurge din 
crimă. De aceea, pedepsele trebuie să aibă atît un rol educativ, cit și 
unul retributiv. Aceasta înseamnă că vinovatul plătește societății lezate 
de două ori: prin munca pe care o desfășoară și prin semnele pe care le 
produce, în sensul în care introduce în sufletele celorlalți semnul 
crimă-pedeapsă. 

Ultimul moment al acestei deveniri a tehnologiilor puterii îl repre- 
zintă apariţia închisorii (pp. 116-117). Aceasta aduce două elemente, pe 
care le îmbină: munca și izolarea (p. 125). Munca solitară desfășurată în 
celulă și singurătatea care generează constiinţa religioasă a prizonierului 
transformă indivizii, restituind statului supușii pe care acesta i-a pierdut. 
Acest mod de fabricare a indivizilor este mai apoi instituționalizat în 
întreg cuprinsul societăţii, în școli, spitale, armată, dind naștere insti- 
tuției carcerale, în cadrul căreia pedeapsa este o tehnică de constrîngere 
a indivizilor, o procedură de dresare a trupului. În măsura în care, prin 
disciplină, aceste instituţii carcerale fac trupul mai util, îl fac și mai 
supus. Închisoarea este deci modelul tuturor instituţiilor carcerale, dis- 
ciplinare, iar tactica fabricării este supravegherea, care urmărește 
neabaterea de la normă, normalizarea, aducerea la același numitor 
comun, aducere subtilă, ce disciplinează în măsura în care fabrică iden- 
titățile. Modelul de închisoare discutat de Foucault este Panopticul, cel 
în care puterea care supraveghează este invizibilă și, în același timp, 
omniprezentă. Acest moment marchează apogeul dispersării puterii, 
punctul culminant în care puterea devine o privire fără față, în care 
puterea transformă întregul corp social într-un cîmp de percepere. În 
aceste condiţii, în care închisoarea este model pentru instituţiile carcerale 
moderne, societatea modernă este nu o societate a spectacolului, ci una 
a supravegherii. 

Socializînd și disciplinînd, aceste instituții nu fac, de fapt, altceva de- 
cît să supravegheze și să surprindă orice abatere de la normă (normalitate). 

Disciplina este „procedeul tehnic unitar prin care forţa corpului este [...] 
redusă ca forță politică și maximizată ca forță utilă” (p. 223). În aceste 
condiţii, instituţiile în cauză tind să reducă forța de rezistenţă a indi- 
vizilor, înregimentîndu-i în aceleași canoane, norme, ceea ce facilitează 
supravegherea. Societatea modernă este deci, pentru Foucault, caracteri- 
zată de legături disciplinare, nu de legături contractuale. 

Se poate deci spune că Foucault este un critic al doctrinei liberale în 
ceea ce privește concepția despre societate și puterea politică, întrucît 
pentru el nu legătura contractuală, ci aceea disciplinară este liantul 
social și întrucît pentru el nu există putere suverană, ci numai o disper- 
sare, o infiltrare microcontextuală a puterii, o inserție a acesteia în în- 
treg cîmpul social. În același timp, el este şi un oponent al lui Marx 
întrucît conflictul, care este esenţial pentru înţelegerea politicului, nu 
apare ca unul între clasele sociale, la graniţa dintre acestea, ci este un 
conflict mereu local, informal, un conflict aproape frontal, cotidian, 
mereu prezent, infiltrat în toate cutele existenței sociale cotidiene. 

Una dintre criticile care i s-au adus lui Foucault în ceea ce privește 
concepţia sa despre agenţii umani a fost aceea că aceștia fie sînt în 
întregime pasivi, fiind în întregime fabricaţi, constituiți, fie sînt activi, 
dar numai în măsura în care tind să-i domine pe ceilalți, prin „logica“ 
inevitabilă a relațiilor de putere ce structurează orice practici umane și 
orice discurs. Venind în întîmpinarea acestei critici, Foucault a încercat, 
înspre sfîrșitul activității sale, o distincţie între dominație — înțeleasă 
ca solidificare a puterii, ca o limitarea a spaţiului de rezistență — și 
putere, înțeleasă ca rezistenţă. În orice ct ai în care există relații de 
dominație, există și posibilitatea rezistenţei. În acest context, rezistența 
devine încercarea de a întemeia un stil de viaţă, de a lupta pentru 
impunerea sa, pentru instituirea sa, pentru aducerea sa la suprafaţă. 
Rezistenţa ca luptă pentru aducerea la lumină a unui stil de viaţă, în 
sensul unei lucrări de sine, devine, în cele din urmă, puterea de a menține 
diferenţa, de a o afirma, de a nu o lăsa să fie înghițită de curentul nor- 
malizării, care planează într-o societate carcerală asupra oricărei disidenţe, 
asupra oricărei încercări de evadare. 


Genealogie și problematizare 


Se pare astfel că paradigma de gîndire a politicului caracteristică lui 
Foucault este cea care îmbină genealogia și problematizarea. Această 
îmbinare dintre genealogie și problematizare definește metoda fou- 
caultiană, modul în care filozoful francez înțelege să abordeze problema 
“aia instituțiilor moderne, în calitatea lor complexă de practici umane. 

că o dată, din perspectiva problematizării care, ca și genealogia, își 
propune să gîndească raporturile dintre putere și sine, prohibiţie și 
cunoaștere, filozoful francez se delimitează de istoria ideilor, pe care o 

vede fie ca analiză a sistemelor de reprezentări, fie ca istorie a mentalităților, 
ca o analiză a atitudinilor și schemelor de comportament. Pentru el, 
gîndirea e altceva decît ansamblul reprezentărilor care stau la baza unui 
comportament. Gîndirea nu este ceea ce rezidă într-o conduită și îi dă 
sens. Ea este mai degrabă ceea ce permite reculul în raport cu o manieră 
sau alta de a face sau de a reacţiona, ea este actul prin care transformăm 
o manieră de a face din ceva obiect de gîndire, prin care ne interogăm 
asupra sensului său, asupra condiţiilor și scopurilor sale. Unul dintre 
exemplele cele mai grăitoare în aceste sens este felul în care Foucault 
analizează închisoarea ca modalitate de a pedepsi. 

În aceste condiţii, ceea ce îl interesează este analiza închisorii nu ca 
instituţie, ci ca practică, sesizarea condiţiilor care, la un anumit moment, 
fac această practică acceptabilă. În același timp, el admite o autonomie 
a practicilor, faptul că acestea nu sînt în întregime comandate de insti- 
tuţii, prescrise de ideologie sau ghidate de circumstanţe, ci au o regulari- 
tate, o logică și o strategie proprie. Practicile îi apar ca locul de înlănţuire 
a ceea ce se spune și a ceea ce se face, a regulilor impuse și a rațiunilor 
oferite. Concentrarea lui Foucault asupra închisorii ca practică și nu ca 
instituție este explicată de modul în care el înțelege analiza unei insti- 
tuții și chiar analiza unui cod moral. Așa cum analiza unei instituții nu 
este suficientă pentru a înțelege sistemul de gîndire, forma de raționa- 
litate care stă la baza lui, nici analiza unui cod moral nu este suficientă 
pentru a depista modalităţile de constituire a subiectului moral la un 
moment dat. În cazul instituţiei, este vorba de un ansamblu complex de 
procese care leagă instituţia de procesele sociale, economice și politice, 
iar în cazul codului moral, este vorba de relaţia sa cu actul moral, act care, 
în viziunea lui Foucault, se descompune la rîndul său în substanţa etică, 
modul de supunere a subiectului la prescripţia regulii morale, tehnicile 
efective de constituire de sine și scopul moral. 

În cazul instituției, primul nivel la care aceasta poate fi analizată este 
raționalitatea sau scopul acesteia, adică obiectivele pe care își propune 
să le realizeze și mijloacele de care dispune pentru a realiza aceste obiec- 
tive. Acesta este programul instituţiei așa cum a fost el definit în mod 
explicit. În cazul închisorii, este vorba de concepția lui Bentham despre 
această instituție. Al doilea nivel este constituit de problema efectelor 
instituţiei care nu coincid decît rareori cu scopul ei. De pildă, în cazul 
închisorii, obiectivul acesteia ca mijloc de îndreptare a indivizilor nu a 
fost atins, efectul fiind mai degrabă invers, închisoarea reconducînd la 
comportamente delincvente. Cel de-al treilea nivel este acela al între- 
buinţării (I'usage) efective a instituţiei. Ceea ce, în cazul închisorii, 
înseamnă că ea, în loc să creeze efectul îndreptării indivizilor, al educării 
acestora, a servit mai degrabă ca mecanism de eliminare a lor. Cel de-al 
patrulea și ultimul nivel de analizare a unei instituții este compus de 
configurațiile strategice. Ele surprind faptul că, plecîndu-se de la aceste 
întrebuinţări, într-un fel imprevizibile, ale instituţiei se pot modela noi 

scopuri ale ei, noi conduite raționale, diferite de programul iniţial. În 
felul acesta, nu numai că ne întrebăm asupra familiarului unei instituţii, 
dar gîndim instituţia respectivă dincolo de programul său explicit, și în 
efectele ei sociale și de cunoaștere, în legătura ei cu procese sociale și 
politice, cu tehnologii morale, ca tehnici de constituire a sinelui ca subiect 
moral. 

Din perspectiva unei asemenea modalităţi de analiză a instituţiilor 
politice și a relaţiilor dintre ele și formarea sinelui moral, gîndirea care 
conduce aceste analize trebuie să devină critică și mult mai subtilă. Ea 
trebuie să reprezinte libertatea în raport cu ceea ce faci, mișcarea prin 
care te detașezi de ceea ce faci, mișcarea prin care constitui ceea ce faci 
ca obiect de gîndire, prin care reflectezi asupra acestui lucru ca asupra 
unei probleme. Pentru ca un lucru să devină o problemă pentru gîndire, 
trebuie ca acest lucru să-și piardă familiaritatea, să apară în jurul său o 
serie de dificultăţi, ca tot atîtea procese sociale, economice, politice care 
toate conlucrează, uneori, pentru un timp îndelungat, la apariția sa. 
Gîndirea nu este reflectarea mecanică, directă a acestor dificultăți, ea este 
mai degrabă un răspuns original la aceste dificultăți, un răspuns care, 
tocmai pentru că este original, poate fi multiform, uneori contradic- 
toriu. Astfel, aceluiași ansamblu de dificultăți i se pot da mai multe 
răspunsuri. Scopul problematizării este, prin urmare, acela de a găsi 
punctul în care diferitele răspunsuri posibile se înrădăcinează în simul- 
taneitatea lor, solul care poate să le unească și pe unele, și pe celelalte 
în diversitatea lor și, uneori, în contradicţia lor. De aceea, sarcina isto- 
riei gîndirii este să găsească, la rădăcina acestor soluții diferite, diversele 
forme generale de problematizare care le-au făcut posibile. 


Relaţiile de putere 


Acest mod de a înţelege rolul gîndirii, ca problematizare, ca punere în 
forma unei întrebări a oricărei deprinderi, obișnuinţe, familiarităţi se 
înscrie pe fundalul general al ideii foucaultiene de genealogie, ca gîndire 
care disociază, care dispersează orice unitate a experienţei, a discursului 
ca adevăr încetățenit, ca mod dat, indiscutabil, de a gîndi, de a simţi, de 
a face. În același timp, acest mod de a înţelege rolul gîndirii se răsfrînge 
asupra modului în care filozoful francez gîndeşte, concepe politicul, 
sub același semn al dispersării, al desubstanţializării acestuia. 

De ce nu este discursul foucaultian unul despre putere? Primul și cel 
mai important motiv este acela că obiectivul principal care confruntă 
astăzi giîndirea nu este să descoperim, ci să refuzăm ceea ce sîntem, 
adică să problematizăm un anumit mod de a ne constitui ca indivizi, ca 
subiecţi, un mod pe care Foucault îl leagă de ceea ce el numeşte puterea 
pastorală şi, implicit, de formarea statului modern, dar și de practicile 
de formare a individului carceral. Întrucît trebuie, în primul rînd, să ne 

imaginăm și să construim ceea ce putem fi, tocmai pentru a scăpa de 
această „dublă constrîngere“ politică ce este individualizarea, trebuie să 
acceptăm o nouă definiție a politicului. Această nouă definiție pre- 
supune: 

a) Definirea „puterii“ ca relaţie între „parteneri“, adică un ansamblu 
de acțiuni care se induc una pe cealaltă şi care își răspund una celeilalte. 
Pentru Foucault, puterea nu există în mod global, masiv sau în stare 
difuză, concentrată sau distribuită, puterea nu există decît în măsura în 
care este exercitată de unii indivizi asupra altora sau de unele grupuri 
asupra altora. Puterea nu există decît în act, chiar dacă ea se înscrie 
într-un cîmp de posibilitate care se sprijină pe structuri permanente. 

b) De aceea trebuie să nepunem nu întrebarea „cum se manifestă pu- 
terea?“, ci „cum se exercită ea?“, deoarece puterea trimite la noțiunea de 
strategie. El gîndește relaţiile de putere în raport cu strategiile de 
înfruntare. Orice relație de putere implică, măcar în mod virtual, o stra- 
tegie de luptă. Dar relația de putere și strategia de luptă nu se confundă 
una cu cealaltă, ci ele sînt mai degrabă una pentru cealaltă, un fel de limită 
permanentă, prin care fiecare poate trece în cealaltă și invers. 

Un raport de înfruntare se stinge în clipa în care luptei i se substitu- 
ie mecanisme stabile prin care unul dintre parteneri poate să conducă 
(conduire), într-un mod constant și suficient de sigur, comportamentul 
celuilalt, conduita sa (la conduite). Strategia de luptă, raportul de în- 
fruntare, constituie o limită pentru relația de putere în măsura în care 
orice relație de putere presupune o doză de nesupunere, de insubor- 
donare, care, prin definiţie, scapă puterii. 

În aceste condiţii, dominația apare ca interferenţă a acestor două 
tipuri fundamentale de fenomene: dominația este, în același timp, o 
structură globală de putere și o situație strategică mai mult sau mai 
puţin solidificată pe parcursul unei îndelungate înfruntări istorice între 
adversari. În consecință, ceea ce face din dominaţia unui grup, a unei 
clase sau a unei caste și din rezistenţele și revoltele de care aceasta se 
lovește un fenomen central în istoria societăților este tocmai faptul că 
ele manifestă sub o formă globală și masivă, la scara întregului corp social, 
întrepătrunderea relațiilor de putere și a raporturilor strategice și efectele 
lor de influențare reciprocă. 

c) O relație de putere nu este nici o relaţie de violenţă, nici una care 
este manifestarea unui consimțămînt, ci ea se articulează prin inter- 
mediul a două elemente, indispensabile pentru definirea acesteia. Primul 
element presupune ca „celălalt“ (cel asupra căruia se exercită puterea) 
să fie bine recunoscut și menţinut pînă la capăt ca subiect al acțiunii. Cel 
de-al doilea element presupune deschiderea în faţa relației de putere a 
unui întreg cîmp de răspunsuri, reacții, efecte, invenţii posibile. Termenul 
„conduită“ i se pare cel mai potrivit lui Michel Foucault pentru a sur- 
prinde specificul relaţiilor de putere. „Conduita“ este deopotrivă actul 
de a-i conduce, de a-i guverna pe alții, conform unor mecanisme de 
coerciţie mai mult sau mai puțin stricte, dar și maniera cuiva de a se com- 

porta într-un cîmp mai mult sau mai puţin deschis de posibilități. Din 
această perspectivă, exerciţiul puterii înseamnă să conduci conduitele 
(conduire des conduites) şi să amenajezi un cîmp de posibilități. A guverna, 
a conduce, nu se referă doar la gestiunea statului și a structurilor politice, 
dar și la modurile de acţiune, și în acest sens a guverna, a conduce, 
înseamnă și a structura posibilul cîmp de acţiune al altora. 

d) Puterea nu se exercită prin urmare decît asupra unor „subiecți 
liberi“ și numai atîta timp cît aceștia sînt liberi (sclavia nu este, de pildă, 
o relaţie de putere, decît în măsura în care există posibilitatea eliberării). 
Prin „subiecţi liberi”, Foucault înţelege subiecții individuali sau colec- 
tivi care au în fața lor un cîmp de posibilitate în cadrul căruia se pot plasa 
mai multe acţiuni, mai multe reacţii și diverse moduri de comportament. 
În aceste condiţii libertatea apare ca o condiţie pentru existența puterii. 
Problema centrală a puterii nu este deci „servitutea, supunerea volun- 
tară“ (cum putem dori să devenim sclavi?). În inima relaţiei de putere, 
„pProvocînd-o” fără încetare, se află îndărătnicia voinţei și intranzivi- 
tatea libertății. De aceea, în cazul relaţiei de putere este mai bine să 
vorbim de „agonism“ și nu de „antagonism“, pentru a desemna un tip 
de raport care este, în același timp, de incitare reciprocă și de luptă, de 
provocare permanentă. Puterea este indisociabilă de rezistenţă. 


Puterea pastorală și disciplina 


În încercarea de a o descompune într-o strategie de înfruntare, de a oferi 
genealogia statului prin problematizarea sa, Foucault ajunge la con- 
cluzia că acesta este o matrice de individualizare și o nouă formă de 
putere pastorală. Statul modern este o combinație complexă de tehnici 
de individualizare și de proceduri de totalizare, și acest lucru se 
datorează, în principal, faptului că statul modern înglobează o veche 
tehnică de putere care s-a născut în instituţiile creștine, puterea pas- 
torală. Se pot afirma următoarele: a) Puterea pastorală este o formă de 
putere al cărei obiectiv final este să asigure salvarea indivizilor în lumea 
de dincolo. b) Ea nu este o formă de putere care dă ordine doar, ea este, 
de asemenea, gata să se sacrifice pentru viața și mîntuirea turmei. Din 
acest punct de vedere, ea se deosebește de puterea suverană care cere 
un sacrificiu din partea supușilor săi pentru salvarea tronului. c) Este o 
formă de putere care se ocupă nu numai de ansamblul comunității, dar 
şi de fiecare individ particular de-a lungul întregii sale vieţi. d) Această 
formă de putere nu se poate exercita fără să știe ce se petrece în mintea 
oamenilor, fără să le exploreze sufletele, fără să-i forțeze să-și dezvăluie 
secretele cele mai intime. Ea presupune atît o cunoaștere a conștiinței 
individului, cât și o aptitudine de a dirija. Ea este coextensivă vieţii și 
este legată de producerea adevărului, de adevărul individului însuși. 

Puterea pastorală a dispărut în întruchiparea sa instituțională, dar 
funcția ei s-a extins și dezvoltat în afara instituției ecleziastice. Către 
sfîrșitul secolului al XVIII-lea se produce o nouă distribuire și o nouă 
organizare a acestui tip de putere individualizantă. „Mîntuirea“ începe 
să fie aplicată unor obiective terestre, cum sînt: sănătatea, bunăstarea, 
securitatea, protecția împotriva accidentelor. De asemenea, puterea pas- 
torală este, tot în aceeași perioadă, consolidată din punct de vedere 
administrativ. În secolul al XVIII-lea apare, de pildă, poliţia, și nu doar 
pentru a veghea la menţinerea ordinii și la respectarea legii, dar și pentru 
a contribui la aprovizionarea orașelor, la protejarea igienei și a sănătății. 
Scăpată din limitele instituției religioase, puterea pastorală ajunge să 
cuprindă și să se exercite în întreg cuprinsul corpului social. Acestei 
practici politice generată de puterea pastorală și care a fost încorporată 
statului modern i se adaugă o nouă tehnică morală tot în secolul al 
XVIII-lea. Este vorba de disciplină, cea care, conjugată cu tipul de prac- 
tică susținută de puterea pastorală, poate explica raționalitatea tipului 
de pedeapsă care ajunge să fie dominant în lumea modernă, închisoarea. 

Disciplinele sînt metode care permit controlul minuțios al operaţi- 
ilor trupului, care asigură supunerea constantă a forțelor acestuia și le 
impune un raport de docilitate. Ele sînt o artă a corpului uman ce nu 
vizează doar creșterea îndemînării, nici doar creșterea supunerii, ci for- 
marea unui raport care, prin același mecanism, face trupul cu atît mai 
supus, cu cît e mai util. Disciplina este acţiunea asupra trupului, o 
manipulare calculată a elementelor sale, a gesturilor și comportamentelor 
sale. Disciplinele conduc la raționalizarea detaliului. Disciplina reclamă 
repartizarea indivizilor în spaţiu prin închidere. Fiecare individ trebuie 
să aibă locul său într-un spaţiu organizat analitic. El trebuie să se supună 
regulii amplasării funcţionale, în sensul în care izolarea nu numai că 
ușurează supravegherea și împiedică comunicarea periculoasă, dar 
creează și un spaţiu util. Astfel, ceea ce contează este rangul, locul pe 
care fiecare element îl ocupă într-o serie și distanţa care îl separă pe 
acesta de celelalte elemente. Corpurile sînt astfel distribuite și circulă 
într-o rețea de relaţii. Disciplinele organizează „celule“, „locuri“, „ran- 
guri“. Ele fabrică spații complexe care sînt, în același timp, arhitecturale, 
funcţionale și ierarhice. Aceste spații asigură fixarea și permit circulația. 
Ele decupează segmente individuale și stabilesc legături operaționale. 
Ele marchează locurile și indică valorile. Ele garantează supunerea indi- 
vizilor, dar, în același timp, o mai bună economie a timpului și a ges- 
turilor. 

Astfel disciplina, termen cheie în A supraveghea și a pedepsi, îşi 
dezvăluie multiplele fațete. În viziunea lui Foucault, disciplina este atît 
arta de supraveghere și înregimentare ce însoțește geneza statului 
modern, cît și forma de cunoaștere modernă ce are în vedere descifrarea 
comportamentului uman. Geneza statului modern este legată astfel de 

o triplă realitate: apariția unui nou tip de relații de putere, apariția unei 
noi forme de identitate, apariția unei noi forme a cunoașterii umane. 
Noţiunea care unește într-un întreg toate aceste fațete este cea de dis- 
ciplină. Prin ea devine vizibilă relația profundă dintre putere și 
cunoaștere, dintre capacitatea puterii de a genera cunoaștere prin mode- 
larea unor tehnici noi de formare a sinelui, a identității, și capacitatea 
cunoașterii de a hrăni puterea, de a o justifica și conserva. Finalul pesi- 
mist al lucrării lui Foucault, A sepraveghea și a pedepsi, cel care proclamă 
caracterul carceral și disciplinar al lumii moderne, în care indivizii sînt 
prinși în ochiurile invizibile ale relaţiilor de putere, pe care le reproduc 
prin însăși utilitatea ce domină identitățile lor fabricate prin intermediul 
disciplinei, este însă doar aparent. De aceea gîndirea foucaultiană trebuie 
înțeleasă prin aducerea într-un cîmp unitar a genealogiei și problema- 
tizării. Problematizarea, ultima metodă foucaultiană, este cea prin care 
se încearcă o ieșire din cîmpul carceral și disciplinar modern, o afir- 
mare a puterii individului de a-și construi identitatea ca subiect moral. 
Deși omniprezentă, puterea nu există decît acolo unde există libertatea 
și capacitatea de a rezista. Capacitatea de a rezista este, la urma urmei, 
aşa cum o înţelege Foucault, o atitudine iluministă, puterea de a ne 
inventa mereu altfel. Iar sursa acestei puteri este aceea de a descompune 
instituțiile moderne, de a sonda genealogia lor, pe baza problematizării, 
pentru a descoperi contingența venirii lor în ființă. În calitate de critic 
al modernităţii și al Iluminismului, Foucault se află, de fapt, în căutarea 
unei modernități alternative, a unei definiri alternative a Iluminismului. 


Notă 

* Citatele din text pentru care nu se indică pagina sînt din Michel Foucault, 
Surveiller et punir. Naissance de la prison, Gallimard, Paris, 1975. Traducerea 
lor este făcută de autorul articolului. 

Milton Friedman (n. 1912) 
CAPITALISM ȘI LIBERTATE (1962) 


Care sînt funcţiile legitime ale guvernămîntului? Pînă unde este justifi- 
cată intervenţia acestuia în viaţa socială și care pot fi temeiurile acestei 
intervenţii? Există vreo legătură relevantă între libertatea economică, al 
cărei model funcţional este piaţa liberă, și libertatea politică, ori cele 
două sînt logic și/sau factual independente? Acestea sînt întrebările, pe 
cît de fundamentale, pe atît de actuale în cîmpul filozofiei politice și al 
marilor dezbateri care au marcat viaţa politică și intelectuală a seco- 
lului al XX-lea, cărora Milton Friedman încearcă să le formuleze răspun- 
suri în Capitalism and Freedom (Capitalism și libertate)*. 

Prima ediţie a lucrării, apărută la Chicago în 1962, a trecut mai de- 
grabă neobservată. Mediul intelectual al vremii, ca și comunitatea ști- 
inţifică a cercetătorilor din domeniul economiei erau dominate de 
triumful analizelor keynesiene, al teoriilor statului bunăstării și al ide- 
ilor socialiste, exprimate în credinţa că intervenţia guvernamentală este 
mijlocul cel mai potrivit pentru rezolvarea problemelor sociale și pentru 
asigurarea creșterii economice. Un astfel de mediu nu putea fi, aproape 
prin definiţie, decît ostil sau indiferent față de soluțiile propuse de 
Friedman şi inspirate din tradiția liberalismului clasic. În schimb, apariţia 
celei de-a doua ediţii a cărţii, în 1982, a constituit un impresionant succes 
editorial. Eșecul programelor bazate pe intervenţionismul statal și 
colapsul economic al ţărilor din blocul socialist modificaseră semni- 
ficativ percepţia publică asupra problemelor politice. Dacă, în planul 
politicii practice, schimbarea de perspectivă a avut ca rezultat victoriile 
electorale ale Noii Drepte în SUA şi în Marea Britanie, în plan teoretic 
ea a dus la recunoașterea deplină a importanţei unor autori precum 
Friedrich Hayek, Ludwig von Mises sau Milton Friedman, însoţită de 
o tot mai pronunţată aderenţă la valorile liberale. 

Argumentele dezvoltate în Capitalism și libertate sînt menite şi ele să 
promoveze valorile liberalismului. Dar sensul termenului „liberalism“ 
a devenit, în special în SUA, unul neclar. Originea neclarităţii, notează 
cu tristețe Friedman, stă într-o pervertire a modului în care cuvîntul 

„liberalism“ a ajuns să fie folosit în limbajul politic american. „Liberalul 
secolului al XIX-lea privea extinderea libertății ca pe cea mai eficientă 
cale pentru promovarea bunăstării și egalităţii; liberalul secolului al 
XX-lea privește bunăstarea și egalitatea fie ca premise, fie ca alterna- 
tive ale libertăţii. În numele bunăstării și al egalităţii, liberalul secolului 
al XX-lea a ajuns să favorizeze o reînviere a acelor politici de inter- 
venţie și de paternalism ale statului împotriva cărora lupta liberalismul 
clasic“ (p. 19). Folosind eticheta de liberalism pentru a-și caracteriza con- 
cepţia, Friedman atrage atenţia că îi va conferi sensul originar: „acela 
de doctrină privind omul liber“ (p. 20). 

Structural, cartea lui Friedman se divide în două părţi, diferite prin 
nivelul de generalitate și prin miza argumentelor utilizate. Primele două 
capitole, mai abstracte, vizează problema relaţiei dintre libertatea eco- 
nomică și libertatea politică, precum și a principiilor prin a căror apli- 
care poate fi delimitată sfera legitimă de acţiune a guvernămîntului. 
Restul lucrării conține aplicaţii practice ale acestor principii, analizînd 
efectele acţiunii statului în diverse domenii ale vieții economice și sociale 
(controlul monetar, comerțul internaţional, politica fiscală, educaţia, 
eliminarea discriminării rasiale, problema monopolurilor, distribuirea 
veniturilor etc.). 

Postulatul fundamental de la care pornește întreaga argumentare 
construită de Milton Friedman este că libertatea, și în special libertatea 
politică, este o valoare în sine, care merită să fie promovată. Libertatea 
economică, al cărei model instituţional este capitalismul concurenţial, 
ar putea fi justificată argumentativ în măsura în care poate ajuta la pro- 
movarea libertăţii politice. Dar Friedman susține o teză chiar mai radicală: 
libertatea economică nu este numai un mijloc de promovare a celei 
politice, ci reprezintă — factual și conceptual — o condiție necesară a 
acestei libertăți. Primul capitol din Capitalism și libertate conţine două argu- 
mente în sprijinul acestei teze: unul normativ și unul instrumental.! 

Argumentul normativ se sprijină pe ideea că libertatea, înţeleasă 
într-un sens abstract și general, este o valoare, un scop în sine. lată cum 
îl formulează autorul american: „libertatea în materie de rînduieli eco- 
nomice este ea însăși o componentă a libertăţii, înțeleasă în sens larg, 
ceea ce face ca libertatea economică să fie un scop în sine“ (p. 21). Este 
destul de evident că acest gen de argument se sprijină pe o premisă neros- 
tită: aceea că există ceva de tipul unei libertăţi „ca atare“ a individului 
(o libertate-gen), în relație cu care toate libertăţile specifice (libertățile 
economice, politice, sociale etc.) reprezintă instanţe particulare (liber- 
tăți-specii). Dacă libertatea în sens general reprezintă ceva valoros în sine, 
atunci și libertăţile-specii sînt purtătoare ale aceleiași valori. 

Deși, intuitiv, presupunerea unei libertăți-gen ar putea să pară ne- 
problematică, există temeiuri serioase care vin în sprijinul obiecției că 
ea ascunde o confuzie conceptuală. Ronald Dworkin, în articolul său inti- 
tulat „What Rights Do We Have?” (inclus în Dworkin 1994), oferă un 

contraexemplu convingător împotriva acestui mod globalizant de a 
gîndi libertatea individuală.2 Să presupunem că primăria unui oraș 
decide să planteze un indicator de sens unic la capătul unuia dintre 
marile bulevarde. Nu pot pretinde, spune Dworkin, nici un drept politic 
de a-mi conduce mașina în sens interzis pe acel bulevard, deoarece 
interesul public oferă o justificare suficientă pentru decizia primăriei. 
„Dacă, așa cum crede Bentham, fiecare dintre aceste legi îmi diminuează 
libertatea, ele totuși nu-mi iau nimic din lucrurile la care am dreptul“ 
(Dworkin 1994: 269). Este absurd să spun că libertatea de a circula cum 
poftesc pe acel bulevard trebuie să-mi fie protejată pentru că este parte 
a libertăţii într-un sens general, fiind de aceea o valoare în sine. S-ar putea 
obiecta că, deși orice reglementare este o încălcare a libertății, avem 
dreptul de a fi protejați doar față de îngrădirea anumitor libertăți de bază 
(clasicele libertăți politice de exprimare a opiniilor, de asociere sau de 
gindire, sau libertatea economică). 

În acest punct se ridică însă o întrebare cu privire la natura dife- 
renței între libertatea de a circula cu mașina în orice sens și libertatea 
economică sau libertatea de a exprima o opinie. În ce constă „caracterul 
special“ al acestor din urmă libertăți? Nu pun la îndoială posibilitatea 
ca un răspuns adecvat la această întrebare să existe. Dar simplul fapt că 
ne aflăm în punctul în care este nevoie de o distincţie de natură între 
diferite tipuri de libertăți indică dificultăţile conceptuale ale premisei 
ascunse din argumentul normativ construit de Milton Friedman. Putem 
accepta, la limită, că libertatea economică este o specie a libertăţii într-un 
sens general. Dar, dacă nu toate libertățile-specii merită să fie promo- 
vate, atunci acest lucru nu constituie un temei suficient pentru con- 
cluzia că libertatea economică este o valoare în sine, care trebuie, la 
rîndul său, să fie promovată. 

Mai detaliat este al doilea argument, cel instrumental. Asemănător 
ca structură cu argumentul dezvoltat de Friedrich Hayek, cu care Fried- 
man a fost un timp coleg la University of Chicago, în Drumul către servi- 
tute (motiv pentru care cele două lucrări au fost adesea asociate de 
critici), acesta își propune să întemeieze aserțiunea că libertatea eco- 
nomică este o condiție necesară a libertății politice, fără a face apel la no- 
țiuni normative. Libertatea economică nu se mai justifică pentru că este 
o valoare în sine sau pentru că este parte a unei libertăţi abstracte, sau 
pentru că aranjamentele rezultate în urma funcţionării pieţei concu- 
rențiale sînt în mod inerent drepte, ci doar în măsura în care ea este un 
mijloc eficient pentru a atinge un scop cu care majoritatea oamenilor ar 
cădea de acord. Pentru Hayek, libertatea economică este temeiul oricărei 
libertăţi și mijlocul prin care poate fi evitată tirania. Orice abdicare de 
la libertatea economică (orice încercare de planificare a vieţii economice) 
reprezintă un prim pas înspre tiranie, un prim pas pe drumul către 
servitute. Planificatorul este cel care decide ce scopuri sînt demne de 
urmărit și ce scopuri trebuie abandonate. Restrîngerea libertății indivizi- 

lor de a-și fixa singuri scopurile duce la rezultate nefaste: „Cu toate că 
obiectivul declarat al planificării ar fi acela ca omul să înceteze de a mai 
fi un simplu mijloc, întrucît ar fi imposibil să se țină cont de planul 
plăcerilor sau neplăcerilor individuale, în fapt, individul ar deveni, mai 
mult ca oricînd, un simplu mijloc, urmînd a fi utilizat de autorități în 
slujba unor abstracțiuni de genul «bunăstării sociale» sau «binelui comu- 
nității»” (Hayek 1993: 114). 

Argumentul lui Friedman nu este atit de pesimist. Un prim pas pe 
drumul metaforic imaginat de Hayek nu îl antrenează cu necesitate pe 
al doilea. Libertatea și constrîngerile pot coexista în grade diferite, dar 
libertatea economică este o condiție necesară (deși nu suficientă) a li- 
bertății politice. Într-un sistem care nu lasă loc libertății economice nu 
poate exista libertate politică. Un nivel relativ scăzut al libertății eco- 
nomice poate garanta o anumită libertate politică. Cele două sînt, cae- 
teris paribus, direct proporționale. 

Să urmărim însă modul în care decurge argumentarea. „Libertatea 
politică înseamnă absenţa constringerii exercitate asupra unui om de către 
semenii săi. Amenințarea principală la adresa libertăţii o constituie pu- 
terea de a constrînge, indiferent dacă această putere se află în mîinile 
unui monarh, ale unui dictator, ale oligarhiei sau ale unei majorități 
temporare“ (p. 29). Prin urmare, două sînt condiţiile care trebuie îndepli- 
nite pentru ca libertatea politică să poată fi prezervată, ambele fiind 
menţionate ca principii generale în Constituţia Statelor Unite ale Americii. 
Primul principiu statuează faptul că sfera de acţiune a guvernămîntului 
trebuie limitată, în timp ce al doilea cere dispersarea puterii guverna- 
mentale. Doar libertatea economică, susține Friedman, poate asigura 
îndeplinirea celor două condiţii. 

În ceea ce priveşte primul principiu, avantajul major al pieţei este că, 
atîta vreme cît se menţine libertatea efectivă a schimburilor, ea „împiedi- 
că imixtiunea unei persoane în majoritatea activităților altei persoane“ 
(p. 28). Fiind reglată de cerere și ofertă, piaţa dă oamenilor ce vor, și nu 
ceea ce un individ sau un grup își închipuie că ar fi bine ca ei să dorească. 
Ea permite o largă diversitate: atunci cînd cumpărăm un produs, nu 
sîntem nevoiţi să ne supunem „votului“ majorităţii (nu sîntem nevoiți 
să cumpărăm ceea ce cumpără majoritatea). Dar libertatea economică 
face mult:mai mult decît a garanta existenţa unui sector important al 
vieţii noastre din care sînt eliminate constrîngerile. Ea asigură mijloacele 
prin care ne putem exercita libertatea politică. Friedman imaginează un 
exemplu grăitor pentru nonsensul presupus de sintagma „socialism 
democratic“. O formă esenţială de manifestare a libertăţii politice este 
posibilitatea de a milita pentru modificarea formei de guvernămînt. 
Cum s-ar putea produce acest lucru într-un regim în care proprietatea 
este etatizată, iar controlul statal asupra economiei absolut, dar care ar 
recunoaşte, declarativ, libertățile politice? Cum ar putea fi finanţat un 
ziar care să critice regimul? Ce fabrică ar vinde hirtie pentru un asemenea 

ziar? Este ușor de văzut că, în cele din urmă, într-un astfel de regim ar 
trebui să existe un minister sau un departament însărcinat cu activități 
subversive sau cu propaganda împotriva sistemului, ceea ce este, din 
tot ce se ştie despre socialism, contraintuitiv (dacă nu de-a dreptul 
imposibil). 

Al doilea principiu poate deveni operaţional tot prin intermediul 
pieţei. Puterea economică, în condiţii concurenţiale, este mult mai dis- 
persată decît cea politică. Nici un producător nu poate ajunge să con- 
troleze în totalitate piaţa, așa cum un lider sau un partid poate ajunge 
să aibă puteri discreționare. Firma IBM, de exemplu, poate să domine 
la un moment dat piața calculatoarelor personale, dar este imposibil 
din punct de vedere economic să dobîndească supremaţia și în dome- 
niul zarzavaturilor, al avioanelor, al articolelor sportive şi pe toate cele- 
lalte pieţe. Dacă puterea economică stă în alte miini decît cea politică, 
atunci ea poate servi cu ușurință drept frînă pentru aceasta din urmă. 
„Prin sustragerea organizării activităţii economice de sub controlul 
exercitat de autoritatea politică, piaţa elimină sursa puterii coercitive“ 
(p. 29). 

Oricît de bine ar funcţiona piaţa, acest lucru nu elimină însă necesi- 
tatea existenței guvernămîntului. Anarhia, susține Friedman, nu este 
posibilă decît într-o lume a indivizilor perfecţi, nu și în lumea reală. Pe 
de altă parte, există lucruri dezirabile care nu pot fi asigurate pe căi pur 
economice și pentru care este nevoie de decizii politice (nu poate primi 
fiecare „cantitatea“ de apărare naţională pe care o dorește, de exemplu). 
Dezavantajul căilor politice este însă că cer o conformare din partea 
tuturor participanților la jocul social. Prin urmare, este de dorit ca ele 
să fie folosite doar pentru acele probleme a căror rezolvare nu implică 
un conflict ireductibil de valori ce ar putea să rupă iremediabil coezi- 
unea socială. Temeiurile care pot justifica acţiunea guvernamentală, 
susține autorul, sînt doar trei. În primul rînd, guvernămîntul trebuie să 
fie un creator de reguli și un arbitru care să vegheze la respectarea lor. 
Atta timp cât libertățile oamenilor pot intra în conflict, este necesară exis- 
tența unui set de reguli stabile și cunoscute care să specifice procedurile 
de rezolvare a acestor conflicte. În al doilea rînd, guvernămîntul poate 
mijloci acțiunea comunității în cazurile care implică monopoluri tehnice 
sau efecte de vecinătate (adică în circumstanţele rezultate din imper- 
fecțiuni ale funcționării pieţei). În al treilea rînd, există temeiuri pater- 
naliste care pot justifica o anumită clasă de acţiuni guvernamentale 
(exemplul cel mai frapant fiind cel al iresponsabilității nebunilor și copi- 
ilor). Cele trei categorii de temeiuri justifică însă un guvernămînt cu 
funcții mai limitate decît este îndeobște admis. „Un guvern chemat să 
menţină legea și ordinea, să definească drepturile de proprietate, să 
servească drept instrument cu ajutorul căruia să putem modifica drep- 
turile de proprietate și celelalte reguli ale jocului economic, să tranșeze 
disputele cu privire la interpretarea regulilor, să impună executarea con- 

tractelor, să promoveze concurenţa, să ofere un cadru monetar, să se anga- 
jeze în activități de contracarare a monopolurilor tehnice și de depășire 
a «efectelor de vecinătate» privite în mare măsură ca suficient de impor- 
tante spre a justifica intervenția guvernamentală și care să completeze 
caritatea individuală și familia în protejarea persoanelor neresponsabile 
— fie nebunii sau copiii — un astfel de guvern ar avea, evident, impor- 
tante funcţii de îndeplinit. Liberalul consecvent nu este un anarhist“ 
(p. 50). 

Una dintre principalele probleme politice contemporane este, după 
Friedman, aceea că guvernămîntul realizează o clasă mult mai largă de 
acțiuni decit ar putea fi justificate prin argumente teoretice de tipul celor 
menționate. Vom urmări în continuare cîteva dintre analizele făcute de 
autor unor intervenţii guvernamentale care depășesc clasa acţiunilor 
legitime. 

O constantă a secolului nostru, în special în societățile occidentale, 
a fost credinţa că distribuţia averilor rezultate în urma interacțiunii 
agenților pe o piață concurențţială trebuie cumva „corectată“. De multe 
ori, acumularea de avuțţie este rezultatul șansei, al unor circumstanţe par- 
ticulare, al unor talente naturale pentru a căror dobîndire indivizii nu 
au făcut nici un fel de efort, al unor moșteniri și în general al unor fac- 
tori care sînt, conform bine cunoscutei sintagme rawlsiene, „arbitrari din 
punct de vedere moral“. Persoanele care şi-au dobîndit astfel avuţia au 
datoria morală de a ceda o parte din ea celor lipsiți de șansă. Chiar indi- 
vizii a căror avere a fost acumulată pe baza unor merite personale indis- 
cutabile ar trebui să facă același lucru, pentru că drept este ca, de pe urma 
cooperării sociale, să beneficieze toţi participanţii la joc. Corolarul acestei 
credinţe izvoriîte dintr-un „sentiment egalitarist” (p. 181) este tendința 
de a folosi guvernămîntul ca instrument pentru realizarea redistribuirii 
veniturilor. Evaluarea politicilor generate de această concepție se poate 
face din două perspective: una etică (poate fi justificată intervenţia sta- 
tului în promovarea egalității?) și una economică (ce consecinţe au 
măsurile luate efectiv?). 

Principiul etic ce ar justifica distribuţia veniturilor într-o societate cu 
piaţă liberă este: „Fiecăruia, în concordanţă cu ceea ce produce el cu 
mijloacele pe care le posedă“ (ibid.). Funcționarea acestui principiu de- 
pinde implicit de acţiunea statului, în măsura în care drepturile de pro- 
prietate fac obiectul legii. Dar poate statul în mod legitim să acţioneze 
pentru realizarea unor distribuții în numele altor principii etice? Se face 
adesea o distincție între diferențele de înzestrări naturale și cele de 
avuție, precum și între averea moştenită și cea dobîndită. Dar aceste dis- 
tincții sînt greu de susținut. Există, se întreabă Friedman, vreo justifi- 
care etică mai puternică pentru cîștigurile unui individ ce moștenește o 
voce deosebită decît pentru cîștigurile celui ce moștenește o avere mare? 
Pare evident că nu. Se cuvine să observăm însă că acest argument poate 

funcţiona doar împotriva unui anumit tip de justificare a redistribuirii 
veniturilor, ridicînd în același timp „mingea“ la fileu pentru alte justi- 
ficări. Dacă distincţiile menţionate sînt greu de susținut, atunci de ce nu 
am accepta că moștenirea talentelor naturale este la fel de arbitrară ca 
și moștenirea unor averi?3 Să admitem însă că meritul indiscutabil al unor 
argumente cum ar fi cel discutat de Friedman este acela de a fi contribuit 
la mutarea dezbaterii înspre un nivel etic fundamental. 

Analizind, pe de altă parte, efectele concrete ale măsurilor guverna- 
mentale redistribuționiste (între care cele mai importante sînt impozitul 
progresiv şi impozitarea succesiunilor), Friedman argumentează că ele 
au fost, de cele mai multe ori, nedorite: au dus la inegalizarea repartiţiei 
înainte de plata impozitelor, au stimulat apariţia evaziunii fiscale și a 
„portiţelor“ legale de evitare a plăţii, iar incidenţa lor a dobîndit un 
caracter capricios și inegal. La limită, s-ar putea ca cel mai pervers efect 
să-l constituie faptul că abilitatea de a ocoli impozitarea a devenit 
esenţială pentru bunăstarea economică. Dar atunci prețul bunăstării 
este mult prea mare, şi anume răspîndirea inechităților. 

Un alt argument ingenios, dar chestionabil, în domeniul politicilor 
practice, este cel privitor la rolul capitalismului concurenţial în reduce- 
rea discriminărilor (în special ale celor rasiale). Pe o piaţă liberă există 
un stimulent economic care separă eficienţa economică de alte caracte- 
ristici ale individului. Un om de afaceri care manifestă preferinţe ce nu 
au legătură cu eficienţa economică (de exemplu, nu angajează negri) este 
dezavantajat în raport cu alţii care nu manifestă asemenea preferințe. 
Un cumpărător cu aceleași preferinţe își limitează libertatea de opțiune 
și, prin urmare, este silit să plătească un preț mai mare pentru ceea ce 
cumpără. Persoana care introduce discriminări își asumă, așadar, cos- 
turi suplimentare. În acest punct apare în mod „natural“ o întrebare la 
care Friedman nu mai oferă un răspuns convingător: sînt aceste costuri 
suplimentare suficient de mari pentru a descuraja cu adevărat discrimi- 
narea? Argumentul devine însă și mai problematic atunci cînd încearcă 
să stabilească inexistența unei diferenţe esenţiale între a alege să plăteşti 
un preţ mai mare pentru a asculta un anumit cîntăreţ și nu altul și a alege 
să plătești un preţ mai mare pentru a beneficia de serviciile prestate de 
către o persoană de o anumită culoare. Ambele preferinţe reprezintă, 
susține Friedman, chestiuni de gust: unica diferență ar fi aceea că sîntem 
de acord cu unul dintre gusturi, dar nu și cu celălalt. A spune doar că 
unele gusturi sînt mai puţin bune decit altele nu rezolvă cu nimic pro- 
blema. Există și alte tipuri de agresiuni în afara celei fizice. Este puţin 
probabil ca preferința mea pentru un cîntăreţ să fie rezultatul unei 
prejudecăţi jignitoare faţă de celălalt (de obicei cred, pur și simplu, că 
primul cîntă mai bine). Dar atunci cînd cineva spune: „Nu cumpăr pîine 
de la X, pentru că este negru“, sensul afirmației sale este arareori acela 

că negrii nu fac pîine bună, ci dezvăluie o prejudecată jignitoare la 
adresa celor a căror piele este de culoare neagră. Pe de altă parte, este 
într-adevăr de discutat care sînt acele politici și aranjamente instituţionale 
care pot împiedica manifestarea unor astfel de preferinţe jignitoare fără 
a se trece în extrema opusă. Înlocuirea unei agresiurii cu o altă agresiune 
poate constitui cu greu o soluție. 

Un alt set de aplicaţii practice discutate în Capitalism și libertate se core- 
lează în mod direct problemelor de politică economică. Și aici, rezolvările 
propuse de Friedman au dat naștere unor dezbateri politice și teoretice 
fertile. George Reismann (1996), spre exemplu, argumentează că politica 
monetară susținută de Friedman (Și anume creșterea controlată în fiecare 
an a masei monetare de pe piaţă cu un procent cuprins între 3 % și 5 %) 
este incompatibilă cu capitalismul, din cauza efectelor redistributive 
indirecte pe care le generează. La rîndul său, impozitul negativ pe venit 
(propus ca o măsură de „alinare a sărăciei“, alternativă la actualul sistem 
de asigurări sociale) constituie în continuare subiectul unor dezbateri 
aprinse, găsindu-şi susținători și opozanți atît printre partizanii unui 
guvernămînt limitat, cît și printre cei care acceptă atribuţii guverna- 
mentale mai extinse. Pentru a mai da un singur exemplu, critica magis- 
trală întreprinsă de Friedman la adresa analizelor keynesiene a devenit 
un model a cărui relevanţă a fost în cele din urmă recunoscută chiar și 
de economiștii pentru care teoria lui Keynes reprezentase literă de 
evanghelie. 

Într-un articol publicat la aproape zece ani după apariţia primei ediţii 
din Capitalism și libertate, Milton Friedman scria: „Tirania este starea 
naturală a omenirii. Lucrul remarcabil în ceea ce privește epoca noastră 
este libertatea de care ne bucurăm, și nu amenințările la adresa acestei 
libertăţi“. Iar dacă amenințările la adresa libertăţii nu sînt inevitabile, 
ci reprezintă rezultatul politicilor sociale pe care alegem să le promovăm, 
atunci a arăta cît de fragilă poate fi libertatea, a identifica primejdiile care 
o pîndesc și a căuta căi prin care aceste primejdii pot fi evitate nu vor 
fi vreodată o întreprindere fără rost, nici măcar atunci cînd ştim că nu 
există soluţii infailibile și definitive. 


Note 

* Citatele din text pentru care nu se indică pagina sînt din Milton Friedman, 
Capitalism și libertate, Editura Enciclopedică, București, 1995. 

! Pentru distincția între argumentele normative și cele instrumentale în favoarea 
pieței libere, vezi Kymlicka (1990: 95-96). 

2 De fapt, în articolul lui Dworkin, acest exemplu vizează un „spaţiu de joc“ mai 
restrins (teoria drepturilor), el fiind menit să sublinieze dificultățile cu care 
se confruntă doctrina potrivit căreia ar exista un drept fundamental la „liber- 
tate ca atare“ (liberty as such). Deși argumentul lui Friedman nu este formulat 
în termeni de drepturi, el presupune aceeași idee a unei libertăţi generale și 

abstracte, care merită să fie protejată și promovată, ceea ce justifică aplica- 
bilitatea în acest caz a exemplului discutat. 

3 Acest tip de argument a fost dezvoltat în detaliu de John Rawls în A Theory of 
Justice (1971). 

4 Milton Friedman, „The Market versus the Bureaucrat“, în Abraham Kaplan 
(ed.), Individuality and the New Society, University of Washington Press, 
Washington, 1970, pp. 69-70. 

EMANUEL SOCACIU 


Franqois Guizot (1787-1874) 
FILOZOFIE POLITICĂ (1823) 


Un personaj contradictoriu 


Între toţi cei pe care istoria i-a nedreptăţit postum, Francois Pierre-Guil- 
laume Guizot* ocupă fără îndoială un loc aparte. Locurile comune sau 
diverse prejudecăți partizane au împiedicat de-a lungul timpului o bună 
cunoaștere a operei sale, chiar dacă admirația și gloria nu l-au ocolit. Cel 
mai adesea, Guizot a fost (și este încă) asociat cu o faimoasă sintagmă, 
„Enrichissez-vous"!, care — se spune — ar reflecta esenţa doctrinei sale, 
oglindă fidelă a mentalităţii tipic burgheze a secolului al XIX-lea. Potrivit 
acestei lecturi, Guizot ar fi heraldul triumfului economic al clasei mijlocii, 
care a pus punct lungii dominațţii a aristocrației franceze. De partea 
cealaltă a baricadei, socialiștii au văzut în Guizot expresia unui încrîn- 
cenat reacţionarism și conservatorism politic, ostil progreselor 
democrației moderne și, mai ales, sufragiului universal.2 Cei care au 
citit Manifestul Partidului Conzunist al lui Marx își aduc probabil aminte 
că Guizot este menţionat la loc de „cinste“ chiar la începutul cărții, ca 
membru al conspirației reacționare antisocialiste, alături de papa de la 
Roma, Metternich și țarul Rusiei.2 În sfîrşit, condamnarea altora a mers 
pînă la a-l face pe Guizot „responsabil“ de declanşarea Revoluției din 
1848, care a pus capăt în mod abrupt lungii sale cariere politice de peste 
trei decenii. Un om în al cărui debit să se fi aflat atîtea păcate (alături 
de alte numeroase virtuți) nu putea fi însă unul obișnuit; contemporanii 
săi erau conștienți de acest lucru, chiar și atunci cînd îi erau (în cea mai 
mare parte) ostili. 

Guizot s-a născut în 1787, la Nîmes, într-o familie protestantă. Tatăl 
său avea să cadă pradă ghilotinei în 1794, după care întreaga familie se 
mută la Geneva, unde tînărul Guizot va primi o solidă educaţie în istorie, 
filozofie şi limbi clasice. În 1805, pleacă la Paris pentru a urma studii de 
drept; anul 1807 marchează debutul său publicistic. Cinci ani mai tîrziu, 
este numit, la doar 25 ani, profesor titular de istorie la Sorbona, unde îl 
va cunoaște pe Royer-Collard, cu care va constitui nucleul viitorulului 
grup al „doctrinarilor francezi“4. Cariera sa publică începe în 1814, cu 
un post în administraţie, unde va deveni curînd o persoană foarte influ- 
entă, participînd intens la dezbaterile politice ale epocii. Între 1816 şi 1822 
publică o serie de importante scrieri politice care pun cu limpezime în 
lumină o filozofie politică originală, de sorginte liberală. Influenţa lui 

Guizot și a „doctrinarilor“ atinge apogeul în 1817-1819, o dată cu dis- 
cuțiile pe marginea legii presei, a alegerilor și a reformei armatei. 

Virarea către dreapta a guvernului Richelieu în 1820 marchează 
începutul declinului influenţei lui Guizot. Revine la catedră, începînd 
un curs pe tema istoriei guvernării reprezentative; prelegerile sale vor 
fi interzise şi suspendate în 1822 din raţiuni politice. Se dedică integral 
jurnalismului şi istoriei, pentru a reveni în viața publică abia peste șase 
ani, cînd inaugurează la College de France un celebru curs despre istoria 
civilizaţiei în Franţa și Europa. Tocqueville este unul dintre entuziaştii 
săi discipoli. Intră în Camera Deputaţilor în 1830. Revoluţia din iulie a 
aceluiași an marchează debutul unei noi etape în viața politică a lui 
Guizot. Sub domnia lui Ludovic-Filip, va îndeplini, pînă la căderea 
monarhiei în 1848, diverse funcții ministeriale. Ca ministru al educației, 
Guizot va fi cel care va realiza marea reformă a sistemului educației 
naționale din 1833. După 1840, devine o figură marcantă în diplomaţia 
europeană, îndeplinind pentru scurt timp misiunea de ambasador al 
Franţei la Londra. Între 1840 și 1848, Guizot a fost, în fapt, adevăratul 
prim-ministru al Franţei; revoluţia îl aruncă de la putere în exil, mar- 
cînd astfel sfîrșitul carierei sale politice. Ultimele două decenii de viață 
le consacră meditaţiilor religioase și istoriei, stingîndu-se din viață în 1874, 
la vîrsta de 87 de ani. 

Dincolo de malițiozitatea sa, judecata lui Marx exprimă un adevăr 
aproape uitat astăzi: la mijlocul secolului trecut, puţini erau cei care să 
nu fi auzit de numele lui Guizot. Înainte de toate, el era cunoscut, apre- 
ciat sau contestat ca om politic, ministru în diferite cabinete, în timpul 
Monarhiei din lulie. Faima de istoric proeminent al civilizației europene, 
acumulată mai ales în anii '20 ai veacului trecut, nu era cu nimic mai 
prejos. Cunoscute erau și celelalte fațete ale personajului: Guizot jur- 
nalistul, fondator şi colaborator marcant al cîtorva importante publicaţii 
în timpul celei de-a doua Restauraţii (Archives philosopliiques, politiques 
et litteraires, Revue frangaise, Le Globe); Guizot pedagogul; în sfîrșit, Guizot 
gînditorul religios, activ în diverse medii protestante și autor (spre 
apusul vieţii) al cîtorva importante cărți pe această temă. 

Cel mai puţin cunoscut astăzi este, însă, în mod paradoxal, tocmai 
Guizot gînditorul politic, în pofida numeroaselor sale scrieri politice 
publicate între 1816 și 1830. Dintre acestea merită subliniate Du gou- 
vernement representatif et de Vetat actuel de la France (1816), Du gouverne- 
ment de la France depuis la Restauration et du ministere actuel (1820), Des 
moyens de gouvernement et d'opposition dans l'Etat actuel de la France (1821) 
și De la peine de mort en matiăre politique (1822). Trebuie adăugate aici şi 
importantele capitole teoretice din Histoire des origines du gouvernement 
representatif (Istoria originilor guvernării reprezentative), prezentate pentru 
prima dată sub forma unor prelegeri ţinute în 1820-1822.5 Toate acestea 
la un loc conturează imaginea unei filozofii politice coerente, inspirate 
din principiile care au stat la baza lui 1789, a unei doctrine aflate, din 

punct de vedere ideologic, la mijloc de drum între radicalismul celor care 
urmăreau continuarea Revoluției pe o linie anarhist-radicală și conser- 
vatorismul ultramonarhiștilor care doreau o reîntoarcere la principiile 
și ierarhiile Vechiului Regim. 


O filozofie politică originală : 


Cheia misterului lipsei de popularitate a lui Guizot ca şi a ignorării sale 
după moarte de către filozofii politici se află probabil în ambiţioasa 
sarcină pe care și-a asumat-o într-un context istoric unic și extrem de 
delicat. În 1815, Franţa era o țară bolnavă care abia începea să învețe alfa- 
betul libertății. Rănile Revoluţiei nu fuseseră încă închise, iar spectrul 
derapajului totalitar al Terorii din 1793 continua să fie prezent în imagi- 
narul colectiv. În plus, eșecul militar al lui Napoleon lăsase în urma sa 
o grea moștenire. Prin întregul său stil politic, împăratul contribuise în 
fapt la consolidarea vechii tradiţii de despotism şi centralizare admi- 
nistrativă care fuseseră caracteristice Vechiului Regim; în plus, pe teri- 
toriul francez se aflau pentru prima oară trupe străine de ocupație. 

De aceea, în ochii multor spirite lucide, prioritatea zilei era terminarea 
operei începute de Revoluţie, cu alte cuvinte instituționalizarea prin- 
cipiilor lui 1789 pentru a evita repetarea episodului sîngeros din 1793 sau 
viitoare lovituri de stat similare celei din 18-19 Brumar. Constituţia 
adoptată în 1814 prevedea — e adevărat — o soluţie la grava criză 
politică prin care trecea țara, stabilind cadrul unei monarhii consti- 
tuționale, cu un rol limitat pentru Camera Deputaţilor, bazată pe sufragiul 
cenzitar. Această soluție de compromis era departe însă de a satisface 
cererile grupurilor radicale, aflate la dreapta sau la stînga eşichierului 
politic. 

Guizot a vrut şi a încercat să unească în persoana sa reflecţia filozofică 
și activitatea politică sistematică, apostolatul cultural și diplomația. 
Obstacolele pe care le-a întîmpinat au fost adesea uriașe. În cele din 
urmă, proiectul politic la edificarea căruia a lucrat — monarhia con- 
stituțională — a eșuat o dată cu căderea lui Ludovic-Filip de Orl6ans în 
1848; adoptarea sufragiului universal după această dată a aruncat man- 
taua uitării peste tabăra „doctrinarilor francezi”. Politicianul Guizot a 
sfîrșit prin a face uitat filozoful politic; ultimul a început să fie 
redescoperit abia recent, o dată cu publicarea, în 1985, la editura 
Gallimard a excelentei sinteze realizate de Pierre Rosanvallon, Le mo- 
ment Guizot. 

Același Pierre Rosanvallon a editat în 1985 o nouă ediţie a cunoscutei 
Histoire de la civilisation en Europe a lui Guizot, care cuprindea un impor- 
tant supliment, publicat în premieră absolută. Este vorba despre un 
manuscris de filozofie politică, intitulat Philosophie politique: de la sou- 
verainete (Filozofie politică: despre suveranitate), cuprinzînd 87 de pagini 

împărţite în 27 de capitole. Textul, scris între 1821 şi 1823, rămăsese în 
bogata arhivă Guizot de la Val-Rocher (abia în 1975 a fost transferată la 
Biblioteca Naţională din Paris). Deși neterminat și doar parţial publicat 
în timpul vieții, acest studiu despre suveranitate reprezintă, în realitate, 
cea mai importantă scriere de teorie politică a lui Guizot. Intenţia sa măr- 
turisită era aceea de a concepe un tratat exhaustiv de filozofie politică, 
în care discuţia despre suveranitate urma să ocupe prima parte; în fundal 
se afla elaborarea unei teorii despre guvernarea reprezentativă, tema care 
străbate ca un fir roșu întreaga gîndire politică a „doctrinarilor francezi“. 
Diferite motive l-au împiedicat însă pe Guizot să-și ducă proiectul la bun 
sfîrșit. Chiar și în aceste condiţii, textul despre suveranitate oferă o exce- 
lentă sinteză a gîndirii lui politice, punînd în evidenţă cu claritate origi- 
nalitatea doctrinei sale. 


Suveranitateu rațiunii 


Întreaga filozofie politică a lui Guizot se întemeiază pe trei concepte fun- 
damentale: 1) suveranitatea rațiunii (ca antidot al suveranității poporului 
și dreptului divin al monarhilor), 2) capacitate și 3) reprezentare politică. 
Dintre acestea, numai suveranitatea raţiunii ocupă un loc central în 
Filozofie politică, celelalte două fiind analizate pe larg în Istoria originilor 
guvernării reprezentative. Intenţia originară a lui Guizot, atunci cînd înce- 
puse redactarea acestui manuscris, a fost aceea de a oferi o refutare cate- 
gorică a principiilor politice pe care Rousseau își clădise întreaga filozofie 
politică, aşa cum este ea exprimată în Contractul social. Ideea nu era 
nouă în epocă. În De la souverainete, Joseph de Maistre montase un savant 
atac la adresa lui Rousseau, în dorința expresă de a publica un anticon- 
tract social care să denunțe caracterul iluzoriu al stării de natură și al 
oricărei voințe generale bazate pe rațiunea individuală. Despărțirea de 
Rousseau avea să capete apoi un contur diferit în operele politice ale 
doamnei de Sta! și, mai ales, în celebrul discurs al lui Benjamin Constant, 
Despre libertatea modernilor în comparaţie cu libertatea anticilor, pronunțat 
în 1819 la Ateneul regal. 

Guizot va face un pas mai departe pe calea despărțirii de etosul se- 
colului Luminilor și, în particular, de Rousseau. În ochii „doctrinarului 
francez“, excesele voluntariste ale filozofiei Luminilor și pretenția de a 
construi de la zero o societate perfectă fuseseră erori grave. Spre deose- 
bire de Rousseau, Guizot afirmă că ipoteza unui contract social este lip- 
sită de sens; societatea și puterea politică sînt în realitate indisolubile, 
fiind născute împreună. Guizot va respinge, de asemenea, ideea potrivit 
căreia voinţa individuală sau consimțământul individual reprezintă un 
principiu de legitimitate. Pornind de la ipoteza contractului social și de 
la conceptul voinţei individuale, Rousseau respinsese principiul reprezen- 
tării politice. În viziunea sa, orice putere bazată pe reprezentare politică 

era necesarmente arbitrară; în mod corelativ, omul nu este liber decît 
atunci cînd ascultă de propria sa voință. Guizot se va opune categoric 
unei astfel de concepţii, afirmînd că omul nu este propriul său stăpin; 
dincolo de sfera lui restrînsă, există alte principii superioare în raport 
cu care voința sa individuală este secundară (pp. 363-370). 

Influenţa pe care epoca Luminilor a avut-o însă asupra operei lui 
Guizot nu poate fi neglijată. Între altele, raționalismul lui Guizot, în 
pofida fundamentului său transcendent, și teoria civilizației ca progres 
au, în mod limpede, rădăcini în filozofia Iluminismului. Conceptul de 
Raţiunef va suferi însă modificări substanţiale în opera lui Guizot, 
devenind, în cele din urmă, singurul principiu de legimitate pe care se 
poate întemeia suveranitatea politică. Ceea ce-i lipsise spiritului seco- 
lului al XVIII-lea fusese tocmai știința guvernării politice, fapt care 
explică de altfel cantonarea în limitele unei reflecții filozofice critice — 
dar sterile în planul acțiunii practice— la adresa principiilor guvernării 
politice. În viziunea lui Guizot, impregnată de acest etos opozițional, era 
pînă și opera politică liberală a lui Constant, care urmărea să delimiteze 
o sferă pentru libertatea individuală, protejată de imixtiunea ilegală a 
statului și dirijată împotriva acestuia din urmă. Epoca postrevoluționară 
cerea însă o tranziție de la un liberalism al opoziţiei la un liberalism de 
guvernare, de la teorii de opoziţie la teorii ale acţiunii politice. „Situaţia 
în care ne aflăm“, îi scria Guizot lui Barante la 16 decembrie 1823, „ne 
vrea sub două chipuri: practicieni în Parlament și, ori de cîte ori va fi 
vorba despre guvernare, și filozofi și regeneratori ai publicului“ (Witt 
1884: 52). Aceasta a fost sarcina pe care Guizot și-a asumat-o alături de 
ceilalți „doctrinari“. 

respingerea sistemului politic al lui Rousseau, suveranitatea rați- 
unii joacă un rol central la Guizot. Prioritatea acordată conceptului de 
suveranitate nu trebuie să ne surprindă în contextul Franţei postrevo- 
luționare, unde lupta pentru supremație politică între diverse grupuri 
favorabile sau ostile principiilor Revoluţiei era departe de a fi tranșată. 
Reîntoarcerea Bourbonilor pe tronul Franţei nu făcuse de altfel decît să 
accentueze această competiție. Două doctrine rivale își disputau întiîie- 
tatea; ele atribuiau suveranitatea — și, implicit, autoritatea absolută — 
fie Divinităţii, fie poporului. Guizot, împreună cu ceilalți „doctrinari 
francezi“, adoptă o soluție de compromis, propunînd un nou concept, 
suveranitatea rațiunii, care se opune din principiu oricărei puteri absolute. 
Legătura între suveranitate (a rațiunii) şi libertate este clar formulată de 
Guizot: „numai cercetînd dacă și în ce fel fiecare sistem respectă sau 
ignoră adevărata natură a suveranității, putem demasca toate tiraniile, 
stabilind totodată condiţiile și principiile legitimităţii raționale a 
guvernării“ (p. 339). 

În opera lui Guizot, suveranitatea rațiunii apare, pentru prima dată, 
într-un volum publicat în 1820, Du gouvemmement de la France, fiind reluată 
în prelegerile ținute în aceeași perioadă pe tema originilor guvernării 
reprezentative. „Nu cred“, scria Guizot, „nici în dreptul divin, nici în 

suveranitatea poporului așa cum sînt înțelese ele aproape întotdeauna. 
Nu pot să văd în ele decît uzurpări bazate pe forță. Cred în suverani- 
tatea rațiunii, justiției și dreptului. [...] Rațiunea, adevărul, justiția nu sînt 
în nici un loc complete și infailibile. Nici un om, nici un grup de oameni 
nu le posedă și nici nu le pot poseda în totalitate.”7 

Altfel spus, la baza suveranității nu se pot afla nici forţa, nici voința; 
adevăratul său fundament este de natură transcendentă: rațiunea, ade- 
vărul, justiția. Orice încercare de a atribui suveranitatea de drept — și, 
implicit, autoritatea infailibilă — unei singure persoane sau unui grup 
este, în ochii lui Guizot, ilegitimă. Ea reprezintă un grav caz de „idola- 
trie politică“, denunţat ca atare în primele trei capitole ale Filozofiei 
politice. Cauzele idolatriei politice trebuie căutate în adîncul naturii 
umane: este vorba tocmai despre nevoia insațiabilă a omului de idoli în 
faţa cărora să se prosterneze necondiționat. În realitate, pe pămînt nu 
există suveranitate în adevăratul sens al cuvîntului; singurul suveran 
adevărat și infailibil este Rațiunea, sau mai exact triada la raison, la verite, 
la justice (p. 321). 

Suveranitatea rațiunii are la Guizot un corolar fundamental. Ea este 
unică și inalienabilă, neputînd fi încarnată pe deplin în nici o instituție, 
nici un grup, nici o persoană umană: „nici o putere de pe pămînt nu tre- 
buie să fie unică și inalienabilă, pentru că nimeni nu este și nu poate fi 
învestit cu suveranitatea de drept“ (p. 341). Vechea teorie a dreptului 
divin al monarhilor și conceptul de suveranitate a poporului comiseseră 
o eroare fundamentală; ambele acordaseră suveranitatea de drept suvera- 
nului de facto, deschizînd astfel larg porțile arbitrarului și despotismului 
politic. Mînaţi de aceeași nevoie de idoli politici, actorii Revoluţiei încer- 
caseră să confere poporului suveranitate infailibilă. Rezultatele n-au 
întîrziat să apară: tirania majorității asupra minorităților, ghilotina ca 
mijloc de asigurare a ordinii publice. „Atunci cînd proclamă suverani- 
tatea poporului“, notează Guizot, „poporul a obosit să mai caute puterea 
legitimă și să vegheze la apărarea drepturilor libertăţii. Pentru a se odihni, 
el intră atunci pe calea tiraniei“ (p. 372). 

Pornind de aici, Guizot propune în Filozofie politică o nouă modali- 
tate de a clasifica regimurile politice (p.336), care se desparte radical de 
tipologia aristotelică, precum și de cea propusă cu un secol înainte de 
Montesquieu. În ochii doctrinarului francez, vechea schemă monar- 
hie-oligarhie-democraţie este desuetă tocmai pentru că nu ia în consi- 
derare în mod satisfăcător problema fundamentală a suveranității. Pe 
de-o parte, afirmă Guizot, avem acele regimuri care cred că suveranitatea 
există pe pămînt și-și organizează întreaga arhitectură instituțională în 
jurul acestei doctrine. Astfel de guverne nu sînt propice libertății, afirmă 
Guizot, ele nefiind decît cazuri extreme de idolatrie politică (pp. 336-339). 
Tirania apare atunci cînd o suveranitate terestră se pretinde a fi unică, 
inalienabilă și infailibilă, toate atribute ale suveranității Rațiunii (p. 342). 

Pe de altă parte, avem acele regimuri care afirmă că nici o instituție 
creată pe pămînt, nici o persoană sau nici un grup nu pot fi suverani de 
drept. Puterea legitimă face astfel obiectul unei căutări nesfîrșite, în 
timp ce reflectarea suveranităţii Raţiunii pe pămînt devine un proces 
asimptotic. Legitimitatea unui regim se află în legătură directă cu gradul 
în care acesta respectă suveranitatea Raţiunii. Altfel spus, libertatea 
politică și suveranitatea rațiunii sînt indisolubile; nici o putere absolută 
nu poate fi legitimă, pentru simplul motiv că nu există pe pămînt 
suveranitate absolută. Libertatea devine posibilă numai atunci cînd sin- 
gura instanţă căreia i se atribuie suveranitatea de drept este Rațiunea și 
numai în acele condiţii în care Rațiunea are drept de întîietate în raport 
cu toate voințele individuale (p. 370). 

Teoria suveranității rațiunii nu servește doar pentru a critica suve- 
ranitatea poporului (și, implicit, sufragiul universal); în viziunea lui 
Guizot, ea implică o nouă doctrină a reprezentării politice, bazată pe con- 
ceptul de capacitate politică (aflată la baza sufragiului cenzitar). Ambele 
teme nu sînt decît schițate în Filozofie politică, fiind expuse cu mai multă 
claritate în Istoria originilor guvernării reprezentative. În esenţă, argumentul 
lui Guizot este următorul. Nimeni nu poate pretinde a poseda integral 
Rațiunea; aceasta din urmă este răspîndită în proporţii diferite în sînul 
fiecărei societăți. Există așadar un anumit număr de idees justes reparti- 
zate în mod inegal între diferiți indivizi; aceste idei reprezintă fragmente 
de putere potenţială, indicînd totodată existența unor „superiorităţi na- 
turale“. Scopul sistemului reprezentativ devine atunci acela de a scoate 
la lumină aceste idei și cunoștințe incomplete pentru ca ele să poată con- 
tribui la guvernarea societății. „Altfel spus“, afirmă Guizot, „este vorba 
de a descoperi toate elementele de putere legitimă diseminate în socie- 
tate și de a le organiza în putere de fapt, adică a le concentra, a realiza 
rațiunea publică, morala publică, și de a le chema la guvernarea societății. 
Ceea ce se numește reprezentare nu este decît mijlocul de a se ajunge la 
acest rezultat“ (p. 16). 


Note 

* Citatele din text pentru care nu se indică decît pagina sînt din textul Filozofiei 
politice inclus în volumul Frangois Guizot, Histoire de la civilisation en Europe. 
Suivie de Philosophie politique: de la souverainete, Pierre Rosanvalon (ed.), 
Hachette, Paris, 1985. Traducerea lor este făcută de autorul articolului. 

1 Sintagma este desprinsă, în realitate, dintr-un context mai larg, în absenţa 
căruia sensul său este deformat. Cuvintele lui Guizot capătă astfel o altă rezo- 
nanţă (pozitivă): „6clairez-vous, enrichissez-vous, amâliorez-vous la condi- 
tion morale et materielle de notre France: voilă les vraies innovations“ 
(luminaţi-vă, îmbogățiţi-vă, îmbunătăţiţi condiția morală și materială a 
Franţei noastre: iată adevăratele inovaţii) (Guizot 1864: 68). 

2 Guizot a apărat cu înverșunare sufragiul cenzitar al cărui fundament teoretic 
este teoria capacității politice și a suveranității rațiunii. 

3 Cu titlu de anecdotă, cel care a dat ordinul de expulzare a lui Marx din Franța 
a fost nimeni altul decit... Guizot. 

4 Pentru o analiză comprehensivă a operei politice a „doctrinarilor francezi“, a 
se vedea monumentala sinteză a istoricului spaniol Luis Diez del Corral 
(1957). 

5 Cartea are două volume. Capitolele teoretice în care apare schițat cu relativă 
claritate nucleul filozofiei politice a lui Guizot sînt următoarele: vol. 1, cap. 
6,7; vol. 2, cap. 1, 10, 15, 16, 18. 

* Este vorba despre Rațiunea transcendentă, nu despre raţiunea omului. 

7 Citatul se găsește în Francois Guizot, Du gouvernement actuel de la France depuis 
la Restauration et du ministere actuel, Librairie Francaise de Ladvocat, Paris, 
1820, p. 201. 

AURELIAN CRĂIUȚU 


Han Fei zi (cca 280-230 î.H.) 
EXPUNERE DOCTRINARĂ 


Han Fei zi (Maestrul Fei din Han) este cel mai ilustru reprezentant al 
Școlii legiste (Fa jia), denumită astfel datorită conceptului-cheie pe care 
îl utilizează: fa — legea. Exponenţii acestei Şcoli (în realitate jia înseamnă 
familie, termen care ilustrează mult mai bine caracterul organic al 
curentelor filozofice din Antichitatea chineză, dar care nu este totuși uti- 
lizat în exegeza occidentală cu sensul său primar) teoretizează o formă 
de stat birocratic și polițienesc care are un singur obiectiv: menţinerea 
autorităţii absolute. Tradiţia păstrează numele unui filozof, Shen Dao 
din statul Qi, și a unui reformator din statul Wei, Li Ke (sau Li Kui?) 
care ar putea fi adevărații părinţi ai legismului, dar de la care nu se 
păstrează nici un text. Abia din secolul al IV-lea ne parvin opere auten- 
tice ale unor teoreticieni care, tipic pentru acest curent de gîndire, sînt 
și înalți funcţionari implicați î în acţiunea politică: Shen Buhai (?-335 î.H.) 
și Shang Yang (?-338 î.H.). 

Han Fei zi, el însuși contemporan cu Li Si (cunoscut mai mult ca 
reformator legist decît ca filozof) şi ultimul mare reprezentant al Școlii, 
este adeseori identificat cu legismul, atît datorită importanţei operei sale 
teoretice, cât și pentru rolul politic pe care l-a avut în constituirea primului 
imperiu din istoria Chinei. Opera sa, cunoscută în tradiția chineză sub 
simpla denumire de Han Fei zi, cuprindea probabil 55 de texte distincte, 
diferite prin stilul de redactare și prin subiectele abordate. Este posibil 
ca unele dintre scrierile acestea să fie reconstituiri tardive, deși critica nu 
a reușit încă să facă distincţiile necesare. Zece dintre texte sînt frecvent 
citate, ele constituind un corpus denumit cel mai adesea în traducerile 
occidentale Opere complete, dar pe care am ales să-l prezint aici sub denu- 
mirea Expunere doctrinară, care este, de altfel, titlul unuia dintre cele mai 
importante dintre textele Maestrului Fei. 

În secolul al V-lea î.H., după trei secole de lupte între cele aproape 
cincizeci de principate apărute ca urmare a decăderii dinastiei Zhou 
(sec. XI-VIII î.H.), șapte regate reușiseră să se impună și își disputau 
supremația asupra cîmpiei chineze. Războiul dintre ele (care a dat aces- 
tei epoci denumirea de „Regatele combatante“; sec. V-III î.H.) este acom- 
paniat de triumful unei noi științe a guvernării, care se debarasează de 
ritualism, pentru a experimenta alte formule administrative şi politice. 

O perioadă de războaie interminabile, în care alianțele și rivalităţile se 
pot modifica în doar cîteva zile, o epocă de incertitudine și bulversare 
a raporturilor de putere care face ca viitorul să devină extrem de impre- 
vizibil, acesta este contextul în care acțiunea politică începe să-și caute 
repere teoretice noi, repere pe care le oferă „cele o sută de școli filozofice“. 
Așadar, într-o lume în care ritul și formalismul devin riscante pentru cei 
care încă mai doresc să le practice, se deschide calea succesului pentru 
inteligență, pentru teoria capabilă să ofere ceea ce căutau suveranii 
epocii: rețeta puterii. 

Care este, deci, cel mai înțelept și mai eficient mod de a guverna? 
Aceasta devine principala preocupare a școlilor filozofice constituite la 
sfîrşitul secolului al VI-lea și în secolul al V-lea î.H. Daoismul și confu- 
cianismul oferă soluțiile cele mai apreciate. Daoiștii, prin enigmaticul 
Lao zi, formulează o teorie a bunei guvernări bazate pe raporturile natu- 
rale din univers: fiecare ființă se supune propriului creator — sursă a 
existenţei sale; principele care imită comportamentul lui Dao (originea 
tuturor lucrurilor) își atrage obediența supușilor, faţă de care joacă rolul 
creatorului. Confucianiștii preferă să definească raporturile dintre 
principe și supușii săi în planul relațiilor interumane, definite în termeni 
morali și a căror sumă poartă numele de ren. Pentru Kong Fu zi, suvera- 
nul perfect este cel care știe cel mai bine să respecte ren și astfel să garan- 
teze armonia socială, înțeleasă ca un ritual universal, în cadrul căruia 
fiecare participant își respectă rolul. Unul dintre urmașii lui Confucius, 
Xun zi (Xun Kuang 313-238? î.H.), a adus conceptul de îi (ritual) în cen- 
trul discursului său, oferindu-i însă o semnificație pragmatică. Astfel, 
li primește sensul de convenție, regulă de comportament, rezultat al capaci- 
tății unice a oamenilor de a discerne (Vi), de a face distincţii echitabile 
și de a repartiza roluri sociale. Xun zi indică aşadar regula, esență a 
ordinii, ca pe o condiţie a constituirii societății umane, interpretare care 
are un caracter pragmatic mai evident decît ritul la Kong Fu zi și explică 
rolul care i-a fost atribuit acestui filozof (care, dincolo de inovațiile sale 
teoretice, a rămas totuși confucianist) în evoluția legismului. Tradiţia isto- 
riografică chineză (Sima Qian înainte de alții) aminteşte frecvent numele 
lui Xun Kuang alături de cel al lui Shang Yang, care i-ar fi fost prieten, 
sau cel al lui Han Fei, al cărui magistru se spune că ar fi fost. Desigur, 
cronologia nu este întotdeauna suficient de exactă pentru a stabili veri- 
dicitatea acestor istorii. Este cert totuși faptul că Han Fei a cunoscut 
opera lui Xun zi. Putem să ne întrebăm dacă nu aici se află sursa prefe- 
rinței Maestrului Fei pentru formula birocratică (tipic confucianistă) de 
administrare a puterii, în locul celei propuse de părintele legismului, 
Shang, Yang. 

În opera lui Han Fei zi, ca și în scrierile celorlalţi legiști, nu confu- 
cianismul se dovedește a fi însă principala sursă de inspiraţie. În ciuda 
pragmatismului și a ideii de eficiență pe care par s-o împărtășească, 
între legişti și confucianiști există o deosebire ideologică fundamentală: 

în timp ce discipolii lui Kong Fu zi rezolvă problema guvernării ca pe 
o componentă a relațiilor interumane și o descriu în termeni etici, legiştii 
propun eliberarea puterii de morală. Este o diferenţă care rezultă din 
însăși perspectiva pe care legiștii o au despre esenţa puterii. Confucius 
descria relația principe-supuși în termeni aproape contractuali, viziune 
care le-a permis urmașilor săi, Meng zi (sec. IV î.H.) și Dong Zhong shu 
(sec. II î.H.) să formuleze ideea revoltei legitime. Legiștii nu acceptă 
revolta, pentru că, din punctul lor de vedere, nu există contractul — pu- 
terea nu este definită în sfera relațiilor interumane, nu este interpretată 
ca un fapt social. Legiștii se inspiră însă din teoria daoistă despre putere, 
iar interpretarea pe care i-o dau este poate unul dintre cele mai uluitoare 
exemple de perversiune intelectuală pe care istoria ideilor le poate oferi. 
Han Fei zi este, de altfel, cel care a atins perfecțiunea în convertirea 
principiilor lui Lao zi în redutabile tehnici de manipulare și control ale 
populației. Experimentul său a mers atît de departe încît unele texte sînt 
redactate în versuri care respectă măsura din Dao de jing, dar care nu 
descriu altceva decît metodele polițienești cele mai represive. 

Legiștii acceptă interpretarea dată de daoiști puterii, ca raport natu- 
ral. Dacă fiecare ființă se supune propriului creator, atunci înseamnă că 
autoritatea acestuia este nelimitată, pentru că este autoritatea celui care 
oferă viața sau decide moartea. Mai mult, concepute ca raporturi natu- 
rale, raporturile de putere sînt considerate ireductibile, iar caracterul lor 
este absolut și inevitabil. Pe de o parte, fiind naturală, puterea nu poate 
fi morală, se dezinteresează de morală și este complet eliberată de ea. 
Pe de altă parte, singura putere reală fiind cea naturală, înseamnă că sin- 
gura putere reală, singura care poate să existe, este puterea absolută. 
Legiștii avansează deci o nouă întrebare-cheie: care este mecanismul 
cel mai eficient prin care poate fi obținută și păstrată puterea absolută? 

Primele răspunsuri le-a oferit Shang Yang: acest mecanism poate fi 
un stat în care totul aparține regelui, iar veniturile provin din agricul- 
tură și război, în care discursurile nu se bazează pe experienţe istorice, 
ci pe legi, în care există o singură persoană capabilă să organizeze forța. 
Puterea pe care o descrie Shang Yang este una inspirată de gîndirea 
militară, războiul fiind soluţia optimă pentru problemele statului: procură 
resurse și ține populaţia ocupată, îi dirijează energiile într-o singură 
direcţie și nu-i permite să devină prea numeroasă. Han Fei scrie însă într-o 
epocă în care o nouă idee apăruse — regii (și mai ales regele statului 
Qin, care îi fusese elev) doreau să constituie Imperiul — iar soluţiile pri- 
milor legiști, deși rămîn acceptabile, nu mai sînt suficiente. Han Fei tre- 
buia să găsească instrumente ale puterii absolute într-un stat pentru 
care nu mai existau provocări externe permanente și pentru beneficiul 
unor suverani care nu mai aveau la îndemînă războiul, ca metodă de 
rezolvare a tuturor problemelor politice. 

Două sînt metodele pe care Han Fei le-a recomandat, așadar, nobi- 
lului său discipol: manipularea și supravegherea. Cert este însă că o 

putere absolută trebuie să se asigure că metodele sale sînt desăviîrșite. 
In ceea ce privește supravegherea, premisele existau deja. Inspirat de un 
celebru tratat de strategie militară, scris la sfîrşitul secolului al VI-lea î.H., 
Shang Yang experimentase deja în politică spionajul dublu. Maestrul Fei 
a descris în toate detaliile (adăugînd, de asemenea, elemente noi) un 
sistem de supraveghere cunoscut sub denumirea de „trinomul legist“: 
spionaj, delaţiune și responsabilitate colectivă. Nu există nici un fel de 
ezitare în a explica detaliile cele mai sumbre ale modului în care acest 
sistem trebuie să funcționeze. Două capitole, intitulate „Cele șapte 
tehnici” și „Cele șase secrete“, ne explică metodele anchetei polițienești, 
ale spionajului, ale „confruntării martorilor“ și ale manipulării măr- 
turiilor, ale șantajului și chiar cele mai recomandabile metode de tortură. 
Spionajul are două funcţii: oferă informaţii despre posibilii concurenţi 
ai regelui, dar, pe de altă parte, îi oferă acestuia mijloace de manipulare. 
Han Fei recomandă, de exemplu, utilizarea tinerilor servitori sau chiar 
a copiilor pentru a afla secrete mărunte ale unor persoane, detalii nesem- 
nificative, dar care pot servi pentru a crea impresia omniscienţei. lar 
regele trebuie să se arate omniscient, pentru că el este cel care stabilește 
legea în funcție de care este judecat comportamentul fiecăruia. 

Acolo unde spionii regelui nu pot pătrunde, delațiunea trebuie să fie 
încurajată prin toate mijloacele, iar pentru cei care nu pot fi convinși s-o 
practice a fost inventată responsabilitatea colectivă. Cum ar putea risca 
un om onorabil să atragă suferința celor din jur pentru o vină care nu 
le aparține? Așadar, supraveghere și profilaxie, în același timp. Asociate 
omniscienţei care este rezervată regelui, aceste instrumente realizează 
unul dintre idealurile politicii legiste — transparenţa. Desigur, o trans- 
parenţă unilaterală: supușii sînt cei care nu pot avea secrete, în timp ce 
suveranul rămîne opac, păstrează o aură de mister care, la nevoie, poate 
primi chiar şi un caracter mistic. Este misterul în care trebuie învăluit, 
de altfel, actul demiurgic (să ne amintim că aceasta este viziunea pe 
care legiștii au preluat-o de la daoişti). 

Acest sistem de supraveghere perfectă este cea mai bună premisă 
pentru cea de-a doua metodă recomandată de Han Fei — manipularea. 
„Un principe nu are nevoie decît de două instrumente pentru a-și con- 
trola supușii: pedepsele și recompensele. Primul înseamnă moartea, cel 
de-al doilea onoruri și bogății. Poporul se teme de pedeapsă și găsește 
avantaje în generozitatea suveranului; este de ajuns ca principele să le 
folosescă judicios pentru ca, temîndu-se de severitatea sa, oamenii să 
prefere bunăstarea pe care le-o oferă“ („Cele două instrumente“ — vezi 
Les dangers du discours, p. 25). Încă o dată, suveranul se manifestă ca 
demiurg, sursă a vieții și a morţii pentru supușii săi. 

În acest sistem, recompensele și pedepsele canalizează eforturile oa- 
menilor către agricultură, care încă de la Shang Yang fusese proclamată 
cea mai bună ocupație pentru popor: aduce beneficii statului și face, în 

plus, ca populaţia să fie stabilă și ușor de controlat. Pentru epoca lui Han 
Fei zi, soluția unui popor de agricultori complet ignoranţi, gata să se sacri- 
fice pentru un rege-demiurg era prea simplistă și risca să devină inefi- 
cientă. Desigur, el nu renunţă la vechile metode: monopolizarea resurselor 
(„Un principe cu un destin înalt nu lasă să se acumuleze surplusuri de 
forță în statul său și nici rezerve de grîne la particulari. El trebuie să le 
deturneze pe cele dintii în serviciul său și să le confiște pe celelalte în 
profitul său“ — Shang Yang, Le livre du prince Shang, traducere Jean 
Levi, Flammarion, 1981, p. 83), care împiedică apariția unor forţe capa- 
bile să organizeze forța; represiunea („Un principe nu este principe decît 
pentru că dispune de putere represivă“ ) şi legea, a cărei cruzime trebuie 
să o facă să acționeze de la sine, provocînd o teamă care să anuleze orice 
idee de împotrivire. Han Fei a adăugat la toate acestea omnisciența, al 
patrulea instrument al manipulării, mai subtil, mai adecvat unei socie- 
tăți mai puțin fruste decît cea a lui Shang Yang. Sînt idei și principii al 
căror cinism poate să șocheze, dar care, în epocă, erau considerate realis- 
te, raționale, eficiente. Le regăsim, de altfel, în toate discursurile și, mai 
ales, în toate reformele politice ale primelor epoci imperiale. Formulele 
lor sînt cunoscute tuturor, discursul lor se transformă dintr-un sistem 
teoretic într-o manieră curentă de a concepe statul și raporturile politice. 
Pentru a rămîne în interiorul lumii chineze, nu putem evita comparația 
cu fenomenul maoist, care adeseori se servește de formule asemănătoare 
(„Puterea se află la capătul puștii”) și care nu întîmplător are ca sursă 
secretă daoismul. 

Utilizarea omniscienţei, bazată pe instrumentele de supraveghere 
descrise mai sus, creează o nouă dificultate: transparența obținută prin 
delațiune și supraveghere reciprocă presupune verificarea informați- 
ilor de către un personal calificat. În felul acesta, un corp de funcționari 
ajunge să se interpună între suveran și populație, iar lor le revine obli- 
gaţia de a se ocupa de administrație, în timp ce regele stabilește legile. 
O obligaţie care este, în același timp, o sursă de venituri, dar mai ales 
de informaţii și de prestigiu, deci o sursă de putere. O nouă întrebare 
trebuie să primească răspuns: cum pot fi dominați acești oameni, fără 
ca în același timp să le fie diminuată eficiența administrativă? 

Shang Yang văzuse el însuși conturîndu-se acest pericol și ajunsese 
la concluzia că înalţilor funcţionari trebuia să le fie interzis să-și de- 
monstreze inteligenţa și talentul în fața poporului. Desigur, era o me- 
todă rudimentară, dar, în definitiv, Shang Yang avea întotdeauna la 
îndemînă soluția universală care era războiul: sursă de venituri pentru 
stat şi mijloc de a evita o creștere demografică excesivă. În privința 
rezolvării acestei probleme, Han Fei a găsit idei mai subtile la Shen Dao, 
de la care a preluat conceptul de poziție, și la Shen Buhai, care descrisese 
el însuși o serie de tehnici ale manipulării. La acestea Han Fei a adăugat 
teoria sa asupra confiscării discursului politic. 

Din poziţia sa centrală, care-i permite să se proclame etalon al acţiu- 
nilor umane și deci sursă a legii, regele dispune de o putere care îl face 
omniscient. Fiecare individ posedă o putere care îl face să ocupe un loc 
în corpul social. Numai în cazul principelui raportul este invers: pozi- 
ţia sa este cea care îi asigură o preeminenţă nelimitată. Totuși nici chiar 
poziţia regelui nu se datorează unor calități înnăscute sau unei predes- 
tinări (opinie pe care legiştii au preluat-o de la Xun zi), ceea ce face ca 
puterea sa, deşi absolută, să poată fi pierdută. Regele trebuie deci să 
acceadă la poziţia centrală și după aceea să se asigure că nu o va pierde. 
Pentru a o menţine, regele trebuie să aplice ceea ce Han Fei denumește 
„tehnica manipulării“ şi care se compune din cele patru elemente enu- 
merate deja. Cercul este deja perfect: legea, poziţia și tehnicile de manipu- 
lare (tehnicile polițienești) formează un mecanism care nu poate ceda 
în nici una dintre componentele sale, pentru că ar însemna să fie pierdut 
în totalitate. 

Poziţia pe care o deține îi permite regelui să primească credit pentru 
toate acțiunile miniștrilor săi, care nu pot exercita puterea decît ca 
reprezentanți ai regelui, cel care le stabilește poziţia în cadrul statului. 
Dacă exercitarea puterii presupune utilizarea inteligenţei, atunci tre- 
buie cel puţin ca latura critică să fie anulată. 

Desigur, trinomul legist se aplică identic și în cazul funcționarilor, 
dar pentru ei sînt necesare și metode specifice. Prima măsură ce trebuie 
luată este anularea tradiţiilor, care riscă să ofere exemple periculoase. 
Înlăturarea trecutului din memoria oamenilor are și o altă funcţie, aceea 
de a-i aduce „stăpînului oamenilor“ controlul asupra timpului, o dată 
ce trecutul dispare, iar viitorul încă nu există. Cea de-a doua măsură reco- 
mandată este aceea de a ține sub control numărul cărturarilor, pentru 
că o societate de înţelepţi este incontrolabilă. Han Fei este categoric în 
această privinţă: toți marginalii, înţelepţii, anahoreţii, sfinţii, eremiţii 
trebuie eliminaţi. Cu cît mai radicală este decizia în ceea ce-i privește, cu 
atît mai bine. Agricultura este aducătoare de beneficii, în timp ce tot 
ceea ce se află în afara sa trebuie împiedicat să ia proporţii prea impor- 
tante. Așadar, orice individ fără utilitate socială trebuie de îndată înlă- 
turat, pentru că originalii sînt persoane care pun în pericol transparenţa 
legistă: nu sînt atrași de bogății și onoruri, nu se tem de moarte și au 
idealuri care îi pot pune pe ceilalți în pericol. Dorinţa lui Han Fei de a-i 
oferi elevului său lecţia perfectă despre putere l-a condus spre ultima 
consecinţă. Textul denumit în mod inspirat și sugestiv „Riscurile dis- 
cursului“ explică metodic care trebuie să fie tratamentul aplicat unui 
ministru, iar concluzia este, în toate cazurile, una singură: moartea. Un 
ministru nepriceput trebuie ucis pentru că nu este un bun sfătuitor şi 
își pune regele în pericol, un ministru bun trebuie ucis pentru că 
inteligenţa lui se poate dovedi superioară celei a regelui, iar lucrul acesta 
este, din nou, mult prea periculos pentru a fi tolerat. 

Ironia face ca Han Fei să fi suportat consecințele propriei teorii. Ele- 
vul său, principele din statul Qin, învingător în disputa dintre cele șapte 
regate, a devenit întemeietorul primei dinastii imperiale, sub numele de 
Shi Huang Di (Primul Împărat) și s-a dovedit un bun discipol. Şi-a asi- 
gurat monopolul asupra resurselor prin reforme etatiste, a anulat drep- 
turile ereditare ale aristocrației, a încercat să distrugă tradiţiile ordonînd 
arderea cărților, a început (la sugestia ministrului legist Li Si) construcţia 
Marelui Zid şi a Marelui Canal, — ca substitut pentru război, i-a elimi- 
nat pe cei incontrolabili condamnîndu-i la moarte sau la muncă silnică 
și, desigur, i-a înlăturat, pe rînd, pe cei mai abili dintre miniștrii săi. Han 
Fei însuși se pare că ar fi murit în temniţă, poate chiar obligat să se sinu- 
cidă. 

Ideile legiste, mai ales în maniera radicală în care le-a formulat Han 
Fei zi, constituie una dintre cele mai sumbre și mai fascinante utopii con- 
struite vreodată, utopia puterii absolute. Cu atît mai mare este semni- 
ficația sa, cu cît legismul nu a fost doar un proiect, o teorie, ci a devenit 
un experiment politic care a avut drept subiect un teritoriu mai vast decît 
al Europei şi o populaţie probabil la fel de numeroasă precum cea a 
Imperiului Roman în vremea. Antoninilor. 

Friedrich August von Hayek (1899-1992) 
LEGE, LEGISLAȚIE ȘI LIBERTATE (1973-1979) 


— 


Numele lui Friedrich Hayek este incontestabil legat de cea mai coeren- 
tă pledoarie în favoarea liberalismului clasic din secolul al XX-lea. Autor 
a peste 200 de cărţi și articole, Hayek aduce importante contribuții în 
istoria ideilor, filozofia politică, antropologia juridică și filozofia ştiinţei. 

Născut la Viena la 8 mai 1899, Friedrich August von Hayek urmea- 
ză cursurile Universităţii din capitala austriacă (1918-1921), obţinînd titlul 
de doctor în drept (1921) și doctor în economie (1923). Perioada imediat 
următoare studiilor la Universitatea din Viena este marcată de influența 
teoriilor Şcolii Austriece de Economie. Deși poziţia anti-socialistă a lui 
Ludwig von Mises nu l-a convins pe Hayek în timp ce urma cursurile 
Universităţii vieneze, după terminarea studiilor, Hayek devine dis- 
cipolul acestuia, fiind recomandat de Friedrich von Wieser. Teoriile lui 
Mises privind moneda, ciclul economic, inflaţia și inconsistențele eco- 
nomice ale sistemului socialist vor influența opțiunile și programul inte- 
lectual hayekian. Hayek se va dedica analizei și elaborării sistematice a 
programului de cercetare inițiat de von Mises și va declara despre acesta 
că este omul căruia îi datorează cel mai mult din punct de vedere inte- 
lectual. 

În 1927, Hayek este numit director al Osterreichisches Institut fiir 
Konjekturforschung și își începe cariera academică la Universitatea din 
Viena. Prelegerile pe care le-a susţinut la London School of Economics 
în 1930-1931 s-au bucurat de o receptare entuziastă, care a contribuit la 
numirea sa ca profesor de științe economice și statistică la Universitatea 
din Londra, unde va rămîne între 1931 și 1950. Experienţa din insulă îl 
pune în contact cu gîndirea liberală clasică de la care se va revendica 
ulterior. Studiile elaborate în anii '40 vor fi publicate în 1952 sub titlul 
The Counter-Revolution of Science, marcînd astfel începutul preocupărilor 
hayekiene față de denunţarea erorilor raționalismului constructivist. 

În anii '50 și '60, marcați de un declin al valorilor liberale și de domi- 
naţia intelectuală a valorilor statului bunăstării, Hayek va ocupa suc- 
cesiv catedra de științe sociale și morale la Universitatea din Chicago 
(1950-1961), catedra de științe sociale de la Universitatea din Freiburg 
(1962-1968). Climatul intelectual puţin favorabil liberalismului face ca 
Hayek să pară marginal. Această perioadă este însă importantă pentru 
Hayek; în 1960 apare The Constitution of Liberty şi începe să se contureze 
trilogia Law, Legislation, and Liberty (Lege, legislație și libertate — pre- 
scurtat, în continuare, LLL)* care însă va apărea în trei volume succe- 
sive, în anii '70. 

Destinul lui Hayek, fără a fi unul comod, este marcat de o recunoaș- 
tere imediată, pentru ca ulterior, în condiţiile fascinației exercitate de 
socialism și de economia de tip keynesian, ale dominației postbelice a 
intervenţionismului în economie și succesului aparent al unui astfel de 
demers, Hayek să intre într-un con de umbră. 

În 1974, lui Hayek i se decernează premiul Nobel pentru economie, 
recunoscîndu-se astfel contribuția constantă a acestuia la reafirmarea libe- 
ralismului clasic. Semnificaţia acordării acestui premiu ține nu numai 
de cariera intelectuală a lui Hayek, ci de succesul mult mai larg al 
revenirii liberalismului clasic în disputa intelectuală, într-o conjunctură 
istorică de declin al valorilor liberale în favoarea beneficiilor statului 
bunăstării. 


Lege, legislaţie și libertate 


Trilogia Lege, legislație și libertate (1973-1979) reprezintă o rafinare a a- 
nalizei hayekiene asupra societăţii, printr-o examinare detaliată și teh- 
nică a modului „spontan“ de apariţie a regulilor juridice sau morale, la 
care Hayek se referise anterior.! 

Intenţia declarată a lui Hayek în Lege, legislație și libertate este aceea 
de a marca, într-un mod mai sistematic și mai tehnic, faptul că o socie- 
tate a oamenilor liberi nu poate exista în absenţa acceptării unor premi- 
se și distincţii fundamentale: distincţia dintre ordinea socială spontană, 
care se autogenerează și ordinea de tip planificat sau organizaţia; atașarea 
conceptului de dreptate socială de tipul de ordine planificată, în absenţa 
căreia dreptăţii sociale nu i se poate atașa nici un conţinut; în fine, faptul 
că modelul predominant actual al democraţiei de tip occidental poartă 
cu sine riscul „transformării graduale a ordinii spontane a societăţii libere“ 
într-o „coaliție de interese organizate“ (LLL, vol. 1, p. 2). Printr-o analiză 
atentă a modului în care pacea, libertatea și dreptatea pot fi cu adevărat 
salvate în democraţiile actuale, bazate pe un sistem economic mixt, 
Hayek reafirmă astfel marile teme care i-au marcat pledoaria pentru 
valorile liberale clasice. 

Fiecăreia dintre aceste premise fundamentale Hayek îi va dedica un 
volum din trilogia sa. Teoria politică și socială hayekiană este centrată 
asupra conceptului de supremație a legii (rule of law), care a reprezentat 
un liant necesar al existenţei sociale pașnice. Hayek se înscrie într-o 
tradiţie a evoluţionismului social, înţeles drept raţionalism critic.2 
Supremaţia legii și modul spontan de apariţie a regulilor sociale, fie 
acestea morale sau juridice, reprezintă piatra unghiulară pe care în- 
tregul edificiu hayekian se fundamentează. Orice teorie socială trebuie 
să le accepte drept premise, pentru ca o explicaţie coerentă și funcțională 
a fenomenului social să fie posibilă. 

Tipuri de reguli, tipuri de ordine socială. 
Ordinea spontană 


Demersul „antiraționalist“ al lui Hayek vizează o denunţare a raționa- 
lismului de tip cartezian și a încrederii necondiționate într-o rațiune 
umană care nu cunoaște limite. Acestui tip de raportare, pentru care rați- 
unea este definită, cel mai adesea, drept deducție logică infailibilă din 
premise explicite, Hayek îi opune faptul că, în realitate, rațiunea ca și 
cunoașterea umană sînt limitate. 

Hayek pledează pentru un conţinut adecvat al „raţiunii“, i.e. „raţi- 
unea care își recunoaște propriile limite“ (Hayek 1988: 8). Aceasta 
înseamnă deopotrivă postularea existenţei și asumarea ignoranței „ire- 
mediabile și necesare“ a oricărui participant la „Marea Societate“3, cu 
privire la circumstanţele particulare care determină acțiunile celorlalți 
(LLL, vol. 1, p. 12). Recunoașterea ignoranței ca „început al înțelepciunii 
umane are o profundă semnificație pentru modul în care înțelegem 
societatea“ (Hayek 1960: 22). Astfel că, o raționalitate de tip cartezian, 
care operează cu premisa cunoașterii complete a faptelor, deși tentantă 
— admite Hayek — nu are acoperire. Raționalismul constructivist 
cartezian este responsabil pentru falsa premisă a posibilității constru- 
irii ordinii sociale și, implicit, a posibilităţii planificării sociale. 

Poziţia antiraționalistă a lui Hayek se întemeiază, așadar, pe respin- 
gerea mai multor erori ale raționalismului. Cea mai importantă dintre 
acestea este premisa că întreaga cunoaștere este factuală și explicită. 
Pentru Hayek, este necesar să admitem existenţa unei cunoașteri dis- 
persate în societate, o cunoaștere de tip tacit, care nu poate fi întot- 
deauna prinsă în reguli explicite. Regulile sociale nu sînt soluţii raționale 
individuale ale jocului coordonării sociale, ci mai degrabă reguli în parte 
inconștiente. Individul poate utiliza aceste reguli sociale chiar într-un 
mod creativ, însă nu le poate întotdeauna explicita. 

Reconstrucţia conjecturală a formării acestor reguli este redată de 
Hayek astfel: din interacțiuni umane întîmplătoare, în diverse sfere so- 
ciale, apar în mod neintenționat anumite modele. Nevoia de reguli face 
ca aceste modele să constituie un ghid pentru acţiuni viitoare similare. 
Printr-un tip de „selecţie naturală” a regulilor, dintre modelele de con- 
duită vor prevala acelea care se dovedesc cele mai funcţionale pentru o 
comunitate dată, la un anumit moment în timp. Pentru Hayek, raționa- 
litatea nu joacă nici un rol în acest proces: atît apariţia regulilor ca un 
produs neintenţionat al acţiunilor, cît și selecţia anumitor reguli sînt 
inconștiente. 

„Ordine“ este conceptul central al primului volum din trilogie care 
dă seama de distincţii ulterioare importante pentru articularea teoriei 
sociale și politice a lui Hayek. Ordinea spontană, care reprezintă „re- 
zultatul acţiunilor umane, dar nu al proiectării umane“ (Hayek 1964: 37), 

este caracterizată de reguli de conduită (rules of conduct) împărtășite de 
către indivizi. Prin contrast, organizația este rezultatul unei acţiuni con- 
certate și presupune relaţii de tip ierarhic, caracterizate de comandă sau 
ordin. Importanţa acestei dihotomii hayekiene rezidă în faptul că teoria 
socială trebuie să se ocupe numai de explicația ordinii sociale spontane. 

Deşi reprezintă fundamentul liberalismului lui Hayek, conceptul de 
ordine spontană nu se bucură totuși de o analiză extinsă. Hayek se li- 
mitează la a afirma imposibilitatea de a i se atașa un conţinut valoric și 
la enunțarea premiselor pe care ordinea spontană se fundamentează: teza 
mîlinii invizibile și primatul cunoașterii tacite. El notează că modelul 
ordinii spontane s-a dezvoltat ca tehnică teoretică economică, aplicată 
ulterior, „încet și gradual“, altor tipuri de ordine decît celei a pieței. 
Ordinea pieței apare astfel drept „singura ordine comprehensivă care 
se extinde asupra întregului domeniu al societății umane“ (LLL, vol. 1, 
p. 115). 

Ordinea spontană constituie rezultatul dublu mediat al respectării 
constante a anumitor reguli de conduită individuală, precum și al adap- 
tării acestora la circumstanţele particulare și impredictibile în care indi- 
vizii se pot găsi. Demersul lui Hayek privește exclusiv acest tip de 
ordine, care este generat de societatea liberală a pieţei libere. 

Evoluţionismul social hayekian se reflectă și în distincții de ordinul 
doi, cum ar fi cea între lege (/he law) și legislaţie. Pentru Hayek, legea 
— la fel ca și limbajul sau morala — este rezultatul unui proces de 
creştere cumulativă, al unei evoluții care presupune existența unei 
cunoașteri ce nu este necesară în cazul legislației. Prin faptul că reprezin- 
tă articularea unor reguli instituite prin repetiție, precum și prin faptul 
că „a trecut testul timpului“, legea este deopotrivă dreaptă și eficientă 
(LLL, vol. 1, p. 175). Rațiunea pentru care legea apare astfel articulată 
este legată de prezervarea grupului. Regulile constituie în acest sens „un 
instrument ce ne ajută să facem faţă ignoranței noastre constituționale“ 
(LLL, vol. 2, p. 8) care, neconștientizată, ar putea conduce la lipsa armoniei 
între membrii grupului și chiar la distrugerea oricărei ordini interne. 
Respectarea unor reguli cu durată constantă în timp, reprezintă mijlocul 
prin care este prezervată ordinea socială, și deci continuitatea grupului 
ca atare. Printr-un test al timpului, sînt acceptate și instituționalizate regu- 
lile cele mai bune, care au generat rezultatele dezirabile, ce devin prin 
trecerea vremii ceea ce astăzi numim „lege“. Prin contrast, legislaţia 
este inferioară prin chiar faptul de a reprezenta „dreptul creat“ (made 
law), căruia îi lipsesc cunoașterea și dreptatea inerente legii ca proces evo- 
lutiv. 

Pentru Hayek, legea sau regulile morale nu sînt și nu pot fi create în 
mod deliberat. Ele sînt rezultatul respectării consecvente a unor reguli 
de conduită, care, prin repetare și printr-un proces de testări succesive 
și eliminarea erorilor (trial and error), capătă caracter de normă, recunos- 
cută social sau instituțional. Astfel, un proces evolutiv impersonal, inde- 

pendent de orice încercare umană de proiectare și de selectare a regulilor 
adecvate, garantează prevalența celor mai efective instituții sociale (LLL, 
vol. 3, p. 154). 

Hayek atașează legii nu numai beneficiile prezervării grupului și or- 
dinii sociale, dar și eficiența. În acest sens, trebuie citit avertismentul 
hayekian împotriva modificării nejustificate a legii prin inflația legislativă. 
Deplasarea dinspre ordinea emergentă a legii ca proces evolutiv către 
dreptul creat poate genera o restrîngere a libertăţii, fiind deci o mutare 
ineficientă. 

Legea astfel concepută, alături de toate celelalte ordini emergente sau 
spontane, are caracteristici care o recomandă prin comparaţie cu legis- 
laţia. 

Ordinea spontană în genere, ca și ordinea juridică spontană, este 
compatibilă numai cu Marea Societate, care face posibilă o maximizare 
a șanselor fiecărui actor social, fără a urmări rezultate particulare. Acest 
lucru este garantat de existenţa regulilor abstracte de conduită in- 
dividuală, care permit fiecărui individ din schema socială să prevadă 
conduita celorlalţi. Poziţia unui anumit individ în această schemă gene- 
rată de ordinea spontană este rezultatul mediat al respectării regulilor 
de conduită și al interacțiunii cu alţi indivizi care respectă aceleași reguli, 
pe de o parte, și al determinațiilor generale și abstracte ale ordinii sociale, 
pe de altă parte (LLL, vol. 2, p. 33). 

Importanța ordinii spontane este accentuată de Hayek prin avansarea 
premisei că maximizarea libertăţii nu este posibilă decît în cadrul Marii 
Societăţi, a cărei existenţă se sprijină pe prezervarea unor tipuri de 
ordine a căror structurare este independentă de rațiunea umană. 
Caracteristicile ordinii spontane fac cu putință maximizarea libertăţii și 
a șanselor tuturor actorilor sociali. Hayek descrie ordinea spontană ca 
pe o ordine abstractă și complexă. Complexitatea face necesar apelul la 
forţe spontane care să o realizeze și reglementeze. În cazul ordinii sociale 
spontane, aceste forţe nu sînt altceva decît regulile abstracte care 
guvernează conduita indivizilor. Deşi generată de acţiuni umane coor- 
donate, ordinea spontană nu este însă rezultatul proiectării umane deli- 
berate. Această situație aparent paradoxală a determinat schimbarea de 
paradigmă în științele sociale, prin „zguduirea convingerii adînc înrădă- 
cinate a oamenilor că oriunde există ordine, trebuie să existe şi o per- 
soană care a creat ordinea respectivă“ (Hayek 1964: 137). 

Poziţia lui Hayek a fost descrisă drept „agnosticism evoluționist“ care 
pledează pentru un tip de explicație bazat pe evoluție socială și, totodată, 
avertizează despre lipsa de temei a reformei și construcției instituționale 
deliberate. Hayek afirmă explicit că supraviețuirea în timp a unor tradiţii 
sau norme nu conferă în sine legitimitate unor judecăţi de valoare cu 
privire la acestea. Evoluţionismul lui Hayek nu cade în eroarea natu- 
ralistă de a considera că rezultatele selecţiei sînt „bune“ sau „drepte“. 

Ele nu au valoare morală mai mare decît, spune Hayek, „gîndacii [...] 
care au supravieţuit de-a lungul evoluţiei“ (Hayek 1988: 27). Poziţia lui 
Hayek se răsfrînge, prin același tip de argument, și asupra mecanis- 
mului de distribuție socială pus în practică în numele dreptății. 


Dreptatea socială 


Argumentul lui Hayek împotriva dreptăţii sociale este consecvent încer- 
cării de a salva valorile liberalismului clasic. Hayek admite că mirajul 
dreptății sociale constituie un factor decisiv, care explică de ce socialismul 
a devenit o opţiune atractivă pentru mulţi gînditori liberali. 

Imposibilitatea existenței unei concepţii universal acceptate de drep- 
tate socială sau dreptate distributivă face ilegitimă orice schemă socială 
de distribuţie a beneficiilor cooperării economice sau sociale. În ter- 
menii lui Hayek, nu există „principii generale, recunoscute sau care pot 
fi descoperite, ale dreptăţii distributive” (Hayek 1978: 18). În consecință, 
nu există criterii obiective care să definească sau să testeze „dreptatea 
socială“ (Hayek 1978: 140). 

Argumentul împotriva dreptăţii sociale pe care Hayek îl dezvoltă are, 
prin urmare, două premise fundamentale: inexistența unor principii 
universale care să o guverneze, iar în cazul în care aceste principii ar 
putea fi descoperite, imposibilitatea unui acord privind modul în care 
ele ar trebui să fie aplicate într-o societate a cărei productivitate se 
bazează pe libertatea indivizilor de a se folosi în mod liber de propria 
cunoaștere și de abilitate, astfel încît să își atingă propriile interese (LLL, 
vol. 2, p. 140). 

Poziţia lui Hayek este una de apărare procedurală a liberalismului 
și a neutralității acestuia cu privire la interesele particulare ale indi- 
vizilor. Singura metodă de distribuţie care poate conduce la obținerea 
și prezervarea păcii sociale și a prosperității este, în concepţia lui Hayek, 
metoda pieţei libere. 

În contextul unei pluralități a concepţiilor despre valoarea vieții sau 
despre bine, pe de o parte, și al inexistenței unui consens social privind 
principiile dreptăţii, pe de altă parte, mecanismul economic al pieţei 
este singurul care poate impune o distribuţie acceptată. Temeiul accep- 
tării unei asemenea distribuții este caracterul său natural, neimputabil 
nici unui subiect uman. 

Fiind rezultatul unui proces impersonal, distribuţia pieţei libere se 
situează deasupra concepţiilor divergente despre dreptatea socială. Nici 
un agent social, individual sau colectiv, nu poate decide care trebuie să 
fie partea individuală, atribuită în urma procesului de distribuţie. Prin 
urmare, nici un individ nu poate respinge rezultatele unei astfel de dis- 
tribuţii, dacă regulile procedurale ale jocului, pe care mecanismul pieţei 
se fundamentează, au fost respectate. Mai mult, dacă rezultatele proce- 
sului pieţei sînt impersonale și generate de un complex de consecințe nein- 

tenționate ale acțiunilor individuale, imposibil de anticipat în complexi- 
tatea lor, atașarea unor judecăţi de valoare sau a unor termeni morali ca 
„drept“ sau „nedrept“ nu este legitimă. Dreptatea este numai „un atribut 
al conduitei umane“ și „poate fi invocată în legătură cu rezultatele 
intenționate ale acțiunilor individuale, dar nu în legătură cu circum- 
stanțele care nu au fost generate în mod deliberat de către oameni“ 
(Hayek 1988: 70). Reclamarea dreptăţii, consideră Hayek, este o proce- 
dură inadecvată pentru un „proces evolutiv natural“, evoluţia „neputînd 
fi dreaptă“ (Hayek 1988: 74). 

Prin urmare, discursul despre dreptate socială sau distributivă este, 
pentru Hayek, lipsit de legitimitate deoarece implică o autoritate morală 
pe care piața nu o are și nici nu o poate avea. Hayek conchide, destul 
de polemic, că premisele și pretenţiile dreptății sociale nu numai că 
„aparțin categoriei erorii, dar și celei a nonsensului“, ca și termenul de 
„piatră morală“ (LLL, vol. 2, p. 78). 

Se impun două precizări cu privire la poziția hayekiană față de drep- 
tatea socială. Prima este legată de critica adusă lui Hayek, cu privire la 
premisa inexistenței unei alternative viabile la instituțiile pieţei și la dis- 
tribuția pe care acestea o determină. S-ar putea considera că economia 
planificată și structura sa diferită de distribuție reprezintă o alternativă; 
astfel atributul de „natural“ conferit procesului de distribuţie al pieței 
nu pare a mai fi justificat (Kley 1994: 202). În plus, respingerea hayekiană 
a oricărei intervenții umane în procesul de distribuţie al pieţei este dis- 
cutabilă. Dacă există totuși o implicare umană, fie aceasta minimă, la 
nivelul instituţional al mecanismului pieţei, atunci pare justificată atașarea 
unor termeni morali (drept/nedrept) la rezultatul distribuţional al pieţei. 
Hayek nu afirmă însă că procesul pieței este natural în sensul că nici un 
alt pattern economic nu poate fi imaginat, ci în sensul inexistenței unei 
pattern alternativ și funcțional totodată. Economia planificată se funda- 
mentează pe o eroare pe care Hayek o denunţă, mai precis pe pre- 
supoziţia cunoaşterii ab initio a tuturor circumstanțelor particulare în care 
indivizii se pot afla. În acest sens, spune Hayek, economia de comandă 
este un artefact slab a cărui justificare distribuțională nu poate fi con- 
cepută, de vreme ce o ierarhizare a alternativelor individuale și a 
diferitelor concepții despre viața bună este utopică și părtinitoare. 

O a doua precizare este legată de critica cea mai frecventă adusă 
argumentului proceduralist al neutralității morale a distribuției pieței. 
Astfel, acceptînd că rezultatele unei distribuții a pieței nu sînt în res- 
ponsabilitatea nici unui individ, fiind produsul unui proces impersonal, 
discuția despre dreptate socială are totuși sens, în cazul în care aceste 
rezultate se situează sub un nivel considerat acceptabil pentru partici- 
panţii la jocul economic și social. Faptul însuși de a prezenta piața drept 
procedură care nu poate fi subsumată problemei dreptății distributive 
poate fi considerat în sine un principiu al dreptății, care reclamă o 
schemă de distribuție în conformitate cu valoarea pe piaţă a activității 

sau abilității unui individ. Ca orice alt principiu, acesta ar trebui să fie 
evaluat pe temeiuri morale (Kley 1994: 204). Trebuie precizat că Hayek 
avertizează numai despre trecerea ilegitimă de la o concepţie negativă 
despre dreptate, definită prin respectarea regulilor de conduită, la o 
concepție pozitivă care impune societății o „obligație“ de a garanta cote 
(shares) individuale (LLL, vol. 2, p. 101). Hayek nu se împotriveşte însă 
asigurării unei părți minimale individuale din bunurile publice (public 
800ds). El analizează pe larg modul în care un aranjament de „securi- 
tate socială“ poate fi obținut prin mecanisme guvernamentale și politici 
specifice. 

Hayek admite chiar „asigurarea unui anumit venit minim pentru fie- 
care sau a unui tip de plafon sub care nimeni nu ar trebui să coboare, 
chiar în situația în care nu este capabil să și-l asigure singur“ (LLL, vol. 
3, p. 55). Un asemenea nivel minimal trebuie să fie garantat, fiind deo- 
potrivă legitim și compatibil cu Marea Societate. Hayek afirmă că asi- 
gurarea unei scheme a venitului minim este „o datorie morală evidentă 
a tuturor de a-i ajuta, în cadrul comunității organizate, pe cei care nu se 
pot ajuta singuri“ (LLL, vol. 2, p.87). Mai mult, asigurarea acestui minim 
social reprezintă „o protecţie cu totul legitimă împotriva riscului la care 
toți sîntem expuși“ și „o parte necesară a Marii Societăți“ (LLL, vol. 3, 
p. 55). A 
Într-o comunitate largă, unde individul nu mai beneficiază de aju- 
torul privat al celorlalți, schema minimului social este necesară. Ea va 
înlocui „datoria recunoscută“ a membrilor unui grup mic de a se ajuta 
sau asista unul pe celălalt, datorie fundamentată pe cunoașterea pe care 
membrii grupului o au despre circumstanţele particulare ale fiecăruia 
(LLL, vol. 2, p. 88). O astfel de cunoaștere devine imposibilă în condiţiile 
Marii Societăți. 

Totuşi, astfel de garanţii sau măsuri de securitate socială, acceptate 
pînă şi de „cei rnai consecvenţi apărători ai libertăţii“, trebuie restrînse 
la întreținerea „săracilor îndreptățiţi”. Ele nu pot fi însă justificate dacă 
se transformă într-un „instrument de distribuţie egalitară“ (Hayek 1960: 
286). 

Pentru Hayek există o distincţie clară între situația legitimă de 
garantare a unui nivel minim de securitate socială, pe de o parte, și in- 
stituirea unei datorii a societății de a determina poziția unui individ în 
schema socială și de a-i garanta alocarea unei cote echitabile, pe de altă 
parte. În vreme ce prima se referă la instituirea unei „plase de sigu- 
ranță“, cea din urmă reprezintă o serioasă ameninţare a libertății, fiind 
așadar nelegitimă. Altfel spus, Hayek respinge orice mecanism al „dis- 
tribuției deliberate” al cărei scop depășește asigurarea unui minim social 
(Kresge, Wenar 1994: 149). 

O politică a distribuţiei deliberate cu ambiţii mai mari implică, pentru 
Hayek, un tratament inegal al indivizilor, de vreme ce urmărește bene- 
ficii pentru anumiţi indivizi, care nu sînt niciodată drepte și care sînt 

incompatibile cu principiul supremaţiei legii (LLL, vol. 2, p. 142). 
Distribuţia deliberată ca politică guvernamentală reclamă libertatea 
autorității de a emite judecăți de valoare care „suspendă procesul spon- 
tan al pieței“ (LLL, vol. 2, p. 87). Deși a făcut posibilă reducerea sărăciei 
absolute, mecanismul pieţei nu poate și nu trebuie să își propună elimi- 
narea sărăciei relative, care „trebuie să existe în afara oricărei societăți 
complet egalitariste“ (LLL, vol. 2, p. 139). 

Minimul social asigurat prin mijloacele publice poate fi suplimentat 
prin mecanisme private, cum ar fi, de exemplu, asociaţiile voluntare 
animate de altruism. Prin urmare, opoziţia lui Hayek față de distribuţia 
socială, departe de a fi un argument împotriva distribuţiei per se, este 
justificată prin temerea instituirii unei pante alunecoase care, prin ac- 
ceptarea „corecţiilor“ aduse distribuțţiilor generate de procesul spontan 
al pieţei, ar conduce la „distrugerea ordinii spontane a pieței și ar adu- 
ce atingeri principiilor de bază ale libertăţii individuale“ (LLL, vol. 3, 
p. 56). Concepţiei destul de comune care justifică anumite corecţii ale dis- 
tribuției generate de piață, pe temeiul „nedreptăţii“ rezultatelor, Hayek 
îi opune faptul că intervenţia însăși în jocul pieței nu poate fi niciodată 
„dreaptă“ în sensul „respectării unei reguli aplicabile în mod egal 
tuturor“ (LLL, vol. 2, p. 142). Panta alunecoasă presupune că, o dată ce 
o intervenţie în acest sens este acceptată, intervențiilor ulterioare recla- 
mate de cereri similare trebuie să li se dea curs, în virtutea principiului 
tratamentului egal. Aceste cereri vor putea fi satisfăcute în totalitatea 
lor, consideră Hayek, numai prin alocarea tuturor veniturilor și înlocuirea 
întregii ordini spontane a pieţei cu o organizație care să stabilească, 
printr-o autoritate centrală, cotele cuvenite fiecărui actor social. 

Corectarea unei ordini înseamnă, pentru Hayek, aplicarea uniformă 
a principiilor pe care aceasta se fundamentează, nicidecum aplicarea 
parțială și deci părtinitoare față de anumite grupuri și în defavoarea altor 
grupuri (LLL, vol. 2, p. 143). 

Motivarea unor politici distribuționale în termenii dreptăţii sau ai altor 
valori morale constituie, pentru Hayek, un mod de a ascunde distribuția 
egalitaristă sub „haina respectabilă a dreptăţii sociale”, fapt ce conduce 
inevitabil la o „ameninţare serioasă la adresa libertăţii“ (Hayek 1960: 114). 


Concluzie 


Discursul liberal al lui Hayek reprezintă mai mult decît o pledoarie în 
favoarea beneficiilor mecanismului pieţei libere și a limitării precise a 
intervenţiei guvernamentale. Argumentul lui Hayek se fundamentează 
pe o anumită concepţie despre natura rațiunii umane, ale cărei limite pro- 
prii sînt impuse abilității umane de a construi, în mod conștient și neme- 
diat, procesul economic și ordinea socială. Prin contrast cu unele teorii 
economice neoclasice, liberalismul lui Hayek nu poate fi criticat, prin 

urmare, pentru supraestimarea raționalităţii actorilor sociali. Acceptarea 
ignoranței acestora constituie punctul de plecare al liberalismului 
hayekian. Pe de altă parte, Hayek respinge argumente nonraționaliste care 
acordă statului un spaţiu de intervenţie larg. Acceptînd premisa unei 
raționalități umane limitate, teoria socială trebuie să explice modul în 
care o astfel de ignoranță poate fi compensată de instituții sociale adec- 
vate, care să permită utilizarea cunoașterii tacite. Pentru Hayek, impor- 
tant în acest sens este mecanismul competițional al pieţei libere, care, 
prin instrumente adecvate, permite acest lucru. Intervenţia în mecanis- 
mul pieţei, care are drept premisă o cunoaștere superioară a interve- 
nientului, este nelegitimă nu numai din cauza imposibilității existenţei 
unei asemenea cunoașteri, dar și datorită consecințelor sale arbitrare, de 
reducere a coordonării economice și implicit a prosperității. Științele 
sociale trebuie să renunţe la explicația raționalistă și constructivistă a 
fenomenelor și, totodată, să accepte rolul și importanţa cunoașterii tacite, 
a evoluţiei instituțiilor și a ordinii spontane. O astfel de schimbare în 
paradigma științelor sociale ar conduce, după Hayek, la o mai bună 
înţelegere a ordinii liberale și la acceptarea acesteia drept singura posi- 
bilă pentru explicarea fenomenului social. 


Note de vit 

* Citatele din text marcate cu LLL (volumul și numărul paginii) sînt din Friedrich 
A. Hayek, Law, Legislation, and Liberty, Routledge & Kegan Paul, Londra, 1982. 
Traducerea lor este făcută de autorul articolului. 

1 Vezi The Road to Serfdom (Drumul către servitute, 1944), prima carte care atrage 
atenţia, într-o epocă încă fascinată intelectual de socialism, asupra „Marii 
Utopii“ care, prin abandonarea căii liberale a libertăţii, conduce la servitute. 
Reacţiile faţă de această carte au condus la organizarea de către Hayek a 
Societăţii Mont Pelerin, al cărei obiectiv era prezervarea valorilor liberalis- 
mului clasic. Vezi, de asemenea, Individualism and the Economic Order (1948) 
și The Constitution of Liberty (1960). 

2 Hayek preia distincţia lui Karl Popper dintre raționalismul naiv (construc- 
tivist) și raționalismul critic (evoluționist), pledînd pentru cel din urmă, care 
nu înseamnă o „abdicare de la rațiune“, ci numai conștientizarea naturii 
conjecturale a acesteia. 

3 „Marea Societate” sau „Societatea Deschisă” a liberalilor clasici este conside- 
rată de Hayek drept societatea ideală. Ea este caracterizată de faptul că, într-o 
astfel de societate, șansele oricărui individ sînt, după toate probabilitățile, cele 
mai mari. În termenii lui Hayek, Marea Societate este cea în care „am prefera 
să ne plasăm copiii, dacă am ști că poziția lor ar fi determinată prin loterie” 
(LLL, vol. 2, p. 132). În consecinţă, evoluţia socială către Marea Societate este 
în beneficiul tuturor, în sensul că „pentru orice persoană aleasă la întîmplare, 
efectul global al tuturor schimbărilor reclamate de acea ordine duce la creș- 
terea șanselor acesteia de a-și atinge scopurile” (LLL, vol. 2, p. 114). În ter- 
meni economici, s-ar putea spune că o deplasare către Marea Societate este 
Pareto-superioară. Eficienţa Marii Societăţi decurge din tipul de ordine care 
o caracterizează, o ordine spontană. 

* „Ineficient” este utilizat aici în sensul de Pareto-eficienţă. Este important de 
notat că Hayek nu respinge mecanismul corectării dreptului evolutiv, care 
se poate dezvolta într-o direcție nedorită (undesirable), prin intermediul legis- 
laţiei deliberate, deși este atent în a nota că aceasta nu reprezintă singura 
soluţie. Vezi LLL, vol. 1, p. 88 și urm. 

G.W.F. Hegel (1770-1831) 
PRINCIPIILE FILOZOFIEI DREPTULUI (1821) 


Atracția pentru filozofia politică hegeliană este explicabilă prin comple- 
Xitatea, dificultatea, dar mai ales ambivalenţa lucrării sale, Grundlinien 
der Plulosophie des Rechts (Principiile filozofiei dreptului — prescurtat, în con- 
tinuare, PR)*. Atiît interpretarea sistematică a operei, cît și semnificația 
sa politică stau sub semnul disputei. Între indexările stalinistă și nazistă 
și repudierea tendenţioasă și neinformată de către Karl Popper, se 
deschide un cîmp al luptelor pentru dreptul la proprietate simbolică 
asupra „politicii hegeliene“. 

Comentatorii contemporani ezită între a caracteriza lucrarea drept 
o construcţie etică a societății și sinelui (Wood 1990), o pledoarie pentru 
societatea civilă (Ritter 1982) sau o teorie a statului (Hassner 1987). 
Indiferent de poziția adoptată, majoritatea interpreților remarcă impor- 
tanţa decisivă pentru teoria politică a separării operate de Hegel între 
societatea civilă și stat și a garantării libertății individuale prin neu- 
tralizarea lor reciprocă. i 

Din perspectivă sistematică, întreprinderea hegeliană urmărește 
determinarea progresivă, prin universalizare și obiectivare, a conceptului 
de drept. Procesul califică, totodată, transformarea libertăţii limitate a 
individului, „negativă“ și „subiectivă“, într-o libertate „pozitivă“ și 
„obiectivă“, împlinită politic în instituţiile „vieţii etice” (Sittlichkeit). 
Drepiul se construieşte astfel ca actualizare socială și politică a libertății 
(Ritter 1982: 125). 

Temele principale ale lucrării sînt denaturalizarea ideii de drept și 
fundamentarea sa în instituţii și practici sociale actualizate istoric; resem- 
nificarea dialecticii public-privat prin imersarea sferei formale a morali- 
tății kantiene în substanţa socială a „vieții etice“; reconstruirea formulei 
politice moderne prin inventarea relațiilor de echilibru între societatea 
civilă și stat; acomodarea realității istorice a conflictului politic inter- 
național la desideratele de raționalitate universalistă și civilitate ale 
Aufklărung-ului. 

Elaborată la Berlin, la apogeul carierei, Principiile filozofiei dreptului 
aparține ultimelor lucrări majore ale lui Hegel. Ideile sintetizate reflectă 
opțiuni exprimate în scrieri politice ocazionale și rafinează teme introdu- 
se în „Prelegerile de filozofie“ socială susținute la Jena în anii 1803-1804 
și 1805-1806, editate postum sub titlul Jenaer Realphilosophie (Avineri 
1972). Lucrarea a fost scrisă sub impactul Revoluţiei franceze și repre- 
zintă o valorificare filozofică a etosului revoluționar (Ritter 1982). Ca 
urmare a restricțiilor impuse de cenzura prusacă, formulele hegeliene 
esențiale sînt în mod deliberat ermetice și ambigue, în vreme ce re- 
verenţele la adresa autorității sînt ambivalente și de o ironie mascată. 
În mod cert, identificarea filozofului cu spiritul reacţionar al statului 

prusac este exagerată. Ea fie se datorează neînțelegerii sistematice a 
unora dintre formulările sale (celebra „ceea ce este actual este și rațional”) 
(Westphal 1993: 234), fie constituie o reacție împotriva apropierii sale de 
cercurile intelectuale conservatoare din Germania secolului al XIX-lea 
şi a începutului de secol XX (Riedel 1975: 31). 

Filozofia dreptului începe cu elucidarea raporturilor între drept, voință 
și libertate (PR: 84); cartea este organizată potrivit unei structuri tri- 
partite, sub forma unei fenomenologii a voinței individuale. Voința 
desemnează modul practic de funcţionare a conștiinței, spre deosebire 
de modul teoretic, cognitiv, iar determinarea dreptului presupune ac- 
tualizarea libertății voinţei. Prima secțiune a cărții este dedicată „Drep- 
tului abstract“ și sferei externe a libertății individuale, incluzînd 
instituțiile proprietăţii, contractului și justiţiei. Din punct de vedere is- 
toric, momentul corespunde filozofiei politice a liberalismului clasic. 
Cea de-a doua secțiune, „Moralitatea”, se concentrează asupra momen- 
tului subiectiv și reflexiv în exercitarea voinţei, întruchipat istoric de 
„punctul de vedere moral“ kantian. Cea de-a treia etapă în determinarea 
dreptului, „Eticul“, le fundamentează pe primele două și introduce 
instituţiile familiei, societății civile şi statului de drept. Prin intermediul 
acestora, libertatea este actualizată etic sub forma îndatoririlor indi- 
vidului faţă de comunitate. Îndatoririle etice conferă substanţă libertății 
individuale în sferele civilă și politică. Astfel, dreptul abstract primește 
o semnificație socială și politică, iar reflexia morală îşi află un conținut 
concret în sistemul de norme, obligaţii și valori comunitare. 

În Principiile filozofiei dreptului, Hegel critică liberalismul clasic care 
definește libertatea ca simplă autodeterminare a individului în limitele 
necesităţii naturale. Hegel susține, alături de Kant, deducerea funda- 
mentului libertății și autodeterminarea individuală nu din natură, ci 
din rațiune, potrivitunui principiu universal (PR: $23). Prin urmare, prin- 
cipiile dreptului natural și ale statului natural care derivă din acesta 
sînt complet abandonate. Din același motiv, Hegel respinge și ficțiunea 
contractului social, constituit prin decizia de asociere a indivizilor 
autonomi, deși acceptă intuiţia care o întemeiază, și anume necesitatea 
justificării într-o manieră nearbitrară a relaţiilor dintre indivizi și stat. 

Critica liberalismului clasic nu califică lipsa de liberalitate a autorului. 
Hegel așază la baza sistemului său politic autonomia persoanei și domnia 
legii, confirmate prin întărirea rolului proprietății, al contractului juridic 
și al sistemului de drept. Voința și libertatea individuală sînt însă doar 
punctele de plecare în justificarea principiilor și instituţiilor politice, ele 
fiind integrate unei structuri organice de mediere care presupune echi- 
primordialitatea istorică și sistematică a indivizilor și practicilor sociale 
în care aceștia se angajează. Raționalitatea eternă a liberalismului clasic 
este astfel circumscrisă social și istoric. Ceea ce distinge filozofia hegeliană 
de liberalismul clasic este determinarea și fundamentarea dreptului nu 
prin postularea libertăţii ca principiu a priori al dreptului, ci prin dez- 

voltarea structurilor dreptului ca realitate constitutivă a libertăţii (Ritter 
1982: 2). Numai o astfel de înţelegere pozitivă a libertăţii asigură sub- 
stanţa și conţinutul dreptului. Ea nu este o facultate naturală sau o 
capacitate spontană a eului, ci o structură de interacțiune a indivizilor, 
în care autodeterminarea fiecăruia este legată în mod constitutiv de 
autodeterminarea celorlalți prin recunoaștere mutuală și respect. 

In forma sa negativă și imediată, voinţa arbitrară a individului 
(Willkiir) desemnează sfera abstractă a dreptului. „Dreptul este exis- 
tența pe care libertatea și-o oferă în forma imediată“ (PR: $40), prin 
posibilitatea individului de a-și ancora voinţa într-un obiect și de a-l 
marca simbolic ca proprietate. Individul își creează astfel sfera libertăţii 
externe (PR: $41). La nivelul conștiinței, el își satisface nevoia de dis- 
tincție față de lumea exterioară, devenind o „persoană“. Obiectivarea 
personalităţii prin proprietate (PR: $51) marchează debutul individua- 
lismului posesiv modern. Esenţiale doctrinei hegeliene a dreptului 
abstract sînt înstăpînirea omului asupra naturii prin „dialectica nega- 
tivă“ a luării în posesiune și proprietate (PR: 558) și respingerea oricărei 
forme de comunism (Avineri 1972: 88). 

În liberalismul clasic, caracterul abstract al dreptului se datorează fap- 
tului că acţiunea de apropriere este înfățișată în absenţa relațiilor inter- 
personale și a reglementării dreptului la proprietate prin instituţii legale 
și politice (Westphal 1993: 247). Legitimarea dreptului le presupune 
însă, ceea ce ne aduce în sfera contractului și a medierii prin relaţia 
interpersonală de recunoaștere a proprietăţii și, implicit, a persoanei 
obiective prin proprietate. Posesiunea se transformă în proprietate, iar 
persoana în persoană legală. 

În circularea proprietății prin contract, voinţa individuală devine voință 
comună (PR: $75). Natura proprietăţii se dovedește a fi transsubiectivă; pro- 
prietatea nu reprezintă o calitate intrinsecă a individului, în absenţa 
recunoașterii celorlalţi, ci un atribut social care presupune consensul și ridi- 
carea din sfera mecanică a posesiunii în cea a conștiinței proprietăţii 
(Avineri, 1972: 89). Momentul contractului semnifică începutul „luptei 
pentru recunoaștere“ socială și al diferenţierii care stă la baza societăţii 
moderne de clasă (Ritter 1982: 138). Absența proprietăţii și lipsa 
recunoașterii duc la formarea plebei sociale (Păbel) (PR: 8244), clasă lip- 
sită de drepturi și obligaţii a societăţii moderne (Wood 1990: 253). 

Recunoașterea celuilalt este cheia de boltă a sistemului de drept 
hegelian: numai prin recunoaștere mutuală, garantată și reglementată 
juridic și politic, se poate întemeia o concepție rațională și în același 
timp substanţială asupra libertăţii individuale. 

Medierea prin contract constituie atît sursa libertăţii individului, 
înțeles ca persoană legală, cât și a universalității formale a societății ci- 
vile, redusă la relaţiile de schimb caracteristice economiei de piață. Ca 
urmare, încălcarea proprietăţii şi a contractului reprezintă nu numai O 
anulare formală a dreptului, care trebuie pedepsită (PR: 83), ci şi o ne- 

gare a funcţiei de mediere a recunoașterii (PR: $85) și, implicit, a prin- 
cipiului societăţii civile. Pedepsirea criminalului devine astfel „dreptul 
său“ (PR: 8100), definit în cadrul sistemului dreptului abstract în care 
acesta acţionează. 

Formularea paradoxală introduce categoria moralității și clasa 
subiecților morali, persoane legale care confirmă principiile dreptului 
abstract în sfera reflecției morale (PR: 8104). Curțile de justiție sînt insti- 
tuţii formale în absenţa judecătorilor. Judecătorii ignoră circumstanţele 
particulare ale acţiunilor indivizilor și judecă potrivit unor norme accep- 
tate, care sînt valide în mod universal, normele morale (PR: $103). 
Judecătorul instanţiază astfel momentul subiectiv al voinței în sistemul 
legal (PR: $105). „Punctul de vedere moral ia astfel forma dreptului 
voinţei subiective“ (PR: 8107). El poate fi formulat ca drept de a 
recunoaște un principiu în măsura în care poate fi însușit de fiecare 
individ (PR: 8107), dreptul de a recunoaște validitatea a ceea ce este bi- 
ne (PR: $132) sau de a fi responsabil pentru acţiunile sale, a căror finali- 
tate poate fi anticipată (PR: $117). Cu alte cuvinte, dreptul nu poate fi 
drept fără a împlini standarde morale universal valabile. 

Incorporarea moralității în sistemul de drept este esenţială între- 
prinderii hegeliene, întrucît permite construcția statului modern ca ga- 
rant al autonomiei și libertăţii individuale. Meritul acestei intuiții, potrivit 
lui Hegel, îi aparţine lui Kant. Filozofia kantiană a dreptului însă este 
viciată de separarea moralității de legalitate (PR: $141Z). Ca urmare, 
dreptul este limitat la acțiuni externe prin care acesta își pierde carac- 
terul moral intrinsec, iar conduita morală umană este limitată la expe- 
rienţele vieții interioare a conștiinței, eludînd îndatoririle etice față de 
comunitate (Wood 1990: 153-177). În consecință, Hegel este obligat să 
refacă unitatea celor două sfere prin criticarea universalității formale a 
legii morale Kantiene. Dreptul trebuie să corespundă standardelor morale 
universale, iar acestea, la rîndul lor, trebuie să-și găsească un conţinut 
concret, furnizat numai de îndatoririle care decurg din „viața etică“ a 
comunității. 

Potrivit lui Kant, caracterul etic al acţiunii individului este asigurat 
în mod unic de respectul față de legea morală, singurul motiv pur ra- 
țional al acțiunii, impermeabil la înclinațiile, circumstanţele și finalitatea 
acțiunilor întreprinse. Hegel este de părere că o asemenea distincţie radi- 
cală nu poate fi operată, întrucît acțiunea umană este determinată în mod 
substanțial de finalitatea sa. Distincția kantiană dintre motivul și finali- 
tatea acțiunii și eliminarea celei din urmă dintre motivațiile acțiunii 
umane transformă legea morală într-un instrument lipsit de dimensiune 
practică. Legea morală nu ne poate ghida în situaţii concrete. 

Din acest motiv, legea morală kantiană se află și în imposibilitatea 
de a determina îndatoriri comunitare specifice, întrucît ele sînt formu- 
late în contextul finalităților și circumstanțelor acțiunilor. Numai că a- 
cestea din urmă solicită o justificare normativă ele însele, preliminară 
aplicării testului formal al legii morale, și care nu poate fi realizată decît 

în contextul practicilor și instituțiilor sociale și politice existente. Reflexia 
morală este, așadar, insuficientă în formularea normelor și îndatoririlor 
etice. Dezavuarea furtului, de exemplu, este imposibilă în absenţa înte- 
meierii dreptului de proprietate. Din acest motiv, Hegel este obligat să 
introducă sfera obiectivă a vieţii etice ca substanţă și fundament al 
moralității. Prin aceasta, „Hegel distruge iluzia că existenţa și prezer- 
varea libertăţii decurg din morala subiectivităţii și reînnoiesc tradiția 
greacă a comunităţii etice a polisului prin trecerea de la dreptul abstrast 
la cel politic“ (Ritter 1982: 176). 

Moralitatea kKantiană reglementează relaţiile externe dintre indivizi 
potrivit legii morale formale, în vreme ce sfera hegeliană a eticului îi inte- 
grează în comunitate prin sistemul său de norme și îndatoriri etice. 
Libertatea subiectivă, interioară este actualizată ca drept al persoanei 
legale, imersate în lumea instituţiilor dezvoltate în cadrul practicilor 
sociale comunitare. Adevărata libertate este libertatea etică și poate fi 
realizată doar în comunitatea etică. 

Prima dintre instituțiile discutate de Hegel este familia, o construc- 
ție a autonomiei şi intimităţii etice în interiorul societății burgheze, în 
care spaţiul privat, altruist este contrapus celui public, egoist. Spre deo- 
sebire de stat, familia personifică „totalitatea etică nemijlocită”. Natura 
relaţiilor familiale nu este contractuală (precum la Kant), ci se înte- 
meiază pe iubire și pe raționalizarea instituțională a sexualității (Westphal 
1993: 257). lubirea este forma de recunoaștere mutuală prin care conștiința 
individului se construiește în interacțiune, prin voința de identificare cu 
celălalt. Prin educaţie (Bildung), familia inspiră virtuțile și datoriile față 
de comunitate și stat (Avineri 1972: 140). In cadrul familiei, tipul de 
relație între sexe, tributar metafizicii esenţialiste aristoteliciene, este 
tradiționalist, deși Hegel ridiculizează patriarhalismul romantic și se 
arată deschis la experimente în modificarea rolurilor sociale familiale 
(Wood 1990: 246). 

Al doilea moment al vieţii etice este societatea civilă (biirgerliche 
Gesellschaft). Ea reprezintă sfera egoismului universal, în care fiecare se 
folosește de ceilalți pentru atingerea propriilor interese, și a cărei expresie 
tipică este sistemul economic de satisfacere a nevoilor (PR: 8188). 
Societatea civilă încorporează puterea negativă, disolutivă a raționalității, 
căreia îi este opusă raționalitatea pozitivă și coagulantă a statului. Spre 
deosebire de gîndirea politică tradițională (Aristotel, Toma d'Aquino, 
Hobbes, Spinoza, Locke și Kant), care identifică societatea civilă și cea 
politică (statul), Hegel le separă. Distincția reflectă mutaţiile produse de 
Revoluţia franceză și reprezintă certificatul de naștere al noțiunii de 
societate civilă în conștiința politică modernă. 

Societatea civilă constituie spaţiul public în care indivizii, ca per- 
soane legale și în calitate de subiecți morali, își urmăresc bunăstarea, 
intrînd în relaţii voluntare și exterioare cu alte persoane, pe baza pro- 
prietăţii și a contractului (PR: $182). În linii mari, societatea civilă cores- 
punde economiei de piață. Funcţia sa economică și socială este de a 

organiza instituţiile și practicile implicate în producţia, distribuirea și 
consumul produselor. Funcţia sa juridică este de a recunoaște și proteja 
proprietatea. Funcţia sa politică este de a contrabalansa tentațiile autori- 
tariste ale statului și de a reprezenta politic interesele individuale și de 
grup (Hassner 1987: 743). 

Funcţiilor societății civile le corespund trei tipuri de instituții: aparatul 
justiției (PR: $$209-229), autoritatea publică (administraţia) (PR: 
$$230-249) și corporațiile. Spre deosebire de alte tipuri de organizare a 
societății, autoritatea publică nu îndeplinește numai rolul de întărire a 
ordinii publice și de protejare a proprietăţii potrivit codificărilor legale 
ale sistemului de drept, ci și pe acelea de educaţie publică, de eradicare 
a sărăciei și prevenire a formării plebei, de executare a lucrărilor publice 
și de conservare a stării de sănătate a populației. Administrația publică 
este astfel o parte a organismului social și conferă substanță normelor 
etice ale societății civile moderne. 

Între instituţiile societății civile, corporaţiile dețin o pondere aparte, 
întrucît asigură coeziunea și solidaritatea socială într-un moment al 
vieții etice caracterizat prin disoluţie și dezagregare. Corporaţiile diferă 
de breslele tradiţionale. Ele sînt asociaţii voluntare, în care persoanele 
se organizează și se integrează economic potrivit intereselor lor speci- 
fice şi care sînt reprezentate în aparatul legislativ. Întrucît corporația 
consolidează sfera etică prin cultivarea virtuților, a onoarei profesionale 
și probității (Hassner 1987: 739), ea contribuie la educarea politică a 
omului modern (Avineri 1972: 165). Rolul fundamental al corporațiilor 
este de a împiedica formarea plebei, a clasei stigmatizate și excluse a 
săracilor (PR: $$241-248), prin protejarea indivizilor de efectele devas- 
tatoare și sistematice ale economiei societății moderne, încadrarea lor 
în sistemul economic și garantarea recunoașterii lor sociale (Wood 1990; 
247). Astăzi învechită, doctrina corporațiilor separă teoria hegeliană de 
liberalismul clasic, în care formele sociale comunitare, de mediere între 
individ și societate, sînt dezavuate (Westphal 1993: 259). 

Sistemul social hegelian este compus din clasa agricultorilor („sub- 
stanţială” și „imediată”) care include aristocrația funciară, clasa mijlocie 
(„formală“ și „reflexivă“”) care constituie pilonul burghez al societății 
civile, şi clasa funcţionarilor publici (Beamtenklasse), care formează 
aparatul birocratic al statului. Aceștia din urmă sînt selectaţi în funcție 
de merite, educație, experiență în serviciul public și cultură, iar rolul lor 
este de a asigura sinteza în stat (PR: $$203—205). Prin intermediul corpo- 
rațiilor, burghezia și clasa agricultorilor sînt reprezentate politic în adunarea 
stărilor — aparatul legislativ al statului. Clasa funcționarilor este sub- 
sumată direct executivului și își exercită influența asupra sistemului politic 
de pe această poziţie. Deși interesele stărilor informează sistemul de 
legiferare politică și creează practicile sociale care vor fi codificate legal (PR: 
$301), funcţia de promulgare este rezervată monarhului (PR: $300). 

Statul, actualizare a ideii de libertate, reprezintă cel de-al treilea mo- 
ment al vieţii etice. Viaţa etică este viața statului organic și a instituțiilor 
sale, care îl extrag pe individ din egoismul primitiv și spontan al societății 
civile (Hassner 1987: 733). Statul ia naștere în mod istoric; Constituţia sa 
nu are un caracter aprioric, ci rezultă din raționalitatea practicilor sociale 
comunitare. Statul hegelian nu se aseamănă celui totalitar sau autoritar, iar 
libertatea pozitivă pe care o garantează nu constituie o formă mascată de 
dominare, așa cum sugera Isaiah Berlin în eseul său despre libertate. El 
nu se regăsește în instituţiile prusace incriminate de Haym (Avineri 1972: 
177) şi nici în utopia comunistă platoniciană (Hassner 1987: 733), ci, în 
variante imperfecte și iraționale, în diferitele Constituţii istorice în care 
ideea de drept și libertatea nu sînt actualizate pe deplin. 

Eroarea cea mai frecventă în interpretarea filozofiei politice hegeliene 
constă în sanctificarea statului, pe baza faimoasei formule potrivit căreia 
existenţa sa ar întruchipa prezenţa lui Dumnezeu pe pămînt: „Es ist der 
Gang Gottes in der Welt, dass der Staat ist” (PR: $258Z). După Avineri, 
însă, fragmentul trebuie tradus prin „existenţa statului exprimă așezarea 
lucrurilor potrivit căilor divine“ și interpretat în raport cu teleologia kan- 
tiană dezvoltată în Critica facultății de judecare. Expresia ar semnifica astfel 
desăvîrşirea statului rațional pe deplin actualizat, iar nu natura sa sacră 
(Avineri 1972: 279). 

Statul hegelian este o monarhie constituţională ereditară și simbolică 
(PR: $275), în care libertatea este garantată prin separarea puterilor, iar 
autoritatea suveranului este sever limitată. Teoria monarhică hegeliană 
este paradoxală și, în același timp, ironică la adresa regalității (PR: 
$279Z). Deși suveranul reprezintă simbolul esenţial al unității și autode- 
terminării, rolul său politic este trivial (Avineri 1972: 188). 

La baza statului se află domnia legii și autoritatea Curţilor de justiție 
(PR: 8$221-228). Puterea legislativă este alcătuită din adunarea stărilor, care 
mediază între monarh, guvern și popor (PR: $300), iar puterea executivă, 
compusă din experți, administrează legile prin intermediul clasei funcțio- 
narilor (PR: $287). 

Hegel se opune existenţei partidelor, considerate nereprezentative pen- 
tru interesele comunitare. O atitudine similară este rezervată alegerilor 
democratice, dominate de decizii afective și întemeiate pe opinii superfi- 
ciale și contingente (PR: $$281, 303, 173). Din același motiv, deşi tolerată, 
presa beneficiază de o libertate restrînsă (PR: $$316-318). 

Autoritatea internă a statului este certificată de suveranitatea sa inter- 
națională. Prin simpla sa existenţă, statul sau coaliția de state își „creează 
inamici”. În consecință, războiul limitat, purtat de profesioniști, repre- 
zintă o practică necesară recunoașterii internaționale prin care statul, 
urmând modelul individului, se legitimează. 

Hegel repudiază doctrina păcii și armoniei eterne, inspirată de filo- 
zofia dreptului natural, din cauza dihotomiilor problematice între răz- 
boaiele drepte și nedrepte pe care această viziune le generează (Avineri 

1972: 194). Opiniile hegeliene despre război sînt dezvoltate pe baza 
observațiilor empirice și a practicii istorice și nu derivă dintr-un sistem 
normativ de drept internațional. În absenţa statului universal, un ase- 
menea sistem rămîne un desiderat, întrucît tratatelor internaționale le 
lipsește puterea obiectivă de legare pe care o posedă dreptul abstract și 
sistemul juridic pe care îl inspiră. 

Dintr-o anumită perspectivă, războiul joacă un rol social pozitiv (PR: 
$324A). Conflictul internațional împiedică expansiunea iraţională a 
societăţii civile și a sistemului său economic (întruchipate de colonialism) 
și previne osificarea structurilor societale (PR: $278). În același timp, 
războiul asigură solidaritatea comunităţii prin sacrificiile personale ale 
membrilor săi. Războiul transcende valorile materiale și egoismul socie- 
tății civile și întărește valorile etice (Hassner 1987: 753). In perspectivă 
istorică, semnificaţia conflictului și a instabilității pe care o generează 
este de a reaminti relativitatea valorilor materiale ale societății civile și 
a intereselor individuale. 

Istoria receptării filozofiei politice hegeliene se desfășoară în jurul 
unor astfel de afirmaţii crude sau ambivalente. Dacă, în 1831, Marheineke 
compara dispariţia filozofului cu înălțarea cristică, iar discipolii săi ime- 
diaţi (Gans, von Henning, Michelet) epigonizau deliberat, reacţiile de con- 
testare nu au încetat să apară. În 1839, conservatorii Schubarth și Leo îl 
acuză pe Hegel de antimonarhism, antiprotestantism și cosmopoli- 
tanism, în vreme ce, în 1857, național-liberalul Haym îl transformă în 
simbolul reacţiunii prusace. Spre sfârșitul secolului al XIX-lea, Hegel 
este asociat definitiv naţionalismului și autoritarismului statului, în spe- 
cial prin interpretarea conservatoare din 1870, datorată lui Rosenkranz. 
La începutul secolului al XX-lea, imaginea este întărită prin contribuţia 
neohegelienilor Kăhler și Lasson. În mod ironic, în ciuda unor încercări 
eșuate de recuperare, naziștii (prin Alfred Rosenberg și Carl Schmitt) 
au fost primii care au recunoscut și denunţat raționalismul, universalis- 
mul, toleranța etnică și rasială hegeliene. 

Semnificaţia legatului hegelian este complicată de disputele teo- 
logice, estetice, morale și politice din deceniile 3 și 4 ale secolului trecut, 
care îi opuneau pe „bătrînii“ hegelieni (Schaller, Rosenkranz sau 
Erdmann) „tinerilor“ critici și inovatori (Feuerbach, Ruge, Marx, Bauer, 
Stirner, Kierkegaard). Această primă ruptură a hegelienilor este urmată 
de faimoasele separări politice, în urma cărora rezultă dreapta conser- 
vatoare (Erdmann, Hinrichs), propunînd o filozofie hegeliană a statu- 
lui; stînga revoluționară, liberală sau radicală (Ruge, Feuerbach, Marx), 
promovînd o filozofie critică a societăţii; și centrul național-liberal și 
reformist (Bauer, Rosenkranz, Michelet), care încerca să îmbine cele 
două orientări (Riedel 1975: 24). Secolul al XIX-lea este dominat de 
polemicile ideologice dintre aceștia și de ecourile lor. 

În prima jumătate a secolului al XX-lea, politica hegeliană este resem- 
nificată în filozofia stîngii revoluționare antistaliniste (Lukacs și Lowith) 
și popularizată în exil, în special de Marcuse, în Statele Unite, și de 
Kojeve, în Franţa. Stînga filozofică americană, influențată de inter- 
pretarea lui Haym, îl respinge pe Hegel prin Sidney Hook, în vreme ce, 
în Marea Britanie, Karl Popper îl denunţă în numele societății deschise. 

Renașterea interesului contemporan faţă de filozofia politică he- 
geliană are loc în anii '60, prin teoreticienii echilibrului dintre stat și 
societatea civilă (Joachim Ritter și Jiirgen Habermas) și se consolidează 
(prin Manfred Riedel), în urma publicării, în 1974, a Prelegerilor de filo- 
zofie a dreptului, susținute de Hegel în perioada profesoratului berlinez. 
În ultimele decenii, diferite argumentări filozofice invocă teme hegeliene 
pentru legitimarea „surselor sinelui“ (Charles Taylor) și a actualizării 
sale etice (Ernst Tugendhat, Allen Wood), a „luptei pentru recunoaștere“ 
(Axel Honneth), a „pragmatismului etnocentric“ (Richard Rorty) sau a 
comunitarismului și multiculturalismului (Taylor, Avineri, Sandel). Prin 
aceste deschideri, Hegel oferă gîndirii sociale, politice și morale o sursă 
de inspiraţie în continuarea critică a proiectului neîncheiat al modernității. 


Notă 

* Trimiterile se fac la paragraf și nu la pagină. Cînd numărul de paragraf este 
urmat de un „Z“, se face trimitere la partea de „adaos“ (Zusatz) a para- 
grafului respectiv. Traducerea citatelor este făcută de autorul articolului. 


Refcrinţe 


Ediţie de lucru 
G. W.F. Hegel, Grundlinien der Pliilosophie des Rechts, Werke VII (prescurtată în 
text PR), Suhrkamp, Frankfurt am Main, 1970 


Ediţie românească 
G.WF. Hegel, Principiile filozofiei dreptului, traducere de Virgil Bogdan și 
Constantin Floru, IRI, București, 1996 


Exegeză 

Shlomo Avineri, Hegel's Theory of the Modern State, Cambridge University Press, 
Cambridge, 1972 

Pierre Hassner, „Hegel“, în Leo Strauss, Joseph Cropsey (eds.), History of Political 
Philosophy, Chicago University Press, Chicago și Londra, ed. a 3-a, 1987 

Manfred Riedel (ed.), Materialien zu Hegels Rechtsphilosophie, 2 vol., Suhrkamp, 
Frankfurt am Main, 1975 

Joachim Ritter, Hegel and the French Revolution, MIT Press, Cambridge Mass., 1982 

Kenneth Westphal, „The Basic Context and Structure of Hegel's Philosophy of 
Right'“, în Frederick C. Beiser (ed.), The Cambridge Companion to Hegel, Cam- 
bridge University Press, Cambridge, 1993, pp. 234-270 

Allen Wood, Hegel's Ethical Thought, Cambridge University Press, Cambridge, 
1990 


THOMAS HOBBES 162 


Alte scrieri 

G.WEF. Hegel, Phiăinomenologie des Geistes, Werke III, Suhrkamp, Frankfurt am 
Main, 1970 (Fenomenologia spiritului, traducere de Virgil Bogdan, IRI, București, 
1995) 

G.W.F. Hegel, Enzyklopădie der philosophischen Wissenschaften, Werke VIII-X 
(Enciclopedia știintelor filozofice, vol. 1-2, traducere de D.D. Roșca, Virgil 
Bogdan, Constantin Floru și Radu Stoichiţă, Humanitas, București, 1995-1996) 


RADU NECULAU 


Thomas Hobbes (1588-1679) 
LEVIATHAN (1651) 


Leviathan“, considerată adesea drept realizarea supremă a filozofiei 
politice britanice, a apărut în 1651, scrisă fiind pe vremea cînd autorul 
său se afla refugiat la Paris. Atît data apariţiei, cît și situația lui Hobbes 
din acel moment sînt elemente de sprijin importante în tentativa de a 
descifra înțelesurile operei. 

Între 1642 şi 1649, Anglia a fost cuprinsă de războiul civil, un război 
care a presupus, în afară de confruntarea militară dintre taberele regalis- 
tă și parlamentară, și o înfruntare ce a luat forma unei adevărate avalanșe 
de pamflete politice. Acest volum de literatură a fost vehiculul unor dez- 
bateri teoretice care vor influența decisiv dezvoltarea gîndirii politice 
moderne. Deși compus probabil după finalul războiului și într-o perioadă 
foarte scurtă în raport cu dimensiunile cărții, Leviathan-ul trebuie inter- 
pretat avînd în minte diviziunile politice din Anglia acelei vremi și 
fondul polemicii de idei prilejuite de aceste diviziuni. 

Hobbes nu a fost doar un observator detașat al evenimentelor. EI a 
părăsit Anglia încă din 1640, simțindu-se în pericol de a fi persecutat 
pentru că ar fi fost unul dintre suporterii supremației regale. El nu se 
va întoarce acolo decît după publicarea Leviathan-ului, în anul 1652. 
Aceste date ridică o problemă importantă în ce privește poziția politică 
a lui Hobbes și, prin extensie, în privința mesajului politic al lucrării. 
Pe de-o parte, antecedentele sale, ca și un număr dintre tezele susținute 
în Leviathan, ar putea da impresia că ceea ce el propune în această carte 
este o teorie a absolutismului monarhic, întruchipat în perioada aceea 
de cineva precum Carol Î. Că Hobbes ar susține pretenţiile regaliste ar 
putea fi dedus și din faptul că el oferă un exemplar al cărții moștenitorului 
tronului englez aflat și el în exil, Carol al II-lea, căruia el i-a fost și tutore 
de matematică și pe a cărui protecţie se va baza după Restauraţia din 
1660. Pe de altă parte însă, trebuie spus că regaliștii nu au fost deloc 
mulţumiţi de alte teze avansate în Leviathan, impresie împărtășită și de 

clerul francez, care vedea în Hobbes un eretic primejdios. Suspiciunile 
regaliste cu privire la adevăratul mesaj al filozofului dobîndesc o nouă 
greutate atunci cînd acesta, după ce a fost exclus de la curtea lui Carol 
în decembrie 1651, se întoarce în Anglia unde depune jurămînt de cre- 
dință Protectoratului lui Cromwell. Să mai adăugăm aici la cazul unui 
Hobbes care face opinie separată în raport cu tabăra regalistă și faptul 
că teoria dreptului divin al regilor, esenţială în literatura promonarhistă 
a epocii, este în general ignorată dacă nu chiar criticată în Leviathan. 

Cartea este compusă din patru părți. Acest lucru este deosebit de 
important, pentru că fiecare dintre părţi are un conţinut distinct, iar fe- 
lul în care fiecare dintre acestea a afectat publicul cititor a fost și el des- 
tul de diferit. Să începem prin expunerea primei părți a lucrării, parte 
numită „Of Man“ („Despre om”). 

În această primă parte, Hobbes expune filozofia naturală, antropo- 
logia și psihologia pe care se bazează inferenţele sale ulterioare cu pri- 
vire la chestiunile politice și sociale. Această expunere este destul de 
similară cu ceea ce filozoful englez a așternut pe hîrtie începînd cu pri- 
ma parte a deceniului precedent, în lucrări precum Elements of Law și 
De Cive. Teoria pe care o expune el cu această ocazie este evident influ- 
enţată de filozofia naturală de inspirație mecanicistă. Sursele acestei 
influenţe sînt multiple. În anii în care Hobbes a locuit la Paris, el a fost 
unul dintre membrii activi ai cercului părintelui Marin Mersenne, unde 
discuțiile asupra fizicii experimentale şi cunoaşterii mecanice și matema- 
tice erau frecvente. În acest context, este posibil ca Hobbes să-l fi cunoscut 
personal pe Descartes; sigur este că ideile sale îi erau familiare. Dar 
Hobbes nu a așteptat să ajungă la Paris pentru a se converti la naturalis- 
mul mecanic și la încrederea în virtuțile cunoașterii matematice (în spe- 
cial geometrice). Hobbes are, în această direcţie, antecesori britanici pe 
care îi studiase destul de bine. Mai mult, el era chiar prieten cu expo- 
nenţii noilor științe: un exemplu potrivit este William Harvey, cel care 
a descoperit circulaţia sîngelui. Înainte de a pleca spre Franța, Hobbes a 
frecventat unele cercuri intelectuale pătrunse de noua filozofie naturală, 
cum ar fi cercul marchizului de Newcastle. Rezultatul acestor influenţe, 
combinat cu incontestabila creativitate a lui Hobbes, a făcut ca acesta să 
fie un actor important al controverselor pe teme de filozofie naturală ale 
epocii sale. Bunăoară, Hobbes intervine în polemica privitoare la exis- 
tenţa vidului, situîndu-se pe o poziţie contrară aceleia a lui Robert Boyle. 

Este, prin urmare, explicabil că prima parte a Leviathan-ului cuprin- 
de tentativa de a formula o antropologie mecanicistă. Una dintre noți- 
unile fundamentale care stau la baza acestei încercări este aceea de 
mișcare. Totul este mișcare mecanică. Mai întîi, lumea din jurul omului 
este animată de mișcare. Aceasta se transmite prin simţuri în interior. 
Mișcarea interioară este aceea care va fi intens investigată în această 
primă parte a Leviathan-ului, iar rezultatul practic al acestei investigații 
este găsirea cauzelor și legilor acţiunii omenești în general. 

Simţirea omului (care este o reacţie la impactul produs în organele 
de simț) dă naștere la reprezentări sau idei. Acestea sînt inițial idei sim- 
ple, darele pot deveni complexe prin agregare. Viziunea lui Hobbes poate 
fi astfel descrisă ca fiind un fel de atomism al senzaţiei și ideii. Ceea ce 
dorește el cu predilecție să arate este că, deși iniţial o idee sau o re- 
prezentare are o valoare de adevăr destul de certă, totuși, pe măsură ce 
acestea se leagă unele de altele, se poate produce confuzie. Valoarea de 
adevăr a expresiei rezultate este astfel discutabilă, în primul rînd pentru 
că elementele care compun discursul mental nu mai pot fi raportate 
fiecare la obiectele care le-au dat naștere inițial. Astfel, limbajul are o cali- 
tate ambivalentă. Pe de-o parte, el face posibilă înțelegerea dintre oameni, 
care, în lipsa acestuia, nu ar fi părăsit niciodată condiţia de sălbăticie. 
Pe de altă parte, limbajul este sursa principală a erorilor. lar în interi- 
orul limbajului, definițiile greșite sînt principala manieră prin care 
oamenii se induc în eroare unii pe alţii. Se poate spune că prima parte 
a Leviathan-ului stabilește că motivul pentru care oamenii sînt animați 
de pasiuni divergente este acumularea de greșeli datorate unei funcționări 
greșite a sistemului de semne pe care aceștia îl folosesc. 

Critica abuzului de limbaj se traduce, la Hobbes, destul de repede 
într-o critică a abuzului de idei datorate discursurilor teoretice înteme- 
iate pe confuzia provenită din funcţionarea greșită a limbajului. Nu nu- 
mai oamenii simpli sînt vulnerabili în faţa erorii, ci şi filozofii înșiși. 
Greșelile acestora sînt însă mai periculoase, pentru că ele recrutează 
adepți care se lasă înșelaţi de autoritatea celor care le emit. Țintele criti- 
cii lui Hobbes sînt multiple, dar trebuie spus că el dedică o atenţie spe- 
cială criticii filozofiei lui Aristotel și Cicero, precum și a urmașilor lor 
moderni. 

În acest univers al erorii în care trăiește omul, este limpede că fiecare 
va fi animat, în mod necesar, de pasiuni diferite, în funcţie de datele sale 
particulare. „Despre om” stabilește astfel că ființele umane sînt divizate 
profund mai ales în ceea ce priveşte ideile despre bine și despre rău. Deja, 
din acest punct, se întrevede că Hobbes dorește să își construiască teoria 
politică și ca un răspuns la problema acestei neînţelegeri fundamentale 
dintre oameni care, așa cum pare, poate introduce o stare de animozi- 
tate și chiar de conflict între ei. 

Unul dintre lucrurile care a atras atenţia în foarte mare măsură în 
această parte a lucrării este acela că Hobbes îl prezintă pe omul astfel 
motivat ca pe un căutător continuu de putere. În lumea făcută nesigură 
de instabilitatea sistemelor. de semne, individul hobbesian este nevoit 
să recurgă la această strategie a acumulării de putere pentru a controla 
acțiunile celor din jurul său și pentru a nu fi afectat de consecinţele 
judecății celuilalt, o judecată bazată aproape sigur pe noțiuni aparținînd 
științei private a celuilalt. Complementul acestei dorințe necesare de 
putere este o frică neîncetată, o anxietate în raport cu cursul imprevizibil 
al acţiunilor celor din jur. 

Treptat, dintre toate pasiunile omenești, frica este cea care este pro- 
iectată ca un principiu explicativ. Dar nu mai puțin importantă este o 
altă premisă teoretică a lui Hobbes, și anume aceea că oamenii sînt, cel 
puţin în anumite privinţe, egali. Această egalitate este, în primul rînd, 
o egalitate a capacităților, și ea se exprimă destul de brutal, mai cu seamă 
ca abilitate a oricărui om de a-l ucide (în starea egalităţii naturale) pe 
oricare altul, fie singur, fie prin „confederare“ cu alții. Pasiunea funda- 
mentală a omului se vădește a fi, la urma urmei, o teamă cu două com- 
ponente: ea îl îndeamnă pe om spre uciderea celuilalt, în timp ce este, 
în egală măsură, teama de a nu fi, la rîndul său, ucis de altul. Se vede 
de aici că frica esenţială pe care o descrie Hobbes poate avea două efecte: 
pe de-o parte, induce dezordine și anarhie, făcînd grea viața oamenilor 
unul alături de altul, iar, pe de altă parte, constituie o pasiune constantă 
și extrem de puternică din care derivă o serie de reacții imprevizibile, 
care pot face posibilă viața în comunitate. Trebuie adăugat că lista pasi- 
unilor discutate de Hobbes nu este, de fapt, atît de simplă. Din unele 
pasaje ale sale se poate infera și că există cel puţin o altă dorinţă care 
este importantă în contextul discuţiei despre sistemul de motive al 
omului. Aceasta este pasiunea pentru un trai comod, liniștit și mai ales 
îmbelșugat, o pasiune pe care Hobbes evită, uneori, să o reducă la teama 
de moarte violentă. 

Am văzut pînă acum că există o dorinţă de a trăi și o teamă de acţiu- 
nile și ideile celorlalți care fac ca existenţa ordinii între oameni să fie 
pusă sub semnul întrebării. Hobbes mai face de aici încă un pas spre 
dizolvarea în plan teoretic a societăţii în atomii săi constitutivi: indivizii. 
El postulează că există și un drept natural în contextul căruia oamenii 
chiar sînt îndreptăţiți să acţioneze unul împotriva celuilalt conform imagi- 
nației și impulsurilor proprii. Prin aceasta, el neagă o ipoteză foarte 
curentă a științei politice din vremea sa, anume aceea că omul este de la 
natură bun. Pentru Hobbes, divergenţa ideilor private ale oamenilor face 
im posibilă discuția despre bine și rău, atita vreme cît oamenii sînt inde- 
pendenţi unii de alții și fiecare se conduce după ceea ce lui i se pare a fi 
potrivit. Prin urmare, atîta vreme cît nu există ceva (mai precis o „putere”) 
care să îi aducă pe oameni să asculte de aceleași definiţii ale binelui și 
răului, fiecare va fi îndreptăţit să se conducă după concluziile științei sale 
private. 

Rezultatul acestei anarhii epistemologice este o anarhie naturală. 
Mai precis, omul se găsește în această situaţie în „starea de natură“. 
Descrierea acesteia este poate cea mai cunoscută și mai șocantă parte a 
teoriei lui Hobbes. În acest război, „nimic nu este nedrept” (p. 188), iar 
viața omului este „solitară, săracă, rea, animalică și scurtă“ („solitary, 
poor, nasty, brutish and short“, p. 186). 

Multă cerneală a curs în legătură cu răspunsul la întrebarea dacă 
această stare naturală a omenirii este o ipoteză istorică sau doar un con- 
struct mental. Fără a încerca să impunem acum un răspuns definitiv, tre- 

buie totuși să notăm că textul Leviathan-ului arată că cele două interpretări 
nu se exclud. Hobbes precizează că starea de natură nu a domnit nici- 
odată pe tot pămîntul. În plus, el susține că, în legătură cu ea, ne putem 
face o idee văzînd cum trăiesc acei oameni a căror comunitate este 
cuprinsă de război civil. Aceste aserțiuni ar putea să ne ducă la concluzia 
că starea de natură nu este decît un artificiu teoretic. Pe de altă parte 
însă, tot Hobbes califică în repetate rînduri starea de natură drept, pur 
și simplu, o stare de război, mai precis de război civil. De asemenea, el 
mai susține că suveranii (monarhii și republicile considerate ca per- 
soane individuale) sînt în această stare unul în raport cu altul. Mai mult, 
el folosește expresia de stare naturală și în legătură cu modul de viață 
al sălbaticilor din locuri în care societatea nu pare foarte bine organi- 
zată, precum era cazul indienilor din America. De aici s-ar putea deduce 
că starea de natură are o localizare istorică și geografică. În cele din 
urmă, mai trebuie spus că Hobbes însuși nu pare să creadă că cele două 
maniere în care folosește ipoteza stării de natură se exclud reciproc. 

O ultimă parte a discuţiei din „Despre om“ este dedicată teoriei 
dreptului natural și, mai precis, discuţiei despre dreptul omului de a-și 
apăra viața și apoi de a transfera acest drept unei persoane, spre bene- 
ficiul său. Acest lucru îl duce pe Hobbes la postularea ideii conform căreia 
este posibil și legitim ca gestul de renunțare la un drept să fie făcut și 
de către mai mulți oameni, caz în care aceştia ar deveni „o singură per- 
soană“, și ar fi reprezentaţi de cel asupra căruia trece dreptul lor suprem. 

Consecințele acestei doctrine vor fi expuse în cea de-a doua parte 
a Leviathan-ului, intitulată „Of Commonwealth“ („Despre republică”). 
Am văzut deja care este temeiul „legal“ al formării unei persoane 
colective. Necesitatea ei derivă din faptul că starea de natură este 
intolerabilă. Doar o putere comună care să stea deasupra tuturor poate 
garanta evitarea anarhiei. Aceasta este, conform lui Hobbes, „genera- 
rea acelui mare Leviathan... căruia îi datorăm... pacea și apărarea 
noastră“ (p. 227). 

Există două maniere în care se poate forma această putere comună. 
Hobbes privilegiază, în discuţia sa, maniera de formare prin „instituire“, 
care prevede că, prin pactul încheiat între oameni în starea de natură, 
aceștia transferă explicit și liber dreptul lor de apărare asupra unui om 
individual sau asupra unei adunări. Cea de-a doua manieră este aceea 
prin care o putere străină dobîndeşte prin forţă dreptul de a se bucura 
de ascultarea unei comunități ce se găsește în situaţia de a nu mai fi pro- 
tejată de cei care au deținut mai înainte puterea politică asupra ei. 

Oricum s-ar fi format corpul politic și oricare ar fi fost originile trans- 
ferului de drepturi și putere asupra celui care a devenit reprezentantul 
comunității politice, trebuie să notăm că rezultatul final al acestui proces 
este instituirea unei puteri absolute a persoanei publice asupra căreia 
este transferat dreptul de autoapărare al fiecăruia. Aceasta este o a doua 
caracteristică bine cunoscută a teoriei politice a lui Hobbes. Faptul că el 

atribuie puterii suverane proporţii de-a dreptul ontologice a fost criti- 
cat chiar începînd cu primii ani după apariţia cărţii. În acea perioadă, 
discuţiile despre așa-numitul „drept de rezistență“ erau extrem de 
frecvente. Exista o diferenţă între tabăra regalistă, pentru care dreptul 
de rezistență, dacă nu exista, era foarte strict circumscris, și tabăra par- 
lamentară, pentru care dreptul de rezistenţă era teoretizat într-o manieră 
mai generoasă. În Leviathan, Hobbes neagă aproape cu totul dreptul de 
rezistenţă. Sursele sale teoretice pentru descrierea atribuțiilor și naturii 
puterii suverane sînt, deloc surprinzător, scrierile unora dintre susțină- 
torii absolutismului, precum Bodin sau Iacob I. Urmînd o argumentare 
destul de comună în secolele al XVI-lea și al XVII-lea, Hobbes afirmă 
că, deși puterea absolută este de temut, anarhia și războiul civil sînt 
încă și mai rele. Supunerea necondiționată la ordinele autorităţii suverane: 
iată soluţia pe care filozoful englez o propune foarte vizibil pe parcursul 
Leviathan-ului. 

Aceasta nu înseamnă că Hobbes este, pur și simplu, un absolutist 
interesat să arate că oricare ar fi persoana sau adunarea ce tronează dea- 
supra unui corp politic, aceasta merită ascultare în orice condiții. 
Concepţia despre libertate a lui Hobbes este atît de elaborată și de plină 
de consecințe, încît acesta a fost considerat uneori ca un adevărat strămoș 
al doctrinei liberale. Capitolele XXI și XXII din „Despre republică“ conţin 
idei care ar putea sprijini o asemenea concluzie. Mai întîi, libertatea este 
definită de Hobbes ca o lipsă a obstacolelor din calea voinţei și acțiunii 
subiectului. Apoi, această definiție este exploatată în plan politic: tot ceea 
ce este dincolo de stipulaţiile legii civile este la latitudinea absolută a 
supușilor: „Cea mai mare libertate a supușilor constă în tăcerea legii“ 
(p. 271). În plus, suveranul nu este nici el lipsit de obligații faţă de 
supuși. El datorează acestora protecţie, iar în situația în care el nu mai 
poate să-și exercite autoritatea în vederea impunerii ordinii, se înțelege 
că supușii se pot considera dezlegaţi de orice obligaţie politică faţă de 
acesta. 

Că Hobbes este un inovator în materie politică și că opiniile sale sînt 
relativ moderne sub multe aspecte este clar şi din faptul că el nu recurge 
la multe dintre argumentele pe care știința politică a timpului său i le 
punea la dispoziţie. Astfel, pentru Hobbes, comunitatea politică nu mai 
este un corp natural (deşi este adevărat că el folosește o asemenea para- 
lelă, mai mult cu scop ilustrativ). Dimpotrivă, istoria formării corpului 
politic ne arată că natura acestuia este pe de-a-ntregul artificială. Este o 
poziție cu consecinţe foarte importante, pentru că semnifică și o 
desprindere de scenariile teologice și mitologice anterioare. Voința divină 
exercitată direct nu mai are un rol evident în agregarea ordinii politice, 
după cum aceasta nu mai este legitimată ca parte necesară a ordinii natu- 
rale. 

Restul capitolelor din „Despre republică“ sînt dedicate discutării u- 
nor subiecte asupra cărora nu vom insista, cum ar fi teoria pedepselor 

ori chestiuni pe care le-am putea numi de economie politică. Vom adău- 
ga doar că ultimele capitole angajează o dezbatere cu privire la religia 
civilă, care va fi continuată în părțile trei și patru ale Leviathan-ului. 

Ajunși în acest punct să observăm că partea a treia, „Of a Christian 
Commonwealth” („Despre o republică creștină”), şi partea a patra, „Of 
the Kingdom of Darkness“ („Despre regatul întunericului“), din Leviathan 
au fost obiectul a mult mai puţine comentarii decît partea întîi și, mai 
ales, partea a doua a cărții. Ele conţin ceea ce s-ar putea numi „teologia“ 
lui Hobbes. Unele ediţii moderne chiar au suprimat capitole întregi din 
această secțiune a operei, o amputare justificată de ideea că acolo nu se 
găsește nimic într-adevăr important pentru teoria politică a filozofului 
englez. S-ar putea spune că, doar în ultimele două decenii, critica a 
început să-și revizuiască acest punct de vedere, pornind de obicei de la 
constatarea faptului că Leviathan-ul este doar un episod din polemica 
aprinsă care s-a desfășurat înaintea, în timpul și în urma Războiului 
civil englez cu privire la chestiuni teologico-politice cum ar fi dreptul 
suveranului de a decide asupra doctrinei religioase sau posibilitatea ca 
monarhul să fie capul Bisericii. 

Cu privire la importanţa părților trei și patru, Hobbes însuși afirma 
că teoria expusă acolo este o noutate. Fără îndoială că, deși contempo- 
ranii săi nu i-au împărtășit adesea entuziasmul, și ei au observat că 
teologia hobbesiană are o importanţă aparte. 

Ceea ce Hobbes susține în „Despre o republică creștină“ și în „Despre 
regatul întunericului“ este o doctrină a supremaţiei puterii politice 
asupra ierarhiei religioase. După el, preoții și episcopii nu sînt altceva 
decît niște slujbași publici, care, și în acţiunile lor, și în învățătura pe care 
o răspîndesc, trebuie să se supună ca toți ceilalți supuși deciziilor suvera- 
nului. Cît priveşte conţinutul doctrinei religioase potrivite pentru un stat 
construit conform preceptelor din Leviathan, ele sînt foarte simple și se 
pot reduce la afirmarea existenţei lui Hristos și la nevoia ascultării legilor 
civile. Întreaga religie civilă, așa cum o postulează Hobbes, pare în cele 
din urmă să nu aibă altscop decît menţinerea ordinii publice. Aceasta este 
o preocupare explicabilă dacă ținem seama de situaţia politică a Angliei 
precum și de aversiunea pentru dezordine pe care o resimt mulți dintre 
teoreticienii secolului al XVII-lea. 

În ce privește sursele teoretice ale teologiei politice a lui Hobbes, ele 
sînt destul de variate. Întreaga sa teorie a fost adesea calificată drept „eras- 
tiana“, termen care desemna partida celor care socoteau că suveranul 
își poate rezerva dreptul de a-și exercita autoritatea și asupra clericilor, 
inclusiv în materie de interpretare legitimă a Scripturilor. În această 
privinţă, trebuie spus că Hobbes dedică întregi capitole din Leviathan 
interpretării textelor biblice pentru a arăta că acestea îi susțin specia sa 
de creștinism politic. Important este să vedem și care anume erau țin- 
tele împotriva cărora el îndreaptă teoria. Pe de o parte, Hobbes ataca 
deschis pe unii dintre teoreticienii catolici ai vremii sale, precum cardi- 

nalul Bellarmine, care susțineau existența unei Biserici universale care 
stă sub autoritatea papei. În contrast, Leviathan-ul susține că limitele 
corpului politic sînt și limitele adunării de credincioși, şi că aceștia stau 
sub autoritatea exclusivă a suveranului. Biserica catolică este denunțată 
ca fiind un adevărat regat al întunericului, bazat pe superstiție. Pe de 
altă parte însă, Hobbes îi atacă și pe susținătorii radicalismului puritan. 
Și doctrinele acestora sînt calificate ca fiind contrarii păcii civile, bazate 
fiind, la rîndul lor, pe imaginaţii fără nici un suport. Pentru a susține o 
asemenea concluzie, Hobbes desfășoară un set complex de argumente 
logice, teologice, raționale și politice, pentru a demola doctrina inspi- 
rației divine, apărată de predicatorii puritani, o doctrină care susținea 
că Dumnezeu poate acorda direct harul Său unor persoane private. 
Împotriva acestei idei, Hobbes arată că, într-o „republică“, suveranul este 
singurul profet legitim. Dar conţinutul profeției sale este de acum înainte 
unul legal și rațional. 

Imediat după apariţia Leviathan-ului, Hobbes a fost atacat cu o viru- 
lenţă ieșită din comun chiar pentru o epocă destul de obișnuită cu con- 
troversele purtate pe un ton foarte vehement. Doctrina lui i-a șocat pe 
numeroșii cititori ai săi, mai cu seamă din cauza pozițiilor religioase ale 
autorului. Acuzaţia de ateism care i-a fost adusă lui Hobbes nu a fost 
nici pînă acum complet clarificată, dar este sigur că, în ciuda dezmințiri- 
lor sale, el nu a profesat un creștinism pe care contemporanii săi să îl 
poată accepta fără suspiciuni. După cîteva decenii încă, unul dintre 
aceștia își amintea despre Leviathan ca despre „o carte foarte ticăloasă, 
cu un titlu foarte ciudat“. 

Cu toată reputaţia nefavorabilă pe care a dobîndit-o autorul său, este 
însă sigur că lucrarea aceasta (alături de alte lucrări ale lui, cum ar fi De 
Cive, în primul rînd) a fost una dintre cele mai influente în modelarea 
unei noi științe politice, specific moderne, începînd cu jumătatea secolului 
al XVII-lea. Hobbes a fost citit cu atenţie de autori atît de diverși precum 
Filmer, Locke, Pufendorf sau Spinoza. În secolul al XVIII-lea el mai este 
încă invocat de Rousseau. Chiar dacă, după aceea, ideile sale nu au fost 
foarte citate sau comentate, ele au influențat, în anumite privinţe, chiar 
și modul de gîndire al celor care, meditînd asupra teoriei politice după 
Leviathan, nu mai sesizează greutatea unor texte care au anticipat unele 
din întrebările lor. 


Notă 
* Citatele din text sînt din Thomas Hobbes, Leviathan, editat cu o introducere 


de C.B. Macpherson, Penguin Books, Harmondsworth, 1968. Traducerea lor 
aparține autorului articolului. 

CĂTĂLIN AVRAMESCU 


Immanuel Kant (1724-1804) 
SCRIERI POLITICE (1784-1798) 


Scrierile politice ale lui Kant, umbrite de opera sa sistematică și, ca 
urmare, neglijate pentru o perioadă îndelungată, au reintrat în conști- 
ința lumii intelectuale în contextul redescoperirii contemporane a libe- 
ralismului politic în spaţiul anglo-american. Teoria drepturilor omului 
și a statului de drept, concepția distributivă asupra justiției, construc- 
tivismul moral în teoria juridică sînt sferele asupra cărora impactul 
Kantian se resiinte cel mai pregnant. 

Doctrina expusă de Kant nu este spectaculoasă în raport cu stan- 
dardele politice actuale. Ea poate fi rezumată în două sintagme: republi- 
canism constituțional și legislație internaţională (Hassner 1987: 581). 
Semnificaţia contribuției sale depășește însă enunțarea celor două cri- 
terii de organizare politică și se regăsește în efortul de a le justifica în 
cadrul unui sistem teoretic necontradictoriu. Dacă revoluționarii ame- 
ricani înfățișau principiile constituționale drept „adevăruri de la sine evi- 
dente“, Kant își propune să elimine „evidența“ în favoarea unei legitimări 
raționale universale. El oferă astfel o fundamentare necesară unor noțiuni 
prin excelenţă volatile, iar succesul întreprinderii sale trebuie evaluat în 
funcţie de soliditatea întregii filozofii critice kantiene. 

Scrierile politice au fost elaborate într-un interval de timp mare, cu 
precădere în perioada de maturitate creatoare a filozofului. „Ce este 
Iluminismul?“ și „Idee pentru o istorie universală cu intenție cosmo- 
polită“ (prescurtat, în continuare, IU) au fost publicate în 1784, după 
apariţia Criticii rațiunii pure (1781). Textele cu o semnificaţie politică mai 
pronunţată urmează Criticii facultăţii de judecare (1790) și descresc în 
valoare pe măsura înaintării îri vîrstă a autorului și a risipirii capacităţilor 
sale intelectuale. Cele mai importante sînt „Teorie și practică“ (TP) 
(1792), „Pacea eternă” (PP) (1795), „Metafizica moravurilor“ (MM) (1797), 
„Conflictul facultăţilor” (1798).* 

Majoritatea lucrărilor sînt de dimensiuni reduse și se adresează pu- 
blicului larg. Ele reprezintă ecoul german la Revoluţiile americană și 
franceză şi reflectă speranța în spiritul reformist și tolerant al Prusiei lui 
Frederic cel Mare (Reiss 1991: 268-269). 

Sursele filozofiei politice kantiene sînt extrem de numeroase și variate. 
O influență considerabilă este cea a Iluminismului, prin accentuarea 
importanței gîndirii independente față de autoritatea seculară sau reli- 

gioasă. Respectul datorat libertăţii individuale, aflat la baza sistemului 
de drept Kantian, este o temă provenită din filozofia britanică și germană 
a dreptului natural. Ideea autonomiei morale și a contractului social 
împlinit prin voința generală, precum și necesitatea unei ordini sociale 
juste își au filiația în opera lui Rousseau. Insistenţa lui Kant asupra 
rolului experienţelor interioare ale conștiinței și a simțului moral înnăscut 
al individului poate fi o consecință a educației sale pietiste. În fine, anu- 
larea separării dintre politică și morală reprezintă o reacţie la gîndirea 
politică machiavelliană. 

Ideile politice ale lui Kant reprezintă o extensie a filozofiei sale mo- 
rale. Ele speculează asupra distincţiei dintre sfera fenomenală a expe- 
rienţei sensibile (sau morale) și sfera noumenală. Sfera noumenală 
justifică principiile teoretice (sau practice) pe baza cărora natura sensi- 
bilă (sau conduita morală) pot fi determinate. Prin aceasta, ele sînt nece- 
sare și universale și pot întemeia legi teoretice sau practice (morale). 
Legile morale sînt fundamentate astfel prin apelul la esența noumenală 
a ființei umane: libertatea de acţiune a voinţei pure a individului. Regulile 
de conduită morală nu își pot găsi justificarea rațională în absenţa acestei 
presupoziţii esenţiale. Principiul moralității conferă astfel formă legii 
morale universale, dezvoltată ca imperativ categoric (MM: Introducere 
la metafizica moravurilor, IV; Reiss 1991: 17-18). 

Pentru a fi morală, acțiunea unui individ trebuie înfăptuită doar din 
respect față de legea morală, fără a lua în considerare aspecte contin- 
gente, precum înclinațiile subiective, circumstanţele concrete de des- 
fășurare sau scopurile materiale urmărite. A acționa numai din respect 
faţă de legea morală înseamnă a te plasa în mod deliberat sub incidența 
sa. Motivația pură a acțiunii îi califică astfel moralitatea. 

Atunci cînd individul intenţionează să acționeze, el trebuie să-și for- 
muleze intenţia sub forma unui plan subiectiv de acţiune, numit maxi- 
mă. Pentru ca acțiunea să fie morală, maxima acțiunii trebuie să 
corespundă legii morale, devenind astfel universală. Prin urmare, vo- 
ința individului își dă singură legea, garantîndu-și astfel autonomia. 
Nici o autoritate exterioară nu ne poate informa asupra moralității acți- 
unilor pe care le întreprindem, întrucît noi înșine ne supunem legii 
morale; pe de altă parte, datorită raționalizărilor legii morale, ne putem 
controla și determina acţiunile, eliminînd motivaţia lor extramorală: 
dorinţele, pasiunile, interesele etc. 

Imperativul categoric asigură extinderea teoriei morale Kantiene 
către sfera socială și politică. În același timp, garantarea autonomiei pre- 
supune asigurarea unui spaţiu de exercitare a libertăţii, potrivit legii 
morale. În prima sa formulare, „acţionează ghidîndu-te numai după 
acea maximă care poate deveni o lege universală“ — (Bazele metafizicii 
moravurilor — prescurtat în continuare GMS: 428), imperativul categoric 
nu face evidentă o asemenea conexiune. El poate fi însă reformulat 
astfel: „acţionează în așa fel încît să tratezi umanitatea întotdeauna ca 

scop și niciodată ca mijloc“ sau „acţionează în așa fel ca și cum prin inter- 
mediul maximelor tale ai legifera într-un imperiu universal al finali- 
tăților” (GMS: 429, 438). 

Deși toate aceste versiuni au la bază același principiu, aplicaţia lor 
este diferită. În cazul celei de-a treia formulări, aplicaţia este politică, 
întrucît presupune existenţa relațiilor cu alţi indivizi și a unui sistem de 
principii politice care să le organizeze. Prin aceasta, teoria politică a lui 
Kant este derivată din teoria morală, iar sfera politicului este supusă legis- 
laţiei interne dezvoltate în filozofia morală. Acţiunea politică și raționa- 
litatea Constituţiei statului trebuie testate potrivit criteriului formal și 
universal oferit de legea morală. Legalitatea constituie așadar punctul 
comun politicului și moralității. 

Diferenţa dintre teoria politică şi cea morală (în ciuda sursei lor co- 
mune), expusă în MM: Introducere la metafizica moravurilor, este că 
legea politică reglementează doar aspectele exterioare ale acţiunii indi- 
vizilor, indiferent de motivaţia interioară a legii, adică respectarea ei ca 
lege morală. Prezenţa motivaţiei interioare distinge astfel aspectul moral 
de cel politic (juridic). Îndatoririle politice și etice (morale) care derivă 
din reglementările legale nu se suprapun. O persoană legală poate satis- 
face o datorie specificată printr-o lege politică (o obligaţie) în absența 
oricărei motivații morale. Astfel, obligaţiile care ne revin prin prezența 
în societatea civilă a statului pot fi îndeplinite „chiar și de o naţiune de 
diavoli (atîta vreme cît posedă intelect)” (PP: 112). 

Din această concepţie asupra legilor și îndatoririlor externe este 
dedusă și noțiunea kKantiană de drept: „Dreptul, ca o calitate generală, 
se aplică unui act în măsura în care se află în concordanţă cu datoria, 
indiferent de subiectul sau originea datoriei“ (MM: Introducere la 
metafizica moravurilor, IV). Întrucît acţiunile noastre se află sub inci- 
denţa legislaţiei derivate din legea morală, dreptul ia în considerare 
relaţiile dintre indivizi, reglementate formal prin lege, din punctul de 
vedere al libertăţii lor de acţiune. Principiul universal al dreptului devine 
astfel: „Orice acţiune este justă (conformă dreptului) dacă ea însăși sau 
maxima din care provine este astfel încît să poată coexista alături de liber- 
tatea fiecăruia și a tuturor, potrivit unei legi universale.“ Legea univer- 
sală derivată din acest principiu este: „Acţionează exterior în așa fel 
încît exerciţiul liber al voinţei tale să poată coexista cu libertatea celor- 
lalţi, potrivit unei legi universale“ (MM: Introducere la Teoria dreptului, 
SC). ia consecinţă, dreptul poate fi reprezentat ca „posibilitatea coerciţiei 
reciproce universale, în armonie cu libertatea tuturor, potrivit legilor 
universale“. Statul de drept, constituit pe baza unor asemenea legi, este 
autorizat astfel să folosească forța pentru a impune respectarea legilor 
de drept și pentru a asigura libertatea tuturor cetățenilor. Acesta este şi 
principiul constituțional al statului de drept modem, bazat pe domnia 
legii. El reprezintă un aranjament de asigurare a libertăţii individuale 
potrivit unei scheme simetrice de constrîngere legală reciprocă. 

Din principiul universal al dreptului derivă și dreptul la proprietate 
care constituie baza dreptului privat. Garantarea libertăţii individuale 
presupune și garantarea dreptului la proprietate asupra obiectelor 
externe și a excluderii celorlalți de la proprietatea deținută (MM: Teoria 
dreptului, $$2-7). Dreptul la proprietate este astfel transformat într-un 
drept uman intrinsec. Fiecare ființă umană este îndreptățită la proprie- 
tate în baza dreptului la libertate. Autoritatea în virtutea căreia exclude- 
rea de la proprietate este posibilă funcţionează însă numai potrivit 
principiului universal al dreptului, prin intermediul instituţiilor prin care 
acesta este pus în practică. Aceasta înseamnă că aproprierea și protejarea 
proprietății nu sînt legitime în starea naturală a dreptului celui mai 
puternic, ci doar în condiţiile apartenenţei individului la societatea 
civilă. Faptul de a deține o proprietate „este posibil doar într-o stare 
juridică sau civilă a societății și sub sistemul de reguli al puterii legislative 
publice“ (MM: Teoria dreptului, $8). Formele de reglementare a regimului 
proprietății sînt valide doar în baza legislaţiei juridice, promulgate de 
instituţiile societăţii civile, în conformitate cu principiul universal al 
dreptului. Posesiunea unui obiect extern, spre deosebire de proprietate, 
caracterizează starea naturală; o asemenea posesiune este provizorie în 
statul societăţii civile. Luarea în posesiune devine proprietate doar în 
acord cu legea, ceea ce reclamă o politică distributivă din partea statu- 
lui (Kersting 1991: 350). 

Poziţia kantiană față de proprietate este limpede; numai că ea poate 
fi susținută doar în condiţiile existenţei societăţii civile și a unor regle- 
mentări legale care presupun deja dobîndirea proprietăţii. Mult mai 
dificilă este justificarea legală a dreptului originar la achiziţie (MM: Te- 
oria dreptului, $10). Actele empirice de apropriere sînt propriu-zis ile- 
gale, întrucît nu sînt înfăptuite în acord cu principiul dreptului, iar actele 
arbitrare unilaterale sînt dezavuate, deoarece ele nu generează sistemul 
de obligaţii și îndatoriri juridice reciproce care izvorăsc din contract 
(îbid.). 

Doctrina kantiană a proprietăţii are un aer paradoxal, întrucît sistemul 
juridic al proprietăţii și, prin extindere, sistemul de drept debutează 
prin presupunerea unei situații contrare dreptului. Intrarea în legalitate 
reprezintă astfel al doilea pas (Kersting 1991: 351). Primul pas, proprie- 
tatea originară, este obscur și nelegitim. 

Esenţial teoriei kantiene a proprietății este caracterul său raţional. 
Această poziţie îl separă pe Kant de majoritatea predecesorilor săi, 
adepţi ai dreptului natural, între care cei mai proeminenţi sînt Locke, 
Grotius şi Pufendorf. 

Concepţia kantiană asupra proprietăţii este intim legată de con- 
strucţia statului. Îndreptățirea proprietății este imposibilă în sistemul 
haotic al dreptului privat, caracteristic statului natural. Garantarea prin 
lege a proprietăţii solicită astfel un sistem juridic distributiv (MM: Teoria 
dreptului, $42), iar acesta presupune existenţa statului de drept public. 

Dimensiunea politică și publică a legăturii dintre stat și proprietate 
angajează astfel justificarea lor reciprocă. 

Doctrina kKantiană a statului este dominată de urgenţa ieșirii din 
statul natural. Acesta însă nu se poate produce, potrivit lui Kant, prin 
voluntarismul contractului social, al deciziei private de asociere, carac- 
teristic filozofiei politice profesate de Hobbes, Locke sau Rousseau. 
Contractul imaginat de Kant derivă din rațiunea practică, iar această 
dependenţă transformă abandonarea statului natural într-o necesitate 
a priori; prin legea morală ne obligăm noi înşine să respectăm libertatea 
celorlalți și să reglementăm juridic raporturile noastre de proprietate. 
Norma contractului este contrapartea legală și politică a imperativului 
categoric. Legislatorul se plasează în mod deliberat sub incidenţa aces- 
tuia în respectarea cerinței de universalitate și egalitate formală a con- 
tractului. Justiţia politică practicată prin contract este procedurală, iar 
voința publică a comunității legate prin contract constituie principiul 
justiției. Contractul personifică astfel idealul legislaţiei, guvernării și 
justiției publice (TP: 74, 79). 

Contractul reprezintă norma constituțională fundamentală a comu- 
nității statale, iar caracteristicile sale decurg din principiile formării le- 
gale. Aceste principii reprezintă o reflecţie asupra ideilor directoare ale 
Revoluţiei franceze. Primul este „libertatea tuturor membrilor societății 
în calitate de ființe umane“, iar cel de-al doilea „egalitatea tuturor cetățe- 
nilor, în calitate de subiecţi ai legii“. Cel de-al treilea principiu îl con- 
stituie „independenţa (Selbstăndigkeit) fiecărui membru al comunităţii 
în caiitate de cetățean“ (TP: 74). 

Kant susține că aceste propoziţii a priori sînt legi pe care doar statul 
le poate stabili în acord cu principiile raționale pure ale dreptului uman 
extern. Prima propoziţie neagă paternalismul statal, în vreme ce a doua 
reclamă legislația universală. Egalitatea nu este economică, ci juridică, 
de unde și permisiunea legală de acumulare de inegalităţi economice 
substanţiale în statul kantian. 

Dacă primele două principii reprezintă feţele aceleiași monede, iar 
derivarea lor din legea morală este evidentă, nu același lucru se poate 
spune despre cel de-al treilea, un vestigiu patriarhal strecurat în socie- 
tatea civilă modernă. Acest al treilea principiu pretinde ca fiecare cetățean 
să deţină o formă de proprietate, fapt care îi garantează dreptul la co- 
legislaţie. Aprioricitatea și raționalitatea sa sînt îndoielnice, deoarece 
dreptul la proprietate, contingent social și istoric, nu poate restrînge li- 
bertatea politică a cetăţenilor. Prin introducerea acestui principiu, Kant 
aduce o limitare serioasă propriei filozofii a dreptului, întrucît permite 
tutela politică (asupra celor lipsiţi de proprietate) — act prin care li se 
restrînge libertatea — și îi transformă în cetățeni de mîna a doua — 
ceea ce contravine principiului egalității. 

Statul kantian își trădează natura contractuală în Constituţia sa 
politică. Potrivit lui Kant, republicanismul este singura formă legitimă 

de guvernare, în concordanţă cu principiile dreptului, deși forma pro- 
priu-zisă a statului poate să nu fie republicană (MM: Teoria dreptului, 
$45). Distincția dintre republicanism și republică este esențială. Ea 
înlesnește o guvernare corespunzătoare principiului dreptului indife- 
rent de numărul sau calitatea celor care guvernează. Nici autocrația, 
nici aristocrația, și cu atît mai puțin „democraţia“ (în accepțiunea sa 
an-arhică, de putere neorganizată a demos-ului) nu pot îndeplini solici- 
tările principiului dreptului privind forma de guvernare (MM: Teoria 
dreptului, $51). Existenţa aristocraților sau a monarhului nu contravine 
dreptului dacă forma de guvernare este legală, deși procesul istoric de 
raționalizare a formelor statale favorizează apariţia republicii. 

Probabil cea mai contestabilă opinie kantiană este respingerea drep- 
tului la revoltă și, implicit, a revoluţiei ca mijloc de schimbare politică 
(MM: Teoria dreptului, $49A). Atitudinea sa este surprinzătoare, interesul 
și simpatia lui Kant pentru Revoluţiile americană și franceză fiind bine- 
cunoscute. O explicaţie este oferită de obstinația Kantiană față de 
respectarea legalității și ordinii statale. Potrivit lui Kant, revoluția în 
sine reprezintă un moment de suspendare a legii, deși ordinea legală 
postrevoluționară este legitimă. Dreptul la revoltă nu poate fi inclus 
într-o Constituţie, întrucît acesta ar contrazice însăşi organizarea politică 
pe care Constituţia o întemeiază, contravenind astfel sistemului legal. 
Argumente asemănătoare sînt aduse și împotriva detronării. Domnia legii 
nu admite excepții. Legalitatea nu poate fi contestată, iar datoria prin- 
cipală a cetățeanului este de a se supune legii (Rosen 1993: 161-172). 

Este important de remarcat în acest punct că argumentul Kantian ia 
în considerare Constituțiile politice imperfecte și nu statele totalitare 
moderne, cu totul neconstituționale. Această prevedere Kantiană poate 
fi interpretată greșit cu mare ușurință. Exemplul cel mai faimos îl oferă 
Eichmann care, în procesul de la Ierusalim, își justifică participarea în 
aplicarea „soluţiei finale“ printr-o interpretare kantiană a datoriei față 
de lege. În realitate, recomandarea lui Kant trebuie înţeleasă într-un 
context politic mult mai restrîns și mai nuanţat, în acord cu principiul 
universal al dreptului. Dreptul la nesupunere civică, argumentat etic (pe 
baza legii morale), este o interpretare mai apropiată spiritului kantian, 
cu atît mai mult cu cît filozoful sprijină entuziast ideea libertăţii de 
expresie și dreptul de a critica prestaţia politică a autorității (Rosen 1993: 
149-160). 

Accentele conservatoare ale autorului, recomandarea de a respecta 
legile statului și refuzul de a îndreptăți revoluția ca mijloc legitim de 
schimbare și progres în favoarea reformei „de sus în jos“ se datorează 
preponderent dispoziţiei sale temperamentale. Kant a fost mai presus 
de orice un apărător devotat al ordinii publice și al statului de drept. 
Limitele experienţelor politice din perioada istorică în care a trăit, pre- 
cum și imaginaţia sa redusă l-au împiedicat însă să anticipeze patologiile 
politice ale modernității. 

Constituţia republicană este neîmplinită în absenţa unui sistem de 
drept internațional. Libertatea cetățenilor nu poate fi asigurată în 
condiţiile unei agresiuni externe. Principiul care stă la baza dreptului 
intern informează și sistemul de relații internaționale. Pacea și ordinea 
internațională pot fi realizate doar în situaţia în care în toate statele sînt 
adoptate Constituţii republicane, iar relaţiile dintre state sînt regle- 
mentate legal în cadrul unei organizații federative. Prin urmare, pacea 
trebuie introdusă potrivit principiilor dreptului, iar războiul abolit. 
Realizarea păcii eterne constituie scopul politic ultim și principala pro- 
blemă politică (PP: 93-116). 

Preocuparea lui Kant față de conflictul internațional nu este singu- 
lară în epocă. Filozofia lui Hobbes fusese motivată la rîndul ei de încer- 
carea de abolire a războiului, dar din raţiuni diferite: abandonarea stării 
naturale și garantarea proprietăţii. Pacea kantiană este motivată de 
aceleași considerente. Principala contribuţie a lui Kant constă însă în jus- 
tificarea sa rațională, în acord cu interpretarea juridică a legii morale. 

Ceea ce face programul politic kantian să pară utopic și nerealist 
este tocmai această viziune a păcii universale eterne. Intr-o scrisoare 
din 15 octombrie 1785, adresată lui Kiesewetter, el numea „pacea eternă“ 
o colecţie de „reverii“. Kant nu a fost atît de naiv încît să desconsidere 
practicile politice curente. El a încercat însă să subordoneze particulari- 
tatea acțiunii politice desideratelor universale formale ale dreptului și 
moralității unui ideal cu valoare normativă. „Fiți, așadar, înţelepţi precum 
șerpii și în același timp nevinovaţi precum porumbeii“, recomanda Kant 
oamenilor politici (PP: 116). Maniera exactă de împlinire a acestei reco- 
mandări nu este explicată în mod clar. Efortul cel mai sistematic în 
această direcție aparține Hannei Arendt, în faimoasa sa interpretare a 
politicii kantiene prin teoria judecății elaborată în Critica facultății de 
judecare. 

Hannah Arendt identifica „filozofia politică nescrisă” a lui Kant în 
scrierile sale estetice (Arendt 1982: 7). „Felul în care spunem «asta este 
drept», «asta este nedrept» nu este foarte diferit de felul în care spunem 
«asta este frumos», «asta este urît»”, sugera ea (Schurmann 1989: 4). 
Judecăţile politice, ca și judecăţile estetice au în comun faptul că se 
adresează particularului, și nu singularului. Ambele se formează prin 
educaţie și experienţă. Atit în sfera esteticii, cît și a politicii lucrurile sînt 
apreciate pentru ele însele: un obiect frumos sau o revoluție eșuată. 

Judecata politică nu poate fi supusă unei legislații universale formale, 
de felul celei naturale sau morale. Spre deosebire de judecăţile deter- 
minative din prima critică, judecăţile reflexive (estetice sau politice) 
încearcă să subsumeze particularul ireparabil unui standard universal 
subiectiv, pe care ni-l oferim noi înșine. Judecarea particularului gua 
particular și confirmarea standardului presupun însă apelul la „sensus 
communis“ (Critica facultății de judecare: $40), la opinia comunităţii umane 
în care ne aflăm și căreia ne adresăm. „Sensus communis“ constituie astfel 

criteriul intersubiectiv al universalizării judecății. Prin aceasta, particu- 
larul este dotat cu putere de exemplaritate (Arendt 1982: 7, 72-76). 

După Hannah Arendt, reflexivitatea este specifică judecății politice; 
este o formă de phronensis în lectura modernă. Dacă acceptăm această 
interpretare, atunci formalismul legii morale, care ne orientează în sfera 
publică, poate fi complementat prin judecata politică reflexivă, care 
furnizează indicații concrete de acţiune în situaţii particulare. Sistematic, 
judecata reflexivă reprezintă astfel transpunerea politică a recomandării 
privind înţelepciunea și inocenţa, expusă mai sus. 

Filozofia politică a lui Kant este incompletă fără expunerea per- 
spectivei sale asupra istoriei. Problema kantiană principală este dacă 
istoria urmează legi naturale și dacă aceste legi descriu un proces în care 
fiinţa umană joacă vreun rol. 

Argumentele kKantiene în această direcţie sînt, pe de o parte, aris- 
totelice, iar pe de alta, platoniciene. De la Aristotel, Kant preia ideea că 
natura funcționează pe baza unor silogisme care actualizează esența 
umană. Platon, prin Diotima, înfățișează perpetuarea speciei umane 
drept binele suprem. Sinteza kantiană prevede actualizarea rațiunii 
umane într-un proces istoric a cărui unitate de măsură este nu fiinţa in- 
dividuală, ci întreaga rasă umană (IU: 42). Sursa acestui proces de actua- 
lizare a rațiunii este esența morală umană, iar obligația noastră este de 
a o actualiza, devenind astfel raționali (IU: 42). Motorul acestui proces 
este ceea ce Kant numește „sociabilitatea asocială“ a indivizilor, sin- 
tagma ce desemnează natura armonică și, în același timp, conflictuală 
a speciei umane ([U: 44). Din punct de vedere politic, tensiunea carac- 
teristică omului este exemplificată de constituţia republicană a societății 
civile, care garantează armonia socială prin restrîngerea tendinței de 
uzurpare a libertăţii celorlalţi (IU: 45, 50). Antagonismul devine astfel 
instrumentul preferat al naturii, prin care aceasta scoate la suprafață cele 
mai bune calități umane și aproximează binele suprem. Din punct de 
vedere politic, binele suprem se regăsește în constituționalismul re- 
publican și în pacea eternă. 

Asemenea idei au influențat profund posteritatea, mai puţin cea ime- 
diată. Romanticii și Hegel sînt primii care au respins filozofia politică și 
morala Kantiană, în ciuda faptului că propria lor interogaţie filozofică și 
politică se desfășura în cadrul teoretic și în terminologia create de Kant. 
Herder, contemporanul lui Kant, l-a atacat repetat în numele istoricis- 
mului (iar Kant i-a replicat ridiculizînd lipsa de principii universale și 
necesare a întreprinderii herderiene, precum și defectele logice de argu- 
mentare ale autorului). Schiller și Humboldt i-au reproșat lipsa de atenție 
față de psihologia şi caracterul uman, în vreme ce Fichte, Schelling sau 
Novalis au subliniat caracterul rațional al programului Kantian, insistînd 
asupra sentimentului vieţii, organicismului, trăirilor individuale, ontolo- 
giei pozitive a moralității etc. Probabil critica cea mai semnificativă a filo- 
zofiei morale și, implicit, politice kantiene se datorează lui Hegel și 

observațiilor sale privind vacuitatea legii morale și insuficiența etică a 
libertăţii negative kantiene (vezi Hegel: Principiile filozofiei dreptului). 

După o lungă perioadă de reflux, interesul pentru Kant este reactua- 
lizat în urma colapsului totalitar al secolului al XX-lea. Conceptul de so- 
cietate civilă al lui Karl Popper, libertatea negativă discutată de Isaiah 
Berlin sau libertatea pieței economice față de imixtiunea politică, 
susținută de Friedrich Hayek, sînt exemple tipice de vocabular politic 
Kantian (Rosen 1993: 213-215). Ceea ce le lipsește autorilor de mai sus 
este însă o bază fermă pentru idealurile lor de libertate personală și de 
autodeterminare politică. Kant oferă o asemenea bază, în măsura în care 
ea poate fi apărată teoretic. 

O altă direcţie care s-a inspirat substanţial din filozofia kantiană este 
liberalismul anglo-american contemporan; în variantele Ronald Dworkin, 
Robert Nozick sau John Rawls. Ei au comentat conceptele Kantiene de 
drept, legalitate și justiţie și le-au încorporat în propriile elaborări filo- 
zofice. De egală importanţă este influența filozofiei lui Kant asupra „eticii 
discursului“, reprezentată de K.-O. Apel, Jiirgen Habermas și Albrecht 
Wellmer, și a încercării acestora de a identifica un principiu normativ în 
practicile comunicative sociale. Ideea Kantiană a societăţii civile ca armo- 
nizare a conflictului poate fi întilnită în scrierile politice ale lui Ralf 
Dahrendorf. În fine, în filozofia analitică, Hilary Putnam reușește poate 
una dintre cele mai interesante formule de reinterpretare a filozofiei teo- 
retice și morale kantiene, pe urmele „realismului intern“ pe care îl 
descoperă în Kant. 

În ciuda diferenţelor evidente, toate programele filozofice și politice 
de mai sus au în comun idealurile de libertate, raționalitate și civilitate 
pe care le întruchipează filozofia kantiană. Acesta este și argumentul prin- 
cipal pentru a o studia. 


Notă 

* Citatele din text sînt din „Die Metaphysik der Sitten“ („Metafizica moravurilor“ 
— prescurtat MM), ediţia 1900; din „Grundlegung zur Metaphysik der 
Sitten“ („Bazele metafizicii moravurilor“ — prescurtat GMS), ediţia 1911; din 
Political Writings, ediția Hans Reiss, Cambridge, 1991 (conţine IU, TP PP RM). 
Trimiterile sînt la numărul de paragraf în cazul MM, la numărul de pagină 
din ediția menţionată, în celelalte cazuri. Traducerea citatelor este făcută de 
autorul articolului. 

RADU NECULAU 


Etienne de La Bostie (1530-1563) 
DISCURS DESPRE SERVITUTEA VOLUNTARĂ (1548) 


Soarta nu a fost prea generoasă cu La Botie: el a murit, probabil de dizen- 
terie, la numai treizeci și trei de ani. Pînă la această vîrstă, a avut timp 
să-și uimească contemporanii prin precocitatea gîndirii sale. Crescut în 
cultul Antichității greco-romane, La Bo€tie ajunge să ia o diplomă în ma- 
gistratură de la Universitatea din Orlâans, unde este coleg cu Francois 
Hotman. După ce în timpul studiilor s-a arătat interesat de dreptul 
roman, el ajunge consilier al Parlamentului din Bordeaux. În ultimii ani 
ai scurtei sale vieţi, este adeptul unei politici de toleranţă în chestiunile 
religioase care agitau în acea vreme regatul francez. Cîteva sonete și 
poeme, traducerea unei scrieri atribuită pe atunci lui Aristotel, Economica, 
alte cîteva traduceri din Plutarh și Xenofon formează, alături de micul 
eseu pe care îl comentăm aici și de un memoriu, opera scrisă a lui La 
Bostie. 

Discours sur la servitude volontaire (Discurs despre servitutea voluntară)* 
a fost trimis lui Michel de Montaigne, mijlocind astfel prima lor întîl- 
nire. Montaigne, de care La Bodtie a fost legat printr-o prietenie exem- 
plară, afirmă că Discursul a fost scris pe cînd autorul avea 16 sau 17 ani; 
mai probabil este însă că a fost redactat pe cînd autorul era încă student, 
fiind doar revizuit mai apoi. 

Ceea ce surprinde cititorul încă de la primele rînduri este respingerea 
de către autor a unui loc comun în gîndirea politică de pînă la el: dis- 
tincţia între monarhie și tiranie. Pentru La Bostie, ele par să însemne 
același lucru; astfel, înainte de a se întreba „dacă alte feluri de republică 
sînt mai bune decît monarhia“, el doreşte să chestioneze „dacă [monarhia] 
trebuie să aibă vreun loc [între regimurile politice)” (p. 132). În opinia 
sa, tirania nu este decît dominaţia unuia singur peste toți ceilalţi (aflăm 
că oamenii nu sînt guvernați, ci tiranizaţi — p. 134); posibilitatea ca 
această dominație să fie legitimă în unele cazuri nici nu este investigată. 
Este drept, condamnarea, în premieră, a monarhiei o dată cu tirania, tre- 
buie luată, probabil, cum grano salis: autorul menţionează pe un ton 
admirativ exemplul spartanilor, care nu recunosc alt senior decît „regele 
și rațiunea“ (p. 147). 

La Bo€tie descrie „tirania“ într-un mod care trădează influenţa lui 
Platon și Xenofon (de altfel, el citează explicit dialogul lui Xenofon 
despre tiranie). Există trei feluri de tirani: (1) ceisce și-au dobîndit regatul 
prin alegeri populare, (2) cei care l-au cucerit cu armele și (3) cei care 

l-au moștenit. Cei care ar trebui să fie cei mai puţin insuportabili, dar, de 
fapt, se dovedesc cei mai răi sînt cei dintii, pentru că „ei nu văd alte mij- 
loace de a asigura noua tiranie decît prin extinderea servituții“ (p. 143). 
Cei care îl mențin pe tiran sînt doar 4, 5 sau 6 indivizi. Aceştia au însă 
600 care profită de ei, iar cei 600 au, la rîndul lor, 6 000. Pînă la urmă, 
o sută de mii, apoi chiar un milion (altfel spus, o mare parte din oa- 
meni) depind de favorurile tiranului. Îndată ce un rege se declară ti- 
ran, toți nemernicii din regat i se alătură, pentru a deveni tirani mai 
mici (pp. 162-163). „Astfel, tiranul îi aservește pe supuși unul prin 
intermediul celuilalt“ și ajunge să fie păzit chiar de către cei care ar 
trebui să se păzească (p. 164). Cei care îl servesc pe tiran trăiesc neferi- 
ciți, crede La Boctie, iar tiranul nu face nici el excepţie: nu iubește și nici 
nu este iubit. Adesea, tiranii sînt uciși chiar de favoriţii lor. 

Tirania este respingătoare nu numai din pricina formulei sale politice, 
ci mai ales a efectelor sale asupra poporului. Sub tirani, oamenii devin 
lași și efeminați (p. 153); ei sînt împinși de tirani spre credinţa în mira- 
cole (p. 162). La Boctie afirmă răspicat chiar că tiranii „prostesc“ poporul 
și prezintă exemplul lui Cyrus, care, pentru a-i supune pe lidieni, a înfi- 
ințat bordeluri, taverne și locuri publice. Îndepărtarea de viața sobră și 
căutarea „plăcerilor vane“ în tot felul de „festivaluri“, unele dintre ele 
plătite prin generozitatea tiranului, subminează spiritul de libertate 
(vezi pp. 155-156). Mulțimea este impresionată de tirani, care o conving 
că sînt mai mult decît simpli oameni, ascunzîndu-se vederii pentru ca 
poporul să se abandoneze imaginației. De aceea, pentru cei mulți, 
apariţiile tiranilor au un grad de „stranietate“ (p. 158). 

Teza centrală a Discursului este aceea că servitutea politică este „vo- 
luntară“. Ceea ce La Bostie vrea să explice este de ce „un milion de 
oameni slugăresc mizerabil, cu gîtul în jug, neconstrînși de o forță mai 
mare, ci fermecați de numele unuia singur, de a cărui putere nu ar trebui 
să se teamă, pentru că este doar unul [în timp ce ei sînt mulți], și ale cărui 
calități nu ar trebui să le respecte, pentru că se poartă inuman și sălbatic 
cu ei“ (pp. 132-133). „Este poporul cel care se aservește pe sine, care își 
taie gîtul, care, putînd să aleagă dacă să servească sau să fie liber, uită 
slobozenia și alege jugul, [este poporul cel] care consimte să își facă rău 
sau, mai degrabă, îl cumpără“ (p. 136). Naţiunile sînt atît de oarbe la 
propriul bine încît oamenii ajung să își dea viața la ordinele celui care 
îi oprimă. Tirania, pentru La Boâtie, se sprijină, în ultimă instanţă, pe 
consimțămîntul celor tiranizați.! Tiranul „nu are decît doi ochi, două 
mîini, un singur corp“, exact ca oricare alt om, darel are în plus „avan- 
tajul pe care voi i-l dați pentru a vă distruge“. „Ai cui sînt ochii cu care 
vă iscodește, dacă nu ai voștri? De unde a luat el atîtea miîini cu care să 
vă lovească, dacă nu de la voi? Picioarele cu care el calcă peste orașele 
voastre de unde le are dacă nu sînt ale voastre? Cum a dobîndit el pu- 
terea asupra voastră, dacă nu prin voi?” (p. 138). 

Este ceva în natura libertăţii politice care o face greu de suportat de 
oameni. Ea este ușor de dobîndit, pentru asta este suficient să o dorești, 
însă „libertatea oamenii nu o doresc deloc, se pare, pentru că dacă ar 
dori-o, ar avea-o, așa că refuză un asemenea plocon, doar pentru că ar 
fi prea ușor de dobîndit“ (ib:d.). 

O asemenea nepăsare față de libertatea politică trebuie explicată, cu 
atît mai mult cu cît „libertatea este naturală“ (p. 141), iar privarea de liber- 
tate este contra naturii. „Noi nu numai că ne naștem în posesia sloboze- 
niei noastre, dar și cu înclinarea de a o apăra.“ La Bostie crede că 
exemplul animalelor dovedește caracterul natural al libertăţii: animalele, 
„dacă oamenii n-ar fi prea surzi, le-ar striga: «Trăiască Libertatea!»“ 
(ibid.). Unele animale mor cînd sînt capturate, altele rezistă cu încrîn- 
cenare atunci cînd sînt prinse, iar în captivitate dau semne de nefericire. 
Elefantul merge pînă acolo încît își oferă chiar colții de fildeș vînătorilor, 
drept răscumpărare. 

Această înclinație naturală indică faptul că oamenii nu sînt destinaţi 
unei vieți de servitute: „noi sîntem cu toții asociați (compagnons)“ pentru 
că natura ne-a pus în „asociere“ (compagne). Există în Discurs un fel de 
intuiţie contractualistă, o concepţie implicită a unui pact politic încheiat 
între oameni liberi: natura ne-a dat darul vocii pentru a fraterniza încă 
și mai mult, „pentru a face, într-o declaraţie comună și mutuală a gîn- 
durilor noastre, o comuniune a voințelor noastre“; natura este cea care 
ne vrea uniți pe toți și noi nu ne putem îndoi de asta (ibid.). 

De ce acceptă totuși oamenii această servitute care este, se vede, atît 
de potrivnică naturii lor? Dacă nu lașitatea este cea care explică servi- 
tutea, atunci ce „monstru de viciu“ o explică? „Prima rațiune a servi- 
tuții este obiceiul“ (p. 153). „Oamenii se nasc sub jug și, crescînd în 
servitute, se mulțumesc să trăiască așa cum au fost învățați [...]; ei iau 
drept naturală starea de la nașterea lor“ (p. 145). Urmașii celor care au 
fost cuceriți, de exemplu, continuă să trăiască în servitute fără regret. 
Dar trebuie să fie ceva tot în natura umană care să explice durabilitatea 
acestei obișnuințe întru servitute. „Deși natura omului este să fie liber 
și să vrea să fie, este tot în natura sa să o țină pe calea pe care i-a dat-o 
educația“ (p. 150). Mai mult, „noi ascultăm în mod natural de părinți“ 
(p. 140). Servitutea, ca și libertatea, are deci un fundament natural, care 
apoi se modifică prin influenţa „educaţiei“. „Trebuie să mărturisim că 
ea [natura] are asupra noastră o putere mai mică decît [credem] de 
obicei; ce este natural, oricît de bun ar fi, se pierde dacă nu este întreținut“ 
(p. 145). Este nevoie deci de o educaţie politică („cărţile și doctrinele dau 
oamenilor, mai mult decît orice altceva, gustul libertăţii și ura față de 
tiranie“ — p. 151), iar compoziţia Discursului, influențată evident de 
modelul oratoric greco-roman, pare să ne indice că el este destinat tocmai 
acestui scop. 

Ce trebuie făcut pentru a scăpa de starea de servitute? Această eli- 
berare este și în puterea celor care au consimţit pînă acum, arată La 

Boctie. Îndemnul lui este simplu — „Hotăriţi-vă să nu mai serviţi şi 
iată-vă liberi“ (p.139) — și plauzibil totodată, în cazul în care tirania nu 
S-ar sprijini, în esenţă, decît pe consimțământul celor tiranizați. La Bostie 
pare să implice că răsturnarea tiraniei este mai mult decît o posibilitate: 
este o datorie. Tirania este, din punct de vedere juridic, profund nele- 
gitimă; am văzut că perpetuarea ei depinde de obicei, însă anii „nu dau 
niciodată dreptul de a face rău“. La Bodtie respinge deci teza după care, 
în acest caz, tradiţia face dreptul: „[anii] măresc nedreptatea“ (p. 151). 
Tirania este contrară chiar și voinței divine (p. 171). 

Această pledoarie pentru libertate a avut ecou în tabăra protestantă 
în cursul tulburărilor religioase care iau amploare în Franţa începînd cu 
deceniul șapte al secolului al XVI-lea. Discursul lui La Boctie a circulat 
în manuscris încă înainte să fie publicat integral (ajungînd mai apoi să 
fie cunoscut sub titlul Contr'Uln) într-un mediu intelectual și politic din 
care apar o serie de pledoarii pentru rezistenţă în fața „tiraniei“ regelui 
francez, pledoarii compuse de scriitori hughenoți radicali (Fraco-Galia 
a lui Hotman în 1573, Datoria magistraților a lui Theodore de Băze în 1574 
ori Vindiciae contra tyrannos, lucrare anonimă din 1579). Nu este însă 
deloc sigur că La Boctie ar fi aprobat atitudinea acestora: în Memoriul 
privitor la Edictul din 1562, el apare mai curînd ca un sprijinitor al unei 
linii moderate, propunînd un „catolicism reformat“. La Boctie pare să 
dezaprobe atitudinile radicale și scrie, referindu-se probabil la tiranicid, 
că „nu trebuie să se abuzeze de sfîntul nume al libertăţii pentru a face 
acte necugetate“ (p. 153). El este partizanul unei eliberări pașnice de 
tiranie: „O ţară nici n-ar avea de ce să se supună unui tiran: e suficient 
să nu se facă nimic pentru el și acesta ar rămîne fără de putere“ (p. 136). 
In Discursul lui La Bo€tie, tiranul și complicii lui sînt lăsaţi în voia lui 
Dumnezeu, și nu a oamenilor, spre a fi pedepsiţi. 


Note 

* Citatele din text sînt din Etienne de La Botie, Discours sur la servitute volon- 
faire, GF-Flammarion, Paris, 1983. Traducerea este făcută de autorul arti- 
colului. 

! Vezi Platon, Republica, 575d: „Deci aşa se întîmplă [i.e. așa se instituie tirania] 
dacă oamenii se supun de bunăvoie.“ 

John Locke (1632-1704) 
AL DOILEA TRATAT DE GUVERNARE (1690) 


John Locke — viața și opera 


John Locke s-a născut la 29 august 1632, în Wrington, Somerset, în al 
șaptelea an de domnie al regelui Carol I. Era fiul cel mai mare al unei 
familii cu simpatii puritane, din pătura de jos a clasei de mijloc (lozver 
middle-class). Tatăl său a fost căpitan în armata Parlamentului în timpul 
Războiului Civil; se pare că unul din superiorii acestuia i-a asigurat 
tînărului Locke posibilitatea de a studia mai întîi la Westminster School 
și apoi la Chris Church College din Oxford. 

Cariera sa de gînditor politic s-a datorat într-un mod spectaculos 
cunoștințelor lui de medicină. În 1667 îl întilnește pe Anthony Ashley 
Cooper, conte de Shaftesbury, pe care îl salvează miraculos de la moar- 
te, operîndu-l de o boală de piept. În urma operaţiei, cei doi s-au împrie- 
tenit, Locke devenind medicul personal, sfătuitorul și confidentul 
lordului Ashley. S-a ocupat de servitorii lordului, de pregătirea căsăto- 
riei tiului cel mare al acestuia și a redactat Constituţia statului Carolina, 
o colonie americană al cărei lord-protector era Shaftesbury. Cînd Ashley 
a devenit prim-ministru în 1672, Locke a fost numit șeful de cabinet şi 
secretar al consiliului comerțului. 

Pe măsură ce Shaftesbury se opune tot mai deschis politicii lui Carol 
al II-lea, situația lui Locke devine tot mai nesigură. Aceasta cu atît mai 
mult cu cîta fost bănuit de a fi autorul Scrisorii unei persoane distinse către 
prietenul acesteia din provincie, pamflet care a deranjat guvernul și care a 
dus probabil la plecarea pripită a lui Locke în Franţa, în 1675, atunci cînd 
Shaftesbury pierde puterea. 

În 1679 se întoarce în Anglia o dată cu revenirea la putere a protec- 
torului său, reluîndu-și vechile activități. Deși se pare că nu a jucat un 
rol important în conspirația lui Shaftesbury și a lui Monmouth împotriva 
regelui — conspirație care a dus la exilul și în cele din urmă la moartea 
lui Shaftesbury — a atras asupra sa bănuielile Curţii și în 1683 s-a refu- 
giat în Olanda. Pare să fi fost implicat într-o oarecare măsură în plănuirea 
Revoluţiei Glorioase din 1688. Avea prieteni printre refugiații englezi din 
Olanda și era cunoscut de către Wilhelm de Orania, întorcîndu-se în 
Anglia în 1689 cu aceeași corabie care o transporta pe soția lui Wilhelm, 
prinţesa Maria. 

În 1689 a publicat Epistola de Tolerantia (scrisă probabil la Amsterdam 
în 1685), în același an apărînd și versiunea englezească a acesteia, 
aparținîndu-i lui William Popple sub titlul A Letter Concerning Toleration 
(Scrisoare despre toleranţă). În anul următor îi apar de asemenea Two 
Treatises of Government (Două tratate de guvernare )* şi Eseu despre intelectul 
omenesc. Scrierea „Tratatelor“ a început încă din perioada cînd Locke 
locuia pe proprietatea lui Shaftesbury și, după cît se pare, la cererea 
acestuia. Tot din aceeași perioadă datează și An Essay Concerning Toleration 
(Eseu despre tolerantă, 1687). 

S-a retras în 1691 la Oates Manor din Essex, proprietatea deținută de 
Lady Masham, unde a continuat să lucreze la Eseu și în 1694 a publicat 
oa doua ediţie a acestuia. Eseul şi Scrisoarea despre toleranță l-au implicat 
într-o lungă serie de polemici cu privire la consecințele religioase ale 
ideilor sale. 

Ultimii ani i-a petrecut retras la Oates. A scris unele studii biblice și 
un comentariu la Epistolele Sfîntului Pavel. A murit pe 28 octombrie 1704, 
în timp ce scria a patra Scrisoare despre toleranță. A fost înmormîntat 
lîngă Oates, la biserica parohială din High Laver. 


Al doilea tratat de guvernare. Patru tipuri de lecturi 


În ciuda titlului său, care poate sugera o abordare academică a pro- 
blemei guvernării, Al doilea tratat a fost scris mai degrabă ca un pamflet 
politic. Locke l-a compus pentru a justifica rezistența politică și militară 
împotriva regelui Carol al II-lea. Mișcarea de rezistență căpătase rapid 
o amploare naţională, dezvoltîndu-se pe trei direcții: religioasă, politică 
şi economică. 

Din punct de vedere religios, majoritatea protestantă, indiferent de 
nuanțele ei, nu putea accepta ca Iacob, un catolic convins, să fie succe- 
sorul la tron al lui Carol al II-lea. Conflictul politic pornea în primul rînd 
(de la absolutismul monarhic, iar cel economic de la puterea fiscală a 
Tegelui,icare|putea impune taxe şi impozite chiar şi fără aprobarea 
Parlamentului. O altă sursă a conflictului economic o reprezenta puterea 
regelui de a redistribui proprietățile după bunul său plac. 

AI doilea tratat, componenta religioasă a conflictului lipsește cu 
desăvîrșire. Locke va aborda separat această problemă, în celebra sa 
Scrisoare despre toleranţă (1689). Al doilea tratat se referă exclusiv la com- 
ponenta politică și la cea economică a conflictului izbucnit în Anglia 
sfîrșitului de secol XVII. 

Revoluţia Glorioasă a fost o revoluţie conservatoare. Conducătorii 
ei nu își propuseseră să distrugă politica existentă pentru a o înlocui cu 
una nouă. Scopul lor era acela de a reveni la structura politică tradiţională 
a Angliei, cea de dinaintea absolutismului lui Carol al II-lea. 

AI doilea tratat poate fi citit fără mari dificultăți din acest punct de 
vedere conservator. Aceasta este ceea ce am numit „lectura locală“ a tex- 

tului. Programul politic expus de Locke — monarhie limitată, repunere 
în drepturi a Parlamentului bicameral, democraţie limitată — putea fi 
socotit acceptabil de către orice whig din secolul al XVII-lea. Chiar și unele 
măsuri mai puţin obișnuite pentru mentalitatea epocii — o mai mare 
dependenţă a executivului față de Parlament şi o accentuare a carac- 
terului popular al puterii — pot fi înţelese drept încercări de anulare a 
excesului absolutist printr-un exces de sens contrar. 

Abordat din perspectiva lecturii locale, Al doilea tratat este, așadar, 
expresia unui conservator reformist. Adept al unei revoluții reactive, care 
distruge o structură politică în numele structurii anterioare, Locke pare 
astfel un precursor al lui Edmund Burke mai degrabă decît al lui John 
Stuart MIII. 

Dar Al doilea tratat conţine elemente, adesea numai într-o formă 
implicită, germinală, care pemit o lectură universală, independentă de 
orice tradiţie politică locală. Egalitatea politică, respingerea sistemului 
feudal de privilegii, introducerea sistemului de drepturi și libertăţi uni- 
versale, toate aceste elemente, prezente într-o formă sau alta în tratatul 
lui Locke, stau la baza republicanismului și a democrației moderne. 

Combinate, ele generează o structură politică absolut nouă, care nu 
poate deriva din simpla reformare a structurilor anterioare. Locke poate 
fi astfel înțeles ca un revoluţionar creativ, promotor al unui model politic 
(în speță al celui liberal) diferit de toate celelalte deja existente. 

Spre deosebire de revoluțiile reactive, revoluțiile creative sînt în mod 
pronunţat universaliste. Ignorînd orice model politic local, ele propun 
structuri și instituţii care le pot înlocui cu succes pe cele vechi (oricare 
ar fi acestea). 

Citit din această perspectivă, Al doilea tratat poate justifica atît ma- 
rile revoluții democratice din secolele al XVIII-lea şi al XIX-lea, cît și revo- 
luţiile antitotalitare și antietatiste din secolul al XX-lea. Mai mult, Locke 
poate justifica astfel proiecte revoluţionare aflate astăzi într-o fază ger- 
minală, care nu a depășit încă nivelul elaborărilor teoretice de principiu. 

Am în vedere aici proiectul statului minimal și proiectul contractua- 
list. Chiar dacă cele două proiecte au destule elemente comune, prefer 
să le prezint separat. 

Proiectul statului minimal reprezintă un atac la adresa statului pater- 
nalist, asistenţial, care își asumă roluri greu de justificat şi al cărui aparat 
birocratic tinde să restrîngă tot mai mult sfera libertăţii individuale. 
Faptul că unul din promotorii de marcă ai acestui proiect, Robert Nozick, 
recurge explicit la argumente lockeene pentru a-și susține punctul de 
vedere arată că lectura universală a tratatului lui Locke continuă să fie 
fecundă. 

Proiectul contractualist, apropiat în multe privinţe de cel al statului 
minimal, căuta să pună la punct un cadru constituțional capabil să evi- 
te birocratizarea. James Buchanan, care a contribuit într-o măsură impor- 
tantă la resurecția contractualismului, nu ezită să vorbească despre o 
„revoluţie constituțională“. Dar Locke este el însuși un promotor al 

teoriei contractualiste, iar Al doilea tratat poate oferi sugestii demne de 
luat în seamă de adepții acestei teorii. 

Am identificat astfel patru tipuri de lectură a tratatului lui Locke; lec- 
tura imediată, dependentă de contextul istoric al autorului; lectura indi- 
rectă, dependentă într-o măsură mai mică sau mai mare de contextul 
istoric al cititorului; lectura locală, dependentă de tradiţiile politice ale 
Angliei și, în fine, lectura universală, independentă de orice tradiţie 
politică locală. 

Ținînd cont de aceste lecturi posibile, mă voi concentra, în analiza 
tratatului lui Locke, asupra a patru teme: argumentul arhic, argumentul 
proprietății, argumentul puterii limitate și argumentul rebeliunii. Consider 
că acestea sînt temele fundamentale ale tratatului, deoarece discutarea 
lor nu poate fi evitată în nici una din cele patru tipuri posibile de lec- 
tură. 


Argumentul arhic 


Un argument arhic este un argument menit să explice existenţa sta- 
tului, a unei comunități guvernate prin mijloace politice. Construim un 
argument arhic ori de cîte ori sîntem nevoiţi să răspundem la întrebarea 
„de ce există statul mai degrabă decît anarhia?“ 

Punctul de plecare al argumentului lockean îl constituie postularea 
unei legi fundamentale a naturii, potrivit căreia umanitatea în întregul 
ei trebuie conservată (816, 8134, $149, $183). Umanitatea ca întreg 
înseamnă toţi oamenii și fiecare om în parte. Prin urmare, dacă umani- 
tatea trebuie conservată, fiecare om are dreptul la autoconservare. 

Această lege fundamentală este una normativă: ea nu descrie com- 
portamentul uman, ci prescrie un mod de comportament moralmente 
acceptabil. 

Pe de altă parte, legea fundamentală nu este o simplă convenţie 
umană. Prin urmare, nici o modificare a instituţiilor sau a mentalităților 
nu poate anula această lege. Ea nu este menită să regleze comportamentul 
uman în anumite circumstanţe trecătoare, astfel încît să putem renunța 
la ea în clipa în care situaţia de facto a devenit alta. Dimpotrivă, legea 
fundamentală prescrie comportamentul tuturor oamenilor și al fiecărui 
om în parte independent de orice circumstanțe concrete. Acesta este 
motivul pentru care este „fundamentală“ și totodată „naturală“, aşadar 
independentă de orice convenţie. 

Locke introduce conceptul de lege fundamentală a naturii pentru a 
justifica ideea că oamenii sînt guvernaţi de legi chiar și în lipsa oricărei 
organizări politice. Din punctul său de vedere, anarhia nu este sino- 
nimă cu anomia. Robinson Crusoe pe insula sa se conduce după legea 
fundamentală a naturii chiar dacă el nu trăieşte într-un stat. Altfel spus, 
legea nu este un criteriu pe baza căruia să putem distinge o situaţie 
arhică de una anarhică. 


189 AL DOILEA TRATAT DE GUVERNARE 
NOI m At DOILEA TRATAT_DE_ GUVERNARE 


Din legea fundamentală a naturii putem deriva, pe cale rațională, 
diferite legi naturale care ne prescriu comportamentul în situaţii date. 
De exemplu, de fiecare dată cînd sînt atacat de cineva, am dreptul să 
mă apăr. Legea fundamentală a naturii pretinde conservarea tuturor 
oamenilor și a fiecărui om în parte. Dacă sînt atacat, dreptul meu la 
autoconservare este pus sub semnul întrebării. Cum acest lucru nu este 
permis de legea fundamentală, rezultă că trebuie să existe o lege natu- 
rală care să-mi permită autoapărarea. 

Aceasta înseamnă că, din punctul de vedere al lui Locke, oamenii sînt 
înzestrați cu suficientă rațiune pentru a putea recunoaște legea funda- 
mentală a naturii și pentru a putea deriva din ea legi naturale. O con- 
secinţă a acestei viziuni este că nebunii, redușii mintal și copiii nu pot 
fi subiecte ale dreptului natural ($59, $60). 

O a doua consecinţă este că fiecărui om (cu excepţiile sus-menţionate) 
îi este garantat dreptul de a-i pedepsi pe cei care încălca legea funda- 
mentală a naturii și legile naturale derivate din ea. Cum aceste legi sînt 
normative și nu descriptive, ele nu ar avea nici un efect dacă încălcarea 
lor ar rămîne nepedepsită. Prin urmare, fiecare om are puterea de a exe- 
cuta legile naturale (87). 

Locke numește „stare naturală“ acea situaţie anarhică în care fiecare 
om este înzestrat cu puterea de a executa legile naturale (inclusiv legea 
fundamentală) și în care majoritatea oamenilor recunosc și respectă 
legea fundamentală a naturii și toate legile naturale ce pot fi derivate 
pe cale rațională din ea. 

Prin urmare, starea naturală este o situaţie anarhică moralmente 
acceptabilă. Ea se deosebește de starea de război, în care majoritatea 
oamenilor nu respectă legea fundamentală și celelalte legi naturale și care, 
în consecinţă, reprezintă o situație anarhică moralmente inacceptabilă. 

Concepţia despre anarhie a lui Locke este mai nuanţată decât cea a 
lui Hobbes. Locke presupune existenţa a două tipuri diferite de anar- 
hie: una cvasianomică (situația anarhică moralmente inaceptabilă — 
starea de război) și una cvasinomică (situaţia anarhică moralmente 
acceptabilă — starea naturală). Anarhia stării de război este cvasia- 
nomică nu în sensul inexistenţei legii, ci în cel al nerespectării ei. 

Locke a putut dezvolta o astfel de concepție nuanţată despre anarhie 
modificînd conţinutul legii fundamentale a naturii. Pentru Hobbes, 
această lege sună astfel: fiecare om trebuie să se autoconserve. În con- 
secinţă, starea naturală hobbesiană este una a conflictului generalizat. 
Respectînd legea naturală, fiecare om devine ostil tuturor celorlalți, care 
îi ameninţă subzistenţa. 

Starea naturală descrisă de Hobbes seamănă în multe privințe cu 
starea de război a lui Locke. Diferenţa fundamentală dintre ele constă 
în faptul că, dacă starea naturală hobbesiană este o consecinţă a respec- 
tării legii fundamentale a naturii, starea lockeană de război derivă din 
nerespectarea acestei legi. Hobbes reușește să combine ideea de anarhie 
guvernată de legi cu prejudecățile noastre antianarhice, potrivit cărora 

orice situație anarhică este cu necesitate rea, întrucît implică violenţa reci- 
procă generalizată. 

Locke pare, cel puţin la prima vedere, liber de asemenea prejudecăți. 
Starea naturală descrisă de el este una pașnică și moralmente acceptabilă. 
Acest lucru devine posibil o dată cu reformularea de către Locke a legii 
fundamentale a naturii, după cum urmează: fiecare om în parte și 
omenirea ca întreg trebuie să se autoconserve. Adăugirea modifică radi- 
cal comportamentul oamenilor: subzistenţa celuilalt devine, potrivit 
noii legi fundamentale, la fel de importantă pentru mine ca și propria 
mea subzistență. Prin urmare, starea naturală lockeană este mai puțin 
amenințată de primejdia violenţei reciproce. 

In starea naturală, toți oamenii sînt liberi și egali între ei ($4). Sint 
liberi în sensul că nimeni nu este supus constrîngerilor din partea celor- 
lalți, nimeni nu depinde de voinţa altora. Și sînt egali în sensul că toți 
se supun legilor naturale și fiecare are puterea de a executa aceste legi. 

Totuși, starea naturală, deși este moralmente acceptabilă, prezintă mai 
multe inconveniente. Cel mai important dintre ele este -faptul că din 
starea naturală se poate trece oricînd în starea de război. Diferenţa dintre 
cele două stări este una de grad. În consecinţă, se poate oricînd întîmpla 
ca majoritatea oamenilor să nu mai respecte legile naturale, generînd 
astfel o situație anarhică moralmente inacceptabilă. 

Locke descrie trei modalităţi prin care starea naturală poate degenera 
în stare de război ($8124—126). Prima derivă din faptul că, în starea natu- 
rală, legile naturale sînt interpretate diferit de către oameni diferiți. Cu 
alte cuvinte, nu există o interpretare standard a legilor naturale, care să 
poată reglementa comportamentul tuturor. 

Cea de-a doua provine din inexistenţa, în starea naturală, a instituții- 
lor judecătorești, instituții capabile de decizii imparţiale. Altfel spus, în 
starea naturală oamenii sînt subiectivi nu numai în ceea ce privește 
interpretarea legilor, dar şi în privinţa executării acestora. Nu există, 
așadar, o reglementare a pedepselor. Nimeni nu poate spune de ce un 
om a fost pedepsit într-un fel mai degrabă decît într-altul. În aceste 
condiţii, pedepsele pot deveni foarte ușor excesive, deoarece individul 
care a fost lezat în drepturile sale și care este singurul în măsura să-l 
pedepsească pe vinovat tinde să-și supraevalueze pagubele. 

În fine, cea de-a treia modalitate de trecere de la starea naturală la 
starea de război derivă din diferenţa concretă de putere dintre cei aflați 
în conflict. Teoretic, fiecare om ale cărui drepturi naturale au fost încăl- 
cate are puterea de a executa legea și deci de a-l pedepsi pe vinovat. Dacă 
cel nedreptăţit este mai puternic decît infractorul, el va reuși acest lucru 
(și va tinde, după cum am văzut, să aplice o pedeapsă excesivă). Dacă 
însă lucrurile stau invers, infractorul va putea oricînd să se sustragă 
pedepsei. 

Pentru a evita inconvenientele stării naturale, oamenii vor dori, 
așadar, o interpretare univocă a legilor, o reglementare imparțială a pe- 

depselor și existența unei puteri constante, superioară tuturor părților 
aflate în conflict. De aceea, ei vor renunţa la dreptul individual de a exe- 
cuta legile naturale, pe care îl vor ceda comunităţii ca întreg. 

Formarea comunităţii nu presupune încă apariţia statului. 
Comunitatea reprezintă o entitate intermediară între starea naturală și 
stat. Fiecare individ acceptă să devină membru al comunității în măsură 
în care renunţă la dreptul său de a executa legile naturale în favoarea 
comunității ca întreg. Nu este limpede dacă, din punctul de vedere al 
lui Locke, această acceptare ia forma unui contract sau a unui consens 
tacit. 

Locke introduce noțiunea de comunitate din două motive. Pe de o 
parte, comunitatea este premisa necesară apariţiei statului. Toate incon- 
venientele stării naturale provin, în ultimă instanţă, din dreptul indi- 
vidual de a executa legile. Dacă indivizii renunţă fiecare în parte la acest 
drept, el dispare. Şi o dată cu el, dispare însăși structura conceptuală a 
argumentului arhic lockean, pentru că legile naturale devin superflue. 

În consecinţă, dreptul de a executa legile nu trebuie să dispară; el tre- 
buie transferat dinspre indivizi către comunitate. Comunitatea ca întreg 
devine purtătorul de drept al puterii de a executa legile naturale. 

Transferul direct către stat al puterii de executare a legilor nu ar avea 
ca efect decît multiplicarea stării naturale, în sensul că entităților indi- 
viduale care există în această stare li s-ar adăuga una nouă, numită stat. 
Dacă însă transferul are loc dinspre indivizi spre comunitate, spre clasa 
tuturcr indivizilor, această multiplicare devine imposibilă. Clasa tuturor 
indivizilor nu poate fi concepută ca un individ alături de ceilalți. 

Pe de altă parte, dacă transferul puterii de a executa legile naturale 
se face înspre comunitate, aceasta nu își poate pierde nici un moment 
suveranitatea. Instituţiile statului, prin care comunitatea își exercită pu- 
terea, pot fi la un moment dat dizolvate. Însă chiar dacă aceste instituții 
încetează să mai existe, comunitatea ca întreg continuă să își manifeste 
voinţa, tocmai pentru că puterea de a executa legile continuă să-i aparțină. 

Comunitatea, ca o clasă a tuturor indivizilor, transferă statului 
mijloacele și metodele de a folosi puterea executivă. Ea nu transferă, 
așadar, puterea ca atare, ci numai dreptul de a edifica şi de a folosi acele 
instrumente instituționale menite să pună în aplicare puterea. Acest 
transfer are loc pe baze explicit contractuale. Statul nu preia puterea 
comunităţii, ci doar o poate folosi în anumite condiţii. Voi analiza aceste 
condiţii atunci cînd voi discuta argumentul puterii limitate. 

Argumentul arhic lockean pare discutabil din cel puţin trei per- 
spective. O primă obiecție constă în faptul ca argumentul lui Locke este 
construit astfel încît să răspundă la întrebarea „Cum poate deriva o 
situaţie arhică dintr-una anarhică?”. Această întrebare presupune însă 
că deja am răspuns afirmativ la întrebarea: „Poate în principiu o situ- 
ație arhică să derive dintr-una anarhică?“ 

Aceasta înseamnă că Locke pornește de la următoarele premise 
implicite: există cel puţin o situație arhică superioară oricărei situații 
anarhice; în consecinţă, singurul lucru care trebuie arătat este modul în 
care respectiva situaţie arhică derivă din anarhie. 

A postula că există o situație arhică superioară oricărei situații anarhice 
înseamnă a prejudeca. Înseamnă a pretinde din capul locului și fără 
argumente că o situație arhică este preferabilă anarhiei. 

Oa doua obiecţie care poate fi adusă argumentului arhic lockean se 
referă la naturalismul acestuia. Locke postulează existența unei legi fun- 
damentale a naturii, independentă de orice convenţie umană și de orice 
circumstanţă istorică. 

Obiecţii la adresa acestui tip de gîndire sînt multe. Cum poate fi 
recunoscută o lege fundamentală a naturii atîta vreme cît doi filozofi o 
formulează diferit? De unde știm, în acest caz, că avem de-a face cu o 
lege naturală și nu cu o convenţie impusă de un gînditor sau altul? Dar 
chiar dacă am fi siguri că am descoperit într-adevăr o lege naturală, în 
ce măsură este această lege capabilă să ne determine comportamentul 
moral? Mai mult, dacă legile naturale sînt descriptive, în sensul că 
descriu anumite regularităţi şi astfel nu pot fi încălcate (pentru că dacă 
ar putea fi încălcate am avea de-a face cu legi false, care descriu regu- 
larităţi aparente), cum putem concepe o lege naturală normativă, care 
poate fi încălcată deoarece ea doar încearcă să impună anumite regu- 
larităţi? 

Locke nu răspunde la nici una din aceste întrebări. Pentru el, con- 
ceptul de lege fundamentală a naturii ca lege normativă în plan moral 
pare neproblematic. Cum însă conceptul respectiv este, după cum am 
văzut, discutabil din punct de vedere teoretic, un argument arhic înte- 
meiat pe un astfel de concept nu poate fi decît discutabil. 

In fine, oa treia obiecție adresată argumentului elaborat de Locke se 
referă la contractualismul acestuia. Perspectiva contractualistă are sens 
doar atunci cînd încercăm să explicăm formarea unei asociaţii. În acest 
caz, putem să vorbim despre un contract de asociere. De aceea, nu 
putem aplica teoriile contractualiste la nivelul societății ca întreg decit 
dacă definim societatea fie ca pe o asociaţie unică, fie ca pe o asociaţie 
de asociații. 

Locke pare să definească societatea ca pe o asociaţie unică, ai cărei 
membri devin toți indivizii existenți în starea naturală. De aceea, din 
punctul său de vedere, trebuie să existe cel puţin acel contract care să 
stabilească modul de conducere a societăţii. Dar este oare societatea o 
asociaţie? 


Argumentul proprietăţii 


“Locke discută problema proprietăţii în capitolul 5 din Al doilea tra- 
tat. El caută să justifice proprietatea privată — mai exact, să răspundă 

la întrebarea: „Cum poate exista proprietate privată în condiţiile în care 
Dumnezeu, creator al Pămîntului, l-a oferit pe acesta lui Adam și 
urmașilor lui?“ Acestmod de a pune problema este comun secolului al 
XVII-lea. Existenţa proprietăţii private părea să contravină ideii creştine 
potrivit căreia oamenii sînt cu toții moștenitori ai creaţiei divine și au 
deci un drept comun asupra acestei creaţii. Intenţia lui Locke este aceea 
de a arăta că proprietatea privată nu contravine ideii creștine a moștenirii 
comune. 

Locke începe prin a admite că Dumnezeu a oferit tuturor oamenilor 
Pămîntul și fructele acestuia. Cu alte cuvinte, oamenii posedă în comun 
pămîntul și toate produsele naturale create de El. 

Mai mult, fiecare om este îndreptăţit să își însușească din proprietatea 
comună acea parte care îi este necesară pentru a supraviețui. Spre a-și 
însuși această parte, nimeni nu are nevoie de acordul celorlalți deoarece, 
pînă ar obține acordul tuturor, cel în cauză ar muri de foame. Legea fun- 
damentală a naturii, care prevede conservarea tuturor oamenilor și a 
fiecărui om în parte, garantează astfel fiecăruia o minimă proprietate indi- 
viduală asupra bunurilor care, iniţial, se aflau în proprietate comună. 
Locke adaugă acestui drept minimal de proprietate privată un altul, 
considerat de la sine înţeles: dreptul fiecărui om de a fi proprietarul 
propriului său trup. 

In fine, Locke admite şi un al treilea drept de proprietate individu- 
ală, anume dreptul fiecărui om de a fi proprietarul produselor muncii 
sale. In ultimă instanță, dreptul individual de proprietate derivă din 
capacitatea fiecăruia de a prelucra bunurile naturale aflate în posesie 
comună. 

Nimeni nu este proprietarul bunurilor naturale, neprelucrate. Acestea 
sînt bunuri ale tuturor. Calitatea de proprietar particular le este recunos- 
cută doar acelora care prelucrează bunurile naturale, transformîndu-le 
prin munca lor în ceva diferit. Din punctul de vedere al lui Locke, pro- 
prietarul nu este definit ca un deţinător de bunuri, ci ca un producător 
de bunuri. Chiar și vînătorul sau culegătorul primitiv devine proprietarul 
hranei sale prin prelucrarea unor bunuri naturale. 

Locke operează, așadar, cu două categorii de bunuri: bunuri natu- 
rale şi bunuri prelucrate. Bunurile naturale sînt comune tuturor oame- 
nilor. Bunurile prelucrate, în schimb, sînt proprietatea particulară a celor 
care le-au prelucrat. Bunurile naturale tind să devină, în mod inevitabil, 
bunuri prelucrate, datorită legii fundamentale a naturii, care prevede con- 
servarea fiecărui individ uman. 

Care sînt totuși limitele proprietăţii private? Care este cantitatea 
legitimă de bunuri naturale pe care un om și-o poate însuși prin prelu- 
crare? Din punctul de vedere al lui Locke, limitele proprietăţii private 
derivă logic din legea fundamentală a naturii. Astfel, nimeni nu își poate 
însuși o cantitate de bunuri atît de mare încît să pericliteze subzistența 
celorlalți. Pe de altă parte, nimeni nu își poate însuși o cantitate de 
bunuri mai mare decît poate folosi, pentru că astfel bunurile nefolosite 

se vor distruge, iar Dumnezeu nu permite ca oamenii să risipească sau 
să distrugă bunurile naturale create de El. În fine, nimeni nu își poate 
însuși bunuri naturale pe care nu le prelucrează. Altfel spus, fiecare își 
poate însuși numai acea cantitate de bunuri naturale pe care o poate pre- 
lucra. 

Aceste limite, care generează o economie de subzistență, cu mici pro- 
prietăți particulare aproximativ egale între ele, sînt depășite o dată cu 
apariţia banilor. Locke consideră că oamenii introduc moneda ca element 
de schimb încă din starea naturală. El face această presupunere pentru 
a sugera valoarea economică, și nu cea politica a banilor. Apariţia bani- 
lor într-o lume prepolitică implică faptul că acestora nu li se poate con- 
feri nici o valoare politică, rostul existenţei lor fiind unul strict economic. 

Introducerea banilor are ca efect transformarea economiei de sub- 
zistenţă într-o economie a schimburilor intensive, care generează in- 
egalități materiale. În calitate de bunuri care nu se deteriorează, banii 
pot fi deținuți în orice cantitate, fiind astfel transgresată limita potrivit 
căreia nimeni nu poate deţine o cantitate de bunuri mai mare decît cea 
pe care o poate folosi. 

Pe de altă parte, oricine își poate însuși, o dată cu apariția banilor, o 
cantitate oricît de mare de bunuri naturale. Chiar dacă astfel se poate 
întîmpla ca unii oameni să nu mai aibă acces la bunurile naturale, ei vor 
avea acces, prin comerț, la bunurile prelucrate a căror cantitate va fi cu 
mult mai mare. 

În fine, limita potrivit căreia nimeni nu își poate însuși decît acea can- 
titate de bunuri naturale pe care o poate prelucra este și ea transgresată. 
O dată cu apariţia banilor, fiecare poate cumpăra forța de muncă a altor 
oameni, sporindu-și astfel capacitatea de a prelucra bunuri naturale și 
deci putîndu-și însuși o cantitate mai mare de astfel de bunuri. 

Prin toate aceste elemente, Locke poate fi considerat un precursor al 
lui Adam Smith. În același timp, el poate fi considerat și un precursor 
al acelor gînditori politici de orientare liberală care susţin că egalitatea 
în fața legii conduce la apariţia de inegalităţi materiale și că nu putem 
menţine un regim al domniei legii decît cu condiţia ca instituțiile politice 
să nu intervină pentru a limita sau pentru a anula aceste inegalităţi 
materiale. Am atins astfel un aspect legat de limitele puterii politice 
care va fi tratat mai pe larg în secțiunea următoare. 


Argumentul puterii limitate 


Este util să ne reamintim aici motivele care îi determină pe oameni, 
în viziunea lui Locke, să părăsească starea naturală pentru a se organiza 
într-un stat. În linii mari, aceste motive ţin de inexistenţa unei interpretări 
univoce a legilor naturale și de incapacitatea oamenilor de a aplica 

aceste legi într-o manieră obiectivă. Organizarea statală apare pentru a. 
evita astfel de inconveniente. 

De aceea, scopul în vederea căruia se constituie statul precizează și 
limitele puterii politice. Înainte însă de a enumera aceste limite, trebuie 
să mai adaug un lucru. Prin „putere politică“ înțeleg în primul rînd 
puterea legislativă, pe care Locke o consideră puterea supremă în stat. 
Toate celelalte puteri ale statului sînt, într-un fel sau altul, subordonate 
ei. De aceea, limitele puterii politice sînt, înainte de orice, limite ale 
puterii legislative. Locke pune în evidenţă patru limite ale acestei puteri 
($$135-141). 

n primul rînd, puterea legislativă nu poate decide într-o manieră arbi- 
trară asupra vieților și averilor oamenilor. Apariţia puterilor statului și 
a instituţiilor prin care aceste puteri sînt exercitate nu presupune în nici 
un fel anularea legilor naturale. Dimpotrivă, aceste instituţii au drept 
scop tocmai precizarea cît mai limpede și aplicarea cît mai imparţială a 
legilor naturale, care sînt reguli eterne ale tuturor oamenilor, deci inclusiv 
ale legiuitorilor (8135). Puterea legislativă este astfel limitată la binele 
public. 

În al doilea rînd, puterea legislativă nu poate fi exercitată prin decrete 
arbitrare. Parlamentul este obligat să promulge legi care să fie cunos- 
cute de toți și care să fie aplicate tuturor în aceeași măsură și în același 
mod. 

În al treilea rînd, puterea legislativă nu poate decide să-și însușească, 
în întregime sau în parte, proprietatea cuiva fără consimțămîntul aces- 
tuia. Această limită are două înţelesuri. Pe de o parte, ea se referă la 
reglementarea proprietăţii private. Din acest punct de vedere, rostul 
puterii legislative este acela de a preciza și de a garanta drepturile de 
proprietate. O dată stabilite aceste drepturi, ele nu mai pot fi încălcate 
de nimeni, așadar nici de către legiuitori. 

Pe de altă parte, limita menţionată se referă la sistemul de taxe. Locke 
admite că funcţionarea eficientă a instituţiilor statului implică anumite 
cheltuieli. Aceste cheltuieli nu pot fi acoperite decît prin prelevarea de 
taxe, modalitate prin care instituțiile statului își însușesc o parte din 
veniturile cetățenilor. Dar nici o taxă nu poate fi impusă fără con- 
simțămîntul celor care renunţă astfel la o parte din proprietatea lor. 

Acordul cu privire la instituirea unei taxe poate fi dat direct de către 
cetățeni sau indirect, prin intermediul reprezentanţilor acestora în 
Parlament. În ambele cazuri, Locke invocă pentru obținerea acordului 
regula majorității. I-am putea, fără îndoială, imputa lui Locke credința 
sa în onorabilitatea majorităţii, în capacitatea acesteia de a decide întot- 
deauna corect. Să nu uităm însă că, la vremea respectivă, problema care 
trebuia rezolvată ținea de incapacitatea majorităţii de a-și exprima voinţa 
politică și nu de eventualul comportament tiranic al acesteia. 

În fine, în al patrulea rînd, legislativul nu poate decide să transfere 
în alte mîini puterea de a da legi. Cu alte cuvinte, rostul puterii legisla- 

tive este acela de a crea legi și nu legiuitori. Comunitatea nu transferă 
statului puterea de a stabili și de a executa legi, ci numai dreptul de a 
folosi această putere. Ori de cîte ori statul abuzează de acest drept, 
comunitatea îl poate retrage. 


Argumentul rebeliunii 


Din cele spuse pînă acum rezultă că, în anumite condiţii, cetățenii sînt 
îndreptățiți să se opună autorității, inclusiv prin mijloace violente. În mod 
obișnuit, noi numim „rebeliune“ această opoziţie violentă a cetăţenilor 
față de autoritate. 

Locke afirmă însă că adevăratul rebel este, în acest caz, statul însuși, 
care s-a întors împotriva propriilor cetățeni prin aceea că a transgresat 
limitele puterii cu care a fost învestit ($226). Statul este necesar pentru 
a evita inconvenientele existente în starea naturală. El este învestit cu 
dreptul de a folosi puterea comunității tocmai în scopul de a preciza cît 
mai limpede și de a aplica într-o manieră cît mai impersonală legile 
naturale. 

Atunci cînd statul abuzează de dreptul cu care a fost învestit, el 
devine practic o entitate individuală aidoma celorlalți indivizi existenți 
în starea naturală. Aceasta pentru că, fără să mai depindă de comuni- 
tate, el confiscă puterea indivizilor de a executa legile naturale. Astfel, 
deși statul ca entitate continuă să existe, comportamentul său generează 
o situație anarhică. Această situație anarhică este una moralmente inac- 
ceptabilă, întrucît statul îi agresează pe ceilalți indivizi existenţi în starea 
naturală. Cu alte cuvinte, comportamentul arbitrar al statului îi readuce 
pe oameni în starea de război. Și cum „revenirea la starea de război” este 
sensul etimologic exact al verbului latin rebellare, rezultă că, vorbind în 
termeni stricţi, statul este adevăratul rebel. 

Astfel, opoziția violentă a cetățenilor faţă de autoritatea arbitrară a 
statului nu poate fi numită propriu-zis o rebeliune ci, dimpotrivă, o ten- 
tativă de a pune capăt rebeliunii, de a reintra în legalitate. Locke iden- 
tifică patru temeiuri pe baza cărora cetăţenii sînt îndreptățiţi să se opună, 
fie şi violent, autorităţii statului. 

În primul rînd, cetățenii sînt îndreptăţiți să adopte un comporta- 
ment ostil față de stat ori de cîte ori acesta încetează să mai respecte și 
să mai aplice legile naturale. Locke precizează însă că un astfel de com- 
portament este justificat numai în cazul în care guvernanţii comit erori 
majore (voite sau nu) în aplicarea legilor naturale ($225). Această pre- 
cizare poate avea ca efect paradoxal apariţia de neclarităţi. De exemplu, 
în anumite situaţii devine greu de stabilit dacă o încălcare de către 
guvernanțţi a unei legi naturale reprezintă sau nu o eroare majoră. 

În al doilea rînd, cetăţenii sînt îndreptățiți să se opună violent guver- 
nanțţilor ori de cîte ori aceștia încetează să mai promoveze binele public 
(8131). 

În al treilea rînd, opoziţia față de guvernanţi este justificată atunci 
cînd aceştia decid să păstreze puterea chiar și în cazul în care au pierdut 
sprijinul majorităţii (8149). Locke își reafirmă astfel punctul de vedere 
conform căruia majoritatea este cea care decide, în ultimă instanţă, 
modul de acţiune al autorității politice. 

În fine, în al patrulea rînd, opoziţia faţă de guvernanţi este justifi- 
cată atunci cînd aceștia încetează să mai respecte legile pozitive pe care 
le promulgă (8136, $200, $202). Cu alte cuvinte, în cazul în care guver- 
nanții se pun ei înșiși în afara legii, cetățenii sînt îndreptățiți să acționeze 
pentru a stabili legalitatea. 

Argumentul lockean al rebeliunii depinde, ca și celelalte argumente 
elaborate în Al doilea tratat, de viziunea naturalistă adoptată de Locke. 
Însă, dincolo de această limită, el conţine o serie de sugestii demne de 
luat în seamă. 

In primul rînd, argumentul rebeliunii implică faptul că existența 
statului este o condiţie necesară, dar nu și suficientă a unei situații 
arhice. Cu alte cuvinte, simpla existenţă a statului nu este suficientă 
pentru a ne ajuta să decidem dacă avem de a face sau nu cu o situație 
arhică. Din punctul de vedere al lui Locke, există cazuri în care statul 
generează anarhie. 

În sfîrşit, Locke nu ar fi putut elabora argumentul rebeliunii dacă, în 
prealabil, nu ar fi propus o concepție nuanţată despre anarhie. Faptul 
că el face deosebire între două tipuri de situaţii anarhice este foarte 
important în acest caz. Concepţia despre anarhie a lui Hobbes, de pildă, 
nu-i permite acestuia să elaboreze un argument care să justifice opozi- 
ţia violentă a cetățenilor față de stat. Pentru Hobbes, statul nu poate fi 
în nici un fel un generator de anarhie. El apare tocmai pentru a evita 
anarhia. În consecinţă, orice opoziţie violentă față de stat nu poate avea 
ca efect decît revenirea la o situație nedorită de nimeni. Pentru Locke, 
dimpotrivă, statul poate genera un tip de situație anarhică (cel moral- 
mente inacceptabil). În acest caz, opoziția față de stat, orice formă ar lua 
ea, este justificată. | 

nchei aici prezentarea principalelor argumente elaborate de Locke 
în Al doilea tratat. Cititorul poate opta, mai departe, pentru una din cele 
patru lecturi posibile ale textului. Mie nu îmi mai rămîne decît să-i urez 
călătorie spornică în lumea unuia dintre cei mai provocatori filozofi 
politici. 


Notă 


* Trimiterile se fac la paragraf și nu la pagină. Traducerea citatelor este făcută 
de autorul articolului. 

Niccold Machiavelli (1469-1527) 
PRINCIPELE (1513) 


Teza croceiană!, conform căreia Machiavelli a separat politica de morală, 
descoperind autonomia primeia, stă la baza unei logici a rupturii care 
străbate literatura critică modernă consacrată lui Machiavelli. Nu e 
vorba doar de o ruptură de detaliu, de introducerea unor elemente noi, 
de contribuţia, într-un anumit sens și alături de alți factori, la erodarea 
unei tradiții ce urmează să fie încet înlocuită. Este vorba de o ruptură 
radicală, care dă naștere unui nou domeniu al cunoașterii și acțiunii 
umane: politica modernă, obiect al unei noi științe politice bazate pe 
metoda inductivă proprie lui Machiavelli, pereche a științelor naturale 
experimentale (Cassirer 1993: 164-180). Sau, dintr-o perspectivă care 
duce retorica rupturii pînă la ultimele ei consecințe, de o separare a 
două moralități diferite, una care disprețuiește și neglijează, cealaltă 
care include și cultivă scopurile politice ale comunităților umane.? 

Această din urmă teză, care propune inaugurarea de către Machiavelli 
nu a separării sferei politice de cea morală, ci a distincţiei între două uni- 
versuri morale diferite, este menită să evite sau să atenueze întrucîtva 
ceea ce sugerează teza lui Croce, anume faptul că, după Machiavelli, 
politica își pierde respectabilitatea și se încarcă cu o conotație peiorativă. 
Lungul șir de luări de poziție „antimachiavelice“, care au însoțit istoria 
postumă a scrierilor secretarului florentin încă din vremea circulației lor 
manuscrise, apare ca o sancțiune a acestui fapt. 

Identificînd politica cu o sumă de manevre necurate, machiavelis- 
mul vulgar a proiectat asupra lui Machiavelli o responsabilitate fonda- 
toare care nu se confirmă decit în parte. Chiar fără să privilegieze în mod 
programatic teza contrară, cea a identității dintre Machiavelli și mediul 
său cultural și a raportului de continuitate polemică pe care-l are cu 
umanismul, o altă parte a criticii a pus totuși în lumină faptul că 
Machiavelli nu face excepţie de la contextul lingvistic și literar floren- 
tin (italian, în general), care a manifestat, pînă la sfîrşitul secolului al 
XVI-lea, o consecventă reticenţă faţă de cuvîntul „politică“, folosit mult 
mai rar decît ne-am fi așteptat și cu un sens care nu leza cîtuși de puţin 
tradiţia aristoteliciană a binelui comun ca finalitate a organizării politice 
a comunităţilor umane (în general, „politic“ era sinonim cu „civil“. 

Temelia politicii moderne și problematicul machiavelism: iată cel 
puțin două teme care ne îndreptățesc să considerăm că scrierile lui Ma- 

chiavelli (Principele cu deosebire) au o actualitate de care este greu să 
nu se țină seama, chiar în cadrul unei cercetări care s-ar vrea „senine“ 
și care și-ar limita cu strictețe obiectul la un trecut considerat în el în- 
suși departe de orice implicație prezentă. 


Contextul istoric al redactării Principelui. 
Cîteva date biografice 


Deși redactat în 1513, Principele a văzut pentru prima oară lumina ti- 
parului în 1532, la Roma (precedat de Discursurile asupra primei decade a 
lui Titus Livius, apărute cu un an înainte), fiind editat de Antonio Bla- 
do, viitor tipograf oficial al Camerei apostolice și posesor al privilegiului 
exclusivității asupra tipăririi scrierilor lui Machiavelli, acordat de papa 
Clement al VII-lea în anul 1531. Cîteva luni mai tîrziu, apare și ediția 
florentină a Principelui, la tipografia familiei Giunti, care, cu mai bine 
de zece ani în urmă, publicase singura lucrare a lui Machiavelli apărută 
antum, ânume Arta războiului (1521). 

În 1513, Machiavelli își trăiește dificil îndepărtarea de la cancelarie, 
după căderea republicii florentine și revenirea Medicilor. Reputația sa 
de om de încredere al lui Piero Soderini, conducătorul republicii floren- 
tine în calitate de gonfalonier de justiție pe viaţă, i-a adus, în noile îm- 
prejurări, eliberarea din funcţiile pe care le îndeplinea la cea de-a doua 
cancelarie și la Consiliul Celor Zece, interdicția de a mai pune piciorul 
în Palazzo Vecchio, precum și o amendă și domiciliul forţat în teritoriul 
florentin timp de un an. Presupus participant la o conspirație împotriva 
noului regim, el este arestat, fiind însă eliberat după cîteva luni, cu 
prilejul amnistiei declarate de Leon al X-lea (un Medici) la alegerea sa 
ca papă. 

În faimoasa lui scrisoare către Francesco Vettori, fostul său coleg de 
ambasadă pe lîngă împăratul Maximilian (în 1507), Machiavelli își de- 
scrie domiciliul forțat la Sant” Andrea în Percussina. Amărăciunea prici- 
nuită de lipsa unei îndeletniciri publice este atenuată prin studiu, dar 
Machiavelli nu va înceta să lucreze întru revenirea sa, sub o formă sau 
alta, în serviciul cetăţii, guvernate acum de Medici. Această scrisoare către 
Vettori (care, ca reprezentant al Florenței la Roma și om de încredere în 
ochii noului regim, putea interveni pe lîngă papa Leon al X-lea în 
favoarea prietenului său) este foarte importantă, întrucît ne dezvăluie 
starea de spirit care a dus la compunerea Principelui. Este totodată primul 
document în care Machiavelli pomeneşte de existenţa acestui mic tratat, 
unde, după spusele sale, discută despre „ce este un principat, de cîte 
feluri sînt principatele, cum se cuceresc, cum se conservă, de ce sînt 
pierdute“. El intenționa să-i dedice lucrarea lui Giuliano de Medici, unul 
din fiii lui Lorenzo Magnificul, care, împreună cu fratele său, papa Leon 
al X-lea, și cu nepotul lor, Lorenzo, guverna practic Florenţa după rein- 

stalarea Medicilor în 1512. După moartea lui Giuliano de Medici, în 
1516, Principele este dedicat lui Lorenzo, viitor duce de Urbino, fiu al lui 
Piero de Medici și nepot al lui Lorenzo Magnificul. El este cel care va 
reprezenta familia la Florenţa, și care va guverna efectiv orașul pînă la 
moartea sa, în 1519, controlînd instituţiile republicane prin manipularea 
sistemului electoral și promovarea persoanelor fidele. 

Machiavelli intrase în serviciul republicii florentine în anul 1498, 
fiind ales de Marele Consiliu în postul de secretar al celei de-a doua can- 
celarii. Relaţia sa personală cu gonfalonierul Piero Soderini și încrederea 
de care se bucura din partea acestuia i-au permis lui Machiavelli să par- 
ticipe la viața politică a cetății, însă nu acolo unde se lua decizia politică, 
ci acolo unde ea era pregătită. 

Machiavelli este martorul unei serii de mutații ale regimului politic 
din Florenţa, care a pus la grea încercare creativitatea politică a con- 
temporanilor săi. Invadarea Italiei de către francezi, în 1499, va căpăta, 
în reflecţia istorico-politică a secolului al XVI-lea, o valoare de prag. Ea 
deschide o epocă de războaie și de schimbări rapide și avertizează asu- 
pră slăbiciunii politice și militare a statelor italiene. La Florenţa, ea pune 
capăt sistemului mediceean de dominare personală în cadrul unor insti- 
tuții de tip republican, instituit de Cosimo cel Bătrîn și perpetuat sub 
descendenții săi, și aduce, pentru optsprezece ani, guvernarea republi- 
cană, unde gonfalonieratul pe viață este contrabalansat de existența 
Marelui Consiliu, care asigura cea mai largă participare la treburile pu- 
blice pe care o cunoscuse vreodată Florenţa. Medicii, reveniţi în 1512, 
se retrag în 1527, lăsînd din nou loc republicii, de data aceasta pentru 
numai trei ani. Din 1530, sub tutelă imperială, regimul Florenței ia defi- 
nitiv calea principatului. Succesiunea de regimuri este întretăiată de 
momente de recrudescenţă ale discursului de criză și ale profetismului 
politico-religios. 

Toate aceste schimbări mobilizează conștiințele oamenilor vremii, 
iar reflecția politică, supusă probei istoriei, este în continuă mișcare. 
Principele lui Machiavelli, ca și celelalte scrieri ale sale, este, în felul său, 
o reacţie și un răspuns la această stare de criză. În aceste condiţii, este 
firesc să ne întrebăm care sînt motivele pentru care, deși a plecat de la 
idei și tendințe comune în vremea sa, Machiavelli a reușit totuși să ela- 
boreze o sinteză de interes permanent. 


Structura și conținutul Principelui. 
Probleme controversate 


Principele debutează cu dedicaţia către Lorenzo de Medici, în care, din- 
colo de procedeul obișnuit prin care intenționează să capteze bună- 
voinţa destinatarului, Machiavelli dezvăluie, de fapt, ceea ce a stat la 
baza cărții sale: experienţa lucrurilor moderne și cunoașterea celor an- 

tice printr-o lectură asiduă. Reverenţa cuvenită ilustrului său destinatar 
este dublată de un abia ascuns orgoliu. Examinîndu-și propria poziţie, 
Machiavelli consideră că este îndreptățit să trateze despre natura prin- 
cipilor, întrucît faptul de a nu se număra printre egalii lor îi conferă dis- 
tanța necesară pentru a-i înțelege. El inaugurează totodată, în această 
dedicație, o atitudine ale cărei semne vor reapărea pe parcursul lucrării, 
anume aceea de a-și asuma în mod declarat o poziţie polemică în raport 
cu predecesorii săi (ea se regăsește, de exemplu, în capitolul al 15-lea, 
unde Machiavelli promovează verită effettuale ca principiu al expunerii 
sale, opunîndu-se astfel în mod explicit acelor autori de tratate politice 
care l-au precedat și care au imaginat cetăţi ce n-au existat niciodată în 
realitate). 

Primele unsprezece capitole ale Principelui tratează despre diversele 
tipuri de principate, cu accent pe principatele noi. Capitolele 12-14 sînt 
rezervate metodelor ofensive și defensive de cucerire și de conservare 
a principatelor noi. Următorul grup de capitole (15-23) este axat pe ca- 
lităţile personale ale unui principe și pe căile pe care acesta trebuie să 
le adopte pentru a-și organiza în mod eficient relațiile cu supușii și cu 
aliaţii săi. Capitolele 24 și 25 analizează cauzele slăbiciunii principilor 
italieni şi pun problema raportului dintre virtă și fortuna. În sfîrșit, în 
ultimul capitol, Machiavelli arată cum sînt reunite condiţiile pentru ca 
un principe nou, cu calități apropiate de modelul descris de el în cu- 
prinsul lucrării, să încerce să pună în practică, cu șanse de reușită, pro- 
gramul de renaştere a Italiei. 

Primele două capitole îi sînt de ajuns lui Machiavelli pentru a cir- 
cumscrie subiectul micului său tratat. El începe prin a fixa termenii a 
trei probleme majore: definiţia (sau una dintre definițiile) lui stato ca 
dominio, putere, autoritate asupra oamenilor, distincţia între principat 
și republică, precum și distincţia, în cazul principatelor, între cele eredi- 
tare și cele noi. Apoi precizează că lasă deoparte republicile, fiindcă ele 
au făcut obiectul altei scrieri a sa (posibilă aluzie la Discursuri) și expe- 
diază în cîteva cuvinte problema principatelor ereditare, a căror con- 
servare nu i se pare că presupune o dificultate deosebită. Cu capitolul 
al 3-lea, intrăm astfel în ceea ce constituie indiscutabil adevăratul subiect 
al Principelui, anume problema cuceririi și păstrării principatelor noi. 

În linii mari, după calea de a ajunge la putere a fondatorului lor, 
principatele noi se clasifică după cum urmează. O primă distincţie este 
aceea între principatele mixte și cele complet noi. Primele (discutate în 
capitolele 3-5) sînt state care se adaugă la cele pe care principele le 
posedă deja. Ele pot aparţine aceleiași regiuni și avea aceeași limbă cu 
acestea din urmă (în acest caz, o dată ce vechea dinastie a fost definitiv 
înlăturată și starea de lucruri existentă menajată prin neintroducerea de 
legi sau de impozite noi, ele pot fi ușor păstrate), sau se pot afla în teri- 
torii cu limbă, instituții și cutume diferite (și atunci, pentru a le păstra, 
este necesar ca principele să adopte una dintre soluţiile următoare: să 

se instaleze personal în teritoriul cucerit, să întemeieze colonii, sau să 
închidă statului cucerit orice ieșire, prin încheierea de alianţe cu vecinii 
lui mai puțini puternici). În acest capitol (al 3-lea); Machiavelli subliniază 
caracterul natural al dorinţei de cucerire (acquistare), scoțîind din sfera 
blamului moral acele întreprinderi ofensive bazate pe o bună apreciere 
a propriilor forțe și a şanselor de succes. 

In speranța de a se menţine cît mai aproape de situațiile reale, 
Machiavelli își complică mereu modelul prin introducerea de subdi- 
viziuni suplimentare. Astfel, tratamentul ce trebuie aplicat acestor state 
cucerite, aflate în teritorii cu alte caracteristici etno-culturale, diferă du- 
pă cum, înainte de a fi cucerite, ele aveau un regim despotic sau unul 
de libertate (aici Machiavelli consideră oportun să discute despre dife- 
rențele care există între un stat de tipul Imperiului Otoman și unul de 
tipul Franţei: aceste consideraţii fac obiectul capitolului al 4-lea). Primele 
se cuceresc greu, în schimb se conservă ușor, în vreme ce ultimele nu se 
pot păstra decît cu prețul unor acţiuni deosebite: cuceritorul este obligat 
ori să le distrugă, ori să-și stabilească reședința în interiorul lor, ori, 
dacă nu este capabil să facă nici unul din aceste lucruri, să le lase să se 
conducă după propriile lor legi, mulțumindu-se să le pretindă o con- 
tribuţie financiară (capitolul 5). 

Principatele complet noi (discutate în capitolele 6-9) se cuceresc fie 
prin forţe și virtii proprii (capitolul 6), fie folosind forțele militare ale altora 
și ajutorul fortunei, fie prin crime și fărădelegi, fie, în sfîrșit, se pot înte- 
meia prin ascensiunea la putere cu ajutorul concetățenilor, și atunci este 
vorba de „principat civil”. 

Capitolele 6, 7 și 25 trebuie analizate împreună pentru că, pe lîngă 
faptul că au o continuitate logică (tratează despre raportul dintre virti 
și fortuna și despre puterea fortunei în acţiunile umane), ele pun și o pro- 
blemă de coerenţă. 

In capitolul al 6-lea, Machiavelli prezintă exemplul fondatorilor de 
state sau al reformatorilor care s-au arătat capabili, dotați fiind cu o 
virti! excepțională, să o ia înaintea fortunei și să valorifice ocazia favora- 
bilă oferită de aceasta, ajungînd la o putere durabilă. În relaţia dintre 
virtă și fortuna, care atinge un echilibru, și acesta instabil, doar în cazul 
oamenilor excepționali (fondatori sau reformatori majori), virtit este o 
forță înnăscută, în vreme ce fortuna reprezintă o forță transcendentă de 
nestăpînit, a cărei influenţă în acţiunile umane este determinantă. Ea nu 
se confundă nici cu Providența divină, nici cu ocazia (care este de ordin 
istoric). Nu este o sumă de conjuncturi, pe care omul le poate rearanja 
în vederea succesului, ci un agent superior și imprevizibil, care ar putea 
influența nu numai în rău, ci și în bine viața umană, dacă ar fi „forţat“ 
în această ultimă direcţie de către o personalitate dotată cu virti, la un 
moment favorabil pe care aceasta a fost capabilă să-l sesizeze. 

Fortuna oferă, aşadar, ocazii favorabile, iar unul din semnele prin care 
virtii se face cunoscută este capacitatea de a profita de o asemenea ocazie 

și de a otransforma în acţiune concretă, reușită și durabilă. Pentru a avea 
succes, această acțiune se sprijină în mod obligatoriu pe forța armată. 
Această observaţie îi dă prilejul lui Machiavelli să facă diferența dintre 
profeţii înarmaţi (Moise) și cei neînarmațţi (Savonarola). Istoria, mai 
îndepărtată sau mai recentă, a arătat că reformarea instituțională radi- 
cală a unei cetăți sau crearea de noi rînduieli politice pentru un popor 
prin mobilizarea profetică nu au sorţi de izbîndă dacă, pe lîngă persu- 
asiunea religioasă, nu folosesc și forța armată efectivă. 

Pentru ca această relație dintre virti (calitate personală), dublată de 
forța armată, și fortuna (forţă oarbă exterioară) care poate oferi occasione 
(de ordin istoric) să fie cît se poate de clară, Machiavelli continuă prin 
a ne arăta ce se întîmplă cînd unul dintre elementele acestei relații este 
supradimensionat. Astfel, capitolul al 7-lea este mai degrabă istoria 
unui contraexemplu, acela al lui Cesare Borgia. Acest lucru ar putea să 
ne mire, întrucît unul din capetele de acuzare împotriva lui Machiavelli 
a fost întotdeauna pretinsa apologie a fărădelegilor lui Cesare Borgia, 
pe care autorul nostru ar face-o în Principele. 

Așadar, Cesare Borgia, dotat cu o extraordinară virti, a reușit să va- 
lorifice ocazia pe care i-a procurat-o nu mai puţin extraordinara fortuna 
materializată sub forma poziţiei tatălui său, papa Alexandru al VI-lea. 
Aceeași virtii i-a permis să ia hotăririle cele mai potrivite pentru a-și întări 
puterea în statele nou cucerite. Însă partea care a revenit fortunei în 
această relaţie a fost atît de mare încît, o dată sursa ei imediată dispă- 
rută prin moartea lui Alexandru al VI-lea, o greșeală a impetuosului duce 
a fost suficientă ca să-l piardă. În ciuda excepţionalei sale virtii, care l-a 
făcut chiar să prevadă consecinţele morții tatălui său și să ia măsuri 
pentru a le preveni, el n-a fost totuși pregătit să facă față unei întorsă- 
turi nefavorabile a fortunei. 

In capitolul 6, virti și fortuna se află într-o relaţie dialectică: succesul 
și durabilitatea acţiunii sînt mai mari cînd partea care revine valorii 
personale este mai mare, iar cea a fortunei se reduce la a prezenta ocazia. 
Rezultatul poate fi pozitiv, întrucît este de ajuns ca virti să fie capabilă 
de a profita de această ocazie pentru a avea cîștig de cauză. O virtii 
excepțională poate, așadar, înfrînge fortuna, cu condiţia să sesizeze și să 
valorifice ocazia favorabilă, să se sprijine pe forţa armată și să con- 
solideze poziţia cucerită prin măsuri adecvate. Ceea ce-l interesează pe 
Machiavelli este durabilitatea statului fondat sau a poziţiei cucerite, față 
cu corupția, cu degradarea în timp generată de schimbarea de neoprit 
a vremurilor, tempi. 

Capitolul 25 rezolvă problema raportului dintre virtă și fortuna de o 
manieră mai degrabă statică, aproape matematică, și în orice caz pesi- 
mistă. Problema îmbracă forma vechii dezbateri filozofice despre nece- 
sitate și liberul arbitru, iar soluția propusă de Machiavelli pare să aibă 
(aceasta este concluzia lui) puțini sorți de izbîndă. Ceea ce părea reali- 
zabil din punct de vedere „tehnic“ în capitolul al 6-lea, în cazul prin- 
cipilor dotați cu o virtii excepţională, este sortit eșecului în capitolul 25, 

din cauza incapacității naturii umane de a se modela după schimbările 
fortunei. Astfel, Machiavelli încheie discuția pe marginea acestei proble- 
me într-o notă pesimistă. În aceste condiţii, capitolul următor (26), care 
conține îndemnul la eliberarea Italiei de către barbari (invadatorii de din- 
colo de Alpi), pare să fie doar o fantezie inutilă și dureroasă a unui om 
altfel conștient de faptul că proiectele sale nu vor găsi suportul uman 
necesar pentru a deveni realitate. 

In capitolul 25, fortuna apare ca fiind stăpînă pe jumătate din acțiu- 
nile umane, guvernarea celeilalte jumătăți fiind în puterea oamenilor. 
Influenţa păgubitoare a fortunei poate fi redusă prin acţiune, dar nu 
printr-o acțiune prudentă și prevenitoare, ci prin impetuozitate și vio- 
lenţă. Dacă natura umană nu este capabilă să se schimbe în ritmul în 
care fortuna schimbă tempi, ea poate totuși, alegînd calea ofensivei, să 
evite într-o oarecare măsură efectele devastatoare ale fortunei. 

Pentru Gennaro Sasso, concluzia lui Machiavelli privind posibili- 
tatea oamenilor de a stăpîni fortuna este pesimistă, Principele fiind o ten- 
tativă dramatică de a „salva o marjă suficientă de autonomie pentru virtii“ 
(Sasso 1993: 409-446). Leo Strauss consideră însă că Machiavelli ajunge 
la concluzii mai degrabă pozitive, el rezervînd principelui dotat cu o mare 
virtă posibilitatea de „a-și crea propria ocazie“, de a-și transforma relația 
cu natura și cu necesitatea (deci cu fortuna) prin cunoașterea lor. 

Machiavelli este de partea impetuozităţii (impetuosită). Respingînd 
explicit pasivitatea, soluția propusă de el nu cade nicidecum în plasa 
voluntarismului. Luînd în calcul atît elementele variabile (tempi, occa- 
sione...), cît și pe cele invariabile (neputinţele și imobilitatea naturii 
umane), Machiavelli încearcă să opună unei dinamici universale oarbe 
o dinamică umană organizată. Înseamnă aceasta că Machiavelli este 
realist? Că principele său, capabil să o ia înaintea fortunei și dotat cu o 
capacitate de previziune ieșită din comun, este mai realist decît principele 
inspirat din idealul de sfințenie medieval, așa cum este el prezentat de 
literatura tradițională? Este Principele lui Machiavelli o operă bazată pe 
realită effettuale, aşa cum singur o prezintă, sau o contrautopie? Este 
Machiavelli încrezător în proiectul lui sau, dimpotrivă, nu-și face nici 
un fel de iluzie asupra capacității naturii umane de a-i conștientiza 
importanţa și de a-i duce la bun sfîrșit aplicarea? 

Toate aceste întrebări sînt alimentate de ambiguitățile textului lui 
Machiavelli. Un lucru ni separe însă cert: Machiavelli poate să fie sceptic 
cu privire la capacitățile naturii umane în general, dar textul său se 
adresează unui principe nou dotat cu o virtii excepțională. Machiavelli 
este convins că vremea (tempi) pe care o trăia peninsula la ora redactării 
Principelui oferea ocazia (occasione). Trebuia, așadar, ca principele în cauză 
să conștientizeze acest lucru și să acţioneze cu impetuozitate (impetuosită) 
pentru a învinge fortuna, profitînd de întorsătura ei favorabilă. 

Capitolele 9 și 11 tratează despre ultimele tipuri de principate noi luate 
în discuţie de Machiavelli, anume cele civile și cele ecleziastice. În cazul 

ultimelor (statul papal), lucrurile par să fie clare: conservarea lor este 
mai ușoară datorită surplusului de prestigiu de care se bucură principii 
lor, în calitate de oameni ai Bisericii, și care se traduce printr-un surplus 
de respectabilitate a instituţiilor. 

Principatul civil, în schimb, a făcut obiectul unor controverse legate 
nu numai de natura lui, ci și de chestiunea coerenţei Principelui şi a pre- 
supuselor redactări multiple pe care le-a cunoscut. În general, se poate 
afirma că principatul civil este, din punct de vedere al apariţiei sale, o 
formă consensuală de principat (unde principele este adus la putere de 
o parte a concetățenilor săi) și care, din punct de vedere al exerciţiului 
puterii, se caracterizează printr-o guvernare „civilă“, bazată pe respectul 
instituţiilor existente, indiferent dacă ele sînt aristocratice sau populare. 
Gennaro Sasso consideră că principatul civil reprezintă, pentru 
Machiavelli, o monarhie temperată de civilită, care este „exercițiul filo- 
popular al puterii“. Chiar dacă principatul civil poate avea și caracter 
aristocratic (ottimatizio), atunci cînd principele guvernează cu ajutorul 
magistraţilor (per mezzo dei magistrati), şi are așadar o poziţie mai vulne- 
rabilă pentru că depinde de alţii, el este în esenţă sortit să se transforme 
în varianta sa puternică, anume în principat civil cu caracter popular 
(popolare), unde principele exercită o autoritate absolută (per se). Aceasta 
este trecerea de la ordinea civilă la cea absolută, despre care Machiavelli 
vorbește în ultimul pasaj al capitolului 9, acesta fiind în același timp 
răspunsul pe care el îl dă problemei tiraniei. Nu este vorba de trecerea 
de la o autoritate civilă la una tiranică, ci de la o autoritate civilă mai 
slabă la una mai puternică. Assolutezza (sau ceea ce autorii antici numeau 
tiranie, conform Discursuri, |, 25) rămîne la Machiavelli în sfera civilului. 
Așadar, Machiavelli — în lectura lui Sasso — nu-i recomandă principelui 
să devină absolut: a guverna cu ajutorul magistraţilor și a guverna 
singur sînt două articulaţii interne ale principatului civil (una de orientare 
aristocratică și una de orientare populară) și nu exprimă diferenţa dintre 
principatul civil și tiranie. De altfel, confruntîndu-l pe Machiavelli cu 
propriile sale surse antice (mai ales cu. Polibiu și cu Xenofon), Sasso 
constată că, pentru Machiavelli, diferenţa (în termeni etici) dintre tiranie 
şi monarhia legitimă (regno, principato) tinde să dispară. 

Acestei perspective, care rezolvă problema principatului civil în 
raport cu definiția clasică a tiraniei, i-a fost opusă o alta, care raportează 
principatul civil la experienţa istoriei florentine (tipurile de principat civil 
descrise de Machiavelli trimițînd la forme concrete de guvernare pe 
care le cunoscuse Florența ultimelor decenii dinaintea redactării 
Principelui). Astfel, principatul civil este o stare de mijloc între ade- 
văratul principat și adevărata republică, apărută ca rezultat al unei dis- 
funcţionalităţi a instituțiilor republicane, care a făcut ca un cetățean să 
devină „principe al republicii“ cu ajutorul unei părți a populaţiei. În 
cadrul unei guvernări republicane, un cetățean, fie că este titularul unei 
magistraturi specifice, ca Soderini, fie că este un cetățean privat, un 
primus inter pares, care ajunge să controleze magistraturile republicane, 

cum a fost cazul Medicilor, ajunge la o supremație care-i permite să 
dirijeze politica statului. Este un tip de guvernare per miezzo dei magis- 
trati, deoarece instituţiile civile nu sînt desființate. Fiind însă o stare de 
mijloc (via del mezzo), adică exact tipul de soluţie politică pe care 
Machiavelli o respinge cu consecvență în scrierile sale, este instabil și 
deci vulnerabil și, ca atare, condamnat să fie depășit prin trecerea la 
autoritatea absolută, adică la un principat „adevărat“. Este lecţia pe care 
Machiavelli o extrage din eșecul experienței mediceene de dinainte de 
1494: în Principele, el îi sfătuieşte pe Medici să n-o mai repete. Această 
autoritate absolută la care Machiavelli îl invită pe principele civil să 
„sară“ nu este neapărat sinonimă cu o autoritate tiranică. Principatul 
poate rămîne în sfera civilită (adică poate continua să respecte drep- 
turile individuale și colective și să fie un apărător al justiției) chiar dacă 
încetează să mai fie un principato civile. 

După un capitol, al 10-lea, în care Machiavelli prezintă modul în care 
toate principatele noi trebuie să se apere contra dușmanilor externi (con- 
tinuitatea lui logică cu capitolul precedent, care se referă la aspecte 
interne, în care se explică principelui civil ce alegeri trebuie să facă în 
interiorul cetății, între popolo și grandi, pentru a-și asigura poziția, a făcut 
să se creadă că și acest capitol al 10-lea viza iniţial tot principatele civile, 
Machiavelli revenind asupra lui, într-o fază secundă a redactării, și 
schimbîndu-i titlul), urmează două capitole cu subiect militar, în care 
Machiavelli descrie avantajele armatelor proprii în raport cu cele mer- 
cenare și auxiliare. 

Capitolul al 14-lea face legătura cu următorul grup tematic, introdu- 
cînd elemente din sfera calităţilor personale și a comportamentului unui 
principe și punînd problema educaţiei sale. Este vorba de o educaţie 
activă (un principe înţelept nu trebuie să se dezintereseze de soarta 
statului său în timp de pace, altfel spus, nu trebuie să devină ozioso, pentru 
că astfel întorsăturile nefavorabile ale fortunei îl vor găsi nepregătit), 
bazată pe practicarea artei militare, pe cunoașterea geografiei propriului 
teritoriu și pe lectura istoriei: îndrumări care merg mai degrabă în sensul 
literaturii tradiționale din genul „oglinda principilor“ (Machiavelli face 
referire, de altfel, la Viaţa lui Cyrus cel Bătrîn de Xenofon) şi care nu 
anunţă cu nimic ruptura din capitolul următor. 

Ce este virtă pentru Machiavelli? Primele consideraţii care se fac de 
obicei în această problemă privesc, pe de-o parte, aspectele umaniste din 
gîndirea lui Machiavelli și reînvierea concepției antice despre virtus și, 
pe de altă parte, raportul dintre virtă şi morală. Aceste două considera- 
ţii deschid la rîndul lor două probleme extrem de controversate, struc- 
turale pentru critica operei lui Machiavelli, și anume problema relației 
dintre Principe şi Discursuri (care trece prin relația dintre virtă princiară, 
ce face obiectul primei scrieri, și virtă populară și republicană, la care 
se referă cea din urmă) și problema originalității lui Machiavelli (atît la 
nivelul raportului dintre Principe şi literatura tradițională despre virtuțile 
principilor, căreia lucrarea autorului nostru îi aparţine formal, cît și la 
nivelul eventualei inventări de către Machiavelli a raţiunii de stat). 

Este, desigur, întemeiată afirmaţia că Machiavelli datorează mult li- 
teraturii antice, pe care, în calitate de om al timpului său, cu o educaţie 
umanistă, a cunoscut-o suficient de bine. Psihologia Principelui sugerează 
detașarea de constrîngerile intelectuale ale rațiunii și privilegierea noțiu- 
nilor de temperament, animo, ingegno, fantasia. Se înțelege astfel de ce 
virtil se identifică cu forța personală, cu energia naturală, nefiind 
nicidecum o virtute bazată pe rațiune și pe umilință. În acest sens, Ma- 
chiavelli valorifică moștenirea umanistă, care reașezase la loc de cinste 
virtuțile active, din perspectiva unei noi psihologii ce acceptă forțele 
emoționale în viața umană, și se distanța astfel de idealul stoico-creștin 
al supunerii pasiunilor față de rațiune. 

].H. Whitfield este de părere că, deși la Machiavelli sensurile lui virti 
sînt multiple, el preia toate sensurile latine (sensul livian, de energie a 
voinţei, de curaj, dar și cel ciceronian, de perfecțiune morală, opu- 
nîndu-se, ca atare, lui ozio, viltă sau fortuna), inclusiv diferenţa dintre sin- 
gularul virtus și pluralul virtutes (acţiuni sau calități bune). Concluzia 
lui Whitfield este că ambiguităţile și multiplicitatea sensurilor lui virti 
la Machiavelli nu ne permit să afirmăm că acesta ar fi autorul unei doc- 
trine a virtuții, nici că ar fi ignorat sensul moral al acesteia din urmă.+ 

Machiavelli a privilegiat sensul lui virti ca energie, forță legată de 
război, de cucerire, de întemeiere și de reînnoire. Cu toate acestea, suc- 
cesul politic nu constă numai în cucerirea unei puteri cu ajutorul armelor 
proprii și al fortunei favorabile (buone armi și buona fortuna), ci şi în con- 
servarea ei prin crearea instituţiilor necesare (buone leggi). Momentul 
cuceririi și supunerea acesteia la proba timpului și a schimbărilor for- 
tunei printr-o artă de a guverna adecvată reprezintă două articulații 
inseparabile ale aceleiași acţiuni politice. Virtă este dublată de virtuți care 
asigură succesul relației dintre virti și fortuna (complicată la rîndul ei 
de necesitatea înscrisă în natura umană) la nivelul conservării rezultatelor 
ei. Conţinutul etico-politic al virtuţilor principelui este regîndit în funcție 
de exigenţele acestei conservări. În capitolul al 15-lea din Principele, 
Machiavelli ia distanţă față de idealul de perfecțiune etică vehiculat de 
literatura medievală și umanistă din genul „oglinda principelui“, inver- 
sînd apoi, în capitolele care urmează, valoarea în plan politic a virtuților 
pretinse în mod tradițional principelui: libertatea sau generozitatea 
(capitolul 16), bunătatea sau capacitatea de a arăta compasiune (capi- 
tolul 17), bună credință și respectarea promisiunilor (capitolul 18). 

Capitolul al 18-lea dă o formă fără echivoc antropologiei lui Ma- 
chiavelli: o antropologie neîndurătoare cu o natură umană iremediabil 
înclinată spre rău, temătoare, lipsită de flexibilitate și neajutorată în fața 
loviturilor fortunei. Afirmația că principele trebuie să știe să folosească 
în egală măsură și înclinațiile naturii umane, dar și pe cele ale fiarelor, 
este în totală contradicţie cu concepția creştină conform căreia Dumnezeu 
a înnobilat natura umană, creînd-o după chipul și asemănarea Sa, și a 
dotat-o cu rațiune ca semn al superiorității sale față de animale. 

Capitolele 16-23 tratează despre comportamentul individual al unui 
principe şi despre strategiile prin care el își poate asigura o poziție con- 
fortabilă în mijlocul supușilor săi de toate categoriile. Grija sa principală 
trebuie să fie aceea de a fugi de ura și de disprețul celorlalți. Programul 
lui Machiavelli este, din punct de vedere moral, unul minimal: exi- 
genţele sale nu merg în sensul unei exemplarități princiare pozitive, ca 
în literatura tradițională (unde principelui i se cerea să facă în mod 
efectiv acțiuni virtuoase și să posede calități, pentru a deveni demn de 
a se oferi spre imitare celor guvernaţi de el și a-și îndreptăți astfel pre- 
tenția la supunere din partea lor), ci definesc acțiunile de care un prin- 
cipe trebuie să se ferească pentru a nu-și pune în pericol poziţia (unui 
principe îi sînt permise toate acțiunile, bune sau rele, inclusiv aceea de 
a-i face pe ceilalți să creadă că posedă calități, mai puțin acele acțiuni 
care periclitează soarta statului și a puterii sale). Astfel, deși Machiavelli 
scrie pe fondul achiziţiilor teoretice ale literaturii politice umaniste, care 
a accentuat virtuțile practice, specific politice, ale principelui în cadrul 
panopliei de virtuți vehiculate de oglinzile principilor, el operează o 
ruptură față de concepția după care idealul uman și cel princiar (politic) 
coincid, concepție comună literaturii medievale și celei umaniste, 
deschizînd posibilitatea unei virtuți politice neetice.5 

Capitolul al 8-lea al Principelui, care descrie cazul celor care au ajuns 
la putere prin fărădelegi (ca Agatocles, tiran al Siracusei), ilustrează 
poate cel mai bine ambiguitatea morală a virtuţii la Machiavelli. Pe de-o 
parte, el face explicit diferență între crimă și virtii (spunînd că nu se poate 
numi virtii faptul de a-ți omori concetățenii), dar, pe de altă parte, este 
destul de echivoc asupra atitudinii sale față de acţiunile lui Agatocles. 
Virtii la Machiavelli tolerează crima? Sînt aceste pasaje o încercare de a 
distinge sfera virtuţii de cea a crimei sau o ilustrare a violenței și cruzi- 
mii „bine utilizate“, compatibile cu noua virtute politică pe care o de- 
finește autorul Principelui? Machiavelli îi neagă sau îi recunoaște lui 
Agatocles calitatea de om virtuos? Se poate spune că exemplul lui 
Agatocles este o situație extremă cu rol de test al virtuţii, în care se veri- 
fică și se marchează diferența dintre aceasta din urmă și crimă. Deși a 
rupt identitatea clasică și umanistă dintre exigenţele morale și căutarea 
eficacităţii politice, a succesului, Machiavelli nu intenționează să con- 
funde sfera noii virtii, aşa cum o înţelegea el, cu cea a crimei. 

Leo Strauss consideră însă că echivocul provine tocmai din particu- 
laritatea strategiei discursive a lui Machiavelli, care constă în a-și mas- 
ca radicalitatea propriei poziţii în spatele compromisului cu tradiția 
filozofică și religioasă. Continuînd să recunoască în principiu opoziția 
clasică între virtute și viciu (și, în consecință, substanța tiraniei), 
Machiavelli impune de fapt un nou tip de excelență politică ce ia locul 
virtuţii politice morale. 

Nu numai etica ciceroniană și cea umanistă pot fi considerate ținta 
polemicii lui Machiavelli din capitolul al 15-lea al Principelui, ci și (sau 

mai ales cea) aristotelică. Aristotel definește virtutea ca fiind o cale de 
mijloc între două extreme, care se îndepărtează în egală măsură de exces 
și de lipsă (Etica Nicomahică, II, 5). Or, Machiavelli respinge moderaţia, 
via del mezzo, ca fiind o alegere politică dăunătoare, punînd în schimb 
accent pe o virtii extremă, impresionantă, impetuoasă. Dacă, pentru 
Aristotel, virtutea morală era un scop în sine (o faptă virtuoasă nefiind 
niciodată făcută pentru un avantaj), pentru Machiavelli, virti este întot- 
deauna privită din punctul de vedere al efectelor sale în plan politic, 
adică al dominaţiei asupra celorlalți (stato) pe care o poate procura. Ca 
atare, ea ignoră moderaţia, pentru că nu-și găsește în ea însăși propria 
răsplată, nu-și este sieși suficientă, ci devine un mijloc în vederea atin- 
gerii unui scop, care este cucerirea, achiziția (acquistare). Această dis- 
tanțare de filozofia politică clasică, pe care Leo Strauss o consideră 
trăsătura fundamentală a gîndirii lui Machiavelli, se traduce prin faptul 
că autorul Principelui judecă întotdeauna pornind de la situația extremă, 
care cere o derogare în raport cu dreptul (altfel referința cea mai înaltă 
în situații normale). El extinde la normalitate regulile stării de urgenţă, 
coborînd astfel nivelul exigențelor și al criteriilor excelenţei în politică. 
Machiavelli, aflat în pragul modernităţii, deschide astfel calea pozitivis- 
mului juridic și a justificării tuturor transgresiunilor, în detrimentul filo- 
zofiei naturale (Strauss 1982: 263—265). 

Să nu înțelegem prin aceasta că Machiavelli este acela care lansează 
conceptul de rațiune de stat ca derogare sau contravenție la rațiunea 
comună (el se va regăsi abia în opera lui Scipione Ammirato, la sfîrșitul 
secolului al XVI-lea). Aceste deschideri și derapaje pe care le conține 
Principele lui Machiavelli vor da totuși naștere unei literaturi dorice să 
repună în drepturi „adevărata rațiune de stat“, literatură care, încercînd 
să refacă unitatea pierdută între honestas și utilitas în sfera artei de a 
guverna, va integra de fapt ideea virtuților principelui ca mijloace menite 
să asigure dominaţia și va ajunge să definească o tehnologie politică în 
care conservarea statului trece prin raționalizarea lui ca entitate consti- 
tuită din elemente legate funcțional între ele (teritoriul, armata și efectele 
războiului, populaţia, producerea de bunuri) și avînd o finalitate pro- 
prie (securitatea, prosperitatea, binele comun etc.), fără ca prin aceasta 
figura principelui să-și piardă din importanţă și fără ca orizontul teo- 
logico-moral să fie evacuat (Giovanni Botero, Della ragion di Stato, 1589). 
Dacă Machiavelli operează o ruptură, aceasta se produce în interiorul 
unei problematici vechi: el continuă să discute în termenii fixați de 
tradiţia literaturii despre virtuțile principilor, chiar dacă pentru a-i critica, 
și nu inventează distincţia dintre stat (definit prin modul în care este 
deținută suveranitatea) și felul în care este el guvernat (administrat), intro- 
dusă mai tîrziu sub această formă de către Jean Bodin. 

Principele lui Machiavelli, jalonat de problema fundamentală a vir- 
tuților principelui (deci în care stato și governo se confundă în persoana 
principelui), rămîne dincoace de momentul degajării statului modern 
ca instanță politică ultimă și suverană, independentă de deținătorul ei 

şi de comunitatea pe care o încadrează, și avînd o consistență proprie. 
Însăși literatura post-machiaveliană despre rațiunea de stat, pentru care 
aceasta din urmă este cunoașterea mijloacelor prin care statul se poate 
întemeia, conserva și mări, refuză juridicizarea definiţiei statului de 
către Bodin și continuă să-l definească în termeni de dominație asupra 
oamenilor, păstrind centralitatea figurii principelui, ca Machiavelli, dar, 
spre deosebire de Machiavelli, subordonîndu-l imperativelor teologi- 
co-morale (principele este superior supușilor săi lumești, dar este supus, 
la rîndul său, lui Dumnezeu și legii divine). 


Note 

1 B. Croce, „Machiavelli e Vico — la politica e l'etica”, în Croce, 1994: 291-297. 

2 Isaiah Berlin, „The Originality of Machiavelli”, în Gilmore, 1972: 147-206. 

3 J.H. Whitfield, „The Politics of Machiavelli”, în Whitfield, 1969: 163-179. 

1].H. Whitfield, „The Anatomy of Virtue“, în Whitfield, 1947: 92-105. 

5 Y. C. Zarka, „Raison d'Etat et figure du prince chez Botero“, în Zarka, 1994: 
101-120. Teza contrară, care subliniază apartenenţa Principelui la literatura 

Bernard de Mandeville (1670-1733) 
FABULA ALBINELOR (1705, 1714, 1729) 


The Fable of the Becs (Fabula albinelor) este elaborată, după cum se vede 
și din datele de mai sus, de-a lungul a aproape un sfert de veac. Ceea 
ce a fost la început (în 1705) o fabulă de citeva pagini, vîndută pe străzile 
Londrei ca text scandalos, a căpătat proporţiile unei lucrări ample, în 
care temele prezentate inițial poetic sînt minuţios analizate. Parte din 
aceste teme (natura egoistă a omului, rolul pasiunilor, al dorințelor, 
funcţiile luxului în societate) sînt deja cultivate în epocă, dar ceea ce o 
individualizează este motivul ordinii spontane: ideea că ordinea socială 
complexă nu este produsul unui plan, al unei acțiuni intenționate, ci con- 
secința neintenționată a unei multitudini de acţiuni individuale — 
intenționate sau neintenţionate. 

Ceea ce pune în discuție Mandeville este chiar rolul politicienilor 
într-o lume care nu este rodul proiectelor umane deliberate. Interesul 
pentru scrierile lui Mandeville a renăscut în a doua jumătate a secolului 
al XX-lea, într-o perioadă în care mecanismele pieţei și libertatea eco- 
nomică au redevenit subiect de reflecţie serioasă, academică și politică. 

Bernard de Mandeville a fost un cosmopolit. S-a născut în Olanda 
(a fost botezat la Rotterdam la 20 noiembrie 1670), unde și-a făcut și 
studiile de medicină. Era familiarizat cu limba și cultura franceză. În 
Fabula albinelor se regăsesc teme întîlnite în opera unor gînditori francezi 
(precum Montaigne, La Rochefoucauld, Bayle). După 1699 a trăit în An- 
glia, unde a elaborat numeroase scrieri, printre care şi Fabula. A murit 
în Anglia în 1733. 

Fabula are un prim strat metaforic, condensat în chiar versurile scrierii 
inițiale din 1705. Aici este vorba despre un stup de albine spaţios, opu- 
lent și bine guvernat. Albinele făptuiesc, la scară mică, tot ceea ce fac și 
oamenii. Mulțimea lucrătorilor se străduiește să satisfacă toate dorinţele, 
toate poftele clienților. Avocaţii cercetează legile asemenea unui spărgător 
care studiază o casă pe care vrea să o prade. Serviciile nu se fac însă de 
dragul clienţilor, ci cu gîndul la propriul interes. Doctorii pun faima și 
avuția mai presus de sănătatea bolnavilor. Preoții lui Jupiter nu se întrec 
într-ale, învățăturii, ci sînt cuprinși de ignoranță, avariţie și trufie. Soldaţii, 
dacă pot, se eschivează de la luptă sau iau mită de la dușmani ce vor 
să fugă. Regii sînt furaţi de propriii lor miniștri. Justiţia îşi înclină adesea 
balanța, după cum trage mai greu aurul celor ce o corup. 

In stilul care l-a făcut celebru, Mandeville afirmă că fiecare parte a 
alegoricului său stup este plină de vicii, dar întregul este un paradis. 
Lucrul acesta nu le impresionează însă pe „albine“. Ele și-ar dori și cin- 
stea. lar, într-o zi, „Jupiter“ se îndură: cinstea umple inimile tuturor. 

Partea a doua a Fabulei descrie ce se întîmplă după ce, printr-o 
minune, s-a instalat cinstea. Avocaţii nu mai au clienți. Justiţia însăși se 

retrage, deoarece nimeni nu mai este acuzat sau piîrit. Medicii se con- 
sacră acum pacienţilor și sînt extrem de economi. Preoţii s-au dezbărat 
de lene, dar nu mai au pentru ce păcate să se roage. Miniștrii nu mai 
sînt corupți, dar și consumă mai puţin. Palatele devin inutile, iar casele 
modeste, deoarece pornirea deșartă către lux a fost curmată. Curajul și 
integritatea le ajută pe „albine“ să învingă în luptă, dar lupta cinstită 
provoacă și mari pierderi. 

Morala Fabulei este că „viciile“ indivizilor sînt necesare: fără ele pros- 
peritatea întregului este o vană utopie. Formula percutantă a lui 
Mandeville este că „viciile private nasc beneficiile publice“. 

Straturile următoare ale Fabulei sînt încercări de a da un sens ne- 
metaforic rîndurilor de mai sus. Mandeville ne avertizează că el încearcă 
să descrie firea umană așa cum este ea, nu cum ar trebui să fie (vol. 1, 
p. 39). Mai întii el reflectează asupra „originilor virtuții morale“. Apoi 
urmează un lung comentariu la Fabulă, în care el explică — pe rînd — 
sensul pe care îl conferă pasajelor mai însemnate. 

Mandeville, în discuţia despre „originile virtuţii”, precizează că 
„Viciul“ trebuie înţeles ca satisfacere a dorințelor proprii, în vreme ce 
„Virtutea“ este acțiunea făcută în beneficiul altora (vol. 1, p. 48). Aceasta 
este o distincție de-a dreptul tehnică și foarte departe de orice ar putea 
sugera stratul metaforic al scrierii. Adevărul este că, în pofida anunţului 
programatic că urmărește să ofere o descriere a firii umane așa cum 
este ea (deci o teorie care să nu fie moralizantă), Mandeville se con- 
fruntă, pe parcursul reflecţiilor ulterioare, cu tentația de a reveni la cono- 
taţiile moralizante ale unor termeni precum „virtute“. 

Tema recurentă în comentariile lui Mandeville este cea a rolului pasi- 
unilor, al plăcerilor individului: plăcerea de a se simţi un om de valoare, 
de pildă, îl poate determina pe om să înfăptuiască acţiuni virtuoase 
(vol. 1, p. 57). Pasiunea rușinii, prin contrast, este regretul de a fi lipsit 
de valoare (vol. 1, p. 64). Toate pasiunile sînt centrate pe dragostea de 
sine a individului (vol. 1, p.75). 

Dragostea pentru propria persoană ne face să fim judecători strîimbi 
în disputele în care ne găsim implicaţi (vol.1, p. 80). Regăsim aici un motiv 
favorit al lui John Locke (cel al judecătorului părtinitor în propriul său 
caz). Interesant este că -Mandeville deplasează însă discuţia către ceea 
ce se întîmplă în comerţ, către relaţiile dintre vînzători și cumpărători 
pe o piață (vol. 1, pp. 80-81). 

„Virtutea“ s-a făcut prietenă cu „viciul“ în sensul că (pe o piaţă) ci- 
neva care își întreține copiii, care este de folos în multe feluri societăţii 
poate să-și realizeze veniturile speculînd „viciile“ altora (vol. 1, p. 85). 
Negustorul care exportă textile în ţări îndepărtate, pentru a aduce de 
acolo vinuri, încurajează industria și navigația, dar depinde de pasiunea 
pentru băutură a clienţilor (ibid.). În general, dacă oamenii nu ar avea 
tendinţa să fie cheltuitori, s-ar restrînge considerabil producţia (vol. 1, 
p. 103). 

Invidia, de asemenea, este un factor care potențează dragostea noastră 
de sine și care, pe această cale, îi face pe oameni să fie întreprinzători 
(vol. 1, pp. 134-147). Concurența nu ar funcţiona dacă acest „viciu“ nu 
ar fi propriu firii umane. 

Mandeville comentează pe larg un pasaj din Fabulă în care el arată 
că săracii (secolului său) o duc mai bine decît bogații vremurilor tre- 
cute. „Viciile“ descătușate au avut ca efect creșterea bunăstării (vol. 1, 
pp. 169-181). Acesta este și un excelent răspuns dat celor care cred (și 
azi!) că un capitalism „sălbatic“ ar aduce sărăcie și suferințe pentru cei 
care au mai puțin succes pe piaţă. 

Comentariile finale au drept motiv central ideea că o „campanie de 
instaurare a cinstei“ nu ar putea avea alt efect decît paralizarea energi- 
ilor ce mențin vie concurenţa, inițiativa și producţia. lar concluzia care 
se desprinde este că Mandeville nu propune un moralism ă rebours: 
textul său nu este o pledoarie pentru „viciu“, ci un mod de a înțelege 
ce anume pune în mișcare societatea și ce o poate frîna. 

În finalul primului volum, înainte de a reveni la reflecţiile sale pe tema 
naturii societății, Mandeville lansează și un atac împotriva școlilor în care 
se asigură pentru copiii celor săraci o educaţie peste nivelul celei la care 
le-ar fi permis să acceadă mijloacele părinţilor. Argumentul lui Man- 
deville este, în esenţă, că astfel se creează aspirații și obiceiuri de consum 
care nu au cum să fie ulterior satisfăcute. Paradoxal, intenţia „virtuoasă“ 
face disfuncţională societatea în ansamblu. 

În volumul al doilea, Mandeville dă argumentării sale o formă dialo- 
gală, ceea ce îi permite să exploreze pe larg raţiunile celor care pun la 
îndoială temeinicia celor scrise în Fabulă, precum și strategia apărării 
ideilor sale. 

Interpreţii s-au străduit să determine în ce măsură Mandeville a fost 
un adept al laissez-faire-ului şi un adversar al intervenţiei statului. 
Gîndirea lui Mandeville nu conduce cu necesitate la o concluzie tranșantă. 

N. Rosenberg (1963) și F.A. Hayek (1978) au subliniat prezenţa în 
scrierea lui Mandeville a ideii ordinii spontane și au accentuat ostilitatea 
lui Mandeville faţă de intervenționismul statal. Pentru ei, Mandeville 
este un partizan al laissez- faire-ului. 

]. Viner (este drept, în introducerea la A Letter to Dion, 1732), dar și 
Th.A. Horne (1978) au accentuat înclinațiile mercantiliste ale lui 
Mandeville. Politicianul ar fi capabil de intervenție tocmai pentru că dis- 
pune de o cunoaștere a firii omului. 

Desigur că ideea ordinii spontane este o cheie importantă în dispute 
de tipul celei de mai sus. La întrebări de genul „Cum de au apărut 
legiuitorii care au știut să se folosească de viciile firii omenești în bene- 
ficiul societăţii?” se poate răspunde cu argumentul lui Mandeville că 
legile nu sînt rodul unor intenţii deliberate și al unor minţi singulare 
(vol. 2, pp. 320-321). 

Mandeville ne apare, credem noi, cu mult mai interesant dacă 
deplasăm discuţia interpretativă din planul disputelor cu privire la 
tezele lui Mandeville în cel al modului său de a pune problemele înțelegerii 
funcţionării societății. Fabula este o verigă-cheie în procesul de consti- 
tuire a filozofiei politice moderne. Pentru antici, problema centrală era 
cea a definirii unei societăți bune, iar de aici decurge și centralitatea 
unei teme precum „virtutea“. Virtutea este cea care trebuie căutată. 
Gînditorii moderni, prin Hobbes și Locke, descoperă individul, indi- 
vidualitatea și caracterul conflictual al vieţii sociale. Dar, pentru ei, pro- 
blema este cum să ieși dintr-o stare în care indivizii sînt propriii judecători 
în conflictele în care sînt angajaţi (vezi argumentele lui John Locke în 
Al doilea tratat de guvernare). La Mandeville problema aceasta devine un 
subcaz al problemei mai vaste pe care o ridică dragostea de sine sau ego- 
ismul individului (vezi mai sus). 

Problema pe care o pune Mandeville este simplă. Societatea este un 
proces de cooperare, în care toţi beneficiază de pe urma interacțiunilor. 
Cum de este însă acest lucru posibil într-o lume în care fiecare individ 
are grijă doar de sine? Presupoziţiile acestui mod de a pune problema 
exclud orice discuţie despre „interesul general“ și „virtute“ ca acţiune 
individuală orientată după binele comun. 

Răspunsul la problema de mai sus, cred, se găsește într-o formă clară 
doar la Adam Smith, în Avufia națiunilor. Individul care vrea să coope- 
reze nu le vorbește altora despre interesele sale, ci despre avantajele pe 
care le-ar putea obține aceștia. Cu alte cuvinte, discursul cooperării 
speculează dragostea de sine a partenerei sau partenerului. Astfel ia 
naștere ordinea spontană a pieței. Iar ea este ordine pur și simplu pentru 
că nu are sens să o confruntăm cu ceea ce ar rezulta dacă indivizii ar 
acționa „virtuos“. Totul ţine de presupozițiile modului de a pune proble- 
ma cooperării. 

Mandeville este un autor-cheie și dintr-o perspectivă care nu este strict 
filozofică. El deschide calea analizei economice și sociale moderne. Este 
suficient să ne aplecăm, cu această perspectivă, asupra discuţiei despre 
„lux“. Din nou este vorba aici de un mod de a pune o problemă. Ce 
anume satisface activitatea productivă a oamenilor: nevoile sau dorin- 
țele lor? Argumentul din partea în care sînt analizate efectele renunţării 
la „lux“ este foarte important aici. Care ar fi nevoile noastre? Dacă ele 
au vreun sens, atunci sînt foarte modeste: precum „albinele“, ne-am 
putea retrage într-o scorbură. Am consuma alimentele strict necesare și 
cam atît. Toată societatea umană complexă s-ar dizolva. Modul de a 
pune problema care nu presupune dizolvarea societății complexe este 
cel în termenii dorințelor. Ce anume face acţiunea cuiva utilă pentru 
altcineva? Satisfacerea dorințelor altuia. 

Dacă privim lucrurile din această perspectivă, ideologia comunistă, 
cu accentul ei pus pe „nevoile“ oamenilor și armonizarea intereselor par- 

ticulare cu cele generale, ne apare ca fiind, de fapt, antimodernă și ori- 
entată către lichidarea societății complexe. 

Cronologia pură este înșelătoare: multe scrieri din ziua de azi (inclusiv 
anumite manuale de „știință“ economică, de sociologie și filozofie 
politică) își structurează problematica într-un mod care a fost depășit 
de mult de Bernard Mandeville. 


Notă 

* Trimiterile din text pentru care se indică pagina și volumul sînt la Bernard 
Mandeville, The Fable of the Bees, B.F. Kaye (ed.), 2 vol., Liberty Fund, 
Indianapolis, [1924] 1988. Traducerea lor este făcută de autorul articolului. 

Marsiglio de Padova (cca.1275—-1342/43) 
APĂRĂTORUL PĂCII (1324) 


Marsiglio de Padova, provenind din celebra familie de juriști Mainardini, 
dar părînd inițial dedicat unei cariere medicale, ajunge în cele din urmă, 
între 1310 și 1320, să predea la Universitatea din Paris, al cărei Rector 
devine în 1313. În același timp, el este consilier și delegat al cîtorva per- 
sonalități politice importante din nordul Italiei. Cea mai cunoscută 
lucrare a sa și una din cele mai controversate din Evul Mediu tîrziu, 
Defensor pacis (Apărătorul păcii), terminată în iunie 1324, a circulat, la 
început, anonimă. În 1326, cînd a fost descoperit autorul, acesta a părăsit 
imediat Parisul, împreună cu colegul său Jean de Jandun, multă vreme 
greșit considerat coautor la Apărătorul păcii. Ei s-au refugiat la curtea lui 
Ludovic de Bavaria. Împăratul german se afla deja într-un lung și, în 
cele din urmă, nerezolvat conflict cu papalitatea (din 1305 mutată la 
Avignon), care refuza să-i recunoască pretenţiile la titlul imperial și pre- 
rogativele garantate de acesta în Germania și Italia. 

In 1327, papa loan al XXII-lea emite bula Licet iuxta prin care îl con- 
damnă pe Marsiglio ca autor al tratatului Apărătorul păcii. Tot în 1327, 
Marsiglio pare să fi contribuit la organizarea expediției lui Ludovic din- 
colo de Alpi, care a culminat cu intrarea triumfală a acestuia în Roma 
şi încoronarea sa. Populația Romei s-a întors însă destul de curînd 
împotriva noului împărat și a curții sale, și Ludovic a fost obligat să se 
întoarcă în Germania în 1329. Marsiglio a rămas la curtea acestuia pînă 
în 1330, dar nu pare să mai fi scris nimic în tot acest timp. Abia la sfârșitul 
anilor '30, el a scris Defensor minor, un fel de rezumat și o reformulare 
a ideilor importante din Defensor pacis. Cealaltă operă importantă a sa, 
De translatione Imperii (Despre transferarea imperiului), nu poate fi datată 
cu certitudine. Avînd în vedere că Marsiglio se referă curent la un tratat 
cu aceeași temă scris de Landolfo Colona și apărut în 1324, De transla- 
tione Imperii a fost început sigur după ce a fost terminat Apărătorul păcii. 
Dar nu se ştie dacă Marsiglio a terminat acest tratat imediat sau l-a 
aminat. Se presupune totuși că l-ar fi scris pe cînd încă se afla la Paris 
sau, cel puţin, înainte de moartea papei Ioan al XXII-lea, care susținuse 
în mod deosebit ideea că papa are un dreptistoric de a transfera tronul 
imperial, deci de a numi și schimba împărați. 

Opoziția față de teoria suveranităţii papale, deja evidentă în criticile 
aduse de John of Paris, a fost mult accentuată de cei șaptezeci şi cinci 
de ani în care papalitatea și-a avut sediul la Avignon, sub influenţa 
regilor Franţei. Teoria conform căreia papa este urmașul direct al apos- 
tolului Petru începea și ea să fie tot mai controversată nu numai datorită 
legitimării intervenţiei clerului în politica laică, ci și datorită limitării liber- 
tății spirituale în interiorul Bisericii. În cele din urmă, controversa dintre 
papalitate și o mare parte a Ordinului Franciscan asupra proprietăţii 

ecleziastice — problema sărăciei evanghelice — survenită la începutul 
secolului al XIV-lea a subminat, de asemenea, autoritatea papală. Astfel, 
natura puterii spirituale și a absolutismului papal a devenit una din 
temele importante ale teoriei politice. 

Încercarea lui Ioan al XXII-lea de a interveni din Avignon într-o 
alegere imperială controversată a fost ocazia concretă pentru mani- 
festarea acestor tendințe. Disputa a continuat de-a lungul întregii sale 
perioade de pontificat și chiar în timpul lui Clement al VI-lea, neîncetînd 
decît după moartea lui Ludovic de Bavaria, în 1347. Rezultatul a fost 
un nou eșec al eforturilor papalității de a se constitui ca putere cu drept 
de arbitraj internațional. În 1338, electorii imperiali au declarat că alegerea 
unui împărat nu necesită confirmarea papală, consfințind astfel prin 
lege independenţa împăraților germani, afirmată încă din timpul lui 
Henric al IV-lea. „Bula de aur“, care a stabilit ulterior procedura pentru 
alegerile imperiale, a omis orice referință la confirmarea papală și Inocent 
al VI-lea nu a putut decît să cedeze în această privinţă. 

Comparînd tratatele lui Marsiglio cu cele scrise de William of 
Ockham, un alt autor important ce sprijină politica imperială a lui 
Ludovic de Bavaria, teoriile lui Ockham par mai puțin sistematice, avînd 
în vedere că problemele politice erau de mai mică importanţă pentru 
el. Ele sînt însă mult mai aproape de faptul concret. Pe de altă parte, deși 
Marsiglio scrie tratate sistematice, acestea au fost pe deplin apreciate mult 
mai tîrziu, în timpul său rămînînd doar lucrări doctrinare și exemple 
pentru consecinţele logic subversive ale unei interpretări naturaliste a 
teoriilor aristotelice. 

Teoria lui Marsiglio asupra guvernării temporale se bazează pe con- 
cepțiile și practica orașelor-state italiene, referindu-se deseori la proble- 
mele acestor forme de guvernămînt și învinuind papalitatea pentru 
lipsa de unitate din Italia. El pare să scrie nu atît pentru a susține cauza 
imperiului, cît pentru a submina sistemul imperialismului papal, inițiat 
de Inocent al III-lea, și teoria dreptului canonic. El se opune oricărei pre- 
tenţii a autorităţii spirituale de a controla, direct sau indirect, acțiunile 
guvernelor laice și ajunge chiar să plaseze Biserica sub controlul statu- 
lui, situaţie încă neîntîlnită la vreun alt scriitor medieval. 

Baza filozofică a acestei teorii este Politica lui Aristotel. Marsiglio 
însuși își prezintă tratatul, în introducere, ca pe un supliment la acea parte 
a Politicii în care sînt discutate cauzele mișcărilor sociale, deoarece el con- 
sideră că a apărut o nouă cauză, desigur necunoscută lui Aristotel, și 
anume pretenţiile de putere absolută ale papalității. Principiul aristotelic 
predominant la Marsiglio este acela al comunității autosuficiente, capa- 
bilă de a-şi satisface propriile necesităţi fizice și morale. Concluziile sale 
sînt însă diferite de ale oricărui alt scriitor medieval aristotelic și se 
datorează probabil influenţei averoismului latin. Astfel, Marsiglio pare 
să accepte doctrina unui adevăr dublu, separînd rațiunea de revelație 
(Apărătorul păcii, |, 9, 2). Imortalitatea nu poate fi demonstrată rațional 

(|, 4, 3), teologia nu contribuie la cunoașterea rațională, fericirea poate 
fi atinsă în viața pămîntească fără ajutorul divin. Din punct de vedere 
al rațiunii deci, societățile umane sînt autosuficiente. Religia duce la 
consecinţe sociale separate de acest adevăr dar care trebuie reglemen- 
tate tot de societate. 

Apărătorul păcii cuprinde trei părţi (sau discursuri). Prima parte stu- 
diază originile și natura puterii politice temporale, a doua, de patru ori 
mai mare, studiază puterea clerului și mai ales a papalității, iar ultima 
parte este un rezumat al principalelor concluzii obținute din discursu- 
rile precedente. Această structură este oarecum neobișnuită pentru acea 
vreme, în măsura în care tratează separat puterea temporală de cea 
ecleziastică. Totuşi aceasta nu înseamnă că primele două părți ale cărții 
sînt perfect separate și de sine stătătoare. Principiile aristotelice prezen- 
tate în prima parte din Apărătorul păcii nu pot fi considerate o discuţie 
sistematică a tuturor fazelor filozofiei politice, ele sînt mai mult baza 
pentru cea de-a doua parte, în care Marsiglio își expune concluziile cu 
privire la Biserică, la funcţia clerului în societate, la relația sa cu 
autoritățile civile și la problemele generate de neînțelegerea acestei 
relații. Există deci o temă centrală ce unește cele două discursuri, și 
anume pericolul constituit de intervenţia autorităților ecleziastice în 
viața politică laică. Primul discurs prezintă principiile ce trebuie apli- 
cate pentru evitarea intruziunii puterii papale în problemele temporale, 
iar al doilea substituie principiile atotputerniciei papale cu acelea ale 
Bisericii guvernate de un conciliu general al credincioșilor. 

Principiile politicii seculare, așa cum sînt ele prezentate în Apărătorul 
păcii, au fost uneori considerate principii ale „suveranităţii populare“ 
sau principii „democratice“, avînd în vedere că Marsiglio consideră 
consimțămîntul tuturor ca o necesitate a bunei guvernări. Dar noțiunea 
sa de consimţămînt este foarte diferită de cea actuală — acordul cu legile 
și cu conducătorii este, pentru Marsiglio, un efect al rațiunii aplicate 
pentru respectarea legilor juste și a promovării bunăstării comune, nu 
un efect al urmăririi interesului personal. În plus, se ajunge la con- 
simțămînt prin intermediul unui procedeu retoric, discursiv, în urma 
căruia toți cetățenii sau aproape toți sînt de acord cu legea propusă sau 
cu conducătorul. Decizia comună este luată în urma participării directe 
a fiecăruia. Nu e vorba de acel consimţămînt obținut mai mult pasiv, aso- 
ciat concepției guvernării reprezentative și majoritare. 

La fel ca Aristotel, Marsiglio are o concepţie organicistă asupra sta- 
tului, definit ca o fiinţă vie, ale cărei părți componente trebuie să 
funcţioneze în deplină armonie, fiecare îndeplinindu-și propria menire 
şi neintervenind în funcţionarea celorlalte. Tot urmîndu-l pe Aristotel, 
Marsiglio se referă la evoluţia cetăţii după modelul familiei, reprezen- 
tînd astfel o comunitate perfectă, autosuficientă. Printre clasele ce 
formează comunitatea, clerul este cea mai problematică din cauza dife- 
rențelor de opinie asupra rolului său în societate, generate de dubla 

menire a religiei și de faptul că tot ce se referă la viaţa de apoi nu poate 
face obiectul unei cercetări raționale. 

Conform opiniei generale, trebuie să existe o clasă socială dedicată 
serviciului divin. Aceasta este însă unica funcție a clerului, consideră 
Marsiglio de Padova: a cunoaște și a-i învăţa și pe alții ceea ce trebuie 
să creadă, să facă sau să evite pentru a obține mîntuirea eternă și feri- 
cirea pămîntească (I, 6, 8). Contrastul cu tendinţa lui Toma d'Aquino de 
a armoniza rațiunea şi credinţa este evident, și Marsiglio pare să fi mers 
chiar mai departe decît John of Paris în limitarea puterii și a funcțiilor 
clerului. Urmarea practică a concluziilor sale este că, oricîtă importanţă 
ar avea credința, ca mediatoare a eternei mîntuiri, din punct de vedere 
laic, ea a devenit irelevantă. Fiind iraţională, nu poate fi alăturată 
mijloacelor raţionale, deci problemele seculare trebuie să fie rezolvate 
conform principiilor raţiunii, fără a apela la credinţă. Adevărurile spiri- 
tuale se referă doar la viața de apoi. În viața temporală, prin urmare, 
clerul se află sub controlul statului, ca și orice altă clasă socială. În 
măsura în care religia e un fenomen social, ea e supusă reglementărilor 
sociale, iar în ceea ce privește adevărul spiritual, rațiunea nu poate 
decide nimic. O astfel de separare între rațiune și credinţă este o pre- 
figurare a scepticismului religios. 

Marsiglio aplică această distincţie netă între partea spirituală și cea 
temporală și în definirea legii. În Apărătorul păcii, el distinge patru tipuri 
de lege, dar distincţia principală este aceea dintre legea divină și cea 
umană — una transmisă direct de Dumnezeu, cealaltă stabilită de întreaga 
comunitate sau de o parte dominantă, a ei (pars valentior), „mai nobilă“ 
sau dovedind „mai multă prudenţă și virtute“ (I, 13, 2; I, 14-15), în ve- 
derea atingerii ţelurilor optime. Cele două tipuri de lege pot fi distinse 
și prin pedepsele presupuse de încălcare a lor. Acestea se referă doar la 
viaţa viitoare în cazul legii divine. Legea umană nu e deci derivată din 
aceasta, ci opusă ei. Orice lege care presupune pedepse umane este o 
lege umană și este aplicată de către oameni (II, 12, 7). Astfel, învățătura 
spirituală a preoților nu are putere sau autoritate pentru că nu are putere 
coercitivă în viaţa temporală. 

Legea umană poate genera însă eroarea, ea nefiind intrinsec justă, 
precum cea divină. Pentru o mediere eficientă între părțile aflate în dis- 
pută este deci necesară o normă, un „standard de justiţie“, în perfect 
acord cu rațiunea (I, 4, 4). Definiţia legii umane la Marsiglio accentuează 
elementele de comandă, sancţiune, voinţă a legislatorului și putere a sa 
de a-și impune voinţa. Chiar dacă el insistă că legea presupune rațiune 
şi dreptate intrinsecă (|, 11, 4), legea este totuși dată de o autoritate con- 
stituită și presupune pedepse pentru violarea ei. Legislatorul, cauza 
primă și eficientă a legii, este poporul, este întreaga comunitate a cetăţe- 
nilor sau o parte dominantă a ei, care ia decizii în cadrul unei adunări 
generale (I, 12, 3). Statul și legea se definesc reciproc pentru că ambele 
presupun un grup capabil să controleze comportarea membrilor săi, ca 

în cazul cetăților-state, în care autoritatea era considerată un act al 
poporului sau exercitat în numele lui. Partea executivă și judiciară a 
guvernării (pars principans) este un grup ales din totalitatea cetățenilor, 
responsabili împreună de stabilirea legii (legislator). Modalitatea alegerii 
diferă de la un stat la altul, dar autoritatea corpului executiv derivă din 
actul legislativ al întregii comunități. Partea executivă trebuie să con- 
troleze îndeplinirea propriei funcţii de către fiecare dintre celelalte părți 
ale statului pentru buna funcționare generală. În caz de nereușită, poate 
fi înlocuită de către aceeași putere care a ales-o, adică de către popor. 
Preferința lui Marsiglio pentru monarhia constituțională în detri- 
mentul celei ereditare este evidentă ([, 9; 4-5, 11). Metoda alegerii suvera- 
nului este mai bună decit metoda succesiunii ereditare deoarece 
monarhul ales nu e doar înclinat spre „prudenţă“ și „virtute“, ci este 
efectiv matur în practicarea lor (I, 16, 18). Dar, dincolo de toate acestea, 
partea executivă trebuie să fie bine organizată și unitară. Marsiglio nu 
face această afirmaţie în termeni generali, ci referindu-se direct la diver- 
gențele politice ale Evului Mediu tîrziu în Europa. În cazul în care există 
mai multe forţe ce guvernează, una dintre ele trebuie să aibă supre- 
maţia și să poată controla eventualele erori (I, 17, 1). Altfel, funcţionarea 
armonioasă a statului e amenințată. Marsiglio se referă, desigur, și la difi- 
cultățile cauzate de dubla jurisdicție a tribunalelor laice și ecleziastice. 
Din punct de vedere laic, comunitatea este autosuficientă și omnipotentă. 
Viaţa spirituală a membrilor săi ține de alt registru — acela al vieții 
viitoare — și nu interferează în nici un fel cu viața concretă a comunității. 
Astfel, Marsiglio ajunge la adevăratul scop al tratatului său: analiza 
modalităților în care viaţa spirituală a fost greșit interpretată de Biserică. 
O dată ce fiecare funcţie oficială în cadrul comunității se poate obține 
doar prin mandatul membrilor ei, clerul nu poate avea nici o putere 
coercitivă. Dacă li se permite exercitarea unei astfel de puteri, aceasta 
se întîmplă doar în calitatea de delegaţi ai puterii civile. Fiind o clasă 
socială destinată serviciului religios, clerul trebuie să se supună regu- 
lilor comunităţii ca orice altă clasă, și membrii săi sînt pasibili de pedeapsă 
pentru încălcarea regulilor ca orice persoană laică. În cadrul legii umane, 
nu există delicte spirituale. Acestea sînt judecate doar de Dumnezeu și 
pedeapsa e aplicată în viaţa de apoi. Dacă delictele spirituale sînt pedep- 
site în viața temporală, ele devin ipso facto delicte împotriva legii umane. 
Erezia, dacă e pedepsită în lumea temporală, devine delict social. 
Pedeapsa ei spirituală este damnarea, dar aceasta depășește puterea 
preoților și judecata umană. La fel, excomunicarea este considerată a fi 
de resortul autorităților civile. Astfel, necesitatea dreptului canonic 
însuși este pusă sub semnul întrebării. Funcţia preoților este comparată 
cu aceea a medicilor. Dincolo de menținerea serviciului religios, preoţii 
nu pot decît să sfătuiască și să instruiască, îi pot admonesta pe cei ce 
păcătuiesc și le pot explica eventual consecințele păcatului în viaţa 
viitoare, dar ei nu le pot inpure oamenilor penitența. Singurul text re- 

velat al legii divine este Biblia. Ordonanţele papale fie nu sînt legi deloc, 
fie sînt legi umane, dacă se bucură de acordul comunității. Deci numai 
credinţele conţinute în scripturi sau clar implicate de ele sînt necesare 
pentru mîntuirea sufletului. Aceste idei ale lui Marsiglio sugerează clar 
credinţele protestante de mai tîrziu și arată cum a fost pregătită Reforma 
încă din Evul Mediu, chiar cu două secole înainte. 

Marsiglio este la fel de categoric și în critica instituțiilor Bisericii. 
Aceasta nu poate deţine nici un fel de proprietăţi. Proprietăţile bise- 
ricești sînt un fel de subsidii garantate de comunitate în sprijinul 
desfășurării serviciului religios. Clerul nu are dreptul să perceapă taxe 
sau să fie scutit de impozite. De asemenea, funcţiile ecleziastice sînt 
garantate de autorităţile civile. Clerul poate fi chiar obligat să-și exercite 
funcţia religioasă, atîta vreme cît își primește beneficiile din partea socie- 
tății, și fiecărui deținător al unei funcții ecleziastice, de la papă pînă la 
cel mai umil preot, îi poate fi ridicată această funcție de către autoritățile 
civile. În acest context, nu e de mirare că încercarea nereușită a lui 
Ludovic de Bavaria, în timpul expediției sale la Roma din 1327-1330, și 
efortul de a determina alegerea unui anti-papă cu ajutorul mulțimii 
cetățenilor romani au fost atribuite sfaturilor lui Marsiglio și considerate 
o încercare doctrinară de a aplica principiile din Apărătorul păcii. 

Nu e totuși adevărat că Marsiglio a considerat Biserica o simplă 
ramură a activității statului pentru că aceasta ar însemna apariţia tot atîtor 
Biserici, cîte state sînt. În 1324, ideea unei Biserici naționale ar fi părut 
o anomalie chiar și pentru un sceptic ca Marsiglio. Atacul lui rămîne 
îndreptat doar împotriva ierarhiei ecleziastice și mai ales împotriva 
puterii supreme (plenitudo potestatis) a papei, el recunoscînd necesitatea 
unei organizări a Bisericii, în scopuri spirituale, distincte de comunitatea 
civilă. E totuși greu de înţeles cum își imagina Marsiglio această orga- 
nizare fără o ierarhie ecleziastică independentă și cum se poate împăca 
ideea de Biserică universală cu aceea a unor comunități autosuficiente. 
Ierarhia ecleziastică, după Marsiglio de Padova, nu este de origine 
divină, ci își obține autoritatea conform legii umane. Deci ierarhia sau 
clerul singur nu constituie Biserica. Aceasta presupune întreaga comu- 
nitate de credincioși, atît laici, cît și civili. 

Astfel, Marsiglio continuă tradiţia creștină a existenţei unei duble 
organizări pentru aceeași societate, chiar dacă neagă puterea coercitivă 
a Bisericii. Totuși, o dată ce ierarhia se datorează numai instituţiilor 
umane, nu există diferenţe spirituale între preoți. Astfel, papa se află la 
același nivel spiritual ca oricare dintre episcopi sau dintre preoți și nu 
are nici un drept suveran în cadrul Bisericii. În cazul confesiunii, peni- 
tenţei, indulgențelor, absolvirii de păcate sau excomunicării, Marsiglio 
consideră esenţiale doar căința pentru păcatele comise și iertarea divină, 
fără de care tot ceremonialul este ineficient. 

Există totuși anumite principii esenţiale ale credinţei creştine asupra 
cărora Biserica trebuie să aibă autoritatea de a se pronunţa și pentru care 

trebuie să existe o instituție umană. Ca și alți autori contemporani lui, 
convinși de problemele generate de ierarhia ecleziastică, Marsiglio 
propune organizarea unui conciliu general care să decidă în cazul 
apariției unor dispute. Papa sau oricare membru al ierarhiei, fiind doar 
simpli agenţi umani, nu se pot pronunţa asupra articolelor de credință 
fundamentale. Conciliul general este considerat de Marsiglio, ușor naiv, 
singurul punct de contact între rațiune și credință, posedînd o anumită 
putere mistică infailibilă. Opinia lui William of Ockham este mult mai 
lucidă în acest sens, el considerînd că hotărîrile conciliului, ca instituție 
umană, nu pot fi infailibile, cum nu sînt nici hotărîrile papei. 

Marsiglio transferă elementele teoriei sale politice asupra organizării 
Bisericii. Astfel, întreaga comunitate de credincioși este asemenea comu- 
nităţii civile (universitas) și conciliul general este delegat de ea asemeni 
părții executive din comunitatea civilă. Problema este că acest transfer 
impune membrilor societății participarea simultană la două comunități, 
statele lor și Biserica universală, soluție care nu are nici o bază în întreaga 
teorie a lui Marsiglio. Ca organizare, diferenţa între partea executivă a 
societății și conciliul general este că acest conciliu este un corp reprezen- 
tativ, dar autoritatea sa este la fel de neclară ca și aceea a întregii comu- 
nități de credincioși, al cărei organ reprezentativ este. 

Charles Maurras (1868-1952) 
VIITORUL INTELECTUALITĂȚII (1905) 


Charles Maurras este cunoscut drept principalul doctrinar al naționa- 
lismului francez și șef al mișcării regaliste „Action Francaise“ (1899-1944). 
Aceasta a funcționat ca un grup de presiune politică împotriva celei 
de-a III-a Republici franceze și ca un mediu de elaborare a unei ideologii 
antidemocratice, antiparlamentare și antisemite. 

Publicat în 1905, L'Avenir de lintelligence (Viitorul intelectualității)* are 
ca problemă centrală rolul intelectualilor în societatea democratică. Este 
o temă de reflecţie mereu reluată după această dată, iar importanţa ei 
pentru istoria politică a secolului al XX-lea nu mai trebuie demonstrată. 

La apariţia sa, acest text se înscria, firesc, în tradiţia reflecției asupra 
rolului intelectualilor în viața politică a Franţei. Ea fusese inaugurată de 
Edmund Burke cu observaţiile sale sarcastice la adresa respbnsabilității 
„oamenilor de litere“ în pregătirea Revoluţiei franceze. Aceștia din urmă 
deveniseră, pe la 1750, „principalii oameni politici ai ţării“, scria, la 
rîndul său, Tocqueville, în cel mai cunoscut capitol din L'Ancien Regime 
et la Revolution. 

Experimentul revoluționar adusese relația dintre „intelligence“ și 
„politique“ într-un impas pe care inventatorul substantivului „intellec- 
tuel“, Saint-Simon, a încercat, printre primii, să îl depășească, propunînd, 
la începuturile erei industriale, alianţa dintre cunoașterea pozitivă 
reprezentată de „savanţi“ și acțiunea constructivă reprezentată de indus- 
triași. 

Dintre curentele de idei din Franţa secolului al XIX-lea, conserva- 
torismul pozitivist și scientist al lui Auguste Comte, Hyppolite Taine sau 
Ernest Renan a fost în mod deosebit preocupat de reconcilierea reflecției 
intelectuale cu acea complexitate a realităților sociale și politice pe care 
„metafizicienii“ secolului al XVIII-lea o ignoraseră și de care se lovise, 
în cele din urmă, voluntarismul politic al Revoluţiei. Ambiţia lui Comte 
și a lui Taine de a fonda o „știință politică“, apelul lui Renan, din 1871, 
în favoarea unei „reforme intelectuale și morale“ a Franţei erau dictate 
de dorinţa de a pune capăt succesiunii de crize politice declanșate în 1789. 
Pe de altă parte, elitismul intelectual al lui Renan, ca și proiectul lui 
Comte de a constitui o elită spirituală pozitivistă sînt expresii ale refuzului 
pe care cei doi, ca şi Hyppolite Taine, îl opun curentului democratic. 

Contextul publicării eseului lui Maurras este cel inaugurat de „afa- 
cerea Dreyfus“ în 1894. „Afacerea“ a adus în primul plan al dezbateri- 
lor publice comunitatea intelectuală franceză. Aceasta, deși unită prin 
sentimentul identității sale aristocratice într-o perioadă de „democrati- 
zare“ a culturii, s-a găsit, în aceste împrejurări, profund divizată după 
criterii politice și morale. Partizani sau adversari ai lui Dreyfus, inte- 
lectualii de la 1900 descoperă însă, cu toţii, dimensiunea politică a rolului 

lor social, subliniind astfel autonomia pe care au dobindit-o în rîndul 
elitelor franceze. Cu această ocazie, se stabilește, după cum observă 
istoricul Christophe Charle, „o legătură esenţială între interogațiile 
asupra societăţii prezente și viitoare și locul atribuit «intelectualilor» 
sau pe care aceștia îl revendică“ (Charle 1990: 98). 

La aceste interogații, Maurras, antidreyfusard convins și agresiv, 
aduce răspunsul său în L'Avenir de Lintelligence. Tudor Vianu a tradus 
acest eseu în românește, în 1924, sub titlul Viitorul inteligenfei. Sensurile 
multiple cu care Maurras învestește termenul „intelligence“, utilizînd 
potenţialul semantic pe care acesta îl are în limba franceză, scapă însă 
traducerii prin românescul „inteligenţă“. Folosit de Maurras, cuvîntul 
„intelligence“ trimite concomitent la capacitatea și instrumentele inte- 
lectuale de interpretare a realităţii, la o categorie socială și la o tradiţie 
culturală. Tocmai de aceea îl preferă substantivului „intellectuels“, intrat 
în uz doar recent, cu ocazia „afacerii Dreyfus“, și revendicat, în primul 
rînd, de intelectualii favorabili cauzei căpitanului. În ceea ce ne privește, 
preferăm să traducem „intelligence“ prin „intelectualitate”. 

În opinia lui Maurras, rolul intelectualilor a devenit o problemă 
politică în Franţa, în deceniile premergătoare Revoluţiei. Dacă secolul 
lui Ludovic al XIV-lea, secolul clasicismului, a fost epoca armoniei dintre 
creaţia culturală și forma de guvernare, după 1750 s-a cristalizat domnia 
„literaților” și a filozofilor care s-a extins, treptat, în detrimentul autorității 
regale și al celei religioase. Nu poporul suveran este adevăratul succesor 
al Bourbonilor, ci omul de litere. Regretele lui Maurras se îndreaptă nu 
către victimele Revoluţiei, ci către „acele instituţii, promise prin natura 
lor să aibă o existență mai îndelungată“, dar care au fost demolate 
plecîndu-se de la ideile lui Rousseau și Voltaire. 

Un secol mai tîrziu, „afacerea Dreyfus“ îi reamintea lui Maurras 
nocivitatea intelectualilor care își iau libertatea de a ataca și a compro- 
mite instituţiile statului, în primul rînd armata și justiția, de această 
dată, în numele apărării drepturilor individuale ale unui evreu, deci ale 
unui „străin“, ajuns căpitan în armata franceză. 

Înainte de a prezenta textul eseului lui Maurras, trebuie subliniată 
relaţia specială pe care acesta din urmă o stabilește între domeniul lite- 
raturii și cel al politicii. În această privință, Maurras pleacă de la con- 
statările lui Tocqueville și Taine asupra raporturilor dintre cele două 
domenii în Franţa secolului al XVIII-lea. El dezvoltă însă o teorie pro- 
prie în care literatura, produs al civilizaţiei, este învestită cu o funcţie 
politică. Ea poate fi un instrument de menţinere sau de disoluţie a tradi- 
ţiilor și a coeziunii corpului social. Clasicismul literar al secolelor al 
XVII-lea și al XVIII-lea ilustrează cel mai bine, în ochii săi, specificitatea 
națională și excelența intelectuală franceză. Echilibrului și măsurii esteticii 
clasice le corespunde forma politică a monarhiei absolute. Spiritul cla- 
sicismului este favorabil ordinii, ierarhiei și vieţii de societate fiind, prin 
excelenţă, antiindividualist. Antiindividualismul politic al lui Maurras, 

care se sprijină pe Aristotel, Sf. Toma d' Aquino și Auguste Comte, este 
dublat de repulsia sa față de romantism, care marchează triumful subiec- 
tivității și deci al individualismului în literatură. 

Tudor Vianu sublinia caracterul retoric al stilului utilizat de Maurras 
în Viitorul intelectualității. Discursul autorului este însă simplu, direct și 
energic. „Fraza pare vorbită, autorul răspunde unui adversar îndărătnic“, 
notează Vianu. „Avem de a face cu o operă retorică, realizată printr-un 
debit abundent și activ. Nu sîntem convinși prin pregnanţa formulării, 
cît prin energia generală a discursului“ (spunea Vianu în 1924, în „Nota 
introductivă“ la prima versiune românească a scrierii lui Maurras). 
Maurras și-a formulat eseul ca pe un avertisment dramatic, pe alocuri 
patetic, adresat lumii intelectuale franceze confruntate cu dilemele mo- 
dermnizării. 

În primele două părți ale acestuia („„Grandeur et decadence” și „La 
difficult6”), Maurras trasează curba descendentă pe care a evoluat istoria 
intelectualilor francezi începînd cu secolul al XVIII-lea. „Oamenii de 
litere“ (denumire sub care trebuie incluși și filozofii) ies discreditaţi, ca 
personaje politice, din epoca Revoluţiei, în timpul căreia au exercitat o 
adevărată „dictatură literară“ (Tocqueville vorbise de „politica literară 
și abstractă“ a oamenilor de litere la 1750). La aceasta se adaugă diminu- 
area statutului lor social prin îndepărtarea de nobilime, protectoarea 
tradiţională a literelor. O nouă simbioză aristocratico-literară a părut posi- 
bilă în anii Restauraţiei cînd tînărul romantism francez își trăia faza 
contrarevoluţionară. Conjuncţia dintre romantism și revoluţie la 1830 și 
1848 a marcat însă despărțirea definitivă dintre „scriitor“ și aristocrat. 
Adîncirea „individualismului literar“ în romantism și în curentele postro- 
mantice a sporit, de asemenea, distanţa dintre publicul aristocratic și cea 
mai nouă producţie literară. „Înalta societate a unei mari ţări, scrie 
Maurras, nu poate, în chip logic, încuraja o însăilare de declamații 
anarhice și de criptograme obscure. Ea poate încuraja orice lux în afară 
de acesta. Sensibilitatea națională, spiritul tradiţional se găseau de două 
ori contrariate...“ (p. 124). 

Succesor al „omului de litere“, „scriitorul“ este personajul prin care 
se exprimă, în secolul al XIX-lea, relația ambiguă dintre „intelligence“ 
şi modernitate. El este, pentru Maurras, intelectualul prin excelență, 
căruia epoca sa îi administrează o lecţie de realism. 

Modernitatea, subliniază Maurras, creează o lume nouă și complicată, 
dominată de noi forțe materiale — industria și comerţul. Dezvoltarea 
inevitabilă a acestora impune noi ierarhii de valori și delimitează un 
spaţiu public în care se poate face abstracție de persoana, de funcţia și 
de puterea simbolică a „scriitorului“. Acesta se poate retrage în „turnul 
de fildeș“ în numele „artei pentru artă“, poate adopta postura elitistă a 
„artistului“ care întoarce spatele materialismului „burghez“. Nimeni nu 
îi va cere părerea și nu îl va ruga să participe la noua așezare a societăţii. 

De altfel, constată Maurras, în opoziţie cu idealul „artei pentru artă“, 
se dezvoltă „literatura industrială“, pe care Sainte-Beuve o anunţa în 
1839. Această producţie literară comercială, destinată unui număr tot 
mai mare de cititori, puțin exigenți, cunoaște o expansiune concomitentă 
cu cea a căilor ferate, a industriei zahărului sau a metalurgiei. Ea sim- 
bolizează impactul pe care modernitatea îl are asupra activității intelec- 
tuale în general. Literatura poate deveni o „industrie“ printre altele (tot 
Sainte-Beuve vorbise, în Nouveaux Lundis, despre „muncitorul literar”). 

Maurras, realist, nu se mai revoltă, în 1905, împotriva acestui fenomen 
așa cum făcuseră, cu jumătate de secol în urmă, Flaubert sau Baudelaire. 
EI ține totuși să remarce faptul că, deși „industrială“, literatura de larg 
consum nu procură nici pe departe autorilor ei venituri comparabile cu 
cele rezultate din industrie și comerţ. În al doilea rînd, acceptarea logicii 
comerciale de către scriitor îl împiedică pe acesta să opună reprezen- 
tanților forțelor materiale o autoritate specifică și recunoscută. El este, 
astfel, „pe cale de a pierde rațiunea existenţei sale, secretul forței și al 
puterii sale care constă în a fi condiţionat numai de consideraţii de ordin 
intelectual” (pp. 135-136). Pe de altă parte, notorietatea astfel dobîndită 
nu se compară cu aceea pe care o asigura, odinioară, protecţia unui înalt 
personaj din nobilime sau frecventarea unui salon aristocratic. În sfirșit, 
transformarea literaturii într-o marfă este primul pas spre aservirea 
activităţii intelectuale de către forțele materiale. Ea deschide calea spre 
alienarea totală a muncii intelectuale a cărei ultimă expresie este vînzarea 
produselor ei pe o altă piață, „piaţa politicii“. 

Extinderii numărului consumatorilor de literatură îi corespunde, în 
lan politic, dilatarea acelei zone a societăţii numite „opinie publică“. 
n secolul al XVIII-lea, „publicul“ coincidea cu cercul „persoanelor de 

calitate“ care citeau și comentau operele literare ale vremii. Dobîndind 
o accepțiune politică, termenul de „public“ a început să desemneze o 
nouă realitate. De la Revoluţie încoace, notează disprețuitor Maurras în 
Capitolul III, intitulat „Asservissement“, „masa de oameni împodobită 
cu titlul de public se consideră învestită cu autoritatea suverană în 
Franţa. Publicul fiind rege doar cu numele, acela care dirijează opinia 
publicului este suveranul de fapt“ (pp. 137-138). 

În lumea modernă, mijlocul eficace de creare și dirijare a opiniei 
publice este presa. Într-o societate guvernată de un regim democratic, 
în care Statul trebuie să ţină cont de opinia publică și să i se supună, este 
inevitabil ca forțele materiale să dorească și să reușească transformarea 
presei în instrumentul politic al intereselor lor. De aceea, ca și Ianus, presa 
are două feţe, una întoarsă în direcţia „publicului“, a cărui opinie o 
modelează, iar cealaltă către interesele, nemărturisite, ale finanţei, indus- 
triei și comerțului. 

Maurras este convins că numai într-o democraţie Statul poate fi 
subordonat în chip radical nu atît opiniei publice, ea însăși manipulată, 
cît Banului, forța ultimă și anonimă în societățile moderne. Acest lucru 

este imposibil „în ţările în care opinia publică nu dispune de o autori- 
tate nelimitată. Aceste conduceri politice militare numite regate sau 
imperii şi care se reînnoiesc numai prin succesiune ereditară evită să se 
găsească, în punctul lor central, sub presiunea Banului. În Germania sau 
în Anglia, Banul nu poate să-l aleagă pe șeful Statului deoarece acesta 
este desemnat de originea sa și nu este o creaţie a opiniei publice. Oricum 
s-ar manifesta puterile financiare, iată un cerc strîmt și tare dincolo de 
care nu vor putea trece. Acest cerc este guvernat de legea sa proprie... 
legea naturală a Sîngelui“ (p. 143). 

Dacă munca scriitorului poate fi evaluată în bani pe piaţa literaturii 
comerciale, ea poate fi cumpărată și în interesul dirijării opiniei publice. 
Acest lucru este cu atît mai adevărat cu cît, sub domnia aparentă a insti- 
tuțiilor democratice, opinia publică este cutia de rezonanţă ideală pentru 
opiniile personale pe care scriitorul-publicist le poate exprima. Spre 
deosebire de secolul al XVIII-lea cînd omul de litere stăpînea domeniul, 
pe atunci restrîns, al opiniei publice, la 1900 scriitorul devine instru- 
mentul dominației Banului asupra unei opinii publice mult mai extinse. 
„Nici o opinie, scrie Maurras, oricît de elocventă și convingătoare ar 
părea, nu este complet apărată de bănuiala că cedează, direct sau indi- 
rect, unor influenţe financiare. Toate faptele deja cunoscute, toate cele care 
ies acum la iveală tind, tot mai mult, să înfățișeze puterea intelectuală a 
oratorului sau a scriitorului ca pe un reflex al forțelor materiale” (p. 138). 

Dincolo de pesimismul acestei constatări, trebuie amintit că, începînd 
cu epoca regimului plebiscitar al lui Napoleon al III-lea, sporesc mult 
atit tentaţiile, cît și condiţionările pecuniare pe care marea presă, adesea 
controlată de bancheri, le exercită asupra lumii scriitorilor. 

Cea mai gravă consecinţă a acestei stări de lucruri o constituie, 
notează Maurras, tocmai reputaţia de venalitate pe care presa franceză 
o cîştigă, după 1850, în ochii rivalilor europeni ai Franţei, precum Prusia 
sau Marea Britanie. Întîlnim aici una din principalele teme ale propa- 
gandei maurrassiene: presa vîndută străinilor este o tristă realitate pe 
care numai democraţia o face posibilă. 

Căzut într-o dublă servitute, economică și politică, scriitorul-publi- 
cist va plăti audiența pe care i-o asigură difuzarea ziarelor cu preţul 
pierderii respectului societăţii. Aceasta este consacrarea situaţiei în care 
s-a pus el însuși: aceea de „ființă declasată“, lipsită de o autoritate speci- 
fică și aflată la egală depărtare de tradițiile politice ale ţării şi de grupul 
social care le reprezenta cel mai bine — aristocrația. 

În domeniul presei, scrie Charles Maurras, „contează o singură reali- 
tate...: Banul, cu ansamblul intereselor brutale pe care acesta le exprimă“ 
(p. 148). Compromiterea scriitorului pe acest teren se va răsfrînge asupra 
întregii vieţi intelectuale. 

Destinul sumbru al acesteia, așa cum îl zugrăveşte Maurras, se 
situează la antipodul imaginii ideale pe care și-o făcuseră Auguste 

Comte sau Ernest Renan despre o posibilă autoritate spirituală în lumea 
modernă. Victoria forțelor materiale asupra celor intelectuale va lua 
aspectul unui triumf al „Forţei pure“ în ţara de veche și rafinată civi- 
lizaţie care este Franța. Se va institui astfel „domnia plutocrației“: 
„Finanța, activitatea pe care aceasta o simbolizează, este destinată să 
învingă, asociind, eventual, la triumful său cele mai bune elemente ale 
proletariatului manual... și, fără îndoială, pe unii reprezentanţi ai vechii 
aristocrații... Sîngele și Aurul se vor combina într-o proporție încă 
necunoscută. Intelectualitatea însă va fi înjosită pentru mult timp. Lumea 
noastră literară, care pare să se găsească astăzi într-o poziţie atît de 
înaltă, se va prăbuși cît se poate de jos, iar în faţa puternicei oligarhii ce 
va reuni energiile ordinii materiale, un imens proletariat intelectual, o 
clasă de cerșetori literați, aidoma celor din Evul Mediu, va tîrî pe dru- 
muri jalnicele zdrenţe a ceea ce au fost, altădată, gîndirea, literatura, arta 
noastră“ (p. 151). 

Maurras anticipează și generalizarea unui nou tip uman, reprezentat 
de omul de acţiune „călit prin efort, printr-o viață dusă în aer liber și 
prin amestecul de muncă mecanizată și exerciţii fizice“ (p. 152) care se 
va considera îndreptăţit, în ignoranța sa, să disprețuiască o artă și o lite- 
ratură aflate pe treapta cea mai de jos a scării de valori a societății. 

Ceea ce prevestește Maurras este sfîrşitul unei civilizaţii. După un 
secol de rătăcire și înainte de a fi prea tîrziu, el vrea să îi facă pe inte- 
lectualii francezi să descopere singurul rol pe care îl pot încă juca pentru 
a evita decăderea totală. Principala condiţie este ca intelectualii să renunțe 
la dorinţa sau iluzia de a stăpîni opinia publică, încetînd să mai încu- 
rajeze pretenţiile acesteia de autoritate politică legitimă. Ei înșiși ar 
trebui să oblige opinia publică „să recunoască nulitatea totală a puterii 
sale și să semneze actul de renunțare la o suveranitate fictivă“. Acesta 
este primul pas către regăsirea „adevăratei funcțiuni a intelectualității 
(care este) de a vedea și de a face să se vadă (subl. aut.) care ar fi cel mai 
bun regim politic, de a-l alege cu autoritate și chiar de a orienta cele- 
lalte Forțe în sprijinul său“ (pp. 154-155). 

Recucerirea acestui rol de către intelectuali presupune, în chip necesar, 
și refacerea relației speciale dintre ei și aristocrația de sînge. In opinia 
lui Maurras, care a fost sedus, și el, ca și alţi scriitori francezi de la 1890, 
de mirajul unei posibile „aristocrații a spiritului“ în inima societății 
democratice, condiția „aristocratică“ a intelectualului rămîne, în reali- 
tate, extrem de fragilă. De aceea preferă el, în cele din urmă, ereditatea 
aristocratică certă, asigurată prin naștere, care garantează moștenirea 
bunurilor și înrădăcinarea într-o clasă socială și într-o tradiţie. Alianţa 
intelectualilor cu adevărata aristocrație va însemna reconcilierea celor 
dintii cu realitatea și cu trecutul țării. „Închipuiţi-vă, spune Maurras în 
cel de-al patrulea și ultim capitol, alianţa solidă și publică a celor mai 
bune elemente ale intelectualităţii cu elementele cele mai vechi ale nați- 
unii. Intelectualitatea s-ar strădui să respecte şi să sprijine vechile noastre 

tradiţii filozofice și religioase, să servească unele instituții precum clerul 
și armata, să apere anumite clase sociale, să susțină unele interese agri- 
cole, industriale și chiar financiare în măsura în care acestea se disting 
de interesele Banului, întrucît corespund unor situații definite și unor 
funcţii morale“ (p. 154). 

Din punct de vedere politic, o astfel de coaliție orientată către restau- 
rarea autorităţii tradiției și a unei ierarhii sociale „naturale“ ar însemna 
începutul reacţiunii împotriva urmărilor Revoluţiei Franceze. Această 
reacțiune va trebui să se folosească împotriva regimului democratic și 
a domniei Banului tocmai de instrumentele moderne de publicitate, de 
presă, în primul rînd. Este exact ceea ce Maurras a făcut, ca jurnalist 
politic, timp de peste jumătate de veac. 

„În numele rațiunii și al naturii, în acord cu vechile legi ale univer- 
sului, pentru salvarea ordinii, pentru perpetuarea și progresul unei civi- 
lizații amenințate, toate speranţele flutură pe corabia unei 
Contra-revoluţii“ (p. 155) își încheie Maurras eseul. 

Născută din „afacerea Dreyfus“, „Action Francaise“ va fi concepută 
de șeful ei ca o școală de gîndire și educaţie politică, menită să readucă 
intelectualitatea franceză în serviciul unei politici „naționale“ și să poarte 
bătălia intelectuală în vederea restaurării monarhiei. S-a putut vorbi, în 
această privinţă, de un „gramscism de dreapta «avant la lettre»“ teoretizat 
și practicat de Maurras și colaboratorii săi (Winock 1997: 79). Intemeierea, 
în 1906 a unui „Institut d'Action Frangaise“, o „anti-Sorbonă“ tradiționa- 
listă și monarhistă, iar în 1926 a cercului „Fustel de Coulanges“ 
marchează doar două dintre momentele acestei contrarevoluții intelec- 
tuale. „Noi lucrăm pentru 1950“, spunea Maurras la începutul secolului, 
fără a bănui, însă, că strategia sa de cucerire a opiniei intelectuale, și a 
opiniei publice în general, va amîna la nesfîrșit momentul cuceririi pu- 
terii politice. 

Ca șef politic, Maurras va ezita întotdeauna să convertească doctrina 
sa monarhistă și violența imprecaţiilor sale jurnalistice într-o adevărată 
lovitură de forţă dirijată contra Republicii. Ca gînditor nu va intui, în 
pragul secolului al XX-lea, ceea ce a teoretizat Georges Sorel în Reflexions 
sur la violence (1906): capacitatea de mobilizare a acţiunii colective pe care 
o au, într-o societate de mase, miturile politice. 


Notă 

* Citatele din text pentru care nu se indică decît pagina sînt din Charles Maurras, 
L' Avenir de lintelligence, în CEuwres capitales. Essais politiques, Flarnrarion, Paris, 
1954. Traducerea lor este făcută de autorul articolului. 

PARTIDELE POLITICE. ESEU ASUPRA TENDINȚELOR 
OLIGARHICE ALE DEMOCRAȚIILOR (1911) 


Profesionalizarea crescută a rolurilor politice, expresie a diviziunii din 
ce în ce mai mari a muncii sociale, antrenează organizarea oligarhică a 
partidelor politice. Aceasta ar fi, pe scurt, esenţa analizei fundanientate 
pe investigarea cazului Partidului Social Democrat German, pe care 
Robert Michels o face partidelor politice în Partidele politice. Eseu asupra 
tendințelor oligarhice ale democrațiilor*. 

La începutul secolului al XX-lea, cînd, prin cercetarea sa, Robert 
Michels a încercat să demonteze iluzia tezelor socialiste privind guver- 
narea directă de către mase, opera sa, precedată cu puțin de altă lucrare 
clasică asupra partidelor, Democraţia și partidele politice a lui Moisei 
Ostrogorski (publicată iniţial în 1901), deschidea drumul abordării socio- 
logice a fenomenului partidist. La începuturile sale, știința politică s-a 
dovedit extrem de critică la adresa partidelor. Dacă Moisei Ostrogorski 
și Robert Michels, pionieri ai analizei sociologice a partidelor, urmau să 
judece sever aceste organizații, considerîndu-le un obstacol în bunul 
mers al democrației, aceasta se datora în special climatului cultural al 
epocii dominat încă de credinţa clasicilor în virtuțile democrației directe, 
dar și tendințelor antidemocratice și oligarhice ce dominau aceste orga- 
nizații. Afirmîndu-și simpatia față de democraţia directă, Rousseau 
acuza în fapt același fenomen cînd considera că delegarea reprezen- 
tanţilor exprimă lipsă de spirit civic și democrație căci „mulțumită lenei 

și banilor lor [cetățenii] sfîrșesc prin a avea soldaţi pentru a înrobi patria 
și reprezentanţi pentru a o vinde“ (Rousseau 1957: 220). Cu aproape 
aceleași cuvinte, Michels afirmă că „orice reprezentare permanentă 
echivalează cu o hegemonie a reprezentanţilor asupra reprezentaților“ 
(p. 22). 

Deosebirea dintre Ostrogorski și Michels constă mai ales în moduri 
de abordare diferite, ultimul atrăgînd atenţia că funcționarea partidelor, 
iar nu existența partidelor ca atare, este nedemocratică, ducînd la oli- 
garhie și la personalizarea conducerii lor. 

La originea lor, partidele „democratice“ (altfel spus socialiste) im- 
primau funcţiei de lider un caracter tranzitoriu, șeful fiind în fapt 
dependent de masă, iar organizația de partid — fondată pe egalitatea 
absolută a tuturor membrilor săi — nu cunoștea ierarhiile osificate. Toate 
funcțiile de conducere erau elective și masa aderenților deținea, în raport 
cu conducătorii, o putere importantă. La începuturile mișcării munci- 
torești, de exemplu, șeful trebuia ales cu o mare majoritate de voturi 
(uneori de trei pătrimi), iar negocierile cu patronatul nu puteau fi înce- 
pute decît după obținerea unui mandat expres din partea organizației. 
Asemenea metode deveniseră cu timpul, considera Michels, imposibile. 
În cadrul mișcării socialiste, adepții acţiunii politice se organizaseră în 
partide ce urmăreau cucerirea puterii politice. În 1875, la Congresul de 
la Gotha, social-democrații germani s-au unificat într-un singur partid, 
care a devenit un exemplu de organizare, căpătînd astfel un important 
sprijin electoral. Această direcție de acţiune va milita pentru afirmarea 
primatului partidului în raport cu organizațiile muncitorești și sindicale. 
Rezultatul va fi birocratizarea partidelor social-democrate, fenomen ce 
îl va duce pe Michels la enunțarea celebrei „legi de fier a oligarhiei“. 
Treptat, dezbaterea de idei și de doctrine va lăsa locul disputelor personale 
dintre lideri, partidele transformîndu-se din promotoare ale unor prin- 
cipii și țeluri politice în grupări oligarhice de propulsare a șefilor. „În par- 
tidele politice, conflictele de opinie se desfășoară din ce în ce mai puțin 
pe terenul ideilor și cu armele pure ale teoriei, degenerînd în diatribe și 
atacuri personale“ (p. 273). 

Făcînd o analiză a activităţii partidelor din Marea Britanie și S.U.A, 
Moisei Ostrogorski va ajunge la rîndul său la concluzia că organizarea 
acestora este nedemocratică. Evoluţia spre scrutinul universal a obligat 
partidele să-și construiască secțiunea electorală (caucus-ul), însă aceasta 
„nu a reușit să organizeze democraţia și nici să doteze partidele cu o 
conducere cu adevărat democratică; s-a realizat forma, dar nu esenţa“ 
(Ostrogorski 1979: 43). 

Organizarea partidelor în scopul cîștigării alegerilor la care participă 
din ce în ce mai mulți cetățeni creează stereotipii, nivelează în egală 
măsură opinia publică, dar și partidul în interiorul său, pînă la nivelul 
conducerii. Cu aceasta, nu se realizează însă nici un progres: „caucus-ul 
nu a înlăturat elementul plutocratic nici din consiliile partidelor, nici 

dintre deputați” (Ostrogorski 1979: 51). În același sens, Michels observa 
că „alegerea candidatului depinde mai întotdeauna de o mică coterie 
formată din șefii de la centru și mici șefi locali. În multe cazuri, colegiul 
electoral este considerat ca o proprietate de familie“ (p. 75). 

Or, dacă sistemul de partide analizat de Ostrogorski s-a dorit a fi 
expresia democraţiei, propunîndu-și să menţină, pe de o parte, la o cotă 
cît mai înaltă, puterea cetățeanului și să permită, pe de altă parte, 
funcţionarea mecanismelor guvernării, rezultatele s-au dovedit de- 
cepționante. Puterea cetățeanului s-a volatilizat, iar în ceea ce privește 
guvernarea, succesul a fost relativ. 

Pentru a restitui partidului caracterul său esenţial de grupare a cetățe- 
nilor, Ostrogorski crede că acesta trebuie să se transforme din partid- 
omnibus, rigid, incapabil să se adapteze la fluxul vieţii politice, în partid 
ad-hoc, „care se va baza pe adeziunea inteligenţelor și conștiințelor la ceva 
bine determinat, la o cauză specifică “ (Ostrogorski 1979: 210). 

Ideea că democraţia directă este, cel puţin teoretic, dezirabilă se 
întîlneşte și la Michels: „Idealul practic al democraţiei constă în propria 
guvernare a maselor în conformitate cu deciziile ansamblului popu- 
laţiei“ (p. 8). Dar el constată imposibilitatea mecanică și tehnică a 
guvermămîntului direct al maselor. Căci, dacă deciziile adunărilor popu- 
lare limitează extinderea principiului delegării, ele nu oferă însă „nici 
o garanţie contra formării unui stat-major oligarhic“ (ibid.) Guvernarea 
directă permite, de fapt, apariţia unor indivizi care, mizînd pe suges- 
tibilitatea şi intoleranţa masei, își asumă conducerea. De fapt, democraţia 
este nefuncțională în absența organizării: sesizînd acest lucru, liderii 
consolidează organizațiile politice pentru a putea exercita controlul 
asupra partidului și — o dată cu accederea la funcţii de conducere — 
asupra aparatului de stat cu consimțămîntul aderenţilor ce cred că astfel 
se realizează valorile la care inițial toți își manifestaseră aderenţa. Faptul 
că populaţia se află sub influenţa sugestiei de masă datorată elocvenței 
oratorilor, ca și realitatea că guvernarea directă a poporului nu permite 
nici o discuţie serioasă, nici reflecții deliberative facilitează apariţia unor 
oameni îndrăzneţi, energici și îndemînatici. „Adeziunea masei este 
tumultuoasă, rapidă, necondiționată. O dată sugestionată, ea nu va 
admite voluntar contradicţiile, mai ales din partea indivizilor izolaţi“ 
(1bid.). 

Pentru Michels este evident că democraţia nu se poate consolida 
fără organizare, însă principiul organizării care face posibilă concen- 
trarea forțelor pentru realizarea unor interese comune aduce cu sine 
alte pericole. „O organizaţie puternică are, din rațiuni tehnic-adminis- 
trative și tactice, o conducere puternică“ (p. 9). Procesul de oligarhizare 
a partidelor politice, ca de altfel a tuturor organizaţiilor, se datorează 
diferenţierii funcționale. Apariţia liderului profesionist, cu atribuții acce- 
sorii şi prestînd activitatea gratuit, va deschide calea șefului stabil şi 
inamovibil. Astfel începe procesul ascensiunii conducerii profesionali- 
zate în cadrul partidelor socialiste (aceste fanatice ale organizării, ca 

să-l parafrazăm pe Michels), al înlocuirii Vertrauensmann-ului (care con- 
tinua să-și exercite profesia și nu se putea întreține de pe urma funcției 
din partid) cu Bezirksleiter-ul (politicianul profesionist care trăiește de 
pe urma partidului). Însă „conducerea profesionistă înseamnă pentru 
democraţie începutul sfîrșitului“ (ibid.). Această conducere delegată a 
partidului are tendinţa să considere, după un timp, delegarea ca pe o 
„proprietate a sa“ (p. 26), cu atît mai mult cu cît cetăţenii ce dispun de 
drepturi politice sînt, în marea majoritate a cazurilor, dezinteresaţi de 
treburile publice. 

Dacă existenţa șefilor este inerentă tuturor formelor de viaţă socială, 
apariţia oligarhiei are ca fundament tendinţa acestora de a se organiza 
și coaliza, dublată de imobilismul maselor ce îi recunosc ca lideri, ca și 
de calitățile lor profesionale ce îi fac treptat indispensabili (p. 299). Or- 
ganizațiile devin oligarhice și blochează procesele democratice. Doar prin 
intermediul organizaţiei pot masele să creeze premise pentru viața 
comună, principiul organizării fiind o condiție absolută a iuptei politice 
duse de mase. Cum masele nu se pot guverna direct, organizația s-a 
impus ca o necesitate mecanică și tehnică. Fie că sînt psihologice (nevoia 
de șefi a masei), tehnico-administrative (consecinţă a neputinței masei 
de a se guverna direct) sau profesionale (superioritatea intelectuală a 
șefilor), cauzele ce au contribuit la consolidarea organizației au influ- 
enţat și deriva sa antidemocratică. 

Desfășurîndu-și activitatea în interiorul statului a cărui amprentă 
centralizatoare îi va imprima caracteristicile, organizația se va adapta 
dezvoltînd o structură solidă pe baza autorității și disciplinei. Chiar în 
confruntarea pentru cucerirea puterii, un partid își poate pierde carac- 
terul specific, care pentru Michels implică acordul tuturor părţilor com- 
ponente în privința direcției de urmat în vederea atingerii unor scopuri 
comune, revenind la forma sa primordială de organizaţie (p. 280). 
Consolidarea organizaţiei ca principiu de funcţionare a partidelor politice 
imprimă acestora caracteristici precum conservatorismul sau spe- 
cializarea ce duce la îngustarea bazei de luare a deciziilor. Dreptul de 
control pe care îl deţineau inițial masele face loc, pe măsură ce organi- 
zaţia se mărește, dominaţiei aleșilor. 

Specializarea tehnică este o consecinţă inevitabilă a tuturor organi- 
zaţiilor, astfel că puterea de decizie se concentrează treptat în mîinile 
șefilor. Organele executive devin independente, sustrăgîndu-se con- 
trolului masei (p. 15). Conducerea superioară, caracteristică tuturor par- 
tidelor politice, devine promotoarea unui conservatorism datorat atit 
consolidării propriei poziţii, cît și sentimentului tradiţiei pe care stabili- 
tatea funcţiilor o dezvoltă. Această tendinţă se menţine indefinit nu 
pentru că este expresia raporturilor de forțe existente într-un partid, ci 
pur și simplu pentru că este deja constituită. Aceasta este „marea forță 
a tradiţiei care este transferată în conștiința maselor revoluționare asimi- 
late sub acest raport maselor conservatoare“ (p. 67). Cum doar prin 

intermediul organizaţiilor politice se pot ocupa poziţii de putere, iar pu- 
terea este întotdeauna conservatoare, partidele politice devin la rindul 
lor conservatoare. Natura oligarhică a partidelor politice face ca influ- 
ența exercitată de acestea asupra mașinii de stat să fie limitată. Astfel, 
interesele masei organizate care constituie baza de aderenţi a partide- 
lor sînt departe de a coincide cu interesele birocrației care o personifică 
(p. 272). Cu cît organizaţiile se birocratizează (și în măsura în care 
urmăresc ocuparea funcţiilor de decizie în stat, acest fenomen devine 
inevitabil), cu atît ele vor deveni mai oligarhice. 

La Michels există un fatalism referitor la organizații care înlocuiește 
dispoziţiile egalitare ale originilor cu divizarea ineluctabilă a tuturor par- 
tidelor într-o minoritate ruptă de majoritatea condusă. Fără ca ea să 
realizeze, schimbarea de statut intervenită reduce controlul masei la un 
minim insignifiant. Domnia birocraţiei succedă elementelor democra- 
tice ale începuturilor. Aceasta este o lege sociologică şi a o nega este pe 
cît de iluzoriu pe atît de mistificator. 

Destinele lui Michels și Ostrogorski prezintă evidente asemănări. 
Autori ai unei singure opere, cei doi trezesc încă suspiciuni. Deşi nu au 
făcut decît să pună în evidenţă fractura ce desparte teoria democrației 
de practica democratică, cei doi au fost aproape sistematic ocoliți. 
Demonstrînd că democrația este mai degrabă o problemă decit o soluție, 
fondatorii analizei sociologice a partidelor politice au pătruns pe un 
teren minat. Michels îi invită pe toţi cei ce se reclamă de la democraţie 
și militează pentru ea să recurgă la un examen lucid și să pună în cauză 
unele din locurile comune. Cartea lui Michels demonstrează că orice 
critică a mișcării totalitare și a consecinţelor sale nu este dusă pînă la 
capăt dacă nu este și o critică a mecanicii democratice tradiționale. 
Partidul revoluţionar de tip leninist/mussolinian s-a dezvoltat pe astfel 
de baze, iar critica sa induce automat și o examinare a contextului demo- 
cratic ce i-a facilitat apariţia. Dacă însă critica democrației nu este însoțită 
şi de o reflexie asupra condiţiilor profunde ale acesteia, există riscul de 
a se ajunge la o negare a acesteia, iar critica lui Michels a dat naștere 
unor reacții de acest tip. Este de aceea necesar să depăşim filozofia 
politică implicită a lui Michels, păstrînd din opera sa elementul critic 
fără de care ştiinţa politică ar putea eșua în ideologie. Dacă democrația 
n-a dus întotdeauna spre guvernări de tip liberal (care, de altfel, nu 
epuizează sfera fenomenului democratic), dacă uneori rezultatul prac- 
ticilor democratice a fost creșterea autorității liderilor, iar alteori doar 
în mod întîimplător unii actori politici au devenit promotori ai democrației 
independent de voinţa lor, asta nu înseamnă că eşecul democraţiei este 
previzibil. 

O analiză a democraţiei ca metodă de selectare a elitelor ce permite 
filiaţii între democraţie și totalitarism incită la examinarea stereotipurilor 
pe care perspectiva mitologică asupra democraţiei le-a favorizat. O 
asemenea abordare permite constatarea cauzelor ce au dus, plecînd de 

la credinţa în superioritatea democrației, la succesul concepțiilor antide- 
mocratice, de la fascism la modelul marxist. Michels însuși considera că 
„aplicarea perseverentă și logică a democrației trebuie să facă abstracție 
de toate considerațiile personale și de atașamentul pentru tradiție“ (p. 67). 

Incă de la apariţia lor pe scena politică partidele au fost discreditate, 
aceasta fiind opinia dominantă a observatorilor care le considerau ca un 
obstacol ce se interpune între guvernanți și guvernați, ca o frînă în 
exercitarea democrației. „Atunci cînd știința politică se debarasează de 
considerentele ideologice sau normative, analiza fenomenului partizan 
va privilegia judecăţile factuale“ (Seiler 1993: 26). Cartea lui Michels 
trebuie interpretată în lumina tradiţiei cercetării critice și a libertăţii de 
expresie. In absenţa acestei libertăţi dezvoltarea unei discipline devine 
în cel mai bun caz dificilă, dacă nu imposibilă. Chiar dacă nu se desparte 
de presupoziţiile filozofice ce dominau epoca, Partidele politice. Eseu 
asupra tendințelor oligarhice ale democraţiilor rămîne mărturia unei abor- 
dări teoretice încărcate de consecinţe. Caracterul practic și valenţele 
explicative pe care știința politică și le revendică sînt prezente în această 
lucrare. Fiind unul din fondatorii științei politice — știință a secolului 
al XX-lea apărută dintr-o nevoie socială de integrare conceptuală a unei 
realități tot mai complexe — Robert Michels constituie nu doar o refe- 
rință bibliografică obligatorie pentru oricine se interesează de pro- 
ble:natica democrației și a locului și rolului partidelor politice în cadrul 
practicilor democratice, ci și o mărturie lucidă a dificultăților pe care 
democrația le implică. Și astăzi nevoia unei analize critice a partidelor 
politice rămîne de actualitate, iar fără aportul lui Michels este probabil 
că democrația internă a partidelor nu ar fi progresat. 


Notă 

* În articolul de față este adoptat titlul versiunii franțuzești din 1914, ușor diferit 
de titlul german original. Citatele din text pentru care nu se indică decît pagina 
sînt din Robert Michels, Les Partis politiques. Essai sur les tendances oligarchiques 
des democraties, Flammarion, Paris, 1914. Traducerea lor este făcută de autorul 
articolului. 

CRISTIAN R. PÎRVULESCU 


John Stuart Mill (1806-1873) 
DESPRE LIBERTATE (1859) 


John Stuart Mill* este considerat astăzi cel mai important filozof englez 
din secolul al XIX-lea și, totodată, unul dintre marii clasici ai gindirii 
moral-politice britanice (alături de Hobbes, Locke, Hume). 

Graţie educaţiei intensive și sistematice primite încă din fragedă 
copilărie de la tatăl săul!, John Stuart MIll va beneficia de o formare inte- 
lectuală excepțională și se va distinge prin varietatea intereselor sale cog- 
nitive: nu numai filozofia, ci și științele „morale“ (socio-umane) îl vor 
preocupa continuu. Tratatul său de economie politică (Principles of Political 
Economy, 1848) va rămîne o lucrare de referință pînă la sfîrşitul secolului 
al XIX-lea. Cultura sa istorică era remarcabilă; îl interesau în egală 
măsură ideile romantismului, studiile sociologice de pionierat ale unui 
Comte sau Tocqueville, sau lucrările primilor socialiști. În filozofia teo- 
retică, va concepe un amplu tratat (A System of Logic, 1843), care va 
deveni, de asemenea, o lucrare de referință. 

Deși nu a fost un reformator social de talia lui J. Bentham, Mill a luat 

arte la mai toate dezbaterile importante din viaţa politică a ţării sale. 
În tinereţe, în primul rînd prin articolele publicate în Westminster Review 
(revista „radicalilor filozofi“2), în London and Westminster Review (al cărei 
proprietar și editor a și fost între 1836 și 1840) etc. Spre sfîrșitul vieţii, a 
fost pentru scurt timp și parlamentar (1865-1868). Merită menţionată și 
activitatea sa de 35 ani (1823—1858) ca funcţionar al Companiei Indiilor 
Orientale (companie privată căreia i se încredințase administrarea Indiei), 
activitate care i-a furnizat o prețioasă experienţă practică privind condu- 
cerea treburilor publice. 

].S. MIll nu a fost atît un deschizător de drum în filozofia politică, 
cît un desăvîrșitor. Mai puţin original, poate, decît unii dintre predece- 
sorii săi, Mill se remarcă mai ales prin spiritul său de sinteză. O minte 
sistematică, ordonată, capabilă să asimileze influenţe dintre cele mai 
diverse, într-un efort continuu de a le îngloba într-un tot coerent. 

Cititorul va regăsi aceste caracteristici în On Liberty (Despre libertate), 
una dintre operele de maturitate ale filozofului. „Am plănuit-o și scris-o 
întîi ca pe un scurt eseu în 1854. Gîndul de a o transforma într-o carte 
s-a ivit prima oară în timp ce urcam treptele Capitoliului, în ianuarie 
1855“ , spune Mill în Autobiografia sa. Cartea va fi scrisă în anii imediat 
următori (1856-1858), aproape în paralel cu UHlitarismul (publicată în 
1861). Mill a fost stimulat în această perioadă și de strinsa colaborare cu 
soția sa, Harriet Taylor. Despre libertate, apărută la scurt timp după 
neașteptata moarte a acesteia, este, de altfel, dedicată amintirii ei. 

E greu, dacă nu imposibil, de stabilit astăzi cu precizie care a fost ade- 
vărata contribuţie a Harrietei la Despre libertate sau la opera lui Mill în 
general. În Autobiografie, MIll îi atribuie cele mai valoroase gînduri din 
lucrările sale de maturitate, însă unii exegeți sugerează că el ar fi exagerat 
cu mult aportul regretatei sale soții. Fără îndoială, această femeie remar- 
cabilă a avut totuși o mare influenţă asupra personalităţii sale, influență 
egalată poate doar de cea exercitată în copilărie și adolescenţă de tatăl 
său. Oricum, perioada creatoare de care am vorbit se prelungește și 
după moartea ei, în 1860-1861 Mill scriind Considerations on Representative 
Government şi The Subjection of Women, publicate în 1861, respectiv 1869, 
ultima fiind una dintre primele scrieri feministe importante. 

Despre libertate încearcă să ofere o soluție de principiu următoarei pro- 
bleme: care sînt „natura și limitele puterii ce poate fi exercitată în mod 
legitim de către societate asupra individului“ (p. 7). Problemă funda- 
mentală în epoca modernă, apreciază Mill, căci instituirea democrației 
reprezentative, bazată pe principiul suveranității poporului, nu a elimi- 
nat pericolul unei restrîngeri abuzive a libertăţii individuale: tirania 
unui despot sau a unei caste restrînse asupra majorităţii riscă să fie 
înlocuită cu „tirania majorităţii“ asupra minorităților de diferite feluri 
sau asupra individului izolat. Acest abuz de putere se poate exercita fie 
prin intermediul legilor statului, fie prin constrîngerile morale impuse 
de „opinia publică”, cea de-a doua cale ameninţînd să devină chiar mai 
periculoasă decît prima. Lucrarea interesează în egală măsură filozofia 
morală și cea politică, întrucît în sfera în care se mișcă argumentarea — 
cea a principiilor care ar trebui să reglementeze relațiile dintre membrii 
unei societăți — eticul și politicul se intersectează. 

Mill propune drept soluţie un „principiu al libertăţii”, alcătuit de fapt 
din două „maxime“ distincte: „... mai întîi, că individul nu este răspun- 
zător în faţa societăţii pentru actele sale, cîtă vreme acestea privesc doar 
interesele sale și ale nimănui altcuiva; ... în al doilea rînd, că, pentru 
acţiuni care aduc prejudicii intereselor altora, individul este răspun- 


239 DESPRE LIBERTATE 


zător, fiind pasibil fie de pedeapsa legală, fie de una socială, dacă socie- 
tatea este de părere că ori cea dintii, ori cea din urmă este necesară 
pentru a se apăra“ (p. 122). 

Prezentată pe scurt în primul capitol introductiv, această soluţie va 
fi dezvoltată și susținută cu argumente de-a lungul întregii cărți. De 
fapt, doar prima maximă are nevoie de o justificare specială: mai nimeni 
nu se îndoiește că acțiunile „care aduc prejudicii intereselor altora“ ar 
trebui interzise (căci altfel s-ar crea un climat de insecuritate care ar face 
imposibilă conviețuirea oamenilor în societate), dar principiul utilității 
ar îndreptăți la prima vedere și imixtiunea societății în actele care privesc 
doar interesele individului, în toate cazurile în care societatea ar con- 
sidera că individul poate aduce prejudicii propriilor sale interese. 
Obiectivul principal al lucrării este acela de a arăta că lucrurile nu stau 
așa, că „omenirea are mult mai mult de cîștigat lăsînd pe fiecare să tră- 
iască așa cum crede el că e mai bine, decît silind pe fiecare să trăiască 
așa cum li se pare celorlalţi că ar fi bine“ (p. 21; vezi și pp. 99, 106). 

MIll nu se rezumă însă doar la încercarea de a demonstra principiul 
libertății. Al doilea obiectiv al său este de a indica, în linii mari cel puţin, 
clasele de acțiuni individuale care intră în sfera de aplicare a acestuia. 
Sfera libertăţii avută în vedere de Mill include: i) „domeniul lăuntric al 
conștiinței, reclamînd existenţa libertății de conștiință în cel mai larg sens 
al cuvîntului: a libertăţii de gîndire și de spirit, a unei libertăţi absolute 
de opinie și de atitudine în toate chestiunile practice sau speculative, 
științifice, morale sau teologice“; ii) „libertatea înclinațiilor și a 
năzuinţelor, libertatea de a ne făuri în viață planuri potrivite propriei 
noastre firi“; iii) „libertatea asocierii indivizilor, [...] presupunîndu-se că 
indivizii astfel uniți sînt maturi și nu au fost nici forțați, nici amăgiți“ 
(pp. 20-21). 

MIII va încerca să demonstreze că, atît din perspectiva intereselor indi- 
vidului respectiv, cît și din cea a intereselor celorlalți membri ai socie- 
tății, acordarea acestor libertăți aduce mult mai multe foloase decît 
neajunsuri. 

Capitolele II („Despre libertatea gîndirii și a cuvîntului”) și III 
(„Despre individualitate, ca unul din elementele bunei-stări“) ale cărții 
vor pleda în special pentru prima, respectiv pentru a doua dintre cate- 
goriile de libertăți menţionate mai sus. (O dată acceptată libertatea 
fiecărui individ, libertatea de asociere a mai multora va rezulta de la sine.) 
Aceste două capitole completează și susțin demonstrația principiului în 
genere, asupra căreia se revine în Capitolul IV („Despre limitele autorității 
societăţii asupra individului“). 

Prin enunţarea celor trei clase amintite mai sus, Mill nu considera că 
sfera de aplicare a principiului libertăţii este trasată definitiv. Ultimul 
capitol („Aplicaţii“) își propune să ofere alte ilustrări în acest sens, 
tratînd unele cazuri-limită mai dificile. 

Să revenim la demonstrarea principiului libertăţii, mai exact a primei 
sale maxime. De ce nu ar fi îndreptăţită societatea să intervină în viaţa 

individului pentru a-l împiedica, la nevoie cu forța, să-și facă rău singur? 
Trebuie spus de la bun început că Mill aplică principiul libertăţii numai 
persoanelor majore, nu și celor aflate încă la „vîrsta educaţiei” (p. 98). 
Şi nici acelor popoare înapoiate, incapabile de „a se perfecționa prin dez- 
baterea liberă și egală“ (p. 18). (Această ultimă afirmaţie a sa a fost mult 
contestată, el fiind acuzat de europocentrism.) Fiinţele umane aflate la 
vîrsta maturității nu trebuie influențate însă decît prin „convingere și 
persuasiune“, nu prin constrîngere. Mill oferă mai multe argumente în 
acest sens. 

În primul rînd, fiecare individ este cel mai în măsură (sau, poate, în 
unele cazuri, singurul în măsură) să-și cunoască propriul interes (p. 99), 
întrucît el are nevoi specifice, legate de particularitățile naturii sale. 
Bunăstarea (sau fericirea) unei ființe umane depinde de măsura în care 
aceasta reușește să-și actualizeze potenţialităţile conţinute în propria ei 
natură. Însă natura umană nu este exact aceeași pentru toți — aceste 
potenţialități diferă de la individ la individ. Nu există de aceea nici o 
„reţetă“ unică de dobîndire a fericirii; fiecărui individ trebuie să i se lase 
libertatea de a-și dezvolta personalitatea și de a-și trăi viața așa cum i 
se pare lui că e mai bine pentru el însuși. 

Mill nu neagă cîtuși de puţin că oamenii pot profita de experiența 
de viață a contemporanilor sau înaintașilor lor. Dar, lăsînd la o parte 
faptul că acea experiență se poate dovedi nepotrivită pentru individul 
în cauză, a-i răpi libertatea de a alege singur înseamnă a-l împiedica să-și 
dezvolte prin exersare anumite facultăți intelectuale și morale, esențiale 
pentru împlinirea sa ca om. Imaginea unei personalități umane atrofiate, 
pipernicite prin constrîngere și conformism revine mereu în paginile 
lucrării. Dezvoltarea nestînjenită a personalităţii fiecărui individ este 
deci indispensabilă pentru fericirea sa (iar fericirea societăţii se compune, 
desigur, din fericirea membrilor ei) — iată una din ideile centrale ale 
lucrării. 

În plus, libertatea dezvoltării individuale poate contribui și altfel la 
promovarea interesului general. O argumentare similară celei din 
Capitolul II (unde se susţine utilitatea socială a libertății de conștiință) 
poate veni în sprijinul libertăţii de a alege un mod de viaţă nonconformist, 
de a încerca „experienţe diferite privitoare la modul de a trăi“ (p. 74). 
Mill face o adevărată pledoarie în favoarea spontaneității și originalității 
individuale: „Este întotdeauna nevoie de oameni care [...].să inițieze 
practici noi, să ofere exemplul unor comportări mai înțelepte, al unor 
gusturi mai bune și al unor simțăminte superioare“ (pp. 83-84). 
Respectarea libertății individuale este o condiţie necesară a progresului 
(concept care joacă un rol foarte important în gîndirea lui Mill), căci 
„începutul tuturor lucrurilor înțelepte și nobile vine și trebuie să vină 
de la indivizi; în general, mai întîi, de la un singur individ” (p. 86). 
Chiar și simpla excentricitate, deși lipsită de valoare în sine, devine va- 
loroasă prin aceea că le reamintește în permanenţă celorlalţi de posibi- 

litatea de a depăși limitele sufocante ale conformismului. „Un geniu 
poate respira liber numai într-o atmosferă de libertate“ (p. 84). 

Este momentul să menţionăm că, la sfîrşitul lucrării, Mill abordează 
(din păcate, foarte succint) o temă distinctă, dar înrudită cu tema cen- 
trală a cărții, și anume problema intervenţiei statului nu prin restrîngerea 
libertăţii individuale, ci printr-o eventuală implicare „pozitivă“ în viața 
oamenilor. O asemenea intervenţie este discutabilă, după Mill, chiar şi 
în acele cazuri în care indivizii singuri nu pot face treaba respectivă mai 
bine decît statul. Căci ea ar tinde să amplifice puterea birocraţiei guver- 
namentale, micșorînd totodată valoarea individuală a membrilor socie- 
tății, care se moleșesc și devin din ce în ce mai pasivi și mai dependenți 
de această birocrație. 

Prima maximă a principiului libertății mai este susținută însă și de 
o altă categorie de argumente. Mill era, desigur, conștient că nu orice 
experiment individual de viață este neapărat o reușită. Mai mult, el 
admitea că există „lucruri care au fost experimentate și condamnate de 
la începutul lumii și pînă azi“, lucruri „dovedite prin experienţă a nu 
fi de folos și nici potrivite personalității cuiva“ (p. 105), printre exem- 
plele oferite în acest sens numărîndu-se „jocurile de noroc, beţia, lipsa 
de cumpătare, lenevia sau murdăria“ (p. 104). Ar fi cu totul greșit să ne 
imaginăm că Mill era un nihilist sau un relativist în materie de morală. 
Prin urmare, nu este imposibil ca libertatea să se întoarcă, asemeni unui 
bumerang, împotriva celui ce o deține, făcîndu-i mai mult rău decît 
bine. Simpla satisfacere a unei dorințe sau preferințe nu este neapărat 
spre folosul individului. 

Revine astfel întrebarea: Nu ar trebui atunci ca societatea să încerce 
să-l protejeze pe individ de el însuși, la nevoie chiar împotriva propriei 
sale voințe? Nu, pentru că interesul pe care-l are cel în cauză pentru pro- 
priul său bine este, în principiu, mult mai mare decit interesul pe care 
l-ar putea avea oricine altcineva. A admite dreptul societăţii de a inter- 
veni în toate treburile individului sub pretextul ocrotirii binelui aces- 
tuia ar deschide calea unor interminabile abuzuri. Mill insistă asupra 
acceptării principiului „fără nici o restrîngere“ (p. 21), întrucît nu are deloc 
încredere în raționalitatea majorităţii. „Atunci cînd acesta [publicul larg] 
intervine, este mai mult decît probabil că intervine cum nu trebuie și unde 
nu trebuie. [...] În aceste situaţii opinia publică înseamnă, în cel mai bun 
caz, părerea unora despre ceea ce este bun sau rău pentru alții; iar 
deseori nu înseamnă nici măcar atît, publicul trecînd, cu cea mai adîncă 
indiferenţă, peste ce este pe placul sau în interesul celor a căror conduită 
o judecă, luînd în considerare numai propriile preferințe“ (pp. 108-109). 

Prin natura lor, oamenii sînt porniţi mai degrabă spre intoleranță, spre 
„a-și impune propriile păreri și înclinații ca reguli de comportare pentru 
alții“ (p. 23). Mill avea o atitudine pe care mulți ar numi-o astăzi „eli- 
tistă” și rezerve serioase față de acceptarea necondiționată a princi- 
piului democratic. 

Pentru Mill, liberalismul nu se confunda în nici un caz cu democrația. 
Sub forma unor prevederi constituționale și a unor convingeri morale 
ferme, principii precum acela al libertăţii erau privite de el ca bariere 
necesare în calea exceselor unei democraţii aflate în plină ascensiune. 
(MIIl a fost influențat în acest sens și de gîndirea lui A. de Tocqueville. 
Vezi Despre democrație în America în acest dicționar.) Una peste alta, bene- 
ficiile oferite de libertate (împreună cu riscurile de abuz ce ar însoți 
neacceptarea principiului) precumpănesc la scara întregii societăți asupra 
dezavantajelor acceptării sale. „Oricîte erori ar putea el [individul] 
comite, [...] ele nu pot cîntări nici pe departe cît răul de a se permite altora 
să-l constrîngă să facă ceea ce socotesc ei că este bine pentru el“ (p.99). 

Mill nu este, fără îndoială, nici singurul și nici primul care să fi for- 
mulat aceste argumente în favoarea libertății individuale. El le-a dat 
însă o mai mare rigoare, iar argumentele în sine sînt foarte importante, 
întrucît ele marchează distanţa care separă naturalismul? de paternalism. 
Asupra tuturor gînditorilor care, asemeni lui Mill și a celorlalţi filozofi 
clasici, au încercat să-și edifice teoriile politice și morale pe temelia unei 
anumite concepţii asupra naturii umane va plana în secolul al XX-lea 
suspiciunea de a fi favorizat, chiar fără voia lor, o alunecare spre pater- 
nalism. Dacă binele individului nu se identifică cu satisfacerea propri- 
ilor sale preferinţe, ci depinde de o natură umană cognoscibilă în 
principiu nu numai de el, ci și de alții (eventual niște „experţi“ în 
materie), cum se poate evita tendința acestor „experţi“ de a-i restrînge 
libertatea în numele propriului său bine (cu toate abuzurile ce pot 
decurge de aici)? Despre libertate oferă un posibil răspuns la această 
problemă. 

După cum am spus, Mill oferă argumente și împotriva acuzațiilor 
că acțiunile din sfera libertăţii ar vătăma în fapt interesele societăţii. Cea 
mai elaborată argumentare în acest sens este cea din Capitolul II. Plecînd 
de la premisele: i) „nici o convingere contrară adevărului nu poate fi real- 
mente utilă“ (p. 33), și ii) discuţia rațională și deplina libertate de expri- 
mare a oricărei convingeri reprezintă condiţiile indispensabile ale 
apropierii de adevăr, întreg capitolul se constituie într-o pledoarie în 
favoarea utilității pentru societate a libertăţii de conștiință și de expresie. 

De altfel, această libertate se dovedește utilă nu numai prin con- 
tribuția sa la descoperirea unor noi adevăruri, ci și prin rolul pe care-l 
joacă în menţinerea vie în conștiințe a semnificației celor vechi. Acesta 
este unul dintre argumentele cele mai subtile ale lui Mill: chiar în caz 
că opiniile majorității sînt întru totul adevărate, iar cele disidente com- 
plet eronate, libertatea discuţiei în contradictoriu îi obligă pe majoritari 
să nu piardă niciodată din vedere temeiurile convingerilor lor; astfel, 
lucru esențial pentru convingerile morale, adevărata semnificație a aces- 
tora rămîne vie în suflete și poate influenţa în bine conduita morală. 
Altfel, ele devin, încetul cu încetul, literă moartă. Mill dă, în acest sens, 
exemplul decăderii credinţei creștine: „Sentinţele și preceptele din Noul 
Testament [...] sînt considerate sfinte și luate drept lege de către toţi cei 

care profesează creștinismul. Cu toate acestea, nu este prea exagerat a 
spune că nici măcar un creștin dintr-o mie nu-și călăuzește și nici nu-și 
modelează comportarea personală după această lege. [...] Dacă cineva 
le-ar aminti acestora că acele sentințe presupun o infinitate de lucruri 
pe care ei nici măcar nu se gîndesc să le facă, singurul lucru pe care l-ar 
obține ar fi încadrarea sa în rîndurile acelor personaje foarte nepopu- 
lare care se pretind a fi mai grozave decit ceilalţi oameni“ (pp. 56-57). 

MIIl a prevăzut o obiecție și mai generală, care va fi efectiv formu- 
lată de numeroşi critici: aceea că distincţia făcută de el între acţiuni 
care privesc doar interesele agentului — plus acțiuni care-i pot „atinge“ 
și pe alții, dar „cu participarea și acordul lor sincer, liber și voluntar“ 
(p. 20) — și acţiuni care pot afecta interesele altora este inoperantă. 
Lăsind la o parte cazuri insignifiante (precum scărpinatul în cap), există 
oare acţiuni ale omului care să nu afecteze într-un fel sau altul intere- 
sele semenilor săi? Dacă un individ își consumă timpul, sănătatea fizică 
și mentală, averea etc., pentru a-și satisface o pornire „vicioasă“ (con- 
sumul exagerat de alcool, de exemplu), atunci el își face rău numai lui 
însuși? Nu sîntem îndreptăţiți să afirmăm că, în mod indirect, el face rău 
familiei sale sau oricărui alt membru al societății prin această nesăbuită 
risipire a unor resurse care, bine întrebuințate, ar fi putut face mult bine 
celorlalți? 

Drept răspuns, Mill admite că societatea poate impune sancţiuni 
legale sau morale, însă numai în cazul în care este încălcată o „obligaţie 
bine definită și determinată față de o altă persoană“ (p. 105), Societatea 
dispune de alte mijloace eficiente de a influenţa conduita indivizilor: în 
primul rînd, educaţia pînă la vîrsta majoratului, apoi „sancţiunile firești 
carenu pot să nu se abată asupra celor ce-şi atrag repulsia sau disprețul 
celor ce-i cunosc“ (p. 107) — sancţiuni ce nu trebuie confundate cu 
sancțiunile propriu-zis morale (vezi pp. 102-103). A presupune însă că 
orice acţiune a cuiva afectează interesele legitime ale celorlalți ar însemna 
a recunoaște „fiecărui om dreptul de a se preocupa de desăviîrșirea 
morală, intelectuală și chiar fizică a altora, desăviîrşire ce ar urma să fie 
definită conform etaloanelor împărtășite de cel ce revendică un asemenea 
drept“ (p. 117). Mill analizează în capitolul IV un asemenea principiu 
„monstruos“ (p. 116), care ar anula de facto orice libertate individuală. 

ntr-o formă simplificată, ideea întregii argumentări din Despre liber- 
tate ar putea fi redată astfel: dacă există niște acțiuni individuale care 
sînt în genere benefice celui care le întreprinde, fără a dăuna altcuiva 
(ba, mai mult, ele fiind, în mod indirect, folositoare și restului societății), 
ce temei rațional s-ar putea invoca pentru interzicerea lor? 

Despre libertate a produs o vie impresie asupra publicului cititor încă 
din momentul apariţiei sale. Scriitorul Thomas Hardy va afirma ulte- 
rior că, la mijlocul anilor “60 ai secolului al XIX-lea, ea era știută „aproape 
pe dinafară“ în mediile studențești din Anglia. Cu toate acestea, ea a iscat 
și numeroase critici în epocă, una dintre cele mai virulente venind chiar 

din partea altui utilitarist, juristul James Fitzjames Stephen (critică expusă 
în lucrarea Liberty, Equality, Fraternity, 1872). 

Aceeași ambivalenţă a atitudinii față de Despre libertate se regăsește 
și în secolul al XX-lea. Tratatul lui MIll „a înlocuit formulările anterioare 
ale pledoariilor în favoarea individualismului și a toleranței, de la Milton 
și Locke pînă la Montesquieu și Voltaire și [...] el rămîne expresia cla- 
sică a problemei libertăţii individuale” (Berlin 1996: 259). Totuși majori- 
tatea exegeților contemporani au o viziune foarte critică asupra 
argumentelor oferite de Mill în carte. Linia de interpretare „tradițională“ 
(cf. ]. Gray; G.W. Smith 1991: 1 și urm.), ai cărei campioni sînt istoricii 
ideilor Isaiah Berlin și Gertrude Himmelfarb, consideră că argumentele 
lui Mill sînt, dacă nu slabe de-a dreptul, în orice caz incompatibile cu 
utilitarismul său oficial, și dezvăluie alte presupuse cusururi. Iar încer- 
cările unor „revizioniști” precum Alan Ryan, ].C. Rees sau Richard 
Wollheim de a îndulci aceste aprecieri par să fi adus doar modificări 
minore acestei viziuni în general sceptice asupra doctrinei milliene 
despre libertate. 

Consider că această atitudine sceptică este per ansamblu nejustifi- 
cată, ea datorîndu-se mai puțin unor erori ale lui Mill, cît dificultăților 
analiștilor contemporani de a sesiza corect premisele argumentației sale. 
Prezentarea pe care am oferit-o mai sus acestei argumentaţii este, sper, 
suficientă pentru a arunca serioase semne de îndoială asupra validității 
a cel puţin două dintre aceste critici: presupusa lipsă de rigoare și pre- 
supusa incompatibilitate cu utilitarismul. 

Acuzaţia de lipsă de rigoare în argumentație trădează mai curînd o 
neînțelegere a structurii logice a argumentaţiei prezente în lucrare. O 
cauză similară pare să stea la baza acuzaţiei de incompatibilitate între 
argumentele din Despre libertate şi maniera de argumentare proprie 
utilitarismului. După cum am văzut, întreaga argumentație în favoarea 
principiului libertății se bazează pe o cîntărire globală a consecinţelor 
bune sau rele pe care le-ar avea adoptarea sa. Mai mult, Mill este aici 
explicit: „Este nimerit să declar că eu mă abțin să trag vreun folos 
pentru argumentarea mea din ideea unor drepturi abstracte, indepen- 
dente de utilitate. Consider utilitatea ca instanţă ultimă în toate chestiu- 
nile etice; este vorba însă de utilitate în sensul cel mai larg, o utilitate 
care se bazează pe interesele de totdeauna ale omului, ca ființă capa- 
bilă de progres“ (p.19). 

O altă critică des întîlnită este următoarea: multe din acţiunile pe care 
MIIl le-ar include în sfera libertăţii sînt de natură să provoace o relație 
de repulsie, dezgust, revoltă etc., din partea majorităţii cu o morală 
„ortodoxă“. De exemplu, relaţiile homosexuale din perspectiva unor 
heterosexuali cu puternice convingeri religioase sau (exemplu dat chiar 
de Mill în lucrare) consumul de carne de porc din perspectiva religiei 
islamice. Această violentare a sensibilităţii unei majorităţi nu ar trebui 
să fie considerată ca afectînd interesele tuturor acelor oameni? În măsura 
în care această oripilare morală este autentică, nu ar trebui ea să fie 

inclusă printre consecințele (negative!) ale actului respectiv? O bună 
ilustrare a acestei poziţii o reprezintă următoarele afirmaţii ale cunos- 
cutului jurist englez Patrick Devlin: „Cei nemulțumiți de legislația 
actuală cu privire la homosexualitate afirmă adesea că oponenții unei 
reforme [a legii] nu sînt mînați de altceva decît de dezgust. Dacă așa ar 
fi, ar fi incorect; nu cred însă că putem ignora dezgustul dacă e resimțit 
cu adevărat și nu prefăcut. Prezenţa sa constituie o bună indicație că 
limitele toleranței au fost atinse. Nu orice trebuie tolerat. Nici o societate 
nu poate exista fără intoleranţă, indignare și dezgust; acestea sînt forțele 
aflate în spatele legii morale“ (P. Devlin, The Enforcement of Morals, Londra 
1965, apud Spitz 1975: 186). 

E interesant de amintit și contextul acestor remarci. În 1957, Comitetul 
Wolfenden pentru cercetarea delictelor homosexuale și a prostituţiei în Marea 
Britanie recomanda decriminalizarea homosexualității și lăsarea ei în 
seama moralei „private“. Adoptînd o poziţie conservatoare, Lordul 
Devlin a respins aceste concluzii (și, în particular, distincția dintre o 
morală „publică“ și o morală „privată”), intrînd în polemică cu diferiți 
filozofi, îndeosebi cu H.L.A. Hart. Partizanii Raportului Wolfenden se 
revendicau de la ideile din Despre libertate, iar Lordul Devlin va întreprinde 
un atac direct împotriva acestor idei. Ulterior, alți critici, interpretînd 
utilitarismul millian drept un utilitarism al preferințelor, vor lega această 
obiecție de cea referitoare la incompatibilitatea doctrinei din Despre liber- 
tate cu utilitarismul: de ce nu ia Mill în calcul și aceste preferințe? O altă 
formă de a exprima cam aceeași obiecție constă în nedumerirea unor 
exegeți cu privire la înţelesul dat de Mill unor termeni precum „rău“ 
(harm) sau „interes“. Cum definește Mill „interesul“ unei persoane fără 
să ia în calcul și aceste puternice preferințe ale majorităţii? 

Cred că răspunsul lui Mill la această obiecţie ar fi fost următorul: uti- 
litatea (sau „interesul“) nu înseamnă simpla satisfacere a oricărei prefe- 
rinţe a persoanei respective, ci satisfacerea nevoilor naturii umane (nevoi 
care, după cum am văzut, pot diferi de la persoană la persoană). 
Majoritatea reacționează cu dezgust și revoltă la acele acte, pentru că ele 
o afectează într-adevăr, dar o afectează în prejudecățile și orgoliile ei 
egoiste și nu în adevăratele ei interese. Iată de ce aceste reacţii nu tre- 
buie să fie incluse în calculul utilitarist. Limbajul folosit de Mill este pe 
alocuri sugestiv pentru această distincţie: „interesele generale, de netăgă- 
duit, ale societății“ (p. 14), „interesele din totdeauna ale omului“ (p. 19) 
etc. A echivala interesul cu satisfacerea oricărei preferinţe ar fi însemnat 
pentru Mill anularea atit a oricărei raţionalităţi („o opinie privitoare la 
chestiuni de comportare care nu este susținută de anumite temeiuri nu 
poate fi considerată decît o simplă preferinţă personală“, p. 13), cît şi a 
oricărei șanse de a ridica o eficientă barieră morală în calea „tiraniei 
majorităţii“. Nimic nu l-ar fi alarmat mai tare pe Mill decît maniera de 
a concepe moralitatea și legalitatea a Lordului Devlin. În poziţia aces- 
tuia, Mill ar fi văzut justificarea celor mai negre presimțiri ale sale cu 
privire la tendinţa de evoluţie a societății moderne. 

La fel de departe de intenţiile sale se găsește și interpretarea pe care 
i-o dă Isaiah Berlin în „John Stuart Mill și finalităţile vieţii“, ultimul 
dintre cele Patru eseuri despre libertate. Berlin îi atribuie lui Mill pre- 
supoziţia conform căreia „este greșită convingerea — comună aris- 
totelicienilor, multor scolastici creștini și materialiștilor atei — că există 
o natură umană cognoscibilă, identică, în toate timpurile și în toate 
locurile, în toți oamenii — o substanță statică și inalterabilă învăluită în 
aparenţe schimbătoare, cu nevoi permanente, dictate de o finalitate 
unică și descifrabilă, sau de o înlănţuire de finalităţi, aceeași pentru 
toată umanitatea“ (Berlin 1996: 273). 

Într-adevăr, Mill nu considera că natura umană este identică în toți 
oamenii. Acest lucru nu-l împingea însă spre antinaturalism și 
noncognitivism, așa cum ar vrea să ne convingă Berlin. Interpretarea lui 
Berlin pare să reflecte mai curînd prejudecățile acestuia cu privire la 
acest subiect, și nu adevărata doctrină a lui Mill. Mill este mult mai 
aproape de Aristotel decît își imagina Berlin, lucru sesizat, de exemplu, 
de ]. Rawls (1971: 426 notă). 

Sursa esenţială a dificultăților de receptare și interpretare în secolul 
al XX-lea a acestei lucrări liberale clasice rezidă, după părerea mea, în 
decalajul dintre premisele fundamentale ale lui Mill și cele împărtășite 
de majoritatea exegeților săi contemporani. 

1) Mill era un naturalist și utilitarismul său, ca și cel al lui Bentham, 
se sprijină pe posibilitatea unei cunoașteri, fie și incomplete a naturii 
umane, în timp ce secolul al XX-lea a fost dominat mai curînd de anti- 
naturalism și noncognitivism în filozofia morală și politică. 

2) Majoritatea filozofilor contemporani ar prefera să apeleze la o 
teorie a drepturilor și nu la utilitarism (consecinționism) pentru a jus- 
tifica libertățile individuale. După cum am văzut, Mill respingea însă 
„ideea unor drepturi abstracte, independente de utilitate“ (p. 19), idee 
justificabilă doar prin intuiții arbitrare (intuiționismul este criticat în 
mod explicit în Despre libertate — vezi pp. 12-14, 109). Chiar cînd încearcă 
să accepte cadrul utilitarist al gîndirii sale, exegeţii contemporani par 
a-i da interpretări scolastice și străine de gîndirea lui Mill (de exemplu, 
așa-zisul „utilitarism al preferințelor“). 

3) MIll este un elitist și un raționalist. Principiul libertăţii era menit 
să reprezinte o stavilă în calea „tiraniei majorității“. Interpreţilor săi de 
astăzi, familiarizați cu triumful deplin al democraţiei și atașați princi- 
piului democratic, nu le vine ușor nici să înțeleagă, nici să găsească o 
justificare acestei atitudini. 

Ca expresie a acestor diferențe profunde concluzia sceptică a lui John 
Gray este simptomatică: incomensurabilitatea valorilor implică eşecul 
oricărui proiect rațional de întemeiere a liberalismului, deci și al proiec- 
tului lui Mill. „Concepute ca etape ale unui viitor proiect al unei științe 
a societăţii“, lucrările de maturitate ale lui Mill „nu ne mai apar nouă 
astăzi decît ca expresii ale speranţelor și temerilor unui eminent reprezen- 
tant al epocii victoriene“ (Gray 1991: xxviii-xxix). 

Note 

* Citatele din text pentru care nu se indică decit pagina sînt din John Stuart Mill, 
Despre libertate, traducere de Adrian-Paul Iliescu, Humanitas, Bucureşti, 
1994. 

1 Tatăl său, James Mill (1773-1836), prieten și discipol al lui Jeremy Bentham, el 
însuși filozof, istoric și economist de prestigiu în epocă, a încercat să-l educe 
singur, într-un spirit raționalist și într-o manieră intensivă (la numai trei ani, 
de exemplu, micuțul John Stuart începea învăţarea elinei). Tînărul Mill va 
fi crescut astfel în spiritul unui utilitarism sistematic și va căpăta o erudiție 
demnă de invidiat, fără a petrece măcar o zi pe băncile vreunei școli. Lunga 
perioadă de deprimare pe care o va cunoaște la 20 de ani constituie însă și 
ea o posibilă urmare a acestei neobișnuite educații. 

2 În engleză, „The Philosophical Radicals” — numele grupării politice formate 
din discipoli ai lui Bentham. 

3 Prin „naturalism“ înțeleg aici concepția potrivit căreia binele pentru un om 

“înseamnă atingerea unor scopuri determinate de însăși natura umană. 

John Milton (1608-1674) 
AREOPAGITICA (1644) 


leșită de sub pana unuia dintre cei mai mari scriitori de limbă engleză, 
Areopagilica* este o scurtă lucrare prilejuită de o hotărîre din 14 iunie 1643 
a Parlamentului englez. În faţa a ceea ce percepea ca pe „o mulţime de 
lucrări false, scandaloase și subversive [...], defăimătoare la adresa 
Religiei și guvernării“, Parlamentul hotăra obligativitatea licenţierii 
tuturor preselor tipografice, confiscarea lucrărilor ofensatoare, precum 
şi pedepsirea autorilor și tipografilor respectivi. Un an mai tîrziu, Milton 
publica întîmpinarea sa, al cărei subtitlu este „Un discurs în favoarea 
libertății tipăririi fără licenţă, adresat Parlamentului Angliei”. În aceasta, 
el argumentează împotriva obligaţiei de a licenţia tipăriturile, ceea ce 
nu implica totuși că susținea o libertate completă a presei în sensul 
modern al acestui concept: Milton accepta că Biserica și statul trebuie 
să poarte de grijă cărților tot așa cum poartă și oamenilor și că, la nevoie, 
și acestea trebuie pedepsite (p. 384). 

Apare evident, din text, că argumentul împotriva licenţierii tipări- 
turilor capătă semnificaţie în contextul conflictului politic dintre papa- 
litate și protestantism. Milton, un puritan zelos, este convins că Anglia 
este o țară aleasă în destinul reformei (p. 405) și că soarta ei este să 
devină o națiune de profeţi (pp. 406-407). Această „mare reformă“ spiri- 
tuală este amenințată de perspectiva licenţierii, care este „o politică au- 
tentic spaniolă“ (p. 412). Prin urmare, Milton pare preocupat mai degrabă 
de posibilitatea ca noua cenzură să împiedice sau să dilueze activismul 
puritan, mărturie stînd observaţia sa conform căreia Biblia însăși, pentru 
că este plină de descrieri ambigue ale viciului, ar fi fost pusă de papiști 
pe lista cărţilor prohibite (p. 392). 

Disputa dintre catolicism și protestantism are, pentru Milton cel 
puțin, și semnificația unei dispute culturale, în care autorul englez ia 
partea culturii moderne, umaniste și științifice (de notat observaţia sa 
de la p.387 după care limba engleză ar fi limba oamenilor faimoși pentru 
progresele realizate în domeniul „libertăţii”). Evocarea, în acest sens, a 
vizitei sale la Galileo, „îmbătrînit ca prizonier al Inchiziției” (p. 400), apare 
ca un punct terminus al unei succesiuni de argumente ţinînd de istoria 
culturală și politică cu ajutorul cărora Milton înţelege să denunțe 
chestiunea licenţierii. 

esenţă, reconstrucţia istorică a lui Milton caută să ne convingă că 
lumea clasică (greco-romană) nu cunoștea cenzura și licențierea. În 
Atena, doar scrierile blasfematoare (ateiste) și defăimătoare ar fi făcut 
obiectul investigațiilor magistraţilor, scrierile multor secte care „tindeau 
spre voluptate“ și care negau Providența nefiind persecutate (p. 384). 
Nici romanii nu reacționau decît la impietate, deși ei nu erau prea 
învăţaţi (p. 385). Avînd în vedere importanţa culturii clasice în cercurile 

învățaţilor din prima jumătate a secolului al XVII-lea, asemenea argu- 
mente trebuie să fi părut destul de serioase, dar ele nu sînt decît pre- 
ludiul la afirmaţia lui Milton conform căreia creştinismul primitiv 
(modelul principal al comunităților protestante din acea perioadă) nu 
cunoștea nici el practica licenţierii. 

La început, remarcă Milton, creștinii au fost cei persecutați ca eretici, 
dar ei nu au recurs, cînd le-a venit rîndul, la impunerea doctrinei lor de 
către o autoritate superioară. Pînă „după anul 800“, episcopii și consiliile 
creștine au lăsat la conștiința fiecăruia ce să citească sau să evite (de 
remarcat apelul la conștiința individuală a credinciosului, crucial în doc- 
trina lui Luther). Abia după Conciliul din Trent, sîntem asiguraţi, papali- 
tatea, avidă de putere politică, a excomunicat, printr-o bulă a lui Martin 
al V-lea, citirea cărţilor eretice. Leon al X-lea și succesorii săi au fost cei 
care au susținut ideea ca nici o carte să nu fie tipărită pînă nu va fi apro- 
bată de „doi-trei călugări nesătui“, ca și cum Sfîntul Petru ar fi dăruit 
papei „şi cheile tiparniţei o dată cu cele ale Paradisului“ (pp. 386-387). 
Istoria este deci aceea care ne arată că cenzura nu provine din vreun stat 
ori din Biserica antică, nici din rînduieli lăsate de vechii creștini ori de 
urmașii lor, nici din obiceiurile moderne ale Bisericilor sau orașelor 
reformate din afara Angliei, „ci din cea mai anticreștină instituție (council) 
și cea mai tiranică Inchiziţie“ (p. 387). Licenţierea este deci o practică a 
catolicismului și a suporterilor săi, nu ceva demn de un adevărat creștin 
(a se înțelege protestant). 

O altă categorie de motive pentru care Milton contestată hotărîrea 
Parlamentului este aceea a rațiunilor practice: licențierea oricum nu poate 
fi impusă ca o măsură eficientă. Ordinul Parlamentului nici măcar nu 
poate fi aplicat. Și asta din mai multe motive. 1) Ar fi nevoie de foarte 
mulți oameni învățați care să citească și cărţile deja scrise. 2) Unele 
lucrări nu sînt decît parțial dăunătoare. 3) Ar trebui să se ia și măsuri de 
urmărire și descurajare a unor tipografi. 4) Multe secte își propagă doc- 
trinele dăunătoare prin „tradiţii nescrise“ (pp. 395-396). Observînd că 
cei lipsiţi de învăţătură oricum nu citesc cărți (eretice), Milton arată că 
acestora trebuie să li se expună doctrina de către un membru al acelui 
cler (p. 392; aluzia la activismul catolic este limpede). Cei învăţaţi pot 
fi însă corupți, recunoaște Milton, dar această recunoaștere se trans- 
formă tot într-un argument împotriva licenţierii: nu ne putem încrede 
în cenzori, pentru că, iată, ei nu sînt infailibili și incoruptibili (p. 392). 
Cel care licenţiază tipărituri are de îndeplinit o sarcină foarte grea; el tre- 
buie să citească lucrări adesea foarte voluminoase pe care nu el a ales 
să le citească și „nu există nici o carte care să fie acceptabilă doar în anu- 
mite momente“ (p. 396). Mai mult, hotărîrea Parlamentului va descu- 
raja învățătura, atît prin împiedicarea acumulării de noi cunoștințe, cît 
și prin restrîngerea accesului la cunoașterea deja acumulată (pp. 383—384). 

Este evident că, dincolo de consideraţiile acestea, argumentele lui 
Milton se deschid către un proiect politic pozitiv. Licenţierea este inutilă 

pentru că un stat bine întocmit nu trebuie să se teamă de nimic (p. 401). 
Rezultă că impunerea licenţierii nu este decît un semn al unei viziuni 
politice defectuoase: dacă vrem să reglementăm presa tipografică pentru 
a rectifica „manierele“, atunci trebuie să reglementăm și divertismentul: 
„nici o muzică nu trebuie să se mai audă [...] cu excepţia a ceea ce este 
grav și doric“. Dansul, arhitectura, cîntecele și poveștile populare, risipa 
casnică, conversațiile „mixte“ (care sînt la modă în Anglia, constată 
Milton), lenevia și reaua companie ar trebui și ele, în această logică, 
bine încadrate. Întregul paragraf (p.394) trădează o tendinţă liberală evi- 
dentă: „Aceste lucruri există, și trebuie să existe; cum să fie cît mai puțin 
dăunătoare, cît mai puţin atrăgătoare, în aceasta constă înțelepciunea 
supremă (grave and governing) a unui stat.“ 

Pasajul este extrem de important și pentru că, în continuare, el 
dezvăluie una dintre ţintele teoretice ale lui Milton: filozofia politică a 
lui Platon şi a admiratorilor săi. „Nu evadarea în lumea politicii atlantice 
și utopice — care niciodată nu va fi de vreun folos — ne va îndrepta 
condiția noastră, ci faptele noastre cugetate din această lume a răului, 
în mijlocul căreia Dumnezeu ne-a așezat fără de scăpare.“ Un stat care 
recurge la o cenzură de genul celei propuse de Platon nu este deci un 
stat bine întocmit; el nu se bazează pe afecțiune: cel care nu simte că 
ceilalţi se încred în capacitatea sa de a-și supraveghea propriile acţiuni 
nu se consideră altfel, în comunitatea politică, decît ca un nebun sau ca 
un străin (p. 397). Argumentul împotriva licenţierii se transformă acum 
într-un argument puternic favorabil toleranței: trebuie să preferăm „visul 
fericirii“ de mai multe ori înaintea „împiedicării forțate a răului“, pentru 
că „Dumnezeu, cu siguranță, preferă creșterea și desăvîrşirea unuia 
singur împiedicării a zece vicioşi“ (p. 395). 

Este limpede, din acest moment, că poziţia lui Milton se sprijină și 
pe o filozofie morală critică: „Nu sînt buni cunoscători ai lucrurilor 
omenești aceia care își imaginează că pot să înlăture păcatul înlăturînd 
obiectul păcatului (matter of sin).” Subiectul și nu obiectul păcatului este 
deci esenţial pentru Milton. „Să presupunem că putem înlătura păcatul 
prin acest mijloc; priviţi însă cum înlăturăm o dată cu păcatul și tot atîta 
virtute: pentru că obiectul (matter) amîndurora este același, înlăturaţi-l 
pe acesta și le veţi înlătura pe amîndouă [virtutea și păcatul]“ (p. 395). 
Natura binelui și a răului este departe de a fi simplă și distinctă, iar 
cunoașterea noastră morală trebuie să se adapteze acestui lucru. „Binele 
și răul din această lume cresc împreună aproape inseparabil; iar 
cunoașterea binelui este [...] întrețesută cu cunoașterea răului“; un bun 
creștin este acela care cunoaște și viciul, dar se abține de la a-l practica 
și preferă ceea ce este cu adevărat mai bun (p. 390). 

Ceea ce apare cu claritate din ansamblul textului este că argumentele 
lui Milton împotriva licenţierii, fie că sînt de natură politică, istorică, prac- 
tică, filozofică sau morală, sînt toate subordonate unei concepţii teo- 
logice și metafizice. Adevărul credinţei și raţiunii nu are nevoie de 

artificiile oamenilor pentru a izbîndi; el are o forţă ce izvorăște din 
natura și originea sa: „Cine nu știe că Adevărul este tare, aproape de 
Cel Atotputernic? El nu are nevoie de politici, de stratageme, de licenţe 
pentru a ieși învingător; acestea nu sînt decît manevrele și subterfugiile 
pe care eroarea le ridică împotriva puterii sale“ (p. 409). Cenzura apare 
astfel ca unul dintre cele mai grave păcate, un atentat la esenţa operei 
divine: „Cine omoară un om omoară o creatură rațională, o imagine a 
lui Dumnezeu, dar acela care distruge o carte bună, omoară însăși rați- 
unea, omoară imaginea lui Dumnezeu din ochii acestuia. Mulţi oameni 
fac umbră pămîntului degeaba, dar o carte bună este sîngele vital și 
prețios al unui spirit suprem (master spirit), îmbălsămat și tezaurizat 
pentru scopul unei vieţi de apoi. Oricîtă vreme ar trece, o viață nu poate 
fi adusă înapoi [o dată luată], dar poate că nu mereu ea e o mare pierdere; 
dar nici în veacul vecilor nu se poate repara pierderea unui adevăr 
respins, din cauza căreia naţiuni întregi suferă ce e mai rău“ (p. 384). 
Licenţierea cărților atentează deci la cea mai prețioasă posibilitate lăsată 
omului de Dumnezeu: salvarea sufletului. Cenzura, această „execuție“, 
nu se oprește la „retezarea unei vieţi elementare, ci lovește în cea de-a 
cincea esenţă eterică, în suflul rațiunii înseși, retează o nemurire, mai 
curînd decît o viaţă“ (p. 384). 

În 1644, pamfletul lui Milton a trecut neobservat. Opinia generală era 
mai degrabă împotriva autorului din pricina opiniilor favorabile 
divorțului prin consimțămînt pe care acesta le exprimase într-un alt 
pamflet apărut cu un an mai devreme. Cariera politică a lui Milton avea 
să cunoască însă un debut dramatic o dată cu publicarea în 1649, la 
două săptămîni după executarea lui Carol I, a lucrării Despre oficiul 
regilor și magistraților. Aici Milton apăra dreptul de a executa un rege care 
s-a dovedit a fi un tiran, iar eforturile sale nesolicitate au făcut o atît de 
bună impresie încît după o lună a fost numit „Secretar pentru limbi 
străine“, o funcţie importantă, care implica redactarea corespondenţei 
oficiale cu străinătatea. În această funcţie, Milton a devenit un fel de pro- 
pagandist principal al noului regim, ocazie cu care a redactat Apărarea 
poporului englez, în care de asemenea susţinea legitimitatea regicidului 
în condiţiile războiului civil. O dată cu întoarcerea regalității, în 1660, 
în persoana lui Carol al II-lea, Milton fuge. Compromis complet în ochii 
noii partide la putere, el se putea aștepta la cele mai dure măsuri 
împotriva sa, mai ales după ce Parlamentul ordonă arestarea lui, iar 
unele dintre lucrările sale sînt arse. În octombrie 1660 este arestat, dar 
în decembrie este iertat și eliberat. Complet orb din 1662, el se dedică 
scrisului, iar în 1667 publică Paradisul pierdut, poem care l-a consacrat 
definitiv ca pe unul dintre cei mai mari poeţi de limbă engleză. 
Areopagitica avea însă să mai aștepte încă un secol pentru a fi mai bine 
cunoscută: în secolul al XVIII-lea ea avea să fie invocată în contextul dez- 
baterilor despre cenzură și libertatea presei. 


MONTESQUIEU 252 





Notă 

* Citatele din text pentru care nu se indică decît pagina sînt din ediția Mortimer 
Adler: John Milton, Areopagitica, Encyclopedia Britannica Inc., Chicago, 1993. 
Traducerea lor este făcută de autorul articolului. 

Charles-Louis de Secondat, Baron de Montesquieu (1689-1755) 
DESPRE SPIRITUL LEGILOR (1748) 


Născut la 18 ianuarie, la castelul Brăde lingă Bordeaux, un secol înaintea 
Revoluţiei franceze pe care, prin ideile sale, o va influenţa, Charles- 
Louis de Secondat, baron de Bre&de și de Montesquieu (titlu moştenit de 
la unchiul său patern Joseph de la care, după moartea acestuia în 1714, 
va prelua și preşedinţia pe viaţă a Parlamentului din Bordeaux), va 
marca, prin personalitatea sa, atît filozofia politică, cît și jurisprudența 
şi chiar literatura franceză, rămînînd însă în istoria gîndirii mai ales 
datorită principalei sale lucrări, De L'Esprit des Loix ou du rapport que les 
loix doivent avoir avec la Constitution de chaque Gouvernement, les Moeurs, 
le Climat, la Religion, le Commerce (Despre spiritul legilor sau despre raportul 
pe care legile trebuie să îl aibă cu Constituţia fiecărui guvernămînt, cu 
moravurile, clima, religia și comerțul). Influenţa pe care această scriere a 
avut-o asupra posterităţii s-a reflectat și asupra celorlalte cărți ale sale, 

dar fără Spiritul legilor Montesquieu ar fi fost, dacă nu uitat, oricum 
amintit doar ca un personaj secundar integrat în atmosfera epocii şi 
cunoscut de cîțiva inițiați. 

Anunţată deja de unele pasaje din Scrisorile persane (scriere ce l-a 
purtat pe Montesquieu în Academia franceză în 1727), Despre spiritul 
legilor, operă de o viaţă, se regăseşte într-o formă incipientă în Consideraţii 
asupra cauzelor măririi și decadenței romanilor (1734). O dovadă supli- 
mentară că problema îl preocupa, iar referința la romani nu era doar una 
istorică, ci avea o dimensiune explicativă integratoare, cartea despre 
Constituţia engleză, scrisă cam în aceeași perioadă și integrată mai apoi 
în Despre spiritul legilor, era — aşa cum mărturisește în omagiul său 
Jean-Baptiste, fiul filozofului, la moartea acestuia în 1755 — proiectată 
să fie tipărită împreună cu lucrarea despre romani. 

Dacă noţiunea de spirit al legilor fusese deja folosită de Pufendorf, 
Grotius și mai ales Domat, care prin a sa Les lois civiles (1689), carte pu- 
blicată în chiar anul nașterii lui Montesquieu, a constituit fundamentul 
concepției acestuia, contribuţia filozofului francez a constat în depăşirea 
viziunii strict juridice a predecesorilor săi prin integrarea ei într-o teorie 
politică de largă respiraţie. 

Despre spiritul legilor a apărut în toamna lui 1748, fără numele 
autorului, la Geneva, la editorul Barrillot. Succesul imediat al acestei cărți 
în Franţa este atestat prin cele 22 de ediţii pe care lucrarea le-a cunoscut 
în primii doi ani de la apariţie. Dar nici reacţiile negative nu au întîrziat 
să apară. În aprilie 1749 au fost publicate Reflecțiile asupra Spiritului 
legilor în care perceptorul general Claude Dupin ataca ideile expuse de 
Montesquieu. La Paris, iezuiţii, dar și janseniţii au criticat lucrarea 
reproșîndu-i o serie din remarcile asupra religiei. lar după ce, în 1750, 
Montesquieu a reacţionat prin În apărarea Spiritului legilor, în 1751 
Congregația Indexului de la Roma a condamnat Despre spiritul legilor, 
sentinţa nefiind însă publicată niciodată. 

Dificilă datorită diferenţelor dintre părţile sale, Despre spiritul legilor 
s-a dorit, în primul rînd, o cercetare a faptelor istorice a căror diversi- 
tate aparent incoerentă trebuie depășită printr-o viziune integratoare. 
Dincolo de indeterminismul superficial al istoriei, Montesquieu, expo- 
nent al timpului său, epocă în care dominația absolută a determinismului 
sub forma sa fizicalistă era necontestată, a afirmat existenţa unor cauze 
ce pun ordine în desfășurarea aparent haotică a evenimentelor. 

Departe de a fi un bloc omogen, această monumentală lucrare ce are 
în redactarea autorului 6 părți, 31 de cărți și 605 capitole, ce sînt publi- 
cate, de obicei, în două volume, reprezintă rezultatul unei munci îndelun- 
gate. Deși acuzată de criticii săi de incoerenţă, unitatea lucrării poate fi 
însă observată luînd în considerare perioadele redactării sale și influ- 
ențele pe care autorul le-a suferit. Cele trei mari părți ale cărţii pot fi gru- 
pate în funcţie de obiectivele urmărite de Montesquieu (Aron 1976: 30). 
Primele treisprezece cărți în care este prezentată teoria celor trei 
guvernăminte alcătuiește o unitate. Scrise în bună măsură sub influ- 

ența Politicii lui Aristotel, la care, direct sau indirect, se face trimitere în 
mai fiecare pagină, aceste cărți evidenţiază fațeta filozofică a scrierii lui 
Montesquieu și influenţa pe care filozofia politică clasică a avut-o asupra 
sa. Cartea a XI-a, care datorează foarte mult Constituţiei engleze și în 
care este expusă teoria distribuţiei puterilor în stat, a fost probabil scrisă 
sub impresia sejurului în Anglia ce a durat din 1729 pînă în 1731 şi prin 
care s-a încheiat o perioadă de călătorii care i-au oferit autorului posi- 
bilitatea informării și i-au relevat diferenţele dintre națiuni și cauzele 
acestor specificităţi. Ca și Tocqueville un secol mai tîrziu, experiența 
anglo-saxonă îi va oferi lui Montesquieu ocazia unei analize lucide a mo- 
dului de organizare a unei unităţi politice în care libertatea constituie 
referința politică și teoretică obligatorie. 

Partea a doua, ce se întinde de la cartea a XIV-a la cartea a XIX-a, 
urmărește să identifice influența cauzelor materiale (climă, poziție 
geografică) asupra culturii, și reflectarea lor în instituții, pe cînd a treia 
parte se opreşte asupra cauzelor sociale, demografice, economice, cul- 
turale și juridice. Ultimele două părți — scrise la un oarecare interval 
față de prima — dezvăluie latura sociologică a lui Montesquieu. Distanţa 
dintre redactarea primei părți și a celorlalte două se observă, și ei i se 
datorează în bună parte lipsa, acuzată de mulţi, a unei viziuni integra- 
toare și coerente la nivelul întregii opere. 

Pentru a demonstra modul în care libertatea poate fi prezervată, 
Montesquieu, și aceasta este una din contribuţiile sale novatoare, a 
urmărit să identifice, dincolo de diversitatea societăților umane, legile 
civile și politice în sensul științific al termenului. Adaptînd la sfera sa 
de interes distincția din dreptul roman dintre dreptul politic și cel privat, 
Montesquieu diferențiază dreptul politic de dreptul civil, primul dînd 
seamă despre stadiul politic al unei comunităţi, reglînd prin lege rapor- 
turile dintre guvernanţi și guvernați, pe cînd al doilea are în vedere 
raporturile pe care cetăţenii le stabilesc între ei. Departe de a repudia 
unitatea dintre conducătorii politici și societate, Montesquieu consideră 
că stadiul civil al societăţii — noțiune prin care dreptul civil și cel politic 
sînt transformate într-un ansamblu — ca și stadiul politic, asigură uni- 
tatea tuturor voințelor. Relaţia guvernanţi-guvernaţi presupune existența 
drepturilor și obligaţiilor reciproce ale participanţilor la viața comu- 
nității a cărei stabilitate este garantată de existenţa statului. Pentru filo- 
zoful francez, starea naturală și contractul social sînt ipoteze esenţiale 
ce capătă, în capitolul despre Constituţia engleză de pildă, o perspec- 
tivă istorică. 

Ceea ce unii comentatori ai operei lui Montesquieu au considerat a 
fi o respingere a contractului social nu era decît o critică a modului în 
care Hobbes și Locke au abordat această problemă. Spre deosebire de 
Locke, Montesquieu nu admite ideea unei stări naturale egalitare, și 
aceasta deoarece caracteristica definitorie a acestei perioade a fost frica, 
iar aceasta împreună cu atracția mutuală și cea sexuală au constituit 


255 DESPRE SPIRITUL LEGILOR 


factorii de apropiere a indivizilor. Iar în contradicție cu ideea hobbesiană 
a războiului tuturor contra tuturor, castelanul de la Br&de credea că 
actualizarea conflictelor este legată de creșterea gradului de organizare 
socială și de multiplicarea raporturilor dintre indivizi în cadrul socie- 
tății. Organizarea politică, statul altfel spus, a apărut pe fundalul acestor 
conflicte și evoluţia sa a fost inevitabil însoțită de acestea. În cadrul 
stării sociale oamenii pierd sentimentul de nesiguranţă care a contribuit 
la apariția societății, trecînd de la „egalitatea în frică la inegalitatea 
sancționată de stat și de drept“ (Vlachos 1974: 25). 

Accentul pus pe reunirea voinţelor implică o viziune asupra origi- 
nii statului ce se centrează pe ideea de lege naturală. După definiția cla- 
sică, legea desemna o relație de subordonare legitimă prin recursul la 
o ordine eternă ce se stabilește între legislator şi subiecții legii. În seco- 
lul al XVIII-lea, noțiunea de lege a suferit o mutație legată de dezvoltarea 
fizicii experimentale care făcea referire la caracterul constant al relați- 
ilor ce se stabilesc între fenomene. Această nouă abordare îi era familia- 
ră lui Montesquieu pentru care legile, în sens larg, sînt raporturi necesare 
ce derivă din natura lucrurilor. Dar spre deosebire de lucruri, oamenii 
au o dublă natură: ei există în ordinea fizică, dar și în ordinea culturală. 
Sub aspect fizic, omul este guvernat de legile invariabile, pe cînd sub 
aspect cultural, el modifică atît legile divine, cît și pe cele pe care singur 
şi le-a stabilit. Schimbînd legile ce derivă din natura lucrurilor în legi 
de comportament, oamenii violează determinările naturale. Insă 
cutumele și legile pozitive devin o a doua natură şi, în această calitate, 
sînt legate de legile naturale. Din acest motiv, obiectivitatea și rigoarea 
științifică se impun şi în cazul studierii faptelor sociale ca și în cercetarea 
celor naturale. 

Înţelegînd necesitatea abordării suple pe care obiectivul studiului său 
o impunea, o cercetare capabilă să sesizeze „principiile naturale“ care 
determină viața omului ca și diversele lor adaptări, Montesquieu a simțit 
că istoria, geografia și etnologia îi vor facilita analiza specificului exis- 
tenţei sociale. 

Fără să abandoneze raționalismul științific în favoarea unei teologii 
politice, gînditorul francez a urmărit să descopere prin observație rapor- 
turile ce se stabilesc între fenomenele naturale și cele sociale, între legile 
naturii și legile societăţii. Cercetările empirice nu au eclipsat însă, în 
Despre spiritul legilor, teoria politică. Analiza proceselor de formare a socie- 
tăţii i-a prilejuit lui Montesquieu formularea unei serii de legi naturale 
cu valoare universală care au influențat, în viziunea sa, dezvoltarea 
socială. Respingînd opoziţia natură-societate, Montesquieu consideră 
că societatea este, de fapt, o formă de organizare naturală, complexă și 
variabilă. 

Pentru Montesquieu, statul, ca toate instituţiile sociale, este guvernat 
de legea naturală ce derivă din constituţia ființei umane. Raporturile prin 
care oamenii își organizează viața în comun au ca fundament un 
asemenea tip de lege. Întrucât lumea funcționează după legi universale 

ce acționează însă sub influenţa variabilelor specifice, fiecare stat este 
diferit, depinzînd de condiţiile specifice ce i-au dat naștere, dar are în 
comun cu celelalte state permanenţa raportului guvernanţi-guvernați 
și tendința de unire a tuturor membrilor săi într-un singur corp. In 
ordinea logică a demersului lui Montesquieu, definirea statului suveran 
precedă clasificarea formelor de stat și de guvernămînt. Modul cum 
este exercitată efectiv puterea etatică rezultată din unirea forțelor și 
voințelor reprezintă, din această perspectivă, un fapt secundar ce depinde 
de factori conjuncturali. Dar, o dată cunoscut mecanismul puterii, posi- 
bilitatea limitării acesteia și asigurarea unui spaţiu de libertate individua- 
lă devin posibile. 

Reflecţiile asupra legii au ca scop pregătirea terenului pentru abor- 
darea problemei libertății individuale. Pentru filozoful francez, libertatea 
nu poate fi definită ca o simplă independenţă, ca putere de a face orice. 
Libertatea este dreptul de a face tot ceea ce legea permite. Libertatea 
devine astfel inseparabilă de lege. Libertatea nu rezidă, la Montesquieu, 
în protecția drepturilor subiective individuale, aşa cum este ea în tradiţia, 
familiară astăzi, a drepturilor omului, ci constă în capacitatea de a limita 
puterea guvernanţilor, astfel încît statul să nu degenereze de la condiţia 
sa iniţială și să se transforme în opresor. Distincția între guvernămintele 
moderate și cele nemoderate reprezintă, din acest unghi de vedere, dis- 
tincţia fundamentală care asigură unitatea vastei sale întreprinderi teo- 
retice. 

Sociolog și teoretician al politicii, Montesquieu a încercat să ofere o 
viziune care să integreze atit o teorie a tipurilor de guvernămînt, cît și 
o concepție cauzală. Problema compatibilității între cele două dimen- 
siuni ține însă — dimensiunea și complexitatea operei își spun cuvîntul 
— mai mult de ordinea gîndirii autorului decît de logica demonstraţiei. 

Cele trei tipuri de guvernămînt (republica, monarhia și despotismul) 
se fundamentează pe ceea ce Montesquieu a desemnat a fi natura și 
principiul guvernării. Dacă principiul guvernării este rezultatul armo- 
nios al sentimentului ce animă oamenii în interiorul unui tip de 
guvernământ, natura fiecăruia dintre acestea este dată de numărul celor 
ce dețin suveranitatea, ca și de modul în care aceasta se exercită. Cele 
două criterii juridice, numărul deţinătorilor puterii și modul de exercitare 
a acesteia, depind, pentru ca tipul de guvernămiînt să fie funcţional, de 
cel de-al treilea criteriu, cultural de data aceasta: principiul guvernării, 
respectiv sentimentul (sau, cum am spune astăzi, mentalitatea sau cul- 
tura politică), care face posibile stabilitatea și prosperitatea unui regim. 

Fiecărui tip de regim îi corespund sentimente ce îi asigură specifici- 
tatea: virtutea, în sensul de respect al legii, este caracteristică republicii, 
onoarea, ca respect al poziţiilor sociale tradiționale, asigură viabilitatea 
monarhiei, iar teama face posibil despotismul. Originală în comparație 
cu tipologiile clasice, concepţia lui Montesquieu consideră aristocrația 
și democraţia (care în viziunea lui Aristotel se deosebesc net) două 

forme ale aceluiași tip de guvernămînt, republica. Pe de altă parte, 
Aristotel nu a cunoscut, credea filozoful francez, autentica natură a 
monarhiei care s-a realizat abia o dată cu monarhiile absolutiste europene. 
Distingînd între tipuri de guvernămînt, Montesquieu analizează dife- 
renţele dintre regimuri în funcție de organizarea și structura societăţii, 
depășind astfel criteriul formal al numărului deţinătorilor puterii — 
altfel spus organizarea politică — pe care Aristotel l-a folosit (puterea 
unuia, a mai multora și a celor mulți) pentru clasificarea sa prin 
relaționarea regimului cu baza sa socială. 

Raportul dintre regimul politic şi societatea pe care o guvernează este, 
la Montesquieu, influențat de dimensiunea teritoriului și de densitatea 
populaţiei. Astfel, republica nu poate subzista decît dacă deţine un teri- 
toriu redus, deci o populaţie limitată, pe cîtă vreme monarhia este sta- 
bilă pe un teritoriu de mărime medie, iar despoția este forma de 
guvernămiînt a imperiilor a căror mărime și populație sînt apreciabile. 
O interpretare strict deterministă a acestei viziuni ar putea duce la con- 
cluzia inevitabilităţii despotismului în cazul statelor moderne a căror 
întindere este însemnată. De fapt, Montesquieu avertiza că, dincolo de 
un anumit teritoriu, un stat poate deveni despotic. Astfel, Montesquieu 
îl anticipează pe Durkheim cu a sa lege a gravitației lumii sociale, prin 
care creșterea demografică a populației implică o continuă diviziune 
socială a muncii și a densității morale, acestea din urmă constituind 
împreună premisele progresului civilizaţiei. 

Arătînd că virtutea republicană implică respectul legilor, interesul 
public, patriotismul, în ultimă instanţă egalitatea, că onoarea monarhică 
impune respectul tradiției, interesul particular, vasalitatea, deci inega- 
litatea, Montesquieu urmărește să demonstreze că, deși diferite în esenţă, 
cele două forme de guvernămînt sînt moderate și se disting net de 
despoție. Implicită, comparația între guvernămintele moderate și cele 
excesive dă seama despre viziunea liberală asupra puterii. Sentimentul 
onoarei ilustrează în fond o perspectivă liberală ce consideră că binele 
regimului nu rezultă doar din tendința socială de a realiza binele colectiv, 
ci și din modul în care interesele particulare contribuie la realizarea unei 
bunăstări generale. În schimb, despotismul, regimul în care unul singur 
guvernează prin frică dispreţuind regulile sau legea, este opusul 
guvernărilor moderne. Excesul său duce la o altă formă de egalitate 
decît cea republicană, la nivelarea lor prin intermediul terorii. 

Punînd în legătură specificul regimului politic cu sentimentele, 
Montesquieu se dovedeşte încă o dată un precursor. Legătura dintre orga- 
nizarea politică și culturală, în sensul său sociologic, este o contribuţie 
teoretică recentă. Analiza culturală nu își are rădăcinile doar în 
antropologia anglo-saxonă din a doua jumătate a secolului al XIX-lea, 
din care s-a dezvoltat analiza comparată a culturilor politice, ci și în ideile 
analistului francez. Democraţia republicană are aproape aceleași carac- 
teristici ca și cultura civică. Cultura, prin maniera în care acționează 
asupra tipului de participare, prin amprenta pe care și-o pune asupra 

atitudinilor, este o componentă fără de care nu pot fi explicate pertinent 
relațiile politice specifice unei societăți. 

Disjuncţia exclusivă între guvernămintele moderate și cele despotice 
este ilustrată prin analizarea Constituţiei engleze. Experiența voiajului 
dincolo de Canal a contribuit la formarea celebrei teorii a separaţiei pu- 
terilor în stat. Constatîind că, în Anglia, monarhul deține puterea exe- 
cutivă pe cîtă vreme puterea legislativă aparține celor două adunări 
care reprezintă poporul, Montesquieu descrie puterile pe care cele două 
le dețin una în raport cu cealaltă (cît și cooperarea lor în interiorul sta- 
tului), evidențiind spațiul de libertate de care indivizii beneficiază în urma 
acestei separaţii. Cît privește puterea juridică, al cărei rol Montesquieu 
îl cunoaștea în calitatea sa de Președinte al Parlamentului din Bordeaux, 
aceasta este o instanţă de interpretare a legilor ce nu are nici inițiativă, 
nu este nici personalizată. Deși Montesquieu a cunoscut și folosit în 
elaborarea teoriei sale cartea lui Locke, Două tratate despre guvernare, 
între cei doi este o diferenţă: pe cîtă vreme filozoful englez urmărea să 
limiteze puterea regală și să sublinieze dreptul autenticului suveran, 
poporul, teoreticianul francez era interesat nu atît de separarea puteri- 
lor în stat, cît de echilibrul și de colaborarea lor ca fundamente ale liber- 
tății. Spre deosebire de filozoful englez care, pornind de la ideea stării 
naturale, opunea unei suveranități absolute — cea a regelui — o altă 
suveranitate absolută — cea a poporului —, Montesquieu sesizează 
conflictul ce poate exista între putere și libertate. Distincția operată între 
putere și deţinătorii săi a făcut posibilă analiza lucidă a puterii şi a 
efectelor sale. „Pentru ca să nu existe posibilitatea de a se abuza de 
putere, trebuie ca, prin rînduiala statornicită, puterea să fie înfrîntă prin 
putere“, spunea Montesquieu într-o formulare devenită clasică. Rezultînd 
din competiţia socială ce este facilitată de guvernămintele moderne, 
limitarea puterii prin putere conduce la ideea că orice consens social 
rezultă dintr-un echilibru sau, în limbajul acelui secol dominat de fizica 
newtoniană, că stabilitatea (pacea civilă) este dependentă de acţiunea 
și reacţiunea grupurilor sociale. Pentru Montesquieu, echilibrul dintre 
puteri se baza pe modelul aristocratic. Dacă o lege fundamentală a 
democrației este ca poporul să-și facă singur legile pentru a-și realiza 
esența, democrația trebuie să ofere suveranităţii poporului posibilitatea 
de a se manifesta nemijlocit, astfel încît sufragiul să devină secundar în 
raport cu dreptul poporului de a legifera. Pentru a fi democratic, sufragiul 
ar trebui să se efectueze prin tragere la sorți ca în Atena antică, în timp 
ce procedura alegerilor este caracteristică aristocrației. 

Procesul legiferării, asigurarea maximului de libertate și de sigu- 
ranţă cetăţenilor în raport cu tendinţele contrare ale statului, aduce în 
discuţie asocierea cetăţenilor în partide politice. În cartea a XIX-a, 
Montesquieu elaborează o teorie, e adevărat încă embrionară, a par- 
tidelor politice, pe care majoritatea comentatorilor au neglijat-o. Făcînd 
legătura cu cele prezentate în cartea a XI-a referitor la Constituţia engleză, 
filozoful introduce în discuţie modul de funcţionare a democrației 

reprezentative și se oprește asupra locului și rolului partidelor politice. 
Observînd caracteristicile asocierii în grupuri politice, Montesquieu 
analizează mecanismul prin care cetăţenii se organizează în raport cu 
deținerea puterii pentru a-și maximiza șansele de a-și impune interesele. 
Cum voinţa individuală nu este suficientă pentru a impune un interes 
particular, asocierea în partide devine forma de a participa la guvernare 
a oamenilor liberi și, ca efect al libertăţii și în directă legătură cu obiec- 
tivul urmărit, de a legifera sub rezerva aplicării principiului majorității 
parlamentare. Urmărind să-și asigure o poziţie puternică în raport cu 
guvernarea și oricînd susceptibile de a ceda puterea dacă nu satisfac cerin- 
țele alegătorilor, partidele politice asigură sistemului constituțional 
capacitatea de a se adapta la cererile în continuă schimbare ale socie- 
tății. Garante ale libertăţii, partidele politice devin componente sine qua 
non ale parlamentarismului. Un astfel de regim caracterizat prin divi- 
ziunea și limitarea puterii permite cetățenilor, limitați la rîndul lor de 
propriile forțe, să intervină în jocul complicat al luării deciziei. Con- 
diționîndu-se reciproc, guvernanţii devin un tot complex ce constituie 
temelia oricărei libertăți autentice. 

Considerat sub aspectul său cel mai larg, mecanismul distribuției și 
al echilibrului puterilor descris în Despre spiritul legilor nu exclude, în 
fond, unitatea puterii politice, ci contribuie la transformarea acesteia 
într-o formă eficace de organizare a spațiului politic al unei comunități. 
În locul unei unități politice opresive, cum era aceea descrisă de Hobbes, 
Montesquieu propune, prin analiza pe care o face regimurilor politice, 
imaginea unei societăți inegalitare, dar pluraliste, ce tinde permanent 
spre echilibrul relaţiilor dintre instituţiile politice în funcţie de diversele 
forme istorice sau sociale pe care le realizează în evoluţia sa. 

Contribuţia lui Montesquieu la constituirea științei politice rezidă în 
rolul pe care l-a acordat în opera sa factorilor reali ai evoluţiei sociale, 
dependenţi, în opinia sa, de capacitatea puterii politice de a-și păstra 
coerenţa în condiţiile repartizării sale în mai multe variabile în interi- 
orul statului. Metoda sociologică și psihologică de studiere a instituţiilor 
juridice și politice pe care Montesquieu a aplicat-o și-a dovedit eficienţa. 

Dacă astăzi, puterile executivă, legislativă și judecătorească sînt sepa- 
rate, dacă consecinţele politicii economice liberale sînt corectate prin 
politici sociale, iar pedepsele sînt pe măsura gravităţii faptei, toate 
acestea au fost posibile și datorită efortului teoretic al lui Montesquieu. 
Doctrina separaţiei puterilor, expresie ce de altfel nu figurează nicăieri 
în textul Spiritului legilor, accentuează ideea de moderație a puterii ce 
rezultă din fragmentarea ei, scopul principal fiind acela de a întări socie- 
tatea în fața pericolelor ce rezultă din concentrarea tiranică a puterii și 
de a proteja libertatea cetăţenilor. La Montesquieu, principiul separaţiei 
puterilor nu este nici pe departe absolut. El admite anumite forme de 
combinare a puterilor, de exemplu puterea de a legifera acordată execu- 
tivului, ce nu conduce la despotism, în timp ce alte forme combinate, 

precum cea rezultată din unirea executivului cu juridicul, sînt conside- 
rate periculoase. 

Montesquieu este, în același timp, primul teoretician al politicii ce 
s-a interesat de originea și efectele comerțului asupra vieţii sociale și 
politice. Facilitîind comunicarea și cunoașterea reciprocă, comerțul are 
drept consecință consolidarea relațiilor pașnice între state. Nevoile și 
interesele fac ca între state să existe o interdependenţă care micşorează 
pînă la anulare riscul unui război. Participînd activ la schimbul de pro- 
duse și idei, indivizii, dar și statele, îşi descoperă complementaritatea. 

Ideile filozofului francez au fost supuse probei istoriei și au dovedit 
o extraordinară capacitate de acomodare în funcţie de epocă și circum- 
stanțe. Părinții Constituţiei americane au preluat de la Montesquieu 
ideea federalistă, iar unii din revoluționarii francezi de la 1789, precum 
Marat, au adaptat, în prima fază a revoluției, ideea reciprocităţii drep- 
turilor și datoriilor dintre guvernanţi și guvernați la specificul problemei 
monarhice așa cum se prezenta ea în acele circumstanţe. Restauraţia de 
după 1815 a valorizat ideea bicameralistă și guvernămîntul moderat 
aristocratic, pe cînd socialiștii s-au raportat cu precădere la tezele con- 
form cărora statul trebuie să asigure un minim necesar tuturor. Experiența 
totalitară a confirmat gîndirea lui Montesquieu, iar căile de depășire a 
acesteia nu puteau să facă abstracţie de soluțiile sale. Consecințele con- 
centrării puterii în statul totalitar au readus în atenţie teoria separaţiei 
puterilor în stat. Cu toată influenţa sa asupra dezbaterii politice, nici o 
mișcare politică nu s-a revendicat vreodată integral de la autorul Spiritului 
legilor. Astfel că „în momentul cînd se trece la reforme şi revoluții, 
Montesquieu este citat mult, dar nu este urmat“ (Starobinski 1994: 9). 
Moderaţia și analiza riguroasă care au caracterizat opera filozofului 
francez nu invită la abordări ideologice. Ea rămîne, în primul rînd, o con- 
strucție științifică. 

Rolul de precursor al științei politice moderne pe care Montesquieu 
l-a avut se leagă de înţelegerea fenomenului politic ca obiect de cerce- 
tare ce își are propria necesitate. Autonomia științei politice constă, după 
filozoful de la Br&de, în capacitatea ei de a desacraliza, de a scoate de 
sub vălul prejudecăţilor diferite fenomene. Montesquieu a încercat să 
demonstreze diferența de metodă ce există între teologie și politică, con- 
tribuind, în tradiţia lui Machiavelli, la autonomizarea politicii în raport 
cu morala. Eforturile sale au sugerat — de aici și ostilitatea Bisericii — 
că adevărurile teologice și morale ale creștinismului sînt simple: cre- 
dinţe ce depind de ţară, de climă și de poziția geografică. 

Aplicînd noua perspectivă a secolului său, Montesquieu a redefinit 
noțiunea de lege, degajind din multitudinea de sensuri pe care acestea 
le acoperă legile cu valoare universală. Astfel, legislaţia unei țări nu 
este arbitrară, ea rezultă din varietatea factorilor geografici, climaterici 
sau istorici. Legile au o raționalitate proprie care le atașează unei com- 
plexe rețele de cauzalităţi. Nu legile unui stat anume voia Montesquieu 

să le explice, ci modul în care aceste legi apar în raport cu principiul de 
la care ele emană, numit de el spiritul legilor, altfel spus, legea care fun- 
damentează legile. Dreptul natural asigură baza unei cunoașteri ce nu 
se poate limita doar la simplul joc al cauzelor materiale, în care fiecare 
circumstanță duce spre un răspuns specific. Aflată la încrucișarea a 
două perspective, lucrarea lui Montesquieu urmărește atît raporturile 
ce se stabilesc între faptele observabile și legile morale, cît și modul în 
care acțiunile umane se intercondiționează. Ceea ce părea a fi dovada 
unei incoerențe datorate influențelor epocii de tranziție de la teologia 
rațională la raționalismul științific ne apare astăzi ca o complementari- 
tate. Incă o dată, Montesquieu s-a dovedit un precursor, iar analizele sale 
își păstrează actualitatea. 

Thomas More (1478-1535) 
UTOPIA (1516) 


Thomas More (sau Morus, după cum este cunoscut în versiunea latinizată 
a numelui său) a fost unul din personajele politice importante ale Angliei 
epocii sale. El cunoaște o ascensiune socială remarcabilă, ajungînd chiar 
Lord Cancelar, după care, în urma opoziției sale față de politica regelelui 
Henric al VIII-lea, care se afla în plin proces de desprindere a Bisericii 
engleze de papalitate, ajunge să fie închis în Tum și decapitat în 1535 
(Morus a fost canonizat patru secole mai tîrziu de Biserica catolică). 
Istoria gîndirii politice reține despre Morus mai ales faptul că el este 
autorul unei cărți care a împrumutat numele său unui întreg gen: Utopia”. 

Lucrarea aceasta a apărut în latină, în 1516. Ea cuprinde două cărți 
despre care Erasmus — care l-a cunoscut bine pe Morus — ne spune că 
au fost redactate în ordine inversă apariţiei lor în volum: a doua mai întii, 
în timpul cînd Morus era membru al unei delegații comerciale engleze 
trimisă la Bruges, în Flandra, cea dintii ulterior, după întoarcerea sa în 
Anglia. Ni se înfățișează, în principal, viața în insula imaginară „Utopia“, 
pe care Morus, probabil sub impulsul relatărilor despre America 
(descoperită în 1492), o plasează undeva în Lumea Nouă. Numele locurilor 
și personajelor din acest tărîm imaginar sînt gîndite pentru a indica, și 
ele, că povestea este în întregime închipuită; majoritatea lor fiind derivate 
din cuvinte greceşti (Morus avea o mare admiraţie pentru cultura greacă). 
Astfel, „Utopia“ înseamnă „locul de nicăieri“; rîul de pe insulă se numește 
„Anhydrus” („fără apă”); orașul care servește drept capitală se cheamă 
„Amaurotum“ („orașul din vis“); iar marinarul care pretinde că a fost în 
Utopia și a cărui relatare formează în mare măsură Cartea a II-a se 
numește Rafael Hythlodeus, nume care ar putea fi redat din ebraică 
drept Rafael Nonsensus (și despre care ni se spune că știe destulă latină 
și foarte multă greacă — p. 38). 

Cartea 1 ne prezintă o discuţie între Nonsensus și un grup de oficiali 
englezi cu privire la situația socială a Angliei. Opiniile lui Nonsensus 
ne apar ca fiind totuși destul de serioase, de vreme ce „el părea să 
cunoască foarte bine fiecare țară în parte” (p. 41). Cu toate acestea, 
Nonsensus începe prin a respinge ideea că el ar putea să-i sfătuiască pe 
regi, pentru că aceștia, împreună cu consilierii lor, sînt interesați de 
altceva decît să guverneze bine. Argumentele sale sună ca o critică a con- 
servatorismului în politică: „Ultimul lor [al regilor] recurs ar fi: «Lucrurile 
au mers bine pe vremea strămoșilor noștri, și cine sîntem noi să le punem 
la îndoială înţelepciunea?» Apoi ei se vor lăsa pe spate, cu aerul că au 
spus ultimul cuvînt despre subiectul respectiv, ca și cînd ar fi un dezas- 
tru pentru oricine să fie prins că este mai înţelept decît strămoșii săi!“ 
(pp. 42-43). Totuși Nonsensus nu se dă în lături să critice sever rîn- 

duielile engleze și chiar să propună „mai multe măsuri care să sugereze 
metode posibile de a reforma societatea europeană“ (p. 40). Atacul său 
pornește de la critica legilor dure ale Angliei, iar acuzația sa principală 
pare să fie aceea că legislatorul nu a înțeles cauzele stării de lucruri pe 
care o dorește corectată prin asemenea legi: oamenii fură, de fapt, pentru 
că le este foame (p. 44). De ce au ajuns atiîția oameni într-o asemenea 
situație? 

Pentru a răspunde la această întrebare, Morus construiește o adevărată 
teorie despre influenţa transformărilor economice asupra societății. El 
arată de ce creșterea oilor este în bună măsură responsabilă pentru 
faptul că există atiția săraci: „[oile] au ajuns să mănînce oameni: cîm- 
purile, casele, orașele, tot ce există s-a dus în jos pe gîtul lor [...totul este 
demolat, orașe întregi] cu excepţia, desigur, a bisericilor, pe care le 
păstrează pentru a le folosi ca grajduri“ (pp. 46-47). Morus arată că sute 
de fermieri sînt izgoniți de pe pămînturile lor prin practica „îngrădi- 
turilor” (enclosures) care vizează tocmai pămînturile de unde ei își 
obțineau hrana și care acum sînt destinate creșterii oilor. Săracii nu știu 
decit să lucreze pămîntul, dar acum nu mai există pămînt arabil și pentru 
ei: „de altfel, nu e nevoie decit de un singur cioban sau văcar pentru a 
mîna o turmă peste un pămînt care ar necesita o mare cantitate de muncă 
spre a fi folositor producţiei de grîne“ (p. 47). Cît despre prețul lînii, el 
a crescut în aceste condiţii atît de mult încît simplii muncitori nu-și pot 
permite să o cumpere, ceea ce înseamnă că mulţi oameni simpli rămîn 
fără o sursă de venit. În aceste condiţii, „piața oilor a devenit, dacă nu 
un monopol strict, atunci cel puţin un oligopol“, acest lucru fiind cel care 
explică prețurile ridicate. „Pentru a face lucrurile și mai rele, această 
sărăcie lucie este în cel mai nepotrivit fel legată de gusturi scumpe. 
Servitorii, negustorii, chiar și rîndașii, de fapt oameni din toate clasele 
societății sînt nemăsurat de avizi de haine și mîncare“ (p.48). Au apărut 
bordeluri, jocuri de noroc, care nu sînt altceva decît mijloace rapide de 
a cheltui banii. Această stare de sărăcie este deci aceea care explică hoţia. 
Morus nu scapă ocazia de a reveni aici cu o acuzaţie clasică (vezi, de 
asemenea, argumentele lui Platon și Xenofon): clasele mercenarilor şi 
hoților sînt legate între ele (p. 45). Nu putem să nu observăm însă că 
Morus, în timp ce așternea pe hîrtie aceste acuzaţii, participa, în Flandra, 
la negocieri al căror principal scop era, din punctul de vedere al dele- 
gației din care făcea parte, extinderea comerțului cu lînă engleză pe 
Continent și deci îmbogățirea tocmai a celor pe care îi condamna. 

Care sînt propunerile lui Nonsensus? „Eliminaţi aceste practici 
nenorocite [...], opriţi-i pe bogaţi să dirijeze piețele și să stabilească ade- 
vărate monopoluri. Reduceţi numărul oamenilor care sînt ținuți fără să 
facă nimic. Revigorați agricultura și industria linii, astfel încît să existe 
suficientă muncă cinstită și folositoare pentru marea armată a celor fără 
de lucru.” Altfel, „tot voi creați hoți și tot voi îi pedepsiţi“ (pp. 48-49). 

Mai mult decit o critică a rînduielilor economice engleze, Cartea | 
este o critică a rînduielilor politice. Pretextul acestei critici este evi- 
denţierea asprimii excesive a legilor engleze și lipsa lor de eficiență. „În 
opinia mea, nici un fel de proprietate nu este echivalentă cu o viață de 
om. [...] Nu poate fi aprobat un regim atît de dictatorial încît și cea mai 
mică ofensă să fie pedepsită cu moartea.“ De fapt, ceea ce se reproșează 
rînduielilor engleze este, mai întîi, că au pus motivaţia represivă mai 
presus de interesele păcii civile: „pacea [civilă] este infinit mai importantă“ 
(p. 46). In ultimă instanţă, asemenea legi nu sînt demne de un suveran 
creștin: „Dumnezeu a spus: «Să nu ucizi!».“ Această poruncă se aplică 
și pentru uciderile „legale“, altfel „nu ar însemna asta a spune că acest 
comandament nu are mai multă valoare decît permit legile omenești? 
— caz în care principiul poate fi extins indefinit, ajungîndu-se în situa- 
ţia în care în toate sferele vieții oamenii vor decide cîte din poruncile 
lui Dumnezeu merită să fie ascultate“ (p. 50). 

Regelui i se aminteşte că a fost făcut rege nu pentru beneficiul său, ci 
pentru cel al poporului. Cît despre teoria că pacea politică poate fi menţi- 
nută dacă oamenii sînt săraci (vezi Platon, Republica 567a, unde se afirmă 
acest lucru în contextul discuţiei despre tiranie), ea este falsă, pentru că 
cerșetorii sînt, pe departe, cea mai nestăpînită parte a societății: „Este 
cineva mai dispus să pornească o răzmeriță decît un om care este 
nemulțumit de condițiile sale de viaţă?“ (p. 61). Un rege care nu poate 
să-și stăpînească supușii decît sărăcindu-i prin violenţă, extorsiune și 
confiscări ar fi mai bine să abdice, pentru că „asemenea metode pot 
păstra titlul, însă ele distrug măreţia unui rege. Nu e nimic măreț în a 
domni peste o națiune de cerșetori — adevărata măreție constă în a 
domni peste cei bogați și prosperi” (pp. 61-62). În această primă parte 
poate fi găsită, destul de surprinzător dacă ținem seama de ceea ce 
urmează în partea a doua a lucrării, și o afirmare a necesităţii respectării 
proprietății private, de pildă în observația ironică a faptului că regele 
Angliei „a ajuns să privească proprietatea privată a supușilor ca pe a sa 
proprie“ (p. 61). În orice caz, la Morus apare clar exprimată ideea legă- 
turii necesare dintre libertatea politică și prosperitatea economică: „Un 
rege care nu poate suprima delictele fără a cobori standardul de viață [al 
supușilor] trebuie să admită că nu știe cum să guverneze niște oameni 
liberi“ (p. 62). 

Are oare Morus intenţia să expună, în Cartea I, motivele și prin- 
cipiile unei reforme politice și sociale? Nonsensus își reafirmă reținerea 
în a da sfaturi mărimilor zilei: „nu este loc la curte pentru filozofie“. 
Morus (care apare ca personaj în propria sa lucrare) îi răspunde lui 
Nonsensus că „nu este loc, cu siguranţă, pentru varietatea academică 
[...însă] dacă nu poţi eradica complet ideile greșite sau nu poţi elimina 
viciile adînc înrădăcinate pe cît de eficient ai dori, acesta nu este un 
motiv să întorci cu totul spatele treburilor publice. Nu poți abandona 
corabia în furtună doar pentru că nu poți controla vîntul. [...] Pe de altă 

parte, nu are nici un rost să propui idei absolut noi, care nu au nici o 
şansă să intre în grațiile celor plini de prejudecăți împotriva lor. Trebuie 
să lucrezi indirect” (pp. 63-64). Aceasta pare să fie intenţia ce animă 
Cartea a II-a. 

Tema acesteia este formulată încă de la sfîrșitul cărții precedente. 
Nonsensus se declară convins că „nu va exista o distribuție cinstită a 
bunurilor sau o organizare satisfăcătoare a vieții omenești pînă ce nu 
este abolită cu totul proprietatea privată“ (p. 66). Morus este nevoit să 
declare acum: „Nu sînt de acord, pentru că nu cred că poţi avea un 
standard rezonabil de viaţă într-un sistem al proprietății comune. [...] 
In absenţa unei motivații spre profit, toţi vor deveni leneşi și fiecare se 
va baza pe ceilalți pentru a-i face treaba“ (p. 67). Prezentarea insulei 
Utopia apare ca fiind destinată să demonstreze falsitatea acestei teze, 
pentru că, acolo, „faptele vorbesc de la sine“ (p. 77). 

Modelul pe care Morus l-a avut în vedere este cel al cetăţii ideale 
prezentate de Platon în Republica (în deschiderea volumului, Morus a 
așezat o mică poezie, unde găsim următoarele versuri: „Pretind că 
Republica lui Platon /Am egalat-o dacă nu chiar am învins-o“). Așa 
stînd lucrurile, este evident că cititorul Utopiei trebuie să raporteze în 
permanenţă textul lucrării lui Morus la ilustrul său predecesor. 

Visarea are nevoie de spațiul protector al izolării. A existat o pen- 
insulă care, înainte de a fi cucerită de miticul rege Utopus, se numea 
„Sansculottia“ (Abraxa), și care a fost izolată de continent printr-un 
canal, devenind astfel insula Utopia, care are o formă de semilună (com- 
pară cu descrierea Atlantidei din Platon, Critias). Dintr-o ceată de săl- 
batici, Utopia a devenit poate cea mai civilizată naţiune de pe pămînt, 
pretinde Nonsensus (p. 70). Organizarea politică de pe insulă marchează 
o îndepărtare relativă de idealul clasic al comunităţii politice reduse ca 
dimensiuni pentru a-și conserva virtutea: Utopia este o alianţă de 54 de 
orașe „splendide și mari [...], toate cu aceeași limbă, aceleași legi și 
aceleași instituții şi, în măsura în care terenul o permite, toate arată la 
fel“ (p. 70). Nu doar topografia, ci și urbanismul este modelat de prin- 
cipiile politice și morale. Regele Utopus ar fi fost acela care a desenat 
planul orașelor. Fiecare casă are o grădină; ele sînt construite astfel încît 
să reziste focului (incendiile erau o mare problemă în Londra epocii lui 
Morus) și sînt alocate prin tragere la sorți, schimbîndu-și locatarii la 
fiecare zece ani. Numărul locuitorilor este strict controlat (vezi și Platon, 
Legile 736c-e). Există o lege care stipulează că în fiecare gospodărie nu 
pot fi mai puţin de zece și mai mult de șaisprezece adulți. Adulții 
supranumerari sînt mutați; dacă și așa rămîn prea mulţi, atunci utopi- 
enii înființează colonii (p. 79). Fiecare oraș este împărțit în patru secțiuni 
și are 6 000 de familii, fără a le mai număra pe cele de la țară, care se 
ocupă temporar cu agricultura. Orașele primesc pămîntul nu ca pro- 


prietate, ci ca sol pe care l-au primit spre cultivare (p. 70; vezi și Platon, 
Legile 740a). 

Grupuri de 30 de case formează o unitate administrativă supusă 
autorității unui Controlor. „Principala treabă a Controlorilor — de fapt 
singura lor treabă — este să se asigure că nimeni nu stă degeaba, fără să 
facă nimic“ (p. 75; vezi și Platon, Legile, 942a-b). Adunarea Controlorilor 
alege, pe viaţă, un magistrat care va conduce orașul. Traducerile îl pre- 
zintă de obicei pe acest magistrat drept „rege“, însă termenul latin prin 
care Morus îl desemnează este princeps, care în acest caz ar putea fi 
tradus mai bine prin „președinte“ (deși conduce doar un oraș, mi s-a 
părut nepotrivită folosirea termenului de „primar“, datorită atribuțiilor 
sale extinse). Orașul utopian a devenit, deci, o republică, deși a fost în- 
ființat de un rege. Utopia este, de fapt, o federație de republici: fiecare 
oraș trimite trei dintre cei mai experimentați și mai bătrîni cetățeni la 
întrunirea anuală a „Palavramentului“” (Senatus Mentiranus) din „Orașul 
din vis“ (Amaurotum; p. 70 — să notăm că nu „președinții“ orașelor sînt 
cei care compun acest parlament). „Orașul din vis“, unde se discută 
afacerile generale ale insulei, este considerat drept capitală doar datorită 
poziţiei sale centrale. Nici o problemă care privește publicul în general 
nu poate fi decisă pînă ce nu a fost discutată timp de trei zile și nici un 
fel de rezoluţie nu poate fi aprobată în ziua în care a fost propusă. 
Discutarea publică a chestiunilor politice este interzisă: „Este o crimă 
capitală să discuţi asemenea probleme oriunde altundeva decît în 
Consiliu sau în Adunare“ (p. 74; vezi și Platon, Legile). Există puţine legi, 
iar utopienii se plîng că alte ţări au prea multe. Ei mai cred că e nedrept 
ca oamenii să se supună unui cod de legi prea lung pentru a fi citit sau 
prea dificil pentru a fi înţeles. Fiecare om își pledează propria cauză, fără 
avocaţi. În Utopia, „fiecare este un expert legal” (p. 106). Surprinzător 
pentru un umanist al Renașterii, în Utopia există și sclavi. Sclavia este 
pedeapsa cea mai comună, dar cei recalcitranți sînt omoriţi „ca fiarele 
sălbatice” (pp. 104-105). Societatea utopiană este paternalistă: „Întreaga 
insulă este ca o mare familie“ (p. 85), iar oficialilor li se spune „tată“. 

Fiecare cetățean trebuie să practice o meserie; o dată ceai învăţat una 
trebuie să ceri permisiunea autorităților pentru a învăţa alta. Există o 
meserie care face însă excepție de la acest principiu al specializării, 
inspirat evident de Platon (Republica): agricultura, pe care fiecare cetățean, 
fără deosebire de sex, este obligat să o practice timp de doi ani. „Ei 
învaţă principiile agriculturii în școală și sînt duși regulat în afara orașului 
unde nu numai că privesc muncile cîmpului, dar ajută și ei, ca o formă 
de exercițiu“ (p. 75; s-ar putea ca ideea cu privire la virtuțile formative 
ale agriculturii să provină de la Xenofon; vezi Economicul, |, 4 și V, 4). 
In Utopia se produce mai mult decît în oricare altă țară pentru că toți 
muncesc: au fost bătute toate recordurile la producţia de grîne și la 
creșterea animalelor (p. 99). Ziua de muncă trebuie să le fi părut foarte 
scurtă contemporanilor lui Morus: șase ore, urmate de două ore pauză 
de masă, plus trei ore de muncă după-amiaza (p. 76). Morus pare să 
ignore însă faptul că în agricultură, în anumite perioade cel puţin, cele 

nouă ore de muncă pe zi sînt insuficiente. În timpul „liber“, utopienii 
se ocupă cu educaţia: toți copiii primesc o educaţie (p. 89), iar seara 
adulții preferă să citească sau să discute. 5 

Am văzut deja că principala trăsătură a orînduirii din insula Utopia 
este absenţa proprietății private. Întreaga viață economică, inclusiv con- 
sumul privat, este comandată de autorități. Datele despre producţie 
ajung la „Palavrament“, care decide apoi asupra unei distribuții egali- 
tare (vezi și Platon, Republica). Produsele ajung în niște magazii centrale; 
fiecare secțiune a orașelor are cîte o astfel de magazie, de unde fiecare 
cap de familie ia ce îi este necesar pentru el și pentru familia sa. Raţiile 
sînt stabilite central, dar există și aici unii care sînt mai egali decît alții: 
Președintele, Episcopul, Controlorii, diplomaţii, precum și puţinii străini 
din Utopia, primesc cote preferenţiale (p. 81). Mesele sînt comune (vezi 
Platon, Republica şi Xenofon, Republica spartanilor, V, 2), deşi Nonsensus 
ne asigură că nu există o regulă împotriva mîncatului acasă, iar înaintea 
mesei este citit un text moralizator (p. 83). 

Pentru noi, Utopia seamănă mai curînd cu un univers concentraționar 
decît cu o republică fericită. Pentru a călători, cetățenilor utopieni le tre- 
buie un paşaport. În caz că cererea de pașaport este aprobată (“treabă 
ușoară“, pretinde Nonsensus, dacă nu este nevoie urgentă de tine), 
atunci vei pleca cu un grup care are un pașaport colectiv, semnat de 
Preşedinte, care stabilește și cînd te vei întoarce. Lipsa pașaportului 
înseamnă dezertare (p. 84). Moravurile sînt extrem de austere și ele par 
să reflecte, pe de-o parte, influenţele idealului stoic asupra lui Morus, 
iar pe de altă parte, înclinațiile rigoriste pe care tot el le-a dobîndit prin 
lecturile sale teologice din și după perioada pe care a petrecut-o într-o 
comunitate de călugări cartuzieni. Toţi utopienii poartă același tip de 
haine de lînă albă (detaliu ce provine, probabil, din vestimentația 
călugărilor cartuzieni sau cistercieni); „moda nu se schimbă niciodată“ 
în Utopia (p. 75). Nu există taverne, bordeluri, „nici un fel de ocazii 
pentru seducţie, nici locuri secrete de întîlnire“ (p. 84). Ofensele faţă de 
instituția căsătoriei sînt sever pedepsite (pp. 102-104). Aurul și argin- 
tul sînt disprețuite: din ele se fac oale de noapte și lanţuri pentru sclavi 
(p. 86). Nu există bani: eliminarea lor a adus cu sine eliminarea viciilor, 
a delictelor şi chiar a sărăciei (p. 130). Astfel stînd lucrurile, Utopia este 
singura ţară din lume care are dreptul să se numească republică, pentru 
că ea este singura în care interesul public este absolut: „În altă parte, 
oamenii vorbesc într-una de interesul public, dar ei au în minte doar pro- 
prietatea privată“ (p. 128). 

Societatea utopiană este pacifistă. Utopienii sînt singurul popor care 
nu văd nimic glorios în război; ei mai cred că nimeni nu trebuie socotit 
un dușman dacă nu a făcut nimic şi nu încheie tratate cu nimeni tocmai 
pentru că sînt de părere că acestea fac ca țările să se privească drept 
inamici naturali. Morus este însă nevoit să arate cum o societate atît de 
pașnică și de virtuoasă poate trece de testul suprem al supravieţuirii în 

faţa altor comunități ostile. Pentru a arăta că acest lucru este posibil, el 
dedică mai multe pagini descrierii modului în care utopienii au revo- 
luționat arta războiului. Trebuie remarcat, în primul rînd, că aceștia 
evită să participe în mod direct la război; mai mult, ei evită războiul pe 
cît este cu putinţă, fără ca prin aceasta, crede Nonsensus, să se arate mai 
puțin redutabili. Bogăţiile imense, mai ales în aur și argint, pe care 
utopienii le-au acumulat în urma exporturilor, nu le folosesc pentru ei 
înșiși, ci pentru a-i mitui pe oficialii și aliaţii țărilor dușmane, pentru a 
oferi recompense pentru cei care i-ar ucide pe conducătorii adverși sau 
pentru a-i plăti pe cei mai buni mercenari ca să lupte pentru ei. Doar în 
caz de nevoie extremă, utopienii luptă ei înșiși, dar și atunci preferă să 
recurgă la tactici de comando (pp. 111-115). Motivele pentru care utopie- 
nii pornesc la război par să nu fie numai cele strict defensive: ei con- 
sideră că războiul este legitim dacă scopul său este de a prelua pămîntul 
pe care alții îl neglijează (p. 80). De asemenea, fOarte surprinzător pentru 
o societate care disprețuiește proprietatea privată, utopienii pornesc la 
război dacă o țară a confiscat pe nedrept avuţia unui negustor dintr-o 
națiune aliată. 

De asemenea, surprinzător pentru o societate atît de austeră, utopienii 
par să adere mai curînd la o concepție hedonistă. Ei identifică fericirea 
cu plăcerea — e drept, nu cu orice plăcere, ci cu cele mai înalte (p. 91). 
Acest lucru ar implica în mod necesar altruismul, cred ei, pentru că 
natura ne spune „să ne asigurăm că nu ne urmărim propriile interese 
pe socoteala celorlalți“ (p. 92). Deși Nonsensus pretinde că nu apără, ci 
doar expune doctrinele utopienilor, este sigur că „orice ai crede despre 
doctrinele lor, nu se pot găsi o ţară mai prosperă și un popor mai fericit 
altundeva pe pămînt“ (p. 99). 

„Sînt mai multe religii pe insulă, și chiar în fiecare oraș“ (p. 177), iar 
„unul dintre cele mai vechi principii ale Constituţiei lor este toleranța 
religioasă“ (p. 119). Majoritatea locuitorilor cred într-o divinitate unică, 
„necunoscută, eternă, infinită, inexplicabilă, aflată în afara înţelegerii 
omenești“, despre care ei cred că nu este o substanţă fizică, ci o forță 
activă, pe care o numesc „Părintele“, care este identic cu Natura (p. 118). 
Discuţiile vehemente despre religie sînt interzise, însă oamenii încep 
încet-încet să adopte religia cea mai potrivită. Mulţi utopieni au început 
să se convertească la creștinism, pretinde Nonsensus. Există și necre- 
dincioși, pentru care Morus nu găsește, în epoca sa, un nume, dar pe 
care traducerile franceze ale Ultopiei îi numesc, în secolul al XVII-lea, „i- 
bertins“, iar la începutul secolului al XIX-lea „materialistes”! Aceștia 
sînt destul de bine tolerați, în general, dar nu au voie să ocupe vreo magis- 
tratură. Cît despre preoți, aceștia sînt aleși prin vot secret de întreaga 
comunitate, ei se bucură de un respect extraordinar și li se îngăduie să 
se căsătorească (acest din urmă amănunt vine în totală contradicție cu 
atitudinea lui Morus dintr-un Dialog privitor la erezii, din 1528). Morus 
cel real s-a dovedit, în cele din urmă, destul de străin și de idealul tole- 

ranţei expus în Utopia: el a fost autorul mai multor scrieri extrem de vio- 
lente îndreptate împotriva unor eretici protestanți precum Luther şi 
Tyndale. 

Nemurirea sufletului este un motiv care străbate de la un cap la altul 
relatarea despre Utopia. Întiiul principiu religios al utopienilor este acela 
că „fiecare suflet este nemuritor și a fost creat de către un Dumnezeu- 
Rege, care i-a hărăzit să fie fericit“. Al doilea principiu este acela că 
„Vom fi răsplătiți sau pedepsiți pe lumea cealaltă pentru buna sau reaua 
noastră purtare din această lume“ (p. 91). Ei cred că singurul fel de a 
căpăta fericire după moarte este să facă binefaceri în această viață. De 
aceea, unii sînt vegetarieni și abstinenţi, alții sînt celibatari (p. 122) și tot 
din acest motiv, toleranța lor religioasă nu se extinde asupra celor care 
neagă nemurirea sufletului (p. 120). Putem bănui acum că orînduirea 
politică din insula Utopia are o justificare care se găsește dincolo de ea 
însăși, mai mult, dincolo de această lume: ea este acea orînduire care 
ăi fe o viaţă cît mai fericită în lumea de dincolo. 

final, să vedem în ce fel trebuie înțeles mesajul lucrării. Mulți au 
văzut în Utopia o chemare la o reformă socială radicală, în vreme ce alții 
au considerat că intenţia lui Morus era mai degrabă ironică. Ambele 
opinii pot fi justificate prin trimiteri la text. Pe de-o parte, Morus arată 
că interesul propriu și poate chiar autoritatea lui Hristos ar fi făcut ca 
întreaga lume să treacă la sistemul Utopiei, dacă n-ar fi existat acea 
„rădăcină a tuturor relelor [...], trufia [...], care înfloreşte nu pe ceea ce 
ai tu însuți, ci pe ceea ce alții nu au. Trufia ar refuza să pună piciorul în 
Paradis dacă ar ști că acolo nu există clase defavorizate“ (p. 131). Trufia 
este ca un peşte-ventuză agăţat de nava statului, însă acest viciu este prea 
adînc înrădăcinat în ființa omenească pentru a fi eradicat ușor. De 
asemenea, putem deduce că Nonsensus vorbește în numele lui Morus 
și pentru că în limba utopiană he (în engleză, „el“) înseamnă „eu“. Pe 
de altă parte însă, personajul Morus ne spune că „Legile și obiceiurile 
acelei țări mi s-au părut, în multe cazuri, ridicole [...mai ales] marea 
absurditate pe care era bazată întreaga lor societate: proprietatea comună 
și lipsa banilor. Acest lucru ar însemna sfîrșitul aristocrației și, în con- 
secinţă, al întregii splendori, măreții și demnități, care sînt în general pre- 
supuse a fi gloriile reale ale unei națiuni“ (p. 132). Tonul ironic, termenii 
absurzi și scenele neverosimile ne invită, de asemenea, să interpretăm 
Utopia ca fiind la antipodul programelor de reformă în stil comunist, și 
tot în această direcţie ar trebui să ne îndreptăm dacă ne amintim că 
Morus a condamnat extrem de dur mișcarea anabaptistă, care propovă- 
duia teze comuniste. Probabil că nu avem cum să știm care a fost intenţia 
veritabilă a lui Morus. Nici măcar sfîrșitul lucrării sale nu ne oferă vreo 
indicație: „...nu pot accepta tot ce a spus [Nonsensus], dar sînt dispus 
să admit că sînt multe caracteristici ale republicii Utopia pe care aș dori, 
deși nu m-aș aștepta, să le văd adoptate în statele noastre“ (p. 132). 

Cred însă că există o cale de a da seama, cu o probabilitate accepta- 
bilă, de mesajul cărţii. Morus a fost un om extrem de credincios, singurul 

laic englez care a plătit cu viața fermitatea convingerilor sale în perioada 
în care Henric al VIII-lea s-a proclamat cap al Bisericii engleze, 
despărțind-o pe aceasta de Biserica catolică. Ironia, umorul nu l-au 
părăsit pe Morus nici în ultimele sale clipe: întinzîndu-și capul pe butuc, 
el l-a îndemnat pe călău să țintească bine, pentru că are gitul subțire... 
Este posibil, cred, să căutăm cheia Utopiei în această preocupare reli- 
gioasă intensă. Vorbind despre rapiditatea cu care utopienii adoptă 
creștinismul, Nonsensus arată că aceștia se convertesc ușor, pentru că 
și Hristos ar fi prescris discipolilor săi un mod de viață comunal. Să fie 
atunci Utopia, în cele din urmă, o schiță a unei societăți teocratice și comu- 
niste? Cred că acest lucru este plauzibil: Morus a conceput societatea 
utopică drept un model de societate păgină, care însă și ea ar putea 
practica virtuțile creștine cît se poate de bine, în orice caz mai bine decît 
statele care, în vremea sa, își spuneau „creștine“. Dar acest lucru nu 
înseamnă că Morus ar fi dorit ca lucrarea sa să fie citită ca un manifest 
revoluţionar. Dimpotrivă, Morus avea o viziune prea pesimistă despre 
coruptibila natură omenească pentru a admite că aceasta ar putea fi 
reformată atît de radical. Tot ce putea face el era să marcheze acest lucru, 
în maniera sa caracteristică, cu mijloacele ironiei. 


Notă 

* Deși există o ediție românească mai veche a Lltopiei, am preferat să trimit citi- 
torul la ediţia engleză a lui Paul Turner: Thomas More, Utopia, Penguin 
Books, New York, 1988. Traducerea citatelor este luată din ediția românească, 
dar pe alocuri am avut unele opțiuni de transpunere personale. 

CĂTĂLIN AVRAMESCU 


Friedrich Nietzsche (1844-1900) 
GENEALOGIA MORALEI (1887) 


Metoda nietzscheeană și implicațiile acesteia 
pentru discursul filozofic 


Unul dintre clișeele cele mai răspîndite în ceea ce îl privește pe Fried- 
rich Nietzsche este cel al filozofului demolator, distrugător, care își pro- 
pune să dizolve totul, să dea la o parte orice ierarhie, orice structură. 
Dincolo de acest clișeu însă, descoperim un Nietzsche care aplică con- 
secvent unele dintre dimensiunile moștenirii Kantiene și hegeliene, în 
pofida atacurilor constante pe care le formulează la adresa celor doi 
filozofi. Nietzsche dezvoltă și aplică unor sfere noi criticismul kantian, 
încercînd în același timp să accentueze, să îngroașe, să supradimen- 
sioneze dialectica hegeliană. 

Care este, mai precis, legătura dintre criticismul Kantian și modul în 
care înţelege Nietzsche modernitatea? Immanuel Kant este cel care 
afirmă primatul rațiunii practice asupra celei teoretice. Conceptul cen- 
tral al rațiunii practice este cel de voinţă. Nietzsche continuă ideea Kan- 
tiană a primatului voinţei, al. acţiunii în raport cu intelectul, cu 
cunoașterea. Numai că în măsura în care nu admite o arhitectonică a ra- 
țiunii, așa cum presupune Kant, în măsura în care, mai aproape în spirit 
nu în literă de ultima critică a filozofului de la KOnisberg, Nietzsche 
afirmă înrădăcinarea rațiunii în contextele vieții și; ale acţiunii umane, 
voința devine în cazul său voință de putere, voinţa și capacitatea de a 
interpreta şi de a experimenta! Cel puternic este pentru Nietzsche cel care 
poate începe, cel care poate deschide orizontul unor noi interpretări, cel 
care poate experimenta, cel care are curajul de a hoinări și astfel de a 
explora teritorii noi, cel care se poate ridica împotriva normativității 
unui discurs, unei instituții, unui ideal, unei ierarhii de valori, unui 
adevăr. Modernii, consideră Nietzsche, s-au sechestrat în închisoarea unui 
singur ideal, a unui singur tip uman, a unui singur sistem de valori. 
Această închidere este atît opera discursului metafizic, cît și a unui tip 
psihologic-uman. Creștinismul, omul teoretic întruchipat de Socrate, 
Revoluţia franceză, democraţiile moderne structurate de psihologia ani- 
malului de turmă, toate acestea sînt instanțieri occidentale şi moderne 
ale închiderii culturii europene în matca unei singure perspective ce a 
fost ridicată la rangul de adevăr, de rațiune, de ideal, de lume. Ea este 
adevărul, idealul, perspectiva acelui tip uman pe care Nietzsche îl 
numeşte al sclavului. Modernii se mișcă în limitele scenariului trasat de 

un singur regizor, într-o singură tonalitate. Ceea ce este grav cu adevărat 
este că acest regizor, sclavul, a eliminat orice alternativă, mai mult chiar, 
a eliminat posibilitatea oricărei alternative. 

O altă problemă centrală la Nietzsche este cea a conceptelor funda- 
mentale ale discursului metafizic occidental, în încercarea de a demonta 
eșafodajul prin intermediul căruia acest tip uman a ajuns să anuleze însăși 
posibilitatea altor perspective, a altor interpretări. Cauzalitatea, rațiu- 
nea, logica, spiritul, substanţa, subiectul, conștiința, individul sînt toate 
noțiuni pe care filozoful german le demontează, arătîndu-le caracterul 
iluzoriu, faptul că nu sînt decit înghețarea dintr-o singură perspectivă 
a procesului, a dinamismului vieţii. De pe o asemenea poziţie, Nietzsche 
formulează ceea ce este cunoscut ca fiind perspectivismul său: nu există 
fapte, ci doar interpretări, lumea nu este cognoscibilă, ci interpretabilă. 

În lumina acestor scopuri, Nietzsche alege genealogia, metoda prin 
care își propune să lumineze originea, rădăcinile psihologice ale con- 
ceptelor morale și politice, geneza contextuală a acestora, geneza lor 
extra-rațională, formarea acestora ca expresie a voinţei de putere, ca o 
expresie a atitudinii creatorilor lor faţă cu viața, față cu ei înșiși și față 
cu ceilalți. Dintr-o asemenea perspectivă, Nietzsche va modifica nu 
numai sensul moralității și al principiilor acesteia, dar și sensul politicu- 
lui și al valorilor acestuia. Nietzsche este în mod cert un apărător al 
democrației, dar aceasta într-o manieră care îi este proprie și care nu poate 
fi înţeleasă decît în contextul concepției sale despre tipurile psihologice 
umane și despre cele două morale. În viziunea sa, morala și principiile 
acesteia nu sînt întruchiparea unei rațiuni universale, ci expresia relaţi- 
ilor de în-fruntare și con-fruntare prin care fenomenul vieții capătă sens, 
prin care lumea se instituie ca ordine a valorilor, ca expresie a unui 
scop, dar a unuia contextual, a unuia care exprimă numai și numai un 
punct de vedere particular, limitat. De aceea, în măsura în care respinge 
ideea unei rațiuni universale și în măsura în care pledează pentru stricta 
valabilitate locală a principiilor și pentru pluralism ca expresie a unei 
contextualizări căreia îi este interzis să funcționeze dincolo de granițele 
sale legitime (care sînt graniţele scopurilor în lumina cărora se stabilește 
ce este „bine“ sau „rău“, „frumos“ sau „urit“, „adevărat“ sau „fals”), 
Nietzsche este un reprezentat a ceea ce Isaiah Berlin numește Contra- 
Luminile. 

Se pare deci că, în miezul gîndirii nietzscheene, în spatele concep- 
tului de voinţă de putere, se ascunde un anume mod de a gîndi acțiu- 
nea umană, nu o teorie a acesteia, ci mai degrabă o descriere a diferitelor 
modalități umane de a acționa. lar această descriere are meritul de a 
dezvălui nu numai contextele practice în care sînt construite categoriile 
și valorile, dar și trăsăturile psihologice ale creatorilor acestora. Lucrarea 
în care Nietzsche tratează în mod sistematic (!) aceste probleme este 
Zur Genealogie der Moral (Despre genealogia moralei), într-un sens cea mai 

importantă lucrare a gînditorului și poetului german. Şi aceasta din cel 
puţin două motive: caracterul său nonaforistic și conceptele-cheie pe care 
le dezvoltă și le explicitează. Aceste concepte sînt: morala stăpînului și 
morala sclavului, idealul ascetic, resentimentul, vinovăția și conștiința 
încărcată, toate concepte fundamentale pentru demontarea identității cul- 
turale europene univoce, adică nihiliste, pentru ilustrarea modului în 
care se formează un set de valori morale și politice, pentru creionarea 
unui anume mod de a acţiona, de a conferi sens lumii, de a te relaționa 
cu ceilalți. In viziunea lui Nietzsche, moralul și politicul sînt strîns legate, 
ambele fiind întruchipări ale modalităților umane de a acţiona, adică de 
a da sens vieţii, după cum moralul și politicul sînt ambele lipsite de inteli- 
gibilitate fără fundalul psihologic, fără profilul creatorilor valorilor 
morale și politice, fără contextele acţiunii și vieţii acestora. 


Sensul genealogiei moralei 


Prin lucrarea sa, Genealogia moralei, Friedrich Nietzsche inaugurează 
un mod de a aborda moralitatea și politicul, mai general problema valo- 
rilor umane, care se va regăsi atît în studiile de sociologie a religiei ale 
lui Max Weber sau în genealogiile și problematizările foucaultiene, cît 
și în sociologia cunoașterii în general, care datorează mult gînditorului 
german, în studiile unor filozofi ca Max Scheler sau Karl Mannheim. 

Prin această lucrare, Nietzsche deschide o cale de analiză a con- 
ceptelor morale și politice, a sensului acestora, prin combinarea anali- 
zei etimologice cu istoria, sociologia, analiza ideilor religioase, analizele 
juridice. Nietzsche scoate astfel conceptele morale și politice de sub 
vraja metafizicii, aşezîndu-le în aria devenirii istorice, culturale, sociale, 
religioase. Din acest punct de vedere, Nietzsche continuă opera de ino- 
vator a lui Machiavelli, cel care, în lectura aceluiași Isaiah Berlin, apare 
ca promotorul dacă nu al pluralismului, cel puțin al dualismului în ceea 
ce privește diferitele valori şi aria legitimă de aplicare și de sens a aces- 
tora. 

Genealogia moralei este, în mod evident, o lucrare polemică, așa cum 
arăta și subtitlul său („O scriere polemică adăugată recentei Dincolo de 
bine și de rău spre împlinire și înţelegere“). Numai că polemica nietz- 
scheeană merge mult mai departe decît pare să arate atacul la adresa 
obscurului dr Ree și a darwinismului moral al acestuia, a încrederii sale 
în progresul moral al omului. În primul rînd, gînditorul german este în 
general un polemist, unul care polemizează mai cu seamă cu el însuși, 
în măsura în care el are două, trei sau chiar mai multe feţe, așa cum 
declara în Ecce Homo. În al doilea rînd, Nietzsche polemizează cu valo- 
rile timpului său, cu valorile creștine, democratice, revoluţionare. În al 
treilea rînd, el polemizează cu o întreagă tradiţie filozofică ce coboară 
pînă la Platon, tradiţia, cum ar numi-o Berlin, monistă, cea care ridică 

un set de valori, un set de categorii la rang universal. În al patrulea 
rînd, el polemizează cu un anume tip uman, tipul sacerdotal, preotul, 
care este de fapt numele generic pentru orice tip uman teoretic, metafizic, 
democratic, de turmă, care cultivă un anume set de valori și care mai 
cu seamă are tendinţa de a exclude, de a interzice, într-un mod pervers 
şi ideologic, alte valori, alte căi de a conferi sens lumii. 

Atacul imediat al polemicii nietzscheene este însă îndreptat împotriva 
pozitivismului (unul dintre curentele dominante în epocă), a dialecticii 
hegeliene și a viziunii acesteia despre istorie ca reconciliere, dar și 
împotriva kantianismului și a viziunii transcendentale a acestuia, cu 
imperative adresate în numele unei instanțe impersonale, generice, uni- 
versale, imparţiale. Pozitivismului, gînditorul german îi răspunde prin 
perspectivismul său pentru care nu există fapte, ci doar interpretări. 
Dialecticii hegeliene, îi răspunde prin noțiunea sa de trăsături ideale de 
caracter, de tipuri ideale, care nu sînt suprimate de nici o mișcare dialec- 
tică. Transcendentalismului kantian, Nietzsche îi răspunde prin ideea 
potrivit căreia orice legitimare este extraraţională, ea nefiind rezultatul 
exercitării tribunalului rațiunii, dar mai cu seamă prin ideea potrivit 
căreia adevărata problemă nu este atit justificarea imperativelor, cît mai 
cu seamă demolarea lor, demontarea caracterului necesar prin reface- 
rea contextului lor de geneză și limitarea lor la contextul legitim de 
exercitare. 

Genealogia moralei este compusă din trei eseuri („disertații“). Primul 
dintre ele («Bine și rău», «bun și dăunător») tratează modul în care se 
formează evaluările și geneza diferită a sensurilor valorilor. Aici este locul 
în care se operează celebra distincţie nietzscheeană dintre „bun“ și 
„dăunător“, pe de o parte, și „bine“ și „rău“,pedealtă parte. Acest prim 
eseu are rolul de a creiona identitatea personajelor tragediei nietzscheene 
care este Genealogia moralei: sclavul și stăpînul. 

Cel de-al doilea eseu („«Vina», «conștiința încărcată» și altele aseme- 
nea lor“) are menirea de a introduce cititorul în recuzita sclavului, în 
instrumentele subterane prin care acesta a operat inversarea valorică de 
care este acuzat, anume reevaluarea valorilor stăpînului după propriile 
sale canoane ridicate la rangul de valori absolute, de adevăr. 

Cel de-al treilea eseu („Care e sensul idealurilor ascetice?) reprezintă 
apogeul scrierii nietzscheene în măsura în care el se centrează în jurul 
idealului ascetic, înșelătoare și perversă modalitate de a conferi lumii 
sens, inteligibilitate, scop, modalitate prin care impotenţa a fost ridicată 
la rangul de adevăr, prin care omul teoretic, omul contemplativ, a ajuns 
să se instituie ca singurul mod de viaţă autentic. Cel de-al treilea eseu 
reprezintă apogeul tragic al întregii scrieri deoarece el aduce analiza 
nietzscheeană pînă în miezul lumii moderne, care apare astfel ca poartă 
deschisă nimicului, ca poartă care nu se mai poate deschide decît înspre 
spaţiul imaginar și vid al lumii de dincolo, al cărei adevăr nu este altul 
decît atrofierea și impotența celui care a întors spatele vieţii și care a trans- 

format această acţiune în ideal, în întruchiparea binelui absolut. Dintr-o 
asemenea perspectivă a fost distrus miezul moralității și al religiozităţii 
(în măsura în care acestea au fost reduse la valorile sclavului, la valo- 
rile creştine și la cele ale democraţiei), dar și sensul politicului, în măsura 
în care valorile aristocratice au fost eliminate, au fost resemnificate şi 
exilate din spațiul acestei lumi. 


Resentiment, vină și ideal ascetic 


Conceptele-cheie ale primului eseu nietzscheean sînt cele de „revoltă 
a sclavului în moralitate“ și de „resentiment”. În jurul lor se conturează 
identitatea celor două personaje: stăpînul și sclavul, omul încrederii și 
al deschiderii, şi cel al resentimentului. 

Cei doi întruchipează două moduri diferite de a acționa. Tipul 
stăpînului este cel care se concentrează asupra timpului prezent, cel 
care se consumă în acțiunea sa prezentă, drept pentru care el este deschis 
și disponibil pentru viitor. De asemenea, el este cel care are încredere 
deoarece își este suficient sieși, nu are nevoie de ceilalți ca martori ai faptei 
sale, ca doveditori ai valorii sale. Stăpînul este cel care întîlnește frontal 
și deschis orice adversar. El este cel atît de vital încît preaplinul energiei 
sale îl face să fie mărinimos și iubitor în același timp, deoarece este 
capabil să depășească, să digere orice eveniment într-un mod creator, 
într-un mod direct, nepremeditat și sigur de sine. 

Modelul acestui tip este, așa cum mărturisește Nietzsche însuși, aris- 
tocrația războinică a vechilor popoare și nicidecum rasa nordică, așa cum 
s-a interpretat ulterior, invocîndu-se printre altele ex resia folosită de 
gînditorul german pentru a caracteriza acești războinici: „bestia blondă”. 
Expresia nietzscheeană se referă la curajul leului, animalul ce 
întruchipează, în discursurile lui Zarathustra, una dintre metamorfozele 
spiritului, alături de cămilă și de copil. Leul este cel care are puterea de 
a-și crea propria libertate și cel care poate spune nu chiar şi datoriei, în 
măsura în care aceasta este trecerea dincolo de spontaneitatea faptei, de 
acțiunea care se derulează aici și acum cu tot imprevizibilul și cu toate 
riscurile unui asemenea eveniment. Leul este cel care pregătește venirea 
copilului, a inocenţei și capacității de a uita și astfel de a începe, de a 
crea noi valori. 

Modul în care Nietzsche descrie tipul nobil al războinicului, tipul 
stăpînului, amintește de principele lui Machiavelli și de conceptul de 
virtu al gînditorului florentin. Într-adevăr, Nietzsche distinge virtutea 
— în sensul în care aceasta există în cazul tipului nobil — de virtutea 
în sens creştin. El identifică virtutea în primul sens cu virtu în sensul 
renascentist, virtutea liberă din punct de vedere moral, virtutea liberă 
de povara moralizării la care o supun predicatorii virtuţii, cei care lipsesc 
virtutea de farmecul rarității, al excepționalului, al inimitabilului, al 

nemediocrităţii, pe scurt de magia sa aristocratică. Este interesant că 
dintr-o asemenea perspectivă, moral și politic vorbind, ceea ce îl intere- 
sează pe Nietzsche nu este problema legitimării autorităţii, problema 
legitimării unei tabele a valorilor, și nici problema forjării unor instituţii 
politice drepte, eficiente sau raționale, ci pur și simplu problema genezei 
acestora și mai cu seamă modalitatea prin care indivizii pot evita situa- 
ţia în care devin prizonierii acestor instituţii, norme, valori. Din.acest 
punct de vedere, Nietzsche este un novator radical în ceea ce privește 
problematica morală și politică, un novator care însă nu face decit să ducă 
pînă la ultimele lor consecințe multe dintre problemele și modalităţile 
moderne de soluționare a acestora. 

n ceea ce privește figura sclavului, acesta este cel care face din resen- 
timent motorul acțiunilor sale, cel care inventează armele spirituale de 
luptă, cel care, în loc să se exprime spontan și cu detașarea celui nobil, 
alege ca obiect al acţiunilor sale valorile stăpînului, resemnificîndu-le. 
Lipsit de putere și conștient de acest lucru, sclavul are nevoie de celălalt 
pentru a dobîndi putere. Acţiunea este pentru el reacție. Creaţia sa este 
parazitară. Numai în măsura în care aruncă asupra celuilalt și asupra 
valorilor acestuia o lumină negativă, el capătă putere și îl domină pe 
celălalt. De fapt sclavul este creatorul instituțiilor și al valorilor, cre- 
atorul datoriei și al tuturor imperativelor. Fără acestea el nu ar putea 
supraviețui, deoarece la adăpostul lor se simte în siguranță. Sclavul 
așază la baza instituţiilor politice și a valorilor morale o întreagă rețea 
de concepte metafizice structurată, în principal, de cuplul esen- 
ță /aparenţă. Valorile stăpînului sînt atribuite, pe această bază, lumii 
aparente, fenomenale, o lume iluzorie, care trebuie depășită în numele 
valorilor lumii de dincolo, lumea adevărată. Impotenţa sclavului devine 
spirit. 

Politica sclavului este ceea ce Nietzsche numește politica predicato- 
rilor virtuţii, politica misionară a celui care nu se mulțumește să exprime 
în mod spontan valorile sale, dar care vrea să convertească restul lumii 
la credinţa și valorile sale, cel care vrea să-i facă pe toți „buni“ și să-i 
modeleze în acord cu „adevărul“. Aceasta este politica minoră a celui 
care tinde să extrapoleze valorile sale particulare, generate de situația 
sa determinată, la nivelul „umanităţii“, politica celui care vrea să umani- 
zeze în numele unui ideal, ce nu este altceva decît mascarea instinctului 
de turmă, a instinctului celui care, sub sloganul egalității umane, 
urmărește de fapt mediocrizarea, normalizarea tuturor. Aceasta este 
politica nevoilor minore, politica supusă instinctului conservării, nevoilor 
societății, pe scurt, ea este politica nonvizionară, politica ce creează și 
reproduce în mod uniform tipul uman supus și pasiv, cel în care viitorul 
este sterp, cel în care viitorul nu germinează. Ea este politica iubirii, nu 
a respectului. Politica bazată pe altruism, nu pe egoism. Există la 
Nietzsche un sens viguros al egoismului, în măsura în care pentru el ego- 
ismul este ego-morfism, iar altruismul este alter-are. 

Politica minoră este deci politica retragerii din fața celuilalt, politica 
conservării cu orice preţ, politica monologică, a celui care nu este capabil 
să acţioneze decît într-o singură tonalitate, pe cînd marea politică este 
politica omului complet, a celui care știe să îmbine, armonizîndu-le 
uneori, cele mai contradictorii voci, perspective, interpretări, a celui 
care, deși ancorat în contextul său, este conștient de limitarea sa, fiind 
astfel deschis viitorului și pregătit să pre-vestească venirea acestuia, 
pregătit să treacă dincolo de contextul său particular. Sclavul este pro- 
motorul politicii minore, în timp ce tipul nobil al stăpînului este singurul 
capabil să desfășoare ceea ce Nietzsche numește marea politică, politica 
agonală, a celui care înfruntă — în mod direct și nepremeditat — situa- 
ţia, politica creatorului, a legislatorului, a celui care știe să rămînă deschis 
faţă cu viitorul, față cu posibilitatea altor perspective, căci, așa cum 
afirmă Nietzsche, arta este mai importantă decît adevărul, arta în sensul 
de creație ce include în sine inocenţa distructiv-creatoare și polimorfă 
a vieţii. Aproape paradoxal, Nietzsche gîndește sensul politicului în 
strînsă legătură cu arta și cu viaţa, cu caracterul extrarațional, dar pro- 
fund uman al acestora. 

Cel de-al doilea eseu al Genealogiei moralei poate fi gîndit ca unul de 
trecere, unul care reia și rafinează cîteva dintre conceptele celui dintii, 
pregătind în același timp desfășurarea ultimului, a cărui parte centrală 
gravitează în jurul noțiunii de ideal ascetic. Al doilea eseu descompune 
noțiuni precum cele de conștiință, responsabilitate, suveranitate, voință 
liberă din perspectiva unei analize care leagă voința de resentiment, 
complexa noțiune nietzscheeană ce interpretează într-un fel aparte modul 
sclavului de a trăi timpul. Descompunînd aceste noțiuni, Nietzsche 
dezvăluie înrădăcinarea lor în contexte sociale și legale, contexte ce sînt 
însă — în principal — structurate psihologic, în măsura în care noțiunea 
esențială a întregului mecanism al moralei sclavului este resentimentul. 
Resentimentul stă, într-un fel, la baza conceptului de dreptate, așa cum 
aceasta a fost inventată de creștinism, și propovăduită ulterior de 
Revoluţia franceză și de socialism. De fapt, resentimentul este modul 
de a fi creator al celui slab, cel care, în pofida slăbiciunii sale, dorește 
puterea și vrea să domine. Incapabil să domine în mod frontal, direct, 
agonal, sclavul inventează întreaga recuzită metafizică și morală ca o jus- 
tificare și, mai cu seamă, ca o mascare a impotenţei sale. Procesul de mas- 
care a impotenţei este o îndelungată retragere a omului în interiorul său, 
o îndelungată spiritualizare și desprindere a sa de contextele imediate 
ale existenţei sale, contexte imprevizibile, simple, uneori sîngeroase, 
marcate de suferinţă. Sclavul conferă sens suferinţei. El inventează noțiu- 
nea de suflet și pe cea de conștiință, ca tot atîtea preludii ale idealului 
ascetic, înghețare supremă a vieţii în forma Dumnezeului crucificat, a 
zeului care se sacrifică pentru turma sa. Ultimă perversitate a unei turme 
care are nevoie, în mod apoteotic, de însăși sacrificarea zeului său pentru 
a se menţine în viaţă, pentru a-și justifica alegerea valorică. 

Modul prin care sclavul ajunge să domine este însă mult mai subtil 
și rafinat, deoarece el declară că orice abatere de la normele sale este o 
vină. Orice individ excepțional care sparge normele sociale este declarat 
vinovat și posesor al unei conștiințe vinovate. Nașterea societății 
marchează pentru Nietzsche momentul culminant al unui întreg proces 
de autoînchidere, de autoinhibare a instinctelor, de autodomesticire, de 
autosupunere. Incapabil să uite, incapabil să înfrunte adversarul în mod 
direct, agonal, închizîndu-se singur între zidurile societăţii, simbol prin 
excelenţă al normei, sclavul ajunge în situația de a-și inventa dușmanii, 
adversarii — și primul şi cel mai la îndemînă adversar este el însuși. 
Instinctele nedescărcate ale sclavului se întorc împotriva lui însuși, cul- 
minînd cu uciderea divinității înseși. Idealul ascetic este tocmai încu- 
nunarea acestei deturnări înspre propria fiinţă a instinctelor inhibate. 
Reprezentantul paradigmatic al sclavului este pentru Nietzsche preotul, 
marele purtător al forțelor negative întoarse împotriva vieţii înseși. 

Analizele nietzscheene dedicate originii conceptelor morale se 
situează foarte aproape de studiile weberiene de sociologie a religiei și 
de studiile foucaultiene dedicate genealogiei azilului, închisorii, clini- 
cii etc. Nota comună a acestor analize, dincolo de diferențele care le 
separă, este dată de următoarele elemente: a) sublinierea rolului activ 
al religiei creștine în apariţia tipului occidental de raționalitate; b) rolul 
factorilor sociali, psihologici, istorici, economici în formarea conceptelor 
morale și politice; c) reliefarea caracterului non-necesar al sensurilor 
morale și politice, al structurilor și instituţiilor politice și sociale, faptul 
că acestea s-au format prin întîlnirea unor elemente care nu erau ante- 
rior legate prin nici o structură de inteligibilitate, fie ea a rațiunii umane 
sau a arhitectonicii divine; d) legătura dintre morală și putere, dintre 
cunoaștere în general și putere, faptul că discursul este, într-o formă sau 
alta, expresia fie a relaţiilor psiho-sociale, fie a relaţiilor de autoritate 
dintr-un grup uman, dintr-un context de viață. Spre deosebire de Weber 
și de Foucault însă, Nietzsche pune un accent deosebit pe elementele 
psihologice, în centrul cărora se află conceptul de resentiment. 

Idealul ascetic este expresia voinţei de putere a castei preoţilor. 
Nervura idealului ascetic este resentimentul. Resentimentul reflectă psi- 
hologia sclavului, incapacitatea acestuia de a trăi în timp, nevoia aces- 
tuia de a prelungi trecutul și de a angaja, de a controla viitorul. Sclavul 
este incapabil să uite, să digere trecutul, el își proiecteză voinţa în trecut, 
de aceea el dorește răzbunarea. Fiind însă lipsit de putere, răzbunarea 
sa nu poate fi decît spirituală. În același timp, el simte nevoia să con- 
troleze viitorul în măsura în care nu este niciodată capabil să înfrunte 
cascada timpului, care — după cum avertiza încă Machiavelli — lovește 
pe nepregătite, și numai o fire puternică, ce posedă virtu, este capabilă 
să acţioneze folosind tot ceea ce clipa prezentă aduce cu ea. Dorind să 
controleze viitorul, să angajeze în avans, să întîmpine viitorul după o 
schemă prestabilită, dată de el, sclavul-preot inventează idealul ascetic, 

ascetismul, un mod de a evalua viaţa îndreptat împotriva vieţii, un mod 
de evaluare care exploatează sentimentul vinovăției. 

Pentru a controla viitorul, preotul angajează trecutul, în măsura în 
care ne simțim vinovați pentru energia neexprimată, pentru instinctele 
inhibate, pentru propria impotenţă. Suferința devine calea pentru a 
accede la adevăr, la sens, pentru a accede la lumea esenţelor. Suferința 
ca sacrificiu de sine pentru binele comunității, suferința ca reprimare a 
dorinţei sau mai degrabă ca o cultivare a dorințelor minore, călduțe, sufe- 
rinţa ca atrofiere a vieţii, suferinţa ca altruism, ca iubire pentru semen, 
suferința ca renunțare la propria individualitate, la propriul ego-mor- 
fism. 

Trucul preotului constă în faptul că el face din suferință „esența“ 
vieţii, conținutul acesteia. Suferinţa îmbracă astfel forma sentimentului 
de vinovăție, a fricii și a pedepsei, în loc să fie, așa cum este cazul firi- 
lor puternice, laitmotivul vieţii, versantul distructiv al acesteia care 
sporește energia, care stimulează, care împinge la creaţie, care dă creaţiei 
umane dimensiunea sa tragică (vezi Nașterea tragediei). Folosind toate 
aceste arme spirituale, preotul, tipul sclavului în general, ajunge să 
domine. Această dominație este și ea expresia unei puteri, o putere care, 
în viziunea lui Nietzsche, acţionează subteran înăuntrul valorilor morale, 
politice, democratice, socialiste, creștine ale Europei moderne. Această 
putere îmbracă în viziunea filozofului german o triplă formă: instinctul 
turmei împotriva celui puternic și independent, instinctul celui suferind 
și neprivilegiat împotriva celui norocos, instinctul celui mediocru 
împotriva celui excepțional. 

Este semnificativ faptul că, în acest punct, analiza nietzscheeană a 
democraţiei occidentale moderne și invocarea modelului politic elin ca 
sursă pentru regîndirea sensului acțiunii și creației umane întîlnesc atât 
analiza pe care Arendt o face colapsului democraţiilor occidentale sub 
tăvălugul maselor și al psihologiei omului de masă, cît și concepția aces- 
teia despre acțiune și caracteristicile acţiunii. Și Nietzsche, și Arendt 
pun accentul pe caracterul imprevizibil al acţiunii politice, pe imposi- 
bilitatea de a controla rezultatul acţiunii, de a-l închide într-o evaluare 
de tipul idealului ascetic, reliefînd astfel caracterul de înfruntare și expri- 
mare spontană, nepremeditată al acțiunii. 

urma demontării eșafodajului instituţiilor și valorilor occidentale 
moderne, în urma dezarticulării conceptelor discursului filozofic, a con- 
ceptelor morale și politice, Nietzsche aduce la lumină tripla relaţie a unui 
tip uman cu viaţa, cu sine și cu ceilalți. Relaţia cu viaţa este structurată 
de idealul ascetic, modalitatea de negare a vieţii și de punere a acesteia 
în slujba dorinței de dominație a sclavului. Relația cu sine este domi- 
nată de suferinţă și vinovăţie, în măsura în care sclavul nu poate trăi 
timpul decît prin prelungirea inhibatoare a trecutului într-un viitor care 
nu este propriu-zis trăit niciodată fiind depozitat în fruntariile lumii de 
dincolo, ale unei promisiuni eterne, ale unei amînări continue. Relaţia 

cu ceilalți este dominată de tentativa permanentă a sclavului de a 
reevalua valorile celuilalt, de a-l culpabiliza, de a-l nega și distruge spiri- 
tual, luînd ca obiect al acţiunii sale sensul pe care celălalt îl conferă 
vieţii. Acesta este pentru Nietzsche tipul uman al democrațiilor mo- 
derne, creatorul idealurilor revoluționare, filozofice, socialiste, al oricărui 
ideal care pretinde că vorbește în numele „umanităţii“, „progresului“, 
„adevărului“, „datoriei“, „conștiinței“. Nietzsche critică deci democraţia 
în măsura în care aceasta lucrează nu în direcţia individualităților puter- 
nice, ci în direcția animalului de turmă, a mediocrităţii, care nu poate 
decît să se supună, fiind incapabilă, din cauza atrofierii instinctului 
vital, să creeze. 

Dacă Genealogia moralei conţine o morală, aceasta nu poate să fie decît 
un mereu înnoit avertisment la adresa oricărui discurs care își maschează 
autorul în spatele unor „adevăruri“ și valori absolute, în spatele unor 
principii universal valabile, în spatele unor norme care își propun să nor- 
malizeze. În concordanţă cu această morală, Nietzsche apare atunci ca 
un adevărat filozof al metodei, ca un filozof care vrea mai degrabă să 
ne pună la îndemînă aparatul critic și conceptual pentru a ne dărîma 
propriile iluzii, propriile ideologii, propriii idoli și propriile idealuri 
ascetice. 

E Fsk = HE: 


Robert Nozick (n. 1938) 
ANARHIE, STAT ȘI UTOPIE (1974) 


Introducere 


Cartea Anarchy, State, and Utopia (Anarhie, stat și utopie)* este una dintre 
cele mai importante lucrări de filozofie politică apărute în ultima parte 
a secolului al XX-lea. Socotită de către mulţi reprezentanţi importanţi 
ai domeniului ca fiind cea mai originală și mai bine susținută ar- 
gumentare produsă în ultimul timp în filozofia politică de orientare 
analitică, Anarhie, stat și utopie Seeaai în centrul discuţiilor de filo- 
zofie politică, de teorie a dreptului și de etică. Aproape că nu există 
vreo antologie recentă de etică sau de filozofie politică în care să nu a- 
pară cel puţin un fragment semnificativ din această carte. De o deosebită 
și meritată atenţie se bucură mai ales concepția originală a lui Nozick 
despre dreptatea distributivă ca îndreptăţire („entitlement theory of jus- 
tice“”), ale cărei cadru general și elemente principale sînt elaborate în capi- 
tolul 7 al cărții care ne reține aici atenţia. 

În momentul apariţiei ei, în 1974, dar chiar şi astăzi, după mai bine de 
douăzeci de ani, Anarhie, stat și utopie a fost receptată și înțeleasă ca o provo- 
care redutabilă a aproape tuturor ideilor politice care alcătuiesc în- 
ţelepciunea politică obișnuită și convenţională a vremurilor noastre — 
gîndirea politică liberală, gîndirea socialistă și gîndirea conservatoare. 

Anarhie, stat şi utopie este alcătuită din trei părţi (Ținta argumentelor pe 
care le dezvoltă Nozick în (Pârteă] este aceea de a arăta că statul teoriei 
liberale clasice, „ca... stat minimal, limitat la funcţiile restrînse ale prote- 
jării împotriva forţei, furtului, înșelătoriei și asigurării respectării con- 
tractelor, ... este justificat” (p. 35). Partea a II-a, Nozick arată că toate 
argumentele prin care se urmărește justificarea statului mai-mult-decit-mi- 
nimal eșuează, pentru că orice stat cu atribuţii mai extinse decît acelea 
legitime ale statului minimal violează drepturile indivizilor. Concluzia 
acentei părţi este că starul minimal ete statul cu cele ma extinse atăbuţii 
care poate fi justificat. Cartea se încheie cu un capitol care alcătuiește 


Partea a III-a, în care Nozick vrea să ne convingă că statul minirnal este, 

în pofida aparențelor de austeritate și de extremă ariditate, un ideal 
însuflețitor pentru a cărui realizare și menţinere merită luptat. În acest 
scop, Nozick aduce în discuţie o temă celebră în gîndirea politică 
tradițională — și anume teoria utopiei — pentru ca, în cele din urmă, 
să poată să ne arate că partea viabilă a acestei teorii, cea care poate fi 
păstrată și dezvoltată, vizează chiar structura statului minimal. 

Într-un sens foarte general, tema centrală a cărții lui Nozick — și 
anume, justificarea statului minimal în fața pretențiilor și afirmațiilor 
anarhistului că statului îi lipsește legitimitatea morală întrucît, în 
exercitarea funcțiilor sale, încalcă drepturile indivizilor — dar și pro- 
blemele și argumentele colaterale care se desprind din această temă 
principală vin în prelungirea unei tradiţii bine articulate a gîndirii politice 
americane, care se definește prin încorporarea drepturilor naturale indi- 
viduale lockeene în Declaraţia de Independenţă și în Constituţia Statelor 
Unite. 


Argumentul arhist 


Punctul de pornire al argumentației lui Nozick îl constituie o clară 
afirmare a drepturilor indivizilor: „Indivizii au drepturi — spune Nozick 


oo aaa ae —_—— 





chiar la începutul cărţii sale — și nimeni; persoană sau grup, nu le poate 
face anumite lucruri (fără să le încalce drepturile)“ (ibid.). Dacă este 
privită cu toată seriozitatea, această afirmare accentuată a drepturilor 
indivizilor impune o examinare atentă a oricăror posibile atingeri ale 
forței și legitimității lor. De aceea, provocării teoretice lansate de anarhist 
(care susţine că statul, prin menținerea monopolului asupra folosirii 
forţei în scopurile protejării oamenilor în interiorul unui anumit teritoriu, 
ajunge, în cele din urmă, să violeze drepturile indivizilor și să fie, deci, 
imoral) merită să i se acorde toată consideraţia. 

Argumentele Părţii | sînt, așadar, îndreptate împotriva anarhistului 
care se opune oricărei forme de stat. În faţa atacurilor acestuia, sarcina 
de a produce un argument îi revine însă „arhistului” (expresie con- 
cepută de Nozick). lar pentru ca argumentul său să fie convingător, el 
trebuie să arate:() că statul poate să apară din starea de anarhie prin inter- 
mediul unui proces care nu conţine nici un pas imoral, (îi) că produce- 
rea statului nu este rezultatul intenției nimănui, și (3) că oamenii în 
starea socială definită de existenţa statului se află într-o situație mai 
bună chiar decît cea mai bună situaţie la care ei ar putea spera să ajungă 
într-o stare socială lipsită de stat. 

În acest scop, Nozick dezvoltă un argument de tipul consequentia mi- 
rabilis, al cărui principiu este următorul: dacă din asumarea unei pro- 
poziţii decurge falsul acestei propoziţii, atunci propoziția asumată este 
falsă. În mod corespunzător, Nozick pune ca punct de pornire al argu- 
mentului său arhist concesia pe care o face anarhistului cînd acceptă că 
există o stare de anarhie mai bună decît toate celelalte stări sociale (ceea 

ce înseamnă ad lilteram cea mai bună stare posibilă care este lipsită de 
structurile și de instituţiile statului). Această cea mai bună stare de 
anarhie este pentru Nozick starea naturală lockeană, pe care el o con- 
jugă, într-un mod foarte inteligent și ingenios, cu conceptul „acţiunii 
miîinii invizibile“, dar pe care o desparte de problematica teorie locke- 
ană a contractului social, tocmai pentru a nu slăbi argumentul anarhis- 
tului și pentru a nu întări sofistic propriul său argument arhist. 

Starea naturală lockeană dispune de toate resursele necesare pentru 
a fi considerată acea situaţie care, la prima vedere, pare să fie o stare 
optimă nonstatală. Din perspectiva posibilității depășirii stării naturale 
pe o rută care să nu reclame prezenţa unui contract social (pentru care 
Locke şi urmașii săi au fost adesea criticaţi), dar care să conducă la 
apariția unei entități cvasistatale (asociaţie de protecție) într-un mod 
neintenţionat, Nozick asuma existenţa cîtorva fapte morale care definesc 
starea naturală lockeană și care, dacă argumentul arhist reușește, devin 
condiţii ale posibilității apariţiei statului din starea naturală optimă. 
lată care sînt aceste fapte morale ce delimitează spațiul moral al stării 
naturale: 

i) Fiecare persoană care se află în starea naturală are dreptul să aplice 
drepturile sale (sau pe ale altuia) într-un fel potrivit din punct de vedere 
moral și să pretindă o compensație corespunzătoare de la cei care i-au 
violat drepturile. 

ii) Fiecare persoană are dreptul — limitat într-un mod corespunzător 
— de a pedepsi violările drepturilor unor terțe persoane. 

iii) Mai multor persoane le este permis să facă împreună, prin inter- 
mediul unui acord liber și mutual, tot ceea ce îi este permis fiecăreia să 
facă în mod individual, în ceea ce privește aplicarea drepturilor și pedep- 
sirea infracţiunilor. 

iv) Unui individ și, prin urmare, unui grup de indivizi le este permis 

să delege sarcinile de aplicare a drepturilor, de pedepsire, ș.a.m.d. altor 
persoane, în calitate de agenţi ai lor (care pot fi, deși nu este necesar, anga- 
jați ai celor dintii). Acești agenţi nu vor acționa în nume propriu ca per- 
soane, ci în rolul care le-a fost atribuit ca reprezentanți autorizați ai 
altora. Drepturile sînt transferabile în așa fel încît unei persoane să-i fie 
permis, prin intermediul unui număr de astfel de transferuri de drep- 
turi, să devină depozitarul /purtătorul mai multor drepturi, întocmai 
precum un delegat poate să fie purtătorul mai multor delegaţii în alegerea 
unui comitet sau așa cum un avocat poate să reprezinte interesele civile 
ale mai multor clienţi într-un proces. 
(() Cel de-al patrulea fapt moral definitoriu pentru starea naturală 
optimă este, în mod evident, crucial pentru reușita argumentului arhist 
conceput de Nozick. lar dacă acest argument își atinge ținta, atunci ceea 
ce învăţăm din el, printre altele, este că, deși concepută ca fiind optimă, 
starea naturală lockeană nu este și stabilă. 

Ce anume face însă ca starea naturală să nu fie stabilă? În pofida opti- 
malităţii ei ca stare nonstatală, starea naturală lockeană nu poate fi sta- 
bilă pentru că însuși modul ei de funcţionare declanșează un proces 
neintenționat care conduce la depășirea stării naturale și la apariţia unei 
entități cvasistatale. Acest proces este declanșat, în primul rînd, de pro- 
blemele pe care le produce aplicarea privată și personală a drepturilor 
individuale. În lipsa instituțiilor speciale, indivizii înșiși încearcă să 
aplice pedepse și să impună plata unor compensaţii acelora de pe urma 
cărora este posibil să fi suferit anumite vătămări. Lipsa unor instituții 
special abilitate pentru a aplica drepturile individuale îi face pe indivizii 
aflaţi în starea naturală să se confrunte cu următoarea dilemă. Fie indi- 
vizii izolaţi sînt prea slabi și nu au suficientă putere pentru a aplica 
efectiv și pentru a supraveghea respectarea propriilor lor drepturi în fața 
altora mai puternici, fie ei sînt destul de puternici pentru aceasta, dar 
atunci este posibil ca un șir nesfirșit de acte de răzbunare și de impunere 
a plății unor compensații să pună în primejdie respectarea drepturilor 
naturale individuale și, pe această cale, să zdruncine stabilitatea so- 
cietăţii care vieţuiește în sînul acelei stări naturale. 

Prin urmare, dacă indivizii renunţă într-adevăr la această stare natu- 
rală — fără ca aceasta să fie, trebuie subliniat, rezultatul unei decizii 
conștient asumate sau al încheierii unui contract — și ajung, în cele din 
urmă, să constituie o formă de guvernămînt civil, atunci inconvenien- 
tele celei dintii sînt mai mari decât acelea produse de către cea din urmă. 
Totuși rămîne să fie arătat modul în care procesul declanșat în starea natu- 
rală de către neajunsurile aplicării private a drepturilor cuiva ajunge să 
dea naștere (într-un mod legitim din punct de vedere moral) statului. 

În acest scop și pentru a evita capcanele întinse de teoria contractului 
social lockean, Nozick construieștă 6 explicaţie de tipul „miinii învizi- 





i Di ee e e in i ———_— PD EEE 
bile“, prin care arată cum anume ar âpărea un stat minimal dintr-o stare 
de anarhie, prin intermediul unui proces a cărui apariție nu a fost în 


intenţia nimănui. În decursul acestui proces apar „âgenţiite de pro- 
tecţie“, care vor reclama monopolul asupra folosirii forţei în vederea pro- 
tejării drepturilor individuale, prefigurînd astfel funcţia definitorie a 
statului. Ele trebuie să-i apere pe indivizii care trăiesc în limitele teri- 
toriilor lor de jurisdicție și să supravegheze respectarea drepturilor lor 
individuale. Agenţiile se angajează într-un gen de competiţie pentru 
supremație care va duce, în cele din urmă, la apariția unei instituţii de 
protecție dominante. În acest proces urmează a fi decelate cîteva faze, 
deoarece considerarea lui globală nu va face loc acelor discriminări fine 
de care este nevoie pentru a arăta care dintre agenţiile de protecție este 
echivalentă cu statul minimal, singurul justificabil moral, și care agenţie 
nu poate fi justificată moral (fie pentru că nu satisface toate condiţiile, 
fie pentru că depășește prerogativele legitime ale acestui tip de stat). 
n procesul evolutiv de trecere de la starea naturală la statul mini- 
mal există patru faze: i) Din starea naturală în care oamenii posedă 

drepturi naturale și acţionează, în general, moral, vor evolua mai întîi, 
în condiţiile în care unii indivizi nu acționează moral și violează drep- 
turile altora, Asociaţii de Protecţie Reciprocă în care oamenii cumpără 
protecţie față de alţii, aşa cum cumpără orice bun de pe piaţă; ii) 
Asociațiile de Protecţie Reciprocă se grupează într-o Asociaţie de Protecţie 
Dominantă a cărei putere este preeminentă într-un teritoriu dat; iii) 
Asociaţia de Protecție Dominantă, la rîndul ei, se transformă într-un 
Stat Ultra Minimal, care este o Asociaţie de Protecție Dominantă în care 
protecţia este cumpărată ca o marfă, dar care, spre deosebire de această 
Asociaţie, deţine monopolul asupra folosirii forţei; iv) Statul Ultra 
Minimal evoluează în cele din urmă într-un Stat Minimal, care adaugă 
la cele două trăsături ale celui dintîi o politică de redistribuire (deși 
Nozick contestă că aceasta ar fi totuși așa ceva) a protecţiei anumitor 
indivizi independenți, care nu sînt clienţi ai Statului Ultra Minimal, pe 
seama costurilor suportate de clienţii Statului Minimal. 

Două întrebări ne vin imediat în minte. În primul rînd, cît de plau- 
zibil este acest proces evolutiv prin care statul ar apărea din starea natu- 
rală și în ce fel să înțelegem concurenţa dintre agenţiile de protecţie care 
duce la apariția unui monopol foarte special, monopolul statului asupra 
folosirii forţei? Ca pe o competiţie de piaţă, cu alte cuvinte ca pe o con- 
curenţă de tip economic, sau ca pe un conflict de tip armat? Și în al 
doilea rînd, dacă această narațiune despre apariția statului minimal din 
starea naturală este plauzibilă, de ce ar avea ea virtuți explicative și ar 
fi convingătoare în justificarea unor state reale? 

Voi prezenta cîteva răspunsuri: unele sînt doar sugerate în cartea lui 
Nozick, în timp ce altele pot fi concepute și dezvoltate într-un mod con- 
sistent în cadrul delimitat de autor. Voi semnala, totodată, cîteva difi- 
cultăți pe care le ridică aceste răspunsuri. 

Procesul descris este plauzibil, pentru că Nozick poate să arate cum 
ar apărea statul minimal din starea de anarhie fără a fi nevoit să recurgă 
la existența unui contract social. Superioritatea conceptuală și 
metodologică a unei explicaţii de tipul „mi.inii invizibile” în faţa uneia 
contractualiste se arată în două feluri: în primul rînd, pentru că sub- 
minează credibilitatea oricărei variante a unei teorii voluntariste și /sau 
„Cconspiraționale“ despre formarea și evoluţia unor structuri sociale și 
apoi pentru că așază explicaţia apariţiei statului mai aproape de teoriile 
comportamentului economic al indivizilor. 

Cu alte cuvinte, narațiunea pe care o prezintă Nozick este plauzibilă 
și are virtuţi explicative pentru că apariţia statului este concepută ca 
rezultat al unui proces similar proceselor economice concurenţiale bazate 
pe funcţionarea mecanismelor pieţei, mai degrabă decît ca o consecinţă 
a violenţei și a constrîngerii militare — deși este evident că explicaţia 
pe care o concepe Nozick nu exclude rolul pe care-l joacă factorul mili- 
tar în acest proces. Narațiunea lui Nozick reconstruiește rațional apariţia 
statului minimal și ne spune că depășirea stării de anarhie este în logica 

sau în natura unor procese reale, pentru că reușita acţiunilor indivizilor 
depinde de stabilirea unei minime coordonări a activităților lor și de 
garantarea respectării drepturilor individuale. Așadar, parafrazînd o 
frază celebră, dacă statul nu ar fi existat, atunci el ar fi trebuit inventat. 

Dar dacă punem procesul apariției statului pe un teren economic, 
atunci urmează imediat întrebarea: ce anume determină ca „serviciul“ 
pe care îl vinde asociația de protecţie dominantă să fie obiectul unui 
monopol absolut din partea acestei asociaţii? Nici o altă marfă sau ser- 
viciu atrase în circuitul economic nu pot face obiectul unui astfel de 
monopol. De ce consideră Nozick că ar exista un tip de monopol natu- 
ral în domeniul protecției drepturilor care face din acesta ceva diferit 
de orice alte mărfuri sau servicii? Nu aflăm, în Anarhie, stat și utopie, un 
răspuns convingător la această problemă. 


Dreptatea ca îndreptățire 


cipal două fire din a căror urzeală rezultă puterea teoriei sale: justificarea 


Prezentarea generală a cărții lui Nozick trebuie să pună în lumină în prin- 





statului minimal în fața atacurilor anarhiști or și conturarea cadrului ge- 
neral pentru o nouă teorie despre dreptatea distributivă — dreptatea ca 
îndreptățire. Dacă le vom examina în mod comparativ, atunci vom vedea 
că toate argumentele care se subsumează atingerii acestor două obiec- 
tive încorporează o caracteristică definitorie pentru întregul demers 
urmat de Nozick: accentul pus pe procese, și nu pe structuri sau scopuri. 
Teoria sa despre stat poate fi caracterizată foarte sumar ca o încercare 
de sortare a diferitelor ingrediente ale unui proces care poate da naștere 
unui stat justificabil moral, iar teoria sa despre dreptate ca îndreptățire, 
articulată în jurul unor principii istorice nonstructurate, apare ca fiind 
impregnată de aceeași viziune generală procesualistă. 
4JTeoria dreptăţii ca îndreptățire introduce în filozofia morală și în 
ştiinţele juridice o nouă paradigmă definită, așa cum am spus, de un pro- 
fund caracter istoric și antistructural. Intuiţia morală principală pe care 
o codifică teoria lui Nozick este aceea că „o distribuire [a Elo și 
veniturilor] este dreaptă dacă provine dintr-o altă distribuire dreaptă prin 
mijloace legitime“! (p. 199) Doi iii 
Pentru a repara încălcările principiului de mai sus, Nozick îi adaugă 
un principiu al rectificării. Acest principiu al rectificării folosește infor- 
mații istorice cu privire la situaţii trecute și la nedreptățile care s-au 
comis în acele situații, pre um și informaţii despre starea actuală de 
lucruri care decurge, pînă la momentul curent, din comiterea acelor 
nedreptăți. Rectificarea nedreptăților comise urmează să țină cont de esti- 
marea situaţiei contrafactuale cea mai probabilă, care este accesibilă din 
starea actuală și care este foarte probabil să se fi realizat ea însăși în mod 
real, dacă în trecut nu s-ar fi produs nedreptatea respectivă. 

Puternic opuse principiilor rezultatului final sau ale stării finale, 
„principiile istorice ale dreptăţii [ca îndreptățire] susțin că împrejurările 
sau acțiunile trecute ale oamenilor pot să creeze îndreptăţiri sau merite 
diferite cu privire la lucruri“ (p. 203). Astfel, păstrînd o legătură critică 
(dar strînsă) cu teoria lockeană despre instituirea drepturilor de pro- 
prietate, teoria îndreptățirii afirmă că originea oricărei pretenții legitime 
legate de proprietatea cuiva asupra unui obiect care nu aparține nimănui 
rezidă în combinarea muncii acelei persoane cu acel obiect și în satis- 
facerea condiţiei lockeene ca, ulterior aproprierii private a obiectului și 
ca o consecinţă a aproprierii lui, cei care nu mai au libertatea să se 
folosească de acel obiect să nu fie, datorită acestei circumstanţe, într-o 
situație mai proastă decît erau înainte ca acel obiect să fi fost apropriat. 

De asemenea, principiile îndreptățirii nu sînt structurate, adică nu cer 
„Ca o distribuire să varieze împreună cu o dimensiune naturală, cu sumă 
ponderată de dimensiuni naturale sau cu o ordonare lexicografică de 
dimensiuni naturale” (p. 204). Și este imiportant să se observe că, deși 
teoria lui Nozick păstrează această notă distinctivă lockeană și face din 
muncă — într-un sens larg — factorul care creează îndreptățiri, Nozick 
nu vorbește despre cantitatea de muncă, așa cum se întîmplă în teoria 
marxiană a valorii-muncă. Pentru că acest fel de a concepe lucrurile ar 
conduce Ta un principiu istoric structurat al dreptății distributive, pe care 
Nozick nu-l acceptă și vrea să-l elimine. Dar dacă privim lucrurile și mai 
general, aşa cum sublinia Nozick, „aproape fiecare principiu al dreptății 
distributive care a fost propus este un principiu structurat“. Or, ţinta 
predilectă a atacurilor lui Nozick este constituită de teoriile stării finale 
sau teoriile structurate ale dreptăţii distributive, care includ nu numai 
teoriile marxiene, dar și teoria lui Rawls (cf. p. 307 şi urm. și respectiv 
p. 248 și urm.). Aceste teorii sînt incompatibile cu propria sa teorie a 
îndreptățirii, de vreme ce „principiile structurate ale dreptății distribu- 
tive necesită activități de redistribuire”, în timp ce „din punctul de 
vedere al teoriei îndreptățirii, redistribuirea este, într-adevăr, o chestiune 
serioasă care implică violarea drepturilor oamenilor“ (p. 217). Privite din 
acest unghi, toate argumentele din capitolul 7 sînt îndreptate împotriva 
redistribuirii. 


Regîndirea acțiunii umane 


Atît argumentul arhist, cît şi noua doctrină despre dreptate ca îndrep- 
tățire, două componente cruciale ale noii paradigme propuse de Cârtea 
Ii NVozică (69% IE gilidire pes lunii umane în raporturile ei cu drepturile 
individuale, cu valorile şi cu riormele morale. Prima problemă impor- 
tanită care se pune în această ordine de idei vizează felui în care trebuie 
abordat caracterul moral al acţiunilor noastre; altfel spus, trebuie să 


socotim drepturile individuale ca pe niște scopuri deosebit de impor- 

tante ale acțiunilor noastre sau ca pe niște constrîngeri colaterale morale 
impuse acţiunilor permise? Iar a doua problemă constă în circumscrierea 
locului pe care urmează să-l ocupe mecanismele redistributive, dacă în 
general există vreun loc legitim pentru ele, în structura statului minimal. 

În mare măsură, argumentul libertarian pe care îl concepe Nozick 
pentru a apăra caracterul legitim al statului minimal își datorează forma 
și conţinutul felului în care el respinge răspunsurile pe care utilitarismul 
și teoriile structurate și nonistorice ale dreptăţii le-au dat acestor două 
întrebări din urmă. 

Privită dinspre dihotomia scopuri — constrîngeri-colaterale, dis- 
cuţia despre drepturile individuale îl face pe Nozick să aducă în atenția 
noastră argumente antiutilitariste, pe care le va reitera cu mare forță în 
critica teoriei lui Rawls despre dreptate ca echitate (fairness), și angaja- 
mentul său puternic față de dimensiunea istorică și antistructurală a con- 
cepției sale despre stat și dreptatea distributivă. În opinia lui, a susține 
că preocuparea pentru domeniul moralei trebuie circumscrisă analizei 
valorilor și normelor morale doar în calitatea lor de scopuri morale sau 
de stare finală a acţiunilor noastre echivalează cu afirmarea unui punct 
de vedere care este compatibil cu o concepție utilitaristă despre drep- 
turi. După cum subliniază Nozick: „în structura utilitaristă, încălcarea 
drepturilor (care trebuie iniiiriizara) ar înlocui pur și simplu fericirea 
totală în calitate de stare finală relevantă“ (p. 749) (Po 
) Problema pe care o ridică Nozick aici este că utilitarismul drepturilor 
ste compatilil cu încălcarea dreptuilar Mdivizilor În concepția” utili- 
taristă, drepturile persoanele pot Ei violate stanci elnd se urmărește ca, 
pe această cale, să se obțină un bun social mai mare pentru o ipotetică 
entitate socială. Nu s-ar putea totuși ca avocatul drepturilor-individuale- 
ca-scopuri-morale-ale-acţiunilor-noastre să pretindă că s-a disociat de 
ideea că ar exista un anumit scop social dat pe care-l împărtășește o enti- 
tate socială? Desigur, așa ceva este posibil, însă această disociere nu-l 
poate proteja pe acesta şi față de următoarea observaţie, care este deci- 
sivă pentru a ne convinge de avantajul conceperii drepturilor individua- 
le, în maniera Nozick, ca niște constrîngeri colaterale. Concepția 
utilitaristă a raționalității sociale cere ca o anumită valoare să fie maxi- 
mizată la scara întregii societăţi, impunînd astfel o anumită presiune ca 
indivizii să fie trataţi în calitate de mijloace în vederea acelei maximizări 
(indiferent dacă ceea ce urmează a fi maximizat este plăcerea sau 
recunoașterea drepturilor), și nu ca scopuri-în-sine morale cu drepturi 
inviolabile. 

Totuși, date fiind cîteva temeiuri solide — dintre care cel mai însemnat 
îmi pare a fi acela că nu există entități sociale, ci numai indivizi diferiţi, 
cu vieţi separate (cf. pp. 74-75) — ideea că indivizii sînt scopuri în sine 
(și nu doar mijloace în vederea maximizării utilitariste) nu mai este ceva 
peste care să se poată trece ușor. În consecinţă, așa cum subliniază 
Nozick pe bună dreptate, „ei nu pot fi sacrificați sau folosiţi pentru 

înfăptuirea altor scopuri, fără consimțămîntul lor. Indivizii sînt invio- 
labili“ (p. 73). 

Nozick este capabil să evite utilitarismul drepturilor, pentru că în 
teoria sa nonviolarea drepturilor nu mai apare în calitate de stare finală, 
sau ca un scop moral, ci în calitate de constrîngere colaterală impusă 
asupra acţiunilor oamenilor. Astfel, explică Nozick, ceilalţi „nu pot fi 
folosiţi în acele modalități pe care constrîngerea colaterală le exclude” 
(p. 74). 


Justificarea statelor reale 


Ceva mai înainte ridicam o problemă pe care am lăsat-o oarecum în 
suspensie. Întrebarea pe care mi-o puneam era în ce măsură justificarea 
morală a statului minimal prin derivarea lui din starea naturală, graţie 
unui proces neintenţionat și care nu violează drepturile nici unui individ, 
ar oferi suficiente temeiuri și pentru justificarea statelor care există în 
mod real? Pentru că este destul de puţin clar de ce și mai ales cum 
anume ar putea fi legitimat un stat existent, fie el și minimal, prin inter- 
mediul unei explicații care ne arată că un stat minimal ar putea să apară 
într-un mod legitim prin intermediul unor procese de genul „miîinii 
invizibile“. Răspunsul meu la această întrebare este că teoria îndreptăţirii 
stabilește un standard al justificării morale care este mult prea înalt 
pentru a putea fi satisfăcut de către statele care există în mod real. 
Aceasta ne face să vedem mai clar însă care sînt problemele pe care vrea 
să le abordeze Nozick și, mai ales, despre ce anume nu este cartea lui. 


Anarhie, stat și utopie este o carte cu un foarte pregnant caracter teo- 


retic. Autorul ei dezvoltă teorii și construieşte argumente și contraar- 





gumente foarte abstracte, care arată limpede că el este interesăt într-o 
măsură mult mai mare de virtuțile formale ale doctrinei sale și de pu- 
terea de a imagina situații posibile care să infirme teoriile rivale și care 
să coroboreze propria sa teorie, decât de substanţa concretă a unor analize 
social-politice. De altfel, caracterul abstract-formal al celor mai multe con- 
cepte și argumente folosite în această carte este certificat și de prezenţa 
masivă a unei singure științe sociale chemate să dea substanţă teoriilor 
ei, teoria economică, ea însăși foarte abstractă și matematizată, și de 
lipsa aproape totală a psihologiei sau a sociologiei. 

Totuși, fără riscul de a greși, cred că din teoria sa se pot desprinde 
cîteva consecinţe care prezintă interes și pentru latura practică a pro- 
blemelor pe care le abordează. În această ordine, ar fi de remarcat că ima- 
ginea globală a statului minimal contrastează puternic cu funcționarea 
și prerogativele reale ale statului capitalist contemporan. Apoi, dacă 
teoria îndreptățirii ar fi aplicată la situaţii concrete, atunci mai mult ca 
sigur că principiul rectificării ar trebui folosit asupra vastei majorități a 
bunurilor și proprietăţilor private și de stat existente, deoarece multe din 

ele au fost, cu siguranță, obținute pe căi nedrepte. Imensitatea acestui 
„proiect“ arată cît de utopic și de neoperaţional este el. Acesta este un 
fapt trist al vieții societăților omenești, dar un minim realism ne spune 
că aceste chestiuni factuale sînt ireparabile. Într-un singur pasaj de altfel 


(p. 284), Nozick spune că redistribuirea pe care o întreprinde st. statul — 
căreia el i se opune din considerente doctrinare — s-ar putea dovedi di salu- 


tară „pentru corectarea unor nor nedreptă ăți comise în trecut. 
PI O Pa ÎN ea ee 


Autorul față cu cartea 


Anarhie, stat şi utopie este o carte vie, puternică și curajoasă care nu te 


poate lăsa indiferent și te somează să gindești rosturile omului și ale socie- 
tății lui în termeni ri6râli şi politici. Este însă drept fâță de autorul 
acestei cărți să spunem că astăzi, deși consideră încă teoria sa despre drep- 
tate ca fiind corectă, Nozick nu mai crede în mesajul general al cărţii sale. 
Imaginea pe care ea o transmite despre viața noastră ca indivizi și despre 
ființa noastră socială i se pare acum neadecvată și greșită (Nozick 1989: 
286-296), pentru că nu ține deloc seamă de importanţa simbolică a pre- 
ocupărilor și acţiunilor politice cu caracter oficial în domeniul pro- 
blemelor sociale de interes comun pe care oamenii urmăresc să le rezolve. 

Lui Nozick i se pare acum evident că a lăsa acea arie de preocupări 
și de activități sociale, care marchează simbolic natura socială și soli- 
daritatea omenească, doar pe seama bunului plac al oamenilor și la lati- 
tudinea unor instituţii ale societății civile (așa cum face teoria sa din 
Anarhie, stat și utopie) este complet greșit. Despărțirea lui Nozick de i- 
bertarianism nu se datorează, aşadar, incapacității acestei doctrine — ale 
cărei fundamente filozofice au fost excelent puse în lumină în Anarhie, 
stat şi utăpie — de a face loc preocupărilor noastre individuale și private 
pentru spaţiul simbolic al solidarității umane și pentru acţiuni concrete 
de ajutorare a celor mai defavorizaţi membri ai comunității noastre. 
Căci nimic din teoria lui Nozick nu se opune realizării acestui scop pe 
calea contribuţiilor private sau pe calea convingerii prin argumente a 
acelora care nu manifestă o astfel de preocupare. Motivele pentru care 
Nozick socotește acum că teoria sa a eșuat în privinţa evaluării corecte 
a acelor acțiuni politice care depășesc prerogativele legitime ale statului 
minimal, dar pe care oamenii le întreprind prin intermediul guvernămîn- 
tului pe care și-l aleg tocmai pentru a îmbunătăţi situaţia semenilor lor 
aflaţi în nevoie, sînt mult mai adînci. Acţiunile noastre politice comune, 
subordonate binelui public și ajutorării celor mai defavorizați dintre 
noi, intensifică realitatea solidarităţii sociale și a preocupării omenești 
pentru nevoile altora, grație exprimării lor solemne și simbolice prin inter- 
mediul programelor politice care sînt urmărite de către guvernele alese 
în mod democratic. Mai mult chiar, aceeași acţiune politică mediată de 
către guvern nu numai că dă o expresie simbolică grijii omenești pentru 

ceilalți, dar chiar contribuie la constituirea acestor legături omenești din 
care se nutrește solidaritatea socială. Căci afirmarea publică a preocupării 
față de nevoile altora nu se rezumă doar la discursuri frumoase și însu- 
flețitoare, oricît de importante ar fi acestea, ci devine realitate o dată cu 
acceptarea de a participa la politicile redistributive ale guvernului, prin 
plata taxelor și a impozitelor, și o dată cu acordul conștient și informat 
faţă de politicile de limitare a libertăţilor privitoare la exercitarea anu- 
mitor genuri de acţiuni, cum ar fi, de pildă, acelea care sînt cunoscute 
ca generînd discriminări sau care au un potenţial discriminatoriu. 

Importanța exprimării solemne și simbolice a solidarității sociale și 
a preocupării noastre faţă de ceilalti, prin intermediul unor acţiuni pu- 
blice girate de către guvernăminte alese în mod democratic, capătă un 
loc atît de special în meditaţiile recente ale lui Nozick asupra politicului, 
încît autorul nu se sfiește să ne lase să înțelegem că acolo unde angaja- 
mentele sale libertariene erau în răspăr față de preocuparea obsesivă și 
problematică a utilitarismului privitoare la îmbunătățirea situaţiei celor 
aflaţi în nevoie, eroarea era de partea libertarianului, iar judecata morală 
sănătoasă de partea utilitaristului. 

Cred că aceste rezerve pe care Nozick însuși le exprimă faţă de teoria 
sa sînt nu numai foarte semnificative pentru evoluţia de dată mai recentă 
a filozofiei sale politice, ci și pline de învăţăminte în privinţa corec- 
tivelor de care are nevoie o teorie libertariană. Ținînd cont, așadar, de 
toate aceste consideraţii, cred totuși că putem recunoaște și aprecia la 
întreaga lor valoare forţa, ingeniozitatea și curajul teoriei morale a lui 
Nozick despre statul minimal și dreptatea ca îndreptăţire. 


Notă 

* Acest text reprezintă o variantă revăzută a „Cuvîntului înainte” cu care începe 
versiunea românească a cărții lui Nozick, Anarhie, stat și utopie, publicată la 
editura Humanitas, București, 1997. Citatele din text sînt din ediţia 
românească. 

William of Ockham (cca 1285-1349) 
SCRIERI POLITICE (1332-1342) 


Nu se știu prea multe despre primii ani ai activităţii lui Ockham, cu 
excepţia faptului că au fost petrecuţi în Anglia, departe de conflictele 
dintre împărat și papă, la care avea să participe mai tîrziu. Nici chiar 
data nașterii sale nu e sigură. Se știe totuși că William of Ockham a fost 
numit sub-diacon de către arhiepiscopul Winchelsey în biserica Sf. Maria 
din Southwark, la 26 februarie 1306 (prima dată cînd e menționat într-un 
document). Deși nu se cunoaște data cînd s-a alăturat ordinului fran- 
ciscan, se pare că a fost rezident la mînăstirea franciscană din Reading, 
unde i-a fost conferit dreptul de a predica la 5 noiembrie 1320. Este 
sigur că Ockham a studiat la Oxford, probabil la Merton College, între 
1310 și 1324. În 1321 el întrunea toate condiţiile pentru obținerea titlului 
de maestru în teologie, își ținuse chiar și cursul inaugural, dar nu a 
devenit niciodată maestru regent (de unde și denumirea de inceptor) 
din cauza opoziţiei rectorului, John Lutterel, care l-a și denunţat ca eretic 
papei loan al XXII-lea, în 1323. 

Chemat la Avignon, Ockham a ajuns probabil acolo spre sfîrșitul lui 
1324. El însuși afirmă (în Epistola ad fratres minores) că ar fi stat acolo patru 
ani și se știe că a plecat din Avignon, împreună cu Michael de Cesena, 
la 26 mai 1328. O ședere atît de lungă s-a datorat probabil amînărilor și 
lungului proces al audierii sale de către curia papală. El nu a fost totuși 
condamnat pînă în 1328, cînd a fugit la curtea lui Ludovic de Bavaria, 
cunoscut ca inamic al papei. Acesta oferise deja protecţie unui alt inte- 
lectual proscris, Marsiglio de Padova. Ockham a ajuns mai întîi la Pisa 
și apoi la Miinchen, unde a rămas pentru restul vieţii. În timpul acestei 
perioade a scris mult, dedicîndu-se apărării doctrinei franciscane a sără- 
ciei evanghelice și a drepturilor imperiale ale lui Ludovic de Bavaria. 
Prima temă l-a interesat mai ales pe la 1330, cînd a scris un număr de 
tratate împotriva politicii papale și în apărarea franciscanilor spiritualiști. 
Spre sfîrșitul decadei, s-a concentrat însă mai mult asupra problemelor 
guvernării laice și a relaţiilor sale cu Biserica. 

Ockham a fost considerat un reprezentant al relativismului politic 
(Blythe 1992: 166), dar poziţia lui nu poate fi redusă la asta. El avea obi- 
ceiul de a prezenta o multitudine de opinii în legătură cu o problema 
fără a preciza întotdeauna pe care o preferă. De aceea poate fi dificil de 
stabilit care e interpretarea corectă a operei sale. Totuși în cele mai multe 
cazuri el se referă la guvernarea optimă într-un anumit loc sau timp și 
într-o anumită cultură. Unii exegeți (precum R. Scholz) consideră că 

Ockham nu era interesat de structura guvernării sau de teoria politică 
în general, ci doar de controverse teologice și de luptă dintre imperiu 
și papalitate. Alţii (precum A. McGrande), dimpotrivă, încearcă să 
demonstreze pragmatismul lui Ockham prin faptul că el judecă 
guvernarea în funcţie de scopul său practic și nu de valori metafizice: 
diferite circumstanţe impun diferite moduri de guvernare și nu este nici 
o legătură necesară între scop — binele comun — și mijloacele prin care 
se ajunge la el. Oricum, punctul său de vedere e mai puțin doctrinar decît 
al lui Marsiglio de Padova, contemporanul său. Pe de altă parte, atacul 
său la adresa puterii absolute (plenitudo potestas) a papei, în secolul al 
XIV-lea, este mult mai virulent decît cel al lui Marsiglio. 

Punctul de vedere exprimat de Ockham este, în general, acela al 
franciscanilor „spiritualiști“, care susțineau doctrina sărăciei evanghe- 
ice și care fuseseră excomunicați de papa Ioan al XXII-lea. Problemele 
fundamentale erau deci pentru el: drepturile supușilor împotriva con- 
ducătorilor lor, contestarea autorităţii papale absolute și dreptul 
minorității de a rezista coerciției. Ockham consideră puterea absolută a 
papei o erezie, din punct de vedere religios, și o invenţie dezastruoasă, 
din punct de vedere politic, invenţie care a generat războaie în întreaga 
Europă, a distrus libertatea creștină și a încălcat drepturile autorităţilor 
laice. Țelul său primordial este să pledeze pentru libertatea credincioșilor 
creștini în faţa pretențiilor absolutiste ale unui papă eretic. Conflictul se 
desfășoară aici între Biserica universală și apostolică și „Biserica din 
Avignon“. 

Ideile filozofice generale ale lui Ockham ar putea fi relevante aici. 
Ele stau la baza așa-numitei devotio moderna, principala doctrină scolastică 
opusă tomismului în următoarele două secole. Ambiţiosul plan al lui 
Toma d'Aquino de a oferi o sinteză a raţiunii și credinţei, sau a ştiinţei, 
filozofiei și teologiei, părea sortit eșecului. Chiar în timpul lui Toma, mulți 
contemporani îl considerau imposibil, cel mai celebru exemplu fiind 
Duns Scotus, a cărui tradiţie a fost continuată de Ockham. Cei doi au 
accentuat distincţiile dintre rațiune și credinţă, teologia ocupîndu-se de 
domeniul supranatural, accesibil doar prin credinţă și revelaţie şi avînd 
scopuri morale, în timp ce filozofia se referă la adevărul teoretic, aflat 
în puterea rațiunii naturale. În strînsă legătură cu această separare a 
rațiunii de credinţă, apare la Ockham și distincţia dintre rațiune și voință, 
atît în psihologie, cît și în teologie. Nu numai la om, dar și în Dumnezeu, 
Ockham consideră voinţa ca putere spontană de a acţiona, nedetermi- 
nată de vreo rațiune anume, atît binele cît și răul putînd proveni din 
voința divină. Toate acestea creau implicaţii serioase pentru teoria drep- 
tului, legea fiind astfel identificată cu un fiat legislativ. Nu se poate 
demonstra însă că Ockham și-a prelungit într-adevăr metafizica în teoria 
dreptului. 

În pofida tendinţelor „subversive“ ale filozofiei sale, teoria politică a 
lui Ockham este, în general, conservatoare în intenții. Cu tot efortul său 

de a afirma libertatea credincioșilor față de papă, el rămîne totuși în cercul 
ideilor obișnuite în epocă. La baza distincţiei dintre puterea spirituală 
și cea temporală — consideră el — se află posibilitatea fiecăreia dintre 
ele de a acționa independent, dar și de a corecta greșelile celeilalte. Dacă 
cele două puteri acționează în limitele legii divine și ale celei naturale, 
sprijinul reciproc și complementaritatea lor sînt încă posibile. Adevărata 
problemă pentru Ockham constă în alegerea unei persoane nepotrivite 
în funcția de papă. Dacă ar fi fost un „adevărat“ papă, și nu unul eretic, 
acesta ar fi putut avea chiar puteri discreționare. Definirea celor două 
jurisdicții — spirituală și temporală — nu pare să-l fi interesat însă prea 
mult. Ockham neagă dependenţa puterii împăratului de confirmarea 
papei. Aceasta provine din simpla alegere a împăratului de către supușii 
săi, prin intermediul colegiului elector. Pe de altă parte, dreptul împăratu- 
lui de a interveni în sprijinul reformării Bisericii este limitat la momente 
de necesitate. 

Baza ideilor sale politice, asemănătoare cu cele ale lui Toma d'Aquino 
în ciuda poziţiilor teologice și filozofice diferite, a fost tendinţa tipic 
medievală de a discredita orice putere sau forță arbitrară, exercitată în 
afara cadrului legii, fie că e vorba de legea divină sau de cea naturală, 
de practici comune ale popoarelor civilizate sau de tradiții și legi speci- 
fice anumitor popoare. Toate acestea formează un sistem complex, flexi- 
bil în detalii, permiţînd schimbări dictate de timp și circumstanţe, dar 
fără violări ale principiilor de bază. Ca majoritatea contemporanilor săi 
din secolul al XIV-lea, Ockham nu vedea o soluție mai bună pentru sta- 
bilirea ierarhiilor decît un conciliu general. O dată cu începutul marii 
schisme din 1378, organizarea acestui conciliu va deveni problema cea 
mai importantă a politicii ecleziastice, pentru care teoriile lui Ockham, 
ca și cele ale lui John of Paris sau Marsiglio de Padova au pregătit 
terenul. 

Opus nonaginta dierum (Cartea celor nouăzeci de zile) (cca 1332) este 
primul tratat politic scris de Ockham ca urmare a controversei dintre 
papă și franciscanii spiritualiști asupra sărăciei evanghelice. După 
alegerea sa, în 1316, Michael de Cesena, ministru general al ordinului 
franciscanilor, a colaborat cu papa loan al XXII-lea în politica acestuia 
de suprimare a franciscanilor spiritualiști. Totuși cînd papa a condamnat 
doctrina sărăciei evanghelice, considerînd-o eretică, majoritatea fran- 
ciscanilor — fie spiritualiști sau conventuali — au semnat un protest 
împotriva papei la Perugia, în 1323. La 8 iunie 1327, Michael de Cesena 
a fost convocat la Avignon. Cînd a ajuns acolo, în decembrie 1327, papa 
l-a acuzat de lipsă de loialitate și i-a reproșat semnarea protestului de 
la Perugia. Temîndu-se de condamnarea ce ar fi putut urma, Michael, 
însoţit de Ockham, a fugit din Avignon. Reacţia papei a fost de a-i 
retrage funcţia de ministru general (8 iunie 1328) și a determina alegerea 
lui Guiral Ot în locul lui. În apărarea lui Michael, Ockham a scris Opus 
nonaginta dierum. Deşi Opus nonaginta dierum se referă deseori la 

„împărăţia lui Hristos“, rolul papei în cadrul Bisericii, problema relații- 
lor dintre stat și Biserică nu par să fi fost de cea mai mare importanţă 
pentru el. Tratatul e mai important pentru istoria revoltei susținătorilor 
lui Michael de Cesena și a evoluţiei lui Ockham ca polemist. Nu se știe 
însă cît de influent a fost în epocă. 

Epistola ad fratres minores, Contra loannem şi Contra Benedictum apar 
împreună mai mult accidental, ele aparţinînd aceluiași manuscris. Scrise 
de-a lungul a trei-patru ani, destul de individualizate ca scop și mod 
de expresie, ele au totuși o trăsătură comună: toate contribuie, în moduri 
diferite, la polemica pornită de Ockham împotriva lui loan al XXII-lea 
și Benedict al XII-lea, prin care susține posibilitatea că papa însuși să fie 
eretic. Astfel, cele trei tratate pot fi considerate mai mult polemice decît 
propriu-zis politice. Abia în ultimele două cărți din Contra Benedictum 
îl aflăm pe Ockham angajat într-o discuţie politică. Distincția teo- 
logic/politic e totuși ușor forţată; nu putem exclude din scrierile cu ca- 
racter politic tratatele lui Ockham în sprijinul franciscanilor grupați în 
jurul lui Michael de Cesena și împotriva papalității din Avignon, cum 
a demonstrat deja Opus nonaginta dierum. 

Epistola ad fratres minores (Scrisoare către călugării franciscani) este o 
scrisoare deschisă, adresată de Ockham adunării generale a francis- 
canilor de la Assisi din 1334, cu scopul de a-și explica, în general, acţiu- 
nile și, în particular, absenţa de la respectiva adunare (III, p. 6)*. De 
fapt, scrisoarea se constituie ca o justificare, în termeni foarte personali, 
a comportării sale începînd cu 1328: ruptura cu loan al XXII-lea, fuga 
din Avignon și adeziunea faţă de cauza lui Michael de Cesena, în opo- 
ziție cu majoritatea membrilor ordinului. În 1331, la Perpignan, minis- 
trul-general al franciscanilor, Guiral Ot, și conducerea ordinului l-au 
expulzat pe Michael de Cesena și pe partizanii săi din ordinul fran- 
ciscan pe motiv că absentează în mod constant de la adunările generale 
ale ordinului. Ockham ar fi putut anticipa o situație asemănătoare și în 
cazul său. El încearcă deci să demonstreze că, în controversa asupra 
sărăciei evanghelice, papa s-a dovedit a fi eretic. Știut fiind faptul că un 
papă care cade în erezie este ipso facto privat de orice autoritate și că e 
datoria oricărui creștin, chiar laic sau femeie, să apere credinţa catolică, 
Ockham a părăsit curia papală ca să i se poată opune lui loan al XXII-lea 
în libertate și i s-a alăturat, la Pisa, lui Michael de Cesena. Poziţia lui 
este de neclintit; el ar putea fi convins să se supună din nou papei numai 
în cazul în care cineva ar putea dovedi că predicile și scrierile acestuia 
erau în acord cu doctrina catolică sau că un papă, chiar și eretic, trebuia 
ascultat datorită autorităţii sale divine. În caz contrar, Ockham con- 
sidera că nimeni nu-l putea acuza de nesupunere pentru că nu participa 
la adunarea generală a ordinului. 

Schema oferită aici constituie cadrul discuţiei și în Contra loannem, 
Contra Benedictum, Compendium erorum papae loannis XXII şi De impera- 

torum et pontificum potestate. Ideile de bază ale lui Ockham sînt: papa 
poate deveni eretic, dar în cazul acesta își pierde complet autoritatea; cre- 
dinţa nu este subiectul exclusiv al conciliilor generale și al prelaţilor; nu 
este imposibil ca papa să greșească; chiar dacă e susținut de loialitatea 
unor membri ai Bisericii universale, aceasta nu e de ajuns, el trebuie să 
aibă consensul tuturor; o sentință dată împotriva credinţei catolice este 
nulă și nici măcar nu e necesar să se facă apel împotriva ei. 

Tractatus contra Benedictum. Data probabilă pentru compunerea tratatu- 
lui este cuprinsă între toamna lui 1337 și primăvara lui 1338. Contra 
Benedictum marchează trecerea de la interesele predominant teologice 
ale lui Ockham spre problemele politice, în anii următori ai vieţii sale 
(Scholz 1944: 10). E clar din prologul acestui tratat că Ockham 
intenționează să continue la adresa lui Benedict al XII-lea atacurile 
îndreptate împotriva lui loan al XXII-lea. Benedict e considerat și el 
eretic pentru că nu a condamnat ordonanţele predecesorului său referi- 
toare la sărăcia evanghelică. El e chiar mai vinovat pentru a nu le fi con- 
damnat decît loan pentru a le fi promulgat. Un atac puternic la adresa 
noului papă e lansat cu ocazia ordonanţei sale Redemptor noster. Aici 
Benedict decretase că nimeni nu avea dreptul de a-și exprima aprobarea 
sau dezaprobarea asupra unei probleme teologice prezentate Sfîntului 
Scaun, înainte ca decizia papei să fie comunicată tuturor. Aceasta era 
pentru Ockham cea mai mare erezie, sugerînd că adevărurile credinţei 
nu depind de Dumnezeu, ci de papă. 

În același timp, neopunîndu-se procesului deschis de Ioan al XXII-lea 
împotriva lui Ludovic de Bavaria, Benedict al XII-lea părea să continue 
erorile predecesorului său. Cea mai gravă dintre acestea era că împăratul 
ales nu-și putea revendica titlul decât după aprobarea papei. Sursa acestei 
erori, după Ockham, se găsea în falsa concepţie că imperiul depinde de 
papă, din cauza interpretării greșite a conceptului de putere absolută 
(plenitudo potestatis). Existaseră mari împărați și înainte de a exista papi; 
nici o lege sau tradiție nu poate fi evocată în apărarea ideii că împăratul 
ales are nevoie de aprobarea papei înainte de a începe să-și administreze 
imperiul. Ordonanţele lui loan al XXII-lea împotriva lui Ludovic erau 
nule, viciate fiind de erori grave. Benedict era însă chiar mai vinovat decît 
predecesorul său, pentru că Ludovic făcuse mari eforturi pentru a încheia 
conflictul dintre el și Benedict. 

Din pricina căderii sale în erezie, Benedict înceta ipso facto et iure să 
mai fie papă, era excomunicat, pierzîndu-și bunurile și puterea în cadrul 
Bisericii. Inchisoarea, degradarea și alte pedepse urmau să fie impuse 
ab homine. Dar de către cine? În primul rînd, de episcopul de a cărui dio- 
ceză aparținea Benedict, de arhiepiscop sau de un conciliu al episcopilor. 
Dacă aceștia nu-și făceau datoria, era rîndul împăratului și al prinților 
să acționeze, deși ei nu-l puteau degrada şi nici omori. Pe de altă parte, 
Ockham recunoaşte că Benedict n-ar fi putut fi pedepsit pentru preju- 
diciile aduse împăratului dacă n-ar fi fost un eretic incorigibil. Ca eretic, 

el putea fi considerat trădător și pedepsit; altfel, el nu ar fi putut fi 
judecat de rege. 

Tonul şi substanţa tratatului Contra Benedictum sînt revelatoare pentru 
circumstanţele în care a fost scris. În timpul primilor doi ani de pontifi- 
cat ai lui Benedict al XII-lea, Ludovic de Bavaria încercase de multe ori 
să obțină un acord cu Sf. Scaun. Deși suspicios, Benedict nu a rămas 
indiferent la aceste eforturi. Acordul nu s-a definitivat totuși, pe de o 
parte datorită hotăririi lui Ludovic de a-și apăra drepturile imperiale și, 
pe de altă parte, datorită influenţei Franţei, care nu dorea această re- 
conciliere între papă și Ludovic de Bavaria. Avînd nevoie de o altă 
alianță, Ludovic de Bavaria a semnat acordul cu Eduard al III-lea al 
Angliei și apoi, aproape de începerea războiului de o sută de ani, cu 
Franţa. Acest curs al evenimentelor le era, pe de altă parte, convenabil 
lui Michael de Cesena și partidei sale. Poziţia lor la Miinchen ar fi 
devenit destul de precară în cazul unei alianțe dintre Ludovic și papă. 

În 1335, Ockham pare să fi sperat că Benedict se va disocia de acțiu- 
nile predecesorului său. În Contra Ioannem, Benedict e încă privit ca un 
posibil judecător al lui loan al XXII-lea. Aceste speranţe se spulberă însă 
în 1337. Benedict nu pare dispus să trateze cu franciscanii rebeli. În 
timpul discuţiilor cu Ludovic, ei sînt priviți ca dușmani ai Bisericii, pe 
care Ludovic trebuie să-i sacrifice. Redeschiderea ostilităților dintre papă 
și împărat le oferea, în schimb, franciscanilor din Miinchen ocazia să 
acţioneze ca sfătuitori ai lui Ludovic în propaganda pentru cauza 
imperiului. Contra Benedictum e una din primele încercări de a profita 
de această conjunctură favorabilă. De asemenea, în tonul tratatului se 
pot detecta și resentimentele lui Ockham față de cel care, cu zece ani în 
urmă — pe atunci doar cardinalul Jaques Fournier — criticase, alături 
de alţii, comentariile lui Ockham la Sentenfele lui Petru Lombardus în 
faţa curiei papale. 

Octo questiones de potestate papae (Opt întrebări despre puterea papei) 
este unul din cele mai importante tratate politice scrise de Ockham. Aici 
el lasă deoparte, cu excepţia unor scurte referințe, controversele dintre 
franciscani și papalitate și se referă doar la marile probleme politice 
care polarizau atenția contemporanilor săi în perioada 1380-1440. 
Ockham însuși ne spune că a scris tratatul la cererea unei anumite per- 
soane, față de care el arăta multă deferenţă (I, p. 13). E de presupus că 
respectiva persoană era însuși împăratul Ludovic de Bavaria. Problemele 
la care se referă Ockham au legătură directă cu controversele dintre 
Ludovic și papa loan al XXII-lea. Dintre cele opt questiones referitoare 
la puterea papală, prima se referă la posibilitatea ca o persoană să dețină 
atît suprema putere spirituală, cât și suprema putere temporală. Problema 
a fost desigur mult discutată în Evul Mediu, argumentele pro și contra 
înregistrate de Ockham constituind unele din locurile comune ale 
polemicii. Ockham pare să fi scris totuși mai ales împotriva teoriilor expri- 
mate în Determinatio compendiosa, atribuită în prezent lui Ptolemeu de 

Lucca (I, p. 18). De asemenea, Ockham scria și împotriva teoriilor papei 
Inocent al IV-lea. A doua guestio tratează problema originilor autorităţii 
laice, posibilitatea ca ea să fie derivată direct din puterea divină sau nu. 
Și această a doua problemă este una din cele mult discutate în Evul 
Mediu, dar și o nouă dovadă că Ockham a scris împotriva lui Ptolemeu 
de Lucca și Inocent al IV-lea ([, p. 71). A treia questio se referă la dreptul 
Bisericii și al papei de a garanta jurisdicția temporală împăratului și 
altor prinți, întrebare discutată și de Lupold von Bebenberg în De iure 
regni et imperii. A patra questio demonstrează că Ockham a citit respec- 
tiva scriere și a polemizat cu Lupold von Bebenberg referitor la contro- 
versa cunoscută prinților germani din perioada lui Ludovic de Bavaria 
asupra alegerii împăratului și posibilităţii ca aceasta să-i confere depline 
puteri administrative. A cincea questio și, de asemenea, a șasea se referă 
la drepturile pe care le-ar putea avea Biserica datorită funcţiei epis- 
copilor în ungerea și consacrarea regilor. Cu cea de-a șaptea questio 
ajungem la controversa iscată de dubla alegere, în 1314, a lui Frederic 
de Austria și a lui Ludovic de Bavaria. Datorită divergenţelor dintre 
prinții germani, Ludovic a fost încoronat de un arhiepiscop nepotrivit, 
acela de Mainz, dar în locul potrivit, Aachen. Frederic, pe de altă parte, 
a fost încoronat de arhiepiscopul potrivit, cel de K6ln, dar nu în locul 
potrivit, ci la Bonn. Se punea problema deci dacă o ceremonie de 
încoronare dusă la bun sfîrșit de alt arhiepiscop decît cel obișnuit e 
validă. Publicarea ordonanţei imperiale Licet iuris (1338) a generat cea 
de-a opta questio — dacă alegerea prinților germani îi putea conferi 
regelui german titlul și autoritatea de împărat roman. Și aici, Ockham 
polemizează cu Lupold von Bebenberg. 

Studierea manuscriselor tratatului lui Lupold a ajutat la stabilirea datei 
precise cînd tratatul lui Ockham a fost terminat. De iure a fost terminat 
în 1340. Deci Octo questiones a fost scris după aceea, probabil între fe- 
bruarie 1340 și august 1342. 

aceeași perioadă a fost scris și bine cunoscutul Dialogus. Aici Bi- 
serica și statul sînt privite ca entități analoage. Cînd se referă la con- 
ducerea Bisericii, Ockham aplică argumentele aristotelice ale structurii 
și eficacității fiecărui grup social; cînd se referă la stat, aplică principii 
ecleziastice. Chiar dacă menţionează uneori originea divină a papalității, 
el pare să susțină că, în ciuda originii și formei sale, această instituție 
poate suferi schimbări, dintr-un motiv sau altul, ca și societatea civilă. 

Primele nouăsprezece capitole din Dialogus conţin dezbateri asupra 
formei optime de guvernare a Bisericii. Monarhia pare să fie preferată 
din motive practice — menţine structuri de tip pater familias (Dialogus, 
$$796-800) — sau metafizice — Dumnezeu însuși a preferat-o cînd i-a 
favorizat pe regii Vechiului Testament sau pe Petru, ca pontif unic 
(Dialogus, 8799). Utilitatea, binele comun trebuie să predomine și, așa 
cum anticii treceau de la monarhie la aristocrație în funcţie de nece- 

sități, așa și Biserica putea avea diferite forme de guvernare în funcție 
de necesitățile practice (Dialogus, 3806). Nu e nici o diferenţă între regali- 
tatea Noului Testament, derivată din legea umană, și regalitatea Vechiului 
Testament, derivată din legea divină. În ambele cazuri necesitatea poate 
justifica o schimbare în forma de guvernămînt. Chiar preceptele divine 
pot fi încălcate, măcar temporar, dacă necesitatea o cere și dacă lucrurile 
contra cărora respectivele precepte au fost date nu sînt rele în sine, ci 
doar rele pentru că sînt interzise. Credincioșii pot alege altă formă de 
guvernare, dacă e necesar, cu toate că însuși Hristos a instituit un pontif 
care să-i conducă pe toţi. Totuși monarhia e, în mod abstract, cea mai 
bună formă de guvernare pentru Ockham, chiar dacă nu există o per- 
soană mai bună decît toate celelalte (Dialogus, $$808-815) pentru că 
astfel se menține mai bine unitatea Bisericii (Dialogus, $8803—804). 

În toate argumentele lui Ockham este o evidentă lipsă de interes 
pentru originea puterii și pentru lege. Necesitatea universală și particu- 
lară a legii coexistă cu contingența manifestărilor singulare. Orice 
guvernare laică postbiblică este instituită de om. Chiar dacă un consens 
tacit al mulțimii celor conduși ar putea fi necesar, acesta nu e criteriul 
pentru guvernare. E mai bine însă ca monarhia să fie constituțională. Nu 
există guvernare optimă fără participarea celor mulți. Pe lîngă conducător, 
e bine să fie și mulți sfătuitori, aşa cum Moise le era singur judecător 
evreilor, dar nici înțelepciunea leviţilor nu era ignorată (Dialogus, 3789). 
Monarhia nu poate fi, în cele din urmă, asimilată vreunei forme natu- 
rale de guvernare (Dialogus, $$ 795-802). Singurul criteriu este binele 
comun. Probleme, precum: cine instituie guvernarea sau dacă aceasta este 
permisă sau nu de o lege stabilită sînt secundare. Dacă guvernarea 
urmărește binele comun, nu contează cum a fost instituită. 


Notă 
* Citatele din text pentru care se indică volumul și pagina sînt din Political 
Writings (Ockham, 1940-1963). Traducerea lor aparţine autorului articolului. 

Blaise Pascal (1623—1662) 
CUGETĂRI (1670) 


Situate la un punct de răscruce al modernităţii, între scepticismul revalo- 
rizat de Montaigne și proiectul cartezian al unei refondări a filozofiei, 
Les Pensces (Cugetările) îşi datorează celebritatea — între altele — difi- 
cultăților care mai subzistă și astăzi, după mai bine de trei veacuri de 
cînd au fost scrise, în a înțelege modul de organizare a fragmentelor 
rămase și planul după care acestea, în ipoteza unei redactări definitive, 
ar fi urmat să funcţioneze împreună. 

Ceea ce pare sigur, dincolo de îndoielile cu privire la datarea rela- 
tivă a faimoaselor serii de bilete de hîrtie conținînd preţioasele notații, 
este că ele sînt însemnările preliminare elaborării unei Apologii a religiei 
creștine. Pascal își propunea să pregătească pe liberul cugetător sau pe 
creștinul de circumstanţă ai epocii sale pentru marele act al convertirii, 
ce fusese învestit cu un prestigiu sporit de teologii grupării de la Port- 
Royal. Se știe că, în viaţa unui creștin, convertirea nu poate fi adusă decît 
de harul divin, așa cum arată Preafericitul Augustin în Confesiunile sale, 
astfel încît rostul textului apologetic, oricît de bine construit și condus 
ar fi fost, nu era de a-i convinge pe contemporani de necesitatea credinţei 
în Dumnezeu. Multă vreme vestitul argument al pariului a fost, de 
aceea, citit cu totul greșit, socotindu-se că el demonstra oportunitatea 
credinței, cîtă vreme nu este decît un raționament aporetic, menit să 
arate imposibilitatea unei demonstraţii raționale a acesteia. 

Validitatea pariului figurează, la scară redusă, validitatea întregului 
corp al Cugetărilor. Ele nu sînt altceva decît un discurs de însoţire pe 
drumul căutării spirituale proprii fiecărui individ. În varianta teologilor 
de la Port-Royal, care reactualizează pesimismul augustinian, rațiunea 
nu poate juca nici un rol pe drumul mîntuirii, de vreme ce nu poate 
aduce, prin ea însăși, convertirea. Aceasta din urmă este, așa cum am 
spus, numai efectul harului, care se comunică în singurul organ ome- 
nesc în care Dumnezeu se poate revela, inima. Tot ce poate face rațiunea 
în așteptarea acestei comunicări este să netezească asperităţile din calea 
credinței, dispunîndu-l pe individ la așteptarea revelaţiei. De aceea unii 
comentatori au asemănat Cugetările lui Pascal cu Dialogurile lui Platon, 
şi mai ales cu Phaidon, care este un dialog purtat pe pragul lumii de din- 

colo, menit să pregătească sufletul pentru marea trecere. Astfel, gim- 
nastica mentală propusă de Platon și dialectica opuselor practicată de 
Pascal ar avea un rol propedeutic în acest protreptic pe care un discurs 
rațional îl propune în spaţiul de deliberare pe care îl închipuie viața 
pămînteană a credinciosului. Văzute din această perspectivă, Cugetănile 
nu sînt o demonstrație a religiei creștine. Dar, venind în apărarea ei, ele 
au ca scop eliminarea obiecțiilor pe care rațiunea le-ar putea găsi în 
căutările sale. 

În dispozitivul argumentaţiei Cugetărilor, politicul ocupă în chip firesc 
un rol, chiar dacă el nu este, cum vom vedea, decît derivat. Ce poate gîndi 
un creştin despre organizarea politică a statelor? Montaigne consacrase 
pagini întregi din Eseuri pentru a arăta cît de mult se schimbă legile de 
la o țară la alta: „Legile se mențin în credit, scria el, nu fiindcă sînt 
drepte, ci fiindcă sînt legi. Acesta este fundamentul tainic al autorității 
lor; altul nu există“ (Eseuri, III, 13). Sfidarea noului val sceptic nu putea 
fi trecută cu vederea. Mănușa aruncată de Montaigne sau, mai tîrziu, 
de Gassendi se cerea ridicată, atît în domeniul epistemologiei, cît și în 
acela al filozofiei morale și al gîndirii politice. Dacă reflecția lui Pascal 
este interesantă și astăzi este fiindcă el nu s-a mărginit la o negare a scep- 
ticismului, această contestare absolută a gîndirii, ci i-a preluat itinerariul 
și l-a utilizat în cuprinsul unei metode originale. 

Cugetările lui Pascal sînt cunoscute prin mulțimea edițiilor care le 
înfățișează publicului, fiecare într-o ordine diferită. Dacă ediția prin- 
ceps, apărută postum în 1670 prin grija grupului de la Port-Royal, dădea 
la iveală un Pascal jansenist, o sută de ani mai tîrziu aceea a lui Condorcel 
face din el un sceptic. Nu ne vom întinde în cuprinsul acestui articol 
asupra nenumăratelor probleme pe care le pune editarea lui Pascal. Va 
fi de ajuns să spunem că ediţiile Cugetărilor nu reproduc o operă pos- 
tumă, ci, după formula sintetică a lui Michel Le Guern, „hiîrtiile unui 
mort“. Într-adevăr, la 19 august 1662, data morţii sale, Pascal nu lăsa în 
cabinetul său de lucru Apologia la care lucra de bună seamă încă din 1655, 
ci doar însemnări scrise sau dictate în tot acest interval, care pregăteau 
scrierea acestei lucrări. De aceea înțelegerea și restituirea fragmentelor 
lui Pascal, uneori simple note de lectură cu un aspect enigmatic, pot fi 
caracterizate ca fiind o întreprindere deznădăjduită. Cum însă în cîmpul 
filologiei nu există provocare la care să nu se fi căutat un răspuns și cum, 
pe de altă parte, lectura fragmentelor pascaliene își păstrează și astăzi 
neștirbit uriașul potenţial interpretativ, numeroși au fost cercetătorii 
care s-au consacrat studiului genetic al corpusului Cugetărilor. Mulțumită 
strădaniei lor, putem ști astăzi că singura ordine licită a fragmentelor 
pascaliene este aceea lăsată de însuși autorul lor, care îşi rînduise însem- 
nările, după un sistem de „birotică“ ce avea curs în veacul al XVII-lea, 
într-un număr de serii de bilete de hirtie, legate cu sfoară și suspendate 

în odaia lui de lucru, una după alta, într-o ordine precisă. Printr-un 
fericit concurs de împrejurări, cînd au descoperit aceste teancuri de 
hirtii, apropiații lui Pascal au dispus copierea lor întocmai în ordinea în 
care le găsiseră. Multă vreme neglijate, cele două copii făcute atunci 
devin singurele mărturii ale unei ordini pe care originalele biletelor, 
lipite mai tîrziu într-un registru într-o așezare întîmplătoare, nu o mai 
păstrează. 

Interpretul operei pascaliene se cuvine, aşadar, să țină seamă de 
ordinea seriilor și, în cuprinsul lor, de aceea a fragmentelor, care închipuie 
un traseu specific. Reflecţia asupra politicului începe în Cugetări înăun- 
trul primelor serii, o dată cu întrebarea dacă o antropologie este cu pu- 
tință de articulat în perimetrul științelor umane. Subordonată, așadar, 
antropologiei, problematica politicului pornește de la întrebarea cum sînt 
legate între ele forţa și dreptatea. Felul în care tratează Pascal această 
problemă este lămuritor pentru metoda generală a Cugetărilor. Tema 
apare enunțată pentru prima oară în seria intitulată „Vanitate“, a doua 
din cele clasate de autor. Întîi înfiripată în enigmaticul fragment 17: 
„Are patru lachei“, ea este imediat dezvoltată în fragmentul 23: „Obiceiul 
de a-i vedea pe regi însoțiți de gărzi, de toboșari, de ofiţeri și de toate 
acele lucruri care înclină mecanismul către respect și teroare are drept 
urmare faptul că faţa lor, cînd este văzută uneori singură și fără atribute, 
trezește în supuși respectul și teroarea, fiindcă mintea nu desparte per- 
soana lor de suitele ce o înconjoară în mod obișnuit; iar cei care nu știu 
că acest efect vine de la acel obicei cred că vine dintr-o forță naturală, 
și de acolo provin cuvintele: caracterul divinității îi este întipărit pe față 
etc.“ Reducerea regalității la dominație este tipică pentru critica scep- 
tică a politicului. Pascal o utilizează în seria menționată, unde adună 
argumente pentru a demonstra vanitatea instituţiilor omenești. În frag- 
mentul 41, dedicat imaginației, dezvoltă o altă idee: „Regii noștri [...] 
s-au însoțit de gărzi, de soldăţoi. Acești grăsani înarmați, care își folosesc 
mâinile și puterea pentru a-i apăra, trompetiștii și toboșarii care pășesc 
înaintea lor și legiunile care îi înconjoară îi fac să tremure pe cei mai viteji. 
N-au haine deosebite, dar au de partea lor forța. Ar trebui să ai o rațiune 
foarte epurată pentru a-l privi ca pe orice alt om pe Marele Sultan încon- 
jurat în seraiul său magnific de patruzeci de mii de ieniceri.“ Se înţelege 
în ce direcţie înaintează reflecția pascaliană în ordinea acestei serii. 

În seria următoare, intitulată „Slăbiciune” („Mistere“), Pascal reia 
într-un fragment celebru cîteva din temele sceptice dezvoltate de 
Montaigne în „Apologia lui Raymond Sebond” (Eseuri, II, XII). Acest text 
i-a făcut pe unii comentatori să-l apropie pe Pascal de Hobbes în negarea 
oricărui drept natural. „Pe ce va întemeia el economia lumii pe care 
vrea s-o conducă? Oare pe capriciul fiecărui particular? Ce confuzie! Oare 
pe justiție? N-o cunoaște. Dacă ar fi cunoscut-o, n-ar fi stabilit cu sigu- 
ranţă acest principiu, cel mai general dintre toate cîte se găsesc printre 

oameni, și anume ca fiecare să urmeze moravurile țării sale. Strălucirea 
adevăratei echități ar fi supus toate popoarele. Iar legislatorii n-ar fi luat 
drept model, în locul acelei justiţii constante, fanteziile și capriciile 
perșilor și ale germanilor. Am vedea-o consacrată de toate statele lumii 
şi în toate epocile, or nu vedem nimic just, nici injust, care să nu se 
schimbe de la o ţară la alta. O elevaţie de trei grade de la pol răstoarnă 
toată jurisprudenţa. Un meridian hotărăște asupra adevărului.. O dată 
la cîţiva ani, legile fundamentale se schimbă, dreptul are epocile lui, 
intrarea lui Saturn în Leu ne arată originea cutărei crime. Caraghioasă 
justiție, cea pe care un rîu o mărginește! Adevăr dincoace de Pirinei, 
eroare dincolo.“ 

Relativismul dreptului pozitiv de la un stat la altul, pe care îl admi- 
nistrează Pascal în acest fragment, laolaltă cu alte argumente sceptice, 
cum ar fi cel din fragmentul 79 („Veri iuris nu mai avem. Dacă am mai 
avea, n-am lua ca regulă a justiţiei să urmăm moravurile țării noastre”), 
îi fac pe comentatori să afirme că, la Pascal, justiția omenească este 
„impusă şi crudă“ şi că această „justiţie rea“ constituie „singura exis- 
tenţă posibilă a dreptului“ (Auerbach 1957: 26-42). 

Această interpretare a textelor nu ține însă seamă de ordinea seriilor. 
Dacă cele intitulate „Vanitate“, „Slăbiciune“ ne înfățișează societatea 
omenească drept un turn al lui Babel, seriile ulterioare caută să justifice 
însăși dezordinea prezentată de primele. Așa de pildă în seria de o 
importanță capitală intitulată „Raţiuni ale efectelor“, Pascal articulează 
o justificare a dreptului bazată pe forţă: „Singurele reguli universale 
sînt legile țării în ce privește lucrurile de rînd, și pluralitatea în legătură 
cu celelalte. De unde vine aceasta? Din forța conținută în ele. [...] 
Neputînd face ca omul să asculte de dreptate, a fost făcut să fie drept 
ca el să asculte de forță. Neputînd întări dreptatea, a fost justificată 
forţa, pentru ca aceea ce e drept și ce e puternic să se găsească împreună 
și să fie pace, lucru în care constă supremul bine“ (frg. 76). 

Această „justificare a forței“ constituie reperul fundamental al politicii 
pascaliene. Spre deosebire de Hobbes, Pascal vede în forță un dublu cifru. 
Pe de o parte — și aceasta îl apropie de Hobbes — dreptul este arbitrarul 
codificat şi înzestrat cu o forţă instituțională, pe de altă parte, acest arbi- 
trar dă el însuși la iveală o ordine care este semnul prezenţei binelui în 
lume. Forţa codifică împărăția lumească a poftelor, iar cetatea devine 
astfel o mărturie a măreției omului. Cetatea, care altminteri, în ordinea 
ei politică, este un „sistem al tuturor divertismentelor“ (Ferreyrolles 
1984: 127) îngăduie omului atît să-și ascundă gîndul morţii, cît și să-și 
limiteze instinctul de dominație la ierarhia socială din care face parte în 
mod firesc. 

Dacă însă gîndirea pascaliană acordă dominaţiei un loc licit în ordinea 
politicului, aceasta nu se face fără a distinge alte două ordini, care vor 

rămîne la adăpostul ei. Este vorba de teoria celor trei ordini, care se 
configurează în cursul elaborării Cugetărilor. De inspiraţie ioanică, dar 
și de tradiţie augustiniană, aceasta distinge între trei ordini, între care 
Pascal va introduce diferenţe radicale de plan. Ordinea trupescului, a 
minții și a iubirii sînt absolut eterogene, iar progresiunea în fiecare dintre 
ele se face prin facultăți și după legi diferite („Inteligența noastră ține 
în ordinea lucrurilor inteligibile același rang pe care trupul nostru îl are 
în întinderea naturii“, ediţia Lafuma, frg. 199). În perspectiva acestei 
despărțiri a ordinelor, toate celebrele dihotomii pascaliene capătă sens: 
aceea dintre spirit de geometrie și spirit de fineţe, dintre rațiune și inimă, 
dintre rațiune și voinţă etc. 

Această supoziție teoretică are drept corolar în politica pascaliană posi- 
bilitatea de a defini imediat tirania. „Tirania constă în dorința de domi- 
nație universală și în afara ordinii ei. [...] Tirania este de a voi să ai pe 
o cale, ceea ce nu poţi obţine decît pe alta“ (ediţia Le Guern, frg. 54). 
Dispozitivul pascalian al celor trei ordini îngăduie, așadar, definirea 
diferențiată a stăpînirii și a tiraniei. Regele, figură simbolică și necesară 
în ordinea politicului, nu va pretinde să-și impună voinţa în ordinea 
gîndirii și în aceea a năzuinţei spirituale, fără de care va deveni un uzur- 
'pator (vezi Trei discursuri despre condiția mai-marilor pămîntului). 

Cu aceste precizări, se poate spune că politica pascaliană este emi- 
namente conservatoare. Trăgîndu-și rădăcinile dintr-o îndelungată 
tradiție metafizică, ea nu va îngădui contestarea ordinii sociale, văzînd 
în acest fapt, înainte de toate, un semn al nesăbuinţei și al prostiei. În 
faimoasa serie a rațiunii efectelor, Pascal își propune să arate nu cauzele 
lucrurilor, cum s-a interpretat uneori greșit din perspectiva tradiţiei aris- 
totelice, ci, pornind de la fenomenele observabile, pe care le socotește 
efecte, încearcă să determine care ar putea fi principiile explicative capa- 
bile de a da seamă de ele. Aici se află fragmentul 83, pe care îl putem 
socoti cheia politicii pascaliene: „Raţiune a efectelor. Gradaţie. Poporul 
îi cinstește pe cei de neam ales; semi-abilii îi disprețuiesc spunînd că 
nașterea nu este o calitate inerentă persoanei, ci datorată întîimplării. Abilii 
îi cinstesc, nu cu gîndul celor din popor, ci cu unul ascuns. Evlavioșii 
care au mai multă rîvnă decît știință îi dispreţuiesc, în ciuda motivului 
pentru care abilii îi cinstesc, deoarece îi judecă după o lumină nouă pe 
care le-o dă pietatea, iar creștinii desăvîrşiţi îi cinstesc mulţumită unei 
alte lumini mai înalte. Așa merg opiniile succesiv de la pentru la contra, 
după lumina pe care o are fiecare.“ Domeniul politicului este, în aceeași 
măsură cu alte domenii ale vieţii noastre, un cîmp deschis interpretării. 
A vrea să schimbi ordinea lucrurilor este, atît în cazul „semi-abililor“, 
celebră categorie creată de Pascal, cît și în acela al evlavioșilor, o dovadă 
a mărginirii și a trufiei, neajunsuri spirituale ale persoanei. Adevărata 
cale în interpretarea politicului, ca și a întregii societăţi, este înțelegerea 
organizării sociale, prin eforturi succesive de explicare, concomitent cu 
critica statornică a pretențiilor indivizilor de a transgresa ordinea în 

care se găsesc. Așa, de pildă, de vreme ce „toată strălucirea măririlor 
pămîntești nu are lustru pentru oamenii care sînt în căutarea spiritului“ 
(ediția Lafuma, frg. 308), nici un principe al pămîntului nu poate pretinde 
să aibă autoritate asupra cuceririlor minţii, deoarece el este un rege al 
societăţii, adică al ordinii trupești, și nu un rege al ordinii cunoașterii. 
Tot astfel, matematicianul, prin simplul fapt că descoperă noi teoreme, 
nu are acces la ordinea spirituală a lumii, care rămîne în grija sfinţilor 
şi a îndrumătorilor spirituali. Ceea ce se poate spune în ultimă instanţă 
despre politic este faptul că reprezintă o ordine funcţională a societăţii, 
ceea ce îl face un obiect al admirației filozofului : „Raţiunile efectelor 
demonstrează măreţia omului, de a fi extras din puterea poftelor o 
ordine atît de frumoasă“ (ediţia Le Guern, frg. 97). Ca orice alt obiect al 
creaţiei, el indică o alcătuire admirabilă în fața căreia cel mai iscusit 
observator nu are decît a se înclina. 

Carole Pateman 
CONTRACTUL SEXUAL (1988) 


Carole Pateman este una dintre cele mai importante teoreticiene ale fi- 
lozofiei politice feministe contemperane. A studiat la Oxford, unde a 
obținut, în 1971, un DPhil în filozofie politică, iar, în prezent, predă în 
departamentul de științe politice al University of California din Los 
Angeles. Este specialistă în teorie politică modernă, teorie democratică 
şi teorie feministă. 

Apărută în 1988 la Stanford University Press, The Sexual Contract 
(Contractul sexual)* reprezintă, pînă în prezent, principala contribuţie a 
lui Carole Pateman la filozofia politică feministă.! Ea a devenit o lucrare 
de referință, semnificativă pentru două teme ale filozofiei politice: critica 
teoriilor contractualiste2 asupra originii drepturilor și libertăților indi- 
viduale și critica feministă a discursurilor de legitimare a societății con- 
temporane. Cîteva cuvinte trebuie spuse despre fiecare din acestea. 

Teoriile contractualiste, clasice și contemporane, reprezintă o para- 
digmă majoră a gîndirii politice din ultimele trei sute de ani. În ciuda 
diferențelor existente între diversele variante ale contractualismului, 
aceste teorii au în comun cîteva elemente esenţiale, printre care tipul de 
legitimare a autorității statului (prin postularea unei înțelegeri de tip con- 
tractual între membrii acestuia) și felul în care este înțeles individul 
uman (Ca fiind înzestrat cu anumite drepturi și libertăţi naturale inaliena- 
bile). Aceste elemente, puternic înrădăcinate în gîndirea și practica 
politică europeană a ultimelor secole, au atras, de-a lungul timpului, 
diferite tipuri de critici. Contractualismul și liberalismul au fost con- 
testate, de-a lungul timpului, ca bazîndu-se pe niște ficțiuni metafizice 
(drepturi naturale), pe o reprezentare eronată a identității individuale 
(individul înţeles ca pre-existînd societăţii) sau ca sursă a atomismului 
social şi a crizei valorilor comunitare. 

Critica propusă de Pateman, deși ia în considerare anumite elemente 
critice tradiționale, cum ar fi reprezentarea individului ca absolut 
autonom și separabil de însușirile sale, este o abordare cu totul origi- 
nală a problemei. Ideea principală a lui Pateman este că, pentru a con- 
strui teoria unui contract originar din care derivă dreptul politic, un alt 
contract, cel sexual, trebuia justificat. Contractul social, stabilit între 
cetățenii unui stat, pune bazele societăţii civile, în care indivizii sînt 
liberi şi egali între ei; acest contract presupune însă un altul, stabilit 
între sexe şi avînd în centru subordonarea femeilor față de bărbați. 
Contractul sexual este suportul teoretic al celeilalte părţi a vieţii sociale 
— sfera privată, ce are ca exemplu paradigmatic familia și căsătoria. Sfera 
publică, argumentează Pateman, își dobîndise semnificația numai prin 
existenţa sferei private, iar statutul de cetățeni liberi și egali pe care îl 

au indivizii în sfera publică este cu putință datorită separării celor două 
sfere și declarării relaţiilor din sfera privată ca fiind apolitice. 

În timp ce, în sfera publică, modernitatea aduce o adevărată revolu- 
ție — schimbarea relațiilor de tip feudal cu relaţii de tip capitalist —, 
sfera privată continuă să fie caracterizată de patriarhat și de status, 
moștenite din secolele anterioare. 

Conservarea patriarhatului în zona privată trece neobservată, argu- 
mentează Pateman, tocmai pentru că această sferă, complet separată la 
nivel teoretic de cea publică, este declarată irelevantă din punct de 
vedere politic, iar importanţa sa pentru societatea civilă este minimali- 
zată. Astfel, într-o societate bazată în mod principial pe contract — adică 
pe înţelegeri liber consimţite între indivizi care își urmăresc propriul 
interes — subordonarea unei categorii a indivizilor (femeile) unei alte 
categorii (bărbații) este cu putinţă datorită păstrării, în interiorul fami- 
liei, a relaţiilor bazate pe status. Schimbarea pe care teoriile contractu- 
aliste au adus-o este, astfel, numai una parțială, marcată de existența unui 
alt contract, și anume: contractul sexual. 

Astfel, critica teoriilor contractualiste întreprinsă de Pateman este, în 
același timp, o abordare feministă. O caracterizare succintă a filozofiei 
politice feministe este dificilă, căci diversele orientări feministe au puține 
elemente centrale în comun. Ceea ce totuși le caracterizează pe toate este 
evidenţierea și analiza critică a acelor teorii, mecanisme şi practici so- 
cio-politice care determină subordonarea femeilor ca grup social, plasarea 
lor în poziţii dezavantajoase în virtutea faptului că sînt femei. Origi- 
nalitatea cărții lui Carole Pateman constă în faptul că ea identifică a- 
semenea mecanisme în chiar logica teoriilor contractualiste. 

Argumentul oferit de Pateman începe printr-o încercare de lămurire 
a termenului „patriarhal“. În mod uzual, în literatura de specialitate, ideii 
de societate patriarhală i se opune cea de societate contractuală, respectiv 
teoriei politice patriarhale care a dominat gândirea politică pînă în seco- 
lul al XVII-lea i se opune cea contractualistă care, începînd cu ultimele 
decenii ale secolului al XVII-lea, a câștigat tot mai mult teren, devenind 
teoria politică a modernităţii prin excelenţă. Sir Henry Maine a exprimat, 
în 1861, această opoziție printr-o formulă celebră după care trecerea de 
la patriarhat la societatea modernă este o mișcare dinspre societatea de 
status spre contract. Cu toate acestea, mulți feminiști consideră că patri- 
arhatul nu este o stare de lucruri depășită în societatea noastră, în ciuda 
faptului că, în această societate, relaţiile sociale sînt stabilite prin con- 
tracte între indivizi şi nu prin tradiţie. 

Pentru a risipi confuzia, Pateman propune o distincţie între trei tipuri 
de teorii patriarhale. Un prim tip de teorie patriarhală este cea 
tradițională, în care puterea politică a suveranului este înţeleasă prin 
analogie cu puterea tatălui asupra copiilor săi. Aceasta a funcționat pînă 
în secolul al XVII-lea, cînd din ea s-a dezvoltat o a doua formă de teorie 
patriarhală, cea clasică, reprezentată de opera lui Sir Robert Filmer. 

După aceasta, dreptul politic și legitimitatea politică sînt identice cu 
puterea tatălui. Oamenii, argumentează Filmer, nu se nasc liberi, ci într-o 
stare de subordonare faţă de părintele lor. Ei nu sînt, așadar, înzestrați 
cu o libertate naturală, iar puterea regilor asupra supușilor săi este de 
același tip cu puterea tatălui faţă de copii. Toţi oamenii sînt, așadar, 
supuși naturali. Sursa dreptului politic este, la rîndul său, naturală, căci 
provine de la Dumnezeu care l-a creat pe Adam, primul tată și în același 
timp primul monarh. Vom vedea mai jos cum dificultăţile insurmontabile 
ale acestei teorii au determinat forma pe care au luat-o teoriile contrac- 
tului social. 

În sfîrșit cel de-al treilea tip de teorie patriarhală este cea modernă, 
conturată în secolul al XVII-lea, prin opoziţie cu cea a lui Filmer, devenită 
pe atunci teorie oficială la curtea Angliei. Spre deosebire de Filmer, teo- 
reticienii celei de-a treia forme de patriarhalism — contractualiștii cla- 
sici — consideră că dreptul politic nu este natural, ci convenţional, căci 
el presupune consimțămîntul tuturor cetățenilor. Patriarhatul modern 
este fratern, contractual și structurează sfera civilă capitalistă. Începu- 
turile acestei a treia forme de patriarhat coincide cu nașterea ordinii 
sociale moderne, în care raporturile indivizilor sînt reglementate, în 
sfera publică, prin contract. 

De ce poate fi numit contractualismul o formă de patriarhat? Răs- 
punsul pe care îl dă autoarea Contractului sexual este că trecerea de la 
status la contract, care a marcat modernitatea, a avut loc numai parțial. 
Vechea ordine, în care relațiile dintre indivizi sînt determinate de status, 
este modificată numai la nivelul societății civile, ea subzistînd însă în 
familie, în raporturile dintre femei și bărbați. 

Dacă, în lumea premodernă, semnificaţia politică a fiecărui individ 
depindea de rangul și averea sa, care erau date în mod tradiţional, iar 
drepturile politice nu erau universale, ci specifice în cadrul fiecărei clase 
sociale, modernitatea înțelege societatea politică drept uniune liber con- 
simțită a unor indivizi egali și liberi. Această transformare are totuși loc, 
arată Pateman, numai în măsura în care sînt vizate relațiile dintre capii 
de familie, adică relaţiile publice dintre bărbaţi. Familia însă conservă 
aceeaşi ordine bazată pe tradiția subordonării femeilor față de bărbați 
— şi tocmai din acest contrast se naște sensul a ceea ce astăzi numim 
sfera publică şi sfera privată. 

Analizînd apariția şi dezvoltarea teoriilor contractualiste, elaborate 
ca răspuns la poziţia lui Filmer, Pateman arată de ce a fost necesar ca 
teoriile contractualiste să opereze o distincţie clară între existenţa unei 
sfere publice și cea a unei sfere private. 

După cum am mai amintit, filozofia politică a lui Robert Filmer iden- 
tifică puterea politică cu cea paternă: toți oamenii sînt, în mod natural, 
subordonați, căci toți, atunci cînd se nasc, se află sub puterea absolută 
a tatălui. Așa cum copiii sînt subordonați tatălui, toţi membrii unei 
comunităţi sînt subordonați regelui lor, a cărui legitimitate provine de 

la Dumnezeu. Problema teoretică ce apare în cazul acestui tip de patri- 
arhalism este următoarea: dacă toţi taţii au o putere absolută asupra pro- 
priilor copii, cum poate fi stabilită relația de subordonare a lor față de 
rege? În abordarea lui Filmer, după care puterea politică este totuna cu 
puterea paternă, singura concluzie posibilă ar fi că statul se compune 
mai degrabă dintr-o sumă de regi-taţi decît dintr-un rege și supușii săi. 
Contractualismul clasic a rezolvat această dilemă așeziînd pe baze noi 
însuși conceptul de drept politic și strategia de legitimitate politică, prin 
distincția conceptuală pe care o fac între sfera publică (societatea civilă) 
şi cea privată (familia). 

Spre deosebire de Filmer, contractualiștii susțin că sursa dreptului 
politic este contractul social, înțelegerea reciprocă, istorică sau ipotetică, 
făcută între indivizi. Dar care sînt acele tipuri de relații în care ambele 
părţi sînt reprezentate de indivizi autonomi? Pentru ca teoria contrac- 
tualistă să poată funcționa, membrii contractului social trebuie să aibă 
în comun două caracteristici: libertatea naturală, pentru a putea intra 
într-un contract, şi egalitatea, pentru ca termenii contractului social să 
fie echitabili. 

După aceste criterii, relaţiile din interiorul familiei, precum cele dintre 
părinți și copii, nu pot fi relaţii contractuale, căci relația părinte-copil 
nu este o relaţie între indivizi egali și liberi; de aceea, este greu de 
susținut că acest tip de relaţie are o natură contractuală. 

Contractualiștii clasici au oferit o rezolvare radicală acestei probleme: 
ei au negat, pur și simplu, ideea tradițională după care relația tată—copil 
ar fi o relaţie de natură politică. Puterea tatălui, afirmă Locke în mod 
explicit, este de o altă natură decît puterea politică, și analogia dintre 
tată] sau capul de familie și cel ce guvernează este una defectuoasă. 
Prima este un tip de autoritate naturală, nonpolitică, în timp ce a doua 
este convenţională, stabilită prin acordul cetățenilor, adică prin con- 
tractul social. 

Astfel se naște o distincție de natură între cele două sfere: cea pu- 
blică și cea privată. Sfera publică își capătă semnificația în contrast cu 
cea privată, ea este acea zonă în interiorul căreia se stabilesc relații între 
indivizi liberi și egali, spre deosebire de sfera privată în interiorul căreia 
relațiile sînt „naturale“. 

Care sînt aceste relații naturale, și de ce distincția public-privat a dus 
în mod necesar la perpetuarea patriarhatului în interiorul familiei și la 
subordonarea femeilor ca grup social? Pentru a răspunde la această 
întrebare trebuie luat în considerare felul în care contractualiștii au 
înţeles raporturile dintre sexe și caracteristicile pe care ei le-au conside- 
rat necesare pentru calitatea de cetățean, adică de membru al contrac- 
tului social. 

Toţi contractualiștii clasici au susținut că atributele și capacităţile 
naturale ale indivizilor sînt diferențiate sexual; cu toate acestea, o pre- 
supoziție fundamentală a teoriei politice moderne este că relaţiile dintre 

sexe nu au un caracter politic. Aceste două supoziții sînt coerente datorită 
felului în care contractualiștii au înțeles însușirile naturale ale femeilor 
şi bărbaților și natura căsniciei. Or, în această problemă, majoritatea 
contractualiștilor (Locke, Pufendorf, Rousseau) afirmă în mod explicit 
subordonarea naturală a femeilor față de bărbați. 

Căsnicia, spune Locke, este o instituție naturală, în care conducătorul 
natural este bărbatul. Pufendorf propune imaginea căsniciei ca o formă 
de contract sexual în care partea mai slabă în mod natural (femeile) se 
supune în mod voluntar părții mai puternice (bărbaţii) în schimbul pro- 
tecției. 

Dar acea categorie de fiinţe care, prin legea naturii, se supune în 
mod constant unei alte categorii de ființe nu poate fi formată din indi- 
vizi independenţi, liberi și egali cu ceilalţi. Femeile nu au, așadar, 
însușirile necesare calității de cetățean, neputînd, în consecinţă, intra în 
contractul social. 

Pentru a argumenta că originea raporturilor conjugale se află în 
natură, Locke afirmă că femeile nu au însușirile de libertate și egalitate 
naturale. De aceea, supunerea femeilor față de bărbaţi nu este un exemplu 
de dominare sau de subordonare politică, pentru că ea este întemeiată 
pe un contract care are loc în afara sferei publice. Dacă numai sfera pu- 
blică, statul, este considerată o formă de drept politic, atunci căsnicia, 
aflată în spațiul privat, are o natură apolitică. 

Un alt exemplu de funcționare implicită a contractului sexual în inte- 
riorul teoriei contractualiste, și a problemelor care decurg din aceasta, 
este teoria contemporană a lui John Rawls.* Una dintre caracteristicile 
indivizilor rawlsieni, esenţială pentru construcţia teoriei, este înțelegerea 
acestora ca simple entități raționale, lipsite de orice caracteristică sub- 
stanțială. Cu alte cuvinte, indivizii care, aflaţi într-o situație ipotetică, 
stabilesc un contract social nu știu ce însușiri particulare vor avea în 
lumea reală. Pe de altă parte, Rawls ia în considerare diferențierea sexua- 
lă și existenţa familiei monogame în societate, căci el menţionează că 
părțile contractante vor fi capii de familie. 

Astfel, indivizii lui Rawls se dovedesc a fi, ca și indivizii postulaţi 
de Locke, bărbați care își reprezintă soțiile. Sfera publică în care aceștia 
funcționează ca persoane libere și egale presupune și este susținută de 
o altă sferă, cea privată, ce are o structură patriarhală. 

Raportul dintre sfera privată și cea publică este încă o dată luminat 
de perspectiva diviziunii sociale a muncii. Contractul conjugal stabileşte 
o împărţire a îndatoririlor considerată reciproc avantajoasă, în care 
femeile se ocupă de nașterea și creşterea copiilor iar bărbaţii de cîștigarea 
mijloacelor de trai și, implicit, de relaţiile cu ceilalți capi de familie — 
adică cu ceilalți bărbaţi. Femeia rămîne în sfera privată asigurînd, în acest 
fel, independenţa bărbaţilor și disponibilitatea lor pentru treburile comu- 
nității — adică însăși funcționarea sferei publice. Contractul sexual (între 

femei și bărbaţi), cu structura sa patriarhală, face posibil contractul social 
(între bărbaţi) în care patriarhatul este înlocuit de fraternitate. 

Principalul avantaj teoretic pe care îl oferă abordarea problemei patri- 
arhiei prin prisma contractului sexual este faptul că ea face transparentă 
structura patriarhală a societăţii civile, ca și pe cea a economiei capita- 
liste. O exemplificare a acestei structuri este oferită de analiza prostituţiei. 
Prin analiza pe care o face prostituţiei, Pateman continuă să elaboreze 
teoria contractului sexual și diferenţele fundamentale care există între 
acesta și contractul social. 

Identificarea și justificarea prostituţiei de către contractarieni și de 
către unii feminiști ca simplă formă de muncă este rezultatul aceleiași 
viziuni asupra individului ca deţinător al propriei persoane. Dacă indi- 
vidul este înţeles ca proprietar al însușirilor sale, avînd o relaţie exte- 
rioară, de stăpînire, cu propriul trup, atunci libertatea individuală constă 
în capacitatea de a decide asupra felului în care aceste însușiri trebuie 
să fie folosite. Dreptul de a dispune de însușiri ca și de corpul său este, 
din punct de vedere contractualist, pe deplin justificat. Prostituţia va fi 
astfel înţeleasă ca o formă legitimă de exercitare a dreptului de pro- 
prietate asupra propriei persoane și, în același timp, ca o formă de muncă 
printre altele. 

Pateman opune două tipuri de contraargumente acestei abordări. 
Pe de o parte, înţelegerea prostituţiei ca o formă de muncă depinde de 
presupoziţia că raportul cu propriul trup este de același tip cu raportul 
faţă de orice altă abilitate a unui individ — să zicem, aceea de a con- 
strui case. În acest caz, alienarea propriului trup nu ar ridica probleme 
mai mari decît ridică alienarea capacităţii cuiva de a construi case. Dar 
în măsura în care relaţia cu propriul trup este considerată ca fiind un 
element în construcţia identității, alienarea acestuia devine mult mai 
problematică. Raportul privilegiat în care se află trupul unui individ cu 
sinele său — celedouă nefiind în fond entități separabile, ci componente 
simbolice ale aceleiaşi identități — imprimă prostituţiei un caracter pro- 
fund diferit de cel al unei forme de muncă. 

A doua critică vizează ce anume vinde prostituata clienţilor săi. 
Teoriile care urmăresc dezincriminarea prostituţiei și înțelegerea ei ca 
formă de muncă la fel cu oricare altă formă de muncă susțin că ceea ce 
se vinde este un serviciu care vine în întîmpinarea nevoilor biologice 
umane. Din această perspectivă, prostituţia ar fi o practică principal 
neutră în raport cu genul, iar faptul că marea majoritate a prostituatelor 
sînt femei ar fi o simplă contingenţă istorică. În interpretarea sa, Carole 
Pateman neagă ambele presupoziţii, argumentînd că ceea ce se vinde, 
de fapt, în activitatea prostituţiei este o imagine — imaginea dominării 
femeii de către bărbați. Prostituţia este o modalitate de reafirmare a 
statutului subordonat al femeilor față de bărbaţi și, ca atare, prezenţa 
majoritară a femeilor nu este o întîmplare. Pentru că ceea ce oferă spre 
cumpărare prostituţia este imaginea simbolică a femeii subordonîndu-se 

bărbatului și pentru că această activitate implică într-un mod atît de total 
persoana prostituatei, prostituția este mai degrabă asimilabilă unei forme 
de sclavie civilă decît unei forme oarecare de muncă. 

O ultimă remarcă trebuie făcută în legătură cu contradicția antrenată 
de ideea de contract social. Funcţia esenţială a acestuia este asigurarea 
libertăţii, protejarea individului față de orice abuz de putere. Sclavia 
însemnând subordonarea totală față de voinţa unui stăpîn este antipodul 
libertății, așadar contractul social și sclavia ar trebui să fie incompati- 
bile, să se excludă reciproc. Totuși, ducînd la limită logica contractua- 
listă, sclavia — vînzarea de servicii pe viaţă în schimbul protecţiei sau 
al mijloacelor de trai — ar trebui admisă. Dacă individul este înzestrat 
cu libertatea naturală de a-și alege scopurile și singurul în măsură să 
decidă ce mijloace îl conduc mai bine către aceste scopuri, el are dreptul 
să își vîndă, pe termen nelimitat, aptitudinile în schimbul altor bunuri. 
Dar aceasta coincide cu a accepta situația de sclavie civilă. Teoria con- 
tractului social este utilizabilă, astfel, în ambele sensuri: și pentru a 
denunța imoralitatea și nedreptatea sclaviei (prin afirmarea egalității și 
libertăţii naturale) și pentru a legitima contractarea de către individ a 
serviciilor și propriei persoane (pe care se consideră că o deține în același 
fel în care deține orice alt bun). 

Dar care sînt circumstanţele în care cineva ajunge în situaţia de a 
deveni sclav civil? Într-o societate capitalistă, în care moneda universală 
de schimb este banul, cel mai eficient stimulent pentru a intra într-un 
astfel de contract sînt diferențele materiale radicale. 

Prostituţia, ca și mariajul sînt tipuri de contract sexual; ele sînt însă 
contracte încheiate între părți neegale. Această inegalitate inițială se 
perpetuează, prin încheierea contracului, printr-o formă de sclavie civilă. 
Dar, pentru că ele se găsesc în sfera privată — al cărei caracter e declarat 
apolitic — nu pot fi criticate, de către contractualiști, ca nedrepte. În sfera 
sa privată, orice individ are, teoretic, dreptul de a intra într-un contract 
care i se pare avantajos, iar orice intervenţie statală în această privință 
este văzută ca o formă de paternalism, ca o inferenţă ilegitimă în liber- 
tatea individuală. 

Intervine aici unul dintre marile paradoxuri legate de statutul femeii 
în teoriile contractualiste. Pe de o parte, ele nu sînt considerate indivizi 
independenţi, capabili să ia parte la viaţa publică, ci fiinţe lipsite de 
autonomie, subordonate soților lor, care le reprezintă în sfera publică. 
Pe de altă parte, se presupune că ele pot intra în contractul conjugal sau 
în contractul de prostituție, asumîndu-și întreaga responsabilitate pe 
care trebuie să și-o asume un om liber. Femeile sînt considerate, în același 
timp, capabile și incapabile de a intra într-un contract. 

Intrarea femeilor în contractul sexual — acceptarea căsniciei în forma 
sa patriarhală sau prezenţa preponderent feminină în prostituție — este 
un fenomen care trebuie corelat cu feminizarea sărăciei. Totodată, inca- 

pacitatea perspectivei contractualiste de a aborda critic aceste fenomene 
nu este una întîmplătoare, căci, „în ciuda diferențelor existente între ei 
în multe probleme, contractualiștii au o trăsătură comună: ei spun, cu 
toții, povestiri patriarhale“ (pp. 41-42). 

După cum observă Pocockt, filozofia politică feministă are de ales între 
două strategii fundamental diferite. Prima dintre ele este ca, adoptind 
conceptele și teoriile clasice ale democrației și liberalismului, să argu- 
menteze că femeile au acces la statutul de cetățean și că deci sînt egale 
cu bărbații din punct de vedere politic. A doua opțiune este să decon- 
struiască aceste concepte și teorii clasice ca scheme de legitimare a căror 
structură exclude principial semnificaţia politică a femeilor. Cartea lui 
Carole Pateman se înscrie în această a doua orientare. 


Note 

* Citatele din text pentru care nu se indică decît pagina sînt din Carole Pateman, 
The Sexual Contract, Stanford University Press, Stanford, 1988. Traducerea lor 
este făcută de autorul articolului. 

1 Cea mai adecvată traducere pentru „The Sexual Contract“ ar fi, în limba 
română, „Contractul dintre sexe“. Traducerea pe care o voi folosi, din motivele 
arătate mai jos, va fi totuși „Contractul sexual“. Pericolul acestei a doua tra- 
duceri este că, în loc să trimită în mod general la relațiile dintre sexe, adică 
la relaţiile dintre femei și bărbaţi, riscă să trimită strict la relaţiile sexuale. 
Totuși am preferat această traducere, cu explicaţiile de rigoare, pentru a 
păstra analogia „contract social“ — „contract sexual“, esențială pentru conţinu- 
tul de idei al acestei cărţi. 

2 Pentru detalii despre conținutul diverselor teorii contractualiste a se vedea arti- 
colele din acest dicţionar care se referă la operele lui Hobbes, Locke, 
Pufendorf, Rousseau, Rawls. Ideea comună a acestor teorii, care explică și 
denumirea de „contractualism“, este că, la originea dreptului politic, se află 
o înțelegere inițială, reciproc avantajoasă, stabilită între cetățenii unui stat și 
desemnată prin termenul tehnic de „contract social“. 

3 Pentru o abordate mai detaliată a acestei probleme a se vedea Susan Moller 
Okin, „Raţiune și sentiment în înțelegerea dreptății“, în Teorii ale dreptății, 
Adrian Miroiu (ed.), Editura Alternative, București, 1996. 

41 Vezi J.G.A. Pocock, „The Ideal of Citizenship Since Classical Times“, în R. Beiner 
(ed.), Theorizing Citizenship, State University of New York Press, New York, 
1995. 

ANCA GHEAUȘ 


Platon (427-347 î.H.) 
REPUBLICA (375-370 î.H.?) 


Un cunoscut filolog american, întrebat odată cum l-ar descrie pe Platon, 
a răspuns: „ca pe un homosexual și un fascist“ (apud Fritz 1968). „Ho- 
mosexual“ — referinţa aceasta este, desigur, la dialogul Phaidros; cît 
despre „fascist“ — aici e vorba despre Republica. (Pentru Antichitate 
asocierea termenilor nu e, principial, imposibilă, așa cum este ea în seco- 
lul al XX-lea, cînd fasciștii îi trimit pe homosexuali în lagăre.) 

Cel puţin ultima calificare conţine, firește, o serioasă exagerare; și 
totuși după unii (Popper 1992), Republica (IIo4ureia) este prima (și poate 
cea mai influentă) dintre marile utopii cu vocație totalitară, de la care, 
direct sau indirect, se vor revendica nu numai promotorii fascismului, 
dar şi Hegel, Marx și comunismul, precum și alte curente ca meritocraţia, 
feminismul și diferite sisteme educaţionale. Republica este mult mai mult 
decit atit: ea propune un model raţional al Omului, dar și unul al Statului, 
al Educaţiei, al Ştiinţei, ca și o viziune asupra vieţii de după moarte 
cuplată cu o teodicee. Influenţa acestei opere asupra tuturor reforma- 
torilor sociali și politici (de la comuniștii utopici și pînă la feministe), 
asupra educatorilor, psihologilor și sociologilor a fost imensă în toate 
timpurile, în concordanţă cu bogăţia ei uluitoare. Cum scria Constantin 
Noica (1986), chiar și cei ignoranţi în filozofie știu, de obicei, două lucruri 
despre Republica: că Platon cere ca filozofii să fie regi și că el îi alungă din 
cetatea sa pe poeți. 

La fel ca majoritatea textelor lui Platon, Republica este un dialog, și 
anume un dialog povestit: Socrate se adresează unui auditoriu nenumit, 
relatînd conversaţia pe care o avusese în ajun, la Pireu, în casa bogatu- 
lui metec Cephalos, mai întîi cu fiul acestuia, Polemarchos, apoi cu fraţii 
mai mari ai lui Platon, Glaucon şi Adeimantos. Tradiţia elenistică a 
divizat dialogul în zece cărţi, dar structura logică a operei presupune o 
diviziune în cinci părți. Ea este, după Legi, cea mai întinsă operă a lui 
Platon. Considerente stilometrice și de conţinut sugerează că Republica 
este o operă de maturitate a lui Platon, aflat în faza întemeierii Academiei, 
al cărei program educațional și științific pare să fie indicat în dialog. Unii 

autori cred că Republica ar fi fost publicată în fascicule sau că prima 
carte ar fi apărut separat, mult mai devreme, spre a fi continuată mai 
tîrziu. Traducerea titlului pune probleme: noiireia înseamnă „consti- 
tuție“, „organizare politică“. Traducătorii francezi și anglo-saxoni traduc 
vocabula grecească prin „La Republique“”, „The Republic“, în timp ce 
germanii folosesc de obicei versiunea „Der Staat“. Subtitlul dialogului 
„despre dreptate” (nepi kaiov) aparţine exegeţilor elenistici, dar el 
corespunde relativ bine temei operei. 

În prima parte (327a-367e), după ce este formulată interogația cen- 
trală a dialogului — „ce este dreptatea” — Socrate respinge, rînd pe rînd, 
definițiile interlocutorilor săi — Polemarchos, Thrasymachos, Glaucon 
și Adeimantos. Aceștia propun diferite variante ale unei etici instru- 
mentaliste și formale: dreptatea nu poate fi „folosul celui mai tare“, iar 
omul drept — crede Socrate — nu poate fi doar cel ce respectă un „con- 
tract social“ ori legile unei societăţi, căci aceasta poate fi nedreaptă. Nu 
poate fi cu adevărat drept un om care se mulțumește doar să respecte 
cu stricteţe un set de reguli sau de ritualuri religioase. Dreptatea nu 
poate fi o „practică“ sau o „artă“, penibilă eventual, dar cu ajutorul 
căreia reușim în societate și obținem beneficii; ea trebuie să aparţină 
interiorității omului și să fie valabilă indiferent dacă se obțin sau nu bene- 
ficii. Regula formală a „jocului social“, exterioritatea justiției nu pot sub- 
stitui ființarea, esenţa, interioritatea. 

În deschiderea părţii a doua a dialogului (367e-449a) purtat de 
Socrate, alternativ, cu Glaucon și Adeimantos, Socrate propune o nouă 
metodă spre a investiga adecvat noțiunea de „dreptate“: el presupune 
că există o analogie de plan și de esență între suflet și cetate, altfel spus, între 
„constituţia interioară“ a sufletului individual și „constituţia statului”, 
ce apare ca un fel de mare suflet colectiv. În consecinţă, se propune 
studiul dreptăţii mai întîi în stat, unde ea ar fi mai lesne de perceput, 
spre a se reveni ulterior la dreptatea din individ. Această presu poziție 
organicistă asupra statului și a societății va face o carieră excepțională, 
mai ales în epoca romantică. - 

Socrate edifică apoi, pas cu pas, utopia raţionalistă a unei cetăți 
drepte și perfecte. Principiul aşezat la baza construcției sale este derivat 
din practica economică și din cea a diviziunii muncii: fiecare să facă un 
singur lucru, și anume cel pentru care este cel mai potrivit (oweonpoyia). 
Crescînd, cetatea va avea de făcut față războaielor; va avea nevoie deci 
de o armată care va fi formată din soldaţi de meserie — „paznicii cetăţii” 
— aleși, crescuţi și educați și ei în așa fel încît să facă cel mai bine acest 
lucru. Pentru a-și face datoria, paznicii trebuie să aibă o fire plină de 
înflăcărare, dar și una filozofică, rațională. Or, aceasta se va obține 
printr-o educaţie adecvată ce va conține, pe de-o parte, gimnastica, pe 
de-alta, muzica (în sensul grec al cuvîntului, „muzica“ se referea la 
artele poetice, la muzica propriu-zisă și la dans). Platon purcede apoi 
la cenzurarea miturilor care vor fi povestite viitorilor paznici, mituri ce 

nu trebuie să le atribuie zeilor și eroilor acţiuni și spuse reprobabile, așa 
cum procedează Homer și tragicii. Mitologia și, în general, „muzica“ 
tradițională nu pot avea decît un efect negativ asupra paznicilor cetăţii 
ideale și, de aceea, ele trebuie abandonate. 

Supuși unei educaţii severe, paznicii vor locui și trăi avînd totul în 
comun. Fericirea lor nu va fi personală, ei vor fi fericiţi numai dacă 
cetatea în ansamblu va fi fericită. Subordonarea individului față de 
organismul colectiv este, în Republica, completă și a anticipat într-o 
măsură substanţială doctrinele autoritare ale secolului nostru. În 
ansamblu, organismul colectiv al cetăţii perfecte va cuprinde trei clase, 
selecționate cu grijă: conducătorii, numiţi și „paznici desăviîrșiți“, aleşi 
dintre cei mai buni paznici, paznicii propriu-ziși sau „auxiliarii“, cres- 
cuți după regulile educaționale amintite mai sus și trăind într-un comu- 
nism absolut, și clasele inferioare — lucrători, agricultori. Cetatea va avea 
patru virtuţi: înțelepciunea — asociabilă clasei conducătoare, curajul — 
asociabil paznicilor, și două virtuţi comune: cumpătarea și, în fine, drep- 
tatea care va fi identificată exact cu otetorpapoe, adică cu principiul 
care cere ca fiecare să nu facă decît lucrul pentru care este cel mai cali- 
ficat. 

Revenind, Platon se va ocupa cu sufletul individual sau „cetatea 
interioară“ pe care o va descrie folosind modelul analogic al cetăţii 
colective: sufletul are și el trei părți, ierarhizate strict: partea rațională (ro 
AOVLOTIKov), partea pasională (ro Bwvpuoei6en), şi partea apetentă (70 
em6vunnkov). Corespunzător, se vor regăsi cele patru virtuți: înțelepciu- 
nea asociată părții raționale, curajul asociat părții pasionale, cumpătarea 
și dreptatea unificînd și armonizînd părţile între ele. Așadar, dacă fiecare 
dintre părțile sufletului își face treaba proprie și acțiunile lor sînt armonizate 
ca într-o liră bine acordată, omul va fi cu adevărat drept. Mai mult, el va acționa 
ca un om drept, va fi socialmente drept. Dreptatea lăuntrică apare a fi, 
așadar, în stare să producă dreptatea exterioară, justiţia, dar aceasta din 
urmă nu o presupune în chip obligatoriu pe cea dintii. 

Deși discursul despre dreptate pare încheiat, Socrate va relua la insis- 
tenţele interlocutorilor, o dată cu partea a III-a (449a-541b), edificarea 
cetății perfecte. El va discuta și analiza, în primul rînd, cele mai para- 
doxale particularităţi ale utopiei sale. 

Mai întîi, el va propune, în totală opoziţie cu obiceiurile și tradiţiile 
grecești, sarcini comune pentru bărbaţi și femei în cadrul clasei pazni- 
cilor, ceea ce va presupune că fetele vor fi învăţate, la fel și împreună 
cu băieţii, „muzică“ şi gimnastică. Aceasta deoarece Platon nu consideră 
că există vreo deosebire de esenţă între natura femeii și cea a bărbatului 
(în afara funcţiilor reproductive). 

În al doilea rînd, Socrate va extinde viaţa în comun a paznicilor și la 
posesia comună a femeilor şi a copiilor, la desfiinţarea familiei și la aran- 
jarea căsătoriilor de către stat în conformitate cu un program eugenic. 
Socrate speră că, astfel, cetatea va fi o mare familie și că tendinţele de 

disoluţie care provin din inegalitate, din proprietate privată și din spiri- 
tul de familie vor fi evitate. i 

În fine, Socrate va explica cine sînt conducătorii cetăţii, „paznicii 
desăvirșiți“. El afirmă că aceștia sînt filozofii și, mai mult decît atit, că 
în cetăţile reale „dacă filozofii nu vor domni în cetăți, ori cei ce sînt numiți 
acum regi și stăpîni nu vor filozofa autentic și adecvat..., nu va încăpea con- 
tenirea relelor... pentru cetăți și pentru neamul omenesc“ (473e). Numai că 
la Atena și, în general, în Grecia, filozofii erau socotiți cu totul nevred- 
nici pentru magistratura supremă, fiind consideraţi fie dăunători, fie 
inutili. (De aceea Socrate fusese trimis la moarte.) Aceasta se întîmplă 
însă tocmai fiindcă cetățile reale sînt rău întocmite și fiindcă oamenii nu 
înțeleg adevărata vocaţie a filozofiei, care este suprem politică. Dacă în 
cetățile reale, tot ce poate filozoful este să-și pună în ordine și să-și 
guverneze bine propria „cetate interioară“, el ar putea face, în virtutea 
analogiei de plan dintre suflet și cetate, același lucru și în ceea ce privește 
sufletul colectiv. 

Dar orice om și orice societate caută să obțină și să realizeze binele. 
Or, filozoful este singurul care are acces la cunoașterea adecvată a Binelui 
suprem — și nu doar la cea a imitaţiilor sale incomplete — la ceea ce 
Platon numeşte „Ideea Binelui“” (:5ea 7ov aya8ov). Astfel, existența este 
divizată în două regnuri, inteligibilul și vizibilul; iar ceea ce Binele este 
în raport cu inteligibilele și cu intelectul cunoscător este soarele în raport 
cu lucrurile vizibile și cu ochiul care le vede. De asemenea, domeniul 
existenţei este analog unei linii divizate în două părți egale, dintre care 
prima corespunde inteligibilului iar cea de-a doua vizibilului. Fiecare 
jumătate a liniei va fi, la rîndul ei, divizată în două părți. Pomind de 
jos, prima diviziune a vizibilului reprezintă reflexiile și oglindirile 
(spaţiile virtuale, cum am spune astăzi), cea de-a doua desemnează 
obiectele; prima diviziune a inteligibilului este cea a entităților matema- 
tice și științifice, în timp ce ultima și suprema diviziune a existentului 
aparţine Ideilor pure, încoronate de Ideea Binelui, la care poate ajunge 
numai filozoful călăuzit de dialectică. Corespunzător acestei diviziuni 
ontologice, Platon descrie și o diviziune gnoseologică a facultăţilor dis- 
puse ierarhic în același fel: conjectura (ekao1a) corespunde lumii reflexe- 
lor, încredințarea (monn) — celei a lucrurilor, inteligența analitică (Savora) 
corespunde domeniului ştiinţelor și al entităților matematice, în timp ce 
intelectul pur (vovn) este facultatea prin care se ajunge pe tărîmul Ideilor. 
Vom avea, de asemenea, și patru tipuri umane corespondente, din ce în 
ce mai bune: sofiștii și poeţii preocupaţi de „spaţiile virtuale” și de 
„lumile ficționale“, artizanii, ce au de-a face cu obiectele reale, apoi 
oamenii de știință, ce au acces la prima diviziune a inteligibilului și, în 
fine, filozofii care, doar ei, pot ajunge la Idei și la Ideea Binelui și care, 
de aceea, au dreptul să guverneze peste toți ceilalți. 

Pentru a explica și mai clar sistemul său de analogii dintre Fiinţă, 
Cunoaștere, Etică și Politică, Platon prezintă realul şi condiția umană sub 
forma faimoasei alegorii a Peșterii. EI le cere interloautorilor săi să-și 

închipuie o mare locuinţă subpămînteană în care mai mulți oameni 
trăiesc legaţi cu fața la un perete, pe care lumina unui foc aprins în spate 
proiectează umbrele unor obiecte. Pentru acești oameni, singura reali- 
tate pe care o cunosc sînt umbrele. La un moment dat, unul dintre 
oameni se eliberează din legături și se întoarce spre foc și spre obiectele 
dinaintea acestuia, dîndu-și seama că umbrele nu erau realitatea. Mai 
departe, el urcă la suprafaţa pămîntului și vede că de-abia aici este ade- 
vărata realitate și adevărata lumină, cea a soarelui. La început, din 
pricina obișnuinței cu semiobscuritatea peșterii, el va vedea prost, dar 
după un timp se va adapta și va contempla Ideile simbolizate de astre 
şi de soare. După un timp, el va cobori în peșteră și va încerca să-i 
convingă pe foștii săi companioni că ei nu văd adevărul, ci doar o copie 
îndepărtată a acestuia; nu va fi crezut și, verosimil, va fi ucis. 

Domeniul exterior peșterii reprezintă, evident, lumea inteligibilului, 
în timp ce spaţiul subpămîntean simbolizează domeniul vizibilului cu 
cele două subdiviziuni ale sale: lumea „virtuală“ (umbrele pe perete) şi 
lumea lucrurilor (obiectele și focul). Este evocată și menirea tragică a filo- 
zofului în cetățile reale, întruchipată de Socrate: el cunoaște adevărul și 
dorește să-i elibereze pe oameni din lanţurile ignoranței, dar adesea nu 
este înțeles și cade pradă prigoanei. În cetatea ideală însă, filozoful va 
cobori înapoi în peșteră în siguranţă, spre a conduce Statul. 

Mai departe, Socrate va examina cunoștințele pe care viitorii filozofi- 
regi din cetatea ideală trebuie să le primească, după ce, desigur, au 
primit educaţia elementară a paznicilor, bazată pe muzică și gimnastică. 
Educaţia lor va fi cu precădere științifică, cuprinzînd geometria, arit- 
metica, astronomia, stereometria și armonia, dar înţelese mai puţin pentru 
valoarea lor practică, cît pentru cea filozofică, contemplativă. Ca o încu- 
nunare, urmează știința supremă — dialectica. 

Partea a IV-a a dialogului (542a-592b) va asocia Cetăţii, Sufletului și 
Condiţiei umane Istoria — așa cum o înţelege Platon. Filozoful compune 
un dublu roman: cel al decăderii cetății perfecte pe care a descris-o mai 
înainte, pe de-o parte, și cel al unei familii, pe de altă parte. Istoria, fie 
ea socio-politică sau individuală, este la Platon o involuţie, o decadenţă, 
superiorul anticipînd întotdeauna inferiorul în ordinea istorică, precum 
și în cea ontologică. Astfel, cetatea filozofică, perfectă decade treptat, fiind 
urmată de timocrație (asemănătoare regimului spartan), de oligarhie, de 
democrație și, la sfîrșit, de tiranie. La fel se întîmplă și cu filozoful, al 
cărui fiu va fi un „om timocratic“; urmașul acestuia va fi „omul oligarhic“; 
va urma „omul democratic” al cărui descendent va fi „omul tiranic”. 
Platon crede că ierarhia celor cinci cetăţi și cea corespondentă, a celor 
cinci oameni, are nu numai o dimensiune ontică, una gnoseologică, una 
etică, dar și una a „fericirilor“. Contrar opiniei comune, omul tiranic este 
nu doar cel mai nedrept, dar și cel mai nefericit dintre oameni, tot așa 
cum cetatea tiranică nu este doar cea mai nedreaptă, ci și cea mai 
nefericită dintre cetăți. 

În ultima parte, Platon reia atacul împotriva poeţilor și a ceea ce el 
numește „arta imitativă“” (n puunax). Pentru că poezia imită obiectele 
naturale sau artificiale, iar acestea, la rîndul lor, imită arhetipurile ideale 
aflate în lumea inteligibilului, poezia reprezintă o imitație de gradul al 
doilea, înșelătoare și de puţină valoare. De aceea, poeţii — şi în special 
Homer — trebuie alungaţi din cetate în pofida (sau din cauza) marii lor 
capacităţi de seducţie. 

Republica se încheie cu mitul lui Er: un om care a avut privilegiul să 
vadă care este soarta sufletelor după moarte. Sensul mitului este că 
omul este responsabil pentru soarta sa și că, dintre oameni, filozoful se 
află în poziţia cea mai bună, fiind în situaţia ca, după moarte, să poată 
alege cea mai bună viaţă posibilă viitoare. 

Rezumînd, putem identifica trei teme fundamentale care susțin 
Republica: 1) principiul analogiei sau al corespondenţei; 2) principiul ie- 
rarhiei; 3) principiul solidarităţii domeniilor. 

1) Principiul analogiei: pentru Platon, domenii diferite își corespund 
şi sînt constituite după un plan comun. Cetatea și sufletul, fiecare cu 
părţile respective și virtuțile asociate, sînt domenii corespondente. Ce 
este soarele în domeniul vizibil este Binele în cel inteligibil. Istoria per- 
sonală și istoria colectivă au același plan; de asemenea, cele două divizi- 
uni ale existenței — inteligibilul și sensibilul — se raportează una la 
cealaltă la fel cum, în cadrul fiecărei diviziuni, cele două subdiviziuni 
se raportează una la alta. 


2) Principiul ierarhiei: diferitele domenii ale existenţei ori ale cunoaşterii 
se așază pe o riguroasă scară ierarhică: de exemplu, cele cinci cetăți, cele 
trei părţi ale sufletului (cetății), cele patru diviziuni ale existenţei sau 
ale cunoașterii. Ontic, întotdeauna inferiorul depinde de superior sau 
este imaginat ca o copie, ca o imitație a acestuia. Așadar, direcția evoluţiei 
istorice este negativă, degenerativă. Pe de altă parte, unitatea mai 
cuprinzătoare este superioară unității incluse: astfel individul este sub- 
ordonat statului, aşa după cum orice parte a corpului uman se subor- 
donează întregului corp. Metodologic, drumul parcurs de cunoaștere este 
inversul celui ontic: cunoașterea începe cu copiile și iluziile, pentru a urca 
treptat spre cunoașterea inteligibilului şi a Ideilor. În plan politic, ascen- 
siunea cunoașterii corespunde revoluţiei politice pe care regele-filozof 
o pune în practică, redresînd cetatea din starea jalnică în care ea se 
găseşte. 


3) Principiul solidarității domeniilor: Spre deosebire de ceea ce credeau 
majoritatea sofiştilor, dar și de ceea ce vor crede modernii după Kant, 
Platon vede o intimă solidaritate între ontic, gnoseologic, etic, estetic, 
politic, istoric. (Va adăuga, în Timaios, şi fizicul.) Cel mai bun este și cel 
mai ştiutor, adevărul înseamnă deopotrivă binele, frumosul și fericirea, 
cunoașterea duce la perfecţionare etică. De aici derivă și necesitatea ca 
filozofii să conducă: ei sînt cei mai știutori dintre oameni, deci şi cei mai 

buni și cei mai fericiţi. Mai mult, dacă starea optimă, firească a lucrurilor 
accentuează solidaritatea domeniilor și a elementelor constitutive, răul 
înseamnă separare, izolare. Prizonierii din cavernă sînt izolaţi complet 
de lumea din afară, iar știința lor — conjectură bazată pe aparenţe și pe 
„salvarea fenomenelor” — este izolată de domeniul esenţelor și al Ideilor. 
E de crezut că Platon ar fi refuzat să considere drept „știință“ în ade- 
văratul sens al cuvîntului știința noastră modernă, care a renunțat la 
descoperirea „esenţelor“, așa cum ar fi considerat că, atîrnaţi cum sînt 
de tubul catodic, contemporanii noștri trăiesc negreșit în adîncul peșterii! 

E evident că acest dialog, extrem de complex și, pe alocuri, șocant a 
stîrnit, de-a lungul vremii, numeroase controverse și a ridicat multe 
probleme. 

S-a pus mai întîi întrebarea care este cu adevărat tema principală a 
dialogului: cetatea ori sufletul individual? Prima ipoteză, favorizată de 
unele sugestii ale textului, că edificarea cetății ar reprezenta un fel de 
„poveste“ (uv8on) sau că Cetatea perfectă este doar un „model ceresc“, 
a fost susținută de unii interpreți (Levinson 1953, Elias 1984) și, la noi, 
cu multă insistenţă, de Constantin Noica (1986). Această linie interpre- 
tativă ar evita sau reduce acuzaţiile aduse lui Platon de a fi propus un 
model totalitar de societate. Totuși de la clasicele lucrări dedicate lui 
Platon de Wilamowitz-Moellendorff (1919) și Paul Friedlănder (1964), 
tendinţa de a lua mai în serios dimensiunea politică a platonicianis- 
mului în general și a Republicii în particular s-a accentuat. A rămas 
celebră cartea lui Karl R. Popper (1992) care l-a acuzat pe Platon de a fi 
fost strămoșul și punctul de referinţă al „inamicilor societăţii deschise“. 
Că Platon se visa un reformator politic este, oricum, greu de contestat 
în lumina elementelor biografice din Scrisoarea a VII-a, unde, de asemenea, 
se reia ideea necesităţii regilor-filozofi în termeni asemănători celor din 
Republica. Nu însă toți interpreţii acceptă autenticitatea Scrisorii a VII-a. 

O altă mare problemă a Republicii a constituit-o severitatea lui Platon 
faţă de poeţi și mai ales faţă de Homer, fapt paradoxal în situaţia în care 
valoarea literară a textului platonician este cu totul excepţională. Mai mulţi 
exegeți clasici, precum Wilamowitz-Moellendorff (1919), Nettleship (1963), 
şi iarăși Noica (1986), au încercat să atenueze sensul acestei ostilități și 
să o limiteze la anumite tipuri de artă imitativă naturalistă. E.A. Ha- 
velock (1990) are însă o altă soluţie: pentru el este vorba nu atît despre 
ostilitatea lui Platon față de poezie ca atare, cît despre cea faţă de rolul 
educativ esenţial al poeziei epice pentru grecul clasic. Platon i-ar ataca 
pe poeţi în calitatea acestora de învățători şi educatori ai Eladei, de 
păstrători ai mentalităţii arhaice orale, ce împiedica emergenţa științelor 
și a gîndirii abstracte, legate de cultura alfabetică. 

Referirile lui Platon la „Ideea Binelui”, și ezitările sale de a o discuta 
altfel decît prin intermediul unor analogii precum soarele, au atras 
atenţia partizanilor așa-numitei „doctrine orale“ (Kraemer 1990). Aceştia 
susţin că dialogurile platoniciene aveau numai o valoare propedeutică 

și că nucleul doctrinei era comunicat de Platon oral. Ezitările aparente 
ale lui Platon (Socrate) de a preciza liniile metafizicii sale, ca și nu- 
meroasele metafore, mituri și analogii pe care el le utilizează ar trimite 
la corpul acestei „doctrine orale“. Fireşte însă că numeroşi alți inter- 
preţi contestă faptul că dialogurile ar fi „incomplete“ din punct de 
vedere filozofic. Este chiar o întrebare dacă Platon ar fi avut o „doctrină“ 
fermă, un sistem riguros, sau dacă nu cumva gîndirea lui s-a dezvoltat 
treptat, de la dialog la dialog, reluînd, criticînd ori abandonînd teze mai 
vechi. Spre exemplu, în timp ce în Phaidon se susţine că sufletul este o 
entitate simplă și nu o armonie între mai multe părți, în Republica (scrisă 
mai tîrziu), sufletul este compus din trei părți între care o bună armonie 
este condiţia fericirii. 

În ultimă instanţă, una dintre marile probleme, aproape insolubile, 
ale exegezei platoniciene este că noi nu știm de fapt ce spune cu adevărat 
Platon: operele sale, precum Republica, Phaidon, Phaidros, Banchetul, 
Gorgias, Parmenide etc. sînt dialoguri în care Platon nu apare, iar Socrate 
nu poate să reprezinte întotdeauna și obligatoriu punctul de vedere al 
lui Platon. În plus, dialogurile sînt opere literare, chiar ficțiuni dramatice 
ce utilizează din plin alegoria, mitul, metafora, care nu refuză echivocul 
și exercită o profundă influenţă prin forța lor de sugestie. A dorit Platon 
să ascundă sau să disimuleze sensul clar al unor gînduri, deoarece nu 
era sigur că ele vor fi corect înțelese? Se temea el de persecuție (vezi 
Cornea 1995), dacă ar fi pretins în chip direct și limpede că dorește 
reforme politice esenţiale? Și invers: a supravieţuit întreaga operă a lui 
Platon — excepţie remarcabilă pentru literatura antică — și mulțumită 
echivocurilor și ficțiunilor literare cu care el a știut să-și împacheteze gîn- 
durile, oferind astfel, în timp, diferiților săi cenzori păgîni sau creștini 
mai puține motive de reacţie? 

Avînd în vedere cele de mai sus, ne putem da seama că este imposibil 
de definit clar și univoc „mesajul“ unei opere ca Republica. Putem doar 
spune că ea e un fel de bazar de idei, teme, concepții de la care se pot 
revendica și s-au revendicat și inspirat numeroase interpretări, filozofii, 
ideologii, uneori profund divergente. Să spunem atunci, poate, că mesajul 
profund al acestei prime opere fundamentale a filozofiei politice europene 
este diversitatea și enorma receptivitate la interpretare? Dar atunci, 
mesajul său este tocmai încurajarea și provocarea adresate posterității 
de a extrage neîncetat și necontenit alte și alte mesaje... 

Platon (427-347 î.H.) 
TIMAIOS și CRITIAS (350-348 î.H.?) 


Scrierile politice fundamentale ale lui Platon sînt Republica şi Legile. 
Ultimul său cuvînt cu privire la integrarea metafizică a politicului se 
găseşte însă în două din operele lui tîrzii — Timaios și Critias.] 

Timaios și Critias, care a rămas neterminat, sînt primele două părți 
ale unei trilogii. Ultima ei parte, ce ar fi fost probabil numită Hermocrate, 
nu a fost nici măcar începută. Deşi putem fi siguri de intenţia lui Platon 
de a-l scrie (cf. Critias 108a, c), conținutul lui Hermocrate rămîne obscur. 
În introducerea lui Timaios, în care este expus planul discursurilor, se 
spune doar că, dintre cei prezenţi (Socrate, Timaios, Critias, Hermocrate), 
Timaios va fi primul care va vorbi abordînd nașterea universului și a 
naturii umane, după care Critias va istorisi pe larg povestea Atlantidei 

și a vechii cetăți a Atenei. De ce această trilogie a rămas neterminată este 
încă un subiect disputat. 

De-a lungul vremii, nu puţini interpreți și comentatori au diminuat 
originalitatea filozofică a dialogurilor Timaios şi Critias. În primul rînd, 
ele au fost de cele mai multe ori intepretate fie separat (deși intenţia lui 
Platon de a crea un legato între ele este evidentă), fie, mai ales în exegeza 
secolului al XX-lea, fragmentar. În al doilea rînd, temele filozofice ale 
acestor două dialoguri au fost, nu o dată, uitate — Timaios fiind multă 
vreme fie interpretat, fie evaluat în termenii altor doctrine (precum cea 
pitagoreică, de exemplu), iar Critias, aproape întotdeauna redus la mitul 
Atlantidei? 

În Republica, mai mult decît în orice alt dialog, carenţele ontologice 
ale lumii devenirii au fost atît de apăsat exprimate, încit filozofia lui 
Platon a căpătat reflexe tragice. La polul opus se află Tirnaios — scrierea 
în care Platon a încercat cel mai mult să reabiliteze realul. Gestul său de 
a înscrie utopia într-o istorie (într-o istorie imaginară, e drept, dar o 
istorie), ca și întreaga cosmologie din acest dialog reprezintă, în fond, o 
încercare de a reda lumii devenirii mai multă demnitate ontologică. La 
o primă lectură, datorită multelor și diferitelor subiecte expuse — mitul 
vechii cetăți a Atenei și al Atlantidei, Demiurgul, sufletul lumii, astrele 
cerești, timpul, receptacolul, necesitatea, triunghiurile elementare și cor- 
purile primare, procesul de respiraţie și nutriție etc. — Timaios poate părea 
un delir exotic delimitat brutal de celelalte scrieri platoniciene. Cu toate 
acestea, din punct de vedere al ideii, el este perfect integrabil operei lui 
Platon, care se dovedește a fi în cele din urmă un regizor absolut. Totul 
în această adevărată enciclopedie este premeditat cu o minuție ultimă. 

Timaios cuprinde trei părți distincte, fiecare fiind expusă de către un 
alt personaj. Prima dintre ele este rostită de Socrate și reprezintă un 
rezumat al unui discurs cu privire la cea mai bună alcătuire a unei cetăți, 
discurs pe care acesta l-a ținut, cu o zi înainte, lui Timaios, Critias și 
Hermocrate (la întîlnirea de „ieri“ a mai participat ca auditor și un al 
cincilea personaj, nenumit, care din anumite motive este absent la întil- 
nirea de „azi“). La sfîrşitul recapitulării sale, Socrate le împărtășește 
celor de față sentimentul (pathos) pe care l-a încercat în fața cetății imagi- 
nate de el (Timaios 19b-c). lar ca răspuns la această dorinţă a lui Socrate, 
Critias le înfățișează celor prezenți istoria Atlantidei şi a vechii cetăți a 
Atenei — cea de a doua parte a dialogului Timaios. La sfîrșitul discursu- 
lui său, care nu este însă cu mult mai lung decit recapitularea lui Socrate, 
Critias propune ca, în continuare, Timaios, fiind cel mai bun astronom 
dintre ei, să vorbească despre natura universului, urmînd ca, după 
aceea, el, Critias, să istorisească mitul celor două cetăţi în toate amă- 
nuntele sale (27a-b). Discursul lui Timaios, în care este descrisă naşterea 
trupului și sufletului lumii, a trupului și sufletului omenesc, este cea de 
a treia parte, cea mai întinsă, a lui Timaios. Povestirea istorisită de Critias 
nu este, evident, decât un pretext pentru idee: vechea cetate a Atenei 
întruchipa cetatea ideală imaginată de Socrate, iar Atlantida, o cetate de 

un alt fel, dar situată tot la nivelul excelenţei, era adversarul care putea 
face înfruntarea dintre ele posibilă, prilejuind în acest chip punerea în 
valoare a calităților celei dintii. Care este însă cheia alăturării acestor 
subiecte, și anume: 1) nașterea lumii şi a naturii umane, 2) cetatea utopică 
îi 3) pecudoistoriă unei cetăți reale (Atena), ce o întruchipează pe cea 
ideală? 


1) Atît în zămislirea lumii și a naturii umane (Timaios), cît și în cetatea 
utopică însăși (Republica, rezumatul lui Socrate din Timaios, Legi) și în 
înfruntările ei (Critias), intriga constă în confruntarea dintre rațiune și 
ceea ce este lipsit de rațiune. Pentru spiritul grec, raționalul este privat 
de omnipotenţă. Zeii înșiși au de înfruntat puteri asupra cărora nu se 
pot înstăpîni pe deplin — nerămînîndu-le altceva decît încercarea de a 
le birui. Biruința poate fi obţinută prin forță sau prin persuasiune. 
Această cale a convingerii este tema trilogiei lui Eschil, Orestia, în care, 
în cele din urmă, Furiile sînt convinse, și nu constrînse, de către zeița Atena 
să urmeze calea binelui şi a dreptății?. În geneza din Timaios (vezi 47e-A8a) 
partea nerațională a fost convinsă să se supună celei raționale dintru 
început; de aceea, această geneză nu este propriu-zis o înfruntare, ci mai 
degrabă o cooperare între cele două principii opuse. Nu la fel se întîmplă 
însă înlăuntrul cetății și în istoria ei. 


2) În scrierile lui Platon există mai multe cetăți utopice: Kallipolis, 
în Republica, vechea cetate a Atenei, în Critias, şi Magnesia, în Legi. Dar 
de ce oare, la Platon, singurele utopii sînt ale cetății? De ce nu există, să 
zicem, și o utopie a cosmosului? Universul nu este decît copia unui 
model desăvîrșit — viețuitoarea inteligibilă. Dar această copie a fost 
zămislită, atit cît a fost cu putinţă (cf. Timaios 38b-<, 39e), cît mai asemănător 
cu modelul ei. Lumea devenirii, la nivelul devenirii, este cea mai bună 
lume posibilă. De aceea, nu există o utopie a cosmosului. Utopia începe 
cu sufletul omului. Aici, în sufletul omului, nu numai că partea neraţi-: 
onală nu poate fi totdeauna supusă, dar o poate chiar birui pe cea rațională. 
Răul, deși nedorit, este posibil, căci sufletul omului, spre deosebire de cel 
al lumii, se poate îmbolnăvi. Fie din cauza unei rele predispoziții a trupului 
(Timaios 86e sau a unei proaste educații (86e), fie din cauza unei proaste 
forme de guvernare (87a) sau a trîndăviei (98e), plăcerilor nesăbuite sau 
ambițiilor (90b), sufletul omului se poate „întoarce în Hades, neîmplinit 
şi lipsit de înțelegere“ (44c). Dar nu numai sufletul omului se poate îmbol- 
năvi, ci şi, pentru a vorbi așa — deși Platon nu folosește această expresie 
— sufletul comunității. În lumea devenirii, singură, comunitatea umană 
nu are un corespondent paradigmatic în vieţuitoarea inteligibilă. 
Demiurgul și ceilalți zei nu zidesc și cetatea, ci doar sufletul și trupul 
omului. Nefăcînd parte din demiurgia propriu-zisă, cetatea pare a fi sin- 
gura ființare în care rațiunea nu poate să supună ceea ce este lipsit de 
rațiune decît prin constrîngere. Așa se explică caracterul opresiv al utopii- 
lor lui Platon — paznicii, în cetatea utopică din Republica, și Consiliul 
Nocturn, în Legi, avînd menirea de a impune binele. La fel se întîmplă și 
în cetatea ideală descrisă de Socrate la începutul lui Timaios (probabil o a 

doua versiune a utopiei din Republica). Și aici misiunea paznicilor este de 
a apăra cetatea „de oricine ar merge împotrivă-i“ (e drept, împărțind 
dreptatea „cu blindeţe celor care o vatămă dinăuntru, adică celor pe care 
ei îi guvernează [...] fiind în schimb necruţători cu dușmanii din afară“, 
17d-18a). 


3) În Republica, utopia era descrisă în puritatea ei absolută; ea a- 
parținea, asemenea formelor inteligibile, unui spațiu nedeterminat. Şi 
totuşi (în Cartea a VIII-a) cetatea utopică, chiar în varianta ei cea mai 
înaltă, este prinsă într-o istorie: propria ei degradare lăuntrică. Utopia 
participă, la Platon, la două tipuri de istorie. O istorie a degradării ei 
interioare (Republica, Cartea a VIII-a) și una a isprăvilor ei (Timaios și 
Critias). Cele două istorii par însă a fi în chip esenţial diferite. Trecerile 
de la un fel de guvernare la altul în Cartea a VIII-a din Republica sînt 
dialectico-istorice (tema acestor treceri va fi apoi reluată în Omul Politic 
şi în Legi), pe cînd încercările prin care trece Atena par a se înscrie într-o 
istorie exclusiv evenimenţială. Dar, în Timaios, tocmai această istorie 
evenimențţială este considerată a fi „nu un mit plăsmuit, ci o istorie pe 
deplin adevărată“ (26e 4-5), în timp ce discursul lui Socrate despre 
cetatea ideală este numit un simplu mit (Timaios 26c 8). Și tocmai această 
istorie este neterminată. 


În Timaios şi Critias, intenţia lui Platon de a întrupa cetatea ideală în 
realitate este evidentă. Dar, cum nu dispunea de o paradigmă istorică 
atestată, a recurs la o expunere de tip mitic. Făcînd o grațioasă reverență 
Egiptului — poate singura țară în care existau orînduiri politice asemănă- 
toare legilor cetăţii ideale, dar care nu erau la înălțimea utopiei — Platon 
și-a luat toate precauțiile necesare pentru a înfățișa mitul Atenei și al 
Atlantidei ca pe o istorie reală, căci utopia trebuia acum (cf. Timaios 
19b-c) să capete ponderea existenţei istorice. Şi, dacă ținem seama de 
delirul tuturor celor ce au navigat în căutarea Atlantidei, acest lucru i-a 
reușit pe deplin. Totul nu era însă, așa cum am mai spus, decît un pre- 
text pentru idee: vechea cetate a Atenei întruchipa cetatea ideală imagi- 
nată de Socrate, iar Atlantida era adversarul care putea face înfruntarea 
posibilă. Dar, pentru ca înfruntarea să poată avea loc, Atlantida trebuia 
să devină o cetate lipsită de rațiune (Critias 120d-121b). În povestirea 
istorisită de Critias, cetatea Atenei (întruchiparea a ceea este rațional) a 
biruit în cele din urmă Atlantida (întruchiparea a ceea ce devenise lipsit 
de rațiune). Dar — așa cum se întîmplă și în Agamemnon, prima parte a 
trilogiei lui Eschil — pentru că rațiunea a triumfat prin forţă, şi nu prin 
persuasiune, victoria ei nu este trainică (vezi Timaios 25c-d). 

Temele filozofice puse în joc în Timaios şi Critias sînt deci: universul, 
omul, comunitatea umană și istoria ei, iar intenţia lui Platon a fost de a 
gîndi aceste teme împreună. În fiecare din aceste teme se regăsește 
același motiv, şi anume raportul dintre ceea ce este rațional (Demiurgul, 
partea rațională a sufletului omenesc, paznicii cetăţii ideale, cetatea 
Atenei) și ceea ce este lipsit de rațiune (necesitatea, părțile neraționale 

ale sufletului omenesc, posibilii dușmani ai cetății ideale, Atlantida). 
Acest raport nu este însă același: el are forma unei cooperări în zămis- 
lirea universului și a omului și a unei confruntări înlăuntrul cetății și în 
istoria ei. 


Note 

1 Textul de față reprezintă o nouă versiune a unui text mai vechi („Interpretare 
la Timaios și Critias"), apărut în Platon (1993: 107-119). 

2 Ceea ce este frapant în legătură cu acest mit este faptul că denumirea sub care 
a făcut o carieră atît de strălucită este incompletă, căci el ar fi trebuit numit 
Mitul vechii cetăţi a Atenei și al Atlantidei. Este însă de înțeles această 
alterare a denumirii, dacă ne gîndim că, de-a lungul timpului, singurul 
punct de atracție al întregului mit a fost scufundarea misterioasă a Atlantidei. 

3 Vezi excelentul „Epilog” al comentariului lui F.M. Cornford (Cornford, 1937). 

Samuel Pufendorf (1632-1694) 


DESPRE DATORIILE 
OMULUI ȘI CETAȚEANULUI (1673) 


Arareori amintit și citit astăzi, Samuel Pufendorf a fost, în cursul seco- 
lelor al XVII-lea și al XVIII-lea, cel mai cunoscut exponent al teoriei 
dreptului natural. Luteran născut în Germania, dar activ ca profesor de 
drept mai ales în Suedia, la Universitatea din Lund, Pufendorf este 
autorul unui considerabil volum de scrieri, între care se detașează 
masivul său tratat On the Law of Nature and Nations (Despre legea naturii 
și a națiunilor, 1672), dedicat regelui suedez. Un an mai tîrziu, Pufendorf 
publică o versiune prescurtată a acestei lucrări, dedicată, de data aceasta, 
cancelarului Universităţii din Lund și intitulată De officio hominis et civis 
juxta legem naturalem libri duo (Despre datoriile omului și cetățeanului con- 
form legii naturale, în două cărți). 

Cartea întîi tratează, într-o manieră generală, două probleme intim 
legate în concepţia lui Pufendorf. Cea dintii este noţiunea de drept sau 
lege naturală, iar cea de-a doua vizează natura omului și consecinţele 
ce decurg din aceasta. Legătura este limpede explicată în primul capitol 
(„Despre acţiunea omenească“) al lucrării. Aici, Pufendorf arată că, 
pentru a explica temeiul obligațiilor legale, trebuie să fie lămurită, mai 
întîi, natura acțiunii umane și a legilor, în general. Acțiunea omenească 
însă își are originea în facultățile omenești dăruite de Creator. Aceasta 
presupune că este nevoie, mai întîi, de clarificarea naturii acestor facul- 
tăți (facultas). Acest lucru este destul de obișnuit în epocă, iar faptul că 
Pufendorf se referă la activitatea umană mai înainte de orice ca o sumă 
de mișcări ne indică o influenţă a noii filozofii mecaniciste a secolului 
al XVII-lea, în special aceea a lui Descartes și Hobbes. Scopul său nu este 
însă, în nici un caz, acela de a elabora o psihologie mecanicistă, ci de a 
delimita sfera acțiunilor imputabile individului, care sînt, în opinia sa, 
acelea a căror cauză este chiar persoana, mai ales cele care izvorăsc 
direct din voinţa acesteia. 

Viziunea voluntaristă este baza pe care este introdusă, în următorul 
capitol („Despre regula acţiunilor omenești, ori despre lege, în general”), 
necesitatea legii și a obedienţei față de un superior. Voinţele oamenilor 
fiind diferite și instabile, ele tind în diferite „direcţii“. De aici rezultă o 
dezordine ce nu poate fi evitată decît prin recurgerea la o „regulă fixă“ 
care să se opună „diversităţii înclinațiilor și dorințelor“. După Pufendorf, 
această regulă fixă a vieții omenești este legea (lex), care se împarte în 
„naturală“ și „pozitivă“. 

Necesitatea și caracterul legii naturale depind, după cum citim în capi- 
tolul 3 („Despre legea naturală“), de natura omului. Acesta este o ființă 
dominată de o pasiune care, în mod normal, eclipsează toate celelalte 
pasiuni: dorinţa de a se prezerva pe sine (Și această teorie despre ego- 

ismul existențial al omului este destul de răspîndită în epocă, de pildă 
la Hobbes). Pe de altă parte însă, slăbiciunea naturală a omului face ca 
el să aibă nevoie de ajutorul celorlalți. În același timp, el are și o capaci- 
tate de a face rău altora, capacitate mai mare decît a altor animale. Iată 
de ce, pentru a trăi în siguranță, este necesar ca individul să își unească 
forțele cu alții. Legea naturală nu este altceva, conform lui Pufendorf, 
decît legea acestei „sociabilități” (socialitas) care îi învaţă pe oameni cum 
să fie utili unii altora. Autorul acestei legi adaptate naturii umane este 
chiar artizanul acestei naturi, adică Dumnezeu. Demonstrația acestui fapt 
nu este dezvoltată în detaliu de Pufendorf. El se limitează să indice că 
ea se bazează pe „rațiunea naturală “, care duce la concluzia că Dumnezeu 
este acela care i-a obligat pe oameni să asculte de legea naturală, întrucît 
aceștia sînt concepuţi de fiinţa divină ca mijloace pentru scopurile sale. 
De asemenea, doar omul este o fiinţă religioasă, în sensul că doar el se 
teme de Dumnezeu, ceea ce, pentru Pufendorf, este o indicație că omul 
știe în sinea sa că, încălcînd legea naturală prin pacăt, el îl ofensează pe 
Dumnezeu. În capitolul următor, dedicat datoriilor omului faţă de fiinţa 
supremă, Pufendorf extrage și consecința acestei poziţii: religia este 
esențială pentru existența unui stat. 

Capitolele 5-13 ale primei părţi tratează diversele genuri de datorii 
care decurg din principiile dreptului natural. Astfel, omul are mai întîi 
datorii față de sine însuși, în primul rînd datoria de a-şi prezerva viaţa 
care îi este dată de Creatorul său. Aceasta implică, evident, și un drept 
de autoapărare, a cărui exercitare este urmărită în detaliu de Pufendorf. 
Urmează apoi datoriile pe care le avem faţă de alţi oameni și, în primul 
rînd, aceea de a nu le face rău acestora. Principiile legii naturale mai 
implică și recunoașterea egalităţii naturale a oamenilor. Această egali- 
tate este legitimată de Pufendorf prin două argumente care spun multe 
despre sursele intelectuale ale teoriei sale. Pe de-o parte, el reia teoria 
hobbesiană conform căreia oamenii au o capacitate naturală, în ultimă 
instanţă, egală de a-și face rău unul altuia, prin aceea că oricare poate 
să îl ucidă, la nevoie, pe celălalt, fie prin forța fizică, fie prin viclenie ori 
surpriză. Pe de altă parte, Pufendorf pare să introducă, într-o anumită 
măsură, o doză de aristotelism scolastic în discursul său despre egali- 
tate, care este dedusă și din aceea că fiecare în parte are obligaţia natu- 
rală de a practica regulile sociabilității faţă de ceilalți. 

O mențiune aparte trebuie să fie făcută, în contextul teoriei despre 
datorii, ideilor pe care Pufendorf le avansează cu privire la „acorduri“ 
(pacta). Insistenţa sa că toate datoriile asumate de oameni, cu excepția 
celor care decurg direct din legea naturală, presupun existenţa acestor 
acorduri, fie tacite, fie explicite, este suficientă pentru a-l atașa la grupul 
acelor autori (între care Hobbes, Spinoza, Locke, Rousseau, Kant) care 
reprezintă în secolele al XVII-lea și al XVIII-lea ceea ce s-a numit doc- 
trina „contractului social”. 

Ultimul capitol din prima carte („Despre interpretare“) conţine o 
schiță de hermeneutică a normelor legale. O atenţie specială, în acest con- 
text, este dedicată analizei sensului cuvintelor. 

Cartea a II-a a Datoriilor cuprinde ceea ce am putea califica drept sec- 
țiunea politică și socială a lucrării. Primul capitol enunţă, destul de 
previzibil dacă ne gîndim la orientarea contractualistă a gîndirii lui Pu- 
fendorf, o teorie asupra stării de natură. După aceasta, starea de natură 
poate fi privită din trei puncte de vedere. Din perspectiva relației cu 
Dumnezeu, aceasta este condiţia în care omul a fost așezat de Creatorul 
său. Din perspectiva relaţiei fiecărui om cu sine, ea poate fi privită, 
printr-un „efort imaginativ”, drept condiţia pe care fiecare trebuie să o 
înfrunte atunci cînd rămîne singur, fără ajutorul celorlați, bazîndu-se doar 
pe condiţia naturii umane. Referinţa la lucrările imaginației ne arată că, 
pentru Pufendorf, starea de natură este, în parte, o construcție mentală. 
Dacă omul ar fi trăit astfel, condiţia sa ar fi fost mult mai mizerabilă decît 
cea a animalelor. A treia perspectivă este aceea a relaţiilor fiecărui om 
cu ceilalți: se spune că oamenii sînt în starea de natură atunci cînd au 
un superior comun. Doar în acest sens, după Pufendorf, se poate spune 
că starea de natură se opune stării civile. Aceasta nu mai este însă o opera- 
țiune a intelectului, ci o posibilitate reală. Acest caracter dual al stării 
de natură, acela de a fi o ipoteză intelectuală și o realitate empirică, este 
explicit admis de Pufendorf în paragraful 6 al capitolului despre starea 
de natură unde el extinde categoria la relaţiile dintre state suverane 
(exact ceea ce face, de pildă, și Hobbes). 

Capitolele 2-4 urmează o ordine a expunerii care este și ea destul de 
comună în secolul al XVII-lea. Aici sînt discutate formele de asociere natu- 
rală în care intră oamenii: mai întîi, familia ca o alianță între un bărbat 
și o femeie (şi despre care Pufendorf crede că este cea dintîi formă de 
viaţă socială), apoi autoritatea și datoriile părinților față de copii (pu- 
terea paternă fiind declarată drept cea mai veche și cea mai sacră formă 
de autoritate — imperium) și, în fine, relaţia dintre stăpîn și servus (termen 
care poate fi tradus atît ca „sclav“, cît și ca „servitor”, ceea ce indică faptul 
că autoritatea stăpînului poate avea, așa cum recunoaște și Pufendorf, 
„diferite grade”). În cazul servituţii, indiferent de grad, Pufendorf arată 
că există o limită a puterii pe care stăpînul o poate exercita: pentru că 
servul este, în orice caz, un om, stăpînul său nu are în nici un fel dreptul 
de a-l trata exact cape o proprietate a sa, de care să abuzeze cum dorește 
și pe care să o distrugă după plac. 

Capitolul 5 al Cărţii a doua tratează cauzele formării statelor. După 
Pufendorf, acest proces este unul prin care capii micilor societăți natu- 
rale (familiile) abandonează o parte din libertatea lor naturală pentru a 
se asocia într-un stat (civitas). Motivul care îi împinge să o facă este 
nevoia de a se feri de consecinţele actelor de agresiune care pot veni din 
partea altor oameni. Constituirea comunității politice este necesară 
pentru că, admite Pufendorf, nu există nici o altă cale prin care oamenii 


SAMUEL PUFENDORF 332 
să se abțină de la a face rău altora. Legea naturală nu este de ajuns și 
trebuie să fie suplimentată de legea civilă, căci tendința omului de a face 
rău pentru profit sau din teamă este prea mare. În plus, mulți oameni 
sînt neatențţi la „forţa rațiunii” care ar trebui să le indice felul în care ar 
trebui să se poarte unul faţă de altul. Acest argument este susținut de 
un apel la natura justiţiei divine: aceasta procedează încet, lăsînd un timp 
în care faptele unor oameni neatenţi la ce li se poate întimpla în viitor 
(a se citi: la Judecata de Apoi) pot rămîne nepedepsite. Rezultă că 
remediul perfect pentru descurajarea acțiunilor rele poate fi găsit numai 
într-un stat care își dezvăluie astfel principala sa menire: aceea de a 
apăra pacea civilă. 

Capitolul următor („Despre structura internă a statelor“) nu este, 
așa cum ar lăsa titlul să se înțeleagă, un exerciţiu de sociologie politică. 
Aici, Pufendorf explică geneza statului ca persoană de drept recurgînd 
la argumentul contractualist (în care îl urmează îndeaproape pe Hobbes). 
Voinţele tuturor pot fi unite, arată Pufendorf, într-una singură, ceea ce 
duce la instituirea unei „persoane morale compozite”. Aceasta este 
forma „obișnuită“ prin care se poate forma un stat, prin consimțămiîntul 
tuturor; cine nu consimte rămîne în afara statului. După acest act, 
urmează un „decret“ prin care se introduce o anume formă de gu- 
vemămiînt. Relatarea lui Pufendorf ne indică două lucruri. Primul, acela 
că el distinge între contractul de asociere și contractul de guvernare. Al 
doilea priveşte succesiunea necesară a celor două genuri de contract: mai 
întîi, contractul de asociere pune bazele corpului politic, după care con- 
tractul de guvernare specifică exact forma de exercitare a puterii 
suverane. In acest moment, se pune întrebarea dacă această istorie a 
formării artificiale (prin consimțămînt) a corpului politic și a autorității 
suverane nu contrazice teza originii divine a autorității politice. Pufendorf 
este atent să precizeze că una nu o exclude pe cealaltă, pentru că insti- 
tuția statelor ar fi chiar aceea care ar favoriza cel mai mult practicarea 
legii naturale. Un element mai puţin vizibil dar esenţial în teoria privi- 
toare la trecerea sancționată de Divinitate, de la starea naturală la cea 
civilă, este acela care se referă la populaţie. Creşterea populaţiei (dictată 
şi aceasta, la origine, de Dumnezeu) este aceea care face necesar ca 
oamenii să se unească pentru a evita consecințele unei conviețuiri din 
ce în ce mai insuportabile. 

Funcţiile statului sînt tratate în capitolul 7. Așa cum am văzut și pînă 
acum, ele se pot reduce la apărarea vieţii și ordinii civile, ceea ce este 
imposibil fără recursul la magistrați și la impozite. Formele de guvernare 
sînt expuse în capitolul următor al cărui plan este, de asemenea, destul 
de tradițional: există trei forme de stat (monarhia care a fost declarată 
în capitolul anterior drept forma superioară de guvernare pentru că 
este lipsită de diviziuni interne, aristocrația și democraţia cărora le cores- 
pund diferite vicii politice). O categorie aparte este aceea de republică 
atipică (respublica irregularis) care poate lua formele cele mai variate și 
se caracterizează prin faptul că reunește instituţii aparţinînd diferitelor 

forme de guvernare într-o relativă stabilitate făcută posibilă de obicei 
sau de legea publică. Probabil că această categorie acoperă concepţia și 
critica lui Pufendorf privitoare la regimul mixt. În finalul capitolului, 
Pufendorf arată că există și „sisteme de state” care iau ființă fie prin pactul 
care stabilește că mai multe state au un rege în comun, fie printr-o 
alianţă. 

Capitolele 9-12 discută drepturile și datoriile suveranului. Acesta se 
sprijină pe consimțămiîntul celor guvernaţi, însă de aici nu trebuie să se 
deducă faptul că monarhia lui Pufendorf este neapărat o monarhie con- 
stituțională limitată, întrucît viziunea sa asupra a ceea ce constituie con- 
simțămînt este extrem de generoasă. Capitolul 13 arată (în maniera lui 
Bodin și a lui Hobbes) că suveranul are drept de viață și de moarte 
asupra supușilor: un drept direct în legătură cu eliminarea și pedepsirea 
răufăcătorilor și unul indirect ce decurge din datoria de a asigura apărarea 
statului. Un lucru remarcabil în acest capitol este atitudinea liberală a 
lui Pufendorf cu privire la pedeapsa legală. Aceasta nu mai este văzută, 
în primul rînd, ca o răzbunare (a suveranului, a victimei sau a lui 
Dumnezeu), ci ca o acţiune motivată iniţial de binele celui pedepsit, în 
vederea reformării acestuia. 

Capitolele 13-16 tratează chestiuni de drept internațional (războiul 
și tratatele) într-o manieră evident influenţată de Grotius. Lucrarea se 
termină cu capitolul 18 al cărții a doua, în care Pufendorf enunţă datoriile 
cetățenilor și maniera în care acestea încetează. 

Direct sau indirect, prin intermediul traducerilor și interpretărilor (mai 
cu seamă cele ale lui Jean Barbeyrac), Pufendorf și, în special, cartea 
Despre datoriile omului și cetățeanului au avut un ecou considerabil în 
Europa secolului următor apariţiei sale, mai cu seamă în lumea protes- 
tantă. Rousseau este doar unul dintre numele importante care dovedesc 
această influență. De la sfîrşitul secolului al XVIII-lea însă și o dată cu 
declinul aproape total al teoriei drepturilor naturale ocazionat de utili- 
tarism și de pozitivismul juridic al secolelor al XIX-lea și al XX-lea, 
Pufendorf a fost aproape uitat. Revigorarea relativ recentă a contractu- 
alismului, precum și avîntul studiilor istorice au făcut însă posibilă recu- 
perarea sa ca unul din gînditorii importanţi ai ordinii politice, în general, 
și ai jurisprudenţei internaționale. 

John Rawls (n. 1921) 
O TEORIE A DREPTĂȚII (1971) 


Prin A Tlicory of Justice (O teorie a dreptății)*, John Rawls centrează dis- 
cuția despre dreptate în zona politicului: dreptatea nu este considerată 
o virtute a unor caractere umane sau o calitate a unor acțiuni individua- 
le, ci este privită ca o calitate a unei societăţi. Rawls nu pune problema 
dacă o persoană, o acţiune, sau rezultatul unei acţiuni sînt drepte sau 
nedrepte, ci dacă o societate este sau nu este dreaptă. 

În acest context, lucrarea propune și aduce argumente în favoarea 
unei teorii a dreptăţii, adică a unei teorii care să expliciteze sensul a ceea 
ce numim o societate dreaptă. O teorie a dreptății este considerată lucrarea 
fundamentală a lui Rawls, cea în care el dezvoită concepţia despre drep- 
tate care l-a făcut celebru. Lucrările care au urmat acesteia nu aduc mo- 
dificări majore teoriei, continuînd discuţia despre dreptate în cadrul 
oferit de cartea de faţă și dezvoltînd argumente care au fost mai puţin 
discutate în O teorie a dreptăţii. 

Lucrarea este structurată în părţi, capitole și subcapitole: 87 de sub- 
capitole împărţite în nouă capitole care la rîndul lor sînt împărțite în trei 
mari părţi. Prima parte — „Teoria“ — prezintă succint cadrul teoretic 
și apoi dezvoltă principalele argumente aduse în favoarea ei. A doua 
parte — „Instituţii“ — arată cum se poate aplica teoria la cazuri particu- 
lare, precum ideea de toleranţă, ideea de merit moral sau ideea de 
nesupunere civică. Cea de-a treia parte — „Finalităţi“” — se ocupă de 
concepția despre bine a individului și rolul acesteia în justificarea teoriei 
asupra dreptăţii propusă în prima parte. 

Concepţia despre dreptate dezvoltată de Rawls în O teorie a dreptății 
trebuie, argumentează el, să stea la baza unei societăţi „bine-ordonate“. 
Rawls caută deci să afle care sînt principiile dreptăţii sociale, adică acele 
principii ce reprezintă criterii de evaluare a dreptății unei societăți, nu 
a dreptăţii actelor particulare ale unor indivizi particulari. Aceasta 
înseamnă că obiectul principiilor dreptăţii (ceea ce au în vedere aceste 
principii) nu este altceva decît structura de bază a unei societăţi, adică 
felul în care principalele instituţii sociale se integrează într-o schemă de 
cooperare. Această concepţie despre dreptate se întemeiază pe o anu- 
mită concepție despre societate: societatea este o asociere de persoane 
care cooperează în vederea avantajului reciproc. Prin urmare, ea este ca- 

racterizată atît de conflict, cît și de identitatea de interese. Există o iden- 
titate de interese, căci cooperarea socială face posibilă o viaţă mai bună 
decit ar fi avut fiecare membru al societăţii dacă ar fi trăit pe cont pro- 
priu, iar conflictul de interese apare în legătură cu felul în care este dis- 
tribuit cîștigul obținut în urma cooperării. Principiile dreptăţii sînt 
necesare pentru a determina felul în care acest cîștig trebuie distribuit. 
De aceea, dreptatea se aplică structurii de bază a societăţii, adică felului 
în care principalele instituţii stabilesc drepturile și datoriile fundamen- 
tale, și determină distribuirea avantajelor obținute în urma cooperării 
sociale. 

Rawls își prezintă teoria mai întîi sub forma unei concepţii generale 
despre dreptate. Conform acestei concepții generale, „toate bunurile 
sociale primare — libertate, șanse, venit, avere și bazele respectului de 
sine — trebuie distribuite egal în toate cazurile cu excepția celor în care 
distribuirea inegală a vreunuia dintre aceste bunuri este în avantajul celor 
mai puțini avantajaţi“ (p. 303). Bunurile sociale primare sînt lucruri pe 
care orice om rațional, oricare ar fi scopurile sale particulare (sau con- 
cepția sa despre bine), doreşte să le aibă într-o cît mai mare măsură, căci 
ele sint mijloace necesare pentru atingerea oricărui alt scop (îndeplinirea 
oricărui plan rațional de viaţă). 

Cel mai adesea însă această teorie a dreptății este prezentată sub 
forma celor două principii ale dreptăţii, cunoscute drept „principiile lui 
Rawls“. Primul principiu guvernează bunurile primare legate de ideea 
de libertate. Cel de-al doilea principiu este alcătuit din două părți, una 
guvernînd bunurile primare de venit și avere, cealaltă șansele de a ocupa 
o anumită poziţie în structura societăţii. 

Conform primului principiu în formularea sa finală, „fiecare per- 
soană are un drept egal la cel mai extins sistem de libertăți de bază ca- 
re este compatibil cu un sistem de libertăţi similar pentru toţi ceilalți“ 
(p. 302). 

Conform celui de-al doilea principiu, „inegalitățile sociale și eco- 
nomice trebuie structurate astfel încît să fie atât: a) în cel mai mare bene- 
ficiu al celor mai puţin avantajați“ (principiul diferenţei), „cât și b) atașate 
funcţiilor și poziţiilor deschise tuturor în condiţii echitabile de egalitate 
de șanse“ (ibid.). 

Precum se vede și din formularea concepției generale despre drep- 
tate, principiile lui Rawls pleacă de la presupoziția că toți membrii socie- 
tății, indiferent de înzestrările lor naturale sau de poziţia lor socială, sînt 
la fel de îndreptăţiţi să se bucure de beneficiile care rezultă din coopera- 
rea socială pentru că în definirea societății toți sînt tratați ca persoane 
libere și egale. Concluzia ce trebuie trasă de aici nu este că o distribuţie 
dreaptă a bunurilor primare este una egală, ci că o distribuţie egală a 
bunurilor primare nu trebuie justificată. Ceea ce trebuie justificat este 
doar o distribuție inegală: dacă acceptăm inegalităţile, ele trebuie jus- 
tificate, trebuie arătat că sînt drepte. Aceasta este ceea ce fac cele două 

principii: primul principiu se referă în acest sens la distribuţia libertăţii, 
în timp ce cel de-al doilea principiu se referă la distribuţia a) venitului 
și b) a șanselor de a ocupa o anume poziţie într-o instituţie. Astfel, de 
exemplu, o inegalitate de venit nu poate fi justificată (nu poate fi, prin 
urmare, considerată dreaptă) decît dacă duce la avantajul celor mai 
puțin avantajați. 

O astfel de concepție ce are la bază un set de principii ridică o pro- 
blemă serioasă: ce se întîmplă în cazurile în care un același aranjament 
sau o aceeași măsură respectă un principiu, dar îl încalcă pe celălalt? 
Pentru a rezolva această problemă este nevoie de o regulă de ordonare 
între principii care să indice ce principiu trebuie respectat cu precădere 
în asemenea situații. În cazul lui Rawls, această regulă indică prioritatea 
libertăţii (prioritatea primului principiu asupra celui de-al doilea): tre- 
buie să respectăm mai întîi cerințele celui dintîi principiu și doar dacă 
acestea sînt satisfăcute să le respectăm și pe cele definite de cel de-al 
doilea principiu. Libertatea nu trebuie restrînsă deci decît de dragul li- 
bertăţii; o restrîngere a libertății nu se poate justifica și nu poate fi com- 
pensată de creșterea avantajelor economice sau sociale. Restrîngerea 
unei libertăți este justificată doar dacă ea întăreşte întregul sistem de liber- 
tăți de care se bucură toți membrii societății, iar o libertate mai mică decît 
o libertate egală se justifică doar dacă este acceptabilă pentru cei care 
se vor bucura de o mai mică libertate. 

O a doua regulă de prioritate indică a) prioritatea dreptăţii asupra 
eficienţei și bunăstării; aceasta revine la a spune că cel de-al doilea prin- 
cipiu este anterior în ordine lexicală (cu alte cuvinte, cerinţele lui tre- 
buie respectate înaintea cerințelor) principiului eficienţei și al maximizării 
sumei avantajelor și b) prioritatea egalității de șanse asupra principiului 
diferenţei: o inegalitate de șanse este justificată doar dacă are drept efect 
creșterea șanselor celor mai dezavantajați. 

Pentru a întemeia această concepție asupra dreptății, Rawls imagi- 
nează o procedură de justificare a acestor două principii. Aceasta este 
cea care va face ca teoria lui Rawls să fie o formă de contractualism, o 
concepție care generalizează teoria contractului social, unde ideea de bază 
este că principiile dreptăţii sînt obiectul unui acord originar. Conform 
teoriei contractului social, starea de natură este anterioară stării de socie- 
tate, aceasta din urmă fiind rezultatul unui contract în care părțile con- 
tractante sînt indivizii din starea de natură. Contractul stabilește deci 
regulile pe care indivizii sînt de acord să le respecte pentru a trăi sub o 
putere comună. Așa se întîmplă și în lucrarea lui Rawls, unde prin- 
cipiile dreptăţii, deci principiile care vor guverna structura de bază a so- 
cietății, trebuie să fie alese în corespondentul rawlsian al stării de natură. 
Doar în acest caz ele vor fi justificate. | 

Acest corespondent al stării de natură în teoria lui Rawls este pozi- 
ţia originară, „interpretarea filozofic privilegiată a situaţiei iniţiale“. 
Argumentul lui Rawls în favoarea celor două principii este următorul: 

dat fiind că a) poziţia originară reprezintă anumite trăsături pe care este 
rezonabil să le acceptăm și b) principiile alese în această situaţie origi- 
nară sînt cele două principii ale dreptăţii atunci înseamnă că c) cele 
două principii ale dreptăţii sînt justificate, adică sînt într-adevăr prin- 
cipiile dreptăţii. 

Trăsăturile poziţiei originare sînt prezentate sub cîteva aspecte: cir- 
cumstanțele dreptăţii, constrîngerile formale asupra conceptului de 
„corectitudine morală“, vălul ignoranței, raționalitatea părților și pre- 
supoziţia despre motivaţia părţilor. Părțile din situația originară carac- 
terizată de aceste trăsături trebuie să aleagă dintr-o listă finită de principii 
pe cele care li se par cele mai bune. 

Circumstanţele dreptăţii se referă la condiţiile normale în care coope- 
rarea umană este nu numai posibilă, ci şi necesară. Ele sînt circumstanțe 
obiective (faptul că pe același teritoriu trăiesc în același timp mai mulți 
indivizi cu trăsături fizice și mentale relativ similare în condiţii de limi- 
tare moderată a resurselor) și circumstanţe subiective (faptul că părțile 
au interese și nevoi similare sau complementare, astfel că este posibilă 
cooperarea reciproc avantajoasă între ei şi faptul că fiecare individ are 
propriul său plan de viaţă și deci scopuri diferite, ceea ce face ca indi- 
vizii să aibă cereri conflictuale asupra resurselor). 

Constrîngerile formale asupra conceptului de „corectitudine morală“ 
se referă la condiţiile pe care trebuie să le îndeplinească principiile 
prezentate părților în poziția originară. Acestea sînt: 1) condiția generali- 
tății (principiile prezentate trebuie formulate în termeni generali: nu 
trebuie folosite nume proprii, iar predicatele trebuie să exprime pro- 
prietăţi și relaţii generale), 2) condiția universalității (principiile trebuie 
să poată fi aplicate în mod universal, adică să fie aplicabile oricui, doar 
în virtutea faptului ca este o persoană morală), 3) condiția publicității 
(principiile alese vor servi drept o concepţie publică a dreptăţii, adică 
toată lumea va ști care sînt aceste principii care guvernează structura 
de bază a societăţii), 4) condiția ordonării (principiile trebuie să ofere o 
ordonare a pretențiilor aflate în conflict) și 5) condiția finalității (principiile 
alese trebuie să servească drept o curte finală de apel, faţă de care nu 
există standarde mai înalte). Doar principii care îndeplinesc aceste 
condiţii pot apărea pe lista de principii dintre care trebuie să aleagă 
părţile în situaţia originară. 

Una din trăsăturile esenţiale ale acestei situaţii de alegere este vălul 
ignoranței. El are rolul de a anula efectul contingenţelor naturale și 
sociale, de a asigura că alegerea principiilor pentru structura de bază a 
unei societăți nu este influențată de aceste considerații irelevante din 
punct de vedere moral. El are în vedere faptul că părțile din poziția 
originară nu-și cunosc locul pe care îl ocupă în societate, înzestrările natu- 
rale (inteligența, forţa fizică etc.), concepţia despre bine (ce planuri 
raționale de viaţă au), trăsăturile psihologice particulare sau trăsăturile 
societății lor (situația economică și politică, nivelul de civilizaţie și cul- 
tură); de asemenea, ei nu ştiu din ce generaţie fac parte. În acest fel, el 
asigură că părțile sînt situate similar și că principiile dreptăţii sînt rezul- 

tatul unui acord echitabil, adică un acord la care se ajunge într-o situaţie 
echitabilă între indivizi ca persoane morale egale. Aceasta este ceea ce 
are Rawls în vedere atunci cînd își numește teoria „dreptatea ca echitate”. 
Părțile sînt totuși înzestrate cu anumite cunoștințe generale: ele știu că 
societatea este caracterizată de circumstanţele dreptăţii şi, de asemenea, 
ele cunosc fapte generale despre societatea umană (despre treburile 
politice, principiile de teorie politică, legile psihologiei umane etc.). 

Părțile sînt caracterizate și prin tipul de raționalitate pe care îl folosesc 
pentru a alege; o persoană raţională este considerată a fi cea care își 
ordonează în mod coerent opțiunile care îi stau la dispoziţie în funcţie 
de preferinţe (în funcţie de cît de bine îi ajută la atingerea scopurilor, la 
îndeplinirea planului rațional de viață și în funcție de șansele lor de 
succes). Astfel este justificată și alegerea bunurilor primare în situaţia 
originară: dat fiind că părțile sînt în acest sens raționale, deci în alegerea 
principiilor încearcă să-și urmărească interesele cît pot de bine, dar nu-și 
cunosc propriile interese (propria concepție despre bine), ele vor prefera 
cît mai multe bunuri primare pentru că acestea sînt mijloace în atingerea 
oricărui scop. 

O trăsătură specială a raționalității părţilor este presupoziția moti- 
vaţională: un individ raţional nu va suferi de invidie, adică părţile vor 
fi „reciproc dezinteresate”: ele nu sînt interesate de interesele celorlalți, 
nu încearcă să aibă ceva în plus faţă de ceilalţi, ci să-și îndeplinească cu 
cît mai mare succes propria concepție despre bine; de aceea, ele vor 
urmări să cîștige o cît mai mare cantitate de bunuri sociale, nu să aibă 
mai multe bunuri sociale decît ceilalți. 

Argumentul pentru cele două principii pornește de la ideea că dacă 
situația de alegere este caracterizată de anumite trăsături, atunci alegerea 
se face după regula maximin, adică maximum minimorum. Conform acestei 
reguli, alegerea între două variante posibile se face în funcție de rezul- 
tatele cele mai proaste pe care respectivele variante le pot avea, urmînd 
deci să alegem acea variantă al cărei rezultat negativ este mai bun. 
Astfel, să presupunem că avem de ales, de exemplu, între a lua autobu- 
zul și a lua metroul către serviciu. Dacă luăm autobuzul, am putea 
ajunge foarte repede, căci am merge mai direct, dar s-ar putea totodată 
întîmpla să fie oră de vîrf și să întîrziem foarte mult. Pe de altă parte, 
dacă luăm metroul, facem oricum mai mult decît cu autobuzul atunci 
cînd nu este oră de virf, iar în cel mai rău caz întîrziem puţin, mult mai 
puțin decît cu autobuzul la ora de vîrf. Dacă vrem să alegem conform 
regulii maximin între a lua autobuzul și a lua metroul, ceea ce trebuie să 
avem în vedere și să comparăm nu sînt variantele fericite, în care nu este 
ora de vîrf, respectiv cea în care vine metroul imediat, ci variantele 
nefericite. De aceea, cel care raționează conform acestei reguli va alege 
să meargă cu metroul, căci în cel mai rău caz cu acesta va fi mai bine 
decît cu autobuzul. Altfel spus, cel care raționează conform acestei reguli 
preferă să evite cea mai rea variantă decit să încerce să o obțină pe cea 
mai bună. 

Dacă urmăm regula maximin în situaţia originară, argumentează 
Rawls, atunci vom ajunge să alegem cele două principii enunțate mai 
devreme. Pentru a arăta că în situaţia originară vor fi alese cele două 
principii este deci de ajuns să arătăm ca ea este caracterizată de respec- 
tivele trăsături. Astfel, Rawls arată că părţile din situația originară 1) nu 
pot calcula probabilitățile de a ajunge într-o poziţie socială sau alta (din 
cauza vălului de ignoranță), 2) preferă să-și asigure un minim satis- 
făcător decît să riște să-și piardă dreptul egal la libertăți și 3) gîndesc că 
celelalte principii au consecinţe intolerabile. 

Unul din scopurile principale ale lucrării discutate este să ofere argu- 
mente puternice împotriva utilitarismului, în special în forma sa clasică. 
Aceasta revine la a arăta că, în poziţia originară, părțile vor respinge prin- 
cipiul clasic al utilitarismului, fiind explicate temeiurile pentru această 
respingere. 

Principiul utilitarismului este justificat printr-un apel la ideea obser- 
vatorului ideal (imparțial și rațional): acesta este principiul pe care l-ar 
alege un observator ideal, perfect simpatetic, care ar lua în considerare 
suma netă de plăcere simțită de fiecare dintre cei afectați de un anume 
sistem social. Această metodă de justificare, arată Rawls, este relevantă 
pentru un principiu de alegere rațională la nivelul unui singur individ, 
dar nu și pentru principiul de alegere rațională la nivelul societății. A 
o folosi la acest nivel ar însemna a nu lua în serios distincția dintre per- 
soane; un individ poate renunța la plăcerea fumatului, de exemplu, în 
schimbul plăcerii (sau lipsei de durere a) stării de sănătate, dar nu este 
același lucru să spui că o sumă mai mică de plăcere a lui Mihai este com- 
pensată de plăcerea mai mare a lui Andrei. Imparţialitatea observa- 
torului ideal este de fapt impersonalitate. 

Dat fiind că părţile din situația originară sînt reciproc dezinteresate, 
adică nu sînt deloc interesate de atingerea intereselor celorlalţi, ele nu 
au nici un motiv să aleagă principiul utilitarist clasic care din această 
perspectivă ar fi ales în situația originară de persoane perfect altruiste. 
Ele vor prefera cele două principii principiului clasic al utilitarismului. 

7) Teoria dreptăţii a lui ]. Rawls este considerată cea mai influentă carte 

e filozofie politică din secolul al XX-lea. Nu numai că a constituit refor- 
mularea și reafirmarea principiului liberal în secolul al XX-lea, dar ea a 
fost de fapt responsabilă de revigorarea discuţiilor normative în filozofia 
politică începînd cu anii ” 70. Se recunoaște de obicei că această lucrare 
a reprezentat punctul de referinţă al discuţiilor în filozofia politică con- 
temporană, că întreaga arenă a acestor discuţii a luat naștere din criti- 
cile aduse teoriei lui Rawls. 

Criticile au venit în principal din două părți. Pe de o parte, Rawls a 
fost criticat de pe poziţii liberale, de adepții concepției libertariene, după 
care concepția lui Rawls ar fi o variantă a dreptăţii redistributive şi astfel 
ar suferi de toate defectele acesteiat; argumentele lor își propun să arate 
că statul trebuie restrîns la statul minimal, statul a cărui singură sarcină 

este cea de protecţie a cetățenilor săi. Pe de altă parte, teoria lui Rawls 
a fost criticată de adepţii teoriilor comunitariene, pentru care ea suferă 
de defectele oricărei teorii liberale: nu ia în considerare faptul că socie- 
tatea este o comunitate, că membrii societății nu pot fi priviţi doar ca 
indivizi izolaţi, cu scopuri pe care şi le urmăresc în mod individual, ci 
că scopurile și idealurile indivizilor, chiar felul în care își construiesc eul, 
sînt influențate de societate. 

Schematic vorbind, acestea au fost punctele de vedere care s-au 
născut în discuţia contemporană o dată cu apariţia cărţii lui John Rawls. 
Dat fiind faptul că aceste puncte de vedere, dezvoltate în poziţii mature 
în ultimii douăzeci de ani, sînt cele mai influente și azi, putem spune 
că, deși indirectă, influenţa lucrării lui Rawls se face încă simțită. 


Note 

* Citatele din text sînt din John Rawls, A Theory of Justice, Belknap Press of 
Harvard University Press, Cambridge, Mass., 1971. Traducerea loreste făcută 
de autorul articolului. 

! Reprezentativă pentru această abordare este lucrarea lui Robert Nozick, Anariiie, 
stat și utopie, 1997. Argumentul lui Nozick împotriva dreptăţii distributive 
este că dacă acceptăm această teorie atunci trebuie să acceptăm și că este jus- 
tificat ca în anumite situații să încălcăm dreptul la proprietate al oamenilor 
(atunci cînd dreptul la proprietate duce la încălcarea cerinţelor dreptăţii dis- 
tributive), ceea ce — după Nozick — este inacceptabil. 

Joseph Raz 
MORALITATEA LIBERTĂȚII (1986) 


Încă înainte de apariția în 1986 a cărții The Morality of Freedom (Moralitatea 
libertăţii)", Joseph Raz se număra deja printre profesorii de la Universitatea 
din Oxford a căror operă era unanim recunoscută. Fellow la Balliol 
College, una dintre instituţiile care au întemeiat tradiţia academică bri- 
tanică cu multe secole în urmă, Raz era deja autorul sau editorul a 
numeroase volume tratînd unele dintre principalele teme ale teoriei 
dreptului, ale filozofiei morale și politice. Meritul cărții de față (distinsă 
de Asociaţia Britanică de Studii Politice cu W.J.M. Mackenzie Book Prize) 
este acela de a fi încorporat o parte dintre concluziile sale referitoare la 
natura autorităţii legii, a obligaţiei politice și a relației dintre drept și 
morală în cadrul unei teorii ce afirmă condiţiile de legitimitate ale 
autorităţii politice plecînd de la o perspectivă perfecționistă asupra pro- 
movării libertăţii individuale, a autonomiei personale și a pluralismului 
valoric. 

Liberalismul lui Raz se apropie, în această privință, mai mult de 
ideile profesate de Isaiah Berlin sau John Gray, la rîndul lor preocupați 
de definirea libertății în contextul unei pluralități de valori, opțiuni și 
moduri de viață incompatibile, însă respinge tipul de analiză concep- 
tuală a ideii de „libertate“ care se regăsește în celebrul eseu al lui Berlin, 
„Two Concepts of Liberty”!. În opinia lui Raz, claritatea conceptuală nu 
este suficientă pentru înțelegerea semnificației libertăţii, în lipsa unor 
principii morale care să o susțină. Raz se deosebește în același timp și 
de alţi autori, precum John Rawls (1971), Ronald Dworkin (1985) sau 
Brian Barry (1965), în special prin abordarea perfecţionistă a ideii de li- 
bertate și autonomie personală, o abordare opusă perspectivei neutra- 
liste și individualiste a curentului dominant în gîndirea liberală a 
ultimelor două decenii. Rolul autorităţii politice este pentru Raz acela 
de a promova autonomia morală și libertatea indivizilor, oferind aces- 
tora o diversitate de oportunităţi și alternative pentru a alege moduri 
şi stiluri de viață demne de urmat. 

Teoria libertății reprezintă, de altfel, o parte a unei concepții mai 
cuprinzătoare despre temeiurile legitimităţii autorității politice, con- 
tribuind la definirea limitelor și îndatoririlor acesteia. Autoritatea politică 
trebuie să respecte o serie de principii legate de protejarea și promovarea 
libertăţii, încălcarea acestora afectînd în mod direct legitimitatea pe care, 
afirmă Raz, orice autoritate o reclamă. Care este natura autorităţii politice, 
care sînt condiţiile de legitimitate a acesteia și, în acest context, sem- 
nificația consimțămîntului de a fi guvernat, precum și natura obligaţiei 
pe care o avem fiecare dintre noi în faţa autorităţii politice și, în particu- 
lar, în faţa legii, sînt întrebări cărora Raz încearcă să le ofere un răspuns 
pe parcursul primei părți a cărții, „Limitele autorității“. 

jinirea acelor stiluri de viaţă și valori unanim apreciate este o problemă 
socială și nu una individuală: este întotdeauna nevoie de o cultură care 
să le pomoveze prin atitudinile publice și instituţiile sale formale. 
Idealurile comune nu pot fi atinse decit prin eforturi comune, iar reținerea 
guvernului în numele antiperfecționismului conduce, în practică, la 
diminuarea sau la dispariția opțiunilor ce ar fi altfel posibile. 

Raz pledează pentru valoarea intrinsecă a libertăţii, încercînd în 
același timp să separe liberalismul, ca doctrină politică a libertăţii, de 
individualismul“ înțeles ca doctrină morală. Individualismul nu este, în 
opinia lui, unicul punct de plecare pentru argumentele în favoarea liber- 
tății, partea a treia a cărții fiind dedicată pledoariei pentru o moralitate 
liberală ale cărei temeiuri nu sînt individualiste. Pentru a ajunge la 
aceasta, Raz examinează mai întîi concepțiile potrivit cărora protejarea 
libertăţii depinde esențialmente de acceptarea unor principii ce afirmă 
existența unor drepturi inviolabile, libertatea indivizilor fiind definită 
de drepturile lor fundamentale. Unul dintre argumentele ce resping 
această poziție constată că autonomia personală a indivizilor poate fi sub- 
minată prin acțiuni individuale ori ale instituţiilor sociale, fără ca vre- 
unul dintre aceste drepturi să fie în mod efectiv încălcat (p. 247). Definiţia 
pe care o propune Raz este următoarea: un drept este moralmente fun- 
damental atunci cînd justificarea lui este întemeiată pe existenţa unui 
interes al individului considerat a avea o valoare ultimă, cu alte cuvinte 
atit timp cît valoarea acelui interes nu este determinată de alte interese, 
ale individului ori ale altor persoane (p. 192). Prin urmare, drepturile 
nu pot reprezenta fundamentul tuturor consideraţiilor morale (în par- 
ticular, al celor privind valoarea libertăţii), întrucît natura lor derivă din 
natura intereselor indivizilor, iar acestea sînt considerate a fi suficiente 
pentru a impune obligaţii și îndatoriri celorlalţi. Drepturile nu pot avea 
decit forța pe care o au interesele indivizilor. În același timp însă, modali- 
tatea cea mai efectivă de a asigura respectarea acestor interese este insti- 
tuționalizarea drepturilor, cu alte cuvinte o diviziune a muncii ce restrînge 
dreptul fiecăruia de a judeca el însuși care sînt îndatoririle justificate de 
interesele sale fundamentale, acordînd sarcina de a decide asupra valo- 
rii și importanţei acestor interese unor instituţii specializate a căror com- 
petenţă derivă din alcătuirea și modul lor de operare. Instituţionalizarea 
drepturilor nu modifică natura lor, însă permite autorităţii politice ca, 
atit timp cît este legitimă, să acționeze conform propriei evaluări a intere- 
selor indivizilor. 

Dacă libertatea individuală nu este definită de drepturile funda- 
mentale, atunci care ar putea fi temeiurile acesteia? Concepţia per- 
fecţionistă a libertăţii elaborată de Raz pleacă de la idealul autonomiei 
personale și al pluralismului valoric, iar libertatea este prețuită întrucît 
reprezintă condiţia în care individul autonom își modelează propria 

viață în urma alegerilor succesive din rîndul unei multitudini de opțiuni 
posibile (p. 264). 

În următoarea parte a cărții, „Societate și valoare”, autorul exami- 
nează, între altele, relația dintre interesele și bunăstarea indivizilor (îvell- 
being), pe de o parte, și moralitate, pe de alta, concluzia lui Raz fiind aceea 
că eventualele conflicte între acestea nu pot fi decît accidentale: o per- 
soană acționează în conformitate cu motivațiile morale atunci cînd intere- 
sele și bunăstarea acesteia se află într-o strînsă corelație cu realizarea 
acelor obiective ce promovează valorile comune și fericirea tuturor, 
interesele personale fiind imposibil de separat de preocupările morale 
ale individului (p. 320). Astfel, succesul vieții fiecăruia depinde de suc- 
cesul acțiunilor și al relațiilor în care s-a angajat, iar acesta depinde la 
rindul său de succesul în realizarea acestor obiective și, în același timp, 
de valoarea lor. Însă varietatea formelor sociale aflate la dispoziţia 
fiecăruia dintre noi face posibilă și apariţia „alegerilor tragice”, a acelor 
alegeri în care fiecare dintre alternative conduce în mod inevitabil la 
pierderea sau abandonarea unor proiecte și relații de care sîntem pro- 
fund atașați. Însă pentru Raz valoarea libertății depinde tocmai de exis- 
tența unei multitudini de forme și stiluri de viață încorporînd virtuți 
incompatibile, ce nu pot fi simultan realizate pe parcursul unei singure 
vieți: este vorba, în primul rînd, de o concepție morală în centrul căreia 
se află idealul autonomiei personale, al libertății pozitive înţeleasă drept 
capacitatea de a fi autonom; în al doilea rînd, statul este dator nu doar 
să prevină încălcarea libertății, ci și să promoveze libertatea prin crearea 
condițiilor pentru autonomie. Statul are datoria de a promova autonomia 
indivizilor, însă în același timp poate fi îndreptăţit în luarea unor măsuri 
coercitive menite a preveni acele acțiuni ale acestora ce tind să le afecteze 
autonomia (p. 425). Cît despre limitele doctrinei libertăţii expusă pe 
parcursul acestei cărți, acestea vizează în principal două aspecte: în 
primul rînd, afirmă Raz, condiţiile pentru autonomia personală depind 
de existenţa unui număr adecvat de alternative la dispoziția indivizilor, 
însă nu presupun prezenţa unor anumite opţiuni specifice; în al doilea 
rînd, promovarea libertăţii și a autonomiei personale nu poate legitima, 
în opinia lui, tolerarea alegerilor moralmente greșite. 

Legitimitatea autorității politice este, la rindul ei, legată de această 
concepție asupra libertăţii, concepţie ce fixează limitele între care acțiu- 
nile guvernului sînt justificate. Pentru Raz, faptul că o autoritate cere 
unei persoane să acționeze într-un anumit mod este un temei de a acționa 
ce nu trebuie adăugat celorlalte temeiuri relevante atunci cînd va decide 
ce curs vor urma acţiunile sale, excluzînd și înlocuind cel puţin o parte 
dintre acestea (p. 46). În același timp însă, rolul autorităţii este acela de 
a-i servi pe guvernați, ceea ce nu înseamnă promovarea intereselor 
fiecăruia sau ale tuturor subiecţilor săi, ci a-i ajuta pe aceștia să acţioneze 
în virtutea temeiurilor ce sînt în mod independent valabile pentru ei, 

îndeplinind astfel un rol de mediere între diversele raţiuni și deciziile 
concrete. Însă legitimitatea directivelor autorității depinde în mod direct 
de considerentele ce le justifică; cu alte cuvinte, directivele autorității nu 
adaugă nimic importanţei acestor considerente. Întreaga lor forță constă 
în aceşti factori independenţi. Limitele autorităţii sînt determinate astfel 
de capacitatea acesteia de a rezolva problemele de coordonare în vir- 
tutea acelor temeiuri care se aplică deja acțiunilor indivizilor. În plus, 
legitimitatea acesteia nu este determinată în mod esenţial de obținerea 
consimțămîntului celor guvernați — consimțămînt ce nu poate adăuga 
decît un plus de încredere între autoritate și subiecţii săi, întărind o 
obligaţie politică deja existentă (p. 90) — ci de îndeplinirea unor cerinţe 
independente. Acordul de a fi guvernat nu poate fi valid decît atunci 
cînd este obținut în condiţii ce nu mai pot adăuga nimic semnificativ 
condiţiilor de legitimitate deja expuse. Argumentul lui Raz este că acest 
consimțămînt poate genera o obligaţie politică și deci poate conferi legi- 
timitate autorității numai dacă existau în prealabil raţiuni suficiente 
pentru aceasta. Consimțămîntul de a fi guvernat joacă, așadar, un rol 
secundar, acela de a întări obligații independente. Această abordare a 
legitimităţii autorităţii politice limitează, priri urmare, acțiunile statului 
la acele măsuri ce sînt deja obiectul unui consens social, idee ce com- 
pletează concepţia perfecționistă asupra libertăţii și toleranței expusă de 
Raz. 

Lucrarea lui este considerată astăzi a fi una dintre cărțile funda- 
mentale în studiul teoriei politice liberale, o voce distinctă în peisajul 
contemporan dominat în mare parte de discursurile egalitariste sau, 
dimpotrivă, libertariene. Raz s-a remarcat în special prin fineţea şi clari- 
tatea argumentelor sale, precum și prin îmbinarea unei abordări nor- 
mativiste în filozofia politică și morală” cu analiza conceptelor din teoria 
dreptului, îmbinare caracteristică, de altfel, comunității academice din 
Oxford, al cărei membru marcant este încă de la sfârșitul anilor '70. 


„Note 

* Citatele din text pentru care nu se indică decît pagina sînt din Joseph Raz, The 
Morality of Freedom, Oxford University Press, Oxford, 1986. Traducerea lor 
este făcută de autorul articolului. 

! Eseul, publicat în 1959, va fi retipărit în Berlin (1969). 

2 Ronald Dworkin, „Liberalism”, în Dworkin (1985) şi „What Rights Do We 
Have?”, în Dworkin (1978). 

3 A trata pe fiecare ca egal cu ceilalți nu înseamnă întotdeauna a-i trata pe toți 
în mod egal, această distincţie fiind subliniată în repetate rînduri de Ronald 
Dworkin. Acest principiu al egalităţii, fundamental pentru Dworkin în 
înțelegerea liberalismului, poate cere, spre exemplu, ca guvernul să aloce mai 
multe resurse indivizilor defavorizaţi în „loteria naturală” a talentelor, însă, 
în același timp, distribuția de bunuri și oportunități nu trebuie afectată de 

diferențele decurgînd din ambițiile și proiectele de viață care diferă de la o 
persoană la alta. 

1 Pentru alte consideraţii privind relația dintre individualism și liberalism, vezi 
Hayek (1995) și Lukes (1973). 

5 Pentru o interesantă trecere în revistă a unora dintre dezbaterile recente în teoria 
politică liberală (ce include o analiză a ideilor lui Joseph Raz), vezi Mulhall 
și Swift (1996). 

Jean-Jacques Rousseau (1712-1778) 
CONTRACTUL SOCIAL (1762) 


Du contract social, ou principes du droit politique (Contractul social sau prin- 
cipiile dreptului politic) este principala lucrare de teorie politică a lui 
Rousseau. Scopul argumentaţiei sale este enunțat în prima parte a cărții 
și privește problema legitimităţii ordinii politice în general. Punctul său 
de plecare este prezenţa autorității politice, iar ceea ce se cere explicat 
este faptul acceptării sale în condiţiile în care dreptul natural stipulează 
existența unei libertăți naturale a oamenilor: „Omul se naște liber, și (cu 
toate acestea) peste tot el se găsește în lanţuri... Cum s-a petrecut această 
schimbare? Nu știu. Ce a putut să o facă legitimă? Cred că pot rezolva 
această chestiune“ (Cartea I, capitolul 1). 

Contextul intelectual în care Rousseau își plasează discuția asupra 
naturii ordinii sociale și politice este acela al teoriilor dreptului natural 
și al contractualismului secolului precedent. Nu contemporanii săi, ci 
Grotius, Hobbes și Locke sînt figurile intelectuale ale căror teze sînt 
acceptate, modificate sau respinse în lucrarea sa, care are de altfel o 
dimensiune critică importantă. 

Probabil prima teză care este contestată în Contractul social este dis- 
tincția dintre pactul de guvernare și pactul de asociere, o distincţie ale 
cărei origini coboară pînă la începuturile contractualismului. Pactul, 
sau contractul de guvernare, presupune că o comunitate acceptă autori- 
tatea unui superior și eventual convine cu acesta asupra condiţiilor în 
care această autoritate poate fi exercitată. Pactul, ori contractul de 
asociere, presupune că originea unui corp politic și /sau social stă într-o 
convenţie încheiată între persoane altminteri izolate, cum ar fi cazul 
oamenilor care se găsesc încă în starea de natură. Faptul că Rousseau 
contestă legitimitatea și, în orice caz, întîietatea pactului de guvernare 
este o poziţie extrem de radicală, cu consecinţe foarte serioase. În acest 
moment însă, vom nota numai două lucruri. Mai întîi formula extrem 
de concisă prin care Rousseau își formulează orientarea proiectului său: 
„Înainte de a exprima actul prin care un popor alege un rege, ar fi mai 
bine să examinăm actul prin care un popor este un popor.” Acest gen 
remarcabil de adresare reflectă, dincolo de o virtuozitate retorică, o 
intenţie practică și totodată teoretică a autorului, anume aceea de a 
legitima un model al corpului politic inspirat de exemplul Antichității 
romane și grecești (în acest din urmă caz, este vorba de Sparta și nu de 
Atena). Al doilea lucru pe care trebuie să îl menţionăm este că această 
critică a pactului de guvernare este introdusă mai întîi printr-un atac la 
adresa teoriei după care, în anumite condiţii, forța poate întemeia dreptul. 
Mai precis, este vorba de așa-zisul „drept al războiului“, din care ar 
putea fi derivată ideea unei sclavii sau servituți legitime. Aici, Rousseau 
se opune lui Grotius, în primul rînd pe baza tezei că dreptul războiului 

nu înseamnă și dreptul de a-i ucide pe învinși ori de a-i aservi (această 
din urmă poziţie a fost şi a lui John Locke). Interesant, această critică 
este extinsă apoi și asupra justificărilor uzuale (Hobbes este un exemplu) 
care găsesc originea corpului politic în voinţa obligatorie a unei majorități. 
Dar, se întreabă Rousseau, dacă nu ar exista o convenţie anterioară 
momentului în care majoritatea ar avea drept de decizie, de unde ar mai 
veni atunci acest drept pe care toți îl recunosc majorității? 

Puterea politică legitimă este, în optica lui Rousseau, rezultatul unui 
acord, mai precis al unui contract (de unde și numele cărţii, care apoi a 
fost extins asupra întregului grup de teorii înrudite, în special acelea ale 
lui Hobbes, Spinoza, Locke și Kant și evident, ale lui Rousseau însuși). 
Momentul formării corpului politic și al autorității politice nu este 
începutul absolut al oricărei comunităţi omenești, deşi vocabularul lui 
Rousseau ar putea induce uneori această impresie. Într-o manieră vădit 
influențată de contractualismul unui Pufendorf sau Locke, Rousseau 
arată că există o formă omenească de asociere care precedă la origine 
orice contract. Aceasta este familia, cea mai veche și singura „societate“ 
naturală. 

Dar adevăratul moment al formării corpului politic este acela în care 
oamenii, altminteri în pericol de a pieri dacă nu și-ar schimba modul 
de viaţă izolat, se asociază, pentru a-și apăra viața și bunurile. Această 
asociere este un contract social încheiat între oamenii individuali, al 
cărui rezultat este formarea unei „persoane publice“, numită de Rousseau 
și „eu comun“ (această personificare a corpului politic rezultat din 
asocierea voinţelor individuale este probabil inspirată de Leviathan-ul 
lui Hobbes). 

În continuare sub inspiraţia contactualismului precedent, Rousseau 
arată că această asociere constă, în primul rînd, în transferul unor drep- 
turi către persoana publică. Însă spre deosebire de teoreticienii care l-au 
precedat, Rousseau arată că acest transfer este extrem de substanţial, pînă 
la fuzionarea indivizilor într-un singur corp social. Astfel, el prevede o 
„alienare totală“ a fiecărui asociat, împreună cu toate bunurile sale, în 
beneficiul comunităţii politice. Mai mult, nu există alternativă la această 
veritabilă dizolvare a persoanei: fiecare om va fi, la nevoie, forţat să fie 
liber, iar dreptul de proprietate pe care fiecare se presupune că îl 
dobîndeşte va fi, de asemenea, subordonat dreptului pe care comuni- 
tatea îl are asupra a tot ceea ce cade sub jurisdicția sa. 

Cartea a II-a a Contractului social este dedicată descrierii genului de 
suveranitate care ia astfel ființă. Conform definiției înseși a puterii 
suverane, pe care Rousseau doar o preia, aceasta este un gen de putere 
care nu are nici un fel de superior. În lectura autorului nostru însă, 
aceasta implică și faptul că această putere nici măcar nu este legată de 
propriile sale hotărîri trecute. Suveranitatea este astfel, după Rousseau, 
doar aceea a timpului prezent. O consecinţă implicită, dar importantă 

a acestei teze este aceea că tradiţia (cutuma) politică nu are nici un fel 
de relevanţă în lămurirea chestiunii legitimității unei acțiuni politice. 

Dar cine este, în fond, această persoană suverană, despre care am 
văzut că este atît de liberă în manifestările puterii absolute? Deși este o 
voinţă a unui corp colectiv, Rousseau arată că ea nu este divizibilă în 
nici un fel de elemente, astfel spus, ea este una. Această idee se 
împotrivește direct tezelor privitoare la diviziunea puterilor în sînul 
corpului politic. Cel mai cunoscut exponent al acestei idei în perioada 
în care Rousseau scria Contractul social a fost Montesquieu, cu al său Spirit 
al legilor (1748). Deși, în anii precedenţi, Rousseau manifestase influenţe 
vădite din partea lui Montesquieu, acum el atacă teoria separării puteri- 
lor în beneficiul unei idei radicale despre necesitatea exercitării directe 
a puterii politice de către membrii corpului social. 

În aceasta constă cea mai faimoasă contribuţie adusă de Rousseau 
gîndirii politice: ideea de voință generală. Conceptul nu este absolut nou, 
însă autorii care îl folosesc înaintea lui Rousseau în secolul al XVIII-lea 
privesc voința generală într-un context teologic, ca pe o manifestare 
divină. Rousseau impune termenul în sensul său politic, secular, ca 
desemnînd o voinţă directă, indivizibilă și absolută a corpului politic. 

Această voință generală are o dimensiune simultan empirică și nor- 
mativă. Este empirică pentru că ea nu este altceva decît voința concretă 
a suveranităţii, și este normativă pentru că, de vreme ce nu poate asculta 
decît de ea însăși, este cu necesitate, conform lui Rousseau, și ceea ce 
trebuie să fie. Evident că această idee despre caracterul necesar just al 
voinţei generale (care tinde astfel mereu către „utilitatea publică”) a fost 
pe placul multor radicali care au pretins că îl urmează pe Rousseau, mai 
ales către sfîrșitul secolului al XVIII-lea. Este adevărat că doctrina aces- 
tuia, după cum vom vedea și mai departe, se înfăţişează, în anumite pri- 
vinţe, ca fiind extrem de autoritară, dacă nu chiar totalitară. Una dintre 
consecințele unicităţii voinței generale este, pentru Rousseau, și nece- 
sitatea izgonirii spiritului de facțiune din rîndurile cetățenilor. Politica 
de partid, care începea să fie legitimată în acei ani, mai ales în Anglia, 
este pentru autorul genevez o sursă de primejdii pentru coerenţa ordinii 
politice. Iată de ce, adaugă el, nu trebuie să existe nici un fel de „socie- 
tăți parţiale“ în stat sau, dacă sînt, să fie multe, iar inegalitatea să fie pre- 
venită. Pe de altă parte este, de asemenea, cert că ideile cu care lucrează 
Rousseau au un grad de subtilitate care nu ar trebui să conducă întot- 
deauna către o interpretare simplistă, dacă nu chiar brutală. De pildă, 
pentru Rousseau, voința generală nu este pur și simplu voința majorităţii, 
cel puțin din punct de vedere conceptual, după cum nu este nici măcar 
identică cu voința tuturor. Iar în ceea ce privește libertatea supușilor 
autorităţilor suverane, ea este totală în afara convențiilor generale. 

O problemă dificilă pe care Rousseau trebuie acum să o rezolve este 
aceea a naturii și limitelor dreptului de pedeapsă, mai precis, a drep- 

tului rezervat de mulți teoreticieni doar puterii suverane de a aplica 
pedeapsa capitală. În teoriile lui Hobbes și Locke, dreptul suprem de 
care se bucură oamenii în starea naturală este acela de a-și apăra pro- 
pria viaţă. Aceasta implică, desigur, un drept de viață și de moarte 
asupra acelora pe care omul, cu judecata sa privată, îi socotește inami- 
cii propriei sale supravieţuiri. Rousseau modifică însă considerabil ter- 
menii discuţiei. Punctul său de plecare este acela al eventualului drept 
pe care omul l-ar avea, în starea de natură, de a-și lua singur viața, un 
drept pe care Rousseau neagă că oamenii îl au. De aici însă rezultă o difi- 
cultate, după el, pentru că dacă omul nu are dreptul de a-și lua singur 
viaţa (Rousseau nu explică în detaliu de ce nu are acest drept) atunci el 
nu poate transfera acest drept asupra lui însuși unei autorități oarecare, 
pentru simplul motiv logic că nu putem transfera un drept pe care nu 
îl avem. Rezolvarea acestei dificultăţi este făcută pe baza unei argu- 
mentaţii care are în centrul său probabilitatea. Rousseau arată că ceea 
ce se găsește de fapt implicat în dreptul de pedepsire este doar proba- 
bilitatea acestei pedepsiri și nu certitudinea sa. Desigur că aceasta sem- 
nifică un risc la adresa fiecăreia dintre părțile contractante, însă Rousseau 
consideră că este normal ca acela care dorește să-și păstreze viața să aibă 
dreptul de a și-o risca în acest scop. În cele din urmă, Rousseau se 
dovedește foarte prudent atunci cînd utilizează acest atribut prin exce- 
lenţă al puterii suverane care este jus gladii: autoritatea, în viziunea lui, 
trebuie să dea dovadă de maximă reținere şi să nu elimine din sînul său 
decît pe aceia pe care ordinea socială nu îi poate suporta fără riscuri 
majore. În acest punct, să notăm și că Rousseau este pregătit să dizer- 
teze și asupra unei alte teme a teoriilor politice ale secolului al XVII-lea, 
anume aceea a dreptului războiului, în general. În Contractul social, el 
chiar reformulează dreptul de pedeapsă în termenii unui război pe care 
societatea ar fi îndreptățită să îl ducă împotriva inamicilor ordinii sociale, 
dar, în același timp, el refuză să accepte, în general, că războiul este o 
sursă de legitimitate în interiorul corpului politic. 

Revenind la natura puterii suverane, am văzut că aceasta se mani- 
festă sub forma frapantă a „voinţei generale“. Această voinţă este încar- 
nată cu necesitate de o ordine politică republicană. Două ar fi personajele 
indispensabile acestei ordini. Pe de-o parte, poporul, despre care 
Rousseau arată că este sursa puterii politice în orice stat organizat. 
Maniera în care el dorește să demonstreze acest lucru este destul de 
banală în contextul argumentaţiei politice a secolului al XVIII-lea și ea 
constă în afirmarea ideii după care, alături de teritoriu, numărul și felul 
populaţiei contribuie la sporirea avuţiei și puterii statului. Pe de altă parte, 
personajul care se alătură poporului în întreprinderea rousseauistă de 
degajare a surselor autorității politice este unul destul de paradoxal. 
Este vorba de un „legislator“, pe care Rousseau îl vede ca pe un om 
excepțional, chiar un om de „geniu“, dar care totodată nu are un loc ofi- 

cial în ierarhia politică. Autoritatea acestui legislator, care este sursa 
legii și adevărului pentru popor, este doar de natură morală. 

În Cartea a III-a a Contractului social, Rousseau extrage încă și mai 
multe determinații ale teoriei sale despre suveranitate ca fiind încarnată 
de voinţa generală. Concluziile sale, ca de altfel și maniera sa de a pro- 
ceda, nu sînt însă extrem de originale dacă le privim în contextul teorii- 
lor politice ale secolului al XVIII-lea. O parte din această secțiune a 
lucrării tratează diferite tipuri de regimuri politice. Diviziunea acestor 
regimuri este aceea clasică, iar caracterizarea lor nu are nici ea elemente 
speciale de noutate. Poate singurul lucru puţin surprinzător în acest 
context este rezerva pe care Rousseau o înfățișează cu privire la demo- 
craţie: deși este un campion al suveranității populare, el arată că 
democrația nu este un regim politic dezirabil. Mai semnificativ pare 
însă atacul la adresa unei idei comune în epocă, aceea de regim „mixt“, 
față de a cărui existenţă sau stabilitate Rousseau se arată sceptic (şi în 
acest caz, el este departe de a fi foarte creativ, pentru că o critică asemănă- 
toare a fost formulată cu mai mult de un secol înaintea sa, de către 
Hobbes). Rousseau preia, deși pe o tonalitate mult mai strictă, și o altă 
percepție a contemporanilor săi, anume că o „republică“ nu poate fi 
instituită decît pe un teritoriu restrîns. Pentru început, ideea aceasta 
este introdusă prin intermediul studiului factorilor care ar duce, în viziu- 
nea sa, la disoluția statului. Unul dintre cei mai importanţi este chiar 
mărimea excesivă a teritoriului. La întrebarea dacă există însă o mărime 
potrivită pentru un regim politic oarecare, Rousseau răspunde, destul 
de previzibil, că aceasta este o problemă susceptibilă numai de un 
răspuns pentru fiecare caz în parte. Același lucru și cu forma de 
guvernare: unele se potrivesc iar altele nu se potrivesc unui popor și unui 
teritoriu dat. 

Discuţia despre clasificarea regimurilor evoluează (din nou destul de 
previzibil) către o cercetare a naturii regimului optim. În spiritul celor 
arătate despre fiecare tip de regim în parte și despre cît de mult s-ar 
potrivi ele în anumite situații, nu este nici o surpriză să vedem că 
Rousseau respinge o noțiune a priori cu privire la identitatea regimului 
optim. Contractul social nu este, cel puţin sub această specie, o utopie 
socială. Există totuși un semn, pe care l-am putea denumi empiric, al 
bunei guvernări. În spiritul tezelor populaționiste ale vremii, Rousseau 
arată că o bună guvernare este aceea unde numărul supușilor sporește. 

Această prezenţă a populaţiei este pusă în contrast cu prezența 
guvernării prin intermediari, pe care Rousseau o privește cu suspiciune, 
dacă nu chiar cu ostilitate. Acest lucru derivă, în parte, din critica sa la 
adresa ideii pactului de guvernare, care este făcut inutil și chiar nele- 
gitim de pactul social. În contrast cu corpul politic susținut de con- 
tractul social, un corp politic bazat pe autoritatea unor reprezentanți este 
susceptibil să alunece pe panta involuţiei. Interesant și plin de conse- 
cinţe este limbajul folosit cu această ocazie și care constă în concepte evi- 

dent împrumutate din științele naturale și în primul rînd din fizica 
mecanică (ocazional și din biologie). Astfel, există o tendinţă naturală 
prin care cercul guvernării se restrînge, moment în care corpul politic 
se apropie de sfîrșitul său. 

Restul Cărţii a III-a și o parte din Cartea a IV-a formează un proiect 
pe baza căruia Rousseau crede că se poate preveni această decădere a 
corpului politic. Unul dintre elementele acestui proiect este faimos, 
inclusiv pentru audiența pe care a avut-o în rîndurile radicalilor secolelor 
al XVIII-lea și al XDX-lea: anume respingerea ideii de reprezentare politică. 
Suveranitatea, conform lui Rousseau, nu poate fi reprezentată de 
altcineva decît de ea însăși. Acest lucru pare să fie dovedit iarăși pe 
baza ideii după care într-un stat nu există decît un singur contract, acela 
de asociere. Prin urmare, faptul că cetățenii se decid să nu mai exercite 
ei înșiși, în corp, puterea suverană, pe care pretind că o încredințează 
unor slujbași plătiți, nu poate fi decît nefast. Cu această ocazie, Rousseau 
enunţă din nou o condamnare faimoasă a interesului financiar și a dorin- 
ței de bunuri materiale, o condamnare care continuă poziţia pe care o 
enunțase mai devreme, în cel de-al doilea Discurs. Pentru autorul 
Contractului social, banii sînt un mijloc sigur de a duce la ruina statului: 
„Daţi argintul (banilor) și veţi căpăta fierul (lanţurilor).“ 

Ceea ce se distinge dincolo de aceste argumente specifice este un ideal 
al unei republici mici și austere, în care cetățenii sînt adevărate exemple 
de virtute civică. Dar, urmîndu-l pe Machiavelli, Rousseau știe că un 
reformator angajat într-o revoluţionare de proporţii a ordinii politice nu 
poate evita să fie totodată și un reformator al credinței. lată de ce Cartea 
a IV-a a Contractului social cuprinde o discuţie despre caracterul religiei 
civile, inspirată, în principal, de Machiavelli și Hobbes. După Rousseau, 
religia are o dimensiune publică în măsura în care formulează prin- 
cipiile ordinii sociale. lată de ce se impune să fie instaurată, crede el, o 
religie care să insufle cetățenilor simțul datoriei lor politice. Dogmele 
pozitive ale acestei religii ar fi destul de puţine: existența Divinităţii, viața 
de apoi, fericirea celor drepţi, pedeapsa celor răi și sanctitatea contrac- 
tului social și a legilor. 

Nu este deloc greu de văzut că o asemenea teorie teistă exclude în 
mare măsură influenţa creştinismului în treburile publice, cel puţin în 
formele instituționalizate de la sfîrşitul secolului al XVIII-lea. Rousseau 
este însă pregătit să facă chiar un pas mai departe. În această secțiune 
a Contractului social, el enunţă o critică violentă a creștinismului, pe care 
îl acuză că, prin viziunile sale metafizice, îi detumează pe cetățeni de 
la chestiunea datoriilor lor faţă de corpul politic. Creștinismul, după el, 
este o religie care propovăduieşte supunerea; mai precis, el este o religie 
a sclavilor. De aici rezultă, conform lui Rousseau, caracterul antisocial 
al acestei confesiuni. 

Imediat după apariţie, contemporanii lui Rousseau au fost intrigaţi 
şi chiar scandalizați mai ales de această din urmă parte a Contractului 
social, în care — pe fondul criticii creştinismului — este declarată nevoia 

Viaţa și cariera lui John of Salisbury, erudit, avocat și, spre sfîrșitul vieții, 
episcop de Chartres, s-au desfășurat pe fundalul unor importante eveni- 
mente politice și curente intelectuale din secolul al XII-lea. Născut la Old 
Sarum, el a plecat din Anglia în 1136 și, timp de doisprezece ani, a fost 
unul dintre studenţii străluciți ai universităților franceze, aflîndu-se 
mereu în preajma unor maeștri celebri ca: Abâlard, Robert Pullen, Robert 
de Melun, William of Conches, Thierry de Chartres, Gilbert de la Por6e 
şi mulţi alții. La rîndul lui, a predat la Chartres și Paris. A fost secretar 
al episcopului Pierre de Celle și, după întoarcerea în Anglia, în 1150, a 
devenit secretar al lui Theobald, arhiepiscop de Canterbury. A jucat un 
rol important în politica ecleziastică a vremii continuîndu-și, în același 
timp, disputele filozofice începute în perioada studenţiei. Apărînd 
interesele autorităților ecleziastice și intrînd în dizgrația regelui Henric 
al II-lea al Angliei, John of Salisbury a renunţat la cariera publică în 1159. 
La moartea lui Theobald însă, în 1161, Thomas Becket, prietenul lui 
John, a devenit arhiepiscop de Canterbury şi John of Salibury a revenit 
în centrul conflictului dintre instituția regală și cea sacerdotală, deși 
poziţia lui era mai conciliantă decît cea a lui Thomas Becket. Între 1163 
și 1170, John of Salisbury a fost exilat din Anglia, perioadă în care s-a 
dedicat mai întîi studiului și, ulterior, după exilarea lui Becket însuși, 
pledării cauzei fostului arhiepiscop de-a lungul a numeroase procese și 
negocieri. În 1170 cei doi s-au întors împreună în Anglia şi e posibil ca 
John să fi fost prezent la asasinarea lui Becket fără a o putea împiedica. 
Chiar după ce regele și-a recunoscut public vina și s-a produs recon- 
cilierea dintre el și papa Alexandru al III-lea, cariera lui John of Salisbury 
părea definitiv încheiată. Propunerea regelui Franței, Ludovic al IX-lea, 
de a-l numi episcop de Chartres a fost deci binevenită şi imediat accep- 
tată. 

Perioada de criză din cariera sa, survenită spre sfîrșitul anilor '50 ai 
secolului al XII-lea, i-a oferit lui John of Salisbury răgazul de a scrie 
două din cele mai importante opere ale sale: Policraticus*, încercarea de 
a defini guvernarea ideală, și Metalogicon, operă ce se dezvoltă ca o apo- 
logie a logicii dar și ca un prilej de a relata diverse experienţe de stu- 
denţie. Exilul care a urmat i-a permis să înceapă, fără a termina însă, 

Historia pontificalis. O altă parte importantă a operei sale o constituie 
Scrisorile, mărturii biografice din perioada 1150-1160: activitatea admi- 
nistrativă în slujba arhiepiscopului de Canterbury, implicarea în conflictul 
dintre Thomas Becket și Henric al II-lea, alături de menţionarea altor 
evenimente din epocă — de exemplu, ridicarea Ligii lombarde împotriva 
lui Frederic Barbarossa în 1167. 

Policraticus, scris între 1155 și 1159, i-a fost dedicat lui Thomas Becket, 
pe atunci cancelar al Angliei. Chiar dacă nu excelează printr-o expunere 
organizată, sistematică a ideilor, cartea este scrisă într-un stil cultivat, ele- 
gant, incluzînd multe întîmplări ilustrative și citate atît din Scripturi, cît 
şi din literatura clasică — trăsături obișnuite ale renașterii culturale din 
secolul al XII-lea. Mai mult, prin intenţiile și proporţiile sale, este cel mai 
important tratat de teorie politică scris înainte de opera lui Toma d'A quino, 
chiar dacă ideile politice ale lui John of Salisbury sînt eclectice și nu întot- 
deauna clare și consistente. Ele reprezintă opiniile curente ale clerului cul- 
tivat înainte de descoperirea Politicii lui Aristotel. Printre ideile de bază 
ale cărții pot fi amintite: conflictul dintre puterea temporală și cea spiri- 
tuală, opoziţia între prinț — conducătorul ideal — și tiran, precum și con- 
cepția organicistă a statului. 

Diferenţierea dintre spiritual și temporal, tot mai evidentă în dis- 
putele asupra ceremonialului învestiturii, a oferit baza afirmării dimen- 
siunii politice laice în secolul al XII-lea. O primă sursă a acestei afirmări 
a fost cultura clasică — Seneca și, desigur, Cicero, cu al său De oficiis. O 
alta a fost noua concepţie asupra naturii, specifice Școlii de la Chartres, 
trecerea de la interpretarea ei în funcţie de categorii pur religioase și 
morale la încercarea de a o explica în termeni de cauză și efect, acor- 
dîndu-i o oarecare autonomie, desigur în limitele stricte ale supremaţiei 
divine, ca natura naturans, faţă de creaţie, ca natura naturata. 

În ce privește relaţia dintre puterea temporală și cea spirituală, 
Policraticus are avantajul de a înfățișa o posibilă polemică între cele două 
într-o perioadă încă nemarcată de conflicte vehemente, asemenea acelora 
dintre papa Alexandru I și împăratul Frederic I sau dintre Thomas Becket 
și Henric al II-lea, dar și dezavantajul de a reprezenta teorii abstracte și 
generale, a căror semnificaţie nu e testată de referinţa la probleme prac- 
tice particulare. John condamnă, în general, orice agresiune a puterii 
temporale asupra Bisericii și susține superioritatea puterii spirituale 
asupra celei temporale. În același timp însă, el condamnă și abuzurile 
autorităţilor ecleziastice, observînd că „tirania“, opusă conducerii 
raţionale, juste, poate apărea chiar și în cadrul ierarhiei ecleziastice. 

El nu s-a mulțumit însă cu respingerea și condamnarea agresiunii pu- 
terii temporale asupra celei spirituale, ci a declarat superioritatea și 
autoritatea celei din urmă asupra primeia. Orice lege dată de prinț e nulă 
și goală de conţinut dacă nu se conformează legii divine și disciplinei 

ecleziastice. În sprijinul afirmației sale îl citează pe Iustinian, cel ce con- 
sidera că legile imperiale trebuie să „imite“ canoanele sacre (IV: 6). 

Doctrina celor două săbii este de asemenea citată de John cînd declară 
că prinţul primește „sabia materială“ de la autorităţile ecleziastice, dat 
fiind că ambele săbii aparţin Bisericii, care o folosește însă pe cea mate- 
rială prin intermediul prințului. Acesta este doar instrumentul prin care 
se exercită puterea sacerdotală, răspunzător de partea inferioară a aces- 
teia, nedemnă de mîinile preotului (IV: 3). Această concepţie apare în 
epocă și în scrierile Sf. Bernard, mai ales în tratatul De consideratione și 
în Scrisoarea 256. 

Principiul enunțat de Sf. Bernard și de John of Salisbury conform 
căruia ambele săbii aparţin Bisericii are o semnificaţie specială cu atît 
mai mult cu cît nu există o tradiţie în acest sens în scrieri anterioare din 
Evul Mediu. Un pasaj asemănător poate fi găsit doar în Summa gloria a 
lui Honorius de Augsburg. Luînd drept dovadă „Donaţia lui Constantin“, 
Honorius susținea că Isus a stabilit ca Biserica să fie condusă de cler 
(sacerdotiuni), nu şi de regalitate (regnum). Constantin cel Mare i-ar fi oferit 
lui Silvestru I coroana imperiului și ar fi decretat că nimeni nu va con- 
duce imperiul fără acordul papei. La rîndul lui, Silvestru I, recunoscînd 
că numai sabia materială i-ar putea pedepsi pe eventualii rebeli, l-a con- 
siderat pe Constantin ajutorul său și i-a oferit sabia materială pentru 
pedepsirea rebelilor. Este greu totuși de stabilit o legătură sigură între 
afirmaţiile lui John of Salisbury și ale Sf. Bernard, pe de o parte, și cele 
ale lui Honorius de Augsburg, pe de altă parte. Nici John, nici Sf. Bernard 
nu se referă la „Donaţia lui Constantin“ în legătură cu principiul con- 
form căruia cele două săbii aparţin Bisericii. 

Care ar fi însă importanţa apelului la acest principiu atît la Sf. Bernard, 
cît și la John of Salisbury? La Sf. Bernard, principiul se referă la situații 
particulare: în De consideratione, Sf. Bernard îi garantează papei Eugeniu 
că neascultarea romanilor îl îndreptățește să folosescă nu numai sabia 
spirituală, ci și pe cea materială iar în Scrisoarea 256 îl îndeamnă pe papă 
să folosească sabia materială într-o cruciadă pentru apărarea Bisericii 
răsăritene. Deși afirmaţia că cele două săbii aparțin Bisericii este explicită, 
nu putem trage de aici concluzia că Sf. Bernard a încercat să formuleze 
o teză clară a relaţiei dintre puterea spirituală și cea temporală. Situaţia 
e foarte diferită însă la John of Salisbury. Contextul afirmației sale este 
discutarea diferenţei dintre principele adevărat și tiran și a legăturii 
dintre principe, legea divină și Biserică. Principiul lui fundamental este 
că principele guvernează conform legii divine în timp ce tiranul se con- 
sideră deasupra oricărei legi. Acesta este exemplificat prin descrierea mo- 
destiei lui Constantin cel Mare în timpul Conciliului de la Niceea, cînd 
împăratul a refuzat să prezideze și chiar să se așeze alături de înalții 
prelați, primind deciziile conciliului ca venind de la Dumnezeu însuși. 
Elera doar un om supusjudecăţii preoților și nu putea examina cauzele 
acelora ce puteau fi judecaţi doar de Dumnezeu însuși. John of Salisbury 

se referă de asemenea la excomunicarea lui Theodosius, căruia Sf. Am- 
brozie îi interzisese să mai folosească însemnele regale și imperiale. În 
concluzie, cel care binecuvîntează e deasupra celui binecuvîntat și cel 
care are autoritatea de a conferi o funcţie e deasupra celuia căruia îi e 
conferită. De asemenea, cel care poate oferi o funcţie poate să o și retragă, 
așa cum Samuel, din cauza neascultării lui Saul, l-a detronat și l-a numit 
în locul lui pe David, fiul lui lesei (IV: 3). 

Am fi deci îndreptăţiţi să credem că John of Salisbury și Honorius 
de Augsburg au fost primii care au formulat teoria că autoritatea, fie ea 
laică sau ecleziastică, aparține în ultimă instanţă puterii spirituale, teorie 
la care s-au referit în treacăt și Sf. Bernard sau Hugh de Saint Victor. 

Există însă, așa cum am observat la început, și un alt aspect al ati- 
tudinii lui John of Salisbury faţă de autoritățile laice și cele religioase. 
El nu se ridică doar împotriva pretențiilor nejustificate ale puterii tem- 
porale, după cum am văzut, ci și împotriva abuzurilor Bisericii, într-o 
presupusă discuție dintre John și papa Adrian al IV-lea, care ar fi avut 
loc la Beneventum. Papa vrea să afle ce cred oamenii despre el și despre 
Biserica Romei în general. Răspunsul lui John îl avertizează că există ten- 
dinţa generală de a crede că Sfîntul Scaun, „mama tuturor Bisericilor”, 
se comportă mai degrabă ca o mamă vitregă. Clerul, asemeni fariseilor 
în trecut, își împovărează supușii peste măsură, e lacom și avar, vinde 
dreptatea în loc să o distribuie după merite. Papa însuși contribuie la 
toate acestea: în timp ce bisericile sînt în ruină, el își construiește palate 
luxoase și se înveșmâîntează în purpură și aur. Judecata divină avea să-i 
ajungă pe conducătorii Bisericii. Cînd Adrian al IV-lea îl întreabă pe 
John ce crede el însuși despre toate acestea, poziţia autorului pare să fie 
undeva la mijloc între „adulaţiile servile“ şi „desfriul trădării“. John are 
grijă să sublinieze că există printre oamenii Bisericii personalităţi integre 
și demne de toată lauda dar, pe de altă parte, nu uită să amintească și 
faptul că uneori plingerile credincioșilor își au temeiul în greșelile slu- 
jitorilor Bisericii. El îl imploră pe papă să numească în funcţii înalte 
doar oameni ce disprețuiesc gloria deșartă și banii. Nici papa nu ar 
trebui să aștepte daruri și bani de la „fiii“ săi, căci dreptatea nu poate 
fi vîndută (VI: 24). Auzind toate acestea, papa Adrian a rîs și l-a felici- 
tat pentru curajul de a-și exprima opiniile și l-a rugat să-i relateze întot- 
deauna sincer orice plîngere de care ar putea auzi. Într-un alt pasaj, 
John afirmă că tirani există și printre preoți și aceștia nu pot fi respec- 
taţi și iubiţi mai mult decît cei aflaţi printre prinți (VIII: 17). 

Pentru a nu fi tirani, ci conducători drepți, atit clericii, cît și laicii tre- 
buie să se supună legii. Se pune întrebarea însă cine dă legea, cine îi con- 
feră ei legitimitate. Soluţia lui John of Salisbury este simplă: cele două 
căi spre adevăr sînt grația divină și rațiunea umană naturală (III: 1). 
Acestea se află la baza întregii sale teorii asupra legii. Legea este regula 
recte vivendi, regula vieţii drepte, și nu poate exista în afara graţiei divine. 
Legea este donum Dei, un dar divin, şi funcţia ei esenţială este religioasă. 

Dreptatea trebuie învățată de la preoți, dar, în același timp, fiecare om 
poartă în sine o carte a cunoașterii naturale, ce poate fi „deschisă“ și 
„Citită” de rațiunea umană (IV: 2). Atunci cînd legea divină (iustitia) nu 
se manifestă, legea naturală (aequitas) — aplicarea capacităţii omului de 
a raționa și de a fi drept (ratio et ius) — poate să intervină. Legea este 
deci bivalentă și aceasta se poate observa în practică prin aplicarea unui 
dublu sistem juridic: ecleziastic și civil. Decretele prințului trebuie să se 
conformeze dreptului canonic (IV: 6). Totuși corpusul de legi din orice 
stat se datorează întotdeauna unei duble autorități, ecleziastice și laice, 
existînd atît drept divin cît și natural. Recunoașterea identităţii separate 
a fiecăruia și combinarea lor în practică — materie și formă, corp și 
suflet, natură și grație — este soluția tuturor problemelor, chiar și a 
celor care par insolubile. 

Viaţa socială însăși e definită de rațiune și credință. Societatea nu e 
doar entitate naturală (corpus animale) — statul — și nici doar entitate 
spirituală (corpus Christi) — Biserica — ci o îmbinare a celor două, acel 
tip de comunitate umană numită de clasici polis sau res publica și de 
John of Salisbury universitas politicae rei. Cele două căi spre adevăr, divină 
şi naturală, trebuie combinate, cum o dovedește și metoda folosită în 
Policraticus de a dovedi totul prin referinţe atît la sursele biblice, cît și 
la cele clasice. Societatea umană este unitară tocmai în măsura în care 
poate fi privită simultan ca o confoederatio hominum şi ca o congregatio 
christianoruim. Oamenii sînt „fraţi“ atît prin natura lor cât și prin religia 
creştină, ei se unesc conform legii naturale și celei divine pentru a ajunge 
la unitatea numită res publica, în care se îmbină ficțiunea personalității 
juridice din dreptul roman cu însuși „corpul lui Hristos“. 

Comparaţia făcută de John of Salisbury între prinţ și tiran este un 
exemplu al acestui proces. Dacă societatea are un fel de persona corporis 
fictivă, atunci aceasta trebuie să se actualizeze în persoana conducă- 
torului, expresia fizică a justiţiei înseși. Definit atît în termenii religiei 
creștine, cît și ai dreptului roman, conducătorul este imago deitas, dar și 
imago aequitatis. El poate rămîne principe doar în măsura în care reprezin- 
tă echilibrul în societate, între parte și întreg, între divin și natural. Nimic 
nu trebuie să ajungă la exces sau să fie privit izolat. Pentru a deveni un 
policraticus, conducătorul, fie el rege sau papă, trebuie să fie fiinţa socială 
ideală. Tirania apare atunci cînd conducătorul, principe sau pontif, 
părăsește media și este redus la o singură natură, ajungînd să fie ori prea 
natural, ori prea divin, ori animal, ori zeu. Toate aceste idei par să 
demonstreze o influenţă aristotelică la John of Salisbury, dar ea nu e certă. 
E posibil ca el să fi citit traducerile lui Boethius, poate chiar Organonul 
și Politica în versiuni prescurtate. Dar aceasta nu se poate dovedi și ar 
implica o redatare a „revoluţiei aristotelice“ din secolul al XII-lea. Este 
interesant totuși de studiat modul în care John of Salisbury se referă în 
cartea sa la sclavie, într-o posibilă adaptare a teoriei aristotelice. Ca și 
Aristotel, John consideră sclavul opus cetăţeanului, adevăratei fiinţe 

politice, iar tiranul opus adevăratului conducător. Tiranul este el însuși 
un sclav, cel mai nefericit dintre toți și suprema manifestare a nonpo- 
liticului. A accepta lipsa de rațiune înseamnă să accepţi de bunăvoie 
sclavia. Regii devin sclavi cînd îi ascultă pe lingușitori și, mai mult, le 
cred minciunile. Astfel, ei ajung să nu se mai cunoască pe ei înșiși, devin 
ființe alienate, al căror adevărat sine, materializarea acelui corpus rei 
publicae, a fost cu precădere supus tendințelor sinelui animal. John suge- 
rează că Henric al II-lea a devenit deja un astfel de tiran, un non-prinț, 
și îi sfătuiește pe cei înţelepţi să-i urmeze exemplul și să părăsească o 
astfel de curte (V: 10). 

Însăși logica teoriei sale îl va forța însă pe John of Salisbury să 
depășească această poziţie de acceptare pasivă și simplă încercare de a 
evada. Dacă există două căi ce duc la adevăr, dreptate și bună guvernare, 
trebuie să fie tot două căi — prin abaterea de la natură sau de la grația 
divină, prin exagerarea uneia din ele în favoarea celeilalte — care pot 
transforma un prinț într-un tiran. În consecinţă, sînt tot două căi, a 
naturii și a graţiei, a raţiunii umane și a legii divine, prin care tiranul 
poate fi înlăturat. 

Totuși, atunci cînd regele s-a transformat într-un tiran, întregul regat 
e dominat de lipsa de rațiune, totul devine posibil și John of Salisbury 
consideră că în acest caz papa are dreptul să-l detroneze pe conducă- 
torul ce respinge legea divină și dreptul canonic. Astfel, logica însăși a 
doctrinei lui John — a cumpătării, păstrării dreptei cumpene — îl forțează 
în direcţia opusă, chiar dacă lui nu-i place să recunoască acest lucru. 
Atunci cînd regele devine prea natural, clerul, componenta spirituală a 
societăţii, trebuie să compenseze dezechilibrul pentru a reinstaura 
armonia. Un alt pericol ar fi ca regele să devină tiran prin exagerarea 
părții sale divine, pretinzînd un exces de graţie, nu de natură — puterea 
absolută de a guverna prin graţie, dincolo de rațiune, asemenea unui 
zeu. Dacă regele ar ajunge la o astfel de extremă — la absurditatea de 
a se comporta ca și cum ar fi „universal“, nu numai cel ce reprezintă res 
publica, ci întregul polis într-un om, el însuși, singurul care contează, 
atunci această lipsă de rațiune ar putea fi compensată doar prin actu- 
alizarea celeilalte extreme — aceea de a le permite membrilor comunității 
absurditatea de a-și asuma dreptul politic de a-l detrona pe tiran, de a 
deveni lege materializată împotriva lui (III: 15). Concluzia ar fi că sacer- 
dotium şi populus se pot uni pentru a echilibra balanţa, aducînd acea 
combinaţie de credinţă și rațiune necesară reinstaurării armoniei. 

Ideea de armonie ne oferă ocazia de a aminti acum o altă temă impor- 
tantă la John of Salisbury, aceea a organismului politic. Compararea 
statului cu un organism viu a fost una din cele mai des întilnite idei 
politice din Evul Mediu. În toate variantele existente, comparaţia servea 
pentru a defini locul și rolul fiecărui individ, dar și legătura acestuia cu 
ansamblul societăţii. Prin Policraticus, John a contribuit la impunerea 

acestei viziuni a organismului politic. Comunitatea umană e descrisă ca 
un corp viu, creat de Dumnezeu, ca orice altceva în această lume, și supus 
legii naturale (aeguitas) (V: 2). Regele constituie capul acestui organism. 
Consiliul regal, desemnat de John printr-un termen antic — „Senat“, 
reprezintă inima; judecătorii de pace și cei răspunzători de ordinea pu- 
blică — ochii, urechile și limba; curtenii — pieptul; guvernanţii — mîna 
neînarmată și soldații — pe cea înarmată. Cei ce se ocupă cu finanţele 
reprezintă stomacul și organele interne și, în final, susținînd întregul stat, 
țăranii și toți ceilalți lucrători reprezintă picioarele. Și așa cum întregul 
corp uman e guvernat de suflet, și organismul politic se supune clerului, 
ca suflet al statului. 

Viziunea aceasta organicistă nu e deloc nouă, ea apăruse în Antichitate 
într-o fabulă a lui Menenius Agrippa, preluată de Titus Livius. John pare 
să fi luat cunoștință de ea pe cînd se afla la curtea papei Adrian al IV-lea. 
Teoria se referea în Evul Mediu mai întîi la Biserică (Ecclesia), considerată 
a fi corpus Christi, conform învățăturilor scripturale și patristice. La 
început, noțiunea de organism a fost folosită pentru a distinge conduce- 
rea laică de cea spirituală, regnium de sacerdotium. Ulterior metafora a 
fost adaptată și conducerii laice. Spre deosebire de alte imagini ale statu- 
lui — corabia, clădirea, vehiculul, roiul de albine — metafora organis- 
mului politic nu e doar o figură de stil. La baza ei se află vechea asociere 
dintre macrocosmos și microcosmos. Omul este reflexia structurii macro- 
cosmice în organizarea sa corporală (microcosmică) și, în același timp, 
model și standard pentru crearea ordinii socio-politice. Ordinea divină 
se materializează în natură și poate fi folosită ca model pentru organi- 
zarea comunității umane. 

Ordinea ierarhică a statului descris de John of Salisbury își poate găsi 
o paralelă și în teoriile medicale, științifice ale organizării corpului uman. 
Realizarea lui John nu a fost însă aplicarea ideii organiciste la organi- 
zarea corpului politic, conform căreia toate părțile și rangurile statului 
se aflau în relaţie de interdependenţă, toate fiind importante pentru 
buna funcționare generală. Acceptarea rolului țăranilor și lucrătorilor 
în funcționarea organismului politic a însemnat o evoluţie față de vechea 
diviziune a societăţii în oratores, belatores, laboratores, conform căreia laicii 
exercitau doar funcţii auxiliare pentru Ecclesia. Pe lîngă „senatori“, lup- 
tători și comercianţi, comparaţi cu capul, inima și abdomenul, în funcţie 
de rolul fiecăruia, la John se adaugă și țăranii, vînătorii, păstorii, reprezen- 
tînd cu toții picioarele. Modelul platonician tradițional al societății a 
fost el însuși ușor transformat de John of Salisbury într-un model ce dife- 
ul se clasele sociale în funcţie de ocupaţia concretă a fiecăreia. 

n această structură ierarhică a statului, conducătorul are sarcina de 

a dirija și coordona activitățile membrilor statului astfel încît să nu se 
producă nici un conflict, să domnească armonia în care fiecare membru 
își îndeplinește funcţia, dar și de a veghea la binele obştesc — utilitas. 
n ciuda acestei poziții dominante, conducătorul nu se confundă totuşi 

cu statul, rămînînd doar o parte a sa, chiar dacă e cea mai importantă. 
Din comparațţia statului cu un organism a apărut și un alt rol al con- 
ducătorului ce îl ridică deasupra comunităţii, acela de medicus rei pu- 
blicae, rol deja atribuit lui în Antichitate. Tulburarea ordinii publice, 
apărută cînd una din componentele statului se impune celorlalte fără 
vreun drept special, pune în primejdie funcţionarea statului — situație 
sinonimă pentru John cu o boală (VI: 26). Conducătorul trebuie să resta- 
bilească armonia în corpul public asemenea unui medic, pedepsind 
vinovatul în acord cu legea care are proprietăți curative (IV: 2), ea 
provenind din însăși justiția divină, ca divinae voluntatis imago (VIII: 17), 
și nu din voinţa conducătorului. Menţinînd justiţia, conducătorul devenea 
servus aequitatis (IV: 2), dar conformitatea cu justiția nu trebuia să fie 
impusă conducătorului, ci să fie rezultatul deciziei libere a conștiinței 
sale. Doar în acest sens el este descris de John ca fiind liber de orice obliga- 
ție legală — legis nexibus absolutus — conform unui principiu de bază al 
dreptului roman (IV: 2). 

Poziţia dominantă a conducătorului, dedusă din relaţiile interne ale 
organismului ca și din funcția sa de protector al justiției, a căpătat o fun- 
damentare teologică prin ideea de rex imago dei, manifestare fizică a 
divinității pe pămînt. Totuși principele din Policraticus nu se bucură nici 
un moment de autonomia împăraţilor romani. El trebuie distins de tiran, 
a cărui guvernare se bazează, cum am văzut, pe propria autoritate și e 
condamnată de John of Salisbury drept dominatio (VIII: 17). Atît timp cît 
regele domnește în deplină armonie, nu e necesară nici o altă mediere 
între Dumnezeu și supușii săi. Rolul preoților, în acest caz ideal, e pur 
sacramental. Pentru a reuși să facă din justiție un standard al acţiunilor 
sale, regele are însă nevoie de instrucţie, pe care i-o pot oferi doar pre- 
oţii (IV: 6). Puterea spirituală trebuie să supravegheze continuu puterea 
temporală. Preoții, praefecti religionis (V: 2), urmează să intervină atunci 
cînd „organismul“ statului nu mai funcționează armonios și cînd nici 
regele însuși nu mai poate restabili ordinea. Regele se află în deplină 
armonie cu justiţia divină doar atunci cînd își îndeplinește îndatoririle 
de rege creștin (VI: 26). Însuși titlul de rex e considerat semnificativ de 
John of Salisbury, fiind derivat din recte facere și, în acest sens, regele este 
caput rei publicae iar statul are o structură monarhică stabilă. 

Prin toate aceste trăsături ale sale, Policraticus rămîne însă în tradiţia 
carolingiană de specula regum, „oglindă pentru prinţ“, neîncercînd o 
analiză mai detaliată a ideii de stat ca organism viu, pentru a ajunge la 
consecințele ultime ale funcționării specifice fiecărei părți a „organis- 
mului“. John of Salisbury se limitează la îndemnuri morale pentru 
guvernanți și guvernațţi în vederea realizării acelei societăți armonice în 
care puterea spirituală și cea temporală conlucrează, în care legea natu- 
rală se supune celei divine și fiecare componentă a organismului social 
își are rolul bine stabilit într-o ierarhie prestabilită. 

Notă 

* Trimiterile din text sînt la ediţia C.]. Webb, John of Salisbury, Policratius (sive 
de nugis curialium et vestigiis philosophorum) [sau despre deșertăciunile curtenilor 
și urmele filozofilor], Oxford, 1909, retipărit la Frankfurt, în 1965. Traducerea 
lor aparține autorului articolului. 

Joseph Schumpeter (1883-1950) 
CAPITALISM, SOCIALISM ȘI DEMOCRAŢIE (1942) 


Schumpeter: un autor multivalent 


Capitalism, socialism și democrație (prescurtat, în continuare, CSD*) este 
cea mai comentată lucrare a lui Joseph Schumpeter și una dintre cele 
mai influente lucrări dedicate problemei socialismului și a raportului 
acestuia cu ordinea socială a democrației și capitalismului. Cel puţin două 
curente majore ale gîndirii politice contemporane se află, într-un fel sau 
„altul, în descendența acestei lucrări, iar o serie de idei privitoare la 
natura capitalismului, precum și sintagma „Distrugere Creativă“ intro- 
duse de aceasta s-au detașat și sînt folosite azi în mod comun, fără 
conștiința originilor lor intelectuale și teoretice. 

Joseph Alois Schumpeter s-a născut în 1883 la Triesch, în Moravia, 
pe atunci provincie austriacă. Crescut și educat în mediul elitei impe- 
riale, a obținut doctoratul în drept la Universitatea din Viena în 1906, 
avîndu-i ca profesori, între alţii, pe Friederich von Wieser și Eugen von 
B5hm-BawerkK. În perioada anterioară primului război mondial predă 
pe rînd la Universitățile din Cernăuţi şi Graz. În 1919 este pentru o 

scurtă perioadă ministru al finanţelor Austriei. Între 1925 și 1932 predă 
la Universitatea din Bonn, pentru ca în 1932 să se stabilească pentru tot 
restul vieţii la Harvard. 

Opera sa se extinde în aria a cel puţin trei discipline: economie, socio- 
logie și teorie politică. Faima și-a cîștigat-o însă ca economist, fiind con- 
siderat unul dintre cei mai mari economiști ai secolului, opera sa 
„ne-economică“ (mai puţin Capitalism, socialism și democraţie) fiind consi- 
derată pînă de curînd ca secundară în raport cu cea economică, un lucru 
care era în mod sigur contrar vederilor lui Schumpeter despre opera sa 
şi despre natura științelor sociale și politice. 

Din punct de vedere politic, Schumpeter a fost un conservator 
declarat. Nicăieri acest lucru nu se vede mai bine ca în opoziția cu care 
a privit pînă la sfârşitul vieții pe Keynes și keynesismul. Cu toate acestea, 
fidel preceptelor sale metodologice, nu a lăsat ca teoriile și analizele 
sale să fie distorsionate de opțiunile sale politice, lucru care este mai mult 
decît evident în Capitalism, socialism și democrație. 


Capitalismul și forțele ce duc la coruperea sa 


CSD este structurată în cinci părți. Prima parte este dedicată exclusiv 
analizei ideilor și coerenţei sistemului marxist, pregătind astfel terenul 
pentru problemele și argumentele desfășurate în restul lucrării. Ultima 
parte nefiind altceva decît o schiţă istorică a partidelor socialiste menită 
să ilustreze idei expuse anterior, temele centrale ale lucrării rămîn să fie 
dezvoltate în Părțile II-IV. Punctul de plecare este simplu: dată fiind pre- 
siunea socialistă asupra capitalismului, presiune ilustrată în Partea | 
prin opera și posteritatea lui Marx, se pune întrebarea: poate capitalismul 
supravieţui? Aceasta este întrebarea-cheie care lansează demersul lui 
Schumpeter. Răspunsul său este celebru: „No. I do not think it can.“ 
Partea a [l-a a lucrării explorează în amănunt factorii care justifică, din 
perspectiva sa, un asemenea răspuns. 

Elementul central și cheia înţelegerii poziției lui Schumpeter rezidă 
în viziunea sa asupra capitalismului. De la bun început trebuie subli- 
niat că Schumpeter nu este un adversar al capitalismului. În capitolul 
5, care deschide Partea a II-a — capitol care reprezintă una dintre cele 
mai citate și articulate apologii aduse capitalismului — Schumpeter 
arată cum acesta nu numai că a dus la o creștere economică fără prece- 
dent, dar, în același timp, a făcut ca această sporire a avuţiei să fie gene- 
rală și nu limitată la nivelul unei elite restrînse. 

Originea acestui fenomen unic în istorie nu este accidentală, ci se 
găseşte în însăși natura sistemului. Elementul fundamental al capita- 
lismului este de natură economică: profitul și sistemul de stimulente și 
constrîngeri creat de acesta. Șansele fabuloase de îmbogățire combinate 
cu pericolul ruinării pun în mișcare un proces autogenerativ în care 

indivizi cu înzestrări deosebite depun tot mai multă energie și inge- 
niozitate în a da la iveală noi combinaţii și noi oportunităţi creînd noi 
surse de avuţie și o alocare eficientă a resurselor. Mai mult, sistemul nu 
este cu totul arbitrar și dispune de un criteriu de funcţionare precis. 
Atit succesul, cît și eșecul în afaceri sînt lipsite de ambiguitate: se măsoară 
în bani. Este un proces pe care Schumpeter îl aseamănă evoluției bio- 
logice, deși subliniază că există diferenţe substanţiale între selecția socială 
şi biologică, lucru pe care mulți critici de mai tîrziu îl trec cu vederea 
(p.74). 

Pentru Schumpeter, impulsul fundamental ce pune sistemul capitalist 
în mișcare este strîns legat de ideea de „nou-noutate“: noi mărfuri, noi 
metode de producție sau transport, noi forme de organizare a producţiei 
sau desfacerii. Este vorba de un proces continuu susținut de acţiunea 
antreprenorilor, care — activați de mirajul și posibilitatea profitului — 
descoperă, inventează și explorează sistematic noi oportunități. Istoria 
capitalismului ilustrează oricînd și oriunde același proces de „mutații 
industriale [...] ce revoluționează fără încetare, din interior, structura 
economică, distrugînd neîncetat vechea structură și creînd neîncetat o 
nouă structură. Acest proces de Distrugere Creativă este esența 
Capitalismului. În asta constă capitalismul și acesta este mediul în care 
trebuie să trăiască orice întreprindere capitalistă“ (p. 83). 

Dar capitalismul nu este un fenomen pur economic. El există într-o 
continuă relație cu mediul social și cultural, îl determină și este deter- 
minat de acesta. Prin urmare, cel puţin un element important trebuie 
adăugat: o trăsătură fundamentală a capitalismului este profund pene- 
trată de raţionalism. Osursă centrală a acestei realități este faptul că profi- 
tul, calculul și organizarea eficientă ocupă o poziţie atît de importantă 
în capitalism. Ele creează pattern-uri de gîndire ce pătrund adînc în 
restul structurilor sociale și întreprinderilor intelectuale înconjurătoare. 
Un al doilea aspect important ce trebuie avut în vedere aici este inca- 
pacitatea capitalismului și a burghezului (ca reprezentant tipic al aces- 
tuia) de a oferi un model uman care să stimuleze imaginaţia și 
sentimentele și să atragă simpatia. Prins în combinaţiile sale, calculînd 
și speculînd neîncetat, organizînd întreprinderi lipsite de strălucirea 
aristocratică sau ecleziastică, burghezul este un personaj lipsit de ero- 
ismul sau romantismul atît de necesar pentru a-l face interesant și 
admirat necondiționat de mase. 

Aceasta este deci, în linii mari, natura sistemului aflat sub presiunea 
socialismului. Poate el supravieţui acestei presiuni? Așa cum am văzut, 
Schumpeter crede că nu. Dar dispariţia capitalismului, adaugă el, nu este 
nici pe departe rezultatul unor factori de natură economică, unor inefi- 
cienţe sau blocaje economice așa cum susțin socialiștii. „Performanţele 
prezente și potenţiale ale sistemului capitalist infirmă ideea că el s-ar 
prăbuși sub greutatea eșecului economic“ (p. 61). Din contră, factorul 
distructiv este „chiar succesul său ce subminează instituţiile sociale care 

îl protejează, și creează în mod inevitabil condiţiile în care nu va mai 
putea supraviețui și care îndreaptă spre socialism ca posibil succesor al 
său“ (ibid.). Înainte de a urmări mecanismele sociale și economice care 
presează în această direcţie, așa cum sînt ele ilustrate de Schumpeter, 
să notăm încă o dată că acesta nu era deloc entuziasmat de perspectiva 
pe care o ofereau analizele sale: „Dacă doctorul prezice că pacientul va 
muri în scurt timp, asta nu înseamnă că dorește ca acest lucru să se 
întîmple“ (p. 61). 

Două tipuri de forţe fatale capitalismului se cristalizează și se dez- 
voltă în interiorul acestuia: forțe externe ce împiedică sau blochează 
antreprenorul în îndeplinirea funcţiei sale și forțe interne care sub- 
minează motivaţia, dorinţa indivizilor de a acționa antreprenorial. Pentru 
Schumpeter, antreprenorul este elementul-cheie al burgheziei. Burghezia 
există ca urmare a existenţei antreprenorului și prin antreprenor. Forța 
burgheziei este dată de componenta ei antreprenorială. 

Așa cum am văzut, antreprenorul este motorul Distrugerii Creative. 
Dar acest proces necesită mobilizarea și organizarea a din ce în ce mai 
multe resurse și factori. Rezultatul este crearea de organizaţii din ce în 
ce mai mari și complexe care, date fiind problemele legate de structura 
în timp a producţiei, acţionează pe orizonturi de timp din ce în ce mai 
largi. Dar, pe măsură ce dimensiunile organizaţiilor cresc, crește și biro- 
cratizarea acestora. Treptat, funcţiile organizaționale se rutinizează. 
Funcţia antreprenorială ajunge să fie captată treptat ca o funcție orga- 
nizațională și devine și ea din ce în ce mai instituționalizată. Echipe și 
comitete de cercetare și inovaţie subminează și preiau tot mai mult ac- 
țiunile antreprenorului individual. În final, funcția acestuia este uzur- 
pată și devine rutinizată la nivelul unui grup de lucru, departament sau 
birou organizațional. Structurile create și dinamica lor internă duc treptat 
nu numai la subminarea antreprenorului, ci și la subminarea întregului 
sistem creat în jurul acestuia. 

Dar, în afară de această dinamică internă a instituţiilor direct legate 
de acțiunea antreprenorială mai există cel puțin alte trei elemente externe 
potrivnice antreprenorului. În primul rînd, este vorba de faptul că sis- 
temul capitalist este susținut nu numai de burghezie, ci și de alte stra- 
turi sociale, mai mult sau mai puţin structural legate de capitalism. 
Astfel, fermierii și micii întreprinzători alcătuiesc, în viziunea lui 
Schumpeter, două elemente fundamentale pentru protecţia și 
funcționarea capitalismului. Dar procesul de Distrugere Creativă și de 
concentrare a activităţii economice, specifice capitalismului, subminează 
sistematic aceste grupuri. În final, baza socială a capitalismului (antre- 
prenori, mici întreprinzători, fermieri) este slăbită pînă în punctul în 
care devine incapabilă să apere ordinea pe care o favorizează. 

În al doilea rînd, și legat de aceasta, antreprenorii (și burghezia în 
general) nu numai că își pierd funcționalitatea în sistem și baza de influ- 
ență socială, dar devin din ce în ce mai mult ținta atacurilor celorlalte 
clase care le reproșează efectele ciclice ale procesului de Distrugere 

Creativă, proces despre care nu înţeleg că stă la baza prosperității tuturor. 
Mai mult, situația este agravată de faptul că, potrivit lui Schumpeter, 
burghezia este lipsită de capacitate politică. 

In plus (și acesta este cel de-al treilea element extern potrivnic antre- 
prenorului, element ce face tranziţia către cele interne), burghezia este 
din ce în ce mai mult ținta unor atacuri sistematice venite din partea celui 
mai mare dușman al ei: intelectualul. Nici vulnerabilitatea burgheziei, 
nici nemulțumirea și resentimentul față de funcţionarea capitalismului 
nu sînt condiţii suficiente pentru apariţia unei ostilități active față de 
ordinea socială. Structural critic și „demascator“, animat de o dorinţă 
de putere pe care nu și-o poate satisface în sistemul capitalist, intelec- 
tualul devine vîrful de lance al atacului împotriva sistemului. Prin pu- 
terea cuvîntului și prin controlul pe care-l are asupra canalelor de 
comunicare, prin exploatarea raționalităţii specifice civilizaţiei capita- 
liste, el creează o atmosferă intelectuală ce subminează însăși motivaţia 
internă de a activa în mod antreprenorial și delegitimează întregul 
sistem. 

Cu aceasta am trecut deja în spaţiul celei de-a doua categorii de forţe 
fatale capitalismului: forţele interne. Pe lîngă cele spuse privitor la inte- 
lectuali, un al doilea aspect important al problemei merită menţionat. 
Schumpeter susține că procesul de raționalizare și birocratizare afectează 
direct motivaţia antreprenorilor de a apăra și menţine ordinea capita- 
listă. Întregul proces este rezumat de un comentator după cum urmează: 
„Creșterea instituționalizării inovației în echipe de cercetare sistematic 
organizate, sistemul educaţional, birocratizarea managementului indus- 
trial și înlocuirea patronului interesat în prosperitatea întreprinderii 
familiale pe termen lung cu managerul profesionist cu interesul său 
temporar în bunul mers al întreprinderii reduc în sînul clasei antre- 
prenorilor motivația și instinctul apărării și menţinerii fundamentelor 
sociale și economice ale sistemului și mai ales reduc rezistența acesteia 
la politicile ce amenință formarea de capital. Atacul e ușurat de lipsa de 
strălucire a modelului comportamental și social oferit de această clasă 
lipsită de eroism“ (von Beckerharth 1951: 114). 

Prin urmare, prin conjugarea unor serii de factori de natură insti- 
tuțională, organizațională, socială, intelectuală și motivaţională, sistemul 
capitalist suferă un proces gradual de dezintegrare. Dar ceea ce este și 
mai important este că „toţi aceşti factori duc nu doar la distrugerea ca- 
pitalismului, ci și la apariţia unei civilizații socialiste. Cu toţii împing 
în acea direcție. Procesul capitalist nu numai că îşi distruge propria 
structură instituțională, dar — în același timp — creează condițiile 
pentru una nouă. Poate că, pînă la urmă, «distrugere» nu este cuvîntul 
potrivit. Poate ar fi trebuit să spun transformare. Rezultatul procesului 
nu este pur și simplu un vid ce ar putea fi ocupat de orice altceva: 
lucrurile și minţile sînt transformate de așa natură încît devin tot mai 
adecvate formei de viaţă socialiste“ (p. 162). 

Răspunsul lui Schumpeter la întrebarea privind funcţionalitatea socialis- 
mului este la fel de celebru precum cel dat referitor la supraviețuirea 
capitalismului. El este ferm afirmativ: „Da. Bineînţeles că socialismul 
poate funcţiona.“ Totuşi Schumpeter își ia anumite precauţii și o impor- 
tantă parte a acestei secțiuni a lucrării este dedicată acestor rezerve și 
reţineri ce temperează fermitatea inițială a răspunsului: „Vreau să fie cu 
desăvîrșire clar că nu poate fi vorba de socialism în general precum 
ceva în natura lucrurilor, ci doar de un socialism aflat în relaţie cu anu- 
mite condiţii sociale date sau cu anumite epoci istorice“ (p. 200). 

Argumentul lui Schumpeter în favoarea viabilităţii socialismului se 
desfășoară pe două paliere. În primul rînd, el este interesat în a arăta că 
„nu este nimic greșit în logica pură a economiei socialiste“. Problema 
este importantă pentru că ea clarifică din start dacă socialismul este în 

rincipiu viabil, condiție necesară, dar nu suficientă, a implementării sale. 
n acest sens, Schumpeter, după ce recunoaște meritul lui Mises ca 
autoritate ce a formulat problema în mod clar și a deschis calea către o 
discuţie cu adevărat serioasă privind natura și viabilitatea socialismului, 
urmează linia clasică și de acum celebră a argumentului în favoarea 
posibilității de principiu a unei economii socialiste dezvoltat pe filiera 
Barone-Lange-Lerner. 

Dar, așa cum am spus, Schumpeter este conștient că posibilitatea de 
principiu nu este suficientă. De aceea el adaugă o serie de condiţii supli- 
mentare care ar favoriza funcționarea unei economii socialiste. Pentru 
el, socialismul prematur, socialismul instaurat înainte ca structura eco- 
nomică (concentrare, birocratizare) și mentalitatea publică să fie pregătite 
pentru asta, nu are nici o șansă de a funcționa. Abia atunci cînd atitu- 
dinile publice și toate structurile societății vor fi pregătite și abia cînd 
concentrarea economică în sectorul privat va atinge un grad foarte 
ridicat, condițiile vor fi favorabile trecerii la socialism. În plus, el mai 
adaugă două condiţii suplimentare, nu lipsite de însemnătate: existența 
unui „strat social“ apt să dea lideri economici și politici capabili, și exis- 
tența unei administrații publice și a unui serviciu civil cu o înaltă cali- 
ficare profesională și ţinută etică. Dacă toate aceste condiții sînt 
îndeplinite, recunoscînd corectitudinea logicii pure a socialismului, nu 
rămîne decît să acceptăm că acesta din urmă se poate instala și poate 
funcționa fără probleme speciale. 


Este democraţia posibilă în socialism? 
Dată fiind „inevitabilitatea“ și, în același timp, viabilitatea sistemului, 


ultima problemă asupra căreia se concentrează Schumpeter este în ce 
măsură socialismul și democraţia sînt compatibile. Sau, altfel spus: este 

democraţia posibilă în socialism? Pentru a răspunde la această întrebare, 
Schumpeter este nevoit să se lanseze nu numai într-o critică sistematică 
a teoriei clasice a democraţiei, dar în același timp să reconstruiască teoria 
democraţiei pe noi fundamente, deschizînd un nou drum și anticipînd 
o nouă direcţie în teoria politică a secolului al XX-lea. 

Înainte de orice, Schumpeter respinge viziunea clasică asupra pro- 
blemei democratice pe care el o consideră total greşită. Această viziune 
se bazează pe un set de presupoziţii greu de susţinut. In primul rînd 
este vorba de ideea că există ceva ce poate fi numit „binele comun“ sau 
„binele general” care ar sta la baza deciziei în democrații. Legat de 
aceasta este credinţa că nu numai că există un „bine comun“, dar el poa- 
te fi identificat în mod ferm și fără ambiguitate de orice membru normal 
al societăţii. Mai mult, „binele comun“ oferă posibilitatea de a da răspun- 
suri clare și exacte la toate problemele ce apar în societatea respectivă 
și fiecare măsură luată poate fi categorisită în funcţie de aceasta în 
„bună“ sau „proastă“. În sfîrşit, tuturor acestora li se adaugă ideea că, 
o dată clarificat „binele comun”, membrii societății pot ajunge fără pro- 
bleme la o înţelegere privind modul sau căile prin care acesta poate fi 
atins. Nu e nevoie să spunem, Schumpeter respinge în bloc acest grup 
de idei: „Nu există ceva de natura unui «bine comun» unic determinabil; 
[...] pentru indivizi diferiţi și grupuri diferite binele comun înseamnă 
lucruri diferite.“ 

Cel de-al doilea set de presupoziţii aflat la baza teoriei clasice a 
democraţiei și care este respins de Schumpeter este cel generat de con- 
ceptul de „voinţă generală“. 

In teoria clasică, existenţa unei „voințe generale“ care emană de la 
popor și determină acţiunile liderilor este considerată la fel de certă ca 
şi existenţa unui „bine comun“ și, bineînţeles, relația dintre acestea două 
face obiectul unei atenţii speciale. Există un centru, un „bine comun“, 
către care gravitează, cel puțin pe termen lung, toți indivizii și din acest 
proces rezultă ceea ce e numit „voinţă generală“. Dar, pentru Schumpeter, 
cea mai importantă trăsătură a procesului politic nu o constituie 
acceptarea și supunerea faţă de „voinţa poporului”, ci, din contră, mode- 
larea și îndrumarea activă a acesteia. Astfel, politicienii, intelectualii sau 
exponenţii diferitelor grupuri de interese „au capacitatea de a modela 
și, în limite largi, chiar de a crea voinţa poporului. În analiza procesului 
politic ne confruntăm nu atît cu o voinţă autentică, ci mai degrabă cu 
una manufacturată. Și cel mai adesea, în afară de acest artefact, nu mai 
există nimic altceva care ar putea corespunde «voinţei generale» din 
teoria clasică. În măsura în care lucrurile stau astfel, voința poporului 
este produsul și nu forța ce pune în mișcare procesul politic“ (p. 263). 

O dată dovedite deficienţele doctrinei clasice, Schumpeter începe să 
construiască o teorie alternativă. Esenţa sistemului democratic este, 
după Schumpeter, de natură instituțională sau, după cum se exprimă 
un critic (Wright 1951: 130), de natură „mecanică“. Este vorba de un 

mecanism instituțional de selecționare și înlocuire a liderilor politici, în 
care elementul central este competiția pentru obținerea voturilor elec- 
toratului: „Metoda democratică este acel aranjament instituțional de 
luare a deciziei politice în care indivizii obțin puterea de a decide pe calea 
unei competiții pentru cîștigarea voturilor poporului“ (p. 269). Evident, 
învingătorul e cel ce atrage cele mai multe voturi: „Principiul democrației 
nu înseamnă nimic altceva decit faptul că frîiele guvernării vor ajunge 
la cei ce au un sprijin mai larg decît cel obținut de indivizii sau echipele 
concurente” (p. 273). 

Prin urmare, politicianul care participă la alegeri este forțat să adopte 
o strategie care să-i aducă cît mai multe voturi. El va trebui să formuleze 
un program de măsuri care să fie pe placul cât mai multor alegători. Unele 
dintre acestea vor fi bazate pe interese reale ale anumitor grupuri, altele 
vor fi pur și simplu manufacturate. Important este însă că, în mod 
implicit, între politician și electorat are loc un tîrg. Politicianul oferă 
(promisiunea unor) măsuri care vor favoriza interesele electorilor, iar elec- 
torii oferă în schimb voturile lor. În mod implicit, cu cît pachetul de 
măsuri va fi pe placul mai multor grupuri de interese, cu atît mai multe 
voturi va primi promotorul său. Atiît politicianul, cît și electorul sînt 
motivaţi nu de „binele general“, ci de interese personale sau de grup. 
Ei se află într-o relație de schimb care nu este deloc departe de ceea ce 
se întîmplă pe o piaţă obișnuită. 

Problema care apare imediat este: va funcţiona această piață politică 
la fel de eficient precum cea obișnuită, astfel încît prin promovarea 
interesului personal de către fiecare individ în parte să se ajungă la 
rezultate benefice pentru toată lumea? În contrast cu majoritatea suc- 
cesorilor săi în această direcție de gîndire, Schumpeter pare să creadă 
că acest lucru este posibil. Chiar dacă nu este interesat direct decît de 
propriile sale obiective și planuri, politicianul este nevoit ca, în vederea 
realizării acestora, să țină cont de opinia și interesele electorilor. Această 
cerință este o cerință structurală a instituției democratice și nu are nimic 
de-a face cu bunăvoința sau sentimentele acestuia. 

Totuși una din limitele acestui sistem necesită o atenție specială. 
Structura instituțională favorizează urmărirea intereselor pe termen 
scurt atit ale electorilor, cît și ale politicienilor și neglijarea problemelor 
ce se manifestă pe orizonturi de timp mai lungi. Această tendinţă ine- 
rentă a democrației necesită un control special pentru că acest tip de pro- 
bleme poate fi fatal sistemului. Dată fiind structura ciclului electoral şi 
nevoia satisfacerii cît mai rapide a grupurilor de interese ce au sprijinit 
candidatul învingător, problemele ce vizează funcționarea în ansamblu 
și de lungă durată a sistemului tind să rămînă descoperite într-o 
democraţie. Schumpeter consideră că pentru a preveni posibilele con- 
secințe dezastruoase ale acestui fapt, un sistem democratic trebuie să 
îndeplinească (în afară de cerinţele formale) o serie de condiţii supli- 
mentare. 

În primul rînd, pentru a putea funcţiona eficient, o democraţie are 
nevoie de un număr cît mai mare de politicieni de calitate care să formeze 
o masă critică ce va menţine sistemul în parametri funcționali accepta- 
bili. In al doilea rînd, acești politicieni trebuie să fie susținuți de un corp 
de experți și tehnicieni și, în plus, să fie gata să cedeze cît mai multe decizii 
pe miinile acestor specialiști. În al treilea rînd, trebuie să existe un corp 
de birocraţi bine pregătiţi și respectați, precum și un sistem birocratic 
bine organizat. Aceștia trebuie să funcţioneze, pe cît posibil, în afara sferei 
politicii electorale și a intereselor pe termen scurt. Mai mult, ei trebuie 
să acopere un spaţiu de decizie vast și să exercite o funcție de informare 
și educare a politicianului ales prin vot popular. În al patrulea rînd, tre- 
buie să existe o suficientă doză de „Autocontrol Democratic“ la nivelul 
întregii societăți. Electoratul trebuie să aibă încredere în capacitatea de 
autoreglare a sistemului democratic și să se abțină de la a lua decizii fun- 
damentale privind soarta sistemului atunci cînd pe termen scurt acesta 
îi dezamăgește. În sfîrşit, la nivel social trebuie să existe o largă toleranţă 
pentru diferenţe de opinie și un consens larg privind „principiile fun- 
damentale“ ale societăţii. 

O dată clarificată problema naturii democrației, Schumpeter este în 
situaţia de a formula un răspuns la întrebarea dacă socialismul și 
democraţia pot coexista. Răspunsul său este pozitiv. O dată ce democrația 
este doar un sistem (mecanism) instituțional și nu presupune anumite 
valori sau asumarea anumitor atitudini etice sau civice, este posibil ca 
o societate socialistă să-și organizeze sistemul politic în jurul guvernării 
parlamentare și al competiţiei electorale. Dar, aşa cum s-a remarcat, 
aceasta nu înseamnă că un asemenea sistem politic ar fi în mod necesar 
unul „drept“ sau că ar aduce cu el realizarea visurilor socialiste de 
„Coparticipare“ sau „democraţie industrială“. Tot ceea ce ar însemna ar 
fi că mecanismul pur al alegerii conducătorilor politici ar putea continua 
să funcţioneze dacă, între altele, majoritatea ar cădea de acord să menţină 


un grad mare de competiţie în procesul de administrare a sistemului 
(Wright 1951: 132). 


Relația dintre capitalism și democrație 


Acestea sînt, în linii mari, principalele teme ale lucrării lui Schumpeter. 
Ar mai fi de adăugat totuși o problemă care, deși nu face obiectul unic 
al unei părți anume a lucrării, păstrează un interes special. Este vorba 
de relaţia dintre capitalism și democraţie. Din punctul de vedere al lui 
Schumpeter, apariţia și dezvoltarea capitalismului au fost un factor 
important în susținerea și dezvoltarea democraţiei. 

În mod indubitabil pentru el, „democraţia modernă este produsul 
procesului capitalist“ (p. 217). Democraţia este, la nivel principial, echiva- 
lentul politic a ceea ce capitalismul este în spaţiul economic. Ambele sînt 

expresia unor principii filozofice și normative în care raționalitatea, cal- 
culul utilitar și mai ales libertatea individuală ocupă poziţia centrală. În 
plus însă, capitalismul a creat la modul foarte concret condiţiile mani- 
festării democrației: statul minimal nu numai că oferă cadrul unui proces 
politic eficient, dar (prin limitarea posibilităţilor de intervenţie politică 
în sfera socială) creează un mediu care facilitează practicarea „autocon- 
trolului democratic“; într-un sistem care e puternic influenţat de acţiu- 
nile unor oameni inventivi și iconoclaști ca antreprenorii, toleranța 
pentru opinii politice divergente tinde să fie mult mai mare. În sfîrșit, 
prin creșterea economică continuă, capitalismul duce la consolidarea unui 
electorat cu un standard de viaţă stabil și ridicat și cu un nivel de infor- 
mare și educaţie înalt, fapt ce reprezintă o condiţie fundamentală a 
bunei funcţionări a sistemului democratic. 

Are însă democraţia o influenţă de aceeași natură (benefică) asupra 
capitalismului? Produce democrația un mediu favorabil capitalismului 
așa cum am văzut că tinde capitalismul să facă pentru aceasta? Sau cel 
puţin, dat fiind pericolul dezintegrării capitalismului sub presiunea 
socialistă, poate democraţia salva capitalismul? Răspunsul pare să fie 
negativ. În cel mai bun caz, democrația este neutră în raport cu capita- 
lismul. Altfel ea pare să încurajeze și să reflecte forțele ostile capitalis- 
mului. Este foarte ușor de făcut o conexiune între ideea politicii electorale 
ca piaţă de voturi și ideile anticapitaliste și antiantreprenoriale (atît de 
populare) de redistribuire a profitului sau de blocare a ciclurilor eco- 
nomice pentru a vedea că nimic în logica sistemului democratic nu 
împiedică punerea în aplicare treptată a unor măsuri ce, pe termen lung, 
vor duce la dezintegrarea sistemului capitalist. Logica economică a 
acestui proces, doar intuită și schiţată la Schumpeter, urmează să fie 
expusă pe larg și argumentată de autorii școlii „Opţiunii publice“ „Public 


a 


Choice“ în deceniile imediat următoare publicării CSD. 


Ecoul cărții lui Schumpeter 


Acestea sînt, în linii mari, principalele teme ale celei mai discutate și dis- 
putate lucrări publicate de Schumpeter. Ecoul ei a fost substanțial și el 
este reflectat în cele nu mai puţin de treizeci de recenzii făcute acesteia 
ale căror referinţe apar în bibliografia compilată de Michael Stevenson 
(Stevenson 1985: 121). Această cifră nu include comentariile, replicile și 
articolele inspirate de ea, a căror cifră (cel puţin după cum reiese din 
aceeași sursă) depășește 200. Printre cei care au replicat într-un fel sau 
altul lui Schumpeter sau i-au recenzat scrierea se numără Oskar 
Morgenstern, Joan Robinson, Wilhelm Roepke, J.K. Galbraith, Oskar 
Lange, Arthur Schlessinger, Francois Perroux, Daniel Bell, Paul Sweezy, 
listă ce nu necesită comentarii cu privire la nivelul la care lucrarea a fost 
receptată și spectrul larg de poziţii pe care le-a generat de-a lungul 

vremii. Temele lucrării au fost analizate și evaluate cu cele mai diverse 
instrumente teoretice și de pe cele mai variate poziţii ideologice și, așa 
cum este de așteptat, atitudinile au variat de la respingerea totală, 
acceptarea parțială pînă la îmbrăţișarea necondiționată. 

Ceea ce este mult mai important este noul interes de care se bucură 
lucrarea lui Schumpeter începînd cu anii '80, fapt paradoxal pentru că 
tocmai în această perioadă s-ar părea că istoria a infirmat predicțiile 
sale. Implinirea a patruzeci de ani de la apariţia CSD a fost marcată de 
publicarea mai multor volume și organizarea mai multor conferințe 
dedicate acesteia (Haberler 1981; Heertje 1981) şi a fost începutul unei 
renașteri fără precedent a studiilor dedicate ideilor sale. 

Cel puţin două curente majore în gîndirea politică contemporană 
poartă amprenta temelor explorate de Schumpeter în CSD. Pe de o 
parte, aşa cum am menționat deja, este vorba de autorii grupaţi sub 
numele de „Public Choice School“. Respingerea teoriei clasice a de- 
mocraţiei, analiza acțiunilor actorilor politici ca acţiuni motivate de 
interesul personal, definirea democrației ca mecanism și proces domi- 
nat de competiţia pentru obținerea puterii politice sînt toate teme comune 
CSD şi lucrărilor reprezentanților acestei școli, teme pe care aceștia din 
urmă le dezvoltă cu un rafinament teoretic care, în mod sigur, este con- 
sonant cu viziunea lui Schumpeter privind statutul și rolul teoriei eco- 
nomice (vezi James M. Buchanan: Limitele libertății, în acest dicţionar). 
Pe de altă parte, un important segment al gîndirii neoconservatoare 
americane, şi nu numai, recunoaște explicit influenţa ideilor dezvoltate 
în CSD (în special tema contradicţiilor structurale ale capitalismului și 
schița de sociologie a intelectualului cu evidenţierea rolului său distruc- 
tiv în sistemul capitalist) și urmăreşte în mod constant elaborarea și 
actualizarea acestora, punînd un accent deosebit pe dimensiunea cultu- 
rală a problemei (Irvin Kristol, Daniel Bell). 

Există, evident, în structura unei lucrări atît de ambițioase și com- 
plexe precum CSD, mai multe zone și argumente sensibile care merită 
o atenție specială. O listă a acestora ar trebui să cuprindă, între altele, 
și nu neapărat în această ordine: a) problema statutului antreprenorului 
în tranziție și a acțiunii antreprenoriale în socialism, cu un accent spe- 
cial pe tensiunea dintre rezultatele acțiunii antreprenoriale și sistemul 
politic socialist; b) o reevaluare a argumentului privind posibilitatea de 
principiu a unei economii socialiste; c) problema capacității /incapacității 
de guvernare politică a burgheziei; d) o analiză (pe temei statistic) a ten- 
dinţei de concentrare a economiei capitaliste și, în contextul acesteia, a 
problemei tendinței recente spre privatizare; e) problema rolului și con- 
tribuţiei reale a intelectualilor la procesul de delegitimizare și la declinul 
capitalismului. Toate aceste probleme (care, din nfotive teoretice și 
metodologice, este bine să fie tratate separat) sînt însă, într-un fel sau 
altul, parte a unei probleme care se detașează ca marea provocare con- 
turată în și pe marginea lucrării lui Schumpeter: problema succesorului 

capitalismului. Există în demonstraţia lui Schumpeter suficiente argu- 
mente că socialismul este forma de organizare socială ce urmează în mod 
necesar capitalismului? Duce dinamica internă a capitalismului în mod 
necesar către socialism? Există suficiente motive să credem că socializarea 
va urma în mod necesar concentrării? 

O analiză strălucită a naturii sistemului capitalist și a tendinței sale 
spre autodistrugere ne poartă pînă în punctul în care credem că putem 
întrezări contururile noii forme speciale ce se dezvoltă din și pe ruinele 
capitalismului. Cîteva dintre aceste contururi sînt clare, altele sînt 
ambigue, iar pe altele sîntem nevoiţi să le reconstruim făcînd apel la 
deducție și imaginaţie. Ajunși în această poziţie şi forţaţi să speculăm 
cu privire la natura acestei forme depărtate şi neclare sîntem tentaţi ca 
(după un secol și jumătate de profeţii și propagandă socialistă) să-i 
punem în mod automat eticheta de „socialism“. Cu atît mai mult cu cît 
trăsăturile vizibile ale acestei noi lumi ce se întrevede la orizont par să 
fie acelea ale socialismului, așa cum a fost și este prezentat de adepții 
săi. Fără îndoială că Schumpeter a cedat acestei tentaţii. Dar este noua 
și strania lume a viitorului corect reflectată de ideea de socialism? În ce 
măsură va fi ea guvernată de o birocraţie impersonală și în ce măsură 
formele noastre de guvernare reprezentativă și democratică vor 
supravieţui? Va fi o lume în care creativitatea umană se va manifesta 
liber sau va fi o lume în care funcţiile sociale vor fi riguros distribuite 
și controlate în organizații și corporaţii hiperraţionalizate? Aceste între- 
bări rămîn la fel de vii în ciuda deceniilor scurse de cînd Schumpeter a 
formulat începutul unui răspuns la ele în Capitalisrn, socialism și democrație. 


Notă 

* Citatele din text pentru care nu se indică decît pagina sînt din Joseph Alois 
Schumpeter, Capitalism, Socialism and Democracy, Harper, New York, ediția 
a treia, 1950. Traducerea lor este făcută de autorul articolului. 

Leo Strauss (1899-1973) 
DREPT NATURAL ȘI ISTORIE (1953) 


Leo Strauss s-a născut la Kirchain, în Germania, de unde a emigrat în 
America în 1938. A reînviat tradiția studiului filozofiei politice, predînd 
mai întîi la New School for Social Research și apoi, în anii '50 și '60, la 
Universitatea din Chicago. Discipolii săi, printre care Allan Bloom, 
Harry Jaffa, Irving Kristol și William Bennet, au devenit liderii intelec- 
tuali ai mișcării neoconservatoare americane. 

Datorită atacurilor sale vehemente la adresa relativismului și a scep- 
ticismului contemporan (pe care le-a considerat, într-o anumită măsură, 
moșteniri ale Iluminismului), datorită cultivării unei imagini a filozofiei 
ca sursă ultimă a adevărului și înţelepciunii, dar și a nenumăratelor 
ambiguităţi și aparente contradicții aflate în scrierile sale, Leo Strauss, 
autor a 15 cărți și peste 80 de articole, a dat naștere multor reacții extreme, 
de la identificare totală pînă la acuzaţii de dogmatism, nihilism și șarla- 
tanie intelectuală. 

Una dintre ideile generale cele mai importante ale lui Leo Strauss este 
convingerea că, în întreaga istorie intelectuală a Europei, a existat un con- 
flict fundamental între adepţii relativismului și cei ai universalismului 
moral. Natural Right and History (Drept natural și istorie) este, pe de o 
parte, o încercare de recuperare a teoriei clasice (sau premoderne) a 
dreptului natural, a cărei tradiţie își are originea, conform interpretării 
lui Strauss, în gîndirea lui Socrate. Cartea urmărește dezvoltarea teoriei 
dreptului natural din Antichitate, trecînd prin tomism, găsindu-și for- 
mularea modernă în scrierile lui Thomas Hobbes și John Locke și intrind 
apoi în declin prin Edmund Burke și Jean-Jacques Rousseau. 

Pe de altă parte, Strauss elaborează, în această carte, un argument 
împotriva relativismului moral contemporan, argument asupra căruia 
se va concentra următoarea secțiune a acestui articol. 


Împotriva relativismului 


După Strauss, liberalismul contemporan este marcat de relativism. 
Scepticismul liberal se caracterizează prin respingerea ideii de drepturi 
naturale în numele incapacității umane de a ajunge la o cunoaștere 
morală certă. Această atitudine este în acord cu celelalte valori liberale 
pentru că se consideră că ea conduce la mai multă toleranţă. 

În condiţiile unui răspuns sceptic la întrebarea dacă valorile pot fi 
cunoscute, științele politice și sociale au un caracter pur instrumental 
și, în cele din urmă, se găsesc într-o situație paradoxală. Ele își dezvoltă 
și perfecţionează tehnici tot mai avansate de studiu al societăţii, însă 
neputînd circumscrie valori, neputînd oferi o orientare generală, o 
direcţie în care societatea ar trebui să se îndrepte, caracterul lor nu poate 
fi decît instrumental. Cu alte cuvinte, ele pot stabili mijloacele prin care 
diverse scopuri pot fi atinse, dar nu și dezirabilitatea globală a unui 
anumit scop. Paradoxul vine din faptul că întreaga energie a celor care 
se ocupă de științele sociale se concentrează asupra mijloacelor pe care 
ele le oferă, neglijînd legitimitatea scopurilor, care conferă sau nu sens, 
în cele din urmă, întregului demers. 

Alternativa propusă de Strauss este întoarcerea la tomism, adică la 
o viziune teleologică, după care valorile morale pot fi cunoscute și tre- 
buie să ghideze întreaga activitate a științelor umane și sociale. 

Tomismul întîmpină, din partea relativismului contemporan, două 
tipuri de rezistenţă, două tipuri majore de contraargumente, cărora 
Strauss le răspunde în prima parte a cărții. Ele vin, pe de o parte, din 
direcţia istoricismului (ideea că întreaga gîndire omenească este deter- 
minată de contextul istoric al gînditorului) și, pe de altă parte, dinspre 
pozitivism (concepţia după care nu se pot face decît judecăţi de fapt, nu 
şi de valoare). 

Argumentul istoricist susține că, de vreme ce nu putem identifica nici 
un standard comun tuturor culturilor, în timp și spaţiu, un asemenea 
standard nu există. De vreme ce fiecare societate și-a dezvoltat propria 
concepție despre adevăr, bine și dreptate, înseamnă că aceste valori sînt 
fabricaţii ale gîndirii și acţiunii umane, şi nu norme universale, detectabile 
în mod rațional. 

Strauss argumentează că, în forma sa istoricistă, relativismul întîmpină 
cel puţin două dificultăţi majore. Prima este de natură practică: dacă toate 
normele morale sînt relative la societatea care le-a emulat, atunci nu există 
motive pentru a considera canibalismul, de exemplu, ca fiind o practică 
imorală. Şi, avînd în vedere că societatea umană este într-o continuă 

schimbare, nu am avea nici o justificare teoretică pentru a împiedica socie- 
tatea în care trăim să se transforme într-o lume canibală. Singurul mod 
de a împiedica acest lucru este existenţa unui standard moral căruia să 
îi conferim valabilitate universală. După Strauss, acest standard este 
teoria drepturilor naturale. 

Al doilea tip de respingere a poziţiei istoriciste este de natură teo- 
retică și face apel la o intuiție comună oamenilor de pretutindeni, reflec- 
tată în limbaj prin însuși faptul că acesta deține concepte precum „bine“ 
sau „drept“. Argumentul lui Strauss este că, dacă noi nu am avea o 
convingere tacită că există norme universale, nu am putea numi nicio- 
dată o lege, un aranjament sau o decizie politică „nedrepte“. În absenţa 
unor standarde exterioare celor general acceptate de către societate, 
însăși critica socială ar fi conceptual imposibilă. 

Cele două argumente, primul în favoarea dezirabilității recunoașterii 
drepturilor naturale și cel de-al doilea în favoarea adevărului teoriei a ces- 
tora, duc la respingerea relativismului de factură istoricistă. Singurul mod 
de a respinge teoria drepturilor naturale rămîne pozitivismul, sau dis- 
tincția fapte-valori, și teza pe care acesta o implică, a neutralității valo- 
rice a științelor sociale: „Mulţi dintre cei ce practică științele sociale în 
vremurile noastre par să privească nihilismul ca pe o neplăcere minoră 
pe care oamenii înţelepţi ar trebui să o accepte cu sînge rece, ca pe un 
preţ ce trebuie plătit pentru obținerea bunului suprem: o știință socială 
cu adevărat științifică. Ei par să fie multumiţi cu orice descoperire știinţi- 
fică, chiar dacă acestea nu pot fi altceva decît adevăruri sterile, incapa- 
bile să conducă la vreo concluzie, concluziile fiind obţinute pe baza 
unor judecăţi de valoare pur subiective sau a unor preferinţe arbitrare. 
Trebuie, așadar, să ne întrebăm dacă științele sociale ca întreprindere pur 
intelectuală, dar avînd ca scop înțelegerea fenomenelor sociale, sînt posi- 
bile în condiţiile distincţiei dintre fapte și valori“ (p. 49). 

Principala sursă de legitirnare intelectuală a pozitivism ului în științele 
sociale contemporane este identificată de către Strauss în opera lui Max 
Weber, în scrierile sale privind sensul științei moderne și problema neu- 
tralității valorice a demersului științific. În analiza pe care o întreprinde 
asupra lui Weber, Strauss încearcă să identifice și să analizeze principala 
dificultate a gîndirii acestuia, sugerînd în același timp o soluţie pentru 
ea. După Strauss, teza lui Weber privind imposibilitatea unei cunoașteri 
genuinea lui „trebuie“ se bazează pe viziunea după care valorile ultime 
sînt ireconciliabile. Concepţia despre tensiunea fundamentală dintre 
valori provine, la rîndul ei, din criza tipică a modernităţii, criză marcată 
de conflictul dintre religie și ştiinţă. „Omul nu poate trăi fără lumină, 
îndrumare și cunoaștere; numai cunoașterea binelui îl poate conduce la 
binele de care are nevoie. De aceea, întrebarea fundamentală este dacă 
oamenii pot ajunge la cunoșterea binelui fără de care nu își pot conduce 
viaţa, nici individual nici colectiv, numai prin puterile lor naturale, sau 

dacă sursa acestei cunoașteri este revelația divină. Aceasta este dilema 
fundamentală: clauză umană sau divină?“! (p. 74). 

Contraargumentul pe care Strauss i-l aduce lui Weber este urmă- 
torul: de vreme ce filozofia și știința modernă nu pot respinge revelația 
divină, de vreme ce nu există nici un criteriu pe baza căruia cele două 
variante pot fi comparate, înseamnă că, pentru a-și cîștiga statutul de 
știință propriu-zisă, științele sociale trebuie să depășească această difi- 
cultate. Căci, după Strauss, științele politice nu pot exista fără ideea de 
drept natural. 

După cum am văzut, Strauss susține că „viaţa politică, în toate formele 
sale, implică problema inevitabilă a dreptului natural” (p. 81). Dar 
funcția specifică a filozofiei este tocmai cunoașterea naturii.2 Definirea 
filozofiei în acest fel se datorează modului specific în care Strauss înțelege 
descoperirea naturii ca descoperire a universalului. Cunoașterea naturii 
este identică deci cu actualizarea unei potenţialităţi general umane de 
a se înțelege pe sine ca fiind transistorică, transsocială, transmorală și 
transreligioasă. Cu alte cuvinte, marca filozofiei este capacitatea de a 
depăși, în gîndire, contingentul. 

La rîndul său, ideea de drept natural datează, după Strauss, de cînd 
există cercetarea naturii; descoperirea naturii precedă cu necesitate 
descoperirea dreptului natural. De aceea, studiul dreptului natural îi 
revine în întregime filozofiei. 


bă 


Teorii ale dreptului natural 


În viziunea lui Leo Strauss, precum și a școlii sale de istorie a ideilor, 
istoria intelectuală este rezultatul creaţiei cîtorva oameni, a marilor gîn- 
ditori. De aceea, pentru a discuta dezvoltarea teoriei dreptului natural 
în istorie, Strauss face referință numai la cîteva nume, cele ale marilor 
filozofi precum Socrate, Platon, Aristotel, Toma d'Aquino, Thomas 
Hobbes, John Locke, Jean-Jacques Rousseau și Edmund Burke. 

Teoria dreptului natural ia două forme, clasică și modernă, în funcție 
de problema predominantă: viaţa bine trăită (teoria clasică) sau egali- 
tatea și consensul (teoria modernă). 

Tradiţia dreptului natural începe o dată cu Socrate, primul care face 
distincţia între ceea ce este bun în mod natural și ceea ce este bun prin 
convenție, între un standard universal, deci natural, și unul local, deci 
convențional. Deoarece problema centrală a filozofiei este să determine 
cum este înţelept să fie viaţa trăită, o primă întrebare privește natura 
umană. Răspunsul dat de Socrate este că viaţa filozofică, constînd în 
efortul de înţelegere a lumii, este viaţa trăită în acord cu natura, iar re- 
gulile acestei vieţi sînt identificabile cu legea naturii. 

Existenţa unei legi a naturii este dedusă plecînd tocmai de la reali- 
tatea unei divergențe de opinii privind dreptatea. În interpretarea dată 

de Strauss argumentului socratic, diferitele standarde existente în diferite 
societăţi au funcţia de a legitima devierea de la norma dreptului natu- 
ral și a legii naturale. Astfel, credinţa în karma, de exemplu, este sin- 
gura justificare a sistemului de caste. Dar această nevoie de raționalizare 
a practicilor politice particulare este, în sine, un semn al conștientizării 
unui standard universal, care este legea naturală. 

Într-o formă ideală, doctrina clasică a dreptului natural este deci 
identică cu doctrina celui mai bun regim politic, iar dreptul natural tre- 
buie dedus din concepția despre scopul natural al oamenilor. 

O dată cu dezvoltarea sa în formă tomistă, doctrina clasică a drep- 
tului natural ajunge într-un impas. Să presupunem că legea naturală 
poate fi cunoscută numai prin forțele naturale ale minții umane. Această 
lege se bazează pe scopul natural al omului, care este atingerea per- 
fecțiunii intelectuale și a perfecțiunii morale. Dar perfecțiunea intelec- 
tuală, sau înțelepciunea, este superioară perfecțiunii morale. În plus, 
perfecțiunea intelectuală, așa cum îi apare ea rațiunii umane, nu nece- 
sită dobîndirea virtuții morale. Această dificultate este rezolvată de către 
Toma d'Aquino prin acceptarea ideii că scopul natural al omului, așa 
cum e înţeles de rațiunea naturală, este imperfect și că deci rațiunea natu- 
rală trebuie să fie completată de către legea divină. Astfel, legea natu- 
rală devine inseparabilă de teologia naturală, ca și de teologia revelată. 

Teoria modernă a legii naturale, care a apărut în secolul al XVII-lea, 
este, în parte, o reacţie la asimilarea de către teologie a teoriei clasice a 
legii naturale. Presupoziția pe care se bazează întreaga dezvoltare a 
acesteia este că principiile morale au un grad de cognoscibilitate mai mare 
decît învățăturile teologiei naturale și că, prin urmare, legea naturală și 
dreptul natural trebuie să fie independente de teologie. 

Principalul reprezentant al teoriei moderne a dreptului natural este 
John Locke. În opera acestuia autoritatea citată cel mai adesea este Richard 
Hooker, a cărui concepție despre legea naturală este de natuiă tomistă. 
Doctrina tomistă se află în continuitate cu cea a Părinților Bisericii, care 
i-au urmat pe stoici, iar stoicii, la rîndul lor, au continuat tradiţia începută 
de Scaieni ciuda acestei aparente filiații, argumentează Strauss, teoria 
modernă a dreptului natural se află în discontinuitate cu teoria clasică. 
Lanţul tradiţiei se întrerupe pentru că citarea lui Hooker de către Locke 
este numai o expresie a precauţiei celui din urmă (Hooker fiind, în acel 
moment, un autor foarte respectabil). În realitate, doctrina lui Locke este 
cu mult mai asemănătoare celei a lui Thomas Hobbes (pe care, cu toate 
acestea, se fereşte să îl menţioneze), filozoful a cărui operă a provocat 
schimbarea radicală adusă de modernitate. 

După Hobbes, filozofia politică și științele politice sînt posibile și 
necesare. Ca o condiţie a posibilității acestora, Hobbes respinge atit vi- 
ziunea teleologică, tomistă, asupra societății, cît și presupoziţia comună 
tradiţiei clasice după care omul este, prin natura sa, un animal social şi 

politic. Dacă omul e o fiinţă apolitică, atunci societatea nu este un fapt 
natural, ci rezultatul creaţiei, al deciziei umane. 

Marea transformare adusă de modernitate (transformare care, după 
Strauss, a început cu Machiavelli) este înțelegerea scopului politicului 
ca emanînd exclusiv din dorinţele și nevoile indivizilor. Nu există nici 
un scop natural al societății care să fie independent de voinţa indivizilor, 
după cum însăși ideea de dreptate are sens numai după stabilirea unei 
ordini sociale, adică în interiorul unei comunități politice. 

În scrierile lui Locke, recurgerea la argumente religioase este strate- 
gică mai degrabă decît filozofică. Teoria drepturilor naturale dezvoltată 
de acesta nu se întemeiază pe revelaţie, ci pe rațiunea naturală, iar refe- 
rinţa la divinitate nu are un rol intelectual, ci formal, de vreme ce simpla 
rațiune umană este considerată capabilă să recunoască existența drep- 
tului natural. 

O dată cu scrierile lui Hobbes și Locke, faptul moral fundamental 
este un drept, și nu o datorie. Toate datoriile sînt înţelese ca derivate din 
drepturile cărora le sînt corelative — nu există nici o datorie 
necondiționată — și deci sfera politică trebuie să fie definită în termenii 
drepturilor naturale ale oamenilor, nu în termenii datoriilor acestora. De 
aceea, rolul statului este să vegheze la respectarea drepturilor, şi nu, ca 
în teoria clasică, să promoveze viaţa virtuoasă sau trăită cu înțelepciune. 

Prin Rousseau și Burke, teoria modernă a dreptului natural intră în 
declin. În esenţă, gîndirea lui Burke este profund modernă şi pregătește 
calea relativismului moral și a istorismului, prin deprecierea „teoriei și 
a rațiunii“ și subordonarea lor faţă de practică, tradiţie și experienţă con- 
cretă. 


Obiecţii 

Există cîteva obiecţii fundamentale la abordarea oferită de Leo Strauss 
în Drept natural şi istorie. Prima se referă la acurateţea interpretării lui 
Strauss, acuzat adesea de a fi făcut afirmaţii hazardate sau prea specu- 
lative. În cazul de faţă, este vorba despre continuitatea dintre ceea ce 
Strauss numeşte teoria clasică a dreptului natural și teoria modernă a 
acestuia. Ideea că drepturile omului ar avea același tip de justificare și 
același statut conceptual cu legea naturală și drepturile naturale este 
subiectul unei dispute care continuă și astăzi. În această discuţie apare 
următoarea problemă: în timp ce filozofii antici și moderni și-au con- 
struit teoriile normative plecînd de la o anumită înțelegere substanţială 
a naturii umane, contractualiștii contemporani încearcă să dea seama de 
principiile unei societăţi dezirabile din punct de vedere politic, evitînd 
referinţele la natura umană sau reducînd la maximum trăsăturile comune 
ale agenţilor sociali.3 

Această chestiune este strîns legată de o a doua dificultate. Ex- 
primîndu-și preferința pentru teoria clasică a dreptului natural, Strauss 
optează, explicit, și pentru o înţelegere a politicului în care centrală este 
problema vieții trăite în mod înţelept, problema consensului fiindu-i 
subordonată acesteia: „Problema politică rezidă în reconcilierea nevoii 
de înțelepciune cu nevoia de consens. Dar, în timp ce teoriile egalitariste 
ale dreptului natural subordonează înțelepciunea consensului, din per- 
spectiva teoriei clasice a dreptului natural, înțelepciunea primează față 
de consens” (p. 141). 

Dar, în absenţa unei teorii despre natura umană, întrebarea despre 
cum este înțelept să fie trăită viața nu are sens. De aceea, liberalismul 
contemporan se concentrează, în demersul său, asupra problemei drep- 
tății, căreia speră să îi dea un răspuns ocolind referințele substanţiale la 
esenţa sau natura umană, și nu asupra problemei binelui, care nu ar putea 
fi discutată în absenţa unor asemenea referințe. 


Note 

* Citatele din text sînt din Leo Strauss, Natural Right and History, University of 
Chicago Press, Chicago și Londra, 1953. Traducerea lor este făcută de autorul 
articolului. 

! Printre constantele gîndirii lui Leo Strauss se numără și respingerea tezei ilu- 

ministe după care cunoașterea adevărului îi poate elibera pe oameni. Strauss 
nu neagă adevărul acestei idei în întregime, ci îl nuanțează într-o concepţie 
elitistă după care adevărul îi poate elibera numai pe anumiţi oameni, și 
anume pe aceia care au curajul și tăria de a-l accepta, adică pe filozofi. 
Majoritatea oamenilor au însă nevoie de tradiţie, de o ordine dată și de cre- 
dința în revelaţie pentru a putea evita haosul și nihilismul pe care ateismul 
îi antrenează în cele mai multe cazuri. Din pricina tensiunii fundamentale 
dintre adevărul filozofic și ordinea politică, popularizarea celui dintii poate 
atrage, după Strauss, derivă și tulburări sociale. 
În Persecution and the Art of Writing (1952), Strauss a dezvoltat o teorie după 
care marii gînditori au știut, de-a lungul timpului, să-și expună filozofia 
într-un mod codificat, accesibil unui public restrîns, inteligent și cultivat. 
Astfel, transmițind printre rînduri adevăratul mesaj al teoriilor lor, marii filo- 
zofi s-au protejat de posibila persecuție venită din partea autorităţilor politice, 
care ar fi putut fi deranjate de conținutul destabilizator al unor idei. În cadrul 
acestei teorii a istoriei ideilor politice trebuie înţeleasă și interpretarea lui 
Strauss la Locke, din Drept natural și istorie. 

2 Tensiunea fundamentală dintre filozofie și religie este că prima se bazează pe 
rațiune, iar a doua pe revelaţie, deci pe autoritate. Bazîndu-se pe revelaţie, 
religia nu are nevoie să facă apel la drepturile naturale, care, într-adevăr, 
lipsesc în întregime, în interpretarea lui Strauss, din Vechiul Testament. 

3 Astfel, Rawls susține că teoria și principiile dreptății, așa cum sînt ele deduse 
în cartea sa, A Theory of Justice (1971), sînt valabile independent de o teorie 
sau alta despre natura umană. Scopul politicului este tocmai acela de a face 
posibilă coexistenţa, în aceeași societate, a unor indivizi care își înţeleg în 
mod diferit propria identitate și care au concepţii diferite despre bine. 

Leo Strauss (1899-1973) 
CETATEA ȘI OMUL (1964) 


Criza modernității dintr-o perspectivă politică 


Leo Strauss face parte din categoria acelor gînditori contemporani pen- 
tru care întoarcerea continuă asupra gîndirii filozofice eline este o mo- 
dalitate de a înţelege mai bine modernitatea. Ca și Nietzsche, Heidegger 
sau Arendt, Strauss consideră că modernitatea nu poate accede la o mai 
bună înțelegere de sine decît părăsindu-se, decit ieșind din hotarele 
unei autonome definiri de sine, a unei definiri pentru care tradiția este 
prejudecata și nu sursa inepuizabilă a împrospătării categoriilor cul- 
turale, a resemnificării acestora. Leo Strauss este, în primul rînd, interesat 
de gîndirea politică, de categoriile cu care lucrează aceasta. De aceea, 
una dintre modalitățile prin care modernitatea poate să spargă cercul 
unei rațiuni iluministe este, pentru filozoful german, respingerea con- 
ceptului de știință politică și încercarea de a reinventa filozofia politică 
în condiţiile modernităţii, cu aceeași prospețime a privirii și înțelegerii 

cu care au procedat grecii, creatorii acestui domeniu al acţiunii și 
înțelegerii umane. 

Șansa de a regăsi aceeași prospețime a privirii și înțelegerii este dublu 
condiționată. Ea presupune, în primul rînd, regîndirea conceptului de 
tradiție. În viziunea lui Leo Strauss, tradiția în gîndirea politică mo- 
dernă nu este reprezentată de cele trei valuri de modernitate care încep 
cu Machiavelli, ci de ceea ce el numește filozofia politică clasică, gindirea 
lui Aristotel, Platon și Tucidide, gîndirea inventatorilor, a celor care s-au 
apropiat de fenomenul politic fără medierea unei tradiţii livrești, ci 
numai prin prisma unei tradiții dată de nomos, de corpusul de obiceiuri, 
tradiții și deprinderi ancestrale care au modelat la un moment dat sen- 
sibilitatea și înțelegerea membrilor unei comunități umane. Dintr-un 
asemenea punct de vedere, tradiţia înseamnă mai degrabă puterea, 
capacitatea gîndirii de a se apleca mereu asupra originilor, de a le aborda 
într-o manieră apropiată de înțelegerea heideggeriană a temeiului, prin 
penetrarea dincolo de ceea ce începutul, originea, a închis. Aplecarea 
asupra tradiției devine, astfel, un exercițiu de aprofundare a propriei cul- 
turi, de lărgire a prezentului prin sporirea continuă a posibilităților 
închise încă în origine, într-un trecut ce are încă putere de apel asupra 
prezentului. 

În al doilea rînd, regăsirea de către moderni a prospeţimii privirii şi 
înțelegerii celor ce au inventat politicul înseamnă pentru Strauss capaci- 
tatea modernilor de a reconecta conceptele politice la simțul comun, la 
modul în care membrii unei comunități politice semnifică existența lor 
comună, la modul în care aceştia, în calitatea lor de posesori ai unor ca- 
ractere diferite, articulează comunitatea politică. Conceptele politice tre- 
buie, astfel, să devină sensibile la intuițiile simțului comun, la ceea ce 
fenomenologii ar numi lumea vieţii, orizontul pre-teoretic și pre-filozofic 
al înţelegerii. Dintr-o asemenea perspectivă, aplecarea asupra trecutului 
devine un exercițiu de regîndire a relației dintre filozofie, istorie și politic, 
dintre cetate și om. Acesta este modul original al gînditorului german 
de a reconceptualiza una dintre problemele fundamentale ale filozofiei 
politice, relația dintre individ, dintre interesul individual şi cel comun. 

Relaţia dintre cetate și om este, de fapt, relația dintre natura indi- 
vidului, dintre modul acestuia de a se înțelege pe sine și realitatea 
politică, natura cetății și modul acesteia de a defini binele comun. Astfel 
înţeleasă, această relație încetează să mai fie o relație de închidere între 
două sfere aplecate asupra lor însele, sfera privată a individului și sfera 
unei autorităţi care nu trebuie să depășească limitele legitime ale 
exercitării sale, devenind o relaţie de deschidere, de perpetuă încercare 
de armonizare reciprocă, o armonizare în cuprinsul căreia comunitatea 
se constituie numai întrucît diferenţele dintre indivizi sînt lăsate să se 
exprime. Dintr-o asemenea perspectivă, Leo Strauss este numai în 
aparenţă un gînditor singular, căci el se alătură atît celor care, ca 
Nietzsche, critică democraţia contemporană, în măsura în care aceasta 

tinde să confunde egalitatea cu uniformizarea, cît și celor care, precum 
John Rawls, încearcă să ofere moralității un sens mai profund decît cel 
pe care îl oferă liberalii de orientare economică, cei care, venind dinspre 
tradiția hobbesiană sau lockeană, închid individul în cămașa de forță a 
unei sfere private pentru care esențialul este siguranța vieții sau a pro- 
prietăţii. A se vedea, în acest sens, analizele pe care Leo Strauss le face 
gîndirii politice a lui Hobbes și Locke în Natural Right and History. 

Cea mai profundă și completă expunere a concepției lui Leo Strauss 
despre modul în care grecii au înțeles politicul și despre relevanța acestu- 
ia pentru experienţa politică modernă este expusă în cartea acestuia The 
City and the Man (Cetatea și omul)*. Motivația cea mai puternică a gîndi- 
torului german, cea care stă la baza aplecării sale atente și scrupuloase 
asupra gîndirii politice a grecilor, este criza lumii occidentale. Prima și 
cea mai importantă cauză a acestei crize este abaterea gîndirii politice mo- 
derne de la tema centrală a filozofiei politice, relația dintre cetate și om. 

Modul în care Leo Strauss desfășoară această înțelegere a naturii 
umane în spațiul culturii eline angajează gîndirea politică și filozofică 
a lui Aristotel, Platon și Tucidide, dar mai cu seamă angajează derularea 
acestei gîndiri pe firul relației dintre cetate și om. Această relație se 
înfățișează în trei ipostaze. Mai întîi se înfățișează cetatea, și în con- 
secință politicul, în autonomia lor, în constituirea lor de sine stătătoare, 
în imaginea lor, așa cum este aceasta redată de simțul comun. Urmează 
apoi cetatea în balansul său fragil între viața superioară a filozofului și 
realismul și sălbăticia caracterelor celor care compun cetatea, ale celor 
care o conduc, ale celor pornind de la care filozoful trebuie să reformeze, 
să schimbe cetatea în direcția idealului conturat la nivelul discursului 
său. In cele din urmă, se înfățișează cetatea în mișcare, cetatea care se 
expune nu tensiunii interne rezultate din diversitatea și intemperanța 
caracterelor celor ce o compun și conduc, ci tensiunii extreme a războiului, 
mișcării convulsive a acestuia, violenței care, desfășurată în exterior, 
ajunge să reverse și să exprime violenţa și dezechilibrul interior al cetății. 
In toate aceste trei ipostaze ale cetăţii, Leo Strauss încearcă să arate atît 
echilibrul fragil al vieţii în polis, cît și constituirea acestei vieți prin între- 
pătrunderea diferenţelor și a inegalităților. În ultimă instanță, echilibrul 
polisului este rezultatul înfruntării dintre caracterul indivizilor și carac- 
terul cetății, iar acesta din urmă apare mai cu seamă atunci cînd cetatea 
trebuie să acţioneze în exterior. 


Cetatea autonomă sau echilibrul fragil al politicului 


Primul eseu al lucrării Cetatea și omul este dedicat Politicii lui Aristotel. 
Două traiectorii ghidează interpretarea straussiană a cărții Stagiritului. 
Prima urmează modul în care Aristotel reușește să întemeieze știința 
morală, așa cum este aceasta acceptată de Strauss, ca proclamînd supe- 
rioritatea naturii în raport cu legea, a ceea ce nu își are temeiul în voința 

schimbătoare și fragilă a celor ce compun spațiul politic. Cea de-a doua 
reface sensul originar al cetăţii prin opoziţie cu sensul modern al statu- 
lui și al culturii. 

Marea intuiţie aristoteliciană este, potrivit lui Strauss, aceea că limi- 
tele politicului sînt, de fapt, limitele umanului. Aceste limite nu sînt 
trasabile într-un mod neproblematic, ci într-unul care încearcă să dizolve 
tensiunea dintre filozof și membrii unei cetăți care — în ansamblul său 
— este reticentă la adresa rațiunii. Fundamentul cetății se află deci în 
natura umană, dar această natură umană este înțeleasă de Aristotel ca 
un conflict, cel dintre unul și ceilalţi, cel dintre unitate și multiplicitate, 
dintre ierarhie și amenințarea care planează asupra oricărei ordonări valo- 
rice. Stă în natura omului să aspire spre cunoașterea filozofică, spre 
imaginea de ansamblu a ordinii universale pe care aceasta o oferă. 
Numai că oricine se angajează în această întreprindere părăsește în mod 
inevitabil comunitatea, se izolează și astfel dispare din raza vederii 
celorlalţi, încetînd să existe, dobîndind nemurirea terestră, singura pe 
care grecii o cunosc. 

Filozofia, căutarea unității, subminează ordinea cetăţii, o anulează. 
Dintr-o asemenea perspectivă, filozoful încetează să mai fie personajul 
principal, contribuind însă prin exemplul său la delimitarea, din afară, 
a sferei politicului, fără a mai fi nevoit, ca la Platon, să revină în interio- 
rul acesteia pentru a încerca să o reformeze în lumina idealului con- 
templat. Unitatea caracteristică filozofiei nu poate acționa decît din 
exteriorul cetăţii, ca ideal ce este accesibil numai în forma solitară a con- 
templației, ideal ce continuă totuși să reverbereze la nivelul cetății, ca 
scop care este atins, de data aceasta, prin alte mijloace decît cele ale filo- 
zofului devenit invizibil. Deoarece „cetatea este singurul întreg în cadrul 
întregului sau singura parte a întregului a cărui esență poate fi cunos- 
cută în întregime” (p. 29). 

Altfel spus, ceea ce întemeiază politicul este tocmai eșecul filozofului, 
eşecul acelui scop înscris în fiecare individ, înscris în natura umană, 
eșecul de a accede la întreg, la structura acestuia, altfel decît ca individ. 
Universalul nu se deschide decît individualului, iar acesta devine, în 
această incursiune, invizibil pentru ceilalți. Filozoful poate să realizeze 
acest scop, dar atunci el încetează să mai existe în cadrul comunităţii. 
Eșecul său luminează tocmai faptul că, închiși în graniţele umanităţii lor, 
ale tendinței de a cuprinde întregul și ale eșecului în realizarea acestuia, 
fiinţele umane descoperă că partida unității nu se poate juca decît inter- 
uman, între zidurile cetăţii. „În ciuda diferenţelor dintre ei, Platon și 
Aristotel sînt de acord asupra acestui lucru, că cetatea este deopotrivă 
închisă faţă cu întregul și deschisă față cu acesta...“ (ibid.). Aristotel este 
de aceea primul filozof care leagă cu adevărat eticul de politic, în măsura 
în care eticul se identifică cu însuși felul de a fi al omului în graniţele 
cetății. 

În măsura în care cetatea este singura care poate realiza, la nivelul 
multiplicității umane, întregul, universalul, viziunea ansamblului, aces- 
teia trebuie să i se recunoască, într-un fel, o existență de sine stătătoare, 
o structură valorică noncontingentă. Pentru Aristotel, „cetatea este cea mai 
cuprinzătoare și înaltă formă de societate în măsura în care aspiră la cel 
mai înalt și cuprinzător bine la care poate aspira o societate“ (p. 31). 
Filozoful grec reușește să depășească conflictul modern dintre stat și so- 
cietate întruciît el identifică cel mai înalt bine al individului cu cel mai 
înalt bine al societății. Semnificaţia acestei identificări este dublă. Pe de 
o parte, ea se referă la sensul termenului de natură pentru greci. Pe de 
altă parte, ea se referă la relaţia dintre unu și multiplu, reluată de data 
aceasta nu la nivelul relaţiei dintre filozofie și cetate, ci la nivelul relaţiei 
dintre cetate și diferitele regimuri politice, dintre cetate și propriile sale 
ipostaze, propria sa schimbare. Pentru greci, natura nu este cea care îi 
desparte pe oameni, ca pentru moderni, ci cea care îi unește în virtutea 
unui scop. Afirmația poate să pară banală, dacă nu este legată de faptul 
că eşecul filozofic de cuprindere a ordinii universale este temeiul cetăţii. 
Scopul care îi uneşte pe indivizi este tocmai insularitatea pe care nu o 
pot depăși decit fie părăsind cetatea, fie acceptînd limitele cetăţii ca li- 
mitele propriei lor naturi umane. Scopul este definirea umanităţii lor. 
Dar această umanitate nu este ceva abstract datorită modului în care este 
rezolvată relaţia dintre unu și multiplu. În măsura în care ceea ce legiti- 
mează o societate politică este o moralitate publică sau politică, umani- 
tatea se definește ca tot atîtea tipuri posibile de regimuri politice, de 
ierarhii valorice, ca tot atîtea concepţii despre dreptate. De aceea, pentru 
Aristotel, omul politic este cel ce are capacitatea de a privi cetatea în 
lumina varietăţii regimurilor și fiecare regim politic în lumina cetății, 
adică a acestei experienţe tipic umane care închizînd, demarcînd umanul, 
recunoaște pluralitatea acestuia. Omul politic poate să înțeleagă varie- 
tatea regimurilor politice, să vadă cetatea din unghiul varietății, tocmai 
pentru că el aderă, participă la o moralitate publică specifică. El poate 
să vadă din perspectiva universalului numai pentru că este participant 
la un context specific, individual. De aceea, în ordinea logică a consti- 
tuirii științei politice, al doilea nivel al acesteia se referă la relația dintre 
indivizi și cetate în cadrul unei cetăţi particulare. Republica platoni- 
ciană constituie cel de-al doilea act al constituirii științei politice în con- 
cepția lui Leo Strauss. 


Cetatea ideală sau iluzia exilării erosului 


Modul în care Leo Strauss citește Republica platoniciană este într-o cheie 
nietzscheeană. Dialogul este unul al vocilor multiple, el înfățișează 
cetatea ca luptă a diferitelor păreri, ca înfruntare a indivizilor, ca 
înfruntare a diferitelor caractere. „Citit în mod adecvat, dialogul pla- 

tonician se înfățișează ca deținînd flexibilitatea și adaptabilitatea comu- 
nicării orale” (p. 52). Înţeles astfel, dialogul Republica devine însuși mo- 
delul vieții în cetate, al unei vieţi ce se caracterizează nu numai prin 
înfruntarea diferitelor caractere și temperamente, dar mai cu seamă prin 
încercarea de a armoniza diferitele temperamente, de a le face să coexiste. 
Aceasta este tocmai miza demersului socratic, aflarea moderației, a con- 
trolului de sine. Acest demers vizează găsirea acelui ceva comun ce îi 
ține împreună pe membrii unei comunităţi politice. Cetatea autonomă 
tinde să devină cetatea ideală. 

Pentru Leo Strauss, Republica este cea mai profundă analiză ce a fost 
făcută vreodată idealismului politic (p. 127). În lectura straussiană, dia- 
logul platonician avansează pe tot parcursul său pe două planuri, fiecare 
dintre ele proiectînd una dintre traiectoriile posibile ale eșecului idea- 
lismului politic. Primul plan este cel al expunerii părerilor sofiștilor care 
sînt numai în aparenţă respinse, fiind, de fapt, preluate în căutarea 
socratică a dreptății, ca tot atîtea repere pentru corecta definire a aces- 
teia. Ceea ce scindează și multiplică, diversitatea sofiștilor, este unificat 
la nivelul definirii dreptății. Unitatea către care țintește Socrate este inca- 
pabilă să închidă fără drept de apel, să circumscrie pluralitatea, multi- 
plul, diversitatea caracterelor care se înfruntă în cadrul cetăţii, dacă 
Aristotel pornea dinspre unul, dinspre totalitate și eșecul punerii aces- 
teia ca temei al politicului. Dacă Aristotel acceptă faptul că cetatea este 
singura posibilitate aflată la îndemîna omului de a accede la totalitate, 
recunoscînd faptul că unitatea este produsul multiplicității, Platon aduce 
idealul filozofic în inima cetăţii, dar, în loc să îngheţe într-o structură 
ideală cetatea, el incită înspre și mai adînca scindare a acesteia. Filozofia 
are, de fapt, efect dispersator. Erosul este numai în aparenţă exilat, 
pentru ca el să reapară la final în însăși structura personajului central 
al filozofului, iubitor, doritor, pasionat de cunoaștere, mișcat el însuși 
de elanul emoțional al erosului. Filozoful este singurul personaj capabil 
să reprezinte, să întruchipeze în fiinţa sa binele comun, dar această con- 
cluzie are drept efect nu singurătatea filozofului în afara cetăţii, ca la 
Aristotel, ci singurătatea filozofului în însăși inima cetății, izolarea sa 
periculoasă și incitantă pentru ceilalți. Cei care înving sînt, pînă la un 
punct, sofiștii, în măsura în care unitatea perfectă nu este posibilă. In 
același timp, victoria sofiștilor nu este totală deoarece ceea ce aceștia 
învaţă este nevoia adecvării reciproce, nevoia temperării și a moderării 
orgoliilor şi ambițiilor, nevoia înfrînării acelei laturi violente a erosului, 
nevoia orientării mișcării și schimbării inevitabile înspre un pattern, 
înspre o structură, înspre unitate. 

Intră astfel în scena cel de-al doilea plan al desfășurării dialogului. 
Dacă primul plan descrie în mod direct înfruntarea dintre unu și mul- 
tiplu, cel de-al doilea plan descrie o configuraţie înrudită, cea a relaţiei 
dintre geneza cetăţii ideale și esenţa însăși a cetăţii ideale, dintre istoria 
cetății și unitatea acesteia, care coincide cu unitatea sufletului uman, cu 

unitatea individului. Acest al doilea plan trimite la încercarea lui Socrate 
de a transforma o cetate reală în lumina cetăţii ideale, încercare care aduce 
în prim-plan mișcarea. Caracter inevitabil, mișcarea este, ca și erosul, 
imposibil de exclus din cetatea ideală. Mișcarea îmbracă mai multe 
forme: încercare de a explica dreptatea prin venirea în ființă a cetății 
drepte, încercarea de a transforma o cetate reală în lumina idealului, încer- 
carea de a elimina relele din viața umană, de a elimina lipsa ce carac- 
terizează modul de a fi uman, încercarea de a transforma viaţa 
individului și a cetăţii într-o formă de existență autosuficientă, într-o 
reproducere a propriei sale naturi, anulînd devenirea, trecerea continuă 
dincolo de orice limită, existența. Mișcarea încetează în clipa în care 
sufletul individului și cetatea coincid. Numai că acest lucru înseamnă 
din nou introducerea personajului cheie: filozoful. În viziunea lui Strauss, 
tema Republicii este, de fapt, filozofia. Sufletul individului și cetatea 
coincid numai în filozof, numai întrucît coloana vertebrală a cetății este 
filozofia. Dar acest lucru marchează un dublu eșec: al filozofiei și al 
cetății. Cele două lumi sînt paralele. Desăvirșite în autonomia lor, ele 
sînt paralele și ostile. Morala eșecului nu este însă lipsită de urmări 
pentru filozofie. Filozofia nu poate decît să admită prezenţa ultimă a ero- 
sului, imposibilitatea anulării și exilării acestuia. Eșecul filozofiei 
dezvăluie atît natura cetății, cît și natura filozofiei. Paralelismul celor două 
lumi, înfruntarea lor, dezvăluie limitele fiecăreia dintre ele. Cetatea 
înseamnă pluralitate și mișcare. Cetatea înseamnă eros și înfruntarea ca- 
racterelor diverse și chiar ostile. Dar tocmai multiplicitatea este cea care 
pune problema naturii, a definirii, a strîngerii diversului într-o formă. 
Filozofia este retragere, dar solitudinea filozofului nu își capătă sensul 
decît pe fundalul multiplicităţii. Existenţa de sine a filozofului aduce în 
prim-plan mișcarea și caracterul divers al acesteia, neliniștea formei ce 
nu poate fi niciodată completă în sine. Filozoful trebuie să se întoarcă 
în cetate, el trebuie să se plieze realității, să-i recunoască substanţa onto- 
logică, să o transforme în lumina idealului. A avea un ideal înseamnă 
a recunoaște prin contrast substanţa reală a lumii actuale care trebuie 
să fie schimbată; înseamnă a recunoaște istoria. Lecţia și eșecul pla- 
tonician fac posibilă intrarea în scenă a istoriei. Cetăţii imobile trebuie 
să îi fie adăugată cetatea în mișcare. De aceea, actul de întemeiere și 
definire a științei politice include un al treilea moment: Tucidide. 
Paralelismul celor două lumi, a filozofiei — ca lume a ceea ce este 
comun, lume a spiritului, a rațiunii — și a iubirii — ca lume a ceea ce 
este privat, ca lume a trupului și izolării — dezvăluie miezul asocierii 
politice, al cetăţii. În același timp, eșecul celor două lumi creează în 
miezul fiecăreia dintre ele o tensiune. Filozofia nu poate elimina erosul, 
ceea ce pune în mișcare individul, ceea ce circumscrie sfera retragerii 
acestuia, a închiderii în ceea ce îi aparține. La rîndul său erosul nu poate 
suporta retragerea totală, în măsura în care idealul poeților este la urma 
urmei unul metafizic, un ideal de dezvăluire a adevărului. Închiderea 

fiecăreia dintre cele două lumi este, de fapt, o recunoaștere a alterităţii, 
a multiplicității. 

Republica descoperă astfel în chiar miezul unității, pe care idealismul 
politic platonician o construiește pas cu pas, multiplicitatea, diversi- 
tatea. Dacă tema centrală a Republicii este filozofia, iar unitatea cetăţii 
ideale se arată a fi în final multiplă, o iluzorie unitate, atunci filozofia 
însăși este nu unitate, ci scindare. Filozofia se descoperă în miezul său 
ca fiind politică. Filozoful nu este niciodată la sine, în măsura în care el 
este scindat de iubirea sa de cunoaștere. Numai că scindarea sa nu este 
numai una interioară sau una în raport cu adevărul, ci ea este scindare, 
în primul rînd în raport cu ceilalți. Și în această înfruntare la care îl 
obligă solitudinea însăși a figurii sale, el își descoperă caracterul, 
emoțţionalul, el trebuie să ia atitudine, el trebuie să înfrunte mulțimea 
într-un mod care nu poate fi doar apel la rațiune, ci și expresie a naturii 
sale. Constrîngerea rațională este însoțită de exprimarea spontană a 
naturii sale, a caracterului său. În acest moment, idealul nu mai poate 
să evite înfruntarea istoriei. Idealul și istoria, filozofia și poeticul nece- 
sită găsirea unui spațiu comun. Politicul, istoricul și filozoficul trebuie 


gîndite împreună și această sarcină îi revine, în scenariul straussian, lui 
Tucidide. 


Cetatea în mișcare sau iluzia exilării filozofiei 


Una dintre formele de manifestare a îmbinării politicului, istoricului și 
filozoficului în Războiul peloponeziac este construirea în paralel a istoriei 
războiului dintre Atena și Sparta, o construcţie care desfășoară împreună 
discursurile protagoniștilor și reflecţia lui Tucidide. Din acest punct de 
vedere, Tucidide continuă și completează Republica. El îmbină expri- 
marea caracterului protagoniștilor, o exprimare care reflectă interesele 
și imaginea de sine a acestora, prezentare situată la granița dintre retorică 
şi poezie, și reflecţia filozofică, încercarea de a găsi dincolo de aceste 
expresii subiective adevărul, unitatea, întregul. 

Situat în mijlocul evenimentelor politice și istorice, Tucidide alege ca 
temă a cărţii sale mișcarea, războiul. După cetatea impersonală, ideală, 
a lui Platon, Tucidide alege să vorbească despre două cetăți reale, două 
cetăți istorice, Atena și Sparta. Istoricul grec porneşte de la faptele 
istorice, de la caracterul real al celor două cetăţi care se înfruntă. Sparta 
și Atena sînt prezentate ca două personaje individuale. Problema relaţiei 
dintre unu şi multiplu este reluată la nivelul relațiilor dintre cetăţi. 
Cetățile devin protagoniști. Dar, în această reconfigurare a istoriei, filo- 
zofia intră, din nou, în scenă. Două tipuri de universalism se înfruntă 
acum. Universalismul atenian şi universalismul filozofic către care tinde 
Tucidide însuși. Primul pas prin care Tucidide consacră universalismul 
său filozofic este credinţa sa că singura modalitate de a face ca faptele 

invizibile ale trecutului să devină vizibile este punerea acestora în dis- 
curs. Tucidide întîlnește aici, într-un sens, idealismul politic al lui Platon, 
pentru care cetatea ideală este construită în întregime la nivelul dis- 
cursului, trecînd dincolo de concepția lui Herodot despre istorie, con- 
cepţie bazată pe mărturia directă. 

Procedînd astfel, Tucidide intră deja în spaţiul filozofiei. Pentru el 
discursul este singurul care face vizibile motivațiile acţiunilor umane. 
Acţiunile umane nu pot vorbi prin ele însele, de aceea istoria, în viziunea 
lui Tucidide, este o istorie a discursurilor, „Discursurile care precedă pur 
și simplu faptele se referă la cauzele faptelor, ale intenţiilor și planuri- 
lor oamenilor: numai discursurile pot face vizibil ceea ce este invizibil“ 
(p. 165). Istoria politică este inevitabil filozofică. Pentru a scrie această 
istorie politică, Tucidide trebuie să găsească acea poziţie nemișcată, con- 
templativă aproape, pe care o ocupă, la Platon, filozoful. Al doilea pas 
prin care Tucidide intră pe tărîmul filozofiei este acela prin care, în 
măsura în care încearcă să afle cauzele Războiului peloponeziac prin 
prezentarea caracterelor celor două cetăți care s-au înfruntat în cadrul 
acestuia, Tucidide atinge problema necesităţii, iar dincolo de aceasta se 
situează constrîngerea pe care natura umană o exercită asupra acţiunilor 
indivizilor și cetăților. În conflictul dintre cele două cetăți s-a aflat la lucru 
natura umană, concept filozofic prin excelenţă. Invocînd cauzele, moti- 
vaţiile care au stat la baza acţiunilor sale, Atena recurge la constrîn- 
gerea pe care natura umană, felul de a fi al atenienilor, a exercitat-o 
asupra inţiativelor și scopurilor sale. Ceea ce structurează acest mod de 
a fi al atenienilor este dorinţa de glorie, dorinţa de a trece dincolo de 
limite, dorința de a se mișca dicolo de punctul de echilibru al moderației 
și armoniei, caracteristice spațiului cultural grec, caracteristice modelului 
de cetate platonician. 

Dacă, pentru Platon, scopul era acela de a armoniza caracterele 
diferite ale indivizilor în spaţiul echilibrat al cetății drepte, pentru 
Tucidide scopul este acela de a prezenta relaţiile dintre cetăți, relaţii 
guvernate deopotrivă de repaus și de mișcare, de armonia echilibrului 
și de transcenderea și distrugerea prin război a limitelor. Pornind de la 
evenimente particulare, Tucidide ajunge la natura umană, la felul de a 
fi al omului. Acest fel de a fi, pe care Atena îl ilustrează cel mai bine, 
rezidă în imposibilitatea de a-și afirma caracterul particular, altfel decît 
prin tendința și încercarea de a-l depăși, altfel decît prin mișcarea de trans- 
gresare a oricăror limite. Dorinţa de glorie a Atenei este cea care ilus- 
trează această neliniște a definirii de sine. Războiul peloponeziac, un 
eveniment particular, ilustrează pentru Tucidide scindarea fundamen- 
tală a naturii umane, cea dintre moderaţia și echilibrul nemișcării, al pre- 
zervării, și dezechilibrul spargerii limitelor, dezechilibrul dorinţei de 
glorie care impune transgresarea continuă a ceea ce este. Natura umană 
presupune atît moderație, cît și mișcare, atît felul de a fi al Spartei, cît 

și pe cel al Atenei. Mult mai semnificativ însă, natura umană presupune 
schimbarea rolurilor între Sparta și Atena, capacitatea uneia de a fi ca 
cealaltă (p. 206). 

Tucidide sfîrșește acolo unde Platon începe, în punctul în care sin- 
gure gîndirea și discursul istoric, nu cel politic, întotdeauna parțial, pot 
înțelege adevăratele cauze ale unui eveniment istoric, particular, deoarece 
aceste cauze rezidă în însăși natura umană. Perspectiva asupra unității 
poate fi cîștigată pornind de la evenimentele particulare, întrucît acestea 
au capacitatea de a întruchipa structuri universale. Dar aceasta înseamnă 
să vezi cetatea nu ca peșteră, așa cum procedează Platon, ci ca o lume. 
Tucidide, în măsura în care descifrează, dincolo de caracterul cetăților 
implicate în conflict, însăși natura umană, recunoaște cetatea ca o lume, 
nu ca o înșiruire de umbre și iluzii. Natura umană se dezvăluie prin acțiu- 
nile și discursurile membrilor comunității politice, în înfruntările dintre 
aceștia, în încercarea continuă a acestora de a găsi un echilibru între mo- 
derație și neliniștea gloriei. Tucidide reușește, astfel, să înalțe cetatea la 
același nivel la care Platon a ridicat filozofia. Concepută ca lume, cetatea 
se arată a fi forma superlativă de existenţă în lume. Ca formă superla- 
tivă de existență în lume, cetatea cere dedicație totală. Natura umană 
se definește prin această totală scufundare în viața politică a cetății. Prin 
viaţa în cetatea concepută ca lume, filozofia și politicul ajung să coexiste, 
nu în identitate, ci într-o profundă tensiune. Graţie acestui lucru, Tucidide 
spulberă unul dintre miturile filozofiei politice clasice în dubla sa formă, 
cea a autonomiei cetății și cea a autonomiei filozofiei. 

Ceea ce este mai întîi în ordinea naturii ajunge să se identifice cu ceea 
ce este mai întîi pentru noi. A proceda astfel înseamnă a înțelege întreaga 
semnificație filozofică a prezentului, înseamnă a vedea istoria în dimen- 
siunea sa filozofică, universală. Numai întrucît cetatea există istoric, ea 
poate exista și într-o deschidere universală. A proceda astfel înseamnă 
a recunoaște înrădăcinarea istorică a filozofiei, în prezent, în simţul 
comun, dar și imposibilitatea de a înțelege natura umană altfel decît 
istoric. Această înțelegere modifică însuși sensul istoriei. 

Istoria nu este istoricism, și nici relativism, ci ea devine, prin lecţia 
istoricului grec (cea a identificării prezentului cu o structură, cu cel mai 
înalt grad de universalitate a înţelegerii ce poate fi atins în ordinea 
umanului) întruchiparea întotdeauna prezentă a universalului. Deoarece 
limitele umanului sînt limitele cetății, acestea sînt și limitele istoriei şi 
ale înțelegerii istorice. Iar filozofia este tocmai pătrunderea acestei limi- 
tări, ca sens suprem al universalului, în ordinea existenței umane. De 
aceea, istoria, politicul și filozoficul nu se pot defini decît împreună. 
Aceasta este pentru Leo Strauss marea lecţie a întemeierii eline a filo- 
zofiei politice în lumina căreia trebuie regîndită atît modernitatea, cît și 
gîndirea politică modernă. Iar acest lucru înseamnă a scăpa de sub 

imperiul unei tradiţii livrești, pentru a regăsi tradiția istorică vie, tradiția 
unui mod de a conviețui, a unui mod de a trăi politic prelivresc, și a 
dimensiunii filozofice a acestui mod, a fi împreună. Filozofia trebuie să 
fie, prin urmare, reinventată în permanenţă, adică reconectată cu 
tradiţiile, cu prezentul în care se originează. În felul acesta, istoria își 
dezvăluie dimensiunea filozofică. Filozofia evită falsa dimensiune eternă, 
recunoscîndu-și înrădăcinarea prezentă, în vreme ce politicul se consti- 
tuie la intersecția dintre istorie și filozofie, ca acea încercare de a gîndi 
istoria prezentă în semnificaţia sa filozofică, adică din perspectiva a 
ceea ce prezentul are de spus și de adăugat despre natura umană. 


Notă 

* Citatele din text sînt din Leo Strauss, The City and the Man, University of 
Chicago Press, Chicago, 1964. Traducerea lor este făcută de autorul arti- 
colului. 

Alexis de Tocqueville (1805-1859) 
DEMOCRAȚIA ÎN AMERICA (1835, 1840) 


Un personaj excepțional 


Alexis de Tocqueville* este unul dintre filozofii politici care au prevăzut 
cu o uimitoare luciditate evoluţia societății democratice moderne. Născut 
în 1805 într-o familie aristocrată normandă, al cărei destin politic 
gravitează în jurul Revoluţiei franceze!, Tocqueville a intuit de la bun 
început că marea problemă a generației și lumii sale era aceea de a ter- 
mina Revoluția ce începuse atît de furtunos în 1789 și continuase atît de 
sîngeros în 1793. Tinărul aristocrat normand a avut ambiția de a înțelege 
în profunzime trăsăturile fundamentale ale societății egalitare moderne, 
în care problema esenţială urma să fie reconcilierea libertăţii și egalității, 
două dintre valorile care purtaseră spre triumf valul revoluționar. 

Ideea genială a lui Tocqueville a fost aceea de a căuta un răspuns la 
aceste dileme acolo unde nimeni nu se gîndise s-o facă înainte: în 
America. În epocă era la modă elogiul Angliei, privită drept modelul 
prin excelență al monarhiei constituționale. Doritor a începe o nouă 
carieră — cea de avocat la Versailles nu-l satisfăcuse prea mult — și însetat 
de glorie, Tocqueville pleacă împreună cu prietenul său Gustave de 
Beaumont spre Lumea Nouă, unde cei doi vor ajunge în mai 1831 și vor 
rămîne nouă luni. Pretextul oficial al călătoriei lor fusese acela de a 
studia sistemul penitenciar american; cei doi tineri francezi aveau însă 
ambiţii mult mai mari. „Nu am examinat America“, notează Tocqueville, 
„doar pentru a-mi satisface o simplă curiozitate, oricît de legitimă ar fi 
ea; dorința mea a fost aceea de a găsi acolo exemple din care să putem 
profita noi înșine... Mărturisesc că în America am văzut mai mult decît 
America; am căutat acolo imaginea democrației înseși, cu înclinațiile sale, 
caracterul, prejudecățile și pasiunile sale, pentru a învăţa de ce trebuie 
să ne fie frică sau ce putem spera de la progresul său“ (vol.I, pp. 14-15). 
Astfel, Tocqueville va descoperi treptat pe celălalt mal al Atlanticului o 
lume cu totul nouă, marcată de o revoluție irezistibilă a egalității, în urma 
căreia egalitatea civilă și politică înlocuise definitiv vechile ierarhii 
sociale, conducînd în final la uniformizarea modurilor și condiţiilor de 
viață. 

În 1835, la trei ani de la reîntoarcerea sa din America, apare prima 
parte a capodoperei sale De la democratie en Amtrique (Democraţia în 
America), ce cunoaşte la acea dată un imens succes de public. Tocqueville 

este salutat ca un nou Montesquieu, iar Royer-Collard, unul dintre cei 
mai influenţi liberali francezi ai epocii, declară a-l fi citit de cinci ori. În 
această perioadă, Tocqueville călătorește în Anglia, unde va înnoda o 
solidă prietenie cu John Stuart Mill, cititor entuziast al său. În 1840, 
apare volumul ÎI al Democrației în America, în care, pornind de la exem- 
plul societății americane, Tocqueville analizează de această dată influ- 
enţa pe care democraţia o are în general asupra vieţii intelectuale, 
moravurilor și ideilor într-o societate democratică. Condeiul său se 
ridică acum în sferele înalte ale abstracţiilor și generalizărilor; ceea ce-l 
interesează pe Tocqueville în 1840 nu mai este pur și simplu mecanismul 
instituțional al societăţii americane (ce rămîne totuși punctul de plecare 
al analizei sale), ci tabloul general al democraţiei moderne. 

În pofida enormului prestigiu intelectual de care s-a bucurat după 
apariția Democrației în America, ambiția lui Tocqueville a fost aceea de a 
deveni un mare om politic. Intrat în politică în 1839 ca membru al 
Camerei Deputaţilor, Tocqueville devine, în scurt timp, dezgustat de con- 
servatorismul stagnant al Monarhiei din lulie. Se simte un liberal de tip 
nou dar fără partid, tot mai departe de fostul său mentor, Guizot, devenit 
între timp emblema contestată a regimului politic al Monarhiei din Iulie. 
Evoluţia lui Tocqueville urmează însă în adincime aceeași linie politică. 
Fidel principiilor lui 1789, el rămîne ostil spiritului revoluţionar și 
curentelor socialiste care încep a-și face auzite tot mai mult vocea în 
epocă. După revoluţia din 1848, ajunge pentru scurt timp ministru al 
Afacerilor Externe în noua republică; după lovitura de stat a lui Napoleon 
al III-lea, gustă din nou dezamăgirea de politică și devine tot mai pe- 
simist în privinţa șanselor de succes ale unei democrații liberale în 
Franţa. În 1856, Tocqueville publică prima parte din L'Ancien Regime et 
la Revolution (Vechiul Regim și Revoluția), care are un ecou deosebit în presa 
epocii; mulți (între care Guizot) preferă arhitectura sobră a acestei cărți 
elanurilor optimiste din Democrația în America. Tocqueville proiectează 
o continuare a analizei sale istorice, pe care însă nu va reuși s-o finali- 
zeze. Se stinge din viaţă trei ani mai tîrziu, la 16 aprilie 1859, la Cannes.2 

În Franţa, destinul postum al lui Tocqueville nu a fost lipsit de sur- 
prize și chiar de patente nedreptăți. Comunitatea sociologilor (pozi- 
tiviști), dominată de discipolii lui Emile Durkheim și Auguste Comte, 
nu s-a dovedit prea receptivă faţă de noul tip de analiză sociologic-filo- 
zofică propus de Tocqueville. Aceasta explică în bună parte ecoul rela- 
tiv modest pe care opera sa l-a avut în Franţa, pînă la mijlocul secolului 
al XX-lea, cînd a fost practic redescoperită de Raymond Aron. Nu este 
însă mai puțin adevărat că scrierile politice ale lui Tocqueville s-au 
bucurat de un interes major în spaţiul intelectual anglo-saxon. Friedrich 
von Hayek l-a plasat, de exemplu, pe Tocqueville în tradiția anglo- 
saxonă a individualismului, opusă celei franceze. În Statele Unite, admi- 
rația pentru opera lui Tocqueville a fost dintotdeauna colorată de o 
anumită nuanţă patriotică. Astăzi, triumful lui Tocqueville este deplin 

în America și în Europa. Cărţile sale fundamentale sînt editate în tiraje 
de masă și studiate pe larg în universități; există în plus o bogată și 
savantă exegeză a întregii opere tocquevilliene2 Triumful lui Tocqueville 
și revenirea sa spectaculoasă s-au produs în dauna lui Marx, cel care 
monopolizase scena politică și intelectuală franceză pentru o lungă 
perioadă de timp (pînă la mijlocul anilor '70). Între viziunea „apocalip- 
tică” a lui Marx care a prezis sfirșitul inevitabil al capitalismului și cea 
mult mai echilibrată, pe jumătate entuziastă, pe jumătate resemnată și 
melancolică, a lui Tocqueville, istoria a dat dreptate celei din urmă. Mai 
mult chiar, Tocqueville a intuit în sînul democraţiilor reprezentative 
germenele unei noi forme de despotism (democratic). Autorul Democrației 
în America este recunoscut astfel ca vizionarul epocii moderne, părintele 
și inspiratorul multor filozofi politici liberali ai secolului al XX-lea. 


Aparatul conceptual al Democraţiei în America 


Aparatul conceptual folosit de Tocqueville se bazează pe cîteva noțiuni 
fundamentale: egalitate, libertate, individualism, asociaţii politice, opinie 
publică, moravuri, despotism democratic. În centrul cărții se află două 
teme fundamentale: comparaţia între democrație și aristocrație, și natura 
nouă a democrației moderne, ca regim politic complet diferit de cele- 
lalte forme de guvernare politică, ce aduce cu sine o adevărată trans- 
formare a naturii umane înseși. 

Punctul de plecare al lui Tocqueville este definit cu claritate în intro- 
ducerea la volumul I al Democraţiei în America. În societatea modernă, 
Tocqueville observă o irezistibilă evoluţie către o egalizare crescîndă a 
condiţiilor de viață. Vechile ierarhii și bariere între clase dispar, puterea 
politică este împărțită acum între mai multe centre și indivizi, oamenii 
sînt conduși de aceleași legi, au sentimente, obiceiuri și opinii mai mult 
sau mai puțin asemănătoare ș.a.m.d. O nivelare socială progresivă a 
transformat radical viaţa omului modern; ea a creat astfel treptat o nouă 
condiție socială, iar spiritul democraţiei a penetrat pe nesimţite toate insti- 
tuțiile politice. Egalitatea condițiilor este astfel, în viziunea lui Tocqueville, 
faptul fundamental din care sînt deduse toate celelalte aspecte ale socie- 
tăţii democratice (americane); ea explică de asemenea de ce democrația 
modernă — bazată pe egalitatea condiţiilor — este funciarmente diferită 
de cea antică. Revoluţia egalităţii este un fapt împlinit, notează 
Tocqueville; ea este în plus un fapt „providenţial”“ și irezistibil. A i te 
opune înseamnă nici mai mult nici mai puţin decît a te împotrivi voinţei 
lui Dumnezeu. 

Accentul pus de Tocqueville pe revoluţia egalității îi permite aces- 
tuia să distingă între cele două sensuri — social și politic — ale 
democraţiei. Egalizarea condiţiilor caracterizează democrația înțeleasă 
ca o condiție socială (Etat social); ca atare, ea e diferită de democraţia 

politică, ce se defineşte prin suveranitatea poporului și sufragiul universal. 
Cu alte cuvinte, este posibil să avem democraţie socială bazată pe un 
sufragiu cenzitar, în absenţa unei autentice democraţii politice. Merită 
notat și faptul că majoritatea comentatorilor Democraţiei au observat 
faptul că în această carte Tocqueville a utilizat mai multe sensuri ale 
democraţiei (vezi Schleifer 1980). Astfel, prin democraţie, el înțelege pe 
rînd suveranitatea poporului, un nou regim politic, autoguvernare, ega- 
litatea condiţiilor sau un fenomen irezistibil. 

Dacă egalizarea condiţiilor este un proces irezistibil, ea ascunde totuși 
o funciară contradicţie. Principiul egalităţii, observă Tocqueville, naște 
două tendinţe aparent ireconciliabile. Pe de-o parte, egalitatea încura- 
jează independenţa și autonomia individuală; pe de altă parte, ea poate 
aduce o nouă formă de dependenţă și despotism. Cum se explică acest 
aparent paradox? 

Răspunsul dat de Tocqueville la această enigmă poate fi găsit în capi- 
tolul „De ce popoarele democratice arată o pasiune mai arzătoare și 
mai durabilă pentru egalitate decît pentru libertate“ din volumul II al 
Democraţiei în America, precum și în paginile dedicate individualismului 
în același volum (cap. I-III, Cartea II, vol. II). Egalizarea condiţiilor în 
urma dispariției vechilor bariere legale dintre clase potențează pasiu- 
nea pentru egalitate. În linii mari, observă Tocqueville, oamenii au față 
de aceasta din urmă un atașament mai puternic și mai durabil decît 
pentru libertate. În timp ce pericolele libertăţii sînt imediat vizibile, cele 
ale egalităţii pot fi percepute doar cu greu și numai în timp; avantajele 
libertăţii nu se văd întotdeauna pe loc, în timp ce cele aduse de egali- 
tate sînt mai mult sau mai puțin imediate, iar originea lor poate fi detec- 
tată cu ușurință. Libertatea politică cere adesea sacrificii și perseverenţă, 
în timp ce egalitatea promite o iluzorie gratificare instantanee. 

Pasiunea pentru egalitate devine astfel mai mult sau mai puţin invin- 
cibilă. Iată ce afirmă Tocqueville: „Cred că popoarele democratice au o 
înclinaţie naturală pentru libertate; lăsate în voia lor, ele vor căuta li- 
bertatea, o vor îndrăgi și vor regreta orice le îndepărtează de ea. Pentru 
egalitate însă, pasiunea lor este arzătoare, insațiabilă, nesfârşită, invin- 
cibilă. Popoarele democratice vor egalitatea în libertate; iar dacă n-o pot 
obține, ele o vor în continuare în sclavie. Ele vor îndura sărăcia, servi- 
tutea, barbaria, dar nu vor mai suporta aristocrația“ (vol. II, p. 96). 

Prin urmare, principiul egalităţii încurajează în același timp autonomia 
personală și o nouă formă de dependenţă și despotism; problema devine 
atunci cum să îmbinăm spiritul egalităţii cu cel al libertăţii. „Egalitatea“, 
notează Tocqueville, „produce în realitate două tendinţe: prima îi con- 
duce pe oameni către independenţă și-i poate împinge dintr-o dată către 
anarhie; cealaltă îi conduce pe un drum mai lung și mai tainic, dar mai 
sigur, către servitute“ (vol. II, p. 239). Independenţa poate conduce însă 
nu numai la anarhie; într-o societate democratică, încrederea în puterea 
rațiunii individuale dă naștere individualismului, pe care Tocqueville 

îl deosebește de egoism. Ultimul se naște dintr-un instinct orb și este 
un viciu la fel de vechi ca și lumea însăși. Individualismul este, dimpo- 
trivă, un fenomen specific lumii moderne, un sentiment pașnic și calcu- 
lat, care-i determină pe oameni să se izoleze de masa concetăţenilor lor 
și să se retragă în spaţiul vieţii private, ignorînd viaţa publică (vol. II, 
pp. 96-98). 

În viziunea lui Tocqueville, individualismul democratic este prin 
însăși natura sa un fenomen ambivalent. El este nu numai o formă de 
manifestare a autonomiei și libertății individuale, ci și o amenințare la 
adresa libertăţii, pentru că îi încurajeză pe oameni să se izoleze de 
semenii lor, lăsînd totodată ca friiele puterii să fie luate de alții. Astfel 
este posibil să apară un nou Leviathan, în fapt o nouă formă de despotism 
democratic, descris de Tocqueville în cîteva memorabile pagini în 
volumul II al Democraţiei în America. Natura noului tip de despotism este 
radical diferită de tirania epocilor trecute; înseși vechile concepte de 
despotism și tiranie par a fi incapabile a reda în totalitate esenţa noului 
fenomen. Despotismul democratic nu este crud sau violent; puterea sa 
este, dimpotrivă, tutelară și benevolentă, regulată și „blîndă“; noul 
Leviathan nu urmărește să pedepsească, ci dorește să-și păstreze subiecţii 
într-un perpetuu minorat. Altfel spus, despotismul democratic nu e 
coșmarul totalitar descris de Orwell în celebrul său roman, 1984, ci 
„minunata lume nouă“ schițată de Aldous Huxley în The Brave New 
World; Statul-Providenţă care urmărește să reglementeze pînă și cele 
mai mici detalii ale vieţii cotidiene, prin intermediul unei vaste rețele 
de reguli ce inhibă iniţiativa individuală sau autoguvernarea, creînd 
astfel o imensă putere tutelară, alături de o masă inertă de cetăţeni slabi 
și izolaţi. Descrierea pe care Tocqueville o face acestei lumi este extrem 
de elocventă: „societate nouă, regulată, pașnică, asamblată cu artă și 
uniformitate, amestec de colegiu, seminar și regiment, [o societate] ador- 
mită mai degrabă decît înlănţuită în braţele agenţilor și soldaţilor, tiranie 
birocratică, care comprimă orice elan, distrugînd în gerrnene voinţa de 
a înfăptui lucruri măreţe, dar care e dulce și regulată, egală pentru toți“ 
(vol. II, p. 264, nota d). 

Soluţia recomandată de Tocqueville pentru evitarea despotismului 
democratic poate părea paradoxală, date fiind numeroasele critici pe care 
le aduce democraţiei moderne. Să ne amintim că în volumul I al De- 
mocrației, pornind de la analiza cazului american, Tocqueville sugerase 
faptul că guvernele democratice sînt adesea incompetente și produc 
legi defectuoase; mai mult chiar, într-o democrație, oamenii distinși nu 
reușesc să cîștige alegerile sau evită pur și simplu viaţa politică. 
Guvernele și parlamentele democratice, continuă Tocqueville, sînt adesea 
dezorganizate și excesiv de polarizate. Şi mai important este faptul că 
într-un regim democratic majoritatea tinde să exercite o adevărată tiranie 
asupra minorităţilor (fapt discutat în vol. I, cap. XV-XVI), inducînd 
astfel un pernicios conformism moral și intelectual. Majoritatea are 

adesea vederi obtuze și mioape, este imatură din punct de vedere psi- 
hologic și grăbită în a lua decizii, fiind astfel incapabilă să urmeze un 
plan sistematic pentru o perioadă mai lungă de timp. 

Date fiind toate aceste defecte, cum poate fi corectată democraţia? 
Ceea ce propune Tocqueville revine la a încuraja spiritul de asociere 
și „moravurile“ democratice, a cultiva religia, educaţia civică și defe- 
rența faţă de lege. A-i convinge pe cetățeni să respecte legea într-un 
regim democratic este o sarcină facilitată chiar de caracterul popular al 
legilor, care sînt în esenţa lor expresia voinței majorităţii, și nu a unei 
voințe individuale arbitrare. Limitele individualismului pot fi contra- 
carate prin cultivarea principiului interesului personal bine conceput 
(vol. II, pp. 113-116), prin intermediul căruia propensiunea naturală 
către egoism este balansată de percepția clară a datoriilor civice pe care 
trebuie să le îndeplinim în societate. Numai cel care are posibilitatea să 
participe direct în activitatea politică de zi cu zi, care are ocazia de a-și 
exercita drepturile în sfera publică poate avea o percepție clară a datorii- 
lor sale civice. 

Cu alte cuvinte, în viziunea lui Tocqueville, democraţia (politică) nu 
este nici mai mult nici mai puțin decît cea mai bună rețetă pentru tratarea 
limitelor democraţiei înseși; „pentru a combate relele produse de liber- 
tate“, notează autorul Democraţiei, „nu există decît un singur remediu 
eficient: libertatea politică” (vol. II, p. 103). Democraţia nu poate fi tratată 
decît prin mai multă democrație5. De aceea, arta de a fi liber este tocmai 
arta asocierii; nu întîmplător, popoarele cele mai dezvoltate și libere sînt 
tocmai acelea care cultivă asociaţiile voluntare și respectă libertatea de 
asociere, acelea care se bazează pe — și încurajează — iniţiativa indi- 
viduală și responsibilitatea civică. Ele servesc în același timp și ca forme 
de control al puterii. Asociaţiile libere le reamintesc tuturor cetățenilor 
că trăiesc în societate și au datoria de a participa la această operă comună. 
Modul în care asociaţiile libere ajută la combaterea efectelor nocive ale 
individualismului este tratat pe larg în capitolele IV-V, cartea II din 
volumul II (mai precis între paginile 99-107), unde Tocqueville demon- 
strează că indivizii pot depăși izolarea în care se află într-o societate 
democratică numai asociindu-se în vederea urmăririi unui scop comun 
și a interesului general, în paralel cu cel personal. „În țările democra- 
tice“, observă Tocqueville, „știința asocierii este știința-mamă; progresul 
tuturor celorlalte depinde de dezvoltarea ei” (vol. II, p. 106). Pentru ca 
oamenii să devină sau să rămînă civilizaţi, ei trebuie să înveţe și să-și 
perfecționeze arta asocierii în aceeași măsură cu creșterea egalităţii 
condiţiilor. 

În sfîrșit, merită notată o ultimă caracteristică esenţială a demersului 
tocquevillian. Pledoaria pe care Tocqueville o face democraţiei nu are 
în vedere atit efectele sale directe, cît pe cele indirecte. Cu alte cuvinte, 
în viziunea sa, democrația este valoroasă nu pentru că aduce cu sine 
alegeri regulate sau sufragiu universal. Avantajele sale sînt de o cu totul 

altă natură, subiect tratat pe larg de Tocqueville în capitolul XIV din 
volumul I, unde se găsește o comparaţie fundamentală între democrație 
și aristocrație, adevărată axă a întregii cărţi. Democraţia, notează 
Tocqueville, aduce cu sine un nou tip de patriotism al reflecției, bazat 
pe calcul și interes personal, care înlocuieşte treptat patriotismul instinctiv 
bazat pe onoare și credință caracteristic regimurilor aristocratice. 
Participînd la viaţa publică, cetăţenii cîștigă treptat conștiința drep- 
turilor și datoriilor lor politice și civice. Mobilizînd energiile individuale 
într-o măsură mai mare decît orice alt regim politic, democraţia induce 
în corpul social o efervescenţă și o vitalitate socială nemaiîntilnite în 
regimurile anterioare. Ea creează o activitate continuă, o energie și o forţă 
supraabundentă, care permit ducerea la bun sfîrșit a unui mare număr 
de proiecte ce n-ar fi fost posibile într-un regim excesiv de centralizat 
administrativ. 

Aceasta este credința unui liberal de un tip cu totul nou, care a avut 
privilegiul de a trăi la confluența a două epoci, suspendat între ele, 
doritor a înțelege în profunzime profilul societății democratice moderne. 
Este vocea unui spirit contemporan, care și-a cîștigat de mult locul în 
panteonul filozofiei politice, alături de Platon, Aristotel, Machiavelli, 
Hobbes, Locke sau Rousseau. 


Note 

* Citatele din text pentru care se indică pagina și volumul sînt din ediția Eduardo 
Nolla în două volume, Alexis de Tocqueville, De la democratie en Amerique, 
Vrin, Paris, 1990. Traducerea lor este făcută de autorul articolului. 

1! Unchiul lui Tocqueville fusese Malesherbes. 

2 Pentru o excelentă biografie a lui Tocqueville vezi Jardin (1984). 

3 Dintre cele mai importante exegeze aș aminti aici Furet (1978), Manent (1993), 
Nolla (1992), Lamberti (1983), Diez del Corral (1989), Schleifer (1980), Melonio 
(1993). 

1 Fragmentul este luat dintr-o notă păstrată în arhiva Tocqueville din biblioteca 
Beinecke de la Universitatea Yale (SUA). El nu apare în manuscrisul final al 
Democraţiei în America publicat de Tocqueville în 1835. 

5 Pentru o interesantă analiză a lui Tocqueville pe această linie a se vedea Holmes 
(1993). 

